PETER SENGE 


Peter M. Senge, Nelda Cambron-McCabe, 
Timothy Lucas, Bryan Smith, Janis Dutton, Art Kleiner 


Școli care învață 
A cincea disciplină aplicată în educaţie 


Traducere din engleză de 
Zinaida Mahu 


TREI 
2016 


*sk*ebpook converter DEMO Watermarks eee 


e 


EDUCAȚIE 
ŞI FORMARE 


coNNECTION 


COLECŢIE COORDONATĂ DE 
Lucian Ciolan 


TREI 


SCHOOLS THAT LEARN 
A FIFTH DISCIPLINE FIELDBOOK FOR EDUCATORS, PARENTS, 
AND EVERYONE WHO CARES ABOUT EDUCATION 
Peter M. Senge, Nelda Cambron-Mcecabe, 
Timothy Lucas, Bryan Smith, Janis Dutton 


Copyright O 2012 by Peter M. Senge, Nelda Cambron-McCabe, 
Timothy Lucas, Bryan Smith, Janis Dutton 


O Editura Trei, 2016 
pentru prezenta ediție 


O.P. 16, Ghișeul 1, C.P. 0490, București 
Tel.: +4 021 300 60 90 ; Fax: +4 0372 25 20 20 
e-mail: comenzi(Qedituratrei.ro 
www.edituratrei.ro 


ISBN ePUB: 978-606-719-972-7 
ISBN PDF: 978-606-719-973-4 
ISBN Print: 978-606-719-495-1 


Editori: Silviu Dragomir, Vasile Dem. Zamfirescu 
Director editorial: Magdalena Mărculescu 
Redactor: Victor Popescu 
Coperta: Daniel Toma 
Foto copertă: O Venimo | Dreamstime.com 
Director producţie: Cristian Claudiu Coban 
Dtp: Florin Paraschiv 
Corectură: Rodica Petcu, Dușa Udrea 


Această carte în format digital (e-book) este protejată prin copyright și este destinată exclusiv utilizării ei 
în scop privat pe dispozitivul de citire pe care a fost descărcată. Orice altă utilizare, incluzând 
împrumutul sau schimbul, reproducerea integrală sau parțială, multiplicarea, închirierea, punerea la 
dispoziția publică, inclusiv prin internet sau prin rețele de calculatoare, stocarea permanentă sau 
temporară pe dispozitive sau sisteme cu posibilitatea recuperării informației, altele decât cele pe care a 
fost descărcată, revânzarea sau comercializarea sub orice formă, precum și alte fapte similare săvârșite 
fără permisiunea scrisă a deținătorului copyrightului reprezintă o încălcare a legislaţiei cu privire la 
protecția proprietăţii intelectuale și se pedepsește penal și/sau civil în conformitate cu legile în vigoare. 


*k*epook converter DEMO Watermarks* ee 


Lectura digitală protejează mediul 


Versiune digitală realizată de elefant.ro 


elefant 


*xx***ebook converter DEMO Watermarks eee 


Notă la ediţia în limba română 

XVI-a, capitol ce reprezintă un eseu concluziv semnat de Peter Senge). 
Traducerea acestor secțiuni poate fi descărcată și citită, în format pdf, de pe 
pagina de prezentare dedicată cărții Școli care învață aflată pe site-ul editurii: 
www.edituratrei.ro. 

Să începem 

Puncte de reper 


1. Un moment întipărit în minte 


A fost odată un băieţel curios și isteţ; el avea propriul mod de gândire 
asupra lucrurilor și propriul ritm în care se ocupa de ele. Școala nu avea o 
relevanță deosebită pentru el, întrucât avea alte planuri și tot timpul învăţa 
câte ceva. De exemplu, colecționa medalioane din toate locurile pe care le 
vizita. În fiecare zi de școală, purta la gât câte un medalion diferit. 

Într-o zi, profesoara i-a spus: „Matthew, mâine vom face un experiment 
științific cu metale. Sunt sigură că am putea învăţa ceva interesant despre unul 
dintre lănţișoarele tale“. Abia aștepta să le spună părinţilor și toată seara au 
dezbătut ce medalion să ducă la școală a doua zi. Până la urmă a ales unul 
placat cu argint, adus dintr-o călătorie în care a fost împreună cu bunicul său. 
Era foarte nerăbdător să ajungă la școală în acea dimineaţă. Întors seara 
acasă, le-a povestit părinţilor despre noile sale cunoștințe științifice: toate 
metalele conduc electricitatea în mod diferit, iar argintul din medalionul său îl 
făcea să fie un foarte bun conductor. 

Băieţelul a crescut și este mare acum, dar încă își amintește acea zi și ţine 
minte ce a învăţat despre electricitate. Își amintește de asemenea și ce a simţit 
atunci — cum ceilalți au arătat un interes autentic pentru pasiunile lui, cum i-a 
ajutat și pe alţii să înveţe și cum a simţit că era apreciat. Poate că profesoara 
nu-și mai amintește despre acea oră, dar cu siguranţă i s-au întipărit în 
memorie alte momente în care a avut o legătură specială — uneori cu un elev, 
alteori cu un mentor, cu un părinte, cu un alt educator sau cu altcineva — și s- 
a schimbat cumva în urma acelui moment. 

Oricine citește această carte a avut parte, fără îndoială, de experienţe 
similare — când cineva v-a încurajat imaginaţia oferindu-vă noi informaţii sau 
v-a atins o coardă sensibilă care a deschis niște căi despre care nu știaţi că 
există. Cum se face că aceste experienţe sunt atât de semnificative? Poate 
pentru că ele fac parte din patrimoniul nostru comun ca fiinţe umane: intrăm 
în viaţă într-o stare naturală de învăţăcei dornici de cunoaștere. „Dorinţa de a 
învăța este la fel de puternică precum dorinţa sexuală“, scrie antropologul 
Edward T. Hall. „Aceasta începe mai devreme și durează mai mult.“! 

Învăţarea este, în același timp, profund personală și inerent socială; 
aceasta ne conectează nu doar la cunoașterea academică, ci și unii cu alţii. 
Altfel, de ce ar mai fi atât de semnificativ un moment în care un dascăl 
observă ceva special la un discipol de-al său? Pe parcursul vieţii, trecând dintr- 
un mediu în altul, întâmpinăm lucruri și provocări noi, mai mari și mai mici. 
Dacă suntem pregătiţi pentru acestea, viaţa și învăţarea devin inseparabile. 

Cum ar fi dacă toate comunitățile ar fi dedicate în mod prioritar 
dezvoltării acestei conexiuni între viață și învăţare? Ar putea fi o lume foarte 
diferită de cea în care trăim. Nu ar exista delimitări între „școală“, „muncă“ și 
„viață“. Oamenii cu aptitudini superioare, de la îngrijitori până la contabili, 
oameni de știință și artizani, ar avea un flux constant de discipoli, atât copii, 
cât și adulți. Oamenii de toate vârstele ar avea posibilităţi continui de a se 
lansa în noi încercări și acţiuni curajoase, acceptând eșecul ca fiind un pas 
înainte și fiind mereu gata să se ajute reciproc. Adolescențţii și-ar petrece 
majoritatea timpului de învăţare în afara pereţilor școlii (cum spune Hall: „cu 
toată acea energie, nu au ce căuta în școală“), lucrând la proiecte cu adevărat 
semnificative pentru ei. lar copiii ar fi peste tot, la întâlniri publice și la 
conferințe de afaceri, la fel cum sunt prezenţi la întâlnirile semnificative 
dintre oamenii din mediul lor natural. O cultură firească a învăţării în 
interiorul comunităţii ar duce la un număr mai mic de soluții facile, care par 
să funcționeze la început, pentru ca mai târziu să iasă la iveală efectele 
adverse. Copiii, cultura și toate activităţile cotidiene ar fi un memento 
permanent al scopului real al acţiunilor noastre: să găsim soluţii pe termen 
lung. 

Cu un ritm din ce în ce mai accelerat al schimbărilor sociale, economice și 
tehnologice, putem spune că trăim deja într-o astfel de lume, fie că suntem sau 
nu pregătiți să-i facem față. Unii critici afirmă că acest lucru ar face școlile să 
fie irelevante. Noi credem că adevărul este exact la capătul opus. Indiferent de 
cât de avansată tehnologic devine lumea în care trăim — indiferent de câte 
tablete deţin și câte operaţii pot executa telefoanele lor inteligente — copiii vor 
avea nevoie întotdeauna de medii sigure de învăţare. Vor avea întotdeauna 
nevoie de piste de lansare pentru a-și urma curiozitatea în lumea largă. Și vor 
avea nevoie întotdeauna de locuri în care să facă tranziţia de la mediul 
copilăriei lor spre societatea extinsă a colegilor de aceeași vârstă și a adulților. 

Din acest motiv, o cultură dedicată învăţării își va aloca resursele acelor 
instituţii care contribuie cel mai mult la dezvoltarea noastră prin învăţare. Fie 
că s-ar asemăna sau nu cu școlile pe care le avem astăzi. Dar ar fi locuri în care 
orice om, de orice vârstă, ar crește și s-ar dezvolta încontinuu împreună cu 
ceilalți; ar fi un fel de incubatoare pentru creștere și schimbare continuă. Cu 
alte cuvinte, dacă ne dorim o lume mai bună, avem nevoie de școli care învaţă. 


2. Ideea de școală care învaţă 


Școlile care învaţă sunt peste tot, cel puţin în imaginaţia oamenilor. 
Principala idee care a servit drept sursă de inspiraţie pentru această carte? 
este simplă: instituţiile de învățământ pot fi proiectate și administrate ca 
organizații centrate pe învăţare. Cu alte cuvinte, școlile pot fi făcute 
indispensabile și creative în mod durabil, nu prin ordine ori directive sau prin 
regulamente ori evaluări forțate, ci prin adoptarea unei orientări spre 
învățare. Asta presupune ca toți cei implicaţi în sistem să-și exprime 
aspiraţiile, să-și extindă domeniul cunoașterii și să-și dezvolte abilităţile 

împreună. Într-o școală care învaţă, oameni care în mod tradiţional își trezesc 
suspiciuni unii altora — părinţi și profesori, educatori și antreprenori locali, 
administratori și membri de sindicat, oameni dinăuntrul și din afara pereţilor 
școlii, elevi și adulți — recunosc rolul comun pe care îl are fiecare în viitorul 
celuilalt și în viitorul comunităţii în care trăiesc. 

Până acum, mii de oameni din sute de școli au acumulat peste trei decenii 
de experiență în practica școlilor care învaţă. O mare parte din această 
experiență a avut loc sub alte denumiri: „reformă școlară“, „școli eficiente“, 
„renaștere educaţională“, „gândire sistemică aplicată la clasă“ și chiar ceva de 
genul „niciun copil lăsat în urmă“. Experimentul continuă, iar cunoștințele 
care rezultă despre relaţia dintre educatori, școli, cei care învaţă și comunităţi 
continuă să se aprofundeze. 

O mare parte dintre aceste activități — dar în niciun caz toate — sunt 
bazate pe munca propriu-zisă cu diverse organizaţii care învaţă, desfășurată 
în seria de cărți „A cincea disciplină“. Cele șapte volume din această serie 
(luând în considerare și ediţiile revizuite, cum e și cea de față) sunt bazate pe o 
singură idee principală: că se pot crea organizaţii care învaţă prin practicarea 
continuă a cinci „discipline de învățare“, pentru a schimba modul în care 
oamenii gândesc și acționează împreună. Aceste discipline — gândirea 
sistemică, măiestria personală, reconsiderarea modelelor mentale, construirea 
unei viziuni împărtășite și învăţarea în echipă — oferă un avantaj foarte 
important celor care doresc să construiască și să dezvolte organizații și 
comunități mai bune. 


Efectul de pârghie: 


Niște acțiuni ţintite, mici și relativ necostisitoare pot produce uneori îmbunătățiri 
semnificative, durabile, dacă sunt realizate în locul potrivit. Adepții gândirii sistemice numesc 
acest principiu „efectul de pârghie“ (leverage). Soluționarea unei probleme dificile constă 
adesea în identificarea celui mai potrivit punct în care trebuie intervenit. Efectul de pârghie 
provine adesea din noi moduri de gândire. Sistemele umane (cum sunt școlile) sunt cele mai 
predispuse la a fi afectate la scară largă de schimbări mici care nu sunt evidente pentru 
majoritatea oamenilor — pentru că aceștia nu înţeleg în totalitate de ce sistemul funcționează 
în modul în care o face. 


La baza primei ediţii a cărţii de faţă a stat descoperirea faptului că această 
abordare generală pare să rezoneze cu educatorii, pentru că aduce împreună 
două scopuri care par adesea în contradicție: cel de a realiza cele mai 
arzătoare aspirații ale oamenilor și cel de a întreține o performanţă 
educațională mai bună pe termen lung. Rezultatele includ îmbunătățiri 
notabile ale scorurilor la teste și ale altor abilități extrinseci, dar, și mai 
important, acestea includ progrese ale minţii și sufletului. 

Fie că ești profesor, administrator, părinte sau chiar elev, această carte te 
va ajuta să obţii aceleași rezultate în propria școală. Volumul conţine peste 170 
de contribuții din partea a 67 de autori. Acestea includ instrumente și metode, 
povestiri și reflecţii, repere, exerciţii și resurse care au fost adoptate pentru a 

ajuta instituţiile educaţionale să devină mai degrabă niște organizaţii care 
învață. Multe dintre articole sunt foarte pragmatice, orientate spre a ajuta 
profesorii, administratorii școlilor sau părinţii să rezolve anumite probleme 
concrete. Multe dintre ele sunt profund reflexive, îndreptate spre a te ajuta să 
vezi mediul școlar așa cum nu l-ai mai văzut până acum, astfel încât să poţi 
acționa în interiorul lui sau să-l schimbi, în moduri mai eficiente. Aceste 
articole nu-și doresc să fie prescriptive sau restrictive — ele sunt ușor 
adaptabile unei largi varietăți de circumstanţe, inclusiv învățământului 
superior și învăţării pe tot parcursul vieţii. Nu există un „top 10 școli care 
învață“ în această carte; nu îți punem la dispoziţie profile ale unor cazuri 
exemplare în care profesori de top și-au rezolvat problemele în moduri pe 
care noi, ceilalți, putem pur și simplu să le copiem. Cu siguranţă, o experiență 
a unei școli nu poate fi aplicată în totalitate în situaţia altei școli. Toate școlile, 
la fel ca situaţiile în care se află, sunt unice și necesită propria combinaţie 
specifică de teorii, instrumente și metode de învăţare. 

Am denumit această carte Școli care învață, dar nu ne limităm viziunea la 
îmbunătăţirea școlilor sau a universităţilor privite ca entități autonome. Asta 
pentru că școlile nu există în izolare; în schimb, ele au potenţialul de a fi 
puncte de sprijin ale învățării în cadrul comunităţilor din jurul lor. 
Comunitățile durabile au nevoie de școli viabile pentru toţi copiii și de 
oportunităţi de învăţare pentru toți adulţii din interiorul lor. În viziunea 
noastră, școlile care învaţă nu reprezintă un loc distinct și aparte (având în 
vedere faptul că s-ar putea să nu se limiteze la incinta unei școli sau a unei 
instituţii), ci mai curând un sistem viu de învățare — unul dedicat ideii 
conform căreia toţi cei implicaţi, în mod individual sau împreună, își vor 
consolida și își vor lărgi domeniul cunoașterii și al abilităţilor. 


Introducere în cele cinci discipline de învăţare 


Școlile care îi pregătesc pe oameni doar pentru a se supune autorităţii și a 
urma necondiționat regulile oferă elevilor lor o pregătire deficitară pentru 
lumea din ce în ce mai complexă și mai interdependentă în care trăim. În ziua 
de azi, oameni din toate categoriile sociale sunt provocaţi să acționeze cu un 
grad sporit de autonomie, atât să conducă, precum și să asculte, atât să 
chestioneze fără teamă, cât și să devină mai conștienți de tiparele de gândire 
care ne guvernează comportamentul și ne conturează posibilitățile. 

Cele cinci discipline ale învăţării organizaționale sunt cadre continui de 
studiu și practică ce contribuie la dezvoltarea acestor tipuri de perspective și 
abilități. După cum au observat mulţi profesori și administratori, disciplinele 
de învăţare oferă de asemenea metode eficiente de gestionare a dilemelor și a 
presiunilor cu care se confruntă instituţiile educaționale. 

Două dintre discipline reprezintă moduri de articulare ale aspirațiilor 
individuale și ale celor colective — și de a le folosi pentru a stabili o 
traiectorie. 

e Măiestria personală: Măiestria personală este practica dezvoltării unei 
imagini coerente a viziunii personale — rezultatele pe care îţi dorești cel mai 

mult să le obţii în viață —, care merge împreună cu o evaluare lucidă a 
realităţii din viaţa ta din prezent. Acest lucru produce o tensiune firească, iar 
când aceasta este cultivată, îţi poate extinde capacitatea de a face alegeri mai 
bune și de a obţine mai multe dintre rezultatele pe care le-ai ales. 

e Viziunea împărtășită: Această disciplină colectivă focalizează atenţia 
asupra unui scop comun. Oamenii cu un scop comun (de exemplu, profesorii, 
administratorii, personalul nedidactic al școlii) pot învăţa să nutrească un 
sentiment al angajamentului în cadrul unui grup sau al unei organizații prin 
dezvoltarea unor imagini împărtășite asupra viitorului pe care urmăresc să-l 
creeze și asupra strategiilor, principiilor și practicilor prin care speră să 
ajungă acolo. O școală sau o comunitate care își dorește să trăiască prin 
învăţare are nevoie de un proces împărtășit al unei viziuni comune. 


Două dintre discipline implică practicarea gândirii reflexive și a 
conversaţiei constructive: 

e Modelele mentale: Această disciplină a reflecţiei și a abilității de interogare 
este îndreptată spre dezvoltarea conștientizării atitudinilor și a percepțiilor 
— ale tale personale și ale celor din jurul tău. Reconsiderarea modelelor 
mentale te poate ajuta de asemenea să definești mai clar și mai onest 
realitatea curentă. Având în vedere că majoritatea modelelor mentale în 
educaţie sunt adesea „indiscutabile“ și ferite vederii, una dintre acţiunile 
critice pe care trebuie să le întreprindă o școală care învaţă este dezvoltarea 
abilității de a vorbi în siguranță și în mod constructiv despre subiecte 
periculoase și inconfortabile. 

e Învăţarea în echipă: Aceasta este o disciplină a interacțiunii de grup. Prin 
intermediul unor tehnici precum dialogul și discuţia competentă, grupuri 
mici de oameni își transformă gândirea colectivă, învățând să-și mobilizeze 
energiile și acţiunile spre atingerea scopurilor comune și să obţină o 
inteligență și o abilitate mai extinse decât suma talentelor membrilor 
individuali. Învăţarea în echipă poate avea loc în interiorul sălilor de clasă, 
între părinţi și profesori, între membrii comunităţii și în „grupurile-pilot“ 
care aspiră la o schimbare școlară de succes. 


lar ultima disciplină (a „cincea disciplină“, conform cărții omonime) 
reprezintă un volum cuprinzător de cunoștințe și practică pentru 
recunoașterea și gestionarea complexității lumii la scară mare. 

e Gândirea sistemică: În cadrul acestei discipline, oamenii învaţă să înţeleagă 
mai bine interdependenţa și schimbarea, fiind astfel capabili să relaționeze 
mai eficient cu forțele care conturează consecinţele acțiunilor lor. Gândirea 
sistemică se bazează pe un volum crescător de teorii referitoare la 
comportamentul de răspuns și la complexitate — tendinţele firești ale unui 
sistem care duc în timp la creștere sau stabilitate. Instrumentele și tehnicile, 
precum diagramele de modelare a dinamicii sistemului („stocuri și fluxuri“), 
arhetipurile sistemice și diferite tipuri de laboratoare de învăţare și simulări 
le facilitează studenţilor o înțelegere mai largă și mai profundă a subiectelor 
pe care le studiază. Gândirea sistemică este o practică profundă ce contribuie 

la identificarea pârghiilor necesare pentru a realiza cea mai constructivă 
schimbare. (Mai multe despre cele cinci discipline vezi în Partea a [l-a a 
cărții.) 

Educatorii ne-au spus că aceste discipline de învăţare sună bine, apoi au 
întrebat: „Dar ce vom face luni dimineață? Cum creăm un simț al 
conștientizării sistemice sau al măiestriei personale în rândurile colegilor de 
catedră? Merită să încercăm măcar și în rândurile elevilor? Cum putem 
integra aceste deprinderi și toate schimbările care ni se impun în programul 
educațional deja existent? Cum ne dăm seama exact ce tip de sală de clasă sau 
de școală care învaţă ne dorim să creăm? Cum ne descurcăm cu presiunile 
care vin din exterior? Cu ce începem?“ 

Părinţii care au aflat despre disciplinele de învăţare au întrebări similare: 
„Cum putem folosi aceste discipline în rezolvarea problemelor, precum temele 
pentru acasă sau disputele cu ceilalți elevi? Cum le folosim în relaţia cu 
profesorii copiilor noștri? Ce fel de relaţie putem construi între școală și locul 
de muncă sau alte locuri din cadrul comunității?“ 

Nicio carte nu poate oferi răspunsuri complete la aceste întrebări. Dar o 
carte ca aceasta vă poate sugera moduri eficiente de abordare a problemelor. 
Vă poate pune la dispoziţie strategii bazate pe experienţa colectivă a unor 
oameni din interiorul unei largi varietăți de școli publice și private, de colegii 
și universităţi. Și vă poate arăta cum puteţi începe să vă dezvoltați propriile 
strategii. În general, mii de oameni, incluzând părinţi, profesori, 
administratori, experți, politicieni și înșiși elevii, se dezvoltă împreună într-o 
comunitate mondială de învăţare organizaţională. Cei care aplică metodele și 
instrumentele învăţării organizaționale și care încearcă să înțeleagă teoriile 
care stau la baza acestora descoperă de obicei că deţin un volum imens de 
pârghii pentru schimbare și influențare, pe care nu îl recunoșteau înainte, 
plus că dobândesc și o cunoaștere mult mai bună a schimbărilor de care au 
nevoie. Și acesta este un lucru bun, pentru că, împreună, ne confruntăm cu o 
sarcină extrem de dificilă, dar vitală și crucială: re-crearea școlilor, pentru a le 
servi elevilor care vor deveni adulţi într-o lume postindustrială și din ce în ce 
mai interconectată. 


Realitatea curentă din învățământ 


De-a lungul celor 15 ani de când am început să lucrăm la această carte, am 
auzit adesea oameni spunând că școlile americane rămân în urmă — că școlile 
erei industriale eșuează iremediabil. Această percepţie datează cel puţin din 
1983, când raportul Guvernului Statelor Unite, A Nation at Risk (O naţiune 
expusă riscului), susținea că populaţia ţării are un nivel al educaţiei prea 
scăzut pentru a fi competitivă pe piaţa globală. În timp ce multe dintre 
acuzaţiile majore ale acelui raport s-au dovedit a fi false odată cu trecerea 
timpului, percepţia crizei din școli a rămas puternică, iar în ultimii ani a fost 
doar exacerbată de rapoartele privind rezultatele testelor școlare din America, 
aflate mult în urma celor din alte țări, precum Finlanda sau Singapore. Alte 

țări au avut propriile valuri de anxietate colectivă în ceea ce privește școlile și 

propriile frustrări provenite din incapacitatea de îmbunătăţire. Pe lângă 

volumul mare de stres cauzat profesorilor de aceste probleme, mulţi elevi simt 

o presiune extraordinară de a fi competitivi din cauza fricii generalizate că nu 

vor avea succes în viaţă dacă nu vor excela în școală. 

Cauzele acestor presiuni asupra școlilor sunt mult mai complexe decât 
realizează mulţi oameni. În lumea industrială a secolului al XIX-lea, sistemul 
educațional de masă a constituit un avantaj care a redus munca abuzivă 
prestată de copii și a adus noi oportunităţi în lume. Deja în 1950, jumătate 
dintre tinerii de optsprezece ani din țările industrializate erau gata să absolve 
școala generală; mulţi dintre ei au obținut locuri de muncă relativ bune, deși 
deprinderile lor de calcul și citire erau la un nivel cu puţin peste clasa a șasea. 

În prezent, analizând situaţia în mod obiectiv, dacă ne referim la întreaga 
populaţie școlară, educatorii din Statele Unite (și probabil din toată lumea) 
predau mult mai bine competențele de bază decât o făceau acum treizeci sau 
cincizeci de ani. Totuși, s-au făcut multe descoperiri privind predarea și 
învățarea de-a lungul acelor ani, și o mare parte dintre acele cunoștințe fac 
parte acum din formarea profesorilor în orice țară industrializată. 

Dar, în același timp, și așteptările au crescut în mod dramatic. Numai în cei 
doisprezece ani de când a fost publicată prima ediţie a acestei cărţi, contextul 
educaţiei — în Statele Unite și oriunde în lume — s-a schimbat subtil, dar 
irevocabil în câteva aspecte importante: 

e Ritmul dezvoltării cunoașterii: În Statele Unite și în multe ţări 
industrializate, numărul locurilor de muncă pentru persoanele cu educație 
elementară este în continuă descreștere, atât calitativă, cât și cantitativă. Mai 
sunt disponibile încă destule locuri de muncă în fabrici, dar doar pentru 
oamenii care au cunoștințe elementare de operare a unui calculator, un nivel 
de citire de clasa a douăsprezecea (pentru instrucțiunile complexe, în 
continuă schimbare ale utilajelor), o oarecare idee despre statistică (pentru 
controlul calității), cunoștințe elementare de fizică, câteva abilități de 
programare și, posibil, cunoașterea unei limbi străine (pentru a comunica cu 
colegii lor din Brazilia sau din China, de exemplu). Ţările în curs de 
dezvoltare trec prin propriile încercări fără precedent în ceea ce privește 
realizările din domeniul educaţional, mai ales în tranziţia lor spre economii 
bazate pe clasa de mijloc și spre sisteme de guvernare mai democratice și 
mai descentralizate. Astfel, ţări și comunităţi de peste tot în lume văd nivelul 
calitativ al școlilor ca pe un factor major — poate cel mai important factor 
dintre toți — pentru capacitatea lor de a prospera și de a asigura bunăstarea 
populaţiei. 

e  Interdependenţa mondială: Apariția afacerilor de succes și a 
autodeterminării la nivel global este denumită de obicei „globalizare“ și este 
susținută de factori universali precum reţelele de comunicare, social media 
și comerţul, dar cel mai mare efect îl are la nivel local. Oameni din aproape 
fiecare comunitate locală, de peste tot în lume, simt că soarta lor este 

conectată cu a celorlalți așa cum nu s-a mai întâmplat până acum. Acest 
lucru a afectat modul în care fiecare națiune se raportează la școlile sale. 

De exemplu, guvernul chinez a introdus învățământul obligatoriu de nouă 
ani în 1986; în anii 2000, educaţia primară gratuită a fost extinsă la nivelul 
întregii țări. În multe ţări asiatice, se pune un accent deosebit pe materiile 
științifice și pe matematică, cu scopul de a pregăti absolvenţi cu abilităţi 
tehnologice. Și totuși există și o percepţie a lipsei de creativitate. Un cunoscut 
de-al nostru din China, urmând studii postdoctorale, a studiat competențele 
absolvenţilor chinezi care au acum puţin peste douăzeci de ani. În mare, ei 
știu cum să se pregătească temeinic pentru examenele oficiale, dar foarte 
puţini dintre ei sunt capabili să-și utilizeze creativitatea într-un mod care să 
ducă la inovații tehnologice. 

În același timp, în Statele Unite, sistemul produce un număr considerabil de 
inovatori creativi, însă aici există percepţia că n-am reușit să formăm oameni 
cu deprinderi științifice și matematice elementare. Aflându-se într-o 
interacţiune continuă, învățăceii din aceste două culturi vor avea de ales: să 
lucreze împreună și să-și combine abilităţile sau să intre într-o competiţie 
distructivă unii împotriva celorlalți. Abilitatea lor de a alege o soluţie 
constructivă va depinde, în parte, de cât de bine i-a pregătit școala pentru 
lumea interdependentă în care trăiesc. 

e Presiunea economică și incertitudinea socială: Economia de tipul „a avea 
sau a nu avea“, în care se creează o discrepanţă din ce în ce mai mare între 
calitatea vieții și oportunităţile disponibile pentru cei bogaţi, respectiv 
pentru cei săraci, are efecte incomensurabile asupra instituţiilor 
educaţionale, la fel ca peisajul social și domestic imprevizibil din multe 
culturi contemporane. Se așteaptă de la școli să compenseze pentru mulți 
factori sociali și economici care afectează copiii: schimbări în structura 
familiei, modele în continuă schimbare din televiziune și din cultura 
populară, comercialismul fără sfârșit, sărăcia (și nutriția și asistența 
medicală inadecvate asociate adesea cu aceasta), violența, abuzurile asupra 
copiilor, graviditatea în adolescenţă, abuzul de substanţe și tulburările 
sociale continui. Școlile sunt acum însărcinate în mod frecvent cu educarea 
copiilor proveniţi din familii monoparentale, a copiilor cu dizabilităţi psihice 
și fizice, a copiilor săraci/fără adăpost, dar și a copiilor care nu vorbesc limba 
oficială. 

Confruntându-se constant cu asemenea cerinţe, conducătorii școlilor își 
mențin permanent instituţiile la granița schimbării. (Vârtejul continuu de 
mofturi și mode educaţionale reprezintă un simptom al acestei confruntări.) 
În același timp, școlile sunt supuse presiunii de a încetini schimbarea, de a fi 
conservatoare, de a reveni la practicile tradiționale și de a nu lăsa pe nimeni 
în urmă. Într-un final, școlile trebuie să facă față acestor presiuni, în cazul 
multor ţări, aflându-se într-o jenă financiară severă, având în vedere faptul 
că impactul crizei financiare globale continuă să fie resimțit. 

e Schimbările tehnologice cresc în mod direct presiunea asupra școlilor din 

ziua de azi. Unii experți fac predicții pompoase (și neavizate), precum aceea 
că școlile publice așa cum sunt ele acum vor dispărea în curând, „omorâte“ 
de inabilitatea lor de a ţine pasul cu ritmul acestor schimbări. Acest lucru nu 
se va întâmpla, dar școlile sunt într-un proces de transformare. Deja mulţi 
elevi de clasa a doua și mai mari sunt obișnuiți să aibă propriile telefoane 
inteligente și tablete și să se autentifice pe site-uri web. Pentru mulţi elevi, 
multe dintre conversațiile vitale pentru învățare nu mai au loc în timpul 
orelor sau în recreaţii — acestea se desfășoară acum în mediul virtual, la ora 
opt sau chiar la ora zece seara, cu oameni care locuiesc la sute sau la mii de 
kilometri distanţă. 

Tehnologia aduce schimbări dramatice și în modul în care elevii au acces la 
cunoaștere. În anul 1999, când lucram la prima ediţie a acestei cărţi, Apple 
încă nu produsese primul iPhone, iPod sau iPad; internetul exista doar de 
câțiva ani; compania eChalk (a cărei platformă tehnologică este astăzi 
prevalentă în multe școli din SUA) abia își punea bazele; motorul de căutare 
Google abia dacă exista; la Wikipedia și la Facebook încă nici nu se gândise 
nimeni. Astăzi elevi de toate vârstele și din toate treptele de învățământ iau 
aceste lucruri ca fiind firești și le folosesc, uneori contraproductiv, ca 
instrumente în educaţia lor. Între timp, și profesorii și-au schimbat 
obiceiurile în mod corespunzător — de exemplu, postează și primesc temele 
online, lăsându-i pe elevi să-și evalueze munca între ei, și folosesc motoare 
de căutare pentru a identifica plagiatul. 

Toate acestea creează oportunităţi foarte bune pentru o mai mare implicare 
în procesul de învăţare. De exemplu, cărțile convenţionale tipărite sunt 
înlocuite de câpii electronice, unele dintre ele fiind concepute din mers 
pentru a crea versiuni cât mai bine adaptate unei anumite școli sau chiar 
unei anumite clase, adesea conținând segmente multimedia. Atunci când 
copiii nu sunt mulțumiți de manual sau chiar de explicația profesorului, ei 
pot găsi alternative sub formă de exerciţii interactive și materiale video, puse 
la dispoziţie de servicii de autoeducare cum ar fi Khan Academy 
(www.khanacademy.org). Noi platforme, ca Twitter și YouTube, au facilitat 
de asemenea posibilitatea de a face legături interdisciplinare între 
informații, permițându-le creatorilor individuali să distribuie lucrări în care 
legăturile dintre matematică, științe naturale, științe sociale, muzică și științe 
umane sunt aduse în prim-plan. Aceste legături sunt vitale pentru a înțelege 
oricare dintre aceste discipline în ziua de azi și de obicei nu sunt acoperite în 
mod adecvat de felul în care sunt organizate materiile educaţionale (și 
evaluările specifice lor). 

Dar, în același timp, omniprezența tehnologiei în școli creează noi 
provocări și le amplifică pe cele deja existente. De exemplu, aceasta poate 
exacerba discrepanţele dintre cei înstăriți (care vin la școală cu propriile 
calculatoare) și cei săraci (care sunt nevoiţi să utilizeze calculatoarele 
instituţiei sau să le împartă între ei); poate afunda elevii și profesorii în 
informaţii ineficient prezentate sau eronate; poate augmenta agresiunile, 

hărțuirile dintre elevi atât în lumea reală, cât și în cea virtuală; și poate 
adăuga niveluri de complexitate în procesul de învăţare cu care școlile nu au 
mai fost puse în situaţia de a se confrunta până acum. 

Nici măcar nu este clar dacă mulţi dintre educatori sunt pregătiţi pentru 
aceste provocări și oportunităţi tehnologice. La fel cum evoluţia continuă a 
internetului, a rețelelor sociale și a telefoanelor mobile a diminuat 
capacitatea guvernelor autoritare de a menţine controlul, aceste tehnologii 
au diminuat și abilitatea educatorilor de a controla informaţiile pe care și le 
însușesc elevii. Elevii învață acum de unii singuri că au libertatea de a pune 
la îndoială orice sursă de informaţie, incluzând școala, profesorul, media, 
guvernul și alți elevi. Ei se expun pe site-uri precum Facebook sau YouTube, 
acest lucru făcându-i mai vizibili, mai conectaţi, dar și mai vulnerabili. 

e Frustrările generate de calitatea educaţiei: În timp ce școlile sunt 
însărcinate cu soluționarea multor probleme sociale pe care nu le-au creat, 
acestea sunt în permanență percepute ca eșuând să-și îndeplinească 
misiunea lor primară, acest lucru creând un nou set de probleme. 

Prima ţine de faptul că părinţii sunt adesea nesatisfăcuţi de educaţia pe 
care o primesc copiii lor. Toţi cei șase autori ai acestei cărți sunt părinți și 
educatori, și fiecare dintre noi — și mulţi alți cunoscuți de-ai noștri — am fost 
la un moment dat atât de frustrați de opţiunile oferite copiilor noștri de 
școlile publice, încât ori ne-am înscris copiii la școli private ori ne-am gândit 
serios să facem asta. Aceasta nu înseamnă că școlile private au fost cu mult 
mai bune; din experiența noastră, sarcina de a fi părinte înseamnă o 
confruntare constantă cu neajunsurile și deficienţele educaţionale ale 
sistemului de învățământ. Și știm că nu suntem cazuri singulare. 

Mai mult decât atât, angajatorii sunt frustraţi de nivelul de pregătire al 
oamenilor pe care îi angajează. Ideea constantă conform căreia școlile nu 
reușesc să-și echipeze elevii cu abilitățile și cunoștințele necesare pentru 
piaţa globală este atât de răspândită, încât a dat tonul acestei relații 
îngrozitoare între școală și mediul de afaceri cel puţin în ultimele patru 
decenii. 

Elevii înșiși sunt frustraţi de această pierdere de timp, de calitatea orelor pe 
care și le petrec la școală, inclusiv de multe dintre orele de socializare. Drept 
dovadă, vă puteţi gândi la propriii ani de școală sau puteţi viziona orice film 
popular despre viața școlară (v. cap. 5 din Partea a X-a). 


Și unele comunităţi sunt frustrate de modul în care sunt conduse sistemele 
școlare, în care un grup mic de oameni din consiliul de administraţie al școlii 
— adesea aleși cu sprijinul unei singure părţi a comunității — pot schimba în 
mod radical și aproape doar după placul lor direcţia în care se îndreaptă un 
sistem școlar. 

Pentru a aborda în mod eficient toate aceste forțe care acționează asupra 
sistemului școlar, va fi nevoie de un volum mare de gândire, experimentare și 
perspectivă. Nu știe nimeni cu adevărat cum va arăta piaţa muncii sau, 
bineînţeles, civilizaţia și cultura mondială, atunci când vor absolvi facultatea 

copiii care sunt astăzi la grădiniță. Tot ce știm este că acele realități vor fi 
foarte diferite de lumea pe care au cunoscut-o majoritatea educatorilor și a 
părinţilor atunci când erau ei în creștere. În calitate de coautor al cărții A Fifth 
Discipline Fieldbook, Charlotte Roberts spunea: „Chiar ne dorim să recreăm 
școlile pe care ni le aducem aminte din copilăria noastră? Chiar ne dorim să 
oprim cursul schimbării și să creăm ape stătătoare în educaţie doar pentru că 
educatorii au fost învățați să se plieze acestui model?“ 

Educatorii sunt puși astfel în fața unor încercări fără precedent, dar de 
asemenea și în fața unei oportunități extraordinare pe care n-o pot ignora: de 
a lărgi orizonturile elevilor lor, de a accelera inovarea, de a încorpora 
gândirea sistemică în programa școlară și de a se deschide ei înșiși către lumea 
exterioară. Din păcate, multe dintre ideile puse în practică până acum au fost 
doar soluţii rapide pentru simptome în loc să abordeze cauzele problemelor, 
generând astfel rezultate nesatisfăcătoare. Dacă ești deranjat de un șoarece 
care stă sub covor și rezolvi denivelarea cu piciorul, șoarecele va fugi pur și 
simplu sub altă parte a covorului. 

O soluţie rapidă foarte des întâlnită — folosirea testelor standardizate 
pentru a monitoriza și a impune calitatea educaţiei — a dus la un soi de 
antrenamente de cai de curse, adică la încercări de a genera medii mai mari 
pentru școli, fără creșteri reale în ceea ce privește cunoștințele sau 
competențele elevilor. Școlile au promovat medicamente puternice pentru a-i 
ajuta pe elevi să se concentreze, au încurajat elevii mai slabi să renunțe la 
școală pentru ca notele lor să nu fie luate în calcul, au tăinuit sau au exagerat 
rezultatele testelor, au diagnosticat unii elevi ca având dizabilităţi (scutindu-i 
astfel de anumite teste) sau, cel mai adesea, au organizat orele și programa de 
învăţare în jurul „predării pentru testare“, concentrându-se pe simulări și 
practică pentru examene£. În același timp, modurile în care sunt calculate cel 
mai adesea scorurile la teste — de exemplu, în comparaţie cu elevi de 
provenienţă etnică diferită — creează impresia că testele ajută la eliminarea 
„decalajului la nivel de performanţă“, când de fapt diferitele grupuri rămân la 
fel de diferite cum au fost dintotdeauna (ei doar obțin scoruri mai bune în 
total, dar cu aceleași disparităţi între ei). Aceste efecte sunt, în cel mai bun caz, 
contraproductive, iar uneori de-a dreptul nocive. 

Dar și mai rău este faptul că aceste soluţii mecanice înlocuiesc adesea 
creativitatea în sala de clasă și subminează puterea relaţiei dintre profesor și 
elev. Elevii care își petrec cea mai mare parte a timpului din clasă învățând să 
treacă teste pierd oportunități de a obține alte abilități care ar fi valoroase 
pentru ei în calitate de ființe umane complete, competente și generoase, care 
își aduc contribuţia în comunitatea din jurul lor. Cu alte cuvinte, după cum 
spune educatorul și expertul în dezvoltarea resurselor umane Edward Joyner, 
ei învaţă să „treacă testul, dar pică la examenul vieţii“. 

Altă soluţie aparent facilă constă în ideea de opţiuni extinse în alegerea 
școlii, dându-le ocazia părinţilor și elevilor de a frecventa diferite tipuri de 
instituţii de învățământ fără cheltuieli suplimentare. Acest gen de soluţie se 

prezintă în mai multe forme — „școlile-magnet“, educaţia la domiciliu, școli 
publice cu un curriculă proprie (charter schools), cupoane de finanţare și 
politici care le permit părinților să depună o cerere de înscriere pentru orice 
școală primară din oraș. Doar că, de fapt, în toate aceste cazuri, școlile sunt 
cele care se luptă pentru candidaţi. Fiecare dintre aceste abordări a fost 
criticată, iar o privire sistemică asupra lor sugerează faptul că există 
ramificații și consecințe complexe în cazul fiecăreia. Cupoanele de finanţare, 
de exemplu, au la bază eliminarea responsabilităţii autorităţilor pentru 
calitatea educaţiei din școlile publice, o idee privită cu neîncredere de 
majoritatea oamenilor din societățile democratice. Sistemul școlilor publice cu 
un curriculum propriu (charter schools) direcţionează adesea fonduri către 
școli cu un management discutabil sau canalizează cei mai buni elevi și o 
parte mult prea mare a bugetului local pentru educaţie către una sau două 
școli din oraș, lăsându-le pe celelalte subfinanţate. 

Deși principiul responsabilizării școlilor pentru calitatea rezultatelor și cel 
al liberalizării opţiunilor pentru diversele trasee școlare par incontestabil 
valoroase pentru mulți oameni, știm acum din experienţă că acestea nu fac, în 
mod automat, lucrurile mai bune. Potenţialul acestor soluţii este realizat doar 
atunci când ele sunt implementate cu grijă, cu atenţie și privind în perspectivă. 
Ca în cazul oricărei probleme complexe, singura soluţie viabilă și durabilă 
pentru problemele cu care se confruntă școlile din ţara noastră este adoptarea 
unei orientări a învăţării. Acest lucru presupune admiterea faptului că o 
instituţie de învățare poate fi de asemenea și o organizaţie care învață — cu 
alte cuvinte, e de dorit să nu ne mai gândim la școală ca la o entitate izolată, ci 
ca la un set de procese și practici interconectate, strâns legat prin natura sa 
atât de comunitatea din jur, cât și de sălile de clasă și de experienţele de 
învăţare individuale din interiorul ei. Aceasta înseamnă întreținerea unui 
dialog deschis și a unei implicări publice, astfel încât perspectivele și 
asumpţiile care stau la baza diferitor opinii să fie clare. 

În acest caz, disciplinele învăţării organizaționale vor ajuta, la rândul lor, 
la soluţionarea acestor provocări — de la globalizare la schimbările 
tehnologice și până la instabilitatea economică — și vor da un suflu nou 
sistemului nostru educațional, astfel încât să le putem oferi o pregătire mai 
bună copiilor noștri pentru a avea succes într-o lume postindustrială. 


Invăţarea 

În limba chineză, cuvântul „învăţare“ este reprezentat de două ideograme. Prima înseamnă 
„a studia“. Aceasta este compusă din două părți: un simbol care înseamnă „a acumula 
cunoștințe“ este poziționat deasupra altuia, care simbolizează un copil ce se află în fața unei 
uși. A doua ideogramă înseamnă „a exersa constant“ și ilustrează o pasăre care își dezvoltă 
abilitatea de a-și părăsi cuibul. Simbolul din partea de sus reprezintă zborul; cel din partea de 
jos, tinereţea. În mentalitatea asiatică, învățarea este continuă. Împreună, „a studia“ și „a 
exersa constant“ sugerează că învățarea ar însemna „stăpânirea căii de autoîmbunătăţire“. — 
Peter Senge 

27 33) 
Sp i 


Trei sisteme de activitate înglobate unul în altul 


Legăturile interpersonale bune încep cu recunoașterea. Una dintre temele 
cele mai consistente care stau la baza proiectului acestei cărți este nevoia unei 
exprimări clare a sintagmei „Te văd“: abilitatea de a ne recunoaște reciproc 
identitatea și valoarea personală, mai ales dacă unul dintre noi sau ambii am 
fost invizibili pentru celălalt până acum. Această sintagmă provine din 
introducerea cărții The Fifth Discipline Fieldbook (p. 3): 

Printre triburile din partea nordică a regiunii Natal din Africa de Sud, cea mai folosită formă 

de salut, echivalentă cu „bună“, este expresia: Sawu bona. În traducere liberă, aceasta 

înseamnă: „Te văd“. Dacă ai fi un membru al tribului, ai putea răspunde spunând Sikhona, 

adică „Sunt aici“. Ordinea dialogului este importantă: până în momentul în care mă vezi, eu nu 
exist. Este ca și cum, atunci când tu mă vezi, mă aduci la existenţă. 

Această semnificaţie, implicită în limba lor, este o parte a spiritului ubuntu, o mentalitate 
prevalentă printre nativii din Africa Subsahariană. Cuvântul „ubuntu“ își are originile în zicala 
populară Umuntu ngumuntu ngabantu, care, în traducere liberă din limba zulu, înseamnă: „O 
persoană este o persoană datorită celorlalți“. Dacă ești crescut cu această perspectivă, 
identitatea ta se bazează pe faptul că ești văzut — că oamenii din jurul tău te respectă și te 
recunosc ca persoană. 

Cine sunt, atunci, cei care participă la orice efort de a crea o școală care 
învață? Fie că școala este publică sau privată, din mediul urban sau din mediul 
rural, mare sau mică, sunt în joc trei sisteme încorporate, interdependente, cu 
tipare de influenţe încrucișate. Aceste sisteme — clasa, școala și comunitatea 
— interacționează în moduri care sunt uneori dificil de observat, dar care 
conturează prioritățile și nevoile oamenilor la toate nivelurile. În orice efort 
de a crea o școală care învaţă, schimbările se vor materializa doar dacă se vor 
produce la toate cele trei niveluri. 


Clasa care învaţă 


La baza acesteia se află clasa — o adunare schimbătoare de elevi și 
profesori al căror scop este învăţarea. Părinţii nu sunt incluși în limitele clasei, 
pentru că ei nu rămân în sala de clasă — ei nu se prezintă la ore în fiecare zi. 
Totuși, prezenţa lor este simțită tot timpul. Implicarea lor este crucială pentru 
funcţionarea clasei (și a școlii). Cele trei componente primare ale clasei există, 
așadar, într-un ciclu de influențare reciprocă. 

e Profesorii: Nu există experienţe asemănătoare cu acele momente luminoase 
din timpul predării, acesta fiind și motivul pentru care mulţi profesori decid 
să practice această meserie. Charlotte Roberts își amintește experienţa 
magică pe care a avut-o atunci când îi învăţa să citească pe elevii din clasa 
întâi. „Dacă nu știi să citești, literele dintr-o carte nu sunt altceva decât niște 
bucle pe o pagină. Treaba profesorului este să-i ajute pe elevi să descifreze 
acele bucle. Apoi vine ziua în care copilul iese mândru din sala de clasă cu 
abecedarul la subsuoară de parcă ar fi Wall Street Journal. Îi poţi citi în 

limbajul corpului: «Uită-te la mine! Mă duc acasă să citesc...» Mamei și tatei, 
fratelui mai mare, bunicii sau oricui este acasă. Nimic nu se compară cu 
magia acelui moment. Profesorii cunosc acea magie și nu o pierd niciodată 
din vedere“. 

În această carte persistă trei atitudini despre profesori. Prima: fiecare 
școală trebuie să aibă în vedere, ca parte a scopului său principal, 
promovarea, dezvoltarea, grija și siguranța profesorilor săi — ca o 
recunoaștere a importanţei lor. A doua: profesorii trebuie să fie niște ghizi ai 
tuturor elevilor, să contribuie la dezvoltarea relaţiilor între ei și dintre ei și 
baza de cunoștințe. Această ghidare presupune menţinerea unui angajament 
față de întreaga comunitate de învăţare a școlii, nu doar faţă de „clasa mea“ 
și de „elevii mei“. A treia: profesorii buni sunt ei înșiși implicaţi într-o 
învăţare continuă, atât a materiei pe care o predau, cât și a meseriei de 
dascăl, dezvoltându-se pe tot parcursul vieții. 

Mai ales în ultimii zece ani, mulţi profesori au fost doritori să reflecteze 
asupra metodelor pe care le folosesc și să găsească noi abordări în predare. 
Ori fac acest lucru, ori rămân devotați strategiilor de tipul „repetiţia este 
mama învăţării“ sau comandă-și-control, metode instituite de modelul 
fabricilor industriale, dar care au devenit din ce în ce mai ineficiente pentru 
elevii lor. Sperăm că această carte va fi utilă pentru profesorii care aleg să-și 
asume rolul de profesioniști care învaţă. 

e Elevii: Elevii sunt singurii jucători care văd toate cele trei părți ale 
sistemelor educaţionale încorporate și totuși sunt cei care au cea mai mică 
influență asupra modului în care sunt organizate. Din acest punct de vedere, 
ei sunt adesea (mai ales când înaintează spre școala generală și spre liceu) 
asemenea șoferilor dintr-o coadă lungă de mașini. Se simt blocaţi de ceva ce 
nu pot vedea, tentaţi să se bage unul în faţa altuia și incapabili să facă ceva 
pentru a rezolva problema. 

Școală (sau 
sistem școlar) 


Profesor 


Părinte Clasă 


Comunitate (adăpostul 
acestui grup de elevi) 


Lumea largă (din 
afara comunității) 


În această carte, nu îi vedem pe elevi doar ca pe niște receptori pasivi ai 
informațiilor, ci și ca pe niște cocreatori ai cunoașterii și participanţi la 
evoluţia școlii. Suntem conștienți că majoritatea școlarilor încă își dezvoltă 
abilitățile cognitive și emoţionale de a face faţă disciplinelor complexe ca 
măiestria personală sau gândirea sistemică. Credem totuși că ei sunt capabili 
să-și creeze o viziune a propriei învăţări pe tot parcursul vieţii și că pentru 
asta au nevoie să fie parte a unui sistem care să le hrănească abilităţile și 
cunoașterea. Dacă ești un elev care citește această carte, sperăm că vei 
dobândi o viziune completă asupra modului în care te poţi implica total în 
cadrul sistemelor în care înveţi, de la sala de clasă, la școală și până la 
comunitate. 

e Părinţii: Un model mental nefericit printre profesori este cel conform căruia 
părinţii nu mai sunt interesaţi să se implice în viaţa școlii. Alt model mental 
vede părinţii ca pe niște obstacole — sursa unor cerinţe care fac treaba 
educatorului mai dificilă. În același timp, părinţii au propriile modele 
mentale negative în ceea ce privește educaţia. Unii asociază clădirea în care 
se află școala cu propria lor experienţă anterioară de învăţare inconfortabilă. 
Alţii ar putea să nu se implice în învăţarea organizaţională din lipsă de timp 
sau din lipsă de încurajare. Atitudinile de acest gen sunt foarte des întâlnite 
și diminuează inutil învăţarea copiilor. 

Noi insistăm să ne adresăm în această carte atât părinților, cât și 
educatorilor, pentru că știm cât de mult au nevoie unii de alții pentru a 
construi clase și școli care învață. Dacă ești un părinte care citește această 

carte, presupunem că ești un partener foarte implicat în procesul de învăţare 
al copiilor tăi. Sperăm să-ţi arătăm modul exact în care dezvoltarea copiilor 
depinde de dezvoltarea tuturor adulților din sistem, inclusiv a ta. 

A treia parte a acestei cărți se referă la clasa care învață. În cele cinci 
secțiuni tematice, variind de la teorii ale învăţării până la practici de predare 
și, mai apoi, la gândire sistemică în sala de clasă, investigăm cunoștințele 
curente de care este nevoie pentru a transforma orice clasă într-un mediu 
colaborativ mult mai solid, mai eficient și mai determinat. 


Școala care învaţă 


Clasele au nevoie de o infrastructură organizaţională care să le susțină. În 
această carte, considerăm școlile, sistemele școlare și sistemele de educaţie 
superioară ca niște organizaţii formale cu o structură ierarhică, având un set- 
cheie de membri de bază și un consiliu de directori aleși (sau numiţi) de 
școlile și universităţile în moduri diferite — unele sisteme școlare sunt formate 
dintr-o singură școală, în timp ce altele sunt formate din sute de școli. Dar 
toate au aceeași misiune de bază — să se asigure că fiecare clasă există pentru 
a furniza experienţe de învăţare de cea mai bună calitate pentru toţi elevii pe 
care îi deservește. 

Școala este de asemenea un sistem social (o sursă de prieteni și de statut 
social pentru majoritatea elevilor care o frecventează), o sursă de dezvoltare și 
formare continuă pentru angajaţii săi și (în multe locuri) un loc de muncă 
sindical — toate acestea adăugând niveluri de complexitate suplimentare. În 
fine, mulţi conducători ai școlilor au realizat faptul că acestea pot fi o sursă 
primară foarte eficientă pentru catalizarea schimbării și a inovației — în sălile 
de clasă, în practicile proprii ale școlii și în comunitatea care o înconjoară. 

Așadar, sperăm că cititorii acestei cărți vor include persoane a căror 
activitate primară se desfășoară la nivelul școlii — nu al clasei — cum sunt: 

e Inspectorii școlari: Din punct de vedere organizaţional, inspectorii 
(superintendents) au mai multă autoritate formală decât oricine altcineva 
dintr-un sistem școlar. Ca și până acum, durata medie a mandatului unui 
inspector într-un district școlar este sub trei ani în Statele Unite. Fiind 
inspector, unul dintre primii pași pe care trebuie să-i faci în orice inițiativă 
educaţională este să-ți recunoști limitele de influență. În calitate de lider 
executiv al sistemului școlar, ești în măsură să oferi un exemplu de 
comportament eficient și să susţii crearea unui sistem școlar care învață. Nu 
poţi însă să institui sau să conduci o reformă de unul singur. Sperăm că 
această carte îți va oferi atât perspectiva, cât și instrumentele de care ai 
nevoie pentru a stimula oamenii într-un mod care va aduce schimbarea în 
sistemul școlar, într-un ritm adecvat. 

e Directorii, liderii școlari și administratorii din educaţia superioară: Din 
ce am văzut în experiența noastră, avântul spre schimbare și reformă vine 
adesea dinspre directori, șefi de catedră și alți membri ai administraţiei 
școlilor individuale. Aceștia sunt lideri formatori pentru profesori, sunt 

oamenii care dau tonul învăţării în cadrul școlii. În calitate de director sau 
administrator al școlii, te-ai putea simţi prins la mijloc între părinți, 
profesori, superiori și instituţii guvernamentale și propria ta viziune despre 
ceea de ce au nevoie elevii. Odată ce te implici în învățarea organizaţională 
în cadrul școlii în care activezi, devii un punct de sprijin și mai important — 
nu ești doar un supervizor al dascălilor, ci și primul profesor dispus să se 
perfecționeze, precum și un ghid al procesului de învăţare ca întreg. 

e Membrii consiliului de administraţie al școlii sau ai Senatului 
universităților: Adesea, membrii consiliului de administraţie al școlii sau ai 
Senatelor universitare sunt văzuţi mai degrabă ca niște supraveghetori, 
revizori, oameni care stabilesc reguli decât ca persoane care învaţă și care au 
un impact direct asupra elevilor și studenților din acel sistem. Un consiliu 
care oferă un exemplu de învăţare organizaţională prin propriile practici 
poate avea un impact uriaș asupra sistemului școlar și asupra membrilor săi. 
Dacă ești membrul unui asemenea consiliu, sperăm că această carte te va 
ajuta să vezi limitele pe care ţi le stabilești și posibilităţile pe care le dezvolți 
în calitate de organizator al sistemului. (Despre leadershipul în sistemul 
școlar, vezi Partea a XII-a, cap. 1). 


A patra parte a acestei cărți se referă la școala care învaţă. Analizăm 
dezvoltarea procesului și a practicilor schimbării școlare, inclusiv stabilirea 
unei viziuni împărtășite, clarificarea situației actuale, generarea unei 
conduceri eficiente și sarcina de a extinde proiectele-pilot pentru a cuprinde 
un întreg sistem școlar sau universitar. 


Comunitatea care învaţă 


Al treilea și, cu siguranţă, cel mai complex nivel este comunitatea. În sens 
larg, comunitatea este mediul de învăţare în cadrul căruia operează școala sau 
universitatea. După cum știe fiecare părinte, sala de clasă furnizează doar o 
mică parte din ceea ce copilul, adolescentul sau studentul învaţă în decursul 
unei săptămâni. Restul informaţiilor provin dintr-o serie de activități și 
interese: din media (televiziune, reviste, muzică în vogă și internet) și de la 
prieteni și alți colegi. Toate aceste influenţe, la rândul lor, conturează 
caracterul comunității — local, regional și internaţional. 

În prima ediţie a acestei cărţi, am scris despre importanţa relaţiei dintre 
școală și comunitate și am încercat să oferim instrumente și abordări pentru a 
consolida această relaţie și a-i crește productivitatea. De atunci, am observat și 
mai multe dovezi dramatice ale importanţei acestei relaţii. În această lume din 
ce în ce mai interdependentă, nimeni nu poate crea cu adevărat o „școală care 
învaţă“ fără a implica și a schimba comunitatea din jurul acesteia. Iar dacă 
implicarea comunităţii nu este completă, eforturile de a produce o reformă 
școlară eșuează. 

Consiliul de administraţie 
Școală (sau 
sistem școlar) 


Si 


Inspector 


Director — 


Personal administrativ 
și auxiliar 


Alți profesori 
+ (și sindicate) 
Profesor 


Părinte E „x 
Clasă 
di Pa Alți elevi, prieteni 


Elev 


Comunitate (adăpostul 
acestui grup de elevi) 


Lumea largă (din 
afara comunității) 


Am văzut de asemenea cât de vulnerabili pot fi conducătorii inovatori ai 
școlilor atunci când nu au parte de susținerea totală a comunităţii. Bineînţeles, 
dintre cei nouă inspectori care au scris articole pentru prima ediţie a cărții 
(inclusiv coautorul Tim Lucas), niciunul nu mai deține acea poziţie în același 
district școlar. Unii s-au mutat în alte circumscripții; alții predau acum în 
învățământul superior sau lucrează pentru alte tipuri de instituţii de 
învăţământ. Această statistică, deși poate părea descurajatoare, nu înseamnă 
că ideile lor au fost greșite sau că eforturile lor au fost inutile. Incontestabil, 
toți au obţinut rezultate remarcabile. Aceasta sugerează însă faptul că o 
inițiativă de învăţare organizaţională în școli nu se poate baza pe un singur 
lider, indiferent cât de eficient sau charismatic este acesta; acest tip de 
învăţare trebuie să fie ancorat într-o comunitate de lideri. (Vezi și Partea a XII- 
a, cap. 3 și cap. 5.) 

În prezent, multe comunități manifestă un nou tip de implicare în sistemul 
școlar local — pe de o parte, ca răspuns la noile presiuni pe care le resimt din 
partea presiunii economice sau a schimbărilor demografice, iar pe de altă 
parte, ca răspuns la creșterea numărului de copii în multe zone. Unele idei mai 
vechi, precum voluntariatul și activitățile extrașcolare, în care membrii 
comunității jucau un rol în îndrumarea elevilor, au devenit mult mai 

sofisticate. Ideea de „implicare a comunităţii“ — stabilirea unor inițiative de 

reflecţie mutuală și învăţare comună între conducătorii școlii, elevi și membri 

ai comunităţii — a devenit din ce în ce mai proeminentă. Acesta este poate cel 
mai eficient mod prin care un conducător al unui sistem școlar poate redefini 
relaţia școlii cu oamenii din afara zidurilor sale. 

În timp ce lucram la carte, ne veneau adesea în minte trei grupuri 
localizate în interiorul sistemului comunităţii: 

e Membrii comunităţii: Dacă ești un membru al comunităţii, poate că nu ești 
obișnuit să te consideri educator sau persoană care învaţă. Poate că nu ai 
mai lucrat îndeaproape cu școlile în trecut. Dar liderii comunităţii, oamenii 
de afaceri, oamenii care lucrează în organizaţiile comunităţii și educatorii 
devin mult mai conștienți de faptul că nu pot funcţiona izolaţi unii de ceilalți. 
Așadar, o temă recurentă în această carte se referă la interdependența dintre 
școală și comunitate, chiar la nivel de clasă. Sperăm că vei găsi o varietate de 
idei, metode și resurse pentru a înţelege, transforma și îmbunătăţi acele 
interrelaţii pentru binele copiilor din comunitate și pentru durabilitatea 
comunității. 


Editori Teoreticieni și oameni influenți 


universități, Pi Li 

autori, oameni Alţi administratori 
de ştiinţă și alți Statul și 

specialiști din guvernul naţional 

sfera educaţiei 

Media locală 

(inclusiv N 


dezbaterile Consiliul de Școală (sau 

televizate) administraţie N, Sistetii școtar) 
Inspector 

Instituţiile Director 

comunității Personal administrativ 

(spitale, biserici, și auxiliar 

poliție, servicii 

sociale) Alți profesori 

——” + (și sindicate) 

Familia Profesor 

extinsă și Părinte 

rețeaua Cp 

familială Pe a ni; elevi, 
Elev 


prieteni 
Afacerile private 
(angajatori ai părinţilor 
şi ai elevilor) 
Comunitate (adăpostul 
acestui grup de elevi) 


“IE : Lumea largă (din 
Media internaţională, noile surse de cunoaștere, maci mai i 
divertismentul, știrile, internetul și alte oportunități : 
interactive de învăţare în afara sălii de clasă 


e Cei care învaţă pe tot parcursul vieţii: Școala, așa cum ni s-a spus, este 

locul în care învăţăm, iar viaţa adultă este locul în care cunoaștem. În această 
carte, ne gândim la moduri de a contesta acea asumpţie în practică — atât 
transformând școlile într-un mediu care să promoveze învățarea pentru 
profesori și administratori, la fel ca pentru elevi, cât și dezvoltând comunităţi 
care să susțină învăţarea la toate vârstele. 

e Profesioniștii din educaţie: Prima ediţie a acestei cărți și-a găsit cei mai 
mulţi cititori prin facultăţi, printre studenţii departamentelor de științe ale 
educației și management educaţional. Dar pe măsură ce oamenii încep să 
vorbească din ce în ce mai serios despre rolul școlilor, acest dialog se va 
extinde și spre alți specialiști din sfera educaţiei: spre autorii și editorii 
manualelor (care pierd rapid din calitate și atractivitate pe măsură ce sunt 
adaptate priorităților imediate stabilite de testările standardizate sau sunt 
abandonate în favoarea resurselor electronice mai actualizate și mai puţin 
costisitoare); spre conducătorii organizaţiilor care deservesc testările 
educaționale, care acum au o influență școlară mai mare ca oricând; și spre 
cercetători și teoreticieni din domeniul învăţării, care își schimbă viziunile în 
contextul descoperirilor din neuroștiinţe. 


Cea mai remarcabilă caracteristică la nivelul comunităţii este 
complexitatea. Poţi cartografia elementele comunităţii tale și pe cele din afara 
ei și altfel decât în diagrama ilustrată în pagina anterioară — dar orice 
diagramă realistă ar fi la fel de complexă. Tipurile de influenţă (reprezentate 
de săgețile subțiri ale diagramei) se întind printre majoritatea elementelor. 
Unele au influenţe directe asupra școlilor; altele exercită o influență mediată 
— dar întotdeauna există o interacţiune. Dacă încerci să „repari“ acest sistem, 
intervenind doar la nivelul structurilor formale (chenarele gri), eforturile tale 
vor avea efecte adverse. Firește, o comunitate (o clasă, o școală) funcţionează 
eficient doar atunci când oamenii care-i aparțin recunosc rețelele de influență 
invizibilă, caută metode de a le consolida și își asumă responsabilitatea pentru 
toți cei conectaţi la acestea. Atunci când rețeaua se rupe, copiii cad printre 
crăpături și sunt pierduţi. 

Această hartă a unei comunităţi tipice este foarte asemănătoare cu un 
exerciţiu tradițional din gândirea sistemică, numit „Peretele“. În cadrul acestui 
exercițiu, facilitatorul îndeamnă un grup de oameni să numească elementele 
implicate într-o problemă cronică, la scară largă — precum foametea 
mondială, distrugerea pădurilor tropicale, încălcări ale drepturilor omului sau 
o economie șubredă. Treptat, oamenii identifică factori și influenţa lor asupra 
altor factori. („Crește populaţia! Iar acest lucru crește rata sărăciei!“) Un 
facilitator notează cu atenţie tot ce spun membrii grupului, până când un 
perete întreg este acoperit cu foi de hârtie cu notițe și linii de influenţă. Puși în 
fața unei asemenea complexități, mulți oameni ridică mâinile în disperare. Nu 
va fi niciodată posibil de reparat un asemenea sistem, mai ales având în 
vedere că, evident, nu există un singur responsabil! Și dacă bunăoară crearea 
școlilor care învaţă depinde de promovarea învăţării la nivelul comunității, 
atunci, la prima vedere, aceasta ar părea o problemă imposibil de rezolvat. 

Dar există pârghii ce pot fi acționate. Totul e să recunoaștem tiparele 
recurente de comportament sistemic și interrelaţiile mai simple care duc la 
apariţia acelor tipare. Există pârghii prin care putem încuraja de asemenea 
conversații constructive regulate și invita oamenii de la nivelul comunităţii să- 
și gândească viitorul împreună — ce-și doresc unii de la alţii și ce-și doresc de 
la școlile lor. 

În a cincea parte a acestei cărți, analizăm tehnicile și abordările 
conceptuale care s-au dovedit eficiente în ajutarea comunităţilor și a școlilor 
să înveţe unele de la altele: crearea unui simț al identității comunității, 
realizarea de conexiuni între diverși lideri ai comunităţii și asigurarea 
infrastructurii pentru o învăţare durabilă la nivelul întregii comunități. 


Crearea unei imagini de ansamblu 


Cu toate aceste componente și niveluri, mișcarea ce vizează crearea de 
școli care învaţă este ea însăși un punct de intersecţie. Oamenii ajung aici 
dintr-o mare varietate de circumstanţe și doar cu puţine lucruri în comun. Toţi 
vin cu un angajament față de copiii din comunităţile lor. Toţi știu că viitorul 
fiecărei comunităţi stă în copiii săi. Toţi știu că școlile trebuie să se schimbe și 
că acea schimbare se produce uneori treptat, alteori foarte rapid, dar niciodată 
fără suportul oamenilor implicaţi. Cei care învaţă rețin doar ceea ce-și doresc 
cu adevărat să înveţe. 

Atingerea scopului unei organizaţii care învaţă depinde de disponibilitatea 
pentru un dialog deschis și sincer și pentru a pune sub semnul îndoielii „vacile 
sacre“ ale clasei, ale sistemului școlar și ale comunităţii. Dar dacă ai ajuns să 
deschizi această carte, ai făcut deja primul pas. Nu ne putem permite să stăm 
pe loc. Miza este prea mare — pentru copii și pentru noi restul. 


3. Concepții fundamentale despre învăţarea în 
organizații 


Practica formală a învăţării organizaționale este relativ nouă, iar mulți 
oameni i se alătură provenind dintr-o varietate de medii, discipline și 
orientări. Așadar, chiar de la început, credem că este important să subliniem 
concepțiile fundamentale pe care le-am identificat în inima unei organizații 
care învaţă. Cu alte cuvinte, considerăm aceste adevăruri ca fiind axiomatice. 


Fiecare organizaţie este produsul modului în care gândesc și 
interacționează membrii săi 

Organizațiile funcţionează așa cum funcţionează datorită modurilor în 
care gândesc oamenii săi. Politicile și regulile nu au creat problemele existente 
în sălile de clasă astăzi și nici nu le vor elimina. Sursa reală a acestor probleme 
rezidă în modelele mentale și în relaţiile de la fiecare nivel al sistemului, de la 
profesorii și elevii din sala de clasă până la instituţiile naţionale de conducere 
care supraveghează toate școlile. Dacă vrei să îmbunătăţești un sistem școlar, 
înainte de a schimba regulile, trebuie să analizezi modurile în care gândesc 
oamenii și în care interacționează. În caz contrar, noile politici și structuri 

organizaționale vor dispărea pur și simplu, iar organizaţia se va întoarce, în 
timp, la starea de dinainte?. 

Probabil la acest lucru s-a referit Seymour Sarason când a scris: „Cu cât 
mai mult se schimbă lucrurile, cu atât mai mult vor rămâne la fel“8. Sarason 
susține că o reformă școlară eficientă nu poate avea loc până când oamenii nu 
vor trece dincolo de concepţiile de suprafaţă ale sistemelor educaţionale și nu 
vor recunoaște valorile nevăzute și atitudinile referitoare la putere, privilegii 
și cunoaștere, care menţin existenţa structurilor, regulilor și a relaţiilor de 
autoritate. Dacă nu se produc schimbări în modul în care gândesc și 
interacţioneză oamenii și în modul în care explorează idei noi, atunci toate 
reorganizările, trendurile și strategiile din lume nu vor putea contribui la 
îmbunătăţirea mult discutată. 

Schimbarea modului în care gândim presupune să ne mutăm încontinuu 
punctul de reper. Trebuie să ne facem timp să privim în interior: să devenim 
conștienți și să analizăm „adevărurile“ tacite pe care le considerăm de la sine 
înțelese; modurile în care creăm cunoaștere și găsim semnificaţii în vieţile 
noastre; și aspiraţiile și așteptările care guvernează felul în care facem alegeri 
în viaţă. Dar trebuie de asemenea să privim și în exterior, prin explorarea de 
noi idei și moduri diferite de gândire și interacțiune, prin conectarea la 
multiple procese și relații din exteriorul nostru și prin clarificarea viziunilor 
noastre comune la nivel de organizaţie și comunitate. Schimbarea modului în 
care interacționăm presupune reconstruirea nu doar a structurilor formale ale 
organizaţiilor, ci și a tiparelor greu de observat ale relaţiilor dintre oameni și a 
altor aspecte ale sistemului, inclusiv ale sistemelor de cunoștințe. 

Cum gândesc și interacționează oamenii în sistemul tău școlar? Pot 
întreține conversații constructive sau își susțin atât de puternic propriile 
viziuni încât altele nu pot fi auzite? Dau vina pe alții pentru probleme sau le 
privesc din perspectiva sistemului ca întreg, recunoscând că nu există o vină 
individuală, pentru că toate acțiunile sunt interrelaționate? Presupun că 
viziunea lor este singura plauzibilă sau cercetează diferite alte perspective? 
Au deschiderea de a vorbi despre diferenţele și asemănările dintre speranţele 
și aspiraţiile pe care ei (și ceilalți) le au? Manifestă un interes autentic în 
crearea a ceva nou pentru viitorul lor și pentru viitorul copiilor din 
comunitate? 


Învăţarea înseamnă interconectare 


„Unul dintre cele mai complicate aspecte ale muncii mele este de a-i face 
pe profesori să înțeleagă că mai există cineva pe lângă ei în sala de clasă“, 
spune un educator care lucrează cu profesorii din învățământul 
preuniversitar și din universităţi pentru a le îmbunătăţi metodele de predare. 
„Prea mulţi dintre ei au uitat că, pe lângă faptul că predau un subiect, predau 
și unor elevi.“ În multe școli, cunoașterea este tratată ca un lucru — este 
depersonalizată, deconectată de alte forme ale cunoașterii și de cel care 
cunoaște. „Educaţia-depozit“, așa cum a numit-o educatorul Paulo Freire:, este 
modelul lor dominant de predare și învăţare — profesorii trebuie să 

„depoziteze“ simboluri ale cunoștințelor, piese discrete de informaţie, în 
minţile elevilor lor. 

Dar informaţia, după cum a observat autorul Fritjof Capra! nu este un 
lucru care poate fi depozitat. În schimb, aceasta este „o cantitate, un nume sau 
o scurtă frază pe care am extras-o dintr-o întreagă reţea de relaţii — dintr-un 
context în care [informaţia] este încorporată și care îi oferă semnificaţie. 
Suntem atât de obișnuiți cu abstractizările, încât tindem să credem că 
semnificația rezidă mai degrabă în fragmentul de informaţie decât în 
contextul din care a fost extrasă“. 

Domeniile cunoașterii nu există separat unele de altele și nici separat de 
oamenii care le studiază. Acestea sunt sisteme vii create din reţele și 
interrelaţii adesea invizibile. Cu siguranță, acestea se pot număra printre cele 
mai complexe sisteme vii. Concepţiile asupra naturii cunoștințelor și a 
cunoașterii, credinţele și valorile fundamentale ale profesorilor și elevilor în 
ceea ce privește natura învățământului și interacțiunile sociale din mediile de 
învățare sunt toate parte a acelor sisteme vii — și toate afectează capacitatea 
indivizilor și a grupurilor de a învăţa. 

Mai mult decât atât, cei care învaţă construiesc cunoștințe pe un soclu 
format din experienţele lor individuale și sociale, din emoții, dorinţe, 
aptitudini, credinţe, valori, conștiință de sine, scop și altele. Cu alte cuvinte, 
dacă înveţi într-o sală de clasă, ceea ce înţelegi este determinat de modul în 
care vezi tu lucrurile, de cine ești și de ceea ce știi deja, la fel de mult ca de 
conținut și de educator și modul în care îl livrează. O cunoaștere crescută a 
acestor factori înseamnă o consolidare a procesului de învăţare. 

De prea multe ori, orele de la clasă, dezvoltarea profesională în școli și în 
alte organizaţii, orele pentru parentaj și programele de pregătire pentru liderii 
profesorilor sau ai școlilor se focusează doar pe doi factori în învățare — care 
e conținutul și cum va fi livrat. Din nefericire, educatorii nu doar își 
îngreunează munca, ci probabil o fac și mai puţin eficientă. „Profesorii buni își 
pun elevii într-o comuniune vie cu subiectele pe care le predau“, spune Parker 
Palmer. „Ei își aduc de asemenea elevii în comuniune cu ei înșiși și cu 
ceilalți.“1 


Învăţarea este ghidată de viziune 

Prea multe organizaţii, inclusiv școlile, ignoră acest principiu, el putând fi 
însă cel mai important pentru succesul lor. Acesta le poate oferi oamenilor 
puterea de a învăţa și de a crește chiar și atunci când situaţia sau mediul în 
care se află sunt descurajante. 

Atunci când copiii sunt foarte mici, ei învaţă foarte repede într-un mod 
strâns legat de scopul și viziunea lor. Ei învaţă să meargă târâș și apoi în 
picioare, pentru că vor să se deplaseze de unii singuri. Învață să meargă pe 
bicicletă pentru că vor să se joace cu prietenii lor care au biciclete. Peste ani, 
învaţă să conducă pentru că își doresc independenţă și mobilitate la o scară 
corespunzător mai mare. Copiii învaţă toate aceste noi abilităţi și altele, de la 
aruncarea unei mingi până la jocurile video, pentru că și le doresc. Același 

lucru se aplică și în cazul adulţilor. O femeie afro-americană în vârstă de 91 de 
ani, care a crescut patru copii și i-a ajutat să-și crească și ei, la rândul lor, 
copiii, învaţă să citească pentru că asta a fost viziunea ei pe tot parcursul vieții. 
Un profesor de liceu se pensionează și se mută în Florida, unde învaţă să-și 
construiască propria barcă, pentru că navigația este pasiunea lui. Bunicii care 
tratau noile tehnologii cu timiditate își cumpără calculatoare și învaţă să intre 
pe internet pentru că vor să corespondeze cu nepoții lor. Învăţarea pe tot 
parcursul vieţii este, așadar, mijlocul fundamental prin care oamenii se 
angajează în viaţă și își creează viitorul pe care și-l doresc. 

Dar atunci când copiii intră în școală, sistemul le prezintă adesea noi 
scopuri care nu au vreo legătură cu propriile lor dorinţe și aspirații — să-i 
mulțumească pe profesori, să ia note bune la teme, să primească premii și 
laude și să aibă medii mari. Acest lucru se agravează odată cu trecerea anilor, 
pe măsură ce crește importanţa notelor, a scorurilor la teste și a altor motivații 
exterioare care au ca efect o deconectare și mai pronunţată a elevilor de la 
propriile lor viziuni. Ascultă ce îţi spun copiii (și spune-le și cercetătorilor). În 
timp ce preșcolarii își pot articula destul de clar viziunea pentru „când voi fi 
mare“, copiii mai mari se plâng de irelevanţa activităților școlare pentru 
viețile și pentru viitorul lor. Ei spun că învaţă mai mult în afara școlii decât în 
școală și că nu înțeleg de ce majoritatea informaţiilor pe care le aud în sala de 
clasă trebuie să fie interesante sau importante. Ceea ce elevii nu exprimă sau 
nu pot spune în cuvinte exprimă adesea prin comportamente disruptive sau 
de indiferenţă. 

Unora le-ar putea fi teamă că permițându-le elevilor — sau chiar 
profesorilor — să-și urmeze propria „viziune“ în școală, ar însemna să-i lase să 
facă ce vor, abandonând rigoarea și scăzând standardele educaţionale. Nimic 
nu poate fi mai departe de adevăr. Atunci când directorii și profesorii se 
concentrează asupra unor probleme înguste și pragmatice, precum 
managementul clasei, scăderea absenţelor și creșterea ratei de absolvire, 
respectiv ridicarea notelor la teste, elevii ar putea internaliza aceste viziuni 
sărăcite și ar putea trăi sub niște orizonturi îngustate inutil. Creșterea notelor 
și oferirea unor spaţii de învăţare sigure reprezintă scopuri legitime, însă 
acestea nu au puterea unei viziuni extinse, personale sau comune, în calitate 
de forță care să acționeze asupra îmbunătățirii școlilor. (Despre construirea 
viziunii personale și împărtășite, v. și Partea a IX-a). 


4. Cum să citești această carte 


Începe de oriunde, mergi în orice direcţie 

Am proiectat această carte pentru a încuraja explorarea. Trimiterile 
încorporate în text, de exemplu, îți permit să sari de la o temă la alta și îţi 
indică legături utile pe care să le urmezi. 
O poţi transforma în cartea ta personală 

Fă notițe pe pagini. Scrie răspunsurile la exerciţiile individuale pe 

marginile paginilor. Desenează. Mâzgălește. Visează cu ochii deschiși. Notează 
rezultatele a ceea ce ai încercat și idei pe care ţi-ar plăcea să le încerci. În timp, 
pe măsură ce notițele tale se vor aduna, vor deveni o arhivă de practici 
eficiente și un instrument de reflecţie asupra construirii următoarei etape a 
inițiativei tale de schimbare. 


Folosește exerciţiile și tehnicile 


Exerciţiile și tehnicile produc un mod de învăţare diferit de cel dezvoltat 
doar citind despre ele. Dacă ţi se pare că „deja știi asta“, întreabă-te sincer 
dacă bunăoară cunoștințele tale despre aceste deprinderi și metode se văd în 
performanţele tale. Dacă răspunsul este nu, atunci încearcă abordările, 
tehnicile și exerciţiile care ţi se par utile. Educatorii care folosesc exerciţiile ne 
spun adesea că, deși acestea pot părea simple, se dovedesc a fi foarte eficiente 
în practică. 


Încurajează-i pe ceilalți să se gândească la schimbare 


Organizațiile, ca toate grupurile de oameni, funcţionează prin conversaţie. 
Acest lucru se aplică mai ales în cazul claselor, organizaţiile cărora le este 
dedicată această carte. Ideile din această carte își ating valoarea maximă 
atunci când devin puncte de pornire a conversațţiilor cu ceilalți. 


Concentrează-te pe crearea de competențe, nu pe obţinerea de 
răspunsuri definitive 

Credem că este important să oferim instrumente, tehnici și povestiri 
specifice — dar nu ca prescripţii sau reţete de urmat. De fapt, dacă ești aici 
doar pentru a căuta răspunsuri, s-ar putea să devii frustrat; fiecare persoană 
care a contribuit la această carte are propriul său punct de vedere, iar acestea 
se contrazic adesea între ele. În schimb, practicând ideile din această carte (și 
din altele) și explorând rezultatele, tu și școala sau comunitatea ta puteţi 
învăţa să vă creaţi propriul viitor, prin propriile metode. 


5. Ce este nou în ediţia revizuită 


Lucrând la această ediție revizuită, am reparcurs cartea axându-ne pe 
ideile, exerciţiile și instrumentele care ar fi cele mai utile pentru educatori, 
părinţi și alții — în prezent. Multe dintre articole sunt atemporale și le-am lăsat 
neschimbate. Altele au fost actualizate și am adăugat unele complet noi, 
inclusiv un eseu de Peter Senge, „Cetăţeanul sistemic“ (Partea a XVI-a, cap. 8). 

Am actualizat resursele și trimiterile pentru a include toate ediţiile 
revizuite. Am inclus de asemenea numeroase recenzii de cărţi și resurse noi. 
Pe lângă toate acestea, am adăugat în acest volum noi instrumente și exerciţii, 
inclusiv multe care au fost dezvoltate și testate ca răspuns la reacţiile pe care 
le-am primit din partea celor care au folosit prima ediţie. Unele porţiuni din 
secțiunea „Gândirea sistemică la clasă“ au fost actualizate, iar inițierea în 
folosirea celor cinci discipline (v. Partea a II-a) a fost complet revizuită și 
extinsă. Veţi găsi de asemenea noi povestiri și articole care reflectă cercetarea 

în desfășurare din domeniul creării organizaţiilor ce învaţă. 

Totuși, am rezistat tentaţiei de a fi prea specifici. Ediţia anterioară a fost 
folosită pe parcursul a doisprezece ani și sperăm că și această nouă ediţie va 
rămâne relevantă și utilă un timp îndelungat. Așadar, deși menționăm 
fenomene noi precum Facebook, am încercat să evităm evidenţierea unor 
trenduri care ar putea fi trecătoare, ca (de exemplu) dezbaterile pe tema 
stilurilor de parentaj orientate strict spre obținerea de performanţe, discuţii 
generate de cartea Battle Hymn of the Tiger Mother (Cântecul de luptă al 
mamei-tigroaice) din 2011. Și, deși multe idei despre educație sunt interesante 
și merită să fie luate în considerare, ne-am limitat la acoperirea domeniilor în 
care vedem o legătură directă cu demersul de la baza acestei cărți, ce vizează 
felul în care construim organizaţii care învaţă la nivel de școli și în educaţie. 


Society for Organizational Learning 


Iniţiative noi apar încontinuu printre educatori, lideri ai comunităţilor și indivizi — căutând 
să combine idei din cercetările și experiențele ce ţin de gândirea sistemică, de școlile care 
învață, de schimbarea la scară largă (folosind modelul „prezentificării“ — presencing — 
dezvoltat de Otto Scharmer) sau de dezvoltarea comunităţii și de învăţare. O resursă 
importantă în acest domeniu este Society for Organizational Learning (SoL), o comunitate 
internațională formată din organizaţii și indivizi, înființată în anul 1997. Pe site-ul organizaţiei 
(solonline.org), se găsesc legături spre Parteneriatul educaţional al SoL, care se află în 
dezvoltare. Societatea este de asemenea unul dintre sponsorii (alături de Institutul Prezenţei) 
unui site web intitulat „Academia pentru Schimbare Sistemică“, cu adresa http://keli- 
yen.ning.com. Acolo se găsesc articole scrise de Peter Senge și de alți autori și legături spre 
grupuri și școli care pun în practică ideea de cetățean sistemic. (Vezi și Partea a II-a, cap. 1) — 
Art Kleiner 


6. Sistemul educaţional al erei industriale 
Peter Senge 


Suntem cu toţii produse ale erei noastre și, la rândul nostru, acționăm în 
moduri care recreează acea epocă. După cum spune o glumă mai veche, este 
greu să-ţi dai seama despre ce vorbesc peștii, dar poţi fi sigur că nu vorbesc 
despre apă. Este greu pentru oricare dintre noi, membri ai societăţilor 
„avansate“, să ne dăm seama cât de mult au modelat efectele erei industriale 
felul în care vedem lumea. Această „apă“ — asumpțţiile și obișnuinţele noastre 
induse de cultură — se întoarce să ne bântuie atunci când încercăm să 
regândim în mod fundamental și să reinventăm instituţia erei industriale pe 
care o numim școală. 

Dar cum putem „vedea“ asumpţiile pe care le credem implicite? Poţi 
începe prin a te uita la artefactele culturii noastre educaţionale, așa cum ar 
face-o un antropolog. De exemplu, stai lângă o școală și privește cum intră 
copiii și adolescenţii. Observă modul în care merg — aplecaţi în faţă, cărându- 
și ghiozdanele pline cu cărți și caiete. Ghiozdanul unui elev poate cântări între 
zece și douăzeci de kilograme. Ridică unul dintre aceste ghiozdane și vezi cât 
de greu este. Desigur, acest lucru se schimbă, pentru că mulţi elevi încep să-și 
păstreze cărțile în format electronic, pe tablete. Însă, deși ghiozdanele vor fi 

mai ușoare fizic, încărcătura metaforică va rămâne la fel de împovărătoare — 
poate va fi și mai grea, ținând cont de faptul că lipsa acelor dovezi materiale 
ale poverii de informaţie va invita la noi presiuni. Această greutate este un 
artefact al sistemului educaţional al erei industriale. 

În majoritatea școlilor generale, unde elevii intră între vârsta de zece și 
doisprezece ani, profesorii sunt limitați la câte un grup de materii. Ei nu 
lucrează împreună și nici nu-și coordonează eforturile de zi cu zi, astfel 
neștiind adesea care este întregul volum de muncă pe care îl au de făcut elevii. 
Ar fi ei de acord cu ideea ca un copil de treizeci de kilograme să care acasă în 
fiecare seară echivalentul a douăsprezece kilograme de cărţi? Probabil că nu. 
Dar întrebarea este doar teoretică, pentru că ei nu au de unde să știe cât stres 
impune asupra acestor elevi sistemul ca întreg. 

Nici părinţii nu recunosc adesea greutatea totală impusă asupra copiilor 
lor. Ei trebuie să se descurce cu propriul stres impus asupra lor de presiunile 
locurilor de muncă din societatea occidentală contemporană. Am auzit părinți 
spunând că sunt de acord cu volumul mare de lucru impus asupra copiilor lor: 
„Îi pregătește să se descurce cu stresul din lumea reală“. Metaforic, părinții 
înșiși cară același ghiozdan. Ei au liste de activități pe care nu le termină 
niciodată și mulţi se simt presaţi să răspundă la e-mailuri și mesaje tot timpul. 
Puși în faţa presiunii de la serviciu, care, efectiv, nu se termină niciodată, ei 
cred că este perfect potrivit pentru copiii lor să înveţe să îndure astfel de 
presiuni. 

Copiii cu rezultate foarte bune la învățătură par adesea a fi foarte 
conștienți de consecinţele acestui dezechilibru. „Am fost foarte surprinși să 
descoperim“, a spus specialistul în științe cognitive Howard Gardner 
referindu-se la un studiu pe copii foarte talentaţi pe care l-a condus la sfârșitul 
anilor '90, „că deja la vârsta de unsprezece sau doisprezece ani, mulţi copii 
vorbesc despre importanţa echilibrului în viaţa lor. Au fost incluși aici copii 
care erau patinatori, actori, muzicieni și indivizi implicaţi serios în serviciul 
comunității. Ei își iubesc munca și activitatea. Dar și-au observat părinții și și- 
au spus: «Acesta nu este modul de viaţă pe care mi-l doresc pentru mine.»“1E 

Aceste presiuni erau evidente și acum doisprezece ani, când a fost 
publicată prima ediţie a acestei cărți (în 2000). Școlile și profesorii s-au văzut 
forțați să crească încontinuu volumul de muncă, alocând totodată din ce în ce 
mai mult din timpul orelor pentru a-i pregăti pe elevi pentru teste de a căror 
rezultate depindeau veniturile sau chiar locurile lor de muncă. „Există multe 
moduri de a măsura succesul unei școli“, scria reporterul pe educaţie de la 
New York Times, Michael Winerip, în 1999 (ediţia din 3 ian.). Dar singura 
măsurătoare care contează pentru comentatori și politicieni, a adăugat el, 
„este performanţa la testele standardizate. Atâta timp cât se va întâmpla asta, 
ghiozdanele vor fi pline în fiecare seară, începând din clasa întâi sau chiar de 
mai devreme“. 

Doisprezece ani mai târziu, presiunea — asupra elevilor, profesorilor și a 
școlilor — nu a făcut altceva decât să crească. Aceasta este exacerbată, desigur, 

de cerinţele înspre a crește performanţele la testele standardizate în Statele 
Unite și de programele federale (inclusiv proiectul „Niciun copil lăsat în 
urmă“) care se focalizează asupra simptomelor rezultatelor școlare slabe fără 
să se ocupe sau măcar să ţină cont de cauzele care stau la baza acestora. 
Bineînţeles, puţini conducători ai școlilor de pretutindeni par să înţeleagă ce 
pot face ei pentru a se ocupa de cauzele mai profunde ale problemelor din 
instituţiile lor. 

Această situaţie le lasă elevilor, aflați sub o presiune prea mare, două 
alternative de bază: să se descurce sau să renunţe. Din ce în ce mai mulţi 
renunţă. Sistemul îi încadrează apoi în clase pentru elevi cu rezultate slabe la 
învățătură unde ei nu vor mai fi motivaţi în niciun fel. Alţii încearcă să se 
descurce, prinși în conflictul dintre competiţia față de colegii lor (și 
mulțumirea părinţilor și a profesorilor), pe de o parte, și încercarea de a fi 
autentici și mulțumiți de ce fac, pe de altă parte. Rezultatul final constă într-o 
lipsă de motivaţie și implicare, o irosire a potenţialului lor și o diminuare a 
contribuţiei pe care ar putea-o avea în societate. 


Moștenirea lăsată școlilor de era industrială 


Cum am ajuns în această situație? Puţină istorie poate clarifica tabloul. 

Din multe puncte de vedere, era industrială a avut rădăcini în fascinația 
unor Kepler, Descartes, Newton și a altor oameni de știință ai secolului al XVII- 
lea pentru orologiu ca model al cosmosului. „Ţelul meu“, scria Johannes Kepler 
în anul 1605, „este să demonstrez că mașinăria celestă se aseamănă mai 
degrabă cu funcționarea unui ceasornic decât cu o entitate divină“. După 
spusele istoricului Daniel Boorstin, „Descartes și-a ales orologiul ca mașinărie- 
prototip“. Isaac Newton, spune Arthur Koestler, i-a atribuit lui Dumnezeu o 
funcţie dublă: „prima, de Creator al mecanismului de ceasornic al universului 
și a doua, de Controlor pentru menţinere și reparaţii“1:. 

Pentru acești oameni de știință, a devenit firesc să conceapă lumea ca fiind 
formată din componente abstracte care se potrivesc împreună precum piesele 
dintr-o mașinărie. Acest lucru a oferit promisiunea ispititoare că, în final, 
universul ar putea fi înţeles în totalitate. Dacă ar putea fi prezis 
comportamentul atomilor, văzuţi ca niște bile de biliard minuscule, atunci ar 
putea fi prezis și comportamentul unor obiecte mai complexe formate din 
aceștia. A apărut o nouă viziune asupra lumii care a stat la baza a 350 de ani 
de progres științific: odată ce sunt analizate componentele, lumea poate fi 
prevăzută și controlată, la fel cum este manipulată o mașinărie. După cum 
spune Russel Ackoff, „Universul era văzut ca o mașinărie pe care Dumnezeu a 
creat-o pentru a-l ajuta în munca sa. De la om, ca parte a mașinăriei, se aștepta 
să servească scopurilor lui Dumnezeu... Era evident că urma ca omul să creeze 
mașinării care să-i facă și lui munca mai ușoară“. Metafora mașinăriei a fost 
atât de puternică, încât scriitori ca Ackoff, inspirându-se de la istorici ca Lewis 
Mumford, au poreclit epoca industrială „Era Mașinilor.“5 

Gândirea din era mașinilor a devenit fundamentul organizaţiilor și al 
conducerii atunci când Frederic cel Mare, regele Prusiei din secolul al XVIII- 

lea, a obţinut succese militare instituind standardizarea, uniformizarea și 
instrucţia militară. Până atunci, după cum scria Gareth Morgan, armatele erau 
adunături dezordonate de „criminali, cerșetori, mercenari străini și recruți 
luaţi cu arcanul“. Acum ele deveneau niște mașinării mărețe, cu părți 
interschimbabile (oameni antrenați intensiv care pot fi înlocuiţi unii cu alții), 
cu un echipament standardizat și cu reguli stricte. Deloc surprinzător, Frederic 
și-a ticluit multe dintre tehnici studiind mașinăriile. El era „fascinat“, scrie 
Morgan, „de funcţionarea jucăriilor automate, precum omul mecanic. În 
misiunea sa de a transforma armata într-un instrument sigur și eficient, a 
introdus multe reforme care l-au ajutat să-și reducă soldaţii la niște 
mecanisme“. 

Inspiraţi de progresul din știința newtoniană, patronii industriali ai 
secolului al XIX-lea și-au construit tiparele organizațiilor direct după modelul 
armatei lui Frederic cel Mare, incluzând structuri mecaniciste precum „lanţul 
de conducere ierarhică“, organizaţiile de „linie“ și de „personal“ și abordarea 
educației în termeni de „formare și dezvoltare“1. Organizaţia, ca mașinărie, și- 
a găsit la un moment dat întruchiparea prototipică în linia de asamblare. Linia 
de asamblare producea un număr incomparabil de obiecte confecţionate, 
uniform, mai sigur și mai eficient ca oricând. Pe măsură ce progresul științific 
se manifesta în tehnologii noi și din ce în ce mai influente, acestea erau 
încorporate în linia de asamblare, permiţând creșteri de neimaginat înainte în 
productivitatea muncii. Din 1770 până în 1812, productivitatea muncii a 
crescut de 120 de ori în industria textilă britanică. Până în 1880, conform 
istoricului Alfred Chandler, „patru cincimi dintre oamenii care lucrau în 
producţia de bunuri activau în fabrici mecanizate“. Linia de asamblare a 
transformat de asemenea și condiţiile de lucru: muncitori pregătiţi, 
interschimbabili, executând sarcini repetitive, proiectate exact și orchestrate 
într-un ritm reglat de șefi din exterior”. 

Nu este surprinzător faptul că educatorii de la mijlocul secolului al XIX-lea 
se inspirau în mod evident în noile lor practici de la constructorii de fabrici pe 
care îi admirau. Rezultatul a fost un sistem școlar al erei industriale modelat 
după imaginea liniei de asamblare, simbolul erei industriale înfloritoare. De 
fapt, școala ar putea fi cel mai reprezentativ exemplu din societatea modernă 
al unei întregi instituții modelate după paradigma liniei de asamblare. La fel 
ca în cazul oricărei linii de asamblare, sistemul a fost organizat în etape 
separate. Denumite „clase“, acestea au separat copiii în funcţie de vârstă (la fel 
cum o linie de asamblare grupa produsele în funcţie de nivelul de finisare). 
Toată lumea trebuia să treacă de la o etapă la alta împreună. Fiecare etapă 
avea controlori locali — profesorii responsabili pentru performanţă. Clase 
formate din douăzeci până la patruzeci de elevi se întâlneau pentru perioade 
specifice într-o zi planificată pentru a se antrena în vederea testelor. Întreaga 
școală a fost proiectată să funcţioneze la o viteză uniformă, completată cu 
sonerii și orare zilnice rigide. Fiecare profesor știa ce trebuie să predea pentru 
a menţine întreaga linie în mișcare, chiar dacă avea prea puţină influență 

asupra vitezei prestabilite, care era determinată de „șefi“ — cerinţele statului, 
consiliul de administraţie al școlii și programa școlară standardizată. 

Deși puţini dintre noi apreciază astăzi cât de profund sunt încorporate 
conceptele liniei de asamblare în școala modernă, scriitorii secolului al XIX-lea 
vorbeau cu admiraţie despre școli ca analogii ale mașinăriilor și fabricilor. 
Potrivit istoricului David Tyack, „la fel cum teologii secolului al XVIII-lea îl 
puteau concepe pe Dumnezeu ca pe un adevărat ceasornicar, așa au folosit și 
inginerii sociali în căutare de noi forme organizaționale cuvintele «mașinărie» 
și «fabrică», fără a le investi cu asocierile negative pe care le evocă astăzi“. De 
exemplu, conceptele mecaniciste, precum standardizarea, au jucat un rol 
important în crearea sistemelor școlare unificate. În 1844, Samuel Gridley 
Howe, membru proaspăt ales al Consiliului de Educaţie din statul 
Massachusetts, a implementat un test standardizat și a folosit rezultatele slabe 
pentru a stimula revolta publică împotriva școlilor descentralizate din Boston, 
acest lucru ducând la consolidarea lor într-un sistem unic, la nivelul întregului 
oraș, abordare care în final a influenţat școlile de peste tot, în America de Nord 
și în restul lumiit:. 

Rezultatul acestei mentalități a erei mașinilor a fost un model de școală, 
văzută ca entitate separată de viața cotidiană, ca find ceva guvernat într-o 
manieră autoritară, orientată mai presus de orice spre producţia, cât se poate 
de eficientă, a unui produs standardizat. A fost un model care necesita același 
tip de muncă de rutină de care era nevoie pentru lucrul în fabrică, într-o eră 
industrială aflată într-o creștere rapidă — iar acest model a fost la fel de 
dependent de menţinerea unui control rigid precum au fost și armatele lui 
Frederic cel Mare. 

În timp ce sistemul școlar de tipul liniei de asamblare a crescut în mod 
evident productivitatea educaţiei, a creat de asemenea și multe dintre cele mai 
dificile probleme cu care elevii, profesorii și părinţii se confruntă până în ziua 
de azi. Acesta a grupat copiii în două categorii din punct de vedere 
operaţional: copii deștepţi și copii proști. Cei care nu învățau cu viteza liniei de 
asamblare ori picau, ori erau forțați să lupte în continuu pentru a ţine pasul; ei 
erau etichetaţi ca având o „minte greoaie“ sau, în jargonul la modă astăzi, ca 
având „deficienţe de învăţare“. Acest sistem a stabilit ca norme uniformitatea 
produsului și a procesului, crezând în mod naiv că toți copiii învaţă la fel. A 
făcut din educatori controlori și inspectori, transformând astfel relaţia 
tradițională dintre dascăl și elev și stabilind o învăţare centrată mai degrabă 
pe profesor decât pe elev. Motivarea a devenit mai degrabă responsabilitatea 
profesorului decât a elevului. Disciplina s-a transformat în aderarea la reguli 
stabilite mai degrabă de profesor decât de sine. Evaluarea a fost îndreptată 
mai degrabă spre obținerea aprobării profesorului decât spre măsurarea 
obiectivă a abilităților personale. Într-un final, modelul liniei de asamblare a 
identificat în mod tacit elevii mai degrabă cu produsul decât cu niște creatori 
ai învăţării; i-a transformat în niște obiecte pasive modelate de un proces 
educațional ce se întâmplă dincolo de influenţa lor. 

În prezent totuși, sistemul educaţional de tipul liniei de asamblare se află 
în dificultate. Produsele sale nu mai sunt judecate ca fiind adecvate pentru 
societate. Productivitatea sa este pusă sub semnul întrebării. Și sistemul 
răspunde în singurul mod în care știe să răspundă: făcând ceea ce a făcut 
dintotdeauna, dar mai intens. Volum de muncă crescut. Testare standardizată 
intensificată. Spaţiu redus pentru profesorii care vor să fie inovatori și să se 
adapteze la nevoile personalizate ale elevilor. Iar ghiozdanele copiilor devin 
din ce în ce mai grele. 

Neurofiziologii folosesc adesea o expresie: „Creierul stresat regresează“. 
Atunci când ne este frică, ne întoarcem la cele mai elementare 
comportamente. Sistemele umane mai mari nu sunt diferite. Fie că adoptă sau 
nu acest gen de comportament, sistemul educaţional răspunde presiunii de a fi 
performant prin încercarea de a crește viteza liniei de asamblare. Deși acest 
lucru poate produce mai mulţi absolvenţi, fiecare dintre noi — elevi, profesori 
și părinţi — ar trebui să se întrebe dacă el produce și mai multă învăţare. Sau 
suntem într-o situaţie în care alergăm mai epuizant și mai rapid pentru a 
ajunge într-un loc care pare din ce în ce mai irelevant: un loc în care nimeni 
nu-și dorește cu adevărat să meargă? 


Un sistem blocat 


Multe voci spun că era industrială a apus de câteva decenii, pe măsură ce 
lumea coloanelor de fum și a producţiei în masă a fost înlocuită de cea a biţilor 
și a byţilor. Dar aici se confundă schimbările de tehnologii dominante cu 
schimbările valorilor și proceselor fundamentale care au definit era 
industrială. Astăzi se produce în lume mai mult oţel ca oricând. Așadar, se 
produc de asemenea mai multe automobile și se arde mai mult cărbune. Deși 
tehnologiile dominante se schimbă, mentalitatea erei industriale rămâne, cu 
toate instituţiile noastre blocate, la nivelul acelei epoci. 

Întreprinderile, de exemplu, încă încearcă să implementeze soluţii ale erei 
industriale pentru problemele secolului XXI. Acestea răspund presiunilor 
crescânde de obținere a performanţelor și a profitului, reducând personalul și 
standardizând produsele și procesele; își gestionează angajaţii începând de la 
nivelurile superioare în loc să stimuleze participarea și implicarea angajaţilor 
de la toate nivelurile; și sunt mai puţin preocupate de impactul social și asupra 
mediului decât de rezultatele financiare. Toate acestea au contribuit la 
apariția unei game largi de probleme, de la designuri defectuoase ale 
produselor până la deteriorarea ecosistemelor din toată lumea și la recesiunea 
economică globală. 

Totuși, petrecându-mi mult timp atât în compania educatorilor, cât și a 
oamenilor de afaceri, pot spune că educatorii se simt și mai blocați, și mai 
puţin capabili de a aduce ceva nou decât omologii lor din mediul de afaceri. 
Acum câţiva ani, am adresat unui grup de educatori o întrebare pe care o pun 
adesea grupurilor de afaceriști: „Credeţi că schimbările semnificative apar 
doar ca rezultat al unei crize?“ În grupurile de afaceriști, de obicei trei sferturi 
dintre răspunsuri sunt afirmative. Dar, în acest caz, ceilalți îmi vor da exemple 

de schimbări semnificative care au apărut fără să fie o criză, din pasiunea și 
imaginaţia diferitor tipuri de lideri pregătiţi să-și asume riscuri în numele a 
ceva în care cred. Grupul de educatori a răspuns diferit. Foarte puţini au 
ridicat mâna când le-am adresat prima întrebare. Derutat, am întrebat: „Asta 
înseamnă că voi credeţi că inovațiile semnificative pot apărea în afara 
crizelor?“ O voce moale din public mi-a răspuns: „Mă gândesc că noi nu 
credem că poate apărea o schimbare semnificativă, oricare ar fi 
circumstanţele“. Cei care nu au lucrat în cadrul instituţiilor educaţionale 
adesea nu-și dau seama cât de descurajaţi se simt majoritatea educatorilor. 

Majoritatea oamenilor de afaceri cred că motivul pentru care nu există 
inovație în instituţiile educaţionale constă în lipsa competiţiei. Ei înșiși fiind 
presaţi de ideea de inovație vs dispariţie, pot observa lipsa unor preocupări 
stringente în educaţie. Deși eu cred că există o fărâmă de adevăr în această 
viziune, cred de asemenea că este prea simplistă. Aceasta presupune că mai 
multă competiție în educaţie este tot ceea ce avem nevoie. Deși școlile 
alternative (charter schools) au creat o libertate mai mare de alegere 
curriculară, există foarte puţine dovezi că ele ar duce spre o inovație 
fundamentală semnificativă. Liderul educaţional Michael Fullan spune că sunt 
multe exemple bune de „ridicare a ștachetei“ și „reducere a decalajelor“ dintre 
performanţele elevilor în privința deprinderilor de bază, „dar nu am avut prea 
multe rezultate în ceea ce privește deprinderile de ordin superior“ 
(conversaţie cu P. Senge, 2011). Și tocmai de inovaţie la nivelul abilităților 
superioare — precum gândirea critică, învățarea autonomă, comunicarea și 
colaborarea — este nevoie în pregătirea elevilor pentru o lume din ce în ce 
mai interdependentă și schimbătoare. 

Acolo unde apare o inovaţie reală, aceasta rareori se menţine sau se 
extinde. Au existat întotdeauna câteva școli publice foarte inventive, adesea 
inspirate de noile descoperiri în dezvoltarea copilului sau în teoria învăţării 
sau de viziuni îndrăzneţe despre cum ar putea o școală să le fie cu adevărat de 
folos copiilor. Totuși, puţine școli își pot susține ideile novatoare dincolo de 
activitatea câtorva profesori creativi. Din momentul în care pleacă un director, 
un adjunct sau câțiva profesori foarte capabili, totul revine la normal. 

Motivul constă, cred eu, în faptul că în școli există câteva caracteristici 
distinctive ale erei industriale din pricina cărora susținerea inovației este mai 
solicitantă decât în mediul de afaceri. Până vor fi recunoscute aceste 
caracteristici, strategiile simpliste, precum creșterea competitivităţii, vor duce 
cel mai probabil la rezultate dezamăgitoare pe termen lung. 

Prima caracteristică distinctivă este că, deși întreprinderile au adoptat 
ideile erei mașinilor, cum este linia de asamblare, ele nu s-au născut cu aceste 
idei. Întreprinderile au reprezentat instituţii sociale importante de mii de ani. 
Corporaţia ca entitate legală datează, în unele dintre formele sale, din Evul 
Mediu și, înainte de asta, din Imperiul Roman. Însuși cuvântul „companie“ are 
rădăcini vechi de cel puţin o mie de ani, fiind derivat din aceleași rădăcini din 
care provine cuvântul „companion“ — în traducere liberă din latină, ar fi 

vorba despre împărţirea pâinii (compania — „com“ și „panis“). Comparativ, 
sistemul educaţional modern este nou. Începând de la casele școlare formate 
dintr-o singură încăpere din comunităţile de fermieri în secolele al XVII-lea și 
al XVIII-lea, acesta a ajuns să se extindă pentru a fi accesibil tuturor copiilor 
doar odată cu sistemele școlare urbane din secolul al XIX-lea. În consecință, 
majoritatea practicilor și premiselor școlilor sunt inseparabile de modul în 
care era văzută lumea în era mașinilori?. 

A doua caracteristică distinctivă constă în faptul că, pe măsură ce a 
evoluat, sistemul școlar a devenit mult mai adânc încorporat în sistemele 
sociale mai mari decât s-a întâmplat cu mediul de afaceri. Școlile individuale 
se află în cadrul inspectoratelor școlare care, la rândul lor, sunt incluse în 
Ministerul Educaţiei, care stabilește politici și standarde. În consecință, școlile 
sunt purtate prin multe schimbări de vânturile politice, care nu afectează în 
aceeași măsură companiile (după cum se poate vedea în cazul presiunilor 
pentru scoruri ridicate la testele standardizate, de exemplu). Mai mult decât 
atât, școlile sunt parte a unei comunități din multe perspective care nu vizează 
și mediul de afaceri. Mai exact, întreprinderile nu au părinţi ca parte a 
sistemului lor de guvernare. Întreprinderile au investitori și clienţi, dar sfera 
lor de preocupări este relativ îngustă. Investitorii vor lăsa întreprinderile să-și 
conducă activitatea oricum doresc, atâta timp cât obțin un profit adecvat. 
Clienţilor le pasă de calitatea produselor, dar (cu câteva excepţii) nu-i 
interesează modul în care operează întreprinderea. Părinţii nu au doar 
obiective pentru ceea ce învaţă copiii lor, ci și idei foarte precise despre cum ar 
trebui să se producă învățarea, idei ancorate puternic în propriile lor 
experienţe ca foști elevi. 

Acesta este probabil cel mai problematic semn distinctiv al sistemului 
educaţional, văzut din punctul de vedere al inovării și adaptării. Toţi am mers 
la școală împreună! Cu alte cuvinte, cu toţii suntem produse ale școlii erei 
industriale. Dintre toate instituţiile, școala este cea mai „pregnantă“ în mintea 
oamenilor. A fost prima și cea mai influentă introducere a noastră în ceea ce 
W. Edwards Deming a numit „sistemul predominant de management“ — în 
lumea mecanistică a profesorilor care dețin controlul, a elevilor dependenţi de 
aprobarea profesorilor și a învăţării definite ca obţinere a notei maxime la 
test. Majoritatea dintre noi ne-am dezvoltat tehnicile de supravieţuire în 
instituţiile erei industriale încă din clasa întâi sau a doua. Am învăţat cum să 
mulțumim profesorul, la fel cum vom încerca mai târziu să ne mulțumim 
șeful. Am învăţat cum să evităm răspunsurile greșite și să ridicăm mâna atunci 
când știam răspunsul corect, obiceiuri care vor modela mai târziu dansul 
încontinuu de la locul de muncă în care evităm vina și căutăm recunoașterea 
succesului. Am învățat cum să rămânem tăcuţi atunci când ne simţeam 
pierduţi, motiv pentru care nimeni nu-și confruntă șeful într-o ședință oficială, 
nici măcar atunci când ceea ce el spune nu are sens. 

Recunoașterea ponderii în care școala erei industriale trăiește în fiecare 
dintre noi poate fi revelatoare. Dar este și încurajatoare, mai ales atunci când 

recunoaștem faptul că sistemul educaţional al erei industriale, care s-a extins 
în toată lumea în ultimii 150 de ani, se va schimba inevitabil în deceniile care 
vin. Acest lucru nu se va întâmpla pentru că o asemenea schimbare ar fi 
ușoară. Cu siguranţă, după cum știu prea bine majoritatea educatorilor, puține 
instituţii sunt mai rezistente la inovare și schimbare decât educaţia primară și 
cea secundară. Acest lucru se va întâmpla deoarece o schimbare fundamentală 
este necesară pentru ca societatea umană să supravieţuiască și să înflorească 
în lumea în care trăim acum. Expansiunea industrială continuă a creat 
dezechilibre sociale și ecologice atât de mari, încât nu mai poate continua așa 
cum este acum. Iar schimbările viitoare nu vor fi posibile fără recrearea celor 
două instituţii centrale — afacerile și educația —, care au fost propovăduitorii 
de bază ai modului de a vedea lumea și a setului de deprinderi din era 
industrială. 

Dacă școala a fost o instituţie ce-a generat o mentalitate specifică erei 
mașinilor, ar putea fi de asemenea și punctul central al creării unor societăți 
mai curând orientate spre învăţare și mai inteligente din punct de vedere 
sistemic. Adevărul este că timpul potrivit pentru inocularea gândirii sistemice 
este atunci când suntem foarte tineri: atunci când intuiţiile instinctive despre 
interdependenţă ne sunt încă vii și înainte ca subiectele academice 
fragmentate să ne transforme în maeștri ai reducționismului. Timpul pentru a 
dezvolta deprinderi de cercetare și reflecţie este, de asemenea, atunci când 
suntem tineri, nu după treizeci de ani de condiţionare instituțională 
îndreptată spre a impresiona oamenii cu cât de deștepţi suntem. Este tragic 
faptul că pentru majoritatea dintre noi școala nu reprezintă un loc în care să 
ne putem aprofunda credinţele și sentimentul identităţii. Dacă ar fi așa, 
gândiţi-vă la impactul de lungă durată pe care l-ar avea! 

Este puţin probabil ca asemenea schimbări să se producă înainte să 
înțelegem mai profund asumpţiile de bază care stau la baza școlii erei 
industriale. Acesta este ADN-ul sistemului nostru școlar contemporan și până 
când nu va fi recunoscut și înțeles va continua să ţină pe loc cu mâna-i de fier 
orice eforturi de schimbare fundamentală. 


Premisele erei industriale în materie de învăţare 


Este important să specificăm de la început faptul că majoritatea 
educatorilor probabil nu vor fi de acord, din principiu, cu aceste asumpții. 
Prin majoritatea educatorilor, mă refer la toţi cei implicaţi, de la membrii 
consiliilor de administraţie ai școlilor până la manageri și profesori. Nici 
părinții nu sunt adesea de acord cu acestea. Totuși, sistemul pare să 
încorporeze aceste asumpții și toată lumea se comportă de parcă ar fi 
adevărate — chiar dacă ar prefera să se poarte diferit. Aceasta vine din 
puterea modelelor mentale comune care nu au fost analizate critic — din forța 
„teoriilor-în-uz“, cum le numește sociologul Chris Argyris, —, care adesea sunt 
cu 180 de grade diferite de teoriile și credințele adoptate conștient de 
oameni.2 

1. Copiii sunt deficitari, iar școlile îi repară 

Cu ani în urmă, am auzit un educator spunând ceva ce mi-a rămas în 
minte: „Noi nici nu avem idee despre traumele pe care un copil le suferă la 
școală“. Despre ce traume vorbea? 

Câţi dintre noi am învăţat la școală că nu putem picta? Câţi dintre noi nu 
ne aducem aminte cum profesorul ne-a spus să nu cântăm împreună cu 
ceilalți copii pentru că nu avem voce? Și câți nu am aflat că nu eram buni la 
matematică? Sau la limba engleză? Eu cred că puţini dintre noi au scăpat de 
această autoetichetare. Cu toate că poate a trecut mult timp de când am încetat 
să ni le reamintim, purtăm în interior aceste autoevaluări, acompaniate 
adesea de strategii de evitare pentru a ne masca lipsurile. 

Aceste traume apar pentru că o valoare fundamentală a erei industriale 
este conformismul. O linie de asamblare care produce o varietate continuă și 
imprevizibilă nu va fi considerată eficientă. Dar exact asta face natura: 
generează o varietate infinită. Atenţia sporită pentru standardizare din 
gândirea de tip linie de asamblare duce în mod natural la a-i vedea pe copii ca 
pe niște „materii prime“ slab instruite din care sistemele școlare fabrică 
produse finite educate. În afara școlilor, învăţarea decurge în mod activ și 
natural pentru oameni — ne angajăm constant în învăţare trăindu-ne viața de 
zi cu zi. Dar în cadrul școlii, învăţarea este văzută altfel. Edward Joyner, fost 
director al Comer Project de la Universitatea Yale și expert în dezvoltarea 
personalului, o numește „perspectiva educaţională a deficitului“ — o atitudine 
prezentă deopotrivă în rândul profesorilor și al părinţilor, care cred că treaba 
școlilor este să corecteze neajunsurile înnăscute ale elevilor?i. (Vezi Partea a 
XI-a, cap. 1) 

Educatorii nu ţin discursuri care susțin explicit „perspectiva deficitului“, 
însă fiecare elev o simte, iar ea se extinde în mod natural de la autoevaluări 
specifice la unele generale. Copiii care iau note de cinci sau de șase la primul 
lor test la matematică cel mai probabil vor ajunge la concluzia că nu doar 
răspunsurile lor sunt greșite, ci că ei înșiși sunt „în neregulă“. Nu durează mult 
până când evaluările din sala de clasă devin autoevaluări devastatoare: „Nu 
sunt în regulă. Ceva este greșit în legătură cu mine. Nu am ceea ce trebuie 
pentru a reuși în viaţă“. Aceste temeri sunt întărite de un sistem de conducere 
care investește „sistemul“ educaţional cu o putere unilaterală și care 
determină ce anume se studiază, cum trebuie să fie studiat și cine are puterea 
de a declara succesul sau eșecul. Nu este de mirare că majoritatea copiilor 
interiorizează o concluzie simplă: „Aici nu sunt respectat“. 

„Perspectiva deficitului“ este deosebit de dăunătoare pentru că este greu 
de negat. Este dificil pentru un copil să-i spună unui adult că nu se simte 
respectat cât timp adultul crede că acest lucru este normal, pentru că și el a 
avut parte de aceeași lipsă de respect pe când era copil. Când își văd colegii 
tratați cu aceeași lipsă de respect, subiectul este și mai greu de discutat. Mai 
mult decât atât, după cum spune Chris Argyris, „faptul că ceva nu e discutabil 
îl face indiscutabil“2. Aceasta este emblema tuturor disfuncţiilor culturale 


*sk*ebpook converter DEMO Watermarks ee 


nechestionate și cel mai rău este atunci când sunt implicaţi și copiii. Ei învaţă 
că nu pot vorbi despre faptul că nu pot aduce în discuţie lipsa de respect pe 
care o simt. 

Părinţii trăiesc și ei propria formă de perspectivă a deficitului; atunci când 
performanţele copiilor lor nu sunt cele așteptate, ei concluzionează că au 
eșuat ca părinţi. Mai mult decât atât, văzând eforturile pe care le fac copiii lor 
pentru a obține rezultate bune, își amintesc de propria anxietate de 
performanţă pe care o trăiau în școală. Îngrijorarea naturală pe care o simt 
pentru copiii lor se amestecă cu propriile lor traume interiorizate cu mult timp 
în urmă. Mulţi își retrăiesc propriile anxietăţi școlare de fiecare dată când 
copilul lor dă un test sau aduce acasă o fișă de evaluare. 

„Perspectiva deficitului“ are rădăcini care preced era industrială, inclusiv 
în unele atitudini religioase conform cărora copiii se nasc păcătoși. Este însă 
interesant faptul că era industrială a apărut într-o vreme când experţii în 
creșterea copiilor au făcut, la început în Europa, din „perspectiva deficitului“, 
un fundament al practicii parentale. După cum a arătat psihologul german 
Alice Miller, multe cărți populare despre creșterea copiilor din secolul al XIX- 
lea vorbeau despre nevoia de a „frânge determinarea și încăpățânarea 
copilului“ pentru ca acesta să devină ascultător. Dr. Schreber, un scriitor 
popular din anii 1850, îi sfătuia pe părinți să vadă ţipetele sau plânsul 
bebelușului ca pe un test de voinţă și îi instruia să folosească „cuvinte aspre, 
gesturi amenințătoare, să clatine patul... sau dacă nu ajută nimic... să aplice 
pedepse corporale moderate“. Asemenea metode vor fi necesare doar de 
câteva ori, le spunea Schreber părinţilor îngrijoraţi, „și apoi vei fi stăpânul 
copilului pentru totdeauna“. Miller citează sfaturile altui autor pentru 
„abolirea“ încăpățânării în primul an de viață al copilului. Aici, metaforele 
mecaniciste despre control sunt și mai explicite. Părintele este instruit să 
„lucreze“ insistent și să implanteze în cel mic o strictă „iubire pentru ordine“, 
care poate „apărea doar într-o manieră mecanică. Totul trebuie să urmeze 
niște reguli de asigurare a ordinii. Mâncarea și băutura, îmbrăcămintea, 
somnul și bineînţeles întregul mediu al copilului trebuie să fie în ordine și nu 
trebuie niciodată schimbat în vreun fel care să-i încurajeze încăpăţânarea sau 
capriciile“2. 

Ironia „perspectivei deficitului“ constă în faptul că aceasta transferă 
povara dezvoltării autocontrolului de la propriile abilități care apar la copil 
spre o nevoie percepută de control și intervenţie din partea adulţilor — mai 
întâi a părintelui, apoi a profesorului. În loc să cultive simțul de 
responsabilitate personală al copilului, prin conștientizarea consecinţelor 
propriilor alegeri, aceasta va cultiva în schimb un sentiment profund de 
victimizare și lipsă de responsabilitate. (Un fapt interesant, Miller notează că 
fiul lui Schreber a fost tratat de Sismund Freud pentru paranoia.) 

„Perspectiva deficitului“ presupune că ceva este stricat și necesită 
reparaţii. Este un mod rezonabil de a gândi despre mașinării, pentru că 
mașinăriile nu se pot repara singure. Dar este nepotrivit pentru sistemele vii, 

cum sunt copiii, care cresc și se dezvoltă într-un ritm propriu. 


2. Învăţarea se întâmplă în cap, nu în întregul corp 

„În tradiţia occidentală“, scriu filosofii George Lakoff și Mark Johnson, 
„capacitatea autonomă de a raționa este văzută ca ceea ce ne face în esență 
umani, diferențiindu-ne de toate celelalte animale“2. Teoria occidentală 
predominantă vede raționamentul ca fiind diferit de percepţie, mișcare, 
emoție sau orice alt aspect al corpului. Însă, după cum arată autorii, 
descoperirile recente din științele cognitive (studiul sistematic al operaţiilor 
mentale la oameni și la calculatoare) au pus sub semnul întrebării această 
premisă. Aceste descoperiri ne spun că „rațiunea umană este o formă a 
inteligenței animale, legată indivizibil de corpurile noastre și de 
particularităţile creierelor noastre“. 

Cu alte cuvinte, dezvoltarea cognitivă umană implică la fel de multă 
„cunoaștere corporală“ în comparaţie cu cea „mentală“. Învăţarea și acţiunea 
sunt inseparabile. „A face înseamnă a cunoaște și a cunoaște înseamnă a face“, 
după cum spun biologii și specialiștii în științe cognitive din Chile, Humberto 
Maturana și Francisco Varela%&. Cunoașterea, în acest context, nu se referă la 
un depozit mental de informații și teorii, acumulate în memorie, ci la 
capacitatea de a face ceva cu aceste informaţii. Cu siguranţă, informaţiile și 
teoriile ar putea fi stocate nu în rațiunea noastră conștientă sau în memorie, ci 
în corpul nostru. Majoritatea dintre noi știu cum să meargă pe bicicletă însă 
foarte puţini înţeleg la nivel intelectual cum o facem — adică habar nu au de 
legile mișcării giroscopice după care funcţionează o bicicletă. În mod similar, 
știm cum să vorbim, dar probabil nu știm toate regulile și structurile limbii în 
mod conștient. Chiar și ceva atât de simplu ca formarea numerelor de telefon 
ne arată întregul mod de cunoaștere corporală: îmi este greu adesea să-mi 
amintesc multe numere, dar dacă degetele mele sunt pe tastele unui telefon, 
ele știu unde să apese. (Această memorie corporală este înlocuită treptat de 
numerele stocate automat în telefoanele moderne, care au propria versiune de 
memorie corporală — navighez cu degetul printr-o listă de contacte exact atâta 
timp cât am nevoie pentru a ajunge la cel pe care îl caut.) 

Dar în timp ce învăţarea se produce în întregul corp, clasa tradiţională are 
la bază asumpţia conform căreia învăţarea ţine strict de intelect. Este nevoie 
doar de cap; restul corpului poate fi lăsat la ușă. Acest lucru este dureros de 
evident pentru acei copii care au nevoie de mișcare pentru a fi atenţi și 
implicaţi și pentru care statul nemișcat pe scaun timp de o oră poate fi o 
tortură. Rezultatul este un mediu de învăţare mai degrabă pasiv decât activ. 
Învăţarea din cărţi și cititul deţin supremaţia. Elevii sunt receptori ai așa- 
numitei cunoașteri — în majoritate fapte și răspunsuri predeterminate la 
problemele și exerciţiile pe care ei trebuie să le rezolve. 

Această noțiune supraintelectualizată a învăţării este de asemenea 
responsabilă pentru faptul că educaţia tradiţională pune un accent sporit pe 
achiziţiile la matematică și la comunicare mai presus de orice alte forme de 
dezvoltare. Acest lucru este tragic, pentru că, după cum au arătat Howard 

Gardner și alții, există un spectru mai larg de inteligențe implicate în învăţare, 
incluzând inteligența muzicală, chinestezică, spaţială, interpersonală și 
abilitățile emoţionale, precum și gândirea abstractă simbolică. Fiecare 
persoană are talente și înclinații diferite, însă cu toții avem potenţialul de a 
îmbrăţișa un întreg spectru de inteligenţe în dezvoltarea noastră personală și 
cu cât ne angajăm în mai multe modalităţi de învăţare, cu atât mai vastă și mai 
profundă este creșterea noastră. (Vezi Partea a IV-a, finalul cap. 1.) 

Noţiunea de învăţare cu întregul corp a fost devalorizată în sala de clasă 
modernă, acest lucru având consecinţe tragice. Nu voi uita niciodată o 
povestire foarte frumoasă relatată de Victor Weisskopf, directorul pensionat 
de la Departamentul de Fizică din cadrul Institutului de Tehnologie din 
Massachusetts (MIT) și membru al faimosului Proiect Manhattan care a 
construit bomba atomică. El povestea despre amintirile sale vii de când stătea 
sub un pian, pe când avea trei sau patru ani, în timp ce bunica sa cânta din 
Bach. Încă putea să simtă senzaţia muzicii vibrând prin el. „Atunci am devenit 
fizician“, a spus el. Atunci când presupunem că învăţarea se produce numai în 
creier, negăm o mare parte din ceea ce ne face oameni. 


3. Toată lumea învaţă sau ar trebui să înveţe în același mod 


Cu mulți ani în urmă, într-un cerc de discuţii pentru copii, am auzit un 
băiat de clasa a cincea întrebându-l pe altul: „Cum ar arăta, pentru tine, școala 
perfectă?“ Fără ezitare, al doilea a răspuns: „La fiecare elev, câte un profesor“. 

Pentru mulți oameni din școală, a privi fiecare copil ca pe un învățăcel 
unic pare o aspirație îndepărtată. Școlile de tipul liniei de asamblare tratează 
toți copiii la fel, ca pe o masă amorfă care trebuie modelată după nevoile 
societăţii și după specificaţiile programei școlare. Mulţi profesori cunosc destul 
de bine inteligenţele multiple, stadiile dezvoltării copiilor și multitudinea de 
moduri în care învaţă diferiţii copii. Dar aceștia întâmpină dificultăţi în a-și 
implementa ideile, având în vedere presiunile cu care se confruntă. Unii 
educatori estimează că majoritatea profesorilor petrec până la o lună dintr-un 
an învăţându-i pe elevi să rezolve teste, astfel încât aceștia din urmă să se 
ridice la nivelul de performanţă impus pentru testele standardizate. 

Este timpul să luăm în serios viziunea formulată de acel elev de clasa a 
cincea. La fel cum există o varietate extraordinară de tipuri de inteligenţă, 
există și o varietate extraordinară de moduri în care învaţă oamenii. În ultimii 
șaizeci de ani s-au făcut cercetări revoluționare asupra dezvoltării copilului, a 
stilurilor de învăţare și a naturii procesului de învăţare. Toată această muncă 
indică spre aprecierea varietăţii. Unii copii pot învăța doar atunci când își 
mișcă trupul. Alţii au nevoie de liniște, în timp ce alţii învaţă cel mai bine 
aflându-se într-o activitate continuă. Unii copii sunt experimentatori naturali, 
automotivându-se tot timpul. Alţii au nevoie de încurajări și provocări. 

În ciuda dezvoltării teoriilor și a cercetărilor diferitor stiluri de învăţare, 
aceste idei se transformă în obstacole aproape insurmontabile în sălile de 
clasă de tip linie de asamblare, centrate pe profesor. Profesorii individuali, 
chiar și având un asistent, nu au cum să se adapteze varietăţii de stiluri de 

învățare cu care au de-a face. Aceștia ajung în mijlocul unor dificultăți 
nesfârșite de a menţine ordinea în sala de clasă. Ei încearcă din răsputeri să 
facă același subiect interesant pentru elevi diferiți. Sunt întotdeauna dispuși să 
vorbească cu părinţii nemulţumiţi. Dar sunt prinși între un proces educaţional 
rigid, pe de o parte, și o varietate de ființe umane stând în fața lor, pe de 
cealaltă parte. Rezultatul tragic constă în frustrarea resimţită de toate părțile: 
profesorii ori renunţă, ori sunt epuizați psihic, iar o mare parte dintre elevi ori 
rămân pe dinafară, ori sunt forțați să înveţe în moduri care le compromit 
semnificativ potenţialul de învăţare. 

Mi-a spus odată o profesoară că avea optsprezece copii în clasă, iar 
cincisprezece dintre ei aveau diferite tipuri de „dificultăţi de învăţare“. Care 
este semnificaţia reală a acestei afirmaţii? Pentru profesoară, cred că a fost o 
expresie a frustrării, o conștientizare tristă a faptului că nu le-a putut oferi 
copiilor ceea ce aveau nevoie. Dar ce înseamnă atunci când cinci șesimi dintre 
copiii dintr-o clasă sunt „anormali“? Oare acest lucru nu spune ceva despre 
felul în care este definită normalitatea? 

La fel, ce ar trebui să înţelegem din excesul diagnosticărilor cu „dizabilități 
de învățare“, care a devenit atât de răspândit în ultimii ani? Acest grup de 
etichete reprezintă realmente un mod de a înțelege problemele copiilor? Sau e 
un semn al presiunii din ce în ce mai mari din partea liniei de asamblare 
pentru a forța diversitatea naturală să se plieze la cerințe? Pe măsură ce 
educatorii devin din ce în ce mai sofisticaţi în diagnosticarea diferitor nuanţe 
de „dizabilitate“, nu cumva doar îi transformăm în niște „inspectori tehnici“ 
din ce în ce mai sofisticaţi, capabili să depisteze un număr din ce în ce mai 
mare de materii prime care nu se potrivesc nevoilor mașinăriei? Înţeleg faptul 
că în rândul multor educatori, intenţia este de a face mai mult pentru a ajuta 
copii diferiţi care învaţă în moduri diferite. Dar oare adevăratul sprijin de care 
este nevoie nu constă într-o restructurare fundamentală a clasei din era 
industrială? Oare nu putem aspira la ajutorarea tuturor elevilor prin crearea 
unor școli centrate cu adevărat pe elevi, în care profesorii devin proiectanți și 
catalizatori, în loc de centre de focalizare a atenţiei și „izvoare“ ale 
cunoașterii? 

Și aici, modelul deficitului lasă o umbră lungă, ducând subtil la 
considerarea diferenței ca pe o problemă care trebuie reparată, și nu ca pe o 
varietate care trebuie îmbrăţișată și abordată ca atare. Ceea ce noi numim 
„dizabilitate“ este de fapt o descriere a nepotrivirii între procesul educațional 
și respectiva persoană. De ce să nu etichetăm mai bine procesul educaţional ca 
fiind „deficient“, în loc să diagnosticăm elevul? 

Mai mult decât atât, ce înseamnă pentru un individ să fie etichetat ca 
având o „dizabilitate?“ Cum influențează acea etichetă percepţia de sine a 
individului pe parcursul vieţii sale? Ne pierdem oare abilitatea de a 
recunoaște diferenţele considerându-ne pe noi înșine, dar și pe alţii ca fiind 
deficienți? 

Identificarea dificultăţilor de învăţare este strâns legată de folosirea 

medicamentelor prescrise pentru tratarea acestor dizabilități. De exemplu, nu 
știe nimeni exact câți copii de vârstă școlară din America iau în prezent 
metilfenidat (Ritalin) sau medicamente similare, dar aceasta a fost fără 
îndoială cea mai mare problemă a naţiunii legată de medicamente pentru 
mulţi ani. Metilfenidatul, care are o compoziţie chimică similară cu cea a 
cocainei și a amfetaminelor, este de obicei prescris copiilor diagnosticaţi cu 
„tulburare de hiperactivitate cu deficit de atenţie“ (ADHD). În 2007, 5,4 
milioane de copii din Statele Unite, cu vârste cuprinse între șase și 
șaptesprezece ani, au fost diagnosticați cu ADHD la un moment dat pe 
parcursul vieţii lor; acel număr a crescut cu aproximativ 5 procente pe an în 
Statele Unite din 1997.2% Un procent foarte mare dintre ei iau Ritalin în mod 
regulat. Am auzit mulți profesori estimând că între 10 și 20 de procente dintre 
elevii din clasele lor iau acest medicament. Acest lucru a devenit atât de 
normal, încât mulți studenți iau Ritalin în facultate, cu sau fără prescripţie. Iar 
utilizarea de Ritalin în rândul preșcolarilor din centrele de zi, începând încă 
de la vârsta de doi ani, a fost o practică obișnuită încă de la mijlocul anilor *90, 
de obicei în pofida atenţionărilor producătorului medicamentului?. 

Este Ritalinul un avantaj pentru educatorii și părinţii frustraţi și pentru 
elevii cu rezultate slabe, așa cum se susține adesea, sau este mai mult un semn 
al ciocnirii neîntrerupte dintre varietatea naturală a stilurilor de învăţare și 
determinarea școlii în a impune conformismul și performanţa? ADHD este un 
diagnostic tipic pentru copiii care au dificultăţi în a se concentra la școală. De 
obicei, copilul dă semne că nu este capabil să ţină pasul cu cerințele din sala 
de clasă. Un profesor îi alertează pe părinţi că odrasla lor întâmpină dificultăți, 
iar părinţii consultă un medic și medicamentul este prescris. 

O mare parte a cercetărilor asupra ADHD sugerează însă faptul că 
simptomele sale pot fi caracteristice nu unei „dizabilităţi“, ci unei creativități 
crescute. Unui bun prieten și coleg de la MIT, profesorul copilului său i-a spus 
odată că acesta probabil suferă de ADHD și ar trebui să ia Ritalin. Nefiind 
convins, el împreună cu soţia lui s-au documentat și au descoperit o carte 
scrisă de doi medici, care ar fi fost diagnosticați ambii cu ADHD dacă ar fi fost 
elevi în prezentz. Citind cartea, prietenul meu de la MIT a ajuns la concluzia 
că cel mai probabil și el are ADHD. El a descoperit, de exemplu, că oamenii cu 
ADHD au tendinţa de a fi foarte buni la „procesarea paralelă“ — a face două 
sau mai multe lucruri în același timp. Acesta este unul dintre motivele pentru 
care asemenea copii întâmpină adesea dificultăţi în sălile de clasă care-i 
forțează să facă un singur lucru în același timp. EI și soţia lui au ajuns la 
concluzia că, decât să-i dea medicamente copilului lor, acestuia trebuie să i se 
permită să-și dezvolte talentele, iar ei, ca părinţi, trebuiau să găsească un mod 
de a face educaţia copilului compatibilă cu tipul său de personalitate. 

Această poveste ilustrează de asemenea și imensele dificultăţi practice 
impuse de nepotrivirea dintre școlile de tipul liniei de asamblare și varietatea 
modurilor în care învaţă copiii. Ne-am putea întreba de ce epidemia de Ritalin 
și alte medicamente care se eliberează pe bază de prescripţie medicală nu a 

fost întâmpinată de revolte în rândul părinţilor. Răspunsul este probabil că 
majoritatea părinţilor nu au timp să fie revoltați. Ei sunt stresaţi și epuizați și 
este posibil să ia la rândul lor medicamente pentru a face față. Ei sunt 
îngrijoraţi că copilul lor va rămâne în urmă la școală și nu va fi admis la o 
universitate bună. Majoritatea se simt prinși, având foarte puţine opțiuni — la 
fel cum majoritatea profesorilor se simt legați de mâini, făcând tot ce le stă în 
puteri pentru a-și menţine controlul asupra clasei pline cu elevi foarte diferiți. 

În fine, clasa de tip „patul lui Procust“ este probabil răspunsul la 
întrebarea „De ce, pentru mulţi elevi, motivaţia pentru învăţarea școlară scade 
în decursul câtorva ani de la începerea educaţiei formale?“ Încântarea lor 
inițială se stinge atunci când simt că nu ei sunt cei favorizați în acest mediu. 
Poate că unii nu au o latură verbală foarte bine dezvoltată sau alţii nu gândesc 
rapid sau nu excelează în a-și prezenta gândurile într-o manieră concisă, 
liniară. Poate se împotrivesc să intre într-o competiţie pentru note cu colegii 
lor. Oricare ar fi sursa acestei deconectări, ei nu se numără printre cei care se 
adaptează într-o sală de clasă a erei mașinilor. 

Gândirea noastră de tipul liniei de asamblare ne forțează să tratăm 
varietatea naturală a ființelor umane ca fiind oarecum aberantă, pentru că 
aceste fiinţe nu se adaptează nevoilor mașinăriei. „Aceia dintre noi care au 
predat“, spune Edward Joyner, „știu că tu poţi să știi subiectul foarte bine și să 
nu fii capabil să-l livrezi dacă nu-i cunoști foarte bine pe copii“. 


4. Învăţarea se produce în sala de clasă, nu în lume 


Școala erei industriale plasează sala de clasă în centrul procesului de 
învăţare. Totuși, învățarea autentică apare în contextul vieţii noastre, iar 
impactul pe termen lung al lucrurilor noi pe care le învăţăm depinde de 
relaţiile pe care le au acestea cu lumea din jurul nostru. De exemplu, în 
momentele grele, oricât de dureroase ar fi acestea, ajungem să înțelegem 
lucruri pe care nu le-am putea înţelege altfel. Pentru că învățarea centrată pe 
clasă este dominantă, numeroasele alte spaţii în care apare învăţarea în viaţa 
unui copil — la locul de joacă, acasă, la teatru, în echipele sportive și (pentru 
mulți) pe stradă — nu sunt luate în considerare. Fiecare relaționare din viața 
unui copil prezintă o potenţială experienţă de învăţare; tot ce face copilul 
poate fi făcut într-un spirit pedagogic. Toate aceste locuri în care poate apărea 
învăţarea sunt, în general, invizibile din punctul de vedere al sălii de clasă. 

Cu siguranţă, majoritatea educatorilor înțeleg acest lucru și apreciază 
multitudinea de contexte în care apare învățarea. Fi sunt conștienți de 
importanţa sportului, a muzicii, a artei și a teatrului. Dar atunci când survin 
probleme, tirania modelului sălii de clasă iese la suprafaţă. Atunci când sunt 
presiuni bugetare, fondurile pentru arte și materiile opționale sunt adesea 
primele tăiate. Dacă bugetele clasei sunt tăiate, profesorii ar putea pierde 
materiale sau ar putea fi forţaţi să înghesuie în clasă mai mulţi copii, dar 
nimeni nu se gândește la eliminarea completă a sălii de clasă. „Vai, nu ai putea 
să faci așa ceva niciodată“, spun oamenii. „Unde ar mai învăţa copiii?“ 

Chiar în vremuri în care rețelele de calculatoare și reţelele sociale sunt 

accesibile pentru toată lumea, la prețuri din ce în ce mai mici, și în care 
acestea modelează felul în care tinerii comunică și trăiesc, sala de clasă 
tradițională rămâne încă, dintr-un oarecare motiv, necontestată. Nu sugerez 
faptul că ar trebui să promovăm necondiționat media electronică — inclusiv 
internetul, jocurile în rețea și Facebook-ul — în calitate de panaceu pentru 
elevii neimplicați. Mai degrabă, cred că este important să ne întrebăm cum ar 
fi o sală de clasă plină de copii și adulţi dacă ar fi proiectată cu adevărat 
pentru învăţare și ar fi văzută doar ca una din multitudinea de împrejurări în 
care apare învăţarea. 

5. Există copii deștepţi și copii proști 

Efectul cumulat al acestor patru premise este vizibil, fără îndoială, în cea 
mai profundă și mai dăunătoare asumpțţie a școlii din era mașinilor: există 
doar două tipuri de copii: cei deștepţi și cei proști. Copiii deștepţi sunt cei care 
au rezultate foarte bune la școală. Cei proști sunt cei care nu au rezultate 
bune. 

Sunt două probleme distincte atașate acestei asumpțţii: performanţa 
școlară și varietatea aptitudinilor înnăscute ale ființelor umane. Am fost 
condiționați să gândim în termenii unor categorii statice, așa că este natural să 
etichetăm copiii în termeni în care credem că se încadrează. Însă etichetele 
devin rapid profeţii autoîmplinite. Atunci când un profesor percepe un elev ca 
fiind slab la învăţătură și îl tratează ca atare, elevul devine neimplicat și 
bineînţeles că are o performanţă scăzută. Aceasta este faimoasa „profeție 
autoîmplinită“, așa cum a fost definită de sociologul Robert Merton la sfârșitul 
anilor '40. Aceasta a devenit cunoscută ca „efectul Pygmalion“ la mijlocul 
anilor *60, atunci când psihologul Robert Rosenthal și directoarea de școală 
Lenore Jacobson au aplicat această observaţie în școli2. Într-o serie de studii 
desfășurate în școala unde activa Jacobson, aceștia au descoperit că etichetele 
pe care profesorii le aplicau elevilor le modelau performanţele, fapt care, la 
rândul lui, întărea acele etichete. Deși a fost studiată pentru prima dată cu 
mult timp în urmă, această dinamică este mai departe dăunătoare în lumea 
contemporană a „testelor cu miză mare“ (high-status testing) și a imperativelor 
privind performanţa școlilor și în rândul elevilor. 

Inversarea acestui ciclu vicios autoîmplinit este cheia spre multe programe 
de succes pentru elevii neimplicaţi. Ele sunt în mod caracteristic bazate pe 
principiile învăţării prin acţiune, conectând elevii cu natura și comunitatea. 
Un exemplu este programul liceal alternativ de la Maritime Gloucester, 
Massachusetts5. Acesta implică elevii într-o muncă activă și concretă în care 
realizează experimente de biologie marină sau construiesc roți hidraulice ori 
instalaţii de distilare. Această învăţare este reală pentru ei în moduri în care 
învățarea din sala de clasă nu le poate oferi — neimplicarea se transformă în 
implicare, ei tind să rămână în școală decât s-o abandoneze, iar performanţa 
lor academică se îmbunătățește. Scopul programului este să dea relevanţă 
învăţării. Cum spune David Brown, unul dintre instructorii din cadrul 
programului: „Atunci când vin pentru prima dată, elevii sunt închiși. Deja 

când ajung la mijlocul programului, sunt deschiși și atenţi; pot să se ocupe de o 
problemă din viaţa reală sau de una academică, să aplice ceea ce știu pentru a 
învăţa ceea ce nu știu și să o rezolve singuri“. 

Această premisă despre copiii deștepţi și cei proști este atât de adânc 
impregnată în societatea noastră, încât ne este greu să ne imaginăm o 
alternativă. Dar alternativa este chiar în fața noastră: toate ființele umane sunt 
născute cu talente unice. Funcționarea sănătoasă a oricărei comunități 
depinde de capacitatea acesteia de a dezvolta talentul fiecărei persoane. 
Atunci când ţinem în braţe un nou-născut, nu vedem un copil deștept sau un 
copil prost. Vedem miracolul vieţii care se creează singură. Pierderea acelui 
sentiment reprezintă cel mai mare preţ pe care îl plătim sistemului nostru 
predominant de educaţie, în școală și în afara ei. 


Premisele erei industriale despre școală 


Mai există un set de asumpţii fundamentale încorporate în instituţia școlii 
erei industriale, referitoare la modul în care școala în sine este organizată și își 
vede menirea. La fel ca asumpțţiile despre învăţare, aceste premise sunt greu 
de sesizat și adesea par contrare lucrurilor la care aderă oamenii în mod 
conștient. Le considerăm ca fiind de la sine înțelese pentru că ne-am trăit o 
bună parte din viaţă într-o școală a erei industriale — majoritatea educatorilor 
au fost acolo pentru cea mai mare parte din viața lor. Mai mult decât atât, 
aceia dintre noi care nu sunt educatori muncesc în organizaţii ale erei 
industriale, ghidate de principii similare. 


1. Școlile sunt conduse de specialiști care menţin controlul 


La fel ca în toate organizaţiile erei industriale, sarcinile unei școli din era 
industrială sunt divizate în segmente separate numite „funcţii“ sau „posturi“. 
Modelul de management al erei industriale împarte sistemul în bucăţi, creează 
specialiști, lasă pe fiecare să se ocupe de segmentul său și presupune că 
altcineva se asigură de faptul că întregul sistem funcționează. În școli, o 
persoană este director; alta este dascăl; altcineva este inspector. Noi 
presupunem că acest tip de diviziune a muncii este o necesitate evidentă 
pentru munca împreună. Adesea nu vedem o nevoie imperioasă de a construi 
parteneriate sau echipe între acei oameni sau un simţ al responsabilităţii 
colective. În schimb, presupunem că dacă fiecare persoană își face treaba sa 
foarte specializată, atunci lucrurile vor funcționa. De fapt, în prezent există 
puține meserii mai individualiste decât cea de profesor, fiecare profesor 
făcându-și adesea treaba aproape într-o izolare totală. 

Dar ceea ce receptează copiii este un sistem extrem de fragmentat care 
este antiteza unei echipe. Este ca și cum toți jucătorii de baschet ar decide să 
nu-și paseze niciodată mingea ori fiecare membru al unei orchestre ar decide 
să cânte doar partituri solo. „Unul dintre cele mai importante și mai dificile 
lucruri pe care l-ai putea face într-un sistem școlar“, spune Jim Ford, un fost 
inspector din Corvallis, statul Oregon, „este să demolezi zidurile care separă 
profesorii, administratorii, părinţii și copiii — să-i ajuţi pe oameni să vadă 

școala ca pe o comunitate și să priceapă că acea comunitate este școala.“ 

În acest sistem fragmentat, unilateralitatea autorităţii adulţilor lasă un 
spațiu prea mic, dacă nu chiar inexistent, pentru iniţiativele elevilor. 
Bineînţeles, termenul în sine este un oximoron dincolo de asocierile îngăduite 
de adulți, cum ar fi „Consiliul elevilor“. Ideea că elevii ar trebui să aibă un 
cuvânt de spus, de exemplu, despre conţinutul și modul de predare al materiei 
școlare este de neconceput în majoritatea școlilor. După cum spune 
inspectorul școlar Les Omotani: „Dacă i-ai întreba pur și simplu pe copii, ei ţi- 
ar spune imediat ce funcționează și ce nu funcționează“. Dar autoritatea 
adulților în conducerea școlii rămâne în general necontestată. 

După cum spunea un director de liceu, „pe măsură ce reflectez asupra 
muncii mele, și bineînţeles asupra carierei mele de educator, realizez faptul că 
preocuparea numărul unu a fost controlul. Acesta reprezintă inima a tot ceea 
ce înseamnă sistemul nostru“. Într-un sistem bazat pe menţinerea controlului, 
este sarcina profesorilor să-i controleze pe elevi, a managerilor să-i controleze 
pe profesori și a consiliului de administraţie al școlii să menţină controlul 
asupra sistemului ca întreg. 

Controlul nu este un concept disfuncțional în sine — toate sistemele vii 
viabile și-au dezvoltat capacităţi de control sau echilibru. Problema constă în 
noțiunea de control a erei industriale. Un sistem viu se controlează singur. O 
mașinărie este controlată de operatorul acesteia. Profesorii, directorii și 
consiliile de administraţie pot deveni cu ușurință operatorii mașinăriei numite 
școală. 

Mai mult decât atât, orice sistem de control ierarhic, chiar dacă are oameni 
foarte buni, este supus abuzurilor. Cu mulţi ani în urmă, un elev de clasa a 
șasea a fost acuzat că a copiat la un test cu alegeri multiple. El era nou în acea 
școală. Profesorul l-a umilit, dându-i o notă nesatisfăcătoare și sunându-i 
părinţii. Băiatul era devastat. „Nu m-am uitat la testul nimănui!“ a spus el. Dar 
profesorul a refuzat să-l creadă, pentru că a văzut cum elevul și-a mișcat capul. 
Bineînţeles, nimeni în afară de băiat nu putea ști cu adevărat ce a văzut el, 
însă oricine putea ști în ce direcţie îi era îndreptată faţa. Profesorul a rămas de 
neclintit în evaluarea sa. El a încheiat ședința cu părinţii copilului spunând: 
„Eu nu cred că e bine să ai pică pe copii. Dacă recunoaște că nu mai trebuie să 
facă așa ceva, îl voi ierta“. 

Era clar că profesorul se simțea generos — chiar mărinimos. Dar el nu a 
analizat deloc modul subiectiv în care a interpretat ceea ce a observat. Doar el, 
nu și copilul, avea puterea să definească în ce constă „copiatul“. Din punctul 
lui de vedere, acest lucru făcea parte din rolul său de profesor. Pentru copil, 
acum un adult tânăr, această experienţă a întărit conștientizarea locului în 
care se află controlul. El s-a simţit tratat fără pic de respect. A rămas furios pe 
școlile și profesorii tradiționali până în ziua de azi. 

Acţiunile profesorului, deși extreme, au fost în totală concordanţă cu 
modelul de control al liniei de asamblare: la fel cum un inspector deţine 
puterea de a decide dacă un produs de pe linia de asamblare este acceptabil, 

profesorul are puterea de a judeca unilateral comportamentul unui copil. 


2. Cunoașterea este în mod inerent fragmentată 


Controlul bazat pe specializarea fragmentată pare a fi un mod logic de 
organizare a școlilor datorită altei asumpţii a erei industriale — premisa 
conform căreia cunoașterea în sine este fragmentată, cunoașterea apare în 
categorii separate. Literatura, arta și științele umane sunt separate de 
matematică, iar aceasta este diferită de biologie și științele pământului, care 
sunt, la rândul lor, diferite de istorie, geografie și psihologie. Din această 
perspectivă fragmentată, este ușor de ignorat faptul că viața nu este chiar așa, 
că viaţa se prezintă ca întreg, că problemele dificile sunt astfel pentru că au 
multe fațete interdependente. Când a fost ultima dată când aţi întâlnit o 
problemă care era o problemă strict matematică? Sau o problemă strict 
interpersonală? Sau o problemă în care trebuia să identificați soluţia corectă 
din punct de vedere tehnic, iar apoi oamenii să facă automat ceea ce trebuie? 
Interdependenţele vieţii tind să rămână invizibile pentru teoria academică și 
fragmentată a cunoașterii. Lucrând cu această teorie a cunoașterii, nu este 
surprinzător faptul că, pe măsură ce un individ avansează în sistemul 
educațional formal, cu atât mai îngust devine domeniul cunoașterii sale. 

Această teorie fragmentată a cunoașterii este antitetică față de viziunea 
sistemică a realităţii, conform căreia realitatea este formată în mod 
fundamental din relaţii, nu din lucruri. Viziunea sistemică recunoaște 
interrelaționările conținutului de învăţare. Școlilor erei industriale le vine însă 
foarte greu să recunoască aceste interrelaţii; în schimb, acestea le transmit în 
mod implicit elevilor că ceea ce contează cel mai mult în viață sunt fâșiile 
înguste de cunoaștere. 

„Fragmentarea cunoașterii este cea mai tristă ironie din domeniul nostru“, 
spune Tim Lucas. „Avem la dispoziţie tot acest material incredibil care 
hrănește viața — literatură, matematică și așa mai departe. Este nesfârșit. 
Copiii îi recunosc vitalitatea atunci când sunt la început și totuși, undeva pe 
drum, acesta devine mort pentru mulți dintre ei. Și instituţiile sunt adesea 
moarte și ele. Poate că există și mici raze de lumină, dar este tare trist, pentru 
că ce poate fi mai incitant decât să te imersezi în cunoașterea civilizaţiei?“ 


3. Școlile transmit „adevărul“ 


Sistemul nostru educaţional este bazat pe o teorie implicită pe care filosofii 
o numesc „realism naiv“. Realiștii naivi sunt oamenii care cred că „ceea ce văd 
există“. Cu toţii ne trăim cea mai mare parte din viaţă în calitate de realiști 
naivi, pentru că informaţiile provenite de la simțurile noastre ni se prezintă cu 
o forță extrem de convingătoare. Tindem apoi să ne tratăm percepțiile ca pe 
niște adevăruri absolute, la fel ca profesorul care l-a „văzut“ pe băiat copiind. 

Faptul că trecem foarte repede de la informaţiile receptate la interpretări 
nu este o problemă în sine; este o caracteristică a percepţiei umane. Problema 
apare atunci când nu reușim să ne dăm seama de acest lucru. 

În sala de clasă tradiţională a erei industriale, profesorii nu predau de 


*skebpook converter DEMO Watermarks ee 


parcă ar transmite doar niște interpretări construite social. Ei predau de parcă 
ar transmite adevărul. Copiii învaţă „ce s-a întâmplat“ în istorie, nu o 
naraţiune acceptată despre ceea ce s-a întâmplat. Copiii învaţă adevăruri 
științifice, nu modele ale realităţii care s-au dovedit a fi utile. Ei învață un 
singur mod corect de a rezolva o anumită problemă, nu complexităţile 
diferitelor perspective asupra aceluiași fenomen. În consecință, toleranța 
elevilor pentru ambiguitate și conflict este diminuată, iar aptitudinile lor de 
gândire critică nu se mai dezvoltă. Ei nu mai realizează caracterul contingent 
al cunoașterii umane. În schimb, ei devin obișnuiți cu porţiuni sterilizate, 
precaute, de cunoaștere, doar pentru a ajunge eventual profund frustrați și 
dezorientați de complexităţile vieţii. 

Humberto Maturana și Francisco Varela au dezvoltat o teorie inovatoare 
despre bazele biologice ale cogniţiei — teoria cogniţiei a școlii de la Santiago, o 
sinteză a științelor biologice și cognitive. Implicaţiile acestei teorii pentru 
fiinţele umane pot fi rezumate într-o afirmaţie simplă: „Orice este afirmat este 
enunțat de cineva anume“âl. Nicio ființă umană nu produce vreodată o 
afirmaţie definitivă despre realitate. Acest lucru nu este posibil din punct de 
vedere biologic. Acest fapt nu invalidează știința sau istoria, nici literatura sau 
arta. Ne îndeamnă însă să vedem știința sau istoria ca pe un fenomen social, 
creat de comunități de oameni care aderă la anumite standarde și proceduri, 
avansând astfel către o cunoaștere comună, dar care este întotdeauna 
imperfectă. Teoria școlii de la Santiago nu spune nici că nu exista o realitate 
independentă de observaţia umană (o concepţie filosofică numită „solipsism“). 
Aceasta spune doar că ființele umane nu pot face afirmaţii absolute despre 
realitate. 

Ce înseamnă acest lucru pentru școli? Gândiţi-vă la profesorii care v-au 
marcat când eraţi elevi, nu pentru că ei cunoșteau răspunsul, ci exact pentru 
că nu-l știau. Curiozitatea lor v-a inspirat, iar pasiunea lor v-a stârnit 
imaginaţia. Erau atât de entuziasmați de ceea ce aţi putea învăţa împreună, 
încât v-au făcut să-i iubiţi ca profesori. Le-aţi apreciat experiența. Aţi știut că s- 
au gândit mult la materia lor și aţi fost interesaţi de gândurile lor, însă ei nu v- 
au dat „răspunsuri“ ultime. Când v-au spus „Asta s-a întâmplat“, ceea ce 
spuneau cu adevărat era „Aceasta este doar una dintre viziunile asupra a ceea 
ce s-a întâmplat; și acest aspect ar trebui să ne dea de gândit“. Întrebările 
voastre erau văzute ca un mod valid de a face o legătură între ideile stabilite în 
înțelegerea voastră. De fapt, și ei aveau propriile lor întrebări, iar ridicarea 
acestor întrebări este ceea ce v-a făcut, până la urmă, egali. 

În contrast, realismul naiv întărește perspectiva deficitului în învăţare. 
Aceasta materializează viziunea elevilor „deficitari“ prin stabilirea unei caste 
de experți — profesori — care deţin răspunsurile. Pentru că răspunsurile lor 
sunt indiscutabile, superioritatea cunoașterii profesorului și inferioritatea 
cunoașterii elevului sunt stabilite la nivel instituțional. 


4. Învăţarea este, înainte de toate, individuală, iar competiţia 
accelerează învăţarea 

Pentru că vedem cunoașterea ca pe ceva ce profesorii și elevii trebuie să 
primească, o vedem ca fiind un bun în posesia indivizilor și tindem să vedem 
procesul de învăţare ca fiind la fel de individualizat. Dar aceasta este o 
suprasimplificare periculoasă. 

să ne gândim la un lucru foarte simplu, cum ar fi mersul. A învăţa să 
mergem pare a fi prototipul procesului de învățare individual. Dar chiar așa să 
fie? Să ne gândim cât este de important să avem la dispoziție exemplul 
părinţilor, al fraţilor și al altor copii, pentru a-l imita. De fapt, a învăţa să mergi 
înseamnă a te alătura unei comunităţi de oameni care merg, la fel cum 
însușirea limbajului natural ne oferă calitatea de membru al unei comunități 
de oameni care vorbesc. Dacă ne gândim astfel, ajungem la concluzia că toată 
învăţarea este atât socială, cât și individuală. 

Totuși, clasa tradiţională se concentrează aproape în mod exclusiv asupra 
perspectivei individualiste. Elevii individuali trebuie să-și însușească materia 
școlară. Indivizii sunt testați pentru a vedea ce au înţeles și tot indivizii sunt 
într-o competiţie unii cu alții pentru a-și evalua performanţele. 

Eu nu cred că a intra în competiţie e ceva rău în sine. Sunt genul de 
persoană căreia îi place concurenţa și care a iubit dintotdeauna sporturile 
competiționale. Cred că în circumstanţele potrivite competiţia poate spori 
învăţarea. Dar cred de asemenea că multe dintre societățile moderne, precum 
Statele Unite, și-au pierdut abilitatea de a aprecia echilibrul sănătos dintre 
competiție și colaborare. Cele două pot să coexiste. Cu siguranţă, așa se și 
întâmplă în majoritatea sistemelor vii sănătoase. În natură, competiţia se 
manifestă atunci când diferite animale se întrec pentru aceeași mâncare; dar 
ele manifestă de asemenea și spirit de colaborare, ca atunci când haitele de 
animale vânează împreună sau când o specie creează condiţii care contribuie 
la supraviețuirea altei specii. De fapt, întreaga idee a competiţiei individuale 
ca bază a evoluţiei pare astăzi o simplificare bizară de secol XIX, pe măsură ce 
înțelegem mai bine modurile în care supraviețuiesc sau se sting ecosisteme 
întregi. „Fiinţele vii... sunt de la naștere mai însetate de sânge, mai competitive 
și mai carnivore tot atât pe cât sunt, tot din naștere, pașnice, cooperante și 
uneori leneșe“, scria microbiologul Lynn Margulis (cocreatoare a ipotezei 
Gaia). „Printre cele mai de succes — adică, cele mai prospere — fiinţe vii de pe 
planetă sunt cele care au format echipe“. Plantele și fungii, animalele și 
bacteriile, de exemplu, există într-o simbioză continuă. 

În final, consecinţele competitivităţii excesive merg dincolo de cine câștigă 
și cine pierde, afectându-ne pe toţi. Internalizăm competitivitatea ca 
ingredient de bază al oricărei structuri organizaționale. În mediul de afaceri, 
acest lucru rezultă adesea din faptul că oamenii consumă la fel de multă 
energie aflându-se în competiție unii cu alţii, câtă consumă și în lupta 
împotriva „competitorilor“ externi. În orice împrejurare, ne vedem ca fiind 
într-o luptă nesfârșită pentru a câștiga sau, cel puţin, pentru a evita să 
pierdem. Această situaţie îi afectează la fel de mult și pe câștigători și pe cei 
care pierd și ne întipărește tuturor obiceiuri de gândire și acțiune pentru 

întreaga viață — ceea ce Chris Argyris numește „rutine defensive“. Cercetările 
lui au arătat de ce „oamenii deștepţi nu învaţă“ în multe medii profesionale, 
pentru că investesc extrem de multe resurse în a demonstra ceea ce știu și în a 
evita să fie văzuţi drept neștiutori, devenind exemple grăitoare ale sintagmei 
celebre a lui Alfie Kohn, „pedepsiţi prin recompense“:. 

De fapt, mulţi educatori din ziua de azi sunt îngrijorați de competiţia 
excesivă și preţuiesc colaborarea și cooperarea. Proiectele de grup sunt din ce 
în ce mai des întâlnite; în unele școli, materiile complexe sunt adesea predate 
de câte doi profesori, care-și pot întări reciproc perspectivele și pot lucra mai 
îndeaproape cu diferiți elevi. Încurajarea școlilor și a sistemelor școlare să 
colaboreze pentru îmbunătăţirea rezultatelor educaţionale este o piatră de 
temelie în cercetarea lui Michael Fullan asupra schimbării sistemice în 
educaţie, recunoscută la nivel larg. „Încercăm să-i facem pe directori să se 
concentreze asupra performanţelor altor școli, iar pe inspectori să se 
concentreze asupra performanţelor altor districte“, spune Fullan:. 

Dar practicile educaţionale rămân încă extrem de ambivalente din acest 
punct de vedere. Se pare că adesea educatorii nu reușesc să vadă cât de 
profundă este competiția din interiorul școlilor. Mulţi profesori se plâng că 
„elevii sunt prea centraţi pe note“, ignorând mesajele pe care le-au primit acei 
elevi pe întregul parcurs școlar, că notele sunt cheia succesului în școală și 
pentru admiterea la facultate. 

La începutul anilor *90, am participat la o întrunire naţională pe subiectul 
„managementului calității în educaţie“. W. Edwards Deming, celebrul 
consultant în management, a fost vorbitorul principal. El și-a început 
prezentarea spunând: „Am fost vânduți în robia competiţiei“, continuând apoi 
să vorbească despre experienţa sa în firme importante din toată lumea unde a 
construit echipe bazate pe colaborare și responsabilitate comună. Când a 
terminat, unul dintre inspectorii școlari a spus: „Dle Deming, este evident că 
dumneavoastră nu știți că și noi, educatorii, preţuim colaborarea. Strategiile 
învățării cooperative sunt folosite astăzi în multe săli de clasă din America. Și 
nu văd nimic rău în recompensarea școlilor care o fac cel mai bine“. Aparent, 
pentru acest inspector școlar, colaborarea era minunată pentru copii, dar nu și 
pentru adulţi; el părea să nu fi luat niciodată în considerare ideea unor 
profesori, administratori și școli colaborând pentru a construi o cunoaștere 
comună. 


Dincolo de modelul erei industriale 


Toate aceste asumpţii ale erei industriale — despre elev și despre școală — 
se reunesc în problema esenţială a evaluării: decizia asupra modului de 
evaluare a performanţelor în interiorul și în afara școlii. Acesta este unul 
dintre cele mai dezbinatoare subiecte din educaţia publică din ultimele 
decenii, cu presiuni exterioare puternice de creștere a responsabilizării pentru 
performanţe, lovindu-se de preocupările educatorilor cu privire la aspectele 
negative ale presiunii asupra profesorilor și elevilor. 

Din nou, ne-ar putea ajuta o punere într-o perspectivă istorică — atât 

pentru a înţelege de ce am mers pe drumul pe care am mers, cât și pentru a 
începe să ne imaginăm cum s-ar putea desfășura un parcurs alternativ. Acest 
drum alternativ ar putea susține inovarea atât de necesară dacă ne dorim să 
avem școli capabile să pregătească elevii pentru a face față încercărilor din 
lumea contemporană. Văzute din perspectiva necesarei inovări, iniţiativele 
privind testarea din ultimele decenii — atât prima fază din anii '90, cât și 
testările cu mize mari din anii 2000 — arată ca un fel de ultimă zbatere a școlii 
erei industriale. 

Evaluarea performanţelor a fost întotdeauna o sursă de demersuri 
contradictorii în școlile tradiționale. De exemplu, o piatră de temelie a 
învăţării pe tot parcursul vieţii și una dintre cheile succesului în educaţia 
superioară este capacitatea de a stabili obiective de învăţare și de a evalua 
eficient progresul individului. Școlile tradiționale s-au bazat însă pe procesul 
de evaluare centrat pe profesor, în care profesorul reprezintă autoritatea, 
alegând și controlând nota copilului și abilitatea sa de a progresa. Această 
contradicţie este prezentă indiferent cât de calificat, competent și bine 
intenţionat este profesorul ca atare. Dacă orientarea primară a copilului în 
școală devine aceea de a-l mulțumi pe profesor, atunci profesorul și elevul vor 
conlucra în a despărți povara dezvoltării de autoevaluarea obiectivă, adică de 
abilitatea de a judeca singur cât de bine te descurci. În consecinţă, se poate 
ajunge la adulți care-și petrec carierele pescuind favoruri în loc să facă ceva ce 
li se pare cu adevărat semnificativ pentru ei. Puţini educatori ar fi de acord cu 
un asemenea rezultat, însă sistemul specializării și al controlului îl produce 
frecvent. (Vezi Partea a V-a, cap. 4.) 

Această bazare pe evaluarea externă a marcat eforturile de a îmbunătăți 
școlile pe baza preocupării pentru performanţa acestora. Începând cu anii *80, 
rapoarte precum A Nation at Risk au ridicat semne de întrebare serioase cu 
privire la eficiența școlii americane, o sursă istorică de mândrie printre 
americani. Deja la începutul anilor *90, s-a dezvoltat o mișcare în continuă 
expansiune printre întreprinderile îngrijorate de consecinţele competitivităţii 
Statelor Unite, care a rezultat într-o serie de întruniri semnificative ale unor 
grupuri de afaceri, precum The Conference Board și The Business Roundtable. 
În mod ironic, multe au apelat la abordarea specifică „managementului 
calității“, deși cele mai populare recomandări ale acestei abordări le 
contraziceau concepțiile fundamentale. 

Pe la mijlocul anilor *90, a început să se formeze un nou consens, cu 
rădăcini adânci în comunitatea de afaceri din Statele Unite. Soluţia pentru 
eradicarea eșuării unora dintre școli era să se stabilească obiective măsurabile 
care să-i facă pe educatori răspunzători pentru atingerea acelor obiective. 
Măsurătorile, în forma testelor standardizate, au început să fie administrate 
uniform — începând cu primele clase din școala primară și apoi cu urmărirea 
performanţelor până la terminarea învățământului secundar. Pentru prima 
dată, diferenţele de performanţă dintre școli erau vizibile public, creând 
presiuni asupra școlilor cu rezultate mai slabe să elimine aceste decalaje. 

Deși această abordare a fost promovată în numele managementului 
calităţii, filosofia fundamentală de la baza abordării bazate pe teste și 
răspunderea pentru rezultate a fost criticată de mulți iniţiatori ai 
managementului calității. W. Edwards Deming, considerat de mulţi liderul 
filosofic al mișcării bazate pe îmbunătăţirea calităţii, a ridiculizat orice formă 
de management clădit pe clasificarea și ierarhizarea oamenilor. El a spus că 
abordarea testelor standardizate era precum „managementul prin obiective“, 
o metodă de urmărire a scopurilor în afaceri care, în opinia lui Deming, a fost 
cauza principală a declinului industriei manufacturiere din Statele Unite. L-am 
auzit pe Deming făcând acea afirmaţie în cadrul unei mari adunări a liderilor 
din educație reuniți la New York la începutul anilor *90. Dar trenul plecase 
deja din gară, iar o naţiune disperată să găsească o soluţie pentru școlile sale 
deficitare avea un răspuns și niște apărători viguroși ai acelui răspuns. 

Pentru mulți oameni de afaceri implicaţi în aceste eforturi de a înfăptui o 
reformă școlară, problema nu era diferită de cea pe care au mai întâlnit-o în 
afaceri: existau cei care au aveau performanţe bune și cei care aveau 
performanţe slabe, iar ei trebuiau să-i elimine din sistem pe cei cu realizări 
slabe — în cazul nostru, pe profesorii slabi. Era ușor de omis faptul că sistemul 
„jerarhizează și elimină“ funcţiona foarte rar sau chiar deloc în mediul de 
afaceri. Adevărul este că, într-un mediu profesional, se întâlnește foarte rar un 
număr exagerat de mare de oameni cu performanțe slabe; problema este că 
există exagerat de multe obstacole care fac dificilă atingerea unei performanţe 
bune. În locul creării unui climat ostil pentru cei cu performanţe scăzute, 
modalitatea de creștere a calităţii profesorilor ar fi crearea unui mediu care să 
favorizeze învăţarea și dezvoltarea continuă pentru profesori. 

Trendul testărilor standardizate a devenit și mai intens odată cu 
introducerea programului administraţiei Bush „Niciun copil lăsat în urmă“. 
Examenele cu miză mare (sfârșit de ciclu școlar) au devenit noua normă, 
potrivit căreia elevii erau incapabili să absolve liceul dacă nu treceau probele 
de bază. În scurt timp, a devenit o obișnuinţă ca ziarele să publice rezultatele 
testărilor din diferite școli și sisteme școlare. În multe cazuri, rezultatele s-au 
îmbunătățit — dar adesea cu efecte secundare semnificative neprevăzute. De 
exemplu, un studiu longitudinal pornit în anul 2000 în rândurile elevilor care 
au absolvit școlile publice din Boston a arătat că 65 la sută și-au continuat 
studiile, o îmbunătăţire impresionantă în comparaţie cu rezultatul de 50 la 
sută din anul 1985. Totuși, până în anul 2007, doar 35 la sută dintre cei care și- 
au continuat studiile în 2000 au reușit să le și termine. Restul se pare că au 
primit o șansă, însă nu au fost pregătiți pentru a face faţă. 

Două aspecte ale acestei istorii recente sunt remarcabile. Primul: o mare 
parte din energia pentru reformă a venit din partea comunităţii de afaceri. 
Viziunile acesteia au avut o mare influenţă în politica educaţională, așa cum s- 
a întâmplat de când profesorii au început să pregătească elevii pentru funcţii 
în cadrul fabricilor la începutul erei industriale. Al doilea: cele mai aprige voci 
din mediul de afaceri nu au fost ale inovatorilor, ci ale managerilor obișnuiți. 

Paradigma „managementului prin obiective“ era în concordanţă cu modul în 
care simțeau ei că ar trebui să funcționeze conducerea. Cei cu perspective 
alternative, care ar fi promovat managementul calităţii al lui Deming, sau cei 
din culturile corporatiste orientate mai mult spre învăţare, care ar fi susținut 
inovarea și îmbunătăţirea continuă, nu au avut prea multă influenţă în 
dezbaterile școlare. Dezbaterile erau despre performanţă, nu despre inovare. 

Eu cred că acum este timpul potrivit ca vocile inovării să se alăture 
discuţiilor despre reforma școlară. Deși nu există o singură modalitate simplă 
de a sintetiza paradigma managementului alternativ, aceasta începe cu 
orientarea spre o înțelegere mai aprofundată a proceselor în sine de care este 
nevoie pentru a produce rezultate, inovare și o îmbunătăţire continuă și cu o 
accentuare mult mai puternică a construirii capacităţii individuale și colective 
de a atinge aceste obiective. Viziunea managementului prin obiective susține 
că poţi îmbunătăţi lucrurile prin măsurători și stimulente; viziunea orientată 
spre învățare susține că stimulentele nu-i pot face pe oameni să obțină lucruri 
pe care nu sunt capabili să le obţină. Viziunea managementului prin obiective 
este strict de sus în jos. Viziunea orientată spre învăţare susține că obiectivele 
fundamentale sunt cruciale, dar la fel este și angajamentul din partea 
oamenilor care trebuie să atingă acele obiective. Viziunea managementului 
prin obiective tinde să se concentreze asupra unor optimizări rapide, precum 
note mai mari, iar viziunea orientată spre învăţare se centrează asupra 
schimbărilor mai profunde care vor lua mai mult timp, dar vor dura mai mult 
— oricum, și această abordare pune preț pe stabilirea unor obiective 
intermediare, pentru a măsura progresul și a-și adapta strategiile. 

Evident, eu nu pot să fiu întru totul obiectiv, însă dintr-un motiv pe care îl 
consider potrivit realităților schimbării în școli. Omul de afaceri care crede că 
școlile ar trebui conduse ca un business ignoră adesea multitudinea de aspecte 
care sunt foarte diferite în cazul școlilor. De exemplu, imaginaţi-vă că fabricaţi 
ceva și vi se livrează piese defecte care vă vor compromite calitatea 
produsului. Întrebat ce ar face în această situaţie, omul de afaceri spune: 
„Evident, am găsi alt furnizor“. Dar asta nu este o opţiune în școlile publice. 
Copiii vin în școlile noastre din familii dezbinate, adesea extrem de nepregătiţi 
și dezavantajaţi din punct de vedere școlar. Ar trebui să-i trimitem înapoi? 

Aceasta este numai una dintre diferențele fundamentale dintre afaceri și 
realitățile din educaţie. Toate indică spre aceeași concluzie. Avem nevoie de 
un sistem de management care să poată gestiona realităţile de pe teritoriul 
școlilor, care să fie profund implicat în studierea și îmbunătăţirea proceselor 
care susțin învățarea și care să optimizeze competențele tuturor celor 
implicaţi în îmbunătăţirea performanţelor pe termen scurt, în inovare și în 
continuarea perfecționării pe termen lung. 

Nimic din toate acestea nu încearcă să sugereze faptul că testele 
standardizate sunt neimportante. Acestea pot oferi informaţii semnificative 
atât pentru profesori, cât și pentru elevi. Dar ele trebuie folosite pentru 
îmbunătăţire, nu drept pedeapsă. Și ele nu constituie o strategie de schimbare. 

Pentru o strategie autentică de schimbare, trebuie să ne gândim mai clar la 
obiectivele noastre referitoare la educaţie. Doar atunci vom putea să avem o 
fundaţie solidă pentru a ști ce fel de performanţe urmărim, cum să le evaluăm 
cel mai bine și cum să mergem în direcţia lor. Avem nevoie de inovare, dar o 
inovare pentru ce? 


Condiţii pentru inovare 


În ciuda numărului mare de dificultăţi care există în prezent, condiţiile 
sunt numai bune pentru o inovare fundamentală în școli. 

În primul rând, sunt semne fără precedent ale colapsului concepției și 
procesului liniei de asamblare din școli. Stresul extraordinar este un simptom 
al colapsului. Alt simptom constă în separarea din ce în ce mai accentuată 
dintre „cei care au“ și „cei care nu au“. Cei care își permit își duc copiii din ce 
în ce mai des la școli private, unde plătesc pentru clase cu un număr mai mic 
de elevi, pentru oportunitatea de a fi înconjurați de alţi elevi de elită și pentru 
accesul la profesori care sunt mult mai satisfăcuţi de condiţiile de lucru. Alţii 
optează pentru educaţia la domiciliu, care este, după unele măsurători, 
segmentul cu cea mai rapidă creștere din educaţia preuniversitară, estimându- 
se că include peste două milioane de copiii din Statele Unite, conform datelor 
din 2010%. Școlile publice cu curriculă proprie (charter schools) creează de 
asemenea spaţiu pentru inovare. Dar niciuna dintre aceste opţiuni nu este 
accesibilă pentru majoritatea familiilor, iar elevii din școlile publice sunt din 
ce în ce mai excluși din rândurile celor care pot beneficia de cele mai bune 
oportunități ale societăţii. Ca rezultat al creșterii inegalităţii, cresc neliniștile și 
tulburările sociale. Mai mult decât atât, mi se pare că preocuparea pentru 
educaţie este în creștere peste tot în lumea industrializată spre niveluri care 
păreau aproape de neimaginat cu câţiva ani în urmă. 

În al doilea rând, au dispărut multe dintre condiţiile socioistorice pe care 
se bazau școlile erei industriale. În parte, acest lucru se datorează 
schimbărilor demografice. Înainte piaţa muncii era blocată pentru femei, fapt 
de care școlile depindeau pentru a-și atrage majoritatea profesorilor; acum 
femeile urmează o gamă mult mai variată de profesii. Și mai problematic este 
faptul că școlile tradiționale depindeau de familiile tradiționale și de 
structurile comunităţii care nu mai există. În Statele Unite, structura 
tradițională a familiei în care unul dintre părinți muncea, iar celălalt rămânea 
acasă să crească copiii a încetat să mai fie o normă socială în anii *60 și *70. 
Astăzi, familiile cu doi părinți care muncesc sau cele monoparentale 
reprezintă norma. Colapsul relației tradiționale părinte-copil-școală a lăsat 
mai mult în seama școlilor îngrijirea copiilor, iar conversațiile dintre părinți și 
profesori sunt adesea mai focalizate pe ușurarea grijilor părintelui decât pe 
ajutorul la învățătură pentru copii. În acest context, standardizarea educaţiei 
este și mai dificilă. 

Poate la fel de istorică este și eliminarea monopolului școlii asupra 
furnizării de informaţii, fapt datorat dezvoltării din domeniul comunicării și al 
tehnologiei. Acum o sută de ani, copiii știau foarte puţin din ceea ce se 

petrecea în lume, dincolo de ceea ce li se spunea explicit acasă sau la școală. 
Astăzi, un adolescent obișnuit are cel puţin la fel de mult acces la informațiile 
despre lume ca părinţii sau profesorii. Mai mult decât atât, social media și 
tabletele oferă o îmbinare între distracție și învățare în moduri pe care școala 
nu le poate egala: acestea sunt controlate de cel care învaţă, sunt disponibile 
atunci când acesta este pregătit și sunt încorporate în reţele de interese 
comune între tineri de aceeași vârstă. Schimbările în structura familială le-au 
oferit acestor tehnologii și mai multă influenţă, ele substituind adesea lipsa 
părinţilor. 

În ultimul rând, deși aceste simptome multiple ale unei schimbări 
profunde au fost ignorate, simplul adevăr este că piața muncii nu mai caută 
„muncitori industriali“. Autori ca Daniel Pink documentează schimbarea 
continuă a formei locului de muncă de la „sarcini algoritmice“ (urmărirea 
unui parcurs prestabilit) spre „sarcini euristice“ (munca efectivă în contexte 
care necesită experimentare și gândire inovatoare). Un studiu efectuat de 
McKinsey & Co în 2005 a estimat că 30 de procente din creșterea curentă a 
numărului locurilor de muncă rezidă în funcţii care presupun sarcini 
algoritmice, în timp ce 70 de procente din creșterea numărului locurilor de 
muncă vine din partea celor euristice. Similar, Jonathan Spector, director al 
asociaţiei nonprofit The Conference Board, a declarat în 2008 că informaţiile 
colectate în urma sondajelor realizate la nivelul a peste o mie de conducători 
din mediul de afaceri din Statele Unite insistă asupra nevoii de „creativitate, 
inovare, gândire critică și rezolvare de probleme“ în școli. (Aceste rezultate au 
fost rezumate în 2006 într-un raport al Conference Board numit Chiar sunt 
pregătiți să lucreze?)58 

Fostul decan al școlii de inginerie de la MIT, Gordon Brown, obișnuia să 
spună: „Pentru a fi profesor, trebuie să fii profet — pentru că tu încerci să 
pregătești oamenii pentru o lume care va fi cu treizeci sau cincizeci de ani în 
viitor“. Prin continuarea promovării unui concept școlar al erei industriale 
bazat pe instruire centrată pe profesor, învățare prin memorare și control 
extrinsec, pregătim elevii pentru o lume care încetează să mai existe. 

Eu cred că putem vedea începuturile unui nou consens asupra obiectivelor 
de bază ale educaţiei. Studii precum Chiar sunt pregătiţi să lucreze? indică 
nevoia de aptitudini noi, nespecifice erei mașinilor, pentru locul de muncă; 
acestea necesită abilităţi globale: abilităţi superioare precum înţelegerea 
problemelor complexe, colaborarea, producerea de rezultate în pofida 
nesiguranţei și ambiguității, respectiv capacitatea de automotivare și orientare 
spre comunitate. Deși este în formare, eu cred că acest consens va crește, mai 
ales că apar noi dovezi că putem atinge asemenea obiective în școlile publice. 
(Vezi și „Context și implicare“, Partea a VII-a). 

Cu toate acestea, este ușor să fii descurajat de dificultăţile pe care le 
presupune transformarea școlilor erei industriale, mai ales ţinând cont de 
faptul că asumpțţiile fundamentale care stau la baza acestora încă se aliniază 
la mentalitatea majorităţii oamenilor și a majorităţii instituţiilor societăţii. Dar 

asemenea reacţii pierd din vedere un aspect important. Provocarea nu constă 
în conceperea unui simplu set de soluții. Cu siguranţă, concepţia de „soluţii“, 
specifică erei mașinilor, este, în sine, o parte a problemei. Mulţi istorici ai 
reformei școlare, începând cu Seymour Sarason și Diane Ravitch și continuând 
cu David Tyack și Larry Cuban, au demonstrat modurile în care „soluţiile“ bine 
intenționate au înrăutățit problemele. Școlile nu sunt „stricate“ ca să aibă 
nevoie de „soluţii“ de reparare. Acestea sunt instituţii sociale care întâmpină 
greutăţi și care au nevoie de schimbare. 

În mod similar, nu avem nevoie de un „răspuns“ unic salvator — în sensul 
unui unic proiect al școlii viitorului. De fapt, acesta ar putea fi exact lucrul 
care nu ne trebuie. În schimb, avem nevoie de o creștere a conștientizării 
naturii problemelor fundamentale cu care se confruntă școlile și de o dorință 
de a experimenta din mai multe direcții și din mai multe perspective filosofice. 
Studiile arată că inovarea de bază care creează industrii noi implică de obicei 
o combinație între câteva tehnologii noi. De exemplu, nașterea industriei 
zborurilor comerciale a implicat multe inovaţii în construcţia și tehnologiile 
aparatelor de zbor, de la motoare până la aripi, în primele decenii ale 
secolului XX; dar a necesitat de asemenea și dezvoltarea motoarelor cu reacţie 
și a radarelor în anii '40. La fel ca inovarea tehnologică, inovarea instituțională 
apare de obicei doar în forma unor inovări multiple ale componentelor care, 
împreună, creează ansambluri de idei și abordări noi care pot susține 
aplicarea lor la scară largă. Multe dintre acele inovări există deja, așa cum veţi 
putea vedea pe parcursul acestei cărți. 

Dar ce va cauza convergenţa diverselor inovaţii către o mișcare total nouă 
de schimbare profundă? Eu cred că răspunsul rezidă într-o nouă metaforă 
călăuzitoare. La fel cum metafora mașinăriei a modelat gândirea care a creat 
școli în era industrială, noua înțelegere a sistemelor vii poate călăuzi gândirea 
pentru viitor. 


Școala ca sistem viu 


În decursul ultimilor o sută de ani, a apărut o revoluție în viziunea noastră 
științifică asupra lumii: o „revoluţie sistemică“ ce e caracterizată de studierea 
și recunoașterea sistemelor vii și a abilității acestora de a explica anumite 
comportamente care nu pot fi înţelese în termeni strict mecaniciști. Revoluţia 
sistemică a luat naștere în domeniul fizicii și s-a extins treptat spre domeniul 
biologiei. Aceasta are de asemenea rădăcini în inginerie, în special în 
înțelegerea sistemelor dinamice cu  retroacțiune. Revoluţia sistemică 
avansează treptat și în științele cognitive, dar și în cele sociale. Însă procesul se 
află doar la început. (Deși începuturile viziunii sistemice datează undeva prin 
anii 1900, durează foarte mult ca o schimbare științifică fundamentală în 
modul de a vedea lumea să ajungă să se infiltreze în societate; adepţii acestei 
viziuni au învăţat să aibă răbdare). (Vezi Partea a II-a, cap. 6.) 

Așadar, ce presupune această viziune revoluţionară asupra sistemelor vii? 
Ea pornește de la teza că natura fundamentală a realității constă în relaţii, nu 
în lucruri. Cultura newtoniană ne spune că lumea este compusă din lucruri. 

Atomii lui Newton erau ca niște bile minuscule de biliard lovindu-se și 
producând un transfer de energie. Însă știința din ultima sută de ani ne spune 
că peste 99 la sută din orice reprezintă spaţiu gol! Chiar și restul de 1 la sută nu 
este format doar din „lucruri foarte mici“ cum sunt protonii și electronii, ci 
dintr-un fel de probabilitate că proprietăţile reale se vor manifesta în acel 
spațiu subatomic. 

La scară umană, acest „lucru“ pe care îl numim corp nu este, de fapt, nici 
pe departe atât de material pe cât ni se pare nouă. Inventatorul Buckminster 
Fuller obișnuia să ridice mâna și să întrebe: „Ce-i asta?“ 

Majoritatea spunea „Este o mână“. 

„Nu“, spunea el, „este o structură integrată. Este o potenţialitate de a 
produce mâini, o structură de relaţii care continuă să se manifeste ca o mână.“ 

Fuller făcea referire la ceea ce biologii numesc „autopoiesis“ sau caracterul 
autoproducător al organismelor vii. Mâna noastră se autoînlocuiește pe 
măsură ce celulele bătrâne mor și se nasc altele noi. Înlocuirea tuturor 
celulelor mâinii durează câteva luni, dar avem un pancreas nou în fiecare zi, 
iar întregul corp se autoînlocuiește în câțiva ani. Din această perspectivă, 
corpul tău nu „are“ o mână sau un picior sau orice altă parte a corpului, ci are 
capacitatea de a le produce încontinuu pe fiecare. Aceasta este o afirmaţie 
ameţitoare pentru aceia dintre noi care sunt obișnuiți sa creadă că „noi 
suntem corpul nostru“. Dar aceasta este natura sistemelor vii. Corpul este 
asemănător unui râu, cu noi substanțe curgând prin el și organizându-se 
încontinuu, la fel cum malurile râului organizează apa care curge prin el. 
Semințele nu produc copaci. Ele organizează procesul de creare a copacilor. 

În cadrul acestei noi înţelegeri revoluţionare a sistemelor vii, unii oameni 
de știință cred de asemenea că sistemele vii sunt caracterizate în mod distinct 
de autoorganizarea emergentă (comportamente și structuri care nu pot fi 
prevăzute pe baza comportamentelor și structurilor anterioare) și de cogniţie, 
abilitatea de a „înţelege“ mediul înconjurător. Deși noua știință a sistemelor vii 
este abia la început, deja ne putem da seama că tratăm majoritatea din ceea ce 
ne înconjoară ca pe niște lucruri fără viaţă — copacii, plantele, chiar sistemele 
sociale cum sunt școlile —, pentru că nu am înţeles suficient de profund 
proprietăţile asociate vieţii. Sistemele vii nu sunt formate din lucruri; ele nu 
au calitatea de „lucru“. Mai degrabă, lucrurile în sine sunt rezultate ale 
sistemelor vii, apărând dintr-o realitate fundamentală a relaţiilor. 

Un sistem viu are așadar capacitatea de a se crea singur. În aceasta constă 
distincția fundamentală dintre sistemele vii și mașinării: sistemele vii sunt 
autocreate, în timp ce mașinăriile sunt create de alţii. 

Cu cât mai bine înţelegem sistemele vii din această perspectivă, cu atât 
devenim mai conștienți de condiţionarea mentală inerentă din era industrială. 
Spre deosebire de mașinării, sistemele vii cresc și se dezvoltă încontinuu, 
formează relaţii noi și au obiective înnăscute de a exista și de a se recrea. Deși 
sistemele vii se aseamănă în unele privințe cu mașinăriile — au 
comportamente recurente și dezvoltarea lor viitoare poate fi influențată —, 

acestea nu sunt nici predictibile, nici controlabile. Mai mult decât atât, 
sistemele vii creează mașinăriile, începând cu instrumentele simple folosite de 
păsări și de mamifere, până la cele mai sofisticate tehnologii. Dintr-un anumit 
punct de vedere, viziunea sistemelor vii nu se opune viziunii mașinilor, ci o 
include. Atunci când teoria relativităţii a devenit treptat acceptată, s-a spus că 
„Einstein a transplantat într-un vas mai mare planta lui Newton“. Același lucru 
se poate spune și despre era sistemelor vii în relație cu era mașinilor. 
Problema nu este mentalitatea erei mașinilor în sine, ci obiceiul disfuncţional 
de a vedea totul din acea perspectivă. 


O viziune pentru o școală vie 


Cum ar fi dacă școala ar fi organizată pe baza aprecierii valorii sistemelor 
vii, și nu a mașinilor? În restul acestei cărți ne vom ocupa de această întrebare. 
Putem începe însă cu câteva reflecții. 

În primul rând, dacă bunăoară conținutul de învăţare ar fi tratat mai puţin 
ca un adevăr fix care trebuie memorat și mai mult ca o ființă vie, 
schimbătoare, procesul de învăţare ar învia și el. Să ne gândim, de exemplu, la 
materia biologie. În mod ironic, studiul vieţii este pentru majoritatea elevilor 
un subiect mort, plictisitor. Am fost șocat să descopăr, vorbind cu fiul meu cel 
mai mare, că lui i s-a predat biologia în anii '90 exact la fel cum am învățat-o 
eu cu mulți ani în urmă: informaţii nesfârșite, deconectate, despre pereţii 
celulei și nucleu, ectoplasmă și endoplasmă, apoi alte informaţii despre 
celulele sanguine și ale țesutului muscular și aşa mai departe, care trebuiau 
memorate. Biologia devine un subiect complet diferit atunci când cel care 
învaţă începe cu înțelegerea modului în care funcționează o celulă vie, în care 
se autocreează și interacționează cu mediul său, pentru a menţine echilibre 
interne care să întrețină un proces dinamic continuu în interiorul său. 

Mai mult, în loc să învețe despre aceste idei ca fapte științifice care trebuie 
memorate, cum ar fi dacă elevii ar putea să le descopere singuri prin 
interacțiunea cu simulări computerizate care le permit să creeze celule și să 
experimenteze cu modul în care acestea ar supravieţui și s-ar adapta în 
diferite circumstanţe? În acest caz, ei ar putea, de exemplu, să exploreze 
natura cancerului. La un anumit nivel, cancerul nu este altceva decât o 
diviziune celulară necontrolată — mitoza este scăpată de sub control. Ar putea 
cei care învaţă să creeze în simulările lor condiţii în care semnalele de la 
țesuturile din jur (care limitează în mod normal diviziunea celulară) să 
eșueze? Dintr-odată, elevii ar putea descoperi singuri multitudinea de vieţi ale 
celulei, prototipul sistemelor vii. Dacă ne gândim la contrastul dintre biologia 
din modelul de învăţare al epocii mașinilor și cea din modelul de învăţare al 
erei sistemelor vii, care tip de lecție credeţi că ar fi mai captivantă și mai 
satisfăcătoare? 

Învăţarea științelor umane ar putea fi de asemenea extrem de diferită. Cu 
ani în urmă am întâlnit o femeie care preda literatură engleză într-un liceu 
dintr-un cartier foarte sărac din Tucson (Arizona). Ea trebuia să-l predea pe 
Shakespeare unor copii hispanici și afro-americani care se întrebau ce vor 

mânca a doua zi. Modelul industrial a făcut din povestea lui Hamlet un obiect 
static — un set de nume de personaje și de scenarii care trebuie memorate. 
Dar prietenul ei, care preda științe reale la altă școală, folosea modele de 
simulări pe calculator de tipul celui de simulare a funcționării celulelor. Așa că 
ea o hotărât să construiască o simulare pentru Hamlet. Aceasta urmărea 
traiectoria creșterii furiei și a revoltei lui Hamlet și modul în care, în 
consecinţă, acest lucru i-a făcut pe rege și pe regină să-l înțeleagă greșit, cu 
rezultate tragice. 

Dintr-odată Hamlet a înviat. Copiii puteau pune întrebări ca: „Ce-ar fi fost 
dacă Polonius nu se ascundea după perdea? Dar dacă Hamlet nu l-ar fi ucis? Și 
dacă ar fi făcut altceva? Ce s-ar fi putut întâmpla?“ Un tablou static s-a 
transformat într-o frescă vie în care oamenii interacționează unii cu alţii, 
aduși la viață, pentru că elevii înșiși puteau interacționa cu Hamlet prin 
transformarea întrebărilor lor în experimente de simulare. 

Nu voi uita niciodată cum stăteam doi ani mai târziu înconjurat de unii 
dintre acei copii și îl ascultam pe un elev hispanic, Raphael, care se gândea să 
abandoneze școala înainte de a merge la orele acestei profesoare. L-am 
întrebat ce a însemnat pentru el modelul simulat pe calculator al lui Hamlet. 
„Mi s-a deschis creierul“, mi-a răspuns. A fost reconectat cu școala, i s-au 
îmbunătăţit notele și a absolvit. Și-a redescoperit de asemenea pasiunea 
pentru muzică. În timp ce vorbeam despre cariera de muzician pe care și-o 
construia, a început în mod spontan să deseneze diagrame sistemice cu bucle 
cauzale (un exercițiu din învăţarea sistemică descris în Partea a II-a, cap. 6) 
împreună cu ceilalți copii — ca să vorbească despre muzica lui! 

Evident, există o diferență semnificativă în studierea subiectelor de parcă 
ar fi vii. Un asemenea proces educaţional se bazează pe: 

e Învăţarea centrată pe elev în locul învăţării centrate pe profesor; 

e Încurajarea varietăţii, nu a omogenităţii — acceptarea abordării 
inteligențelor multiple și a stilurilor de învăţare diverse; și 

e Înțelegerea unei lumi a interdependenţelor și a schimbării în locul 
memorării informaţiilor și căutării răspunsurilor corecte. 


În mod similar, dacă am începe să tratăm școlile ca pe niște sisteme vii în 
loc să le tratăm ca pe niște mașinării, am putea: 

e Reflecta în mod constant asupra teoriilor-în-uz ale tuturor celor implicaţi în 
procesul educaţional; 

e Explora încontinuu moduri de integrare a diverse subiecte de predare în 
experiențe educaţionale semnificative pentru copii și adulți; 

e Să-i vedem pe cei care constituie o școală — profesori, elevi, părinți — ca pe 
o comunitate și să începem să reintegrăm educaţia în circuitul rețelelor de 
relații sociale care leagă prieteni, familii și diverse instituţii pentru 
construirea unor comunităţi sănătoase. 


Atunci când ne integrăm într-o școală considerând-o ca pe un sistem viu, 
descoperim că aceasta este într-o continuă dezvoltare. Noi participăm la acea 
evoluţie adresând întrebări ca: „De ce este sistemul așa cum este? De ce există 

aceste reguli? Cum ne ajută și cum ne împiedică acestea să ne atingem 
obiectivele? Care este scopul acestei practici?“ Nu suntem dispuși să ne 
mulțumim cu explicații menite să ne împace sau să ne limiteze, precum 
„Oamenii de la putere le fac așa“. Din moment ce noi înșine suntem parte a 
sistemului, suntem atrași să cercetăm mai amănunţit, să căutăm modurile în 
care propriile noastre asumpţii și acțiuni obișnuite participă la crearea 
sistemului așa cum este el astăzi. Întrebările constante devin un mod de viaţă 
pentru elevi, profesori, părinţi și administratori. 

Asumpţiile identificate aici ne pot oferi un punct de început. Ele sunt 
generice, nu specifice. Fiecare va fi mai influentă în unele circumstanțe decât 
în altele. Este important ca toți cei implicați să gândească singuri și să 
vorbească unii cu alții despre modul în care fiecare asumpţie se manifestă în 
propriile lor contexte școlare și să vadă unde duc cu adevărat eforturile lor 
pentru inovare. Doar atunci ideea de școală ca sistem viu va căpăta viaţă cu 
adevărat. 

Scopul acestor întrebări nu este critica, ci învăţarea — transformarea 
mediului școlar în unul de învăţare pentru toți cei implicaţi. Îmi amintesc că 
am întrebat-o pe directoarea unei școli foarte inovatoare cum și-ar defini 
meseria. Mi-a răspuns: „Meseria mea constă în crearea unui mediu în care 
profesorii învaţă încontinuu“. Ea credea că profesorii profund implicaţi în 
propriul lor proces de învăţare vor dobândi inevitabil capacitatea de a crea un 
mediu de învățare mai bun pentru elevi. 

În sfârșit, școala își poate restabili funcţia de instituţie socială, 
concentrându-și din nou procesul de învățare asupra vieţii copiilor, și nu 
asupra clasei. Sunt multe exemple de astfel de școli și ele atrag adesea oamenii 
din comunitatea din jurul lor, care încep să se simtă ei înșiși parte a școlii. De 
exemplu, la școala generală Creswell din statul Oregon, s-au desfășurat lunar, 
ani de-a rândul, „zile ale copilului“. Acestea erau zile organizate în care școala 
era oficial închisă, pentru ca elevii, educatorii și membrii comunităţii să se 
poată întâlni în cadrul unor dialoguri informale și să discute despre reţelele 
sociale care se autocreează și care fac posibilă școala. 

„Erau unii oameni care nu-mi prea plăceau în grupul meu de dialog“, își 
amintea mai târziu un elev. „Nu-mi displăceau, însă nu-i vedeam ca pe niște 
oameni cu care am multe lucruri în comun. Apoi am început să vorbim; ei și- 
au împărtășit viziunile, iar eu am ascultat ce aveau de spus. Acum, când trec 
pe lângă ei pe hol, am mai puţine motive să cred că ei nu mă plac pe mine. 
Dialogul a dat de gândit cel puţin unei persoane din fiecare bisericuţă diferită 
din școala noastră: Poate că această persoană nu este chiar atât de diferită, și 
probabil ar trebui s-o tratăm cu respect.“ 

Atunci când procesul de învăţare este cu adevărat orientat spre vieţile și 
învăţarea elevilor, graniţele „școlii“ devin mult mai deschise pentru 
comunitatea din jur, iar educaţia devine mai degrabă un proces social decât 
unul mecanicist. La o școală din New Mexico a fost nevoie de o inovare extrem 
de simplă a programei școlare pentru a realiza o conexiune între școală și 


*sk*ebpook converter DEMO Watermarks* ee 


comunitate. În clasa a zecea, elevii puteau declara un lucru pe care-și doreau 
să-l înveţe de la cineva din comunitate, să-și găsească un mentor care să-i 
înveţe și să transforme acest lucru în una dintre materiile de studiu. Fie că este 
vorba de tâmplărie, tehnoredactare sau gătit. Era alegerea elevului (la care se 
adaugă un proces simplu de triere pe care școala îl folosea pentru evaluarea 
mentorilor). Acest lucru nu doar le oferea elevilor controlul asupra propriei 
învăţări, ci și situa învăţarea în cadrul comunităţii în care trăiau ei și, în timp, 
a ajutat la construirea unei rețele de mentori adulţi care au devenit strâns 
conectaţi cu școala. 

Atragerea profesorilor și a elevilor din cadrul comunității poate avea de 
asemenea un impact în interiorul școlii. De exemplu, o școală a găsit o metodă 
ingenioasă de a ajuta copiii de clasa a patra care aveau dificultăţi cu fracțiile, o 
problemă foarte des întâlnită. Ei au fost lăsaţi să lucreze în bucătăria școlii 
pentru câteva zile. Dintr-odată fracțiile au devenit foarte practice, pentru că 
elevii trebuiau să măsoare ingredientele — iar în scurt timp, tinerii bucătari 
au devenit profesori pentru colegii lor de clasă. 

O altă școală a invitat o organizaţie comunitară, numită Fundaţia Waters, 
pentru a-i ajuta să gestioneze violenţa dintre diferite grupuri — o problemă cu 
care se confruntă multe școli. Un filmuleţ foarte popular, realizat de Fundaţie, 
arăta trei băieţi de șase ani vorbind despre o hartă a sistemului pe care au 
desenat-o, pentru a înţelege de ce se bat cu ceilalți copii pe terenul de joacă. 
Stând în jurul unei mese din bibliotecă, ei descriu modurile în care „cuvintele 
jignitoare“ și „sentimentele rănite“ se pot amplifica unele pe altele și apoi 
„diferite moduri prin care putem interveni în sistem“. Un copil spune: „Am 
încercat să ne cerem scuze, dar nu prea a funcționat“. A început apoi să 
descrie unele lucruri noi pe care le vor încerca data viitoare când vor fi „prinși 
la mijloc“. Căutarea lor pentru o alternativă oferă o frumoasă lecţie de „viaţă 
ca învăţare“. La o întâlnire recentă, unul dintre ei, acum în vârstă de șapte ani, 
a spus: „Acum suntem cei mai buni prieteni“. 

De-a lungul anilor, am văzut multe povești asemănătoare, care m-au 
învățat o lecție importantă. Cred că există o dorință puternică printre 
majoritatea adulţilor de a fi mai conectaţi la viața copiilor lor. Separarea 
adulţilor față de vieţile copiilor reprezintă o sursă importantă de pierderi în 
societatea noastră. Chiar dacă nu suntem noi înșine părinţi sau educatori, nu 
ne putem îndepărta de copii și să-i lăsăm în responsabilitatea unei elite 
profesionale. Fiinţele umane sunt în mod profund, natural conectate la vieţile 
copiilor. Grija pentru copii este adânc înrădăcinată în interiorul nostru. Face 
parte din moștenirea noastră biologică. 

Regândirea școlilor ca organisme vii, ca un copac și nu ca o piesă de 
mașină, și a procesului educaţional și social ca asemănându-se mai mult cu o 
comunitate decât cu o fabrică, poate părea idealistă sau chiar utopică. Totuși, 
merită specificat faptul că aceasta a fost natura școlilor în vasta majoritate a 
istoriei noastre colective. Societăţile umane și-au educat tinerii de zeci de mii 
de ani, cu mult înaintea școlilor erei industriale. În romanul lui Daniel Quinn, 

My Ishmael, acesta descrie sistemul educaţional tipic din triburi: 

„Tinerii ies din copilărie la vârsta de treisprezece sau paisprezece ani, 
până atunci învățând practic tot ceea de ce au nevoie pentru a funcţiona ca 
adulți în cadrul comunităţii lor. De fapt, au învățat atât de multe, încât dacă 
restul comunităţii ar dispărea peste noapte, ei ar fi capabili să supravieţuiască 
fără a întâmpina cea mai mică dificultate. Ei ar ști cum să fabrice 
instrumentele de care au nevoie pentru vânătoare și pescuit. Ar ști cum să se 
adăpostească și cum să se îmbrace“. Ei au învăţat toate aceste lucruri fără 
școli, pur și simplu făcând ce fac toţi copiii: privind membrii comunității și 
petrecându-și timpul cu oamenii care știu ceva despre ceea ce vor ei să învețe. 
„Absolvirea“ sistemului tribal implică inevitabil un ritual de trecere, în care 
oamenii sunt educați în spiritul moștenirii și a tradiţiilor tribului și învaţă 
importanţa îndurării suferințelor și a înfruntării greutăților de unii singuri. 
După această „absolvire“, sunt primiţi într-o comunitate de adulți la care își 
vor aduce contribuţia. Ar trebui să ne amintim de acest lucru atunci când ne 
uităm la elevii de liceu din ziua de azi cum se chinuie să-și găsească locul de 
„participant la comunitate“ fără să fi beneficiat de un asemenea ritual formal. 

Desigur, viața nu merge înapoi. Nu ne vom întoarce la traiul în triburi. Dar 
o abordare a educaţiei care a persistat multe mii de ani merită să fie luată în 
considerare — așa că vom încerca să înțelegem cum funcţionează. Iar dacă o 
privim îndeaproape, putem observa că aceasta încorporează câteva 
caracteristici care s-ar putea să ni se pară familiare: copiii învaţă încontinuu, 
învăţarea apare în situaţiile din viața de zi cu zi, iar instituţiile care susțin 
învăţarea sunt integrate în structurile societății. 

Învăţarea este susținută de natura noastră; este o manifestare a dorinţei de 
dezvoltare existente la toate ființele umane. Aceasta poate fi deviată sau 
blocată, dar apariția ei nu poate fi prevenită. Sarcina educaţională 
fundamentală în zilele noastre este de a dezvolta instituţii și practici care 
asistă, și nu înlocuiesc acel proces natural de învăţare. 


Cine va conduce schimbarea? 


Un ultim comentariu despre motivul pentru care școlile par instituţii 
extrem de dificil de schimbat și despre punctul din care poate fi acționată cea 
mai importantă pârghie de schimbare. În structura școlilor erei industriale 
există o „pată oarbă“, cum nu găsim în alte instituţii contemporane. Această 
pată oarbă apare pentru că singura persoană care ar putea reflecta cu 
adevărat asupra modului în care funcționează sistemul ca întreg este singura 
persoană care nu are niciun cuvânt de spus în sistem și de obicei nicio putere 
de a oferi răspunsuri semnificative care ar putea ghida schimbarea. Această 
persoană este elevul. 

Elevul este singura persoană care vede întregul peisaj: toate materiile, 
provocările de pe terenul de joacă și de pe stradă, toate greutăţile de acasă, 
multitudinea de mesaje contradictorii din media — întregul mediu 
înconjurător. Copiii știu când întregul volum de muncă este prea mare sau 
prea mic, când nivelul stresului este prea ridicat sau nivelul respectului, prea 

scăzut. Dar ei nu au vreo putere sau vreo poziţie în sistem. Opiniile lor nu sunt 
luate în considerare. Ei sunt, până la urmă, doar copii — într-un sistem condus 
de adulți, după cum se presupune, spre binele lor. 

Pentru a vedea absurditatea acestei situaţii, să ne imaginăm că am impus o 
regulă angajaţilor unei companii: nu au voie să vorbească, în nicio 
circumstanţă, cu clienţii. Nu ne vom aștepta ca acea companie să 
supravieţuiască foarte mult. Înăbușirea vocii elevilor impune și mai multe 
limite. Spre deosebire de clienţi, care achiziționează în mod pasiv ceea ce 
produce compania, elevii sunt coproducători ai rezultatelor obținute de școli. 
Acolo unde nu există implicare din partea elevilor, nu există învățare. 

Ajung astfel să cred că adevărata speranță pentru un proces profund și 
durabil de evoluţie în școli trebuie pusă în elevi. Ei au o pasiune profundă de a 
face școlile să funcționeze. Ei sunt conectaţi cu viitorul în moduri în care 
niciun adult nu este conectat — și din multe puncte de vedere, în prezent sunt 
mai conectaţi cu întreaga lume și cu provocările acesteia. Ei au imaginație și 
moduri de a vedea lucrurile care nu au fost încă alterate de procesul 
educaţional formal. Și cer să fie implicaţi, să devină mai responsabili pentru 
mediul în care trăiesc. 

Asta nu înseamnă că tot ceea ce avem nevoie constă în garantarea 
accesului elevilor la conducere. Înseamnă însă că fără leadershipul elevilor, 
există puţine speranţe. În realitate, suntem niște pești în apele asumpţiilor erei 
industriale. Tinerii sunt foarte conștienți de cât de dramatic se îndepărtează 
de acele premise lumea în care trăim astăzi. Și tinerii sunt încă suficient de noi 
în sistem ca să poată vedea regulile și asumpţiile tacite și să ne ajute și pe noi, 
restul, să le vedem. (Vezi Partea a X-a, cap. 6.) 

Nu trebuie să avem răspunsurile pregătite în avans. Dar trebuie să avem 
capacitatea, la nivel de comunităţi, să prioritizăm noua gândire și noile 
practici și să persistăm în susținerea acestora. Avem nevoie de lideri diverși, 
de toate vârstele, și să formăm toate sectoarele, dorindu-ne să ne îndreptăm 
împreună spre un viitor pe care acum ni-l putem doar imagina. Educaţia 
pentru o lume a erei postindustriale presupune înțelegerea faptului că 
oamenii vor trăi împreună în mod diferit în deceniile care vin — sau nu vor 
trăi bine deloc — și că tinerii au adesea intuiții mult mai profunde decât 
adulții cu privire la schimbările care ne așteaptă. 


* „The Drive to Learn: An Interview with Edward T. Hall“, Santa Fe Lifestyle (primăvara 1988), pp. 12-14. 

: Celelalte volume ale seriei „A cincea disciplină“ sunt: P. Senge, A cincea disciplină: Arta și practica 
organizațiilor care învață (Ed. Bussines Tech, 2012); P. Senge et al., The Necessary Revolution: How 
Individuals and Organizations Are Working Together to Create a Sustainable World (2008); P. Senge, Art 
Kleiner et al., The Dance of Change: The Challenges of Sustaining Momentum in Learning Organizations 
(1999); P. Senge, Art Kleiner et al., The Fifth Discipline Fieldbook: Strategies and Tools for Building a 
Learning Organization (1994). Ediţiile în engleză au apărut iniţial la editura Currency/Doubleday 
(grupul Random House). 

> Pentru mai multe despre „efectul de pârghie“ (leverage) și despre exemplul cârmei vaporului dat de 
Buckminster Fuller, vezi A cincea disciplină (trad. rom., 2012), pp. 95-96. 

A Nation at Risk, raport din 1983 al Comisiei Naţionale pentru Excelenţă în Educaţie. Semenele de criză 
prezentate în raport au fost puse sub semnul întrebării de David C. Berliner și Bruce ]. Biddle, în The 
Manufactured Crisis: Myths, Fraud, and the Attack on America's Public Schools (Basic Books, 1996). 

3 Despre nevoile educaţionale din industrie, vezi Arvind Kaushal et al., „Manufacturing's WakeUp Call“, 
din revista strategy+business (toamna 2011). Vezi și studiul „Revitalizing Education for Manufacturing“, 
de Wallace Hopp și Roman Kapuscinski de la Tauber Institute for Global Operations (Univ. din 
Michigan): www.strategy-business.com/article/11306. 

$ Despre efectele adverse ale testărilor și ale privatizării învățământului, vezi Diane Ravitch, The Death 
and Life of the Great American School System: How Testing and Choice are Undermining Education (Basic 
Books, 2010). 

1 Această idee a fost formulată de Karl Weick în Social Psychology of Organizing (Addison-Wesley, 1969). 
Vezi și The Fifth Discipline Fieldbook, p. 48. 

% Seymour B. Sarason, The Predictable Failure of Educational Reform (Jossey-Bass, 1990). 

2 P. Freire, Pedagogy of the Oppressed (Continuum, 1975; 1995), pp. 52 și urm. 

» F. Capra, The Web of Life (Doubleday, 1996), p. 272. 

= P. Palmer, To Know as We Are Known: Education as a Spiritual Journey (Harper, 1993), p. xvii. 

2 Pentru cercetări referitoare la plângerile elevilor despre irelevanţa conținutului predat, vezi Shirley M. 
Hord și Harvetta M. Robertson, „Listening to Students“, Journal of Staff Development (vara 1999), pp. 38- 
39. Autoarele sugerează că elevii, în special cei de liceu, au poftă de învăţare și de noi provocări. Când 
nu este exprimată în cuvinte, această poftă se manifestă prin comportamentul elevilor. 

* Conversaţie între H. Gardner și P. Senge din decembrie 1999. Acest studiu și altele au fost realizate sub 
egida „Good Work“ la Harvard Graduate School of Education și au fost demarate în anul 1995 de H. 
Gardner, W. Damon și M. Csikszentmihalyi. Vezi și volumul lor Munca bine făcută. Când excelența și 
etica își dau mâna (Sigma, 2005). 

= D. Boorstin, The Discoverers (Harry N. Abrams, 1983, 1991), pp. 108-109; A. Koestler, Lunaticii (trad. 
rom.: Humanitas, 1995), p. 409. 

E R. Ackoff, Creating the Corporate Future (John Wiley and Sons, 1981), p. 6; L. Mumford, Technics and 
Human Development (Harcourt Brace Jovanovich, 1967). 

5 Cf. Gareth Morgan, Images of Organization (Sage Publications, 1969), pp. 22-25. Despre legătura dintre 
armată și sistemul școlar, v. „The Drive to Learn: An Interview with Edward T. Hall“, în Santa Fe 
Lifestyle (primăvara 1988), pp. 12-14. 

2 Pentru statistici, v. Paul Hawken et al., Natural Capitalism: Creating the Next Industrial Revolution 
(Little, Brown and Company, 1990), p. 170. Pe Chandler l-am citat din Alfred Chandler, The Visible Hand: 
The Managerial Revolution in American Business (Harvard University Press, 1977), pp. 245-246. 

% David B. Tyack, The One Best System: A History of American Urban Education (Harvard University Press, 
1974), p. 42. 

E Vezi și Fernand Braudel, The Wheels of Commerce (University of California Press, 1992), p. 572 și urm.; 
v. și Tyack, The One Best System, p. 37. 

2 Pentru mai multe informaţii despre „teoriile-în-uz“ (sau „teoriile folosite“), vezi Peter Senge, A cincea 
disciplină, trad. rom., p. 234 și urm.; Art Kleiner, The Age of Heretics: A History of the Radical Thinkers 
Who Reinvented Corporate Management (Jossey-Bass, 2008), pp. 215 și urm.; v. și Chris Argyris și Donald 
Schân, Organizational Learning: A Theory of Action Perspective (Addison-Wesley, 1978). 

= Edward Joyner, „To Ask the Best of Children, We Must Ask the Best of Ourselves“, în James P. Comer et 
al., Child by Child (Columbia Teachers College Press, 1999), p. 278. 

2 Pentru mai multe despre temele indiscutabile, vezi Chris Argyris, Flawed Advice and the Management 
Trap (Oxford University Press, 2000); v. și William R. Noonan, Discussing the Undiscussable: A Guide to 

Overcoming Defensive Routines in the Workplace (Jossey-Bass, 2007). 

2 A. Miller, For Your Own Good: Hidden Cruelty in Child-Rearing and the Roots of Violence (Noonday Press, 
1990), pp. 5, 11-12. 

= G. Lakoff și M. Johnson, Philosophy in the Flesh: The Embodied Mind and its Challenge to Western 
Thought (Basic Books, 1999), p. 17. 

2 H. Maturana și F. Varela, The Tree of Knowledge: The Biological Roots of Human Understanding 
(Shambhala Publications, 1997), p. 27. 

2 Aceste statistici au fost extrase din P.N. Pastor și C.A. Reuben, Diagnosed Attention Deficit Hyperactivity 
Disorder and Learning Disability: United States, 2004-2006 (National Center for Health Statistics, 2008). 

2 Pentru folosirea Ritalinului la copiii de vârste mici, vezi: Joseph T. Coyle, „Psychotropic Drug Use in 
Very Young Children“, Journal of the American Medical Association, vol. 280, no. 8 (23 februarie, 2000), 
p. 1059; v. și Julie Magno Zito et al., „Trends in the Prescribing of Psychotropic Medications to 
Preschoolers“, Journal of the American Medical Association, vol. 280, no. 8 (23 februarie, 2000), p. 1025. 

% Cartea a fost probabil cea a lui Edward Hallowell și John Ratey, Driven to Distraction: Recognizing and 
Coping with Attention Deficit Disorder from Childhood to Adulthood (Touchstone, 1994). 

2 Vezi R. Merton, Social Theory and Social Structure (Free Press, 1968) și R. Rosenthal și L. Jacobson, 
Pygmalion in the Classroom: Teacher Expectation and Pupils” Intellectual Development (rvington 
Publishers, 1968, 1992). 

3 Maritime Gloucester este o prelungire a programului Compass, un program liceal alternativ din 
Gloucester; vezi http://maritimegloucester.org. 

= The Tree of Knowledge, pp. 27, 34; pp. 206 și urm. 

* [,. Margulis și D. Sagan, Whatis Life? (Simon & Schuster, 1995), p. 192. 

3 C. Argyris, „Teaching Smart People How to Learn“, Harvard Business Review (mai-iunie 1991), HBR 
Reprint 491301; v. și Flawed Advice and the Management Trap: How Managers Can Know When They're 
Getting Good Advice and When They're Not (Oxford University Press, 2000); vezi și Alfie Kohn, Pedepsiţi 
prin recompense (Multi Media Est Publishing, 2014). 

* Vezi M. Fullan, Motion Leadership: The Skinny on Becoming Change Savvy (School Improvement 
Network, 2009). Vezi și M. Fullan, All Systems Go: The Change Imperative for Whole System Reform 
(Corwin Press, 2010). 

* Andrew Sum et al., Getting to the Finish Line: College Enrollment and Graduation, A SevenYear 
Longitudinal Study of the Boston Public Schools Class of 2000 (Northeastern University and Boston 
Private Industry Council, nov. 2008). 

3 Exemplul este preluat din Larry Cuban, The Blackboard and the Bottom Line (Harvard University Press, 
2004). 

“ Bryan D. Ray, „2.04 Million Homeschool Students in the United States in 2010“ (National Home 
Education Research Institute, 3 ian. 2011): 
http://www.nheri.org/HomeschoolPopulationReport2010.html. 

% Vezi Daniel Pink, Drive (trad. rom.: Publica, 2011); „The Next Revolution in Interaction“, McKinsey 
Quarterly 4 (2005), pp. 25-26; Jonathan Spector, „Written Testimony to the House Appropriations 
Subcommittee on Interior, Environment & Related Agencies Hearing on the «Role of the Arts in 
Creativity and Innovation»“ (1 aprilie 2008); The Conference Board, Are They Really Ready to Work? 
Employers” Perspectives on the Basic Knowledge and Applied Skills of New Entrants to the 21st Century 
U.S. Workforce (2006). 

% S. Sarason, The Predictable Failure of School Reform (Jossey-Bass, 1990); D. Ravitch, The Troubled 
Crusade: American Education 1945-1980 (Basic Books, 1983); și D. Tyack și L. Cuban, Tinkering Toward 
Utopia: A Century of Public School Reform (Harvard University Press, 1995). 

* Vezi F. Capra, The Web of Life și Margulis & Sagan, What is Life? 

a TA. Benson, First Grade  Problem-Solving (The Waters Foundation, 2011);  http:/ 


*sk*ebpook converter DEMO Watermarks eee 


www.watersfoundation.org. 
2 D. Quinn, My Ishmael (Bantam, 1997), p. 126 și urm. Reflecţiile asupra ritualului de trecere provin, în 
parte, din conversațiile cu Louis van der Merwe. 

II 
O iniţiere în cele cinci discipline 


1. Crearea unui context pentru învăţarea organizaţională 


Ești profesor și ești mereu obosit din cauza confruntărilor cu problemele 
neprevăzute? Sau poate ești manager și simţi că nu poţi realiza destule 
lucruri? Dacă ești părinte, atunci când vezi ceva în neregulă în rapoartele de 
evaluare ale copilului tău, simţi că nu poţi face nimic? Și dacă ești elev, simţi 
că școala nu se potrivește cu lumea ta, cu viața ta, cu obiectivele tale? 

O disciplină de învăţare oferă un răspuns pentru acest tip de probleme și 
pentru altele — un răspuns sub forma schimbării în practica de zi cu zi. 
Gândind de fiecare dată puţin diferit despre munca și despre problemele tale, 
îți construiești treptat capacitatea de a produce rezultatele dorite. Pentru a 
ușura acest proces, disciplinele încorporează o serie de instrumente și tehnici, 
de metode de orientare care duc în mod natural spre noi tipuri de abilități. 
(Buckminster Fuller obișnuia să spună că, dacă vrei să predai oamenilor un 
nou mod de gândire, n-are rost să încerci să le predai acel mod de gândire în 
mod direct. În schimb, dă-le un instrument, a cărui folosire va duce la un nou 
mod de gândire.) 

Mulţi educatori sunt familiarizați cu o varietate de instrumente și tehnici 
pentru facilitarea învăţării. Meșteșugul predării este adesea construit în jurul 
acestora, începând cu miile de rubrici și planuri de lecţie dezvoltate de 
profesorii de la sala de clasă și împărtășite cu ceilalți. Disciplinele de învățare 
ale acestei cărți reprezintă un set de metode și tehnici la fel de utile, dezvoltate 
și cultivate pentru a facilita învățarea la nivel de echipă și la nivel de 
organizaţie. 

Dacă nu știi care este primul lucru pe care trebuie să-l faci cu această 
carte, aici este locul de unde poți începe. Nu există o reţetă simplă, pentru că 
nevoile fiecăruia sunt diferite. Dar există o bază conceptuală a materialului 
din această carte, pe care o vom detalia aici — vom prezenta instrumentele 
celor cinci discipline de învăţare și teoriile și principiile din spatele lor. 


Ciclul învăţării profunde 

În calitate de educatori și oameni cărora le pasă de școli, suntem foarte 
conștienți de impactul personal pe care îl poate avea procesul de învăţare. Ne 
putem aminti cum a fost pentru noi să învăţăm să citim, să conducem o 
mașină, să cântăm la un instrument muzical, să încercăm un sport nou sau să 
devenim buni în meseria noastră. Cu siguranţă, majoritatea oamenilor sunt 
schimbaţi, uneori în mod profund, de experiențele intense de învăţare. Acest 
lucru nu ține doar de a te simți mândru, fericit sau emoţionat. E un proces 
care se desfășoară adesea nevăzut între oameni și care ne ajută, în timp, să 
******ebook converter DEMO Watermarks******* 


acționăm în noi moduri. 

Poţi declanșa adesea acest proces prin intermediul unui nou instrument 
sau al unei noi tehnici. De exemplu, ai putea folosi modelul „aisbergului“ (v. 
cap. 6) sau o simulare sistemică precum „bancurile de pești“ (Partea a XVI-a, 
cap. 4) pentru a analiza mai îndeaproape o problemă care îţi afectează școala 
— poate o problemă legată de agresivitate, de performanţa academică sau de 
administrarea unei păduri aflate în vecinătatea școlii. Folosind aceste 
instrumente, îți dezvolți noi aptitudini și capacităţi, cum ar fi abilitatea de a 
cartografia și de a interpreta relaţiile cauzale dintre unele simptome ale 
problemei care par să nu fie legate între ele. Acest lucru îţi sporește nivelul de 
conștientizare și sensibilizare: începi să vezi unele aspecte ale problemei într-o 
lumină nouă. În timp, pe măsură ce vorbești mult mai deschis despre aceste 
probleme, încep să se formeze noi credinţe și asumpţii. Soluţiile care odată 
păreau viabile nu mai funcționează; altele, care păreau nepractice, acum oferă 
posibilități reale. Acest lucru facilitează dezvoltarea continuă a abilităţilor și 
competenţelor tale. 

Sistemul ilustrat în diagrama de mai jos reprezintă esenţa practicilor după 
care este construită o organizaţie de învăţare. În caseta din spate, în colțul din 
dreapta sus, este „ciclul învăţării profunde“ — capacitatea interrelaționată de 
schimbare din interiorul indivizilor, care apoi e încorporată în grupurile 
culturale. Învăţarea se produce atunci când noile abilități și competenţe 
(precum abilităţile de conversaţie constructivă și de gândire sistemică), noua 
conștientizare și receptivitate (conștientizarea aspirațiilor noastre, a realităţii 
curente și a modelelor mentale) și noile atitudini și credinţe (valori și asumpțţii 
despre lume) se întăresc unele pe altele. 

Schimbările din ciclul învăţării profunde pot fi solide și chiar ireversibile, 
dar sunt dificil de iniţiat. Aici intervine „domeniul de acţiune“, mai puţin 
durabil, dar mai tangibil, ilustrat în caseta din stânga jos. Echipele și liderii de 
la orice nivel pot acționa formulând idei de ghidare (și discutând despre ele), 
prin crearea inovaţiilor în infrastructură și prin instituirea unei practicări 
regulate a noilor metode și tehnici, pe baza unui set consistent de teorii 
fundamentale referitoare la edificarea competenţelor umane. 

Conștientizare și 
receptivitate 
Idei călăuzitoare Cercul învățării 
profunde: domeniul Atitudini 
schimbării de ȘI credințe 
durată 


Deprinderi și 
competenţe 
Arhitectura 
organizațională: 
domeniul de acțiune 


Inovații în Teorii, metode 
infrastructură și instrumente 


Punctul-cheie de orientare al activităţii se află în interiorul triunghiului, 
însă schimbarea fundamentală durabilă se află în interiorul cercului. Ambele 
cicluri se întăresc reciproc și continuu — bineînţeles, toate elementele, pe 
măsură ce-și măresc influenţa și calitatea, se întăresc de asemenea între ele. 
(În gândirea sistemică, după cum vom vedea mai târziu în această carte, 
acestea sunt numite „cicluri de întărire“.) 

Astfel, pe măsură ce recunoști în mod conștient că nu poţi rezolva de unul 
singur această problemă complexă, ţi-ai putea prelungi timpul pe care-l petreci 
reflectând asupra ei împreună cu ceilalți, discutând despre asumpțţiile 
profunde și despre tiparele comportamentale care produc efecte în școala 
voastră. Aceste conversații, la rândul lor, v-ar putea ajuta să vedeţi mai clar 
aspecte ale propriului vostru comportament colectiv. Aţi putea vedea, de 
exemplu, cum unii oameni au întotdeauna aceleași roluri în conversaţie; cum 
de fiecare dată ei obiectează cu jumătate de gură, doar pentru a fi contraziși; 
sau cum alţii opresc discuţia despre dificultăți, deși toţi ceilalți sunt pregătiţi să 
vorbească despre ele. Acest nivel nou de conștientizare și receptivitate vă 
permite să identificați momente în care puteți îmbunătăţi conversaţia, făcând 
un simplu comentariu: „Cred că a fost pomenit un aspect peste care am trecut 
prea repede...“ 

Un plus de reflecţie poate de asemenea să vă ajusteze viziunile despre 
natura umană. Poate aţi trăit cu asumpţia că mulţi elevi (ori părinţi, profesori 
sau administratori) sunt pur și simplu „greu de abordat“. Și, în consecinţă, în 
conversațiile ulterioare cu acei indivizi, nu aţi auzit cu adevărat ceea ce 
spuneau; aţi auzit doar reacţiile pe care le-au declanșat în interiorul vostru. 
Dar odată ce vă crește gradul de conștientizare, atitudinile și credinţele 

voastre despre oameni se pot schimba semnificativ. Aţi putea ajunge să 
realizaţi că acești elevi nu sunt atât de inabordabili; mai degrabă, sunt timizi și 
au nevoie să fie stimulaţi sau poate că nu simt că au o legătură apropiată cu 
educatorii din școală. 

Acel set nou de atitudini și credinţe, la rândul său, va ușura conversaţia 
reflexivă cu acei indivizi — care, la rândul lor, vă vor spori și mai mult 
conștientizarea și vor crea oportunităţi mai bune pentru o nouă înţelegere. Iar 
ciclul învăţării profunde — ciclul de învăţare din interiorul vostru — va căpăta 
un avânt propriu.* 

Ca să ne facem înțeleși, un ciclu de învăţare profundă este greu de iniţiat. 
Abilităţile care implică moduri de gândire și de interacţionare fundamental 
noi necesită ani întregi pentru a fi stăpânite — întrebaţi pe oricine care a 
studiat o artă marţială sau un instrument muzical. Noua receptivitate și noile 
percepții ale lumii din jurul nostru sunt un produs secundar al schimbării și 
creșterii pe termen lung. Credinţele și asumpţiile profunde nu sunt ca niște 
întrerupătoare de curent care pot fi cuplate și decuplate. 

Așadar, trebuie să construim un mediu comun, proiectat să ajute la 
apariţia acestor schimbări de bunăvoie și în mod natural. Acest lucru nu este 
atât de diferit de construirea în sine a unei școli: un loc în care este cultivată 
învăţarea. Totuși, nu încercăm să construim o clădire fizică; încercăm să 
construim elementele organizaționale care cultivă învăţarea în toate ariile 
sistemului. 


Trei elemente ale învăţării organizaționale 


Se pare că sunt trei elemente organizaționale de bază care pot fi 
implementate pentru a permite inițierea ciclului învăţării profunde: 

e Idei călăuzitoare: afirmaţii profunde, formulate în mod deliberat, care 
oferă un fundament filosofic pentru schimbarea organizațională (la fel ca 
ideile despre libertate și legi, încorporate în Constituţia Statelor Unite). Atât 
pentru conducătorii școlii, cât și pentru cei ai comunității, aceste idei pot fi o 
pârghie esenţială în formularea direcţiei viitoare a școlii. În Partea a VIII-a 
(cap. 1) și Partea a IX-a (cap. 2), explorăm unele dintre ideile călăuzitoare pe 
care le pot dezvolta conducătorii școlilor pentru a înainta împreună cu 
profesorii și elevii. 

e Inovaţii în infrastructură: La fel cum există o infrastructură fizică 
(drumuri, pasaje, poduri, trotuare, noduri energetice) într-o comunitate sau 
într-o clădire, există și un set stabilit de practici organizaționale care au un 
impact la fel de mare în determinarea comportamentelor. Acestea includ 
canalele de informare și comunicare, inclusiv drepturile de decizie și 
fomulele de raportare, prin care se stabilesc autoritatea și responsabilitatea. 
Acestea includ de asemenea agendele de lucru, taxele, salariile și multe alte 
relații și practici implicite. Toate acestea pot fi reproiectate prin inovare, 
pentru a duce la o învățare mai bună; de exemplu, o proiectare mai bună 
pentru zilele de formare continuă, un grad mai mare de autonomie alocată 
profesorilor sau o comunitate profesională de învăţare în care profesorii să 

beneficieze de sprijinul reciproc, toate reprezintă inovaţii în infrastructură. 

e Teorii, instrumente și metode: În scrierile sale despre leadershipul 
adaptabil, Ronald Heifetz folosește metafora unui balcon care dă spre un 
ring de dans. Majoritatea dintre noi ne petrecem cea mai mare parte a 
timpului de lucru prinși în „dansul“ urgenţelor și al sarcinilor noastre zilnice. 
Dar majoritatea conducătorilor buni, în opinia lui Heifetz*, pot (aparent fără 
dificultăţi) să iasă din dans și să observe de sus tiparele și dinamicile. Nu 
trebuie să ne urcăm efectiv într-un balcon, dar putem obţine acel tip de 
perspectivă, mai ales cu ajutorul colegilor în care avem încredere și care pot 
folosi cercetarea și alte tehnici, pentru a ne ajuta să gândim dincolo de ceea 
ce vedem. Atunci când ne întoarcem în ring, timpul petrecut în afara lui ne 
sporește succesul, ne oferă mai multe șanse să ne iubim meseria și mai 
puţine șanse să ne epuizăm psihic. 


Pentru a-i ajuta pe oameni să-și dezvolte o asemenea perspectivă, ne 
bazăm pe instrumente și metode susținute de teorie. Credibilitatea celor cinci 
discipline de învăţare derivă din fundamentarea lor pe studiul aprofundat al 
dinamicilor grupurilor, al sistemelor și al procesului creativ din interiorul 
grupurilor, studiu întins pe durata a o sută de ani sau chiar mai mult. Pe 
marginile acestei cărți, menţionăm sursele instrumentelor și ale metodelor pe 
care le recomandăm. 


Echipele și „scaunul cu trei picioare“ 


Într-un anumit moment, majoritatea dintre noi au fost membri ai unei 
„echipe minunate.“ Poate a fost o echipă sportivă sau una de arte dramatice, 
sau poate s-a întâmplat la locul de muncă sau cândva în timpul școlii. 
Indiferent de circumstanţe, probabil că ne amintim de acea încredere, de acele 
relaţii, de acceptare și de sinergie — așa s-a ajuns la rezultatele pe care le-am 
obținut. Dar uităm adesea că echipele minunate sunt rareori atât de minunate 
la început. Adesea, ele nici măcar nu încep ca o echipă. De obicei, acestea încep 
ca un grup de indivizi. Este nevoie de timp pentru ca aceștia să înceapă să 
funcționeze ca un grup unit, la fel cum este nevoie de timp pentru dezvoltarea 
abilităţilor de a merge în picioare sau de a merge pe bicicletă. Cu alte cuvinte, 
„echipele minunate“ sunt organizaţii de învățare — grupuri de oameni — care, 
în timp, își cresc abilitatea de a crea ceea ce își doresc cu adevărat în vieţile 
lor. 

Oamenii văd adesea educaţia ca pe o călătorie individuală. Profesorii intră 
în sălile lor de clasă, închid ușa și predau singuri; elevii trebuie să-și 
demonstreze de unii singuri cunoștințele, în caz contrar fiind acuzaţi că 
„trișează“. Dar într-o lume facilitată de internet și social media, în care elevii 
intră în mod regulat pe Facebook de pe laptopurile și tabletele lor în timpul 
orelor și în care practicile educaţionale din ultimii patruzeci de ani s-au 
îndreptat din ce în ce mai mult spre colaborarea cu profesorii, acel model 
mental al profesiei ar fi trebuit schimbat de mult. Disciplinele de învățare 
implică echipe de oameni care caută metode de a-și îmbunătăţi clasele, școlile 

și comunităţile prin acţiuni colective, în care grupul este mai puternic, nu mai 

slab, decât ar fi indivizii dacă ar acționa doar pe cont propriu. 

Cele cinci discipline de învățare pot fi grupate ușor în trei tipuri 
fundamentale de abilități și competențe care contribuie la dezvoltarea 
indivizilor și, în special, a echipelor. Le descriem câteodată ca „cele trei 
picioare ale unui scaun“: 

e Clarificarea aspirațiilor individuale și colective: Constă în abilitatea de a 
te concentra asupra lucrurilor care te pasionează cu adevărat și de a te 
schimba pentru că îţi dorești, nu pentru că așa trebuie. Toate disciplinele de 
învăţare, dar mai ales practica măiestriei personale și a construirii unei 
viziuni împărtășite te pot ajuta să-ţi dezvolţi aceste capacități. 

e Recunoașterea și gestionarea complexităţii: Reprezintă abilitatea de a 
vedea sistemele și forțele mai mari implicate, mai ales în ceea ce privește 
probleme complexe și „stufoase“, și de a construi niște moduri obiective, 
testabile de exprimare a acelor interrelaţii. Construirea descrierilor coerente 
ale unor sisteme întregi necesită aptitudini sofisticate de teoretizare. 
Disciplina gândirii sistemice este vitală pentru dezvoltarea acestor aptitudini, 
mai ales împreună cu disciplina reconsiderării modelelor mentale. 

e Gândirea reflexivă și conversaţia constructivă: Este abilitatea de a folosi 
reflecția, discuţia și dialogul în vederea creșterii conștientizării propriilor 
asumpții și tipare comportamentale profunde, atât în mod individual, cât și 
colectiv. Dezvoltarea capacității de conversaţie semnificativă poate însemna 
schimbarea ritmului și a tonului schimburilor obișnuite. Mulţi oameni au 
fost obișnuiți să-și pregătească răspunsul înainte de a auzi viziunea celeilalte 
persoane; când vorbim cu alţii, ne putem simţi ca într-un joc de tenis în care 
fiecare persoană vrea să „servească“ (un argument) înainte să fi primit 
mingea de la cealaltă persoană. O conversaţie constructivă, în contrast, este 
una care conduce oamenii în mod natural spre reflecția asupra propriei 
gândiri (și asupra mentalităţii celorlalți). Aceste abilități apar mai ales în 
disciplinele reconsiderării modelelor mentale și ale învăţării în echipă. 


Aceste trei competențe — clasificarea aspirațiilor, recunoașterea și 
gestionarea complexităţii, respectiv conversațiile constructive — sunt mult 
mai eficiente atunci când sunt combinate. Din experiența noastră, știm că 
abilitățile în domeniul uneia întăresc competențele ce ţin de celelalte. De aici și 
metafora scaunului cu trei picioare — nu poţi înlătura niciun picior dacă vrei 
să folosești întregul scaun. 


2. Măiestria personală 


Un băiat de cinci ani, în prima zi de grădiniţă, și-a întrebat educatoarea: 
„Când voi învăţa să citesc?“ 

Ea a spus, puţin absentă (pentru că se întâmplau multe lucruri în jurul ei): 
„Asta nu se va întâmpla până anul viitor, în clasa întâi“. 

Copilul nu a spus nimic, dar vreo oră mai târziu, educatoarea a observat că 
el s-a furișat afară când nu-l vedea nimeni. El a ieșit din grupă și a mers spre 

casă (care din fericire era doar la câteva străzi distanță). S-a uitat la mama lui 
uimită și a spus: „Mă voi întoarce anul viitor... când vor fi pregătiţi să mă 
înveţe să citesc“. 

Poveștile de genul acesta arată măsura în care sunt conectate aspiraţiile și 
învăţarea. Învăţarea de durată nu apare dacă nu este ațâţată de interesul și 
curiozitatea proprii, intrinseci, ale celui care învaţă. 

Măiestria personală constă într-un set de practici care ajută oamenii — 
copii și adulți — să-și menţină visurile întregi în timp ce își sporesc 
conștientizarea realităţii curente din jurul lor. Tensiunea care rezultă 
reprezintă o forță puternică ce te poate face capabil să-ţi aduci realitatea mai 
aproape de aspiraţiile tale. 

Practica măiestriei personale este o chestiune individuală. Acesta este de 
obicei realizată prin reflecţie individuală. La fel ca celelalte discipline, este un 
proces care se întinde pe tot parcursul vieţii. Viziunea ta personală și 
realitatea curentă se vor schimba pe măsură ce înaintezi în viaţă: te 
maturizezi, absolvi școala, formezi relaţii, întemeiezi o familie, începi o 
carieră, cumperi prima ta casă, alegi cum și unde să trăiești, creezi o viaţă de 
familie, proiectezi un plan de pensie — toate presupun să faci alegeri și toate 
duc spre oportunități pentru alegeri noi. 

Școlile și alte organizaţii joacă un rol-cheie în această disciplină: prin 
setarea unui context în care oamenii au timp să reflecteze asupra viziunii lor, 
prin stabilirea unui angajament organizaţional pentru adevăr de câte ori este 
posibil și prin evitarea implicării (explicite sau implicite) în ceea ce oamenii 
(inclusiv copiii) ar trebui să-și dorească sau în modul în care ar trebui să vadă 
lumea. 

Atunci când oamenii din domeniul educaţional încep să înveţe pentru 
prima dată despre cele cinci discipline, sunt tentaţi adesea să-i ajute pe copii să 
dobândească măiestria personală. Poate că acest lucru se întâmplă pentru că 
nevoia de măiestrie personală este extrem de evidentă. Școlile sunt pline de 
elevi care nu au obiective pentru ei înșiși și nu consideră că școala are vreun 
rost. Pentru a umple acel gol, ei pun întrebări precum: „Ce vrea profesorul? 
Cum pot să-l mulțumesc?“ Sau, mai târziu: „Ce trebuie să fac pentru a primi 
nota pe care mi-o doresc?“ Profesorii, între timp, renunţă prea des la propriile 
aspirații și se conformează regulilor dictate de administratorii școlilor. Cu 
modelul școlilor industriale care a întărit acest tip de dependenţă, flacăra 
învățării se stinge foarte repede. Dar cu atenţie și efort susținut, disciplina 
măiestriei personale o poate reaprinde (v. și Partea I, cap. 6). 


Măiestria 

Termenul „măiestrie“ (mastery) provine din rădăcina sanscrită mah, care înseamnă „mai 
bun“. În latină și în engleza veche, acesta desemna dominaţia asupra a ceva („IL am your 
master“ — „Sunt stăpânul tău“). Dar o altă variațiune a apărut în franceza medievală: maftre 
(adică: „maistru“) însemna că cineva este extrem de competent și calificat — un maestru al 
meseriei sale. 

Disciplina măiestriei personale reflectă această ultimă semnificaţie. Ea se referă nu doar la 

abilitatea de a produce rezultate, ci și de a deveni „stăpân“ pe principiile care stau la baza 
modului în care produci rezultate. 


Viziune, realitate curentă și angajament 


Aspiraţia nu apare în mod firesc în circumstanțele noastre școlare. Aceasta 
trebuie să fie cultivată în mod deliberat. Acea cultivare, în propria persoană și 
în ceilalţi, este inima acestei discipline. Multe dintre conceptele pe care le-am 
găsit valoroase pentru această practică au fost dezvoltate și sintetizate de 
compozitorul și educatorul Robert Fritz. El a proiectat un proces în trei etape 
pentru adoptarea unei „orientări creative“ spre viaţă. 

În primul rând, îţi formulezi viziunea personală: o imagine clară a 
aspirațiilor prețioase pe care vrei să le împlinești în viaţa ta. O faci cât poţi de 
bogată: „Aici este locul în care vreau să ajung“. 

În al doilea rând, te concentrezi să vezi foarte clar realitatea curentă, 
inclusiv aspectele viziunii tale care mai au foarte mult până să fie realizate. 
„Aici este locul în care mă aflu acum și în care ne aflăm ca organizaţie.“ 


VIZIUNE 


— 


— 


JI 


i) 


—— 


REALITATE 
CURENTĂ 


Tensiunea creativă a măiestriei personale este simbolizată de această ilustrare a benzii 
elastice. Pe măsură ce îţi rafinezi viziunea și dobândești o conștientizare mai clară a realității 
curente, tensiunea dintre acestea crește. La fel ca o bandă elastică ce-și caută echilibrul, acest 
sistem va merge spre soluționarea tensiunii — un capăt al benzii elastice se va mișca în mod 
natural către celălalt capăt. Dacă îți poți menţine viziunea înaltă și tensiunea încordată, chiar 

și atunci când distanţa dintre viziunea ta și realitatea curentă pare amenințătoare, realitatea 

curentă se va deplasa către viziune. 

Distanţa dintre „unde vreau să fiu“ și „unde sunt acum“ produce inevitabil 
un fel de tensiune, pe care Fritz o numește tensiune „structurală“ (și pe care 
cărțile din seria The Fifth Discipline o numesc tensiune „creativă“). Tensiunea, 
prin natura sa, caută soluții. Este ca și cum ar fi o bandă elastică între cei doi 
poli, cel al viziunii tale și cel al realităţii curente: banda este întinsă, iar pe 
măsură ce revine la forma ei normală, va trage realitatea și viziunea mai 

aproape una de alta. Acest lucru nu se întâmplă la un nivel pur conștient; dar 
nici nu este ceva total intuitiv. Procesul le integrează pe cele două. Prin 
cultivarea abilității de a ţine cont atât de viziunea ta, cât și de realitatea 
curentă, ajungi pe calea ce le apropie. Devii conștient de oportunităţile pe care 
altfel ai fi putut să le ratezi; îți formezi o afinitate cu ceilalți care merg în 
aceeași direcţie; înveţi să privești dificultățile cu mai mult calm și să găsești 
modalităţi mai bune de a le depăși. 

Pentru a accentua toate acestea, practica măiestriei personale include un 
al treilea pas: asumarea unui angajament conștient de a crea cele mai 
dezirabile rezultate. Unii încadrează aceasta în formula: „Acestea sunt 
acţiunile pe care trebuie să le întreprind“. Însă este mai eficient să spunem: 
„Aceasta este alegerea pe care o fac“. A-i putea să nu realizezi niciodată 
detaliile exacte ale viziunii tale, dar vei realiza ceva marcant pentru că posezi 
acea viziune. Sunt multe povești ale oamenilor care obţin rezultate 
extraordinare având viziuni extraordinare — în care se întâmplă ca 
rezultatele să fie diferite de intenţia lor inițială. Cum spune Fritz: „Nu contează 
în ce anume rezidă viziunea; contează ce anume face viziunea“. 

Din experiența noastră, oamenii care sunt convinși de faptul că o viziune 
sau un rezultat este important, care pot vedea clar că trebuie să-și schimbe 
viața pentru a atinge acel rezultat și care își asumă angajamentul pentru acel 
rezultat se simt cu siguranţă determinaţi în ceea ce fac. Ei asimilează viziunea 
nu doar la nivel conștient, ci și la nivel inconștient, la un nivel care le schimbă 
o parte mai mare din comportament. Ei sunt mai răbdători cu ei înșiși și cu 
lumea și mai atenţi la ceea ce se întâmplă în jurul lor. Toate acestea produc un 
sentiment constant de energie și entuziasm, care în final produce rezultate 
tangibile, făcând energia și entuziasmul și mai puternice. Și pe măsură ce 
practică acest mod de gândire, se simt mai competenţi și mai încrezători, iar 
tensiunea îi împinge înainte prin viaţă. 

Pentru mulţi oameni din școlile de astăzi, distanţa dintre viziune și 
realitatea curentă este semnificativă și soluţionarea ei va dura ceva. Între 
timp, tensiunea se simte ca ceva nefamiliar (și uneori inconfortabil); Fritz 
numește aceste sentimente rezultante „tensiune emoţională“; aceasta provine 
din credinţele fundamentale că ești nedemn sau neputincios să-ţi atingi cele 
mai profunde aspirații. Ai putea fi tentat să ușurezi aceste sentimente 
încercând să micșorezi distanţa în cel mai ușor și mai rapid mod: lăsând baltă 
obiectivele tale. În loc să-ţi cauţi adevărata aspirație, te convingi singur că 
trebuie să te mulțumești cu mai puţin, pentru că nu vei reuși niciodată să obţii 
ceea ce-ţi dorești. Sau ajungi să simți că trebuie să aștepți până când lucrurile 
ajung într-o stare foarte proastă, apoi te vei forţa să te ridici spre viziunea ta. 
Sau decizi că este alegerea ta să mergi înainte împotriva tuturor obstacolelor 
prin pură putere a voinţei, cu orice preţ. Aceste mecanisme de apărare pot 
părea potrivite, dar ele nu te aduc mai aproape, în mod durabil, de aspiraţia 
ta. 

Tensiunea emoţională îi afectează de asemenea și pe liderii de la nivel 

instituțional. În loc să mențţii o viziune completă pentru școala ta („un loc în 
care fiecare copil învaţă“), ai putea să o formulezi într-un mod mai diluat („un 
loc în care copiii motivaţi ar putea să înveţe“) care pare mai realist. Cel puţin, 
astfel, tu și colegii tăi nu aţi mai risca să eșuațţi. Sau ai putea decide să amâni 
totul până când lucrurile devin intolerabile, pentru că doar o criză poate 
stimula schimbarea. Sau ai putea să alegi să mergi spre obiective îndepărtate, 
fără a ţine cont de prețul pe care îl vor plăti pentru acest efort angajaţii și 
elevii tăi sau chiar tu. 

Cum putem atunci să gestionăm în mod eficient tensiunea emoțională? Nu 
negând existenţa ei, ci încercând să o vedem mai clar și să înţelegem de ce face 
parte din realitatea curentă. Acest lucru este posibil doar dacă ești dispus să 
trăiești într-o stare continuă de învăţare, în care nu ajungi niciodată la 
„destinaţie“, dar ești întotdeauna conștient, cum spune proverbul chinezesc, că 
„recompensa vine chiar din faptul călătoriei“. 


Încurajarea măiestriei personale la copii 


Copiii sunt deosebit de susceptibili la tensiune emoţională și viziuni 
restrânse; ei i-ar putea crede pe adulţii care le spun că nu vor putea avea 
niciodată ceea ce-și doresc cu adevărat. Dar ei sunt de asemenea pe aceeași 
lungime de undă cu tensiunea creativă: ei știu cum să-și concentreze atenţia 
asupra obținerii lucrurilor pe care și le doresc. Acesta este motivul pentru 
care, pentru un părinte sau pentru o școală, posibilitatea de a ajuta un copil să 
înveţe să-și cultive măiestria personală este unul dintre cele mai frumoase 
daruri posibile. 

Bineînţeles, dacă ai de-a face în mod regulat cu copiii, te angajezi tot 
timpul în disciplina măiestriei personale, chiar dacă știi sau nu acest lucru. 
Devii, în decursul zilei, antrenor de măiestrie personală pentru acești copii. 

Aceste antrenamente încep cu modul în care îi privești. Ești deschis spre 
potenţialul lor? Ţi-e clar cum își pot atinge aspiraţiile, indiferent de limitările 
lor, de situaţia familială sau de obstacolele pe care le au în față? Poţi fi tu 
însuți un exemplu de măiestrie personală? Poţi fi văzut purtând acel tip de 
conversație reflexivă cu tine însuţi, în care visezi la ceea ce-ţi dorești pentru 
viitor, apoi observi cu ochi limpezi lumea din jurul tău, iar mai apoi accepți 
misiunea de a crea viitorul pe care ţi l-ai ales? Copiii și elevii care îi văd pe 
adulți făcând acest lucru au mai multe șanse să înveţe să-l facă și ei. (Vezi 
Partea a V-a, cap. 1.) 

Din păcate, majoritatea școlilor nu oferă suficiente exemple de acest gen. 
Conducătorii lor tind să răspundă la presiuni în mod reactiv în loc să se miște 
în mod proactiv spre o viziune pentru școală. Fiecare problemă nouă — de la 
decalajele de performanţă academică până la violenţe și până la criza 
bugetară — trebuie să primească un răspuns imediat. Nu este timp suficient să 
se gândească la nevoile școlii pentru viitor, nemaivorbind de dorințele 
indivizilor din cadrul acelei școli. 

Și totuși, școlile joacă un rol-cheie în disciplina măiestriei personale, 
oferind un mediu în care oamenii au timp să reflecteze asupra viziunii lor, 

stabilind un angajament organizaţional pentru adevăr de câte ori este posibil 
și evitând să ia o poziţie (explicită sau implicită) asupra a ceea ce oamenii 
(inclusiv copiii) ar trebui să-și dorească sau asupra modului în care ar trebui 
să vadă lumea. 

De exemplu, Charlotte Danielson, autoarea larg folositului instrument de 
evaluare a profesorilor „Praxis“*, susține că inspectorii n-ar trebui să 
folosească un cadru, cum ar fi o fișă de evaluare, care să transforme evaluarea 
într-un pur proces de prindere-pedepsire. Cu alte cuvinte, educatorii ar trebui 
să evite evaluările în care obiectivele sunt rupte de aspiraţiile proprii ale 
profesorului și în care treaba inspectorului este în primul rând să-i prindă pe 
cei care nu îndeplinesc un set rigid, predeterminat, de criterii. 

În loc să facă pe polițiștii, inspectorii școlari ar trebui să folosească timpul 
pe care-l au împreună cu un profesor pentru a vorbi despre viziune, realitate 
curentă și alegere: „Ce aţi încercat să obţineţi prin această lecţie? Cum v-ar fi 
plăcut să decurgă lecţia? Cum a decurs de fapt? Ce acţiuni alegeţi să 
întreprindeţi pentru a o îmbunătăţi data viitoare?“ Apoi inspectorul mai poate 
face un pas înainte: „Care sunt acţiunile asupra cărora trebuie să lucrăm 
împreună? Ce resurse v-aș putea oferi pentru a vă ajuta mai bine să vă atingeţi 
propriile aspirații?“ 

Această abordare se ramifică mai apoi într-o varietate de decizii la un 
nivel mai larg, chiar pentru toată zona acoperită de inspector: Ce traiectorii de 
dezvoltare sunt puse la dispoziţie? Ce conversații sunt susținute? În unele 
circumscripții din SUA se promovează acest tip de comunicare prin investiţii 
în programe de mentorat în care profesorii învaţă în mod direct de la alţii. În 
alte zone se organizează grupuri de lectură, în care se citesc pasaje relaționate 
cu aspiraţiile pe care le-au identificat profesorii. Iar alți inspectori își 
redirecționează procesul de supraveghere spre conversații semnificative, 
astfel încât supervizarea să nu mai însemne în primul rând o judecată, ci să fie 
văzută mai mult ca o oportunitate de creare a viitorului dorit. 


Decantarea viziunii personale 

Scopul: Să-ţi definești viziunea personală, adică rezultatele pe care ţi le dorești cel mai mult de 

la viaţă și cum ai vrea să fii. Pentru educatori, părinţi sau elevi, acest exercițiu poate scoate 
la iveală aspirații profunde legate de scopul și dorințele personale, ca profesor sau 
învățăcel. 

Acest exerciţiu începe la modul informal. Scrie câteva afirmaţii despre 
aspiraţiile tale (lucrurile pe care vrei să le creezi în fiecare aspect al vieţii tale). 
Nu trebuie să le vadă nimeni altcineva. Nu există un mod „corect“ de a 
răspunde și nici un mod măsurabil de a pierde sau de a câștiga. Caracterul 
jucăuș, inventivitatea și îndrăzneala te ajută în identificarea aspirațiilor tale — 
imaginează-ţi că ești copilul care ai fost odată, care poate s-a întrebat la un 
moment dat: „Ce vreau să fiu, să trăiesc, să fac atunci când voi fi mare?“ 

Alege un loc în care să ai parte de intimitate, un loc liniștit și relaxant cu 
mobilă confortabilă și fără lumini puternice sau alte distracții vizuale. Oferă-ţi 
timp pentru acest exercițiu — cel puţin o oră, într-o zi cât mai liniștită. Nu 

răspunde la telefon, închide calculatorul și nu primi vizitatori. 


1. Prima etapă de formulare a viziunii 


Începe prin a intra într-o stare mentală reflexivă. Inspiră adânc de câteva 
ori și eliberează-te de tensiune în timp ce expiri, pentru a fi relaxat, a te simţi 
confortabil și concentrat. Dacă te ajută, începe prin a-ți reaminti o imagine sau 
ceva semnificativ — un loc preferat din natură, o întâlnire cu o persoană 
dragă, imaginea unui animal sau orice moment în care ai simţit că se întâmpla 
ceva special. Închide ochii pentru un moment și încearcă să rămâi cu acea 
imagine; apoi deschide ochii și urmează pașii descriși în continuare. 

Imaginează-ți cum obţii în viaţă un rezultat pe care ţi-l dorești foarte mult. 
Pentru acest exercițiu, gândește-te că orice rezultat pe care ţi-l dorești este 
posibil — chiar dacă pe moment nu ai nici cea mai vagă idee cum să ajungi 
acolo. Nu trebuie să aibă o legătură directă cu educaţia, cu școlile sau cu elevii; 
ar putea implica învățarea unui lucru pe care-ţi dorești să-l înveţi, 
îmbunătăţirea unei relaţii nu tocmai perfecte sau obţinerea a ceva ce-ţi dorești 
mult. Sau poate avea o legătură directă cu sala de clasă, școala sau 
comunitatea ta. 

Imaginează-ţi că accepţi tot ceea ce presupune acest rezultat. Descrie în 
scris (sau printr-o schiță) experiența pe care ţi-ai imaginat-o, folosind timpul 
prezent, de parcă s-ar întâmpla acum. 

e Cum arată? 

e Cum ţi se pare? 

e Ce cuvinte ai folosi pentru a o descrie? 

Răspunsurile tale la aceste întrebări ar putea depinde, în parte, de rolul 
tău în cadrul sistemului complex al unei școli. Dacă ești părinte, ai putea să-ţi 
dorești pentru copilul tău să absolve cu rezultate deosebite, să fie un om bun 
sau pur și simplu să înveţe să citească anul acesta. Dacă ești profesor, ai putea 
să-ți dorești să creezi o programă școlară extraordinară, care să cuprindă nu 
doar competențele teoretice, ci și abilitățile sportive, artistice și sociale, sau, 
poate, îți dorești doar o clasă care să se bucure de experienţa de învăţare. În 
calitate de administrator, ai putea să aspiri să fii cel mai bun din regiune sau 
pur și simplu ai putea fi preocupat de respectarea reglementărilor date de 
minister. Dacă ești un membru al comunităţii, ai putea fi preocupat de 
atragerea de noi părinți ca să crească preţul imobiliarelor. Iar un elev va vrea 
să înveţe ceea ce îl pasionează, indiferent că acest lucru este cititul, săriturile 
în apă de la înălțime, construirea diferitor lucruri, cântatul la un instrument, 
stabilirea unor noi prietenii sau pur și simplu cum să fii tu însuți. 

Așadar, răspunde la aceste întrebări oricum simţi că ţi se potrivește — apoi 
fă o pauză pentru a-ţi reevalua răspunsul. Ai formulat o viziune suficient de 
apropiată de ceea ce-ţi dorești cu adevărat? 

Poate ţi s-a părut greu să faci acest lucru. Tensiunea emoţională poate lua 
multe forme. Poate ţi-ai făcut griji că viziunea ta nu este suficient de practică 
sau că nu este realizabilă, sau că nu se potrivește cu ceea ce vor alţii de la tine 
(un părinte, un inspector sau un soţ). Ai putea să-ţi faci griji pentru faptul că o 

viziune ar putea duce la un dezastru — ţi-e frică să nu fii asemenea 
profesorului care, după acest exerciţiu, și-a dat demisia pentru a deveni 
pădurar. Sau asemenea inspectorului care și-a dat seama că-și dorea să se 
întoarcă la catedră și care a acceptat un salariu mai mic, întorcându-se în sala 
de clasă. 

Toate aceste griji ar putea fi valide, dar fă abstracţie de ele pentru moment, 
cel puţin cât să ai timp suficient să-ți dai seama care sunt cele mai profunde 
dorinţe ale tale. Aceasta este definiţia pe care o dai tu viziunii tale și nu o va 
mai auzi nimeni altcineva. Acest exercițiu nu e menit să te îndemne la 
iluzionare; poate doar să-ți amplifice conștientizarea. Totuși, îți sugerăm să-ți 
setezi propriile limite pentru acest exercițiu. Dacă un subiect pare să aibă un 
potenţial neliniștitor, nu te concentra asupra lui. În același timp, faptul că te 
simţi inconfortabil în legătură cu ceva poate fi un semn al unei potenţiale 
învățări. Mai târziu, te poţi întoarce asupra acelui subiect — oricând vei dori. 


2. Extinderea contextului 


Acum, că ai formulat un element al viziunii tale personale, adăugă și alte 
componente. Notează răspunsurile pentru următoarele întrebări folosind 
timpul prezent, de parcă viitorul pe care ţi-l dorești s-ar fi întâmplat deja. (În 
acest fel este mai ușor să ţi-l imaginezi.) 

e În viitorul tău ideal, ești exact persoana care îți dorești să fii. Care sunt 
calitățile tale? 

e Ce lucruri materiale deţii? Descrie mediul ideal în care vrei să trăiești. 

e Ce ai dobândit în materie de sănătate, condiţie fizică, sport sau orice altceva 
ține de corpul tău? 

e Ce tipuri de relaţii ai cu prietenii, familia, partenerul de viaţă și cu alții? 

e Care este situaţia ta profesională sau vocaţională ideală? 

e Dacă predai, în ce mediu predai; dacă nu predai, ce faci și unde? 

e Pentru profesori: Ce fel de profesor ești în viitorul pe care ţi-l dorești cel mai 
mult? Cum te văd elevii tăi? Ce impact au eforturile tale? Care sunt 
obiectivele tale personale pentru munca ta, pentru elevii tăi, pentru curricula 
ta? Cum interacționezi cu ceilalți profesori și cu managerii? 

e Pentru părinţi: În viitorul tău ideal, cum și-a realizat copilul tău propriile 
sale aspirații și pe ale tale? Când îţi trimiţi copilul la școală, de ce experienţă 
are el parte acolo? Care este rolul tău în calitate de părinte? Îi oferi copilului 
tău tot ceea ce are nevoie? Ești un bun exemplu comportamental? Îl 
monitorizezi și îl ajuţi regulat la temele pentru acasă? Sau joci vreun altfel de 
rol în viaţa lui? Cum se schimbă rolul tău de părinte pe măsură ce copiii tăi 
cresc? Ce schimbări observi pe măsură ce înaintează în vârstă? 

e Pentru manageri: În viitorul pe care ţi-l dorești cel mai mult, cum 
interacţionezi cu ceilalți educatori? Cum îi supervizezi pe ceilalți educatori? 
Care este programa educaţională pe care o urmezi și ce calităţi are aceasta? 
Care sunt tonul, ambianța și structura școlii la crearea cărora ai contribuit? 
Ce fel de lider ești și printre ce fel de lideri lucrezi? 

e Pentru elevi: Ce ești capabil să faci? Despre ce înveţi? Cum ești apreciat? 

Încotro te îndrepţi? Ce fel de oameni ai în jurul tău? Ce o să devii? 

e Pentru toată lumea: Ce creezi pentru tine în domeniul învăţării individuale, 
al călătoriilor, al cititului sau al altor activități? În ce fel de comunitate sau de 
societate trăiești? Ce altceva, în orice alt domeniu al vieţii tale, poate 
reprezenta împlinirea celor mai dorite rezultate de tine? 


3. Perfecţionarea viziunii tale 


Dacă ești ca majoritatea oamenilor, imaginile pe care le notezi reprezintă 
un amestec de elemente altruiste și egoiste. Oamenii întreabă câteodată: „Este 
în regulă să-mi doresc să fiu acoperit cu diamante sau să am o mașină sport 
luxoasă?“ Da — dacă acestea sunt lucrurile pe care ţi le dorești cu adevărat. 
Dar trebuie să te întrebi dacă ţi le dorești cu adevărat sau dacă sunt 
manifestări ale altei dorințe, mai profunde. O parte din scopul acestui 
exercițiu este să sapi mai adânc. Care aspect al acestor viziuni este mai 
apropiat de dorinţele tale primare, cele pe care ţi le nutrești cel mai mult? 

Uită-te la lista elementelor viziunii tale personale și, pentru fiecare, 
adresează-ţi aceste două întrebări: 

e Prima, dacă ai putea avea acest lucru chiar acum, l-ai lua? 

Unele elemente ale viziunii tale s-ar putea să nu treacă de această 
întrebare. Unele trec testul doar condiţionat: „Da, l-aș vrea, dar doar dacă...“ 
Pentru altele, vei realiza că îţi dorești, într-adevăr, foarte mult acel lucru. 

Dacă ești profesor sau părinte, să zicem, e posibil să fi scris că-ți dorești să 
ai propria școală. Dar dacă cineva chiar ţi-ar da o școală, cu toate 
responsabilitățile pe care le presupune conducerea acesteia, viața ta s-ar 
putea schimba în rău. După ce te imaginezi responsabil de o școală, ai mai 
lua-o? Sau ai adăuga o clauză dorinţei tale: „Îmi doresc o oportunitate de a 
experimenta cu noi forme de predare și învăţare, în cadrul unei structuri în 
care să mă simt confortabil cu cei din administrație“. E posibil să nu ai 
neapărat nevoie de propria ta școală pentru a obține acest lucru. 

e Apoi consideră că ai obținut deja ceea ce îţi dorești în viziunea ta. Ce aduce 
aceasta în viaţa ta? 

Această întrebare te catapultează într-o imagine mai bogată a viziunii tale, 
ca să poţi vedea implicaţiile fundamentale ale acesteia. De exemplu, poate ai 
scris că-ţi dorești o mașină sport. De ce ţi-o dorești? Ce ţi-ar permite să 
creezi? „O vreau“, ai putea spune, „pentru sentimentul libertăţii.“ Dar de ce 
vrei acest sentiment al libertăţii? 

Ce urmărim nu este denigrarea viziunii tale de până acum — e în regulă să- 
ți dorești o mașină sport —, ci extinderea ei. Dacă sentimentul libertăţii este 
cu adevărat important pentru tine, cum ai putea să-l creezi în alt mod? Iar 
dacă sentimentul libertăţii este important pentru că ţi-ar putea aduce 
altceva, care este acea motivație mai adâncă? 

Reflectând, ai putea descoperi că-ţi dorești alte forme de libertate, precum 
libertatea care vine împreună cu un corp sănătos (cum este libertatea de a 
alerga pe afară împreună cu copiii tăi sau de a învăţa să practici un sport 
nou). Și de ce, mergând mai departe, ţi-ai dori un corp tonifiat? Ca să joci 

tenis mai bine? Ca să arăţi atractiv? Sau doar pentru că... pur și simplu vrei 
un trup sănătos? Toate acele motive sunt valide, dacă sunt motivele tale. 

Identificarea tuturor aspectelor viziunii tale personale necesită timp. Este 
într-un fel asemănător cu decojirea unei cepe, doar că fiecare strat de coajă 
rămâne valoros. La fiecare strat, te întrebi din nou: Dacă aș putea-o avea, aș 
lua-o? Și dacă aș avea-o, ce mi-ar aduce? 

Acest exercițiu poate fi foarte eficient atunci când este practicat împreună 
cu un partener de încredere sau cu un consilier sau formator. Pe rând, 
fiecare îl conduce pe celălalt de-a lungul seturilor de întrebări, îndrumându-l 
în mod delicat: „Dacă ai putea-o avea, ai lua-o? Și dacă ai avea-o, ce ţi-ar 
aduce?“ Am observat că acest exerciţiu tinde să conducă oamenii spre un 
sentiment de respect reciproc sau chiar de înfrățire — un produs secundar 
inevitabil, poate, al auzirii celor mai profunde dorinţe ale altcuiva.“ 


Observarea realității curente 


Disciplina măiestriei personale“ nu se termină cu limpezirea viziunii tale. 
A privi clar și îndeaproape realitatea curentă poate fi dificil și sunt multe 
moduri de a începe acest demers. 

Realitatea curentă include fiecare aspect al vieţii tale, dar fiind un cititor al 
acestei cărți, s-ar putea să urmărești în special aceste aspecte ale realității tale 
curente: starea în care se află comunitatea ta; condiţia în care se află școala ta; 
mediul din sala ta de clasă; calitatea învăţării care are loc în cadrul acestor 
sisteme; datele demografice și condiţiile familiale ale copiilor implicaţi; nivelul 
schimbării organizaționale care are loc acum; dificultăţile (sau rezistențele) pe 
care le întâmpină oamenii implicaţi și calitatea schimbărilor; numărul copiilor 
care rămân în urmă sau care abandonează școala și cauzele observabile 
pentru care par să nu reușească; resursele pe care le ai la dispoziţie; izolarea și 
conectarea pe care le resimțţi; nivelul de învinovățire din acest mediu, 
îndreptată spre tine sau spre alți oameni; capacităţile și preocupările tale în 
calitate de profesor, administrator, părinte, elev sau membru al comunității; 
susținerea de care beneficiază școala din partea comunității. 


Procesul alegerii 


Disciplina măiestriei personale ne îndeamnă să facem alegeri. Alegerea 
rezultatelor și a acţiunilor în spatele cărora te vei afla este un act semnificativ. 
lar decizia ta, dacă este sinceră și parte a unui efort complet de măiestrie 
personală, va tinde să inspire și să întărească mișcările pe care le vei face în 
continuare. 

Nu ai nevoie de un algoritm formal pentru „alegerea“ ta. Fă alegerile în 
orice manieră, prin orice acţiuni, oricum ţi se potrivește. Le poţi face în fața 
unui grup, a altei persoane sau chiar în fața unei oglinzi. Poate fi o simplă 
întoarcere la notițele în care ai scris elementele viziunii tale și o alegere activă 
a celor pentru care ești pregătit. Pur și simplu spune-ţi cuvintele, în mod 
formal, ţie însuţi: „Aleg să...“, apoi continuă propoziţia. Odată ce ai făcut acea 
alegere, viziunea va deveni parte din tine — oriunde ar duce aceasta. 

A face o alegere este un act mult mai puternic decât a spune pur și simplu: 
„Vreau să...“, chiar și atunci când viziunea în sine este exact la fel. Orice 
alegere care are potenţialul de a-ţi schimba viața — o căsătorie, decizia de a 
aduce pe lume un copil, o nouă slujbă sau alegerea unei viziuni personale — 
trezește un sentiment de grijă faţă de cursul vieţii tale. Devii un servitor al 
viziunii pe care ai ales-o, un partener în procesul de realizare a acelui proiect. 

Atunci când faci o alegere conștientă ești mult mai receptiv, la fiecare 
nivel, cu oportunităţile care vin spre tine. Ești mult mai dispus să-ți asumi 
riscuri și ai o claritate mai mare în evaluarea acelor riscuri. Ești mult mai 
determinat să te apropii de viziunea ta. Pe măsură ce te apropii de viziunea pe 
care ţi-ai ales-o, atât ca individ, cât și în școală, comunitatea sau organizaţia 
care se extinde dincolo de persoana ta, practica măiestriei personale continuă 
să te motiveze să-ţi setezi standarde mai înalte. Continui să-ţi extinzi și să-ţi 
aprofundezi viziunea și să-ți impui noi și noi provocări. 


3. Viziunea împărtășită 
Consolidarea angajamentului pentru un scop comun 


Este prima zi de școală din luna septembrie. Părinţii copiilor de clasa I se 
întreabă într-o doară prin care ușă ar trebui să-și conducă micuţii. Liceenii se 
fălesc cu noile lor haine sau cu mașina pentru care au plătit lucrând în 
vacanţa de vară. Un profesor începător verifică agitat planul de lecție; un 
manager experimentat se gândește: „Încă doi ani și mă pot pensiona“. 

Sunt trei membri noi în consiliul de administraţie al școlii în această 
toamnă: unul fiind reprezentantul comunităţii, unul votat în majoritate de 
părinți și unul reprezentând populaţia mai veche în regiune, ai cărei copii au 
plecat de mult de acasă. Camera de comerţ se pregătește să finanțeze o zi a 
ușilor deschise, în care sute de părinţi vor veni la școală, fiecare cu propriile 
priorități și obiective pentru copiii lor. 

Așa cum am văzut la disciplina măiestriei personale, toţi acești indivizi au 
aspirații proprii — sau ar avea dacă le-ai cere să se gândească la asta — și 
fiecare are propriile moduri de a și le exprima. Disciplina viziunii împărtășite 
reprezintă un set de instrumente și tehnici pentru a aduce împreună și a alinia 
toate aceste obiective și principii disparate. Ei au deja în comun un element 
important: conexiunea lor cu o anumită școală sau cu un anumit sistem școlar. 
Dar ei nu știu deocamdată ce alte calităţi ar putea împărtăși. Iar fără ghidarea 
unei viziuni comune, factorii de decizie dintr-un sistem școlar, aflându-se sub 
presiune, se întorc spre comoditate și obișnuinţă și nimeni nu va obţine ceea 
ce își dorește. 

În construirea unei viziuni împărtășite, vei conduce (sau vei lua parte la) 
un efort de grup pentru dezvoltarea imaginilor „viitorului pe care vrem să-l 
creăm împreună“ și a valorilor necesare pentru a ajunge acolo, a obiectivelor 
pe care sperăm să le atingem de-a lungul drumului și a principiilor și 
practicilor de ghidare pe care avem de gând să le punem în practică. Acest 
lucru presupune în general un proces formal, în care oamenii dedicați 

viitorului școlii se întâlnesc în mod regulat și schițează împreună o cale.* 

Nu toate viziunile împărtășite sunt la fel. Viziunile care devin parte 
organică din scopul unui sistem școlar au puterea unică de a da naștere 
aspirațiilor. Scopul practic al unor asemenea viziuni este de a îndemna 
oamenii să-și reînnoiască încontinuu angajamentul față de oamenii școlii, în 
special faţă de elevi. Mulţi educatori își încep cariera cu un sentiment puternic 
de angajament pentru învăţare și predare; dar în timp, acel angajament se 
poate atrofia cu ușurință. Acesta este înlocuit treptat de un sentiment de 
conformare — a fi un „soldat bun“, probabil, sau a îndeplini ordinele în 
schimbul salariului sau al recompensei. Conformarea nu este rea în sine; 
organizaţiile depind de activităţile multor oameni care pur și simplu se 
conformează cerințelor postului pe care îl ocupă. Dar să ne amintim că un 
sistem școlar bun (sau orice organizaţie bună) este un sistem viu; acesta își 
extrage vitalitea și energia din angajamentele pe care le fac oamenii pentru o 
viziune comună, în care își investesc gândirea și emoţiile. 

Unii ar putea crede că „viziunea“ este strict treaba conducătorului 
superior. În școli, „viziunea“ cade în general în sarcina inspectorului, a 
directorului și a consiliului de administraţie. În sala de clasă, ar putea cădea în 
sarcina profesorului. Dar viziunile bazate doar pe autoritate nu sunt durabile. 
Ele ar putea avea succes în trecerea unei școli sau a unui sistem școlar de o 
criză — „inspectorul vrea să ne unim forţele pentru a trece de această criză 
bugetară“. Dar după ce se termină criza, oamenii se vor împrăștia, întorcându- 
se la speranţele și visurile lor fracţionate și disparate. Ei nu vor ști niciodată ce 
ar fi putut obține prin crearea unei viziuni împărtășite legate de ceea ce ar 
putea fi școala lor, sala lor de clasă și comunitatea lor. 

O viziune nu este cu adevărat împărtășită decât dacă are o anduranţă și o 
forță vitală de dezvoltare care ţine ani de zile, mobilizând oamenii printr-un 
ciclu continuu de acţiune, învăţare și reflecţie. Acest lucru necesită la rândul 
său strategii de comunicare — viziunile comune se propagă prin contacte 
personale. Pentru a face o legătură între mai multe comunități, sistemul școlar 
depinde de rețelele sale informale — canale de comunicare prin care oamenii 
vorbesc liber și cu ușurință, întâlnindu-se, de pildă, în cadrul unor prânzuri 
comune la care fiecare contribuie cu câte un fel de mâncare, al unor 
evenimente participative și al altor adunări informale. Poșta electronică, 
Skype, Facebook sau alte rețele sociale online pot de asemenea să susțină o 
astfel de colaborare. Cu toate acestea, deși în ziua de azi internetul este un 
mijloc de comunicare mai valoros ca oricând, în calitate de membri ai unei 
comunități, simțim totuși adesea nevoia să ne întâlnim personal atunci când 
vorbim despre lucruri care sunt cu adevărat importante pentru noi. (Vezi și 
Partea a V-a, cap. 2 și Partea a IX-a, cap. 1.) 

Viziunile împărtășite sunt adesea văzute, la un nivel organizaţional, a fi 
mai potrivite pentru școli și sisteme școlare. Dar ele joacă de asemenea un rol 
semnificativ și în sălile de clasă, și în comunități. În sala de clasă, experienţele 
și conversațiile comune creează un mediu care îi permite fiecărui elev să aibă 

un rol în succesul celorlalţi în loc să vadă performanţele ca pe un joc în care 
unul poate câștiga doar dacă toţi ceilalți pierd. O viziune a recompensei 
comune poate duce un grup de elevi, inclusiv pe „câștigătorii“ convenţionali, 
mult mai departe decât ar putea merge singuri. În mod similar, o comunitate 
care dedică timp și efort pentru construirea unei viziuni comune este mult mai 
pregătită să obţină tot ce este mai bun din școlile sale și din alte instituţii și să 
treacă dincolo de disensiunile și interesele personale care împiedică progresul. 

În toate cazurile — în sala de clasă, în școală și în comunitate — viziunea 
împărtășită are cel mai sporit grad de eficiență atunci când include cele trei 
elemente ale tensiunii creative din măiestria personală: o imagine clară a 
realității curente, o expunere clară a rezultatelor dorite („ce ne dorim să 
creăm împreună“) și o alegere colectivă a modului de a porni la drum. 


Construirea viziunii împărtășite în școli 

Strategiile viziunii comune ar trebui să fie orientate spre dezvoltare. În 
calitate de intervenţii la nivelul unui sistem viu, toate etapele procesului ar 
trebui să ajute la construirea capacităţii de leadership a tuturor celor implicaţi 
în sistem: oamenii din fruntea ierarhiei sistemului școlar (care trebuie să 
inițieze și să menţină o conversaţie constructivă) și restul participanţilor (al 
căror angajament va fi decisiv în realizarea acestei viziuni). 

Primul pas este evaluarea obiectivă a punctului de început. Fiecare școală 
se află în una dintre cele cinci stări potenţiale de pregătire pentru o viziune 
comună. În diagrama următoare, acestea sunt aranjate în ordinea dezvoltării. 
Cu cât se află mai la stânga, cu atât mai mult depinde o organizaţie de un lider 
puternic care să „le dicteze“ tuturor care să fie viziunea împărtășită. Cu cât se 
află mai la dreapta, cu atât mai mare ar trebui să fie capacitatea unei 
organizaţii de a se autoguverna, de-a avea o direcţie clară și de a învăţa. În 
starea cu cel mai mare grad de implicare activă și colaborare, numită 
cocreare, inspectorul sau directorul este mai puţin „persoana cu răspunsurile“ 
și mai mult „iniţiatorul unui proces solid.“ 


i] 


Capacitatea 
necesară 
pentru 
trasarea 
unui 
parcurs 


Dependenţa de abilitatea 
de conducere a liderului Cocrearea 


Consultarea 
Testarea 
Persuadarea 


Impunerea 
P Abilităţile de conducere 


necesare în rândurile personalului 


Gradul de implicare activăC——— 7 


Adaptare după „Building Shared Vision: How to Begin“, de Bryan Smith (The Fifth Discipline 
Fieldbook, p. 312). Diagrama și alte câteva aspecte au fost influențate de articolul „How to 
Choose a Leadership Pattern“ al lui R. Tannenbaum și W. Schmidt din Harvard Business 
Review (martie/aprilie 1958). Rick Ross a influenţat, și el, cadrul conceptual. 

Stadiul 1: „Impunerea“ 


O mare parte din ceea ce este considerat ca fiind educaţie este de fapt un 
act de „impunere“: temele pentru acasă date fără a lăsa loc de discuţii, regulile 
stabilite pentru orare și discipline fără oportunităţi de a face vreun 
comentariu și un număr inepuizabil de rubrici care reduc învățarea la un set 
de directive: „Dacă vrei puncte în plus, completează întrebările 12, 13 și 14“. 
Profesorii au parte de propriul echivalent al situaţiei: „Acoperiţi secțiunile 1- 
30 din programă și veţi îndeplini cerințele“. Impunerea, pe scurt, este o 
tranzacţie direcţionată de autoritate, în care instrucțiunile sunt clare și 
îndeplinirea lor este obligatorie. 

În circumstanțele școlare de zi cu zi, „impunerea“ este adesea cea mai 
potrivită în timpul unei crize, în care fiecare percepe necesitatea unei 
schimbări dramatice. Când este o problemă de siguranță, se așteaptă de la 
director să dea comenzi, iar profesorii și elevii nu au niciun cuvânt de spus. Și 
nici nu ar trebui să se aștepte la așa ceva. Cea mai eficientă modalitate de a 
stabili o viziune pentru siguranță, dacă ești director, este să convoci o ședință 
a personalului și să spui ceva de genul acesta: „Avem niște probleme cu 
persoanele neautorizate care intră în clădire. Trebuie să ţinem mai multe uși 
încuiate și vreau ca fiecare profesor să facă cu schimbul, patrulând pe afară. O 
să instituim o politică cu ecusoane. Aceasta este o schimbare grea pentru noi, 
dar nu o putem evita. Toată lumea trebuie să participe“. 

Unele sisteme școlare sunt receptive doar la abordarea „dictării“, 
indiferent de circumstanţe. Inspectorul (sau directorul) e posibil să fi stabilit 
direcția atât de complet și pentru un timp atât de îndelungat, încât voinţa și 
capacitatea de îndoială a organizaţiei s-au atrofiat. 

Într-un asemenea caz, conducătorul ar putea ţine o ședință de stabilire a 
„viziunii“, prezentând un curs de acţiune pentru schimbarea programei sau a 
altei politici și expunând argumentele pentru aceasta. El ar putea încuraja o 
discuţie asupra unor puncte de vedere alternative, dar acest lucru nu are sens 
dacă toată lumea știe că punctul de vedere al managerului va fi dominant. 
Pentru o persoană din afară, viziunea rezultantă ar putea părea susținută de 
toți cei prezenţi; dar foarte puţini oameni vor fi la fel de dedicați acesteia cum 
este inspectorul. Atunci când vor ajunge să nu mai aibă altă ieșire, oamenii se 
vor opune sau, și mai rău, vor submina viziunea în mod pasiv-agresiv. Atunci, 
inspectorul ar putea spune: „Încă o dată, nu am făcut decât să demonstrăm că 
oamenii din acest oraș își petrec tot timpul plângându-se. Este evident că nu 
sunt responsabili. Va trebui să le spun pur și simplu ce vom face de acum 
înainte“. În același timp, subordonații vor spune: „Acum este evident că 
inspectoratul nu este deloc interesat de ceea ce avem noi de spus privind 
direcţia de viitor“. 

Deși este o viziune „impusă“, atunci când este pusă în practică în mod 
eficient, este totuși mai bună decât o viziune inexistentă. Am văzut mesaje 
dictate de inspectori care descriu în mod clar și sincer o viziune și un simţ al 
realității curente în termeni pozitivi. În mod similar, în sala de clasă, sunt 

situaţii în care un elev vrea sau are nevoie ca un profesor să stabilească o 
directivă clară pentru învăţare, cu un set concret de sarcini de urmat. 

lată câteva sugestii pentru perfecţionarea modului de impunere: 
Informează oamenii în mod direct, clar și coerent. Justifică ceea ce ai de spus. 
Spune adevărul despre realitatea curentă, chiar dacă este greu de auzit; astfel, 
poţi genera acea tendinţă dinamică ce izvorăște din tensiunea creativă. În 
același scop, ai grijă să-ţi construiești mesajul pe baza unei viziuni pozitive. În 
loc să spui: „Viziunea noastră este evitarea rezultatelor slabe la teste“, poţi 
afirma: „Viziunea noastră este să găsim o modalitate de a trece toţi elevii de un 
prag autentic de învăţare, vizibil pentru toată lumea“. Există o diferenţă 
profundă între „viziunea din disperare“ și „viziunea ca aspirație“. În sfârșit, nu 
oferi prea multe detalii despre viziune, pentru că punerea în practică a 
acesteia poate fi singura oportunitate pe care o au oamenii să-și creeze o 
viziune proprie. Ei trebuie să completeze detaliile de unii singuri. 

Oricât de bine este comunicată și executată, strategia „impunerii“ are 
limitări. Cercetările cu privire la comunicarea verbală arată că oamenii rețin 
aproximativ 25 de procente dintr-un mesaj care li s-a transmis. Acel procentaj 
poate fi și mai mic în sala de clasă. Iar fiecare inivid poate reține 25 de 
procente diferite. Mai mult, dacă mesajul reprezintă o viziune „impusă“, 
oamenii s-ar putea conforma și ar putea face strictul necesar, dar puţini vor 
simţi vreun motiv pentru care să se dedice acesteia. Liderii care se bazează 
doar pe „impunere“ ajung adesea să fie frustraţi de ceea ce ei percep ca o 
comunicare slabă: „Le-am spus foarte clar care este direcția noastră, doar 
oamenii tot par să nu înțeleagă“. 

De asemenea, o strategie bazată pe directive îi învaţă pe oameni să aștepte 
toate deciziile ca venind „de sus“ și se comportă în consecinţă. Profesorii se 
vor opune atunci când li se va cere opinia sau să-și pună în practică 
creativitatea, doar pentru că presupun, pe baza experienţelor anterioare, că 
răspunsurile lor oricum nu vor fi luate în considerare. Elevii, în mod similar, 
vor învăţa să evite presiunile făcând minimul necesar pentru a obține o notă. 
Membrii comunității vor învăţa că ideile lor nu sunt valorizate, prin urmare 
trebuie să meargă cu acele idei (și cu orice alte contribuții de timp ori energie) 
în altă parte. Un sistem școlar care își stabilește viziunea către polul 
„impunerii“ va face de obicei acest lucru în primul rând pentru că liderii săi 
nu au capacitatea de a face altceva. Nici receptorii pasivi ai unei viziuni nu vor 
face nimic pentru a-și dezvolta propriile capacităţi. Cea mai eficientă strategie, 
pentru cei de la conducere, este să înceapă să se miște la dreapta pe diagrama 
implicării, pentru a-i motiva pe oameni un pic mai mult — prin „persuadare“. 


Stadiul 2: „Persuadarea“ 


În acest stadiu, conducătorul încearcă să implice oamenii în ceva nou, 
străduindu-se să obțină cât se poate de multă dedicare. În sala de clasă, 
profesorii pot fi văzuţi adesea folosind „persuadarea“ ca pe o modalitate de a-i 
implica pe elevi în calitate de mijloace de atingere a unui scop. „Dacă vrei să 
urmezi un program avansat de matematică, trebuie neapărat să înveţi acest 

tip de calcule“. Sau: „Lista de lecturi pentru vara aceasta te va ajuta foarte 
mult când vei fi în clasa a șasea“. 

Persuadarea reprezintă o poziţie foarte utilă pentru liderii dintr-un sistem 
autoritar, pentru că aceasta indică faptul că ei își doresc mai mult decât o 
simplă conformare. Sistemul are nevoie de dedicare. Un director le-ar putea 
spune profesorilor, de exemplu: „Aș vrea să încercați ceva nou și cred că veţi 
vedea că este și foarte practic. În pauze, trebuie să staţi pe hol și să-i salutaţi pe 
elevii care trec pe lângă voi“. Directorul ar putea continua spunând: „Pe baza 
contractului, nu vă pot obliga să staţi acolo. Dar am observat că sunt mai 
puţine probleme de disciplină și de siguranţă pe holurile unde elevii îi văd pe 
profesori stând lângă ușile sălilor de clasă. Știți cu câtă ușurință pot fi 
întrerupte orele de incidentele de pe holuri. Această abordare va funcționa; 
cred că veţi fi de acord cu mine dacă o veţi încerca“. Acel argument, dacă este 
bine construit, va avea unele efecte. Ar putea atrage oamenii care altfel nu ar 
participa. 

Pentru a perfecționa modul de persuadare, lasă canalele deschise pentru 
răspunsuri. La anumite intervale după discurs, organizează scurte ședințe de 
parcurs, ca să poţi să verifici câți oameni au fost convinși. Persuadarea, când 
este bine executată, nu reprezintă o manipulare. Este un mod de antrenare a 
celorlalți: le oferi oamenilor posibilitatea să aleagă să urmeze o viziune. Dacă 
oamenii văd că viziunea este bună pentru ei, chiar dacă iniţial presupune un 
grad de încredere oarbă, vor tinde să se implice. Liderul, la rândul său, își 
asumă încrederea oarbă că oamenii vor fi receptivi. 

Dacă ești lider, abilitatea ta de a oferi o viziune persuasivă depinde de 
relația pe care o ai cu oamenii la care încerci să ajungi. Implicit, actul de 
persuadare le transmite că tu valorizezi relaţia cu ei și că nu îi vei forța să facă 
ceva ce nu-și doresc cu adevărat să facă. Dacă acest lucru nu este adevărat, s- 
ar putea să-ți fie greu să fii persuasiv. O modalitate ușoară de a oferi un 
mesajul nederanjant este următoarea: în loc să folosești pluralul majestăţii 
(„Aceasta este viziunea pe care noi, sistemul școlar, o susţinem“), rămâi la 
persoana întâi singular („Aceasta este viziunea pe care eu o propun pentru 
școală“). Vorbește despre motivele pentru care această schimbare este 
importantă pentru tine personal, ce valoare specială simţi că va avea pentru 
toată lumea și de ce speri că ceilalți se vor dedica acesteia. 

Persuadarea poate fi un proces extrem de util pentru lideri, dar are și 
aceasta limitările sale. În multe cazuri, destinatarii discursului persuasiv, fie 
că sunt administratori, profesori, elevi sau alte persoane, vor să știe că vor fi 
recompensaţi (sau cel puţin că nu vor fi pedepsiţi). Un „da“ conformist pare 
adesea cel mai sigur mod în orice situaţie. „Aș putea să accept asta“, spun 
oamenii. „Voi încerca.“ Dacă vorbitorul vrea să creadă că oamenii se vor 
implica, acesta trebuie să accepte acel „da“, chiar dacă este spus cu jumătate 
de gură. Dacă ai nevoie de un angajament mai puternic decât atât pentru a 
face ca această viziune să funcţioneze, probabil va trebui să înaintezi spre 
următorul stadiu al căii viziunii împărtășite: testarea. 

Stadiul 3: „Testarea“ 


În acest stadiu, liderul prezintă viziunea pentru a fi analizată — nu doar 
pentru a afla dacă oamenii o vor susţine, ci și cu cât entuziasm o vor susţine și 
care aspecte ale viziunii contează pentru ei. Rezultatele sunt folosite pentru a 
perfecționa și a reconstrui pașii următori. Procesul de testare în sine poate 
stimula răspunsul; pentru că li s-a cerut părerea, oamenii se vor simţi mai 
motivaţi să discute și să analizeze viziunea propusă. Dar testul trebuie să fie 
sincer; actul de a întreba presupune că răspunsurile vor fi luate în 
considerare. O viziune împărtășită care nu beneficiază de susținere va fi, se 
înțelege, retrasă pentru revizuire și regândire. 

Profesorii experimentați de la sala de clasă știu cum să folosească acest tip 
de testare pentru a stârni interesul. „Luna aceasta vom studia geografia 
Statelor Unite“, ar putea spune un profesor, „de obicei studiem fiecare stat pe 
rând. Anul acesta, mă gândesc s-o facem diferit — să ne concentrăm asupra 
regiunilor și a văilor râurilor. Ce credeţi despre asta și de ce v-ar atrage 
această alternativă?“ 

În mod similar, un inspector responsabil de programa școlară ar putea 
spune: „Vrem să schimbăm programa la geografie pentru clasa a cincea. Iată 
trei manuale propuse și un set de exemple de planuri de lecţie pentru fiecare. 
Care credeţi că este cel mai bun și de ce?“ Sau un membru din consiliul de 
administraţie al școlii ar putea întreba oamenii dintr-un grup al comunității: 
„Care dintre aceste metode de strângere de fonduri credeţi că ar fi mai 
eficientă?“ Observaţi că grupurile au fost întrebate doar ce părere au despre 
alegerile puse la dispoziţie, fără a primi alte sugestii. Dar dacă apar alte idei în 
timpul unui proces de testare, se presupune că liderii le vor lua în considerare. 

Pentru a îmbunătăţi calitatea răspunsurilor, oferă cât mai multe 
informaţii. Prezintă opţiunile cu toate ramificaţiile lor clar definite, precizând 
în special ce dificultăți crezi că ar implica. Păstrează testarea obiectivă. Nu o 
construi astfel încât să-i faci să aleagă opțiunea A și să creadă că a fost 
alegerea lor — își vor da seama de acest lucru, iar tu vei pierde oportunitatea 
de a afla ce cred ei. Din același motiv, protejează confidenţialitatea oamenilor. 
Construiește testarea astfel încât ei să poată răspunde anonim sau cel puţin 
fără repercusiuni pentru răspunsurile negative. Este aproape garantat faptul 
că într-un proces de testare vei auzi răspunsuri neașteptate sau că vei fi alertat 
asupra unor probleme care nu apăruseră până atunci — iar acestea pot fi 
extrem de valoroase pentru tine pe măsură ce înaintezi. 

Te vei lovi de limitările testării atunci când vei descoperi că profesorii, 
elevii și personalul auxiliar au o gamă largă de idei și preocupări și că 
alegerile pe care le pui la dispoziţie nu sunt potrivite. Pentru a compensa acest 
lucru, poţi adăuga întrebări despre testul în sine: „Ce părere aveţi despre 
aceste întrebări?“ Când oamenii încep să folosească aceste întrebări pentru a 
vorbi mai aprofundat despre propriile lor opinii, nu vă mai aflaţi în faza de 
testare. Sistemul școlar a trecut deja la consultare. 


Stadiul 4: „Consultarea“ 

Consultarea este stadiul preferabil pentru educatorii și liderii sistemului 
școlar care recunosc că nu au cum să deţină toate răspunsurile. Acești lideri 
folosesc această fază pentru a invita membrii clasei, ai școlii sau ai comunităţii 
să devină consultanţi ai sistemului. 

Aici, în loc să ceri păreri despre un set de opţiuni, adresezi întrebări 
deschise. Într-o sală de clasă: „Luna aceasta vom studia Asia. Asupra căror ţări 
credeţi că ar trebui să ne concentrăm?“ Într-un sistem școlar: „Iniţiem o nouă 
politică de siguranţă. Care credeţi că sunt cei mai potriviţi cinci pași? Rog pe 
toată lumea să-mi dea sugestii și voi proiecta o politică“. 

Grupul participanţilor la dezbateri s-ar putea extinde chiar dincolo de 
angajaţii sistemului școlar, spre părinți, elevi, membri ai comunităţii și alte 
persoane din lumea largă, accesibile prin intermediul internetului. Dar 
controlul încă există: liderul sistemului școlar (sau profesorul din sala de 
clasă) va lua decizia finală. 

Pentru a perfecționa tehnica consultării, adună echipe mici, de zece până 
la cincisprezece oameni, ideal cu relaţii de muncă firești (cum ar fi profesori 
care predau la același nivel educaţional sau oameni care lucrează împreună în 
mod regulat). Într-un sistem mare, echipele se pot împărți pentru a discuta cu 
alți oameni și apoi să se întoarcă în cadrul echipei inițiale pentru a împărtăși 
ce au aflat (acest proces este numit „în cascadă“). Colectează de la participanţi 
comentarii anonime; astfel te poţi asigura de faptul că se vor face auziţi și cei 
care nu-și doresc să vorbească deschis. Și o ultimă sugestie: nu încerca să 
dictezi și să te consulţi în același timp. Dacă le impui viziunea „corectă“, așa 
cum 0 vezi tu, și apoi întrebi: „Ce credeţi despre asta?“, vei primi o aprobare cu 
jumătate de gură. Mai departe, pentru a menţine sugestiile într-o paletă 
rezonabilă, poţi stabili limite: „Reţineţi că orice viziune trebuie să ţină de 
problemele noastre curente în ceea ce privește siguranţa și să nu presupună o 
creștere a bugetului, pentru că nu vom primi fonduri noi pentru aceasta“. 

„Consultarea“ (a fel ca „impunerea“, „persuadarea“ și „testarea“) este 
limitată de o asumpțţie tacită, în general necombătută: aceea că obiectivul 
procesului este crearea unei singure viziuni pentru întregul sistem școlar. Dar 
experiența ne arată că această premisă este defectuoasă, că viziunile sunt 
aproape întotdeauna ancorate într-o anumită școală sau clasă. Cu toate 
acestea, o viziune are cea mai mare putere atunci când trece dincolo de acei 
pereți și combină viziuni individuale într-un întreg coerent. Acest lucru poate 
fi obținut în al cincilea stadiu al procesului. 


Stadiul 5: „Cocrearea“ 


Atunci când oamenii lucrează pentru un set de obiective la crearea cărora 
au contribuit — și nu pentru obiective stabilite pentru a mulțumi pe cineva —, 
se poate simți diferența. Conducătorii școlilor, educatorii și membrii 
personalului auxiliar care înţeleg acest lucru sunt pregătiţi să beneficieze de 
procesul „cocreării“ unei viziuni împărtășite. Acest tip de proces îi încadrează 
pe toți membrii unui sistem școlar într-o orientare creativă, în care fiecare 
individ face alegeri pentru viitorul pe care și-l dorește. 

să ne gândim, de exemplu, la o lecţie cocreată în sala de clasă. Profesorul 
scrie un singur cuvânt pe tablă. Acesta poate fi „oceanografie.“ Acum, fiecare 
persoană prezentă merge la tablă și notează subiectele care i se par 
interesante despre oceanografie; legăturile dintre subiecte reprezintă 
programa care va fi urmată. „Ce știți voi despre ocean?“ întreabă profesorul. 
„Ce aţi studiat până acum? Ce vreţi să învăţaţi?“ Elevii scriu notițe despre 
pești, rechini, scufundări, epave ale navelor, efectul algelor asupra climatului 
global, despre gulfstream, vapoare, balene, despre cum s-au realizat desenele 
animate SpongeBob, despre submarine, despre explorări ale adâncurilor, 
despre viața lui Jacques Cousteau și multe altele. Apoi profesorul întreabă: 
„Cum putem organiza aceste subiecte astfel încât fiecare să înveţe despre ce-l 
interesează — dar să învăţăm și despre oceane ca întreg?“ Împreună, ei 
proiectează un curs de patru săptămâni, notează sarcinile și lucrează la ele 
individual. Vor face prezentări și vor învăţa unii de la alții. Vor folosi 
calculatorul și vor merge la bibliotecă, vor intervieva oameni avizaţi în 
domeniu din zona lor și poate vor face o excursie la o plajă sau la un acvariu 
local. Vor simţi că tot ce vor face este alegerea lor, pentru că activităţile vor fi 
bazate pe gândirea împărtășită și pe proiectul colectiv. 

Pentru ca acest tip de învăţare să funcționeze (și, nu întâmplător, să se 
conformeze cerințelor programei educaţionale a școlii), este nevoie de un grad 
ridicat de implicare și abilități — atât din partea profesorilor, cât și a elevilor. 
Un nivel similar de competenţe este necesar atunci când viziunile sunt 
cocreate la nivelul școlii sau al comunității. 

să ne gândim, de exemplu, la o problemă de siguranţă școlară abordată 
prin tehnica cocreării. Un lider recunoscut al sistemului școlar convocă un 
grup de educatori, părinți, membri ai comunității și elevi, pentru a soluţiona 
problema împreună. Ar putea exista câteva criterii pe care trebuie să le 
îndeplinească soluția — de exemplu, trebuie să se încadreze în buget și să 
rezolve orice preocupare urgentă; trebuie să producă de asemenea așteptări 
rezonabile de atingere a scopului final. Dar liderul nu vine cu opţiuni sau cu 
sugestii. Acestea sunt dezvoltate de grup. Membrii grupului analizează 
întrebările dificile: „Ce știm noi despre siguranță? Ce ne scapă din vedere? 
Cum vor arăta aceste soluţii pentru fiecare dintre beneficiarii noștri?“ 
Rezultatul final este de obicei o soluție mai bună decât cea pe care ar fi găsit-o 
cineva în mod individual. 

Pentru perfecționarea unui proces de cocreare a viziunii comune, începe 
cu viziunea ta personală. Oferă-le oamenilor timp pentru a se gândi la (și a 
formula) viziunea pe care și-ar dori cu adevărat s-o creeze, pentru ei înșiși și 
pentru regiune. S-ar putea să ai temeri că acest lucru va duce la anarhie și 
dezordine, dar majoritatea oamenilor dintr-un sistem școlar sunt dornici să 
contribuie și să facă o legătură între viziunea lor personală și cea a unui 
sistem mai mare. De aceea, și tu ar trebui să cauţi o armonizare, nu aprobare. 
Oamenii au nevoie să știe că au o libertate reală să-și expună punctul de 
vedere și să-și prezinte adevăratele aspirații (și preocupări), fără limitări, 

piedici sau represalii, într-o atmosferă de respect pentru toți cei prezenţi în 
încăpere. Administratorii școlilor și liderii comunităţilor trebuie să-și lase 
deoparte teama că „dacă nu stabilim limite ale viziunii, lucrurile vor scăpa de 
sub control“. Tentaţia de a trece peste neînţelegeri pentru a ajunge rapid la o 
soluţie va fi mare. Descurajează acest lucru; în schimb, folosește disciplinele 
conversaţiei constructive (chestionarea modelelor mentale și învăţarea în 
echipă) pentru a vorbi deschis despre asumpțţiile și interpretările care au dus 
la viziuni incompatibile. 

Este nevoie de timp pentru dezvoltarea abilităţilor de cocreare. Un 
profesor sau un elev care a trecut doar prin „impunere“ sau „persuadare“ 
până acum s-ar putea simţi nepregătit pentru aceasta. Cocrearea poate fi 
dificilă (mai ales pentru elevii care frecventează ore predate într-o limbă pe 
care n-o cunosc foarte bine), pentru că aceasta se bazează pe conversații 
semnificative, amănunțite. Din acest motiv susţinem adesea parcurgerea 
drumului cu pași atenţi și înceţi, începând de la „impunere“ și până la 
cocreare, consolidând abilitățile cu fiecare pas. Astfel, un proces al viziunii 
împărtășite oferă un parcurs de dezvoltare pentru cei care își doresc să devină 
lideri — în sala de clasă, în școală sau în cadrul comunităţii. 


Întrebări-cheie pentru o viziune împărtășită 
Acest exerciţiu ne-a atras atenţia în timpul unei activităţi cu un grup de 
inspectori școlari din statul Florida. Ei vorbeau în mod elocvent despre modul 
în care sistemele lor școlare au răspuns la devastările produse de uraganele 
care au avut loc în statul lor în anul 2004. Școlile au devenit adăposturi. Unii 
dintre oamenii care pregăteau mâncarea pentru acele adăposturi își 
pierduseră propriile case. Comunitatea a reușit să treacă de aceste 
evenimente, în parte, vorbind despre o viziune — nu doar pentru recuperare, 
ci și pentru noile lor aspirații pentru căminele și copiii lor. (Următoarele 
întrebări sunt preluate din lucrările lui Rick DuFour și dintr-un set de 
întrebări dezvoltat de Disney pentru a evalua eficacitatea sistemelor de 
intervenţie urgentă.) 
1. Avem o idee clară despre rezultatele pe care le creăm prin această viziune? 
2. Facem tot posibilul să atingem aceste rezultate? 
3. Suntem în concordanţă cu principalele părți interesate de la nivel local, 
regional și statal? 
4. Știe fiecare profesor și membru al personalului auxiliar care este rolul său 
în crearea acestei viziuni? 
5. Care este standardul normal pentru școli și în ce fel îl depășește această 
viziune? 
6. Care sunt particularităţile culturii școlare și în ce mod întăresc ele această 
viziune? 
7. Cine „deţine“ viziunea în sistemul nostru școlar? 
8. Reflectă viziunea noastră punctele de vedere ale părților interesate, atât ale 
celor interne, cât și ale celor externe? 
9. Viziunea noastră este proactivă sau e reactivă? 

10. Ce resurse aducem pentru a le folosi în implementarea acestei viziuni? 


Acest cadru nu este limitat doar la folosirea în cazul crizelor; el poate fi util 
în abordarea unei game largi de dificultăți. De exemplu, dacă viziunea ta este 
eradicarea violenţei (bullying) din școli, întrebările-cheie vor fi: 

1. Aveţi o înţelegere clară a ceea ce înseamnă „eradicarea violenţei“? 

2. Faceţi tot posibilul pentru a reuși — aduceţi oamenii împreună, analizaţi 
rezultatele? 

3. Se conformează viziunea voastră cu altele (cum este programul de educaţie 
antidrog DARE folosit în multe state nord-americane)? Dacă sunteţi într-o 
școală generală, se conformează cu viziunile promovate de școlile primare și 
de licee? 

4. I-aţi implicat pe toţi cei care ar vrea sau ar avea nevoie să fie implicaţi? Dar 
pe antrenori? Și programele lor sportive? Dar pe cercetași sau comunitățile 
religioase? 

5. Care sunt resursele cele mai bune despre violență și intimidare disponibile 
în prezent? 

6. Reflectă cultura voastră noile atitudini cu privire la violenţă? 

7. Dacă, de exemplu, creaţi un plan și pleacă trei membri ai echipei voastre, 
cine se va asigura că planul va fi susținut în continuare? 

8. De fiecare dată când angajaţi un nou grup de profesori, va deveni viziunea 
noastră parte a noii lor orientări în calitate de profesori? Aveţi pași pregătiți 
pentru a ști ce să faceţi dacă un copil continuă să fie violent față de alt copil? 

9. Doar înăspriți pedeapsa pentru violenţă sau aţi analizat cauzele care stau la 
baza problemei? 

10. Ce trebuie remaniat în buget pentru ca strategia să funcţioneze? 


Observaţi cât de specifice pot deveni întrebările, focalizate simultan 
asupra direcţiei generale și asupra specificului implementării. Aceasta este 
una dintre caracteristicile unei viziuni împărtășite foarte bune: o viziune care 
transmite ceea ce voi, ca sistem, v-aţi angajat să creaţi și care pune în 
perspectivă atât pădurea, cât și copacii, pentru a servi angajamentului luat. 


4. Modelele mentale 


Să devenim mai conștienți de sursele gândirii noastre 


Imaginează-ţi că terenul de baschet de lângă școala ta este reconstruit într- 
o zi (printr-o donație din partea unei companii de construcţii locale), iar 
muncitorii descoperă o porțiune de calcar care conţine fosile. Pe măsură ce 
lucrătorii curăță piatra, elevii se adună entuziasmați în jurul lor, văzând cum 
iese la iveală ceva asemănător cu niște urme de dinozaur care arată cam așa 
(vezi alături Proba 11: 

PROBA 1 


„Ce credeţi că s-a petrecut aici?“ întreabă un profesor. Toţi elevii sar cu 
presupuneri. Sunt doi dinozauri, spun ei, unul cu picioare mari și unul cu 
picioare mai mici. Urmele celui mare devin mai largi, deci probabil acesta 
alerga. Poate îl urmărea pe cel mai mic; poate îi era foame. Muncitorii mai 
descoperă o porțiune de piatră și acum putem vedea o imagine mai completă, 
cum este ilustrată aici (vezi Proba 2 în stânga): 

p + 
PROBA 2 A Apa i 


„Cei doi s-au luat la bătaie“, spune un elev. „Nu-i adevărat, au băut apă din 
aceeași băltoacă“, spune altul. 

Apoi muncitorii descoperă restul bucății de calcar, scoțând la iveală o 
imagine asemănătoare celei de pe pagina următoare (vezi Proba 3). 

PROBA 3 


„Vai“, se plânge un elev. „Ce s-a întâmplat cu cel mic?“ Până acum, 
priveliștea a atras un număr mare de elevi din toate clasele. Cei din școala 
generală au o teorie: dinozaurul mare l-a mâncat pe cel mic și a plecat. Dar un 
elev din clasa a treia spune: „Nu, ei sunt prieteni. Cel mare îl duce în spate pe 
cel mic“. Altcineva spune că este un animal preistoric care are picioarele 
invers și naște un pui. Sau a fost ceva romantic la mijloc? Greu de crezut — cel 
mic a reușit să zboare și a supraviețuit („Vedeţi? De aici și-a luat zborul“). Sau 
a venit un pterodacitil și l-a înhăţat din zbor. Un alt elev sugerează că cele două 
animale nu s-au întâlnit; cel mic a găsit de mâncare și a zburat, iar cel mare a 
venit cu cincisprezece minute mai târziu, nu a găsit nimic și a plecat. lar mai 

apoi, un elev de liceu chibzuit spune: „Staţi un pic. Ei probabil au trăit la mii de 
ani distanţă și poate că doar din întâmplare urmele lor au rămas imprimate pe 
aceeași bucată de piatră“. 

Găsește un desen sau o imagine cu urme de dinozaur și încearcă să faci 
acest exercițiu cu un grup de copii, descoperind treptat întreaga imagine, la fel 
cum au făcut muncitorii imaginari. Vei găsi o multitudine de interpretări 
diferite și mulți participanţi vor fi convinși de faptul că interpretarea lor este 
cea corectă. 

Noi folosim uneori acest exercițiu în întâlnirile cu personalul didactic sau 
cu grupurile din comunitate. Apoi continuăm să vorbim despre evenimentele 
sau problemele relevante despre care avem de discutat — cum ar fi o 
problemă disciplinară sau o dispută bugetară. „Ce s-a întâmplat aici?* 
întrebăm, la fel cum am făcut în exerciţiul cu dinozauri de la început. Din nou, 
fiecare își prezintă asumpţiile și atitudinile. Profesorul începător care tocmai a 
fost transferat din alt oraș are un model mental foarte diferit de cel al 
profesorului veteran care a activat aici timp de 25 de ani; secretara care a 
lucrat pentru nenumărați directori are iarăși altă părere, iar paznicul, la 
rândul lui, va crede altceva. Femeile care lucrează în bucătăria școlii vor 
descrie o situaţie; profesorul care trece în fiecare zi prin cantină nu va fi de 
acord cu ele. Și pentru că au avut posibilitatea să-și exploreze în siguranță 
perspectivele lor diferite referitoare la o poveste cu dinozauri, acum sunt 
pregătiţi să se asculte unii pe alții vorbind despre o problemă posibil mai 
delicată din viaţa reală. 

Ideea acestui exercițiu este să demonstreze că ființele umane sunt creaturi 
ce trăiesc din interpretări. Comportamentele și atitudinile noastre sunt 
marcate de modelele noastre mentale: imaginile, asumpţiile și poveștile pe 
care le avem în minte despre noi înșine, despre alţi oameni, despre instituții și 
despre fiecare aspect al lumii. 

Pentru că modelele mentale sunt de obicei tacite, păstrate la nivel 
subconștient, acestea rămân adesea netestate și neexaminate. Ele sunt în 
general invizibile pentru noi — până când începem să le căutăm. Astfel, citind 
pasajul referitor la fosile, probabil ţi-ai creat cu ușurință propriile interpretări 
ale urmelor de dinozaur, dar poate nu ai observat celelalte asumpţii pe care le- 
ai extras implicit din pasaj: că școala nu-și permite să plătească pentru 
amenajări, că muncitorii din amenajări sunt bărbaţi, că elevii joacă baschet (în 
loc de, să zicem, cricket), că elevii din toate clasele folosesc același teren, că 
fosilele ar indica în mod natural spre dinozauri (în loc de alt mamifer sau altă 
pasăre preistorică) și că doar copiii, spre deosebire de adulți, și-ar dori să 
cerceteze semnificația urmelor. 

Diferenţele dintre modelele mentale ne explică de ce doi oameni pot să 
observe același eveniment și să-l descrie în moduri diferite: ei sunt atenţi la 
detalii diferite. Sarcina de bază a disciplinei bazate pe reconsiderarea 
modelelor mentale este de a scoate la suprafață asumpţiile și atitudinile tacite 
pentru ca oamenii să poată explora și vorbi despre diferenţele și neînțelegerile 

lor pe un ton cât mai puţin defensiv. Acest proces este crucial pentru cei care- 
și doresc să înțeleagă mai bine lumea în care trăiesc sau școala de care 
aparţin. La fel ca un ochi de fereastră care ne încadrează și ne distorsionează 
subtil vederea, modelele noastre mentale determină ceea ce vedem. În orice 
experiență nouă, majoritatea oamenilor au tendința să rețină doar 
informaţiile care întăresc modelele lor mentale deja existente. 

Deși, la prima vedere, lucrul cu modelele mentales poate părea un 
exercițiu intelectual prea puţin relevant în „lumea reală“, aceasta este 
probabil cea mai practică dintre cele cinci discipline. Această disciplină are o 
relevanță directă pentru un număr surprinzător de dificultăți aparent de 
nerezolvat din școli. Asta pentru că modelele mentale neexaminate limitează 
abilitatea oamenilor de a se schimba. Un grup de inspectori și membri ai 
consiliului de administraţie al școlii ar putea crede tacit că singurul mod de a 
îmbunătăţi școlile este să se investească mai mulţi bani; astfel, ei nu se mai 
gândesc la alte abordări posibile. Un profesor ar putea presupune că elevilor 
din „cartierele rău famate“ nu le pasă de școală, așa că îi va scăpa subtil de sub 
mână. Un administrator ar putea presupune că sindicatul local al profesorilor 
va bloca toate inovările, așa că abordează sindicatele în mod defensiv, 
nedivulgându-le toate informaţiile — ceea ce în schimb îi face pe liderii 
sindicali să adopte o poziție mai defensivă și le confirmă asumpţiile că nu pot 
avea încredere în administratori. Conducătorii unei reforme școlare ar putea 
presupune, poate fără să-și dea seama în totalitate de acest lucru, că părinţii 
nu știu prea multe despre nevoile copiilor lor. Astfel, ei îndepărtează necugetat 
grupurile de părinţi, fără să înţeleagă vreodată de ce. Un muncitor de 
patruzeci și cinci de ani care nu a terminat liceul poate presupune că 
profesorii copilului său îl privesc de sus, și astfel nu-și poate aduna niciodată 
curajul necesar să participe la ședințele cu părinții, iar profesorii cred că lui de 
fapt nu-i pasă. Un membru al comunităţii locale ar putea presupune că, de 
vreme ce majoritatea educatorilor sunt femei, profesorii nu trebuie să fie 
plătiți atât de mult — și votează negativ la referendumul local pentru mărirea 
salariilor. 

Consecințele modelelor mentale netestate și neexplicitate pot fi tragice 
pentru copii. Statisticile sugerează că violenţa (bullying) este o trăsătură care 
predomină pe tot parcursul vieţii; un copil din școala generală care este 
considerat violent de profesori are o șansă de 69 de procente să comită o 
infracțiune în perioada adultă. Dar oare poate fi din cauză că profesorii și 
administratorii au un model mental al acelui copil ca fiind violent și îl tratează 
în consecință? Sau e din cauză că acel elev are un model mental nevăzut, 
nerostit, după care violența este cel mai eficient mod de a rezolva problemele 
— și nu poate găsi un mentor care ar putea să chestioneze această asumpţie în 
siguranţă și cu persuasiune? 

Practica „reconsiderării modelelor mentale“ ne ajută să vedem ochiul de 
fereastră metaforic prin care privim și ne ajută să reîncadrăm „fereastra“ prin 
crearea unor modele mentale noi care ne sunt mai favorabile. Sunt implicate 


*sk*ebpook converter DEMO Watermarks ee 


două tipuri principale de abilităţi în această practică: reflecţia (încetinirea 
procesului nostru de gândire pentru a deveni conștienți de modul în care ne 
formăm modelele mentale) și informarea (întreținerea unor conversații în 
care ne împărtășim deschis opiniile și ne aprofundăm cunoștințele despre 
asumpţiile altora). 

Informarea ar putea fi o abilitate foarte nouă pentru unii educatori. Există 
o regulă nescrisă în multe organizaţii, inclusiv în multe școli, care spune că 
oamenii nu ar trebui să pună întrebări decât dacă au deja un răspuns de 
oferit. Disciplina reconsiderării modelelor mentale combate acea idee. 
Oamenii pun întrebări, în practicarea acestei discipline, pentru că încearcă să 
învețe mai multe despre cele mai adânc ascunse atitudini și credinţe ale lor și 
ale celorlalți. Este nevoie de reflecţie și exercițiu conversaţional pentru a 
învăța să faci bine acest lucru. Exerciţiile și instrumentele conversaționale 
descrise aici s-au dovedit eficiente într-o varietate de împrejurări, inclusiv în 
multe sisteme școlare și agenţii guvernamentale, mai ales pentru că acestea îi 
învață pe oameni nu doar să pună întrebări, ci și să înveţe din răspunsuri. 


Scara inferenţelor:: 


Trăim într-o lume a credințelor care se autogenerează și rămân în mare 
parte netestate. Adoptăm acele credinţe pentru că sunt bazate pe concluzii 
deduse din ceea ce vedem și din experienţele noastre anterioare. Abilitatea 
noastră de a atinge rezultatele pe care ni le dorim cu adevărat este erodată de 
opiniile noastre că: 

e Credinţele noastre reprezintă adevărul. 

e Adevărul este evident. 

e Credinţele noastre sunt bazate pe date reale. 

e Datele pe care le selectăm noi sunt datele reale. 


De exemplu, să zicem că eu sunt un profesor care vine în faţa corpului 
profesoral cu o propunere pentru schimbarea programei de la științele reale. 
Doris, o profesoară experimentată și șefă de catedră, stă în capul mesei și pare 
să moară de plictiseală. Ea își întoarce dinspre mine ochii întunecați, posaci și 
își pune mâna la gură, abia schițând un căscat. Nu adresează nicio întrebare 
până aproape să-mi termin prezentarea, când intervine: „Cred că ar trebui să 
așteptăm până în anul viitor“. În această școală, asta înseamnă de obicei: „Hai 
să uităm despre asta și să trecem mai departe“. Toată lumea începe să 
răsfoiască hârtii și să-și pună notițele deoparte. Este evident că Doris crede că 
eu sunt incompetent — ceea ce este păcat, pentru că aceste idei sunt exact ceea 
ce are ea nevoie. Acum, dacă mă gândesc mai bine, ei nu i-au plăcut niciodată 
ideile mele. Este clar că Doris este o nenorocită însetată de putere. Până să 
ajung înapoi la locul meu, am luat o decizie: nu voi mai propune nimic 
niciodată vreunui grup din care face parte și Doris. Ea mă va submina de 
fiecare dată. Păcat că am un dușman care este atât de proeminent în sistemul 
școlar. În decursul a câteva minute (sau mai puţin), am urcat pe o „scară a 
inferențelor“* — o cale mentală de creștere a nivelului de generalizare ce 

conduce adesea la credințe neîntemeiate: 

e Am început cu date observabile: comentariul făcut de Doris este parte din 
experienţa comună. 

e Am selectat câteva detalii referitoare la comportamentul lui Doris: faptul că 
și-a luat privirea de la mine și căscatul aparent. (Nu observasem nici înainte 
să mă fi ascultat cu atenţie vreun moment.) 

e Am adăugat câteva interpretări ale acelor detalii. (Doris voia să mă grăbesc 
și să termin.) 

e Am trecut rapid la asumpțţii despre starea curentă a lui Doris. (Este plictisită.) 

e Am conchis că Doris, în general, crede că sunt incompetent. De fapt, acum 
cred că Doris (și probabil toţi cei pe care îi asociez cu ea) este împotriva mea. 


Eu fac: acțiuni (bazate 
pe credinţele mele) 


Eu adopt: credinţe 
(despre lume) 


Bucla reflexivă 
(credinţele 


Eu fac: presupuneri 


(bazate pe semnifica- noastre 

ţiile nou dobândite afectează 
datele pe care 

Eu adaug: sensuri le vom selecta 


(culturale și 
personale) 


data viitoare.) 


Eu selectez: date 
(din ceea ce observ) 


„Date" și experienţe 
observabile (așa cum 
le-ar putea surprinde 
o cameră de filmat) 


Astfel, pe măsură ce mă apropii de vârful scării, conchid că ceea ce cred eu 

reprezintă adevărul, că adevărul meu este evident și este bazat pe date reale. 
Totul pare rezonabil și se întâmplă atât de rapid, încât nici măcar nu-mi dau 
seama că am făcut asta. Singura parte vizibilă pentru oricine altcineva constă 
în datele direct observabile din partea de jos a scării și în decizia mea 
personală de a acţiona, reprezentată în partea de sus. Restul călătoriei mele 
de-a lungul scării este nevăzut, necercetat, neconsiderat potrivit pentru a fi 
discutat și extrem de abstract. (Aceste sărituri în urcușul pe scară sunt uneori 
numite „salturi în argumentare“.) 

Probabil că mai sărisem și înainte pe scara inferențelor. Cu cât mai mult 
cred că Doris nu mă place, cu atât îmi întăresc tendinţa de a observa 
comportamentul ei ostil în viitor. Acest fenomen este cunoscut sub denumirea 
de „buclă reflexivă“: credințele noastre influențează datele asupra cărora ne 
vom concentra data viitoare. În mintea lui Doris există ceva similar buclei 
mele reflexive. Pe măsură ce reacționează la comportamentul meu ciudat de 
potrivnic, probabil sare și niște trepte ale propriei scări, formându-și anumite 
concluzii despre mine. Fără vreun motiv aparent, în scurt timp, s-ar putea să 
devenim dușmani înverșunați. 


Nu îi voi propune idei noi lui Doris; 
le va folosi împotriva mea. 


Doris este o nenorocită 
însetată de putere. 


Lui Doris nu i-au 
plăcut niciodată 
ideile mele, nici 
măcar atunci 
când i se păreau 
corecte. 


Doris nu mă 
ascultă. 


Doris și-a dus mâna 
la gură în timp ce eu 
vorbeam. 
Acum imaginaţi-vă că eu, Doris și încă trei oameni suntem, să zicem, într- 
un comitet al programei școlare și avem aceste asumpţii și credinţe netestate. 


Atunci când ne întâlnim pentru a discuta o problemă concretă, atmosfera este 
plină de neînţelegeri, rupturi în comunicare și compromisuri superficiale. 

Este, cu siguranţă, posibil ca Doris să fi fost plictisită de prezentarea mea 
sau poate era nerăbdătoare să citească raportul de pe hârtie. E posibil să 
creadă că sunt incompetent, e posibil să se gândească la alte lucruri sau poate 
îi este frică să nu mă stânjenească. Cel mai probabil, ea a dedus că eu cred că 
ea este incompetentă. Nu avem de unde să știm cum stau lucrurile până nu 
găsim un mod să ne verificăm concluziile. 


Ori găsim o cale de a o motiva pe 
Jean, ori îi cerem să plece. 


Jean nu pare interesată 
să lucreze cu noi. 


Probabil a fost 
obligată să vină, dar 
pleacă imediat cât 
de repede poate. 


interesată de 
acest comitet. 


Jean, una dintre 
profesoarele din 
comitetul nostru de 
profesori și părinţi, a 
plecat mai devreme 
astăzi. 


Din păcate, asumpțţiile și concluziile sunt dificil de testat. De exemplu, să 
presupunem că eu vreau să aflu dacă Doris chiar mă crede incompetent. Aș 
putea să o iau deoparte și s-o întreb: „Doris, crezi că sunt idiot?“ Chiar dacă aș 
fi găsit un mod de a formula întrebarea, aș crede-o dacă ar spune „nu“? Și aș 
ierta-o dacă ar răspunde „da“? 

Nu poţi trăi fără să adaugi noi semnificaţii și fără să tragi concluzii. Ar fi 
un mod de viaţă ineficient, anost. Dar îți poţi îmbunătăți modul în care 
comunici prin reflecţie și folosind scara inferențelor. De exemplu, odată ce eu 
și Doris înțelegem concepţiile din spatele scării inferenţelor, avem la dispoziţie 
un mod sigur de a opri o conversaţie și a adresa câteva întrebări: 

e Care sunt datele observabile — despre care ar fi toată lumea de acord că 
sunt reale — care te-au determinat să faci acea afirmaţie? 
e Este toată lumea de acord în ceea ce privește natura acestor date? 

e Poţi să-mi spui care sunt argumentele tale? 
e Cum am ajuns de la acele date observabile la aceste asumpţii generale? 


Pot solicita date printr-o întrebare deschisă: „Doris, care a fost reacţia ta la 
această prezentare?“ Sau aș putea pur și simplu să testez datele observabile 
făcând un comentariu ca acesta: „Ai fost tăcută, Doris“. La care ea ar putea 
răspunde: „lau notițe; cred că avem un mare potenţial aici“. 

Observaţi că nu spun „Doris, cred că ai urcat pe scara inferenţelor. Uite ce 
trebuie să faci pentru a cobori“. Ideea acestei metode nu este de a diagnostica 
atitudinea lui Doris, ci de a face vizibil procesul de gândire al tuturor celor 
implicaţi, de a vedea care sunt diferențele dintre percepțiile noastre și ce avem 
în comun. (Ai putea spune: „Observ că urc pe scara inferenţelor și poate cu 
toţii o facem. Care sunt datele concrete aici?) 


„Martin, nu te străduiești 
suficient. Vei da greș." 


Martin este 
întotdeauna un caz 
problematic. 


Martin se agită de 
fiecare dată când 
îi vorbesc. 


Martin este 
agitat astăzi. 


Martin a tresărit când 
m-am adresat lui. 


Scara poate fi folosită în dezvoltarea personalului, în sala de clasă și într-o 
varietate de întruniri din școală sau din comunitate. Atunci când predai, de 
exemplu, în loc să lași controversele dintre elevi să se intensifice, ai putea 
întreba: „Ce ai auzit sau ai văzut de fapt și te-a condus la această concluzie?“ 

Scara inferenţelor poate fi folosită adesea pentru rezolvarea unor dispute 
aparent ireconciliabile între educatorii din cadrul unei circumscripţii școlare. 
De exemplu, sunt trei modele mentale generalizate printre educatorii și 
experţii în educaţie din prezent: 

1. Fiecare elev este un individ aparte, iar educaţia are cel mai mare grad de 
eficiență atunci când se ţine cont de diferenţele individuale („există diverse 
moduri de funcţionare a minţii“). 

2. Școlile au responsabilitatea de a-i educa pe toţi cei din sfera lor („niciun 

copil nu trebuie lăsat în urmă“). 

3. Școlile sunt instituţii cu un important efect de pârghie: calitatea democraţiei, 
a culturii și a economiei unei națiuni depinde de calitatea școlilor sale 
publice. 


Acestea sunt trei afirmaţii rezonabile în sine; dar atunci când sunt 
combinate fără a fi atent examinate, ele pot duce la concluzii dificile și 
dezbinatoare. Majoritatea dezbaterilor asupra educaţiei se desfășoară prin 
„salturi“ pe scara inferenţelor cu privire la aceste trei afirmații. lată câteva 
exemple. Educaţia are cel mai mare grad de eficienţă atunci când ţine cont de 
diferenţele individuale; deci a merge pe sistemul „exerciţiilor și repetiţiilor“ 
standardizate e ceva lipsit de valoare. Sau: mulţi tineri sunt analfabeți sau au o 
educaţie inadecvată; deci, școlile au eșuat. Sau: criticii școlilor publice scapă 
din vedere valoarea evidentă a acestora pentru democraţie; deci, cu siguranţă, 
acești critici au un plan ascuns. 

Oricare dintre aceste concluzii ar putea fi adevărată; ideea exerciţiului nu 
este de a le demonta. Mai degrabă, ideea exerciţiului este de a scoate la lumină 
lanțul de argumente, ca să le putem vedea în mod obiectiv și imparţial, 
analizându-le adesea în compania unor oameni care au o părere opusă. 


Echilibrarea pledoariei cu informarea: 


Întreţinerea unei conversații care duce la o cunoaștere colaborativă mai 
mare, la fel ca multe alte abilități, pare ușoară — până când încerci să o faci. 
Dar un plus de exersare a dialogului poate aduce rezultate foarte bune, iar 
această experienţă poate fi încorporată în discuțiile ce trebuie purtate. 

Tehnica de bază este simplu de descris: asigură un echilibru între 
pledoaria (advocacy) pentru punctul tău de vedere și informarea (inquiry) 
asupra punctelor de vedere ale celorlalți. Prezintă-ţi argumentele, apoi 
încurajează-i pe ceilalți să le combată. „Acesta este felul în care văd eu 
lucrurile și acesta este modul în care am ajuns aici. Cum sună pentru voi? Ce 
are sens pentru voi și ce nu are? Vedeţi alte modalităţi prin care aș putea să-mi 
îmbunătățesc punctul de vedere?“ Recompensa constă în clarificările creative 
și pătrunzătoare care apar atunci când oamenii combină perspective multiple. 

Procesul de informare (întrebările referitoare la argumentele și asumpțţiile 
din spatele afirmațiilor altor oameni) este mai valoros atunci când explicitezi 
argumentele și asumpțţiile din spatele afirmațiilor tale. Este foarte posibil ca, în 
general, să trebuiască să prezinți un punct de vedere personal și este 
important să-l exprimi — într-un context care îți permite să afli mai multe 
despre părerile celorlalți în timp ce ei află despre ale tale. Acest tip de 
pledoarie poate fi văzut ca o „urcare domoală pe scara inferenţelor“, pe 
măsură ce faci vizibil propriul tău proces de gândire. 

Nu recomandăm nici să treci în mod repetat de la o afirmaţie rigidă („Asta 
spun eu“) la o întrebare („Voi ce spuneți?“) și înapoi. Echilibrarea pledoariei cu 
informarea înseamnă dezvoltarea unor diverse moduri de a susține o idee și 
de a analiza argumentele celorlalţi, integrând cele două abordări. 

Mai jos, sunt câteva rețete conversaţionale care te-ar putea ajuta, în 
calitate de profesor sau de elev, să înveţi abilitățile de echilibrare a pledoariei 
și informării. Folosește-le de fiecare dată când o conversaţie oferă o 
oportunitate de învăţare — de exemplu, atunci când un grup de elevi discută 
un aspect dificil care necesită informaţii și participare din partea tuturor 
membrilor echipei. 


PROTOCOALE PENTRU O PLEDOARIE MAI BUNĂ 


| Ce să faci Ce să spui 


Exprimă-ți asumpţiile și descrie datele care au 
dus la acestea. 


| Arată care sunt argumentele tale. 


Explică în ce context vine punctului tău de 
vedere. Cine va fi afectat de ceea ce propui? În 
ce mod va fi afectat și de ce? Oferă exemple, 
chiar dacă sunt ipotetice sau metaforice. 


În timp ce vorbești, încearcă să-ţi imaginezi 
perspectivele altor oameni asupra a ceea ce 
spui tu. 


Testează-ţi în mod deschis concluziile și 
asumpțiile. 


Încurajează-i pe ceilalţi să exploreze modelul 
tău, asumpțţiile și datele tale. 


Dezvăluie lucrurile care-ţi sunt mai puţin clare. 
În loc să te facă vulnerabil, acest lucru va 


„lată ce cred eu și iată cum am ajuns să cred asta.“ 


„Am ajuns la această concluzie pentru că...“ 


„Imaginează-ţi că ești un elev care vine la această 
școală (... sau o persoană de afaceri din această 
comunitate sau un profesor care se apropie de 
pensionare etc.). lată cum te va afecta pe tine această 
idee.“ 


„Propun acest lucru pentru că pe baza (observaţiile 
sau datele tale) cred că (concluziile tale). Vi se pare o 
concluzie corectă?“ 


„Ce credeţi despre ceea ce tocmai am spus? Sau: 
„Vedeţi anumite defecte în raționamentul meu?“ 


„lată un aspect la care m-ați putea ajuta să mă 
gândesc mai bine...“ 


reduce forța vorbitorilor care nu sunt de acord 
cu tine și va fi o invitaţie pentru îmbunătăţire. 
Chiar și atunci când pledezi pentru ideile tale, 
ascultă, rămâi deschis și încurajează-i pe ceilalți 
să contribuie cu puncte de vedere diferite. 


„Vedeţi cumva altfel acest aspect?“ 


PROTOCOALE PENTRU O INFORMARE MAI BUNĂ 
Îndeamnă-i pe ceilalți să-și expliciteze procesul de gândire 


Ce să faci Ce să spui 


Condu-i ușor pe oameni în jos, pe scara inferenţelor, și 
află pe ce date se bazează. 


„Ce date ai pentru acea afirmaţie?“ Sau, 
mai simplu: „Ce te face să spui asta?“ 


În loc de „Ce vrei să spui?“ sau „Ce dovezi 
ai?“ spune: „Mă poţi ajuta să înţeleg cum ai 
gândit aici?“ 


Folosește un limbaj neagresiv, mai ales cu oamenii care 
nu sunt familiarizați cu aceste abilități. 


Adu la suprafaţă argumentele lor. Află cât mai multe 
informaţii despre motivele pentru care spun ceea ce 
spun. 


„Ce semnifică asta?“ Sau: „Cum se leagă 
asta de celelalte preocupări ale tale?“ 


„Întreb despre aceste asumpţii ale tale 
pentru că...“ 


Explică motivele tale pentru care ceri informaţii și modul 
în care cercetarea ta se leagă de preocupările, speranţele 
și nevoile tale. 


PROTOCOALE PENTRU A RĂSPUNDE PUNCTELOR DE VEDERE CU CARE NU EȘTI DE ACORD 


| Ce să faci Ce să spui 
| 

Asigură-te că înţelegi cu adevărat punctul de „Dacă înţeleg corect, tu spui că...“ 
vedere al celeilalte persoane. 


Explorează, ascultă și oferă propriile tale Întreabă: „Te-ai gândit la...2“; apoi prezintă-ţi 
puncte de vedere în mod deschis. preocupările și spune cum ai ajuns la acestea. 
PROTOCOALE PENTRU MOMENTELE DE IMPAS 

| Ce să faci Ce să spui 
Acceptă impasul și clarifică gândirea „Ce credem amândoi că este adevărat?“ Sau: „Ce ni se pare 
curentă de ambele părți amândurora că este adevărat, dar nu avem încă datele 

necesare?“ 

Caută informații care îi vor ajuta pe „În ce privinţe suntem de acord și în ce privinţe nu suntem 
oameni să meargă înainte. de acord?“ 


Întreabă dacă există un mod în care aţi 
putea construi împreună un experiment 
sau o cercetare care să ofere mai multe 
informații. 


Gândește-te la modelul mental al fiecărei „Pornim de la două seturi de asumpțţii foarte diferite? De 
persoane ca la o piesă dintr-un tablou mai unde provin acestea?“ 


mare. 

Întreabă ce date sau argumente le-ar „Ce-ar trebui să se întâmple, pentru ca tu să iei în calcul și 

putea schimba punctul de vedere. alternativa mea?“ 

Cere ajutorul grupului pentru redresarea „Simt că intrăm într-un impas și mă tem că am putea pleca 

situaţiei. de aici fără să fi căpătat o înțelegere mai bună. Aveţi vreo 
idee care ne-ar putea ajuta să ne clarificăm modul de 
gândire?“ 

Nu lăsa conversaţia să se încheie cu: „Eu nu înţeleg asumpţiile care stau la baza dezacordului 


„Suntem de acord că nu suntem de acord“. dintre noi.“ 


Paleta pledoariei/informăriiss 


Cunoaștem o profesoară universitară care (la sugestia studenților săi) a 
reprodus această schiță la o dimensiune mai mare și a agăţat-o pe peretele 
sălii sale de curs. Apoi, în ultimele minute ale fiecărui curs, elevii se uitau pe 
schița de pe perete și întrebau: „Unde ne-am aflat astăzi? Am fost într-o 
conversație constructivă? Sau am făcut pur și simplu afirmaţii și apoi ne-am 
retras?“ 

În timpul discuţiilor, având paleta la îndemână, ne crește și nivelul de 
conștientizare: „Mi-ar plăcea să testez ceva acum“ sau „Îmi dau seama că 
tocmai m-am purtat politicianist“. Acest lucru face posibil un parcurs pe care o 
simplă prelegere nu l-ar putea realiza. 

Nivel ridicat 


Testare: „lată ce spun eu, 


SS voi ce credeţi despre asta?“ Q 
(d 
A Impunere: „lată ce Discuţia constructivă: echilibrează % > 
Că spun eu și nu am pledoaria și informarea, 4/3 
„se de ce să vă explic.“ manifestă o curiozitate autentică, CA 
“ (disfuncţional) explicitează , 
argumentele Dialogul: suspendă toate 
il A asumpțiile, creează un loc în 
Asertare: „lată ce spun eu îi întreabă pe ândi 
și iată de ce spun ss, ceilalți despre ES taca 
= asumpțţiile A 
3 Explicație: „lată cum lor, fără un Politicianismul: dă impresia 
= funcționează lucrurile și ton critic sau echilibrării pledoariei cu informarea 
= iată de ce le văd astfel.“ acuzator. deși e obtuz. (disfuncţional) 
a 


A asista: a face comentarii privind 
procesul de grup, dar nu și conţinutul. 


Clarificare: „Care este 
întrebarea la care 
încerci să răspunzi?“ 


Interogare: „De 
ce nu poţi vedea 

că punctul tău de 
vedere este greșit?" 
(disfuncţional) 


A simți: a privi mersul conversaţiei 
fără a spune prea multe, dar fiind 
foarte conștient de tot ce se întâmplă. 


Conversaţie: Explorarea 
punctelor de vedere ale 
celorlalți și a motivelor 
din spatele acestora. 


A se retrage: A ieși mental 


din încăpere, a nu fi atent SS 
0 (disfuncțional) 
%, 
Nivel scăzut Nivel ridicat 


INQUIRY 


Replici sugestive: 
Phil McArthur, Nelda Cambron-McCabe, Art Kleiner 

La fel ca actorii care nu și-au învăţat replicile sau le-au uitat din cauza 
tracului, profesorii și elevii și-ar dori câteodată să fie cineva pe care să-l 
întrebe, cum fac actorii pe un platou de filmare: „Spune-mi te rog care este 
replica următoare“. Ai putea simţi asta, de exemplu, atunci când conversaţia 
nu este focalizată, participanţii sunt încăpățânaţi sau începe să se iște un 
conflict. Deși s-ar putea să vezi unde este problema, este posibil să nu știi cum 
ai putea fi de ajutor. Mai jos sunt câteva replici conversaţionale care pot fi 
folosite într-un impas sau în alte situații dificile, în școală sau în afara acesteia. 


Atunci când... 


Ai putea spune... 


Sunt exprimate opinii 
înverșunate fără argumente sau 
exemple... 


„S-ar putea să ai dreptate, dar mi-ar plăcea să înțeleg mai bine ce te 
face să crezi că...?“ 


Discuţia deviază aparent de la 
subiect... 


„Nu-mi este clar ce legătură are asta cu discuţia noastră. Îmi poţi 
spune de ce crezi că este relevant?“ 


Te îndoiești de relevanța 
propriilor gânduri... 


Sunt susținute mai multe opinii 
în același timp... 


„Asta s-ar putea să nu fie relevant acum. Dacă vi se pare că totuși e 
relevant, spuneţi-mi și mă voi gândi mai mult...“ 


„Avem acum trei idei“ (numește-le). Propun să le luăm pe rând...“ 

Percepi o reacție negativă din „Când ai spus (oferă un exemplu), am avut impresia că te simţeai 
partea celorlalți... (indică emoția). Dacă este așa, mi-ar plăcea să înțeleg ce te-a făcut să 
te simţi astfel plecând de la ceea ce am spus.“ 


Oamenii iau atitudine, însă nu-și „Înţeleg că aceasta este poziţia ta. Mi-ar plăcea să înțeleg care sunt 
clarifică problemele care-i grijile tale principale. Vezi această poziţie ca fiind cel mai bun mod 
îngrijorează... de a-ţi rezolva problemele?“ 


Se face o afirmație, însă punctul „Din ce spuitu, înțeleg că (interpretarea posibilă). Este corect?“ 
de vedere al acesteia nu este 
clar... 


Atunci când pare că o definiţie, o „Tocmai ai pronunțat (cutare cuvânt). Eu de obicei spun asta în 
frază sau un cuvânt sensul (prezintă conotaţia). Tu ce înţelegi prin (cutare cuvânt)?“ 
„problematic“ duce spre un 

impas... 


Începe cu informarea: 


echilibrarea pledoariei cu informarea. În multe cazuri, e bine să începi cu informarea. lată 
câteva „reţete“ conversaţionale care te pot ajuta să aprofundezi dialogul. 


La ce să te gândești Ce să spui într-o situaţie reală 


Atunci când pledez pentru ceva, îmi prezint „lată ce cred eu și iată cum am ajuns la această concluzie.“ 
gândirea și asumpţiile? 

Îmi expun în mod explicit argumentele? 

(Urc suficient de încet pe scara inferenţelor 

pentru a putea fi urmărit de alţi oameni?) 


Împărtășesc datele observabile separat de „Iată câteva lucruri pe care cu toții le putem accepta că 
concluziile mele și verific datele ținând stau într-adevăr așa — căci le putem observa cu toţii, nu-i 
cont de percepțiile celorlalți? așa?“ 


Îi încurajez pe ceilalți să exploreze modelul „Ce părere ai despre ceea ce tocmai am prezentat?“ 
meu și premisele sale? „Vedeţi vreo eroare în argumentele mele?“ 
„Ce-mi scapă din vedere?“ 


Ascult și rămân deschis? „Vedeţi asta diferit?“ 
„Cum v-ar afecta asta?“ 


Atunci când ascult părerea altei persoane, „Mă poţi ajuta să înțeleg cum ai gândit aici?“ 
îi cer să-și prezinte procesul de raționare, 

fără a presupune că știu ce urmează să 

spună? 


Îi cobor cu grijă pe ceilalți pe scara „Ce te face să spui asta?“ 
inferențelor pentru a vedea de la ce date au „Imi poţi explicita argumentele tale?“ 
pornit? 


Explorez argumentele celorlalți într-un „Ce semnifică asta?“ 

mod deschis, aflând cât de multe pot despre „Cum se leagă asta de celelalte preocupări ale tale?“ 
motivele pentru care spun ceea ce spun? „Nu sunt sigur că înţeleg unde vrei să ajungi.“ 

Sunt atent la semnificaţii și concepte mai „Te întreb despre asumpţiile tale pentru că...“ 

largi care s-ar putea alinia cu propriile „Cum ar afecta propunerea ta...?* 

mele idei sau ar putea oferi un context mai „Asta este asemănător cu...?* 

larg? „Imi poţi da un exemplu concret de...?“ 

Verific dacă am înţeles punctul lor de „Deci să înţeleg că vrei să spui...2“ 

vedere? 


Când sunt într-un impas, încerc să identific „Asupra căror aspecte suntem de acord și asupra căror 
informaţiile care ne-ar ajuta să avansăm? aspecte nu suntem de acord — și de ce?“ 


Văd modelul mental al fiecărei persoane ca „Să înţeleg că pornim de la două seturi de asumpții foarte 
pe o piesă dintr-un tablou mai mare? diferite?“ Sau: „Care este motivul neînţelegerii noastre?“ 

Întreb dacă există vreun mod în care am „Dacă încercăm să analizăm împreună, poate vom reuși 

putea face un experiment sau o cercetare să calmăm îngrijorarea mea sau să o confirmăm.“ 

pentru a ne testa asumpţiile? 

Cer ajutorul grupului pentru reorganizarea „Se pare că ne îndreptăm spre un impas și mă tem că vom 

situaţiei? pleca de aici fără o înţelegere mai bună. Aveţi vreo idee 
care ne-ar putea ajuta să ne clarificăm modul de 
gândire?“ 

Adresez întrebări de ghidare care duc „Dacă facem un pas în spate și ne uităm, care sunt 

oamenii spre dialog și spre o conversaţie lucrurile cele mai importante pentru noi din această 

mai profundă? dezbatere?“ 

Sunt dispus să mă las influențat? Sunt „Cred că m-aș putea lăsa convins, dar mai întâi trebuie să 

deschis să învăţ lucruri noi? înțeleg...“ 


Coloana din stânga 


Scopul: Să devenim mai conștienți de asumpţiile tacite care guvernează multe conversații și le 
sabotează bunul mers și să dezvoltăm un mod eficient de a discuta despre aceste premise 
nespuse. 

Rezumat: Reflectăm asupra unei conversații reale, pentru a dezvolta abilităţile de a răspunde 
mai eficient. 


Pasul 1: Alegerea unei probleme 


Conversaţiile din școli — din cadrul ședințelor administrative, cele dintre 
profesori și administratori, dintre educatori și părinţi, dintre elevi și toți 
ceilalți sau dintre membrii comunității — au adesea momente dificile. 
Rederularea în memorie a acelor momente și o gândire atentă despre cum am 
putea răspunde în momente similare din viitor pot fi un instrument eficace 
pentru a învăţa cum să lucrăm cu modelele mentale. Alege o problemă dificilă 
în care ai fost implicat lunile trecute, un tip de chestiune complicată și 
interpersonală pe care mulţi încearcă s-o ignore. 


Pasul 2: Coloana din dreapta (ce s-a spus) 

Acum gândește-te la cea mai dificilă ședință din această săptămână, 
referitoare la acea problemă. 

Ia câteva foi de hârtie și trasează linii verticale pe mijlocul fiecăreia. (Sau 
folosește un program de editare de text pe calculator pentru a crea două 
coloane.) În coloana din partea dreaptă, scrie dialogul care a avut loc în 
realitate. Dialogul se poate întinde pe câteva pagini. Lasă liberă coloana din 
partea stângă până termini. 


Pasul 3: Coloana din stânga (la ce te gândeai tu) 


Acum, în coloana din partea stângă, scrie la ce te gândeai și ce simţeai, dar 
nu ai spus pe parcursul ședinței. 


Un exemplu 


Un profesor (Jim Procter) este abordat de un părinte (Jane) care consideră 
că notele pe care acesta le dă copilului său sunt nedrepte. În coloana din 
dreapta, Jim reproduce ultimul dialog avut cu Jane. În stânga, Jim își amintește 
care au fost gândurile lui. În timp ce citești, reţine faptul că Jane are propria 
reprezentare a situației în memoria ei, cu o „coloană stângă“ proprie și cu 

propriile asumpţii și oportunităţi de informare. 


La ce mă gândeam Ce s-a spus 


Este vorba despre un copil de clasa a șasea.De JANE: Domnule Procter, i-aţi dat lui Susan un șapte la 

ce nu vine Susan la mine personal? ultima oră și nu cred că este corect. Cred că munca ei 
este de nota zece și cred că-i dați prea multe teme 
pentru acasă. 


Au mai venit deja alţi patru părinţi să-mi EU: Am încercat să notez corect lucrările, iar 
conteste notele semestrul ăsta. Cred că este o deprinderile ei pur și simplu nu sunt la nivelul 
modă. abilităților elevilor „de zece“ din această clasă. 


Nu-mi amintesc ce a spus despre Susan fostul JANE: Fostul ei profesor nu mi-a zis așa ceva. Și știu 
ei profesor, dar mă îndoiesc că a fost foarte sigur că muncește cât de mult poate. 
diferit de părerea mea. 


Asta va dura mai mult decât credeam eu. EU: Nu este vorba de o singură temă. Mă pot uita din 
nou la lucrarea ei, dar nu cred că părerea mea se va 
schimba. Ea chiar nu se concentrează. 


Îi tratez corect pe toți elevii mei. JANE: Sunteţi sigur că o trataţi corect? Ea întotdeauna 
a fost considerată un elev bun. 


Poate i-aș putea recomanda lui Jane niște pași EU: Nu am spus că nu voi lucra cu Susan. M-aș bucura 

ajutători. Trebuia să fiu mai atent. Poate există să muncesc cu ea, doar să vrea și ea să se liniștească și 

unele probleme acasă. să se îmbunătăţească. Dar de ce nu a venit chiar ea să 
vorbească cu mine? 


Ăsta e un fel de șantaj. Ar trebui să vorbesc JANE: E frumos ce ziceţi, dar nu cred că va veni să 
despre asta cu directorul adjunct înainte să vorbească cu dumneavoastră dacă nu-i schimbaţi nota 
devină mai rău. Dar nu trebuie să-i dau de mai întâi. Pentru că ea crede că această notă nu este 
înțeles lui Jane că aș fi îngrijorat. corectă. Și eu sunt de acord. 


EU: Lăsaţi-mă să mă gândesc la ce putem face și vă voi 
anunţa. 


Pasul 4: Reflecţia: folosind ca resursă coloana din stânga 


Poţi învăţa foarte multe doar scriind pe hârtie un caz ca acesta, lăsându-l 
deoparte pentru o săptămână și apoi recitindu-l. Acest tip de analiză devine un 
instrument prin care îți poţi examina propria gândire în timp ce te uiţi la 
gândirea altcuiva. 

În timp ce reflectezi, pune-ţi următoarele întrebări: 

e Care a fost intenția mea? Ce încercam să realizez? 

e Am atins rezultatele vizate? 

e Cum au contribuit comentariile mele la dificultățile apărute? 

e Ce m-a făcut să fac acele comentarii? 

e Cum aș putea schimba conversaţia pentru data viitoare? 

e De ce nu am spus ce aveam în coloana stângă? 

e Ce asumpțţii fac despre cealaltă persoană sau despre ceilalți oameni? 

e Care au fost beneficiile faptului că am procedat astfel? Care au fost riscurile? 
e Ce m-a împiedicat să acţionez diferit? 


În ședințele din școală, atunci când te simţi furios sau frustrat, coloana din 
stânga este o resursă valoroasă. Dacă îţi concentrezi atenţia asupra propriilor 
gânduri și identifici ce anume te-a perturbat, poţi opri apoi acțiunea în mod 
calm pentru a spune: „Înţeleg că avem de făcut lucruri importante, dar, încă o 
dată, nu cred că ne concentrăm asupra adevăratei probleme. Lăsaţi-mă să vă 

spun la ce mă gândeam dar nu am apucat să exprim...“ 

În alte cazuri, pârghia se află chiar în conversaţie. Începe prin a rescrie 
conversaţia precedentă așa cum ar fi putut decurge. Cum ţi-ai fi putut prezenta 
gândurile într-un mod care să fi contribuit la o conversație mai constructivă, 
cu rezultate mai bune pentru toţi cei implicaţi? Ce ai fi putut spune ca să poţi 
afla ce era în coloana din stânga a interlocutorului? 

Și, mai ales, ce întrebări ai fi putut adresa pentru a îndrepta conversaţia 
într-o direcție diferită? Cum ai fi putut pune pe primul loc informarea în 
fiecare stadiu? 

De exemplu, atunci când părintele spune: „Știu sigur că muncește cât de 
mult poate“, ai putea întreba: „Din ceea ce observi, ce te face să spui asta?“ 

Pentru a te asigura de obiectivitate, arată conversaţia revizuită unei 
persoane neimplicate (cum ar fi un coleg cu mintea deschisă și de încredere.) 

Poţi folosi acest exerciţiu și pentru a anticipa conversațiile pe care le-ai 
putea avea în curând: scriind pe hârtie la ce te-ai gândi, ce ai spune, ce ar 
putea spune cealaltă persoană și în ce fel ţi-ar da de gândit. Acest lucru te 
poate ajuta să te pregătești în avans pentru conversațiile dificile, identificând 
unele dintre modelele tale mentale și examinându-le dinainte. 


Amplificareas 
Scopul: O înţelegere mai bună a modelelor mentale care pot duce la interpretări greșite în 
comunicarea dintre grupul care deține puterea și ceilalți și explorarea modurilor de 
clarificare a expectaţiilor. Acest exercițiu poate fi folosit pentru reflecţie individuală sau în 
grupuri mai mici de patru sau cinci profesori sau administratori, selectate din grupul mai 
mare. Din experienţă, am observat că această tehnică este deosebit de utilă atunci când 
sunt coimplicaţi în conversaţie atât profesori, cât și administratori. 

Regele a fost trădat. Henric al II-lea Plantagenetul, regele Angliei din 
secolul al XII-lea, a tras sforile pentru ca prietenul său foarte bun, tovarăș de 
arme și de petreceri, Arhidiaconul Thomas ă Becket, să devină Arhiepiscop de 
Canterbury. Henric s-a gândit că, astfel, va avea un control mai mare asupra 
Bisericii. Însă noul Arhiepiscop și-a schimbat brusc loialitatea; a întrerupt 
contactul cu regele, a renunțat la palat și la veșmintele bogate și a refuzat să 
fie de acord cu porunca lui Henric al II-lea ca membrii clerului să fie judecaţi 
la curţile regale. Atunci când Becket a excomunicat unii episcopi loiali regelui, 
aceștia au mers la Henric să se plângă. La cina dintr-o seară a anului 1169, 
regele a fost auzit bombănind: „E oare cu putinţă ca un om care a mâncat din 
pâinea mea (referindu-se la Becket) să mă insulte pe mine și întregul regat și 
niciunul dintre servitorii leneși care mănâncă la masa mea (referindu-se la 
cavaleri și curteni) să nu mă ajute să pun capăt acestei sfidări?“ 

Patru dintre cavaleri au luat această remarcă nepremeditată și frustrată ca 
pe o poruncă. Ei s-au furișat afară, au călărit până în Canterbury și l-au omorât 
pe Arhiepiscop. Această crimă, pe care regele aparent nu și-a dorit-o, l-a costat 
tot ce era valoros pentru el: fostul său prieten (cu care spera să se împace și 
care îi lipsea foarte mult); poziţia sa în cadrul Bisericii (el a fost excomunicat 
imediat); iubirea oamenilor din Anglia (în ciuda umilinței sale în pelerinajul 
spre Canterbury); concesiile politice pe care Becket i le-a cerut ani de-a rândul 

(și pe care el le-a aprobat acum fără discuţii) și respectul propriilor săi fii, care 
au luptat împotriva lui într-o serie de războaie care au durat până la sfârșitul 
vieţii sale. (Iar pe nefericiţii cavaleri ce i-a costat? Henry i-a întemnițat.) 

Teoreticianul culturii organizaționale Charles Hampden-Turner numește 
acest tip de fenomen „amplificare“. Oamenii acționează conform cu ceea ce 
percep (sau bănuiesc) că vrea să se întâmple o persoană aflată într-o poziţie de 
conducere. Un director menţionează un proiect pe care ar vrea să-l vadă 
început cândva, chiar dacă nu este chiar atât de important pentru el, și 
descoperă, trei săptămâni mai târziu, că cineva nu a dormit trei nopţi la rând 
pentru a-i pune proiectul pe birou. După ce o inspectoare menţionează că A 
cincea disciplină de Peter Senge îi ghidează gândirea despre școli, ea începe să 
observe cărți de Peter Senge pe birourile oamenilor și inserţii frecvente ale 
expresiilor sale, precum „modele mentale“ și „gândire sistemică“, în 
conversații. 

Aceste răspunsuri apar pentru că oamenii nu știu ce vor cu adevărat cei 
din vârfurile ierarhiei. Și, din varii motive, ei nu întreabă sau le este frică să 
ceară clarificări. Asta înseamnă că ei sunt limitați la semnalele pe care le prind 
în timpul ședințelor sau al unor întâlniri întâmplătoare — semnale care 
reprezintă doar o mică parte din intenţiile reale ale conducătorului. Puși în 
faţa acestei lipse de cunoaștere a deciziilor pe care trebuie să le ia, oamenii 
tind să compenseze cu bănuieli — adesea bănuind greșit. Sau se protejează 
luând atât de multe decizii șovăielnice și contradictorii, încât nu ajung 
nicăieri. 

Consecința bazării doar pe bănuieli? Uneori este pur și simplu un efort 
risipit și o performanţă nenecesară. Alteori însă este mult mai rău. Dacă un 
elev din clasa ta sau un profesor din școala ta își dă cu presupusul și încearcă 
să facă ceva în speranța că-ţi va plăcea, dar reprezintă de fapt o înțelegere 
greșită a intențiilor tale și tu reacţionezi, chiar și cu bunăvoință, dezaprobator 
— atunci acea persoană nu va mai lua vreo altă iniţiativă. Nici cei care au fost 
de față atunci când ai reacţionat nu vor mai încerca ceva nou. (Cel mai 
probabil, nici alţi cavaleri ai lui Henric al II-lea nu au mai făcut nimic după 
întâmplarea cu Becket, ceea ce explică probabil și de ce au mers atât de prost 
restul campaniilor sale militare.) De acum înainte, oamenii vor aștepta până 
când le vei da indicaţii clare, fără să se ofere să facă ceva, pentru că și-au 
pierdut încrederea în abilitatea lor de a-ţi ghici nevoile. În timp, vei ajunge să 
crezi că niciunul dintre angajaţii tăi nu este capabil să gândească singur. Toţi 
ceilalți vor ajunge să creadă că ești egocentric, arbitrar și că nu ţii cont de 
ceilalți. 

Dacă îţi dorești cu adevărat să întrerupi ciclul acestor bănuieli, trebuie să 
reduci nivelul distorsiunilor din semnalele care sunt amplificate. Politicienii, 
diplomații și psihiatrii știu de mult că trebuie să fie extrem de precauțţi chiar și 
cu cele mai aleatorii remarci ale lor, pentru că acestea pot avea efecte colosale 
asupra celor care îi ascultă. În calitate de profesor sau de membru din 
conducerea școlii, trebuie să faci ceva similar. Aceasta presupune să știi ce 

mesaje transmiţi în mod inconștient și să le comunici într-un mod mai 
conștient, fiind tu însuţi un exemplu al comportamentului nou pe care vrei să-l 
promovezi. 

Acest exerciţiu te poate ajuta, individual sau în cadrul unui grup, să 
explorezi neînțelegerile din jurul tău și să găsești modalităţi de evitare a 
eventualelor daune aduse de oameni cu intenţii bune. 

1. Au fost amplificate comentariile tale? 

a. Care a fost intenţia ta? 

b. Cum ai comunicat acea intenţie? 

c. Care au perceput ceilalți că este intenţia ta? 

d. Cum ai aflat despre înțelegerile greșite? 

e. Care au fost consecinţele? 

f. Ce, din ceea ce ai aflat mai târziu, ţi-ai fi dorit să știi mai devreme legat 

de percepţia oamenilor? 
2. Ai fost vreodată în situaţia de a „bănui“ ce ar fi vrut cineva să faci? 

a. Care ai perceput că era intenţia liderului? 

b. Ce anume, din ceea ce ai văzut sau ai auzit, te-a dus la această concluzie? 

c. Cum ai știut dacă acest lucru era important pentru lider? Ce anume, din 

ce a făcut el sau ea, te-a dus la această concluzie? 

d. Cum ţi-ai schimbat comportamentul după această comunicare? 

e. Dacă ar rămâne absolut anonim, ce i-ai spune liderului despre reacția 

ta? 
3. A cui voce este cel mai probabil să fie amplificată în școala ta și de ce? 
4. Ce strategii pot fi folosite pentru a diminua procesul de „ghicire a 
intenţiilor“ care apare în amplificare? 

Dacă faceţi acest exerciţiu în grupuri mai mici, comparaţi răspunsurile. 
Cereţi fiecărui grup să evidenţieze ideile majore apărute în conversaţia lor. 
Notaţi-le într-un loc vizibil din sală. Evaluând ideile notate, cereți grupului să 
prioritizeze o listă de strategii care pot fi folosite în situaţia lor. 

5. Învăţarea în echipă 


La bază, învăţarea în echipă este o disciplină menită ca, în timp, să-i facă 
pe oamenii dintr-o echipă să gândească și să acţioneze împreună. Membrii 
echipei nu trebuie să gândească la fel — cu siguranţă, este puţin probabil să se 
întâmple vreodată acest lucru și nu există vreun motiv pentru care ar trebui 
să o facă. Dar prin exersarea regulată, ei pot învăţa să conlucreze eficient. 

Școlile abundă în activităţi în echipă. O clasă este o echipă de oameni care 
au nevoie unii de alţii pentru a-și atinge scopul comun: să-și dezvolte 
competenţe împreună. Această echipă include în mod implicit și oameni care 
nu sunt considerați membri: autorii manualelor și ai resurselor folosite în sala 
de clasă, personalul care, prin munca sa, face învățarea posibilă, 
administratorii care asigură resursele și susțin nevoile clasei, precum și 
părinţii, a căror participare asigură o parte din puterea clasei. Echipa de bază 
totuși este formată din oameni care vin în sala de clasă zi de zi — profesorii și 
elevii. 

Atunci când urci la nivelul sistemelor nișate către nivelul școlii și al 
comunității, echipele realizează cel mai mare volum de lucru. Politicile sunt 
stabilite de o echipă aleasă, cunoscută sub numele de consiliu de administraţie 
al școlii; consiliul, inspectorul și managerii formează propria lor echipă. 
Echipele de stabilire a programei școlare, echipele de pe teren și echipele de 
dezvoltare a personalului, toate dau tonul pentru inovaţie în școli. Echipele 
interne au devenit din ce în ce mai influente: de exemplu, Întrunirea naţională 
a inspectorilor școlari din SUA a iniţiat întâlniri între inspectori care își 
compară observațiile și construiesc competenţe de învăţare organizaţională în 
sistemele lor școlare. Aceste competențe au început să se infiltreze și în 
echipele lor administrative; consiliile de administraţie din sisteme școlare 
individuale practică adesea tehnici de tipul reconsiderării modelelor mentale. 

Datorită experienţei căpătate de multe școli în ceea ce privește abordări 
precum predarea în echipă, teambuilding-urile și grupurile interactive, 
educatorii cred adesea că ei practică deja de ani buni o variantă a acestei 
discipline — a învăţării în echipă. Totuși, majoritatea lucrului la „construirea“ 
echipelor implică sesiuni separate de „retragere“ pentru îmbunătăţirea 
abilităţilor de comunicare. Apoi echipa se întoarce și își continuă activitatea 
obișnuită în aceleași moduri contraproductive. Învăţarea în echipă, în 
contrast, este o disciplină a transformării active a abilităţilor de comunicare de 
zi cu zi, în cadrul ședințelor profesorale, în întâlnirile de perfecționare a 
personalului și chiar în sala de clasă. 

Nucleul învăţării în echipă este consimțirea activă a unui grup care se 
reunește periodic de a gândi și a acţiona împreună ca sistem viu. Aceasta nu 
presupune doar luarea unor decizii singulare sau stabilirea unor roluri statice 
și urmarea întocmai a unor sarcini individuale. Aceasta presupune discuții 
continui, respectuoase și atente despre problemele care trebuie înţelese și 
rezolvate. 

Această disciplină implică adesea întoarcerea la întrebările fundamentale: 
Ce ne-a făcut să alegem educaţia ca profesie și ce ne-a ţinut aici? Care sunt 
credințele noastre fundamentale despre copii și despre mediile din care 
provin? Care sunt acele aspecte ale școlii noastre ce necesită o schimbare și ce 
trebuie să rămână neschimbat? Vor fi multe perspective, iar echipa nu trebuie 
să fie de acord asupra fiecărui aspect. Dar echipa trebuie să gândească „pe 
aceeași linie“. 


„Alinierea“ 


Învăţarea în echipă este bazată pe conceptul „alinierii“ — ca formă 
distinctă de acord. Derivat din franțuzescul aligner („a așeza în linie“), 
„alinierea“ are conotaţia de aranjare a unui grup de elemente împrăștiate 
astfel încât acestea să funcţioneze ca un întreg, orientându-le așa încât fiecare 
să fie conștient de existenţa celuilalt, de scopul lor comun și de realităţile lor 
curente. Deși oamenii își păstrează individualitatea, eforturile lor se vor 
îndrepta în mod natural într-o direcție comună. Ei irosesc mai puţin timp și 
mai puţine eforturi pentru a-și atinge obiectivele comune, pentru că se înțeleg 
mult mai bine unii pe ceilalți. Chiar dacă nu sunt de acord, ei se cunosc unii pe 
alții suficient de bine, pentru ca fiecare dintre ei să poată vorbi în numele 
grupului ca întreg cu privire la multe subiecte și fără a trebui să se consulte cu 
ceilalți în prealabil. 

Într-o sală de clasă, „alinierea“ apare atunci când toţi elevii se simt 
implicaţi în demersurile lor comune de învăţare, nu doar în învăţarea 
individuală. Într-o școală sau într-o comunitate, „alinierea“ începe cu 
abilitatea membrilor de a se vedea și a se respecta reciproc și de a stabili 
câteva modele mentale comune asupra realității. 


Dialogul în școlisi 

Cea mai eficientă practică pentru învăţarea în echipă pe care o cunoaștem 
provine din acea formă a conversaţiei cunoscută ca „dialog“. William Isaacs, 
directorul MIT Dialogue Project și al Institutului DiaLogos, definește dialogul 
ca pe o cercetare colectivă și susținută a experienţelor cotidiene și a lucrurilor 
pe care le considerăm de la sine evidente. Scopul dialogului este de a crea un 
cadru nou prin stabilirea unor delimitări ale unui „câmp“ sau „domeniu“ de 
cercetare: un cadru în care oamenii pot deveni mai conștienți de contextul din 
jurul experienţei lor și de procesele de gândire și de simţire care au creat acea 
experienţă. 

În practicarea dialogului, suntem atenţi nu doar la cuvinte, ci și la spaţiile 
dintre cuvinte; nu doar la rezultatul unei acţiuni, ci și la momentul în care se 
desfășoară; nu doar la lucrurile pe care oamenii le spun, ci și la timbrul și la 
tonul vocii lor. Suntem atenţi la semnificația „câmpului“ de cercetare, nu doar 
la elementele sale separate. În procesul dialogului, oamenii învaţă cum să 
gândească împreună — nu doar în sensul de a analiza o problemă comună sau 
de a crea conţinut nou în cunoașterea colectivă, ci și în sensul exploatării unei 
sensibilități colective, în care gândurile, emoţiile și acţiunile care rezultă din 

aceasta nu aparțin unui singur individ, ci tuturor. 

Dialogul este o practică veche. La început poate părea bizar, dar devine 
foarte natural pentru majoritatea oamenilor după ce încep să dialogheze. 
Acesta ar putea fi motivul pentru care dialogul pare să înflorească în lumea 
modernă, în ciuda unei serii de bariere instituționale. 

În propria școală sau în propriul sistem școlar, întreţinerea unor serii de 
dialoguri pe marginea unor subiecte importante poate stabili treptat un cadru 
în care oamenii experienţiază puterea întregului. Veţi avea posibilitatea să 
vorbiți despre probleme controversate, precum regulile sindicatului sau 
dezacordurile asupra programei educaţionale, într-un spaţiu imparţial în care 
oamenii sunt încurajați să pună întrebări fără a fi nevoiţi să treacă brusc la 
soluţii. Atunci când înţelegeți mai bine gândirea celuilalt, puteţi începe să 
înaintați prin tipare coordonate de acţiune, fără vechiul proces decizional 
artificial și anost. Puteţi începe să acţionaţi într-un mod „aliniat“. În multe 
cazuri, nu va trebui să stabiliți un plan de acțiune pentru ce trebuie să facă 
fiecare, la fel cum nici zborul unui stol de păsări dintr-un copac, într-o ordine 
perfect naturală, nu necesită o planificare. 

Dialogul este un fel de antidot valoros pentru fragmentarea și izolarea 
vieţii moderne. Oamenii au tendința să împartă lumea în categorii și apoi să 
trateze categoriile ca fiind intangibile, uitând că acestea sunt dinamice și în 
continuă schimbare. Disputele dintre oamenii de afaceri și educatori, dintre 
muncitori și conducere, dintre cei de stânga și cei de dreapta și dintre membrii 
aceleași familii sunt toate simptome ale acestui tip de hipnoză; ele nu pot fi 
„rezolvate“ doar prin mai multe discuţii sau dezbateri. Acestea pot fi rezolvate 
doar printr-o conversaţie în care oamenii sunt atrași să vadă dincolo de 
limitele pe care și le-au stabilit singuri.S2 


Proiectarea dialogului 


Un facilitator priceput poate ajuta grupul să ajungă să vadă fluxul de 
energie și semnificație dintre ei devenind tangibil și captivant. Facilitarea 
externă este de asemenea valoroasă pentru menținerea perspectivei; este ușor 
să rămâi blocat în dezbateri, în certuri sau într-o construire a unui fals 
consens, dacă nu este cineva care să atragă încontinuu grupul spre scopul său 
real. Dar chiar și fără un facilitator, oamenii pot dezvolta conversații mai 
profunde, mai apropiate de dialog, urmând câteva reguli e bază: 

e Începe cu o invitaţie. Oamenilor trebuie să li se ofere alegerea de a participa. 

e Suspendă-ţi asumpţiile și credinţele atunci când apar — cu alte cuvinte, 
explorează-le dintr-o varietate de unghiuri, fă-le explicite, cântărește-le mult 
și încearcă să înţelegi de unde au apărut. Cuvântul „a suspenda“ înseamnă „a 
agăța ceva în faţa ochilor“. „Agăţarea“ asumpțţiilor în faţa ta, astfel încât tu și 
ceilalți să puteţi reflecta asupra lor, reprezintă o artă delicată și puternică. 
Asumpțţiile trebuie să fie vizibile în mijlocul încăperii, ca și cum ar fi agăţate 
pe o sârmă, la îndemâna tuturor (inclusiv a proprietarului lor) pentru a fi 
cercetate și explorate. 

e Începe fiecare ședință cu câteva cuvinte de „deschidere“ și sfârșește-o cu alte 

câteva cuvinte de „încheiere“. Aceasta înseamnă să oferi oportunitatea 
fiecărui participant să vorbească pur și simplu pentru un moment despre 
ceea ce gândește, ce simte sau ce a observat. Insistă asupra faptului că este 
important să vorbească din experiența personală. Când știu că vor avea 
ocazia să vorbească, oamenii tind să se relaxeze. (Despre „cuvintele de 
deschidere“, v. Partea a VI-a, cap. 1.) 

e Evită planificările și pregătirile elaborate; acestea inhibă cursul liber al 
conversaţiei. 

e Deși întâlnirea în cadrul unui prânz ar putea sparge gheaţa, noi 
recomandăm să eviţi tentaţia; cadrul restaurantului și mâncatul pot distrage 
atenţia. 

e Cădeţi de acord, la nivelul grupului, să vă întâlniți de trei ori înainte să 
decideţi dacă să continuaţi sau să dizolvaţi grupul. Mai puţine întâlniri ar 
putea să nu reprezinte un test obiectiv; ar putea dura ceva până să ajungeţi 
la forma dialogală a conversaţiei. 

e Vorbiţi către centrul grupului, nu unii către ceilalți. Creați un fond de 
semnificații comune. Dacă doi oameni încep să se certe sau dacă intenţia 
grupului este sabotată în alte moduri, atrage-le discret atenția oamenilor că 
aţi deviat de la subiect și reveniţi pe direcţia dorită de grup. 

e Lasă fiecare persoană să termine de vorbit și fă o scurtă pauză înainte să 
vorbească următoarea persoană. Sugerează ca oamenii să-și bazeze 
comentariile pe ceea ce are nevoie grupul să audă în continuare — nu pe 
propria lor nevoie de a vorbi. 


Atunci când aceste tehnici fac parte dintr-o serie continuă de conversații și 
când oamenii nu au alt plan decât cel de a stabili o conexiune mai profundă cu 
cei care sunt importanţi pentru ei, se întâmplă ceva foarte profund. O sesiune 
de dialog, de exemplu, a fost despre cât de multă atenţie ar trebui acordată și 
cât de mulţi bani ar trebui luaţi din bugetul școlii pentru diversele activități 
școlare și alocați educaţiei speciale. La dialog au participat profesori, 
administratori, părinţi, asistenţi sociali și susținători ai comunităţii. Toţi cei 
prezenţi aveau o atitudine adânc înrădăcinată, bazată pe experienţa personală 
cu persoanele cu dizabilităţi, pe experienţa de profesori și pe ceea ce știau 
despre bugetele de stat și legislaţie. Dar după ce fiecare a vorbit din inimă, cu 
toții au ajuns să recunoască motivele pentru care ceilalți au ajuns la punctele 
de vedere pe care le au. Problema a primit o semnificație pe care nu o avusese 
până atunci, de parcă marile posibilități ale educaţiei speciale în sine atârnau 
în aer în faţa grupului. Nu s-a rezolvat nimic; nu s-a decis vreo politică anume. 
Dar după aceste dialoguri, disputele asupra acestei probleme au părut să 
dispară, de parcă oamenii ar fi descoperit că nu au cum să abordeze această 
problemă altfel decât ca membri ai aceluiași corp social. Mai târziu, în cadrul 
altor întâlniri, s-au luat decizii. Oamenii au spus că erau mult mai mulţumiţi 
de acele decizii și că acum înțelegeau mai bine care era miza, ceea ce n-ar fi 
fost posibil dacă dialogul nu ar fi avut loc. 

Învăţarea în echipă aplicată în învățământ 

Mulţi profesori buni practică deja, instinctiv, învățarea în echipă.t 
Învăţarea prin cooperare, de exemplu, așa cum a fost cercetată și dezvoltată 
de David și Roger Johnson de la Universitatea din Minnesota, este o metodă 
eficientă de învăţare în echipă folosită în multe școli. Aceasta are loc atunci 
când elevii îndeplinesc sarcinile împreună, în grupuri de doi sau mai mulţi, iar 
profesorul îi învaţă să faciliteze, să dezbată și să rezume ideile celorlalți și 
chiar să „adopte“ anumite puncte de vedere în cadrul dialogului, apoi să 
schimbe rolurile, astfel încât fiecare să-și poată vedea asumpţiile „suspendate“ 
în faţa grupului. 

Metodele învăţării în echipă sunt deosebit de valoroase în anumite 
structuri școlare. De exemplu, în sălile de clasă cu copii de vârste diferite, 
elevii beneficiază foarte mult de pe urma unei baze colective de cunoștințe. La 
începutul unui capitol la istorie, într-o sală de clasă în care se află copii de 
clasa a treia, a patra și a cincea, de exemplu, profesorul ar putea întreba: „Ce 
știm deja despre exploratorii Lumii Noi?“ și să scrie pe tablă cunoștințele 
despre care vorbesc elevii. Cei din clasa a cincea și-ar putea aminti informații 
din anii trecuţi pe care cei din clasa a treia nu le-au învăţat încă, în timp ce un 
elev din clasa a patra care este fascinat de vapoare s-ar putea să știe lucruri pe 
care nu le știe nimeni altcineva din sală. Dar pentru ca această metodă să 
funcţioneze, elevii din clasele inferioare, care sunt fizic mai mici și posibil 
intimidaţi, au nevoie de recunoașterea formală a faptului că fiecare are ceva 
de oferit; iar elevii din clasele superioare trebuie să vadă că sunt trataţi ca 
parte a grupului întreg, nu ca dominatori ai grupului. 

Tehnicile învăţării în echipă pot fi utile și în afara sălii de clasă. De 
exemplu, acestea pot fi vitale pentru comitetele școlare, mai ales când acestea 
includ reprezentanţi ai elevilor. Perfecţionarea personalului, de asemenea, 
este un prilej bun pentru învăţarea în echipă. Folosirea la scară largă a 
comunităţilor de învăţare profesională oferă un important câmp de practică în 
care profesorii învaţă unii de la alţii. Se poate deschide un dialog despre 
valorile și credinţele fundamentale: „De ce suntem noi aici? Ce ne-a făcut să 
alegem educaţia ca profesie? Ce ne-a ţinut aici?“ Surprinzător de puţini 
profesori au avut vreodată acea conversaţie într-un grup de colegi de-ai lor, și 
acesta este un lucru importanti. 

Un număr mai mare de forumuri generale reprezintă de asemenea 
contexte valoroase pentru dialog. O întrebare de deschidere a unui dialog la 
nivelul întregii școli este: „Dacă am putea schimba orice lucru ne-am dori la 
educație — nu referitor doar la această școală, ci la contextul educaţiei în 
general —, care ar fi acel lucru?“ Atunci când profesorii și studenţii de la 
Departamentul de Leadership Educaţional de la Universitatea din Miami și-au 
pus această întrebare, au ajuns să vorbească despre nevoia profundă de 
învăţare despre științele umane interdisciplinare, mai ales în cazul oamenilor 
aflaţi la conducere. 

Acest lucru s-a întâmplat în mijlocul unui dezacord exploziv cu privire la 

direcția în care se îndreaptă departamentul. Dialogul a implicat oameni care 
erau adepţii celor mai diferite puncte de vedere, începând cu marxiști și 
terminând cu cei conservatori; nimeni nu și-a schimbat punctul de vedere, dar 
cu toții au fost puși în fața mizei comune privind viitorul educării 
conducătorilor și valoarea unui leadership bine pregătit. Acest dialog a dus la 
dezvoltarea unei programe educaţionale interdisciplinare pentru leadership 
care a ajuns să fie pe larg recunoscută în domeniu. (Vezi și Partea a IX-a, cap. 
2.) 

Un alt punct valoros de începere a dialogului este pur și simplu următorul: 
„Ce cred profesorii despre copii? Ce modele mentale avem noi, în calitate de 
educatori, despre copiii din judeţul nostru? Și de unde vin acele modele 
mentale?“ Unii educatori cred, în mod profund, că cea mai mare 
responsabilitate pentru învăţarea unui copil o au școala și în special 
conducătorul școlii — directorul. Alţii îi văd pe părinţi ca fiind direct 
responsabili, alții pe profesor, iar alţii, chiar pe copii. Un dialog amănunțit îi 
poate ajuta pe oameni să vadă implicaţiile asupra politicilor avute de aceste 
atitudini divergente și sursa acestora din urmă. 


Hărţi conceptuale pentru învăţarea în echipă 


Una dintre cele mai mari încercări cu care se confruntă echipele este 
stabilirea unui context al înţelegerii comune. Tehnicile hărților conceptuale, 
cunoscute și ca diagrame conceptuale asociative, pot fi de mare ajutor. Aceste 
diagrame expun asumpțţiile tuturor și relaţiile dintre ele în faţa grupului, 
pentru a putea fi văzute și discutate împreună. Harta ajută de asemenea la 
ilustrarea gândirii unui grup într-un mod foarte vizual, care previne 
împotmolirea conversaţiei. 


| Colegi 
În curs de 


dezvoltare 
De dezvoltat 


Guceu) autoreglare 
Atitudini față Neponeabii ași 
de școală 


De exemplu, dacă ești directorul unei școli și trebuie să iei o decizie asupra 
suspendării unui elev, poţi convoca o ședință cu părinţii elevului și cu toţi 
profesorii implicaţi. Începe cu o hartă pe care să ilustrezi numele elevului și 
patru dimensiuni diferite: performanţa sa academică, procesul dezvoltării, 

Societate 
Familie și 
prieteni 


Abilităţi de 


Numele 
copilului 


Congruenţa dintre 
casă și școală 


Expectanţe privind 
comportamentul 


rețeaua sa socială și congruenţa dintre viaţa de acasă și viața școlară. 

Îndeamnă-i pe toţi cei prezenţi să completeze cercurile. Îndeamnă-i pe 
părinţi, de exemplu, să vorbească despre relaţiile pe care le are copilul cu 
fraţii și surorile sale, dar și cu alţi copii. „Când iese la joacă, copilul se joacă cu 
alți copii mai mari sau mici decât el?“ Întreabă-i pe profesori ce au observat în 
situaţiile nestructurate, cum ar fi pauzele de masă, și ce au văzut în timpul 
orelor. 

Apoi priviţi elevul din perspectiva dezvoltării, mai ales punctele lui tari, 
sau ceea ce Robert Brooks numește „insule de aptitudini“ — posibile talente 
care apar și calități care nu s-au dezvoltat încă. „Știu că fiul dumneavoastră 
este cel mai mic dintre băieţii din această clasă“, ai putea spune. „Cum îl 
afectează acest lucru?“ Gândiţi-vă apoi la aspectele academice: stilul de lucru, 
performanţele și atitudinile elevului față de școală. „Copilului dumneavoastră 
îi place la școală? Cum au fluctuat notele, mediile și rapoartele lui de 
evaluare?“5 

Apoi analizați congruența dintre mediul de acasă și cel de la școală. „Ar 
putea fi benefic“, poţi întreba, „să încercăm să analizăm acest comportament 
deranjant atât acasă, cât și la școală? Cum putem face acest lucru?“ În timp ce 
discutaţi, notează lucrurile importante în ariile specifice ale diagramei. La 
final, se pot vedea riscurile la care este expus copilul, fără a învinovăţi copilul, 
părinţii sau pe altcineva. 


Adoptarea de 
noi instrumente 
Numele didactice 
profesorului 


Tehnica hărților conceptuale are același efect și în alte contexte. Le poţi 
cere profesorilor să facă o analiză a fiecărui copil din clasa lor cu ajutorul unei 
diagrame similare, cartografiind trăsăturile pe care le apreciază cel mai mult 
la acel elev și caracteristica (sau poate cele două caracteristici) pe care și-ar 
dori cel mai mult să le schimbe. Reamintește-le să se poziționeze pe ei înșiși pe 
hartă, pentru că și ei sunt o influență pentru copii. Odată ce punctele tari și 
cele slabe ale acelor elevi sunt identificate pe hârtie, profesorii îi înţeleg mult 
mai bine și sunt mai empatici. Această diagramă poate fi utilă pentru a fi 
prezentată părinţilor în cadrul ședinţelor; este mult mai ușor pentru profesori 
să-și verifice asumpțiile și să abordeze subiecte delicate. 

Profesorii pot crea hărţi similare pentru a-și urmări propria perfecţionare 
profesională. Acesta este un document asupra căruia se poate discuta cu 
inspectorii și directorii. Diagrama poate include detalii specifice, precum 
cursurile universitare pe care le-au urmat, dar și mai importante sunt: 
obiectivele lor personale și potrivirea acestora cu viziunea școlii și a 
comunității. Această hartă se poate construi de la an la an. 


Întrunirile „World Cafeâ“s 
Nelda Cambron-McCabe 


Am participat pentru prima dată la o întrunire „World Cafe“ în cadrul unei 
conferințe despre gândirea sistemică. Juanita Brown, care a dezvoltat acest 
proiect, a ridicat niște întrebări provocatoare pentru un dialog în cadrul unui 
grup foarte mare (câteva mii de oameni în total). Subiectul: cum construim 
colaborări pentru a ne schimba organizaţiile și lumea întreagă. Când am intrat 
în sala de festivități a hotelului, m-au întâmpinat sute de măsuţe de cafenea cu 
fețe de masă ondulate și flori pe ele. Am știut că va fi o experiență 
extraordinară. Pe parcursul următoarelor două ore, mulți oameni s-au mutat 
de la o masă la alta, în timp ce unii au rămas, aducându-și ideile și observaţiile 
la un nou nivel de fiecare dată când se schimba conversaţia. Două ore mai 
târziu, au plecat simțind o conexiune incredibilă cu toţi cei prezenți în sală. 
Observând dezvoltarea dialogului și construirea inteligenţei colective pe 
măsură ce ne mișcam în jurul sălii, am ieșit cu speranța că asemenea 
conversații ar putea schimba lumea. 

Prin publicaţiile și site-ul web al Juanitei Brown, poţi învăţa bazele 
întreţinerii conversaţiilor de cafenea. Am folosit acest proces în munca mea 
atât cu membrii sistemelor școlare, cât și cu cei din educaţia superioară în 
timpul conferințelor. Cartea electronică, ce conține un ghid al resurselor, 
prezintă succint principiile orientative pentru întreținerea unui dialog 
semnificativ în acest format; aceasta acoperă totul, începând cu dezvoltarea 
întrebărilor și până la cadrul fizic. The World Cafe: Shaping Our Futures 
Through Conversations That Matter este o descriere a procesului de lungimea 
unei cărți, oferind baze teoretice și filosofice, împreună cu numeroase 
exemple de întruniri World Caf€ în diferite organizaţii. Această carte mi-a fost 
deosebit de utilă în crearea proiectelor mele de cafenea pentru dezbateri. Site- 
ul World Cafe oferă îndrumare și instrumente, multe dintre resurse fiind 
gratuite. De fiecare dată când facilitez o întrunire, pot vedea rolul esenţial pe 
care îl are conversaţia în modelarea vieţii noastre. 


6. Gândirea sistemică 


Mulţi administratori de școli se îneacă în crize. Este surprinzător să stai în 
biroul unui director sau inspector și să asculți ce telefoane primește — este la 
fel de surprinzător, într-un fel, că el nu deconectează telefonul. Fiecare situaţie 
pare să necesite un răspuns imediat. Un copil este rănit pe teritoriul școlii, așa 
că trebuie să fie alocați mai mulți supraveghetori pentru terenurile de joacă. O 

taxă plătită la stat taie bugetul pentru unele programe din școală; este 
planificată o excursie în alt oraș. Un părinte își face griji pentru rezultatele 
școlare ale unui copil, așa că trebuie stabilită o ședință în cursul săptămânii. 
Oricare ar fi problema, de fiecare dată, directorul (sau al membru al 
personalului de management) este însărcinat cu evaluarea cât mai rapidă a 
situației și cu găsirea celei mai la îndemână soluții. 

Dar există o posibilitate foarte mare ca o parte dintre aceste soluţii rapide 
să facă mai mult rău decât bine pe termen lung. Mai mult decât atât, reacția 
imediată la fiecare eveniment și soluționarea problemelor pe măsură de apar 
contribuie la dezvoltarea unei „culturi a deficitului de atenţie“ în sistemul 
școlar. Trecând rapid de la o problemă la următoarea, oamenii devin foarte 
buni la soluţionarea crizelor în loc să caute moduri de a le preveni. 

Disciplina gândirii sistemice oferă un mod diferit de a privi problemele și 
obiectivele — nu ca pe niște evenimente izolate, ci ca pe componente ale unor 
structuri mai mari, dar mai puţin vizibile, care se afectează reciproc. A 
înţelege un sistem înseamnă a înțelege acele interrelaţii și modul în care ele se 
repetă și se schimbă în timp. O circumscripție școlară este un sistem cu multe 
componente interrelaționate: începând cu proiectele clădirilor, continuând 
obiceiurile și atitudinile oamenilor care lucrează acolo și terminând cu 
politicile și procedurile impuse de stat și de comunitate, și, de asemenea, cu 
presiunile implacabile, precum banii disponibili sau creșterea ori scăderea 
numărului copiilor de vârstă școlară. Atunci când se observă modul în care 
acestea se afectează unele pe altele, se poate acționa mai eficient. 


Gândirea sistemică / teoria sistemelors 


Un sistem este orice structură observabilă ale cărei elemente „se susțin reciproc“, pentru că 
se influențează unele pe altele în mod continuu. Cuvântul „sistem“ provine din verbul grec 
synistanai, care la origine înseamnă „a pune împreună“. După cum sugerează această 
etimologie, natura unui sistem include și percepţia prin care îl observi. Exemplele de sisteme 
(în afară de școli și inspectorate) includ organismele biologice (inclusiv corpul uman), 
atmosfera, bolile, structurile ecologice, fabricile, reacţiile chimice, entităţile politice, 
industriile, familiile, echipele — și toate organizațiile. În cadrul unui inspectorat, al unei 
comunităţi sau al unei săli de clasă, pot fi zeci de sisteme diferite demne de remarcat: procesul 
de management al inspectoratului, impactul anumitor politici, relația dintre conducere și 
angajaţi, dezvoltarea programei școlare, modul de disciplinare a elevilor și modelele 
prevalente de comportament ale personalului. Viaţa fiecărui copil este un sistem. Fiecare 
practică educaţională este un sistem. 

Disciplina gândirii sistemice constă în studiul structurii și al comportamentului sistemului; 
și este îmbogăţită cu un set de instrumente și tehnici care s-au dezvoltat pe parcursul ultimilor 
cincizeci de ani, mai ales odată cu apariţia calculatoarelor performante. Unele instrumente și 
tehnici sunt destul de simple; altele necesită programe informatice (și instructajul necesar 
pentru a le folosi). Toate acestea sunt accesibile totuși și pe măsură ce le folosești de-a lungul 
timpului, înveţi să recunoști și să răspunzi la aspectele „nelineare“ ale vieţii de zi cu zi, acele 
aspecte în care cauza și efectul nu apar în forma la care se așteaptă majoritatea oamenilor. Îţi 
dezvolţi o conștiință a complexităţii, a interdependențelor, a schimbării, precum și a „efectelor 
de pârghie“ (a capacităţii de a obţine rezultate maxime cu investiţii și eforturi minime) 
specifice acelui sistem. Și înveți mai multe despre consecinţele neprevăzute ale propriilor tale 
alegeri în viaţă. 

Instrumentele și tehnicile gândirii sistemice pot părea bizare la început, dar (după cum vei 

vedea) conceptele de bază ar putea să rezoneze cu elemente din personalitatea ta. Am 
descoperit că majoritatea copiilor, de exemplu, sunt gânditori sistemici înnăscuţi, într-o 
armonie foarte bună cu interrelaţiile din natură, dintre alți oameni, dintre emoții, gânduri și ei 
înșiși. 


Gândirea sistemică în învățământ 

Gândirea sistemică este deosebit de relevantă în educaţie datorită tipurilor 
de probleme care prevalează în sistemele școlare. În cartea sa Leadership 
Without Easy Answers, Ron Heifetz le numește probleme „adaptative“, asta 
însemnând că ele nu pot fi rezolvate cu răspunsuri pur tehnice sau specifices?. 
De exemplu, o infecţie simplă este o problemă tehnică; aceasta poate fi tratată 
cu un antibiotic sau cu alt tratament simplu, iar expertiza medicală 
convenţională este suficientă pentru a o rezolva. În cazul unei boli complexe 
însă, precum cancerul sau diabetul, este nevoie de mult mai mult decât de o 
soluţie tehnică sau un tratament simplu. Diagnosticul este nesigur, rezultatul e 
mai mult o presupunere decât o convingere, iar pacientul trebuie să fie 
dedicat să învețe și să-și modifice comportamentele pentru a ajunge la soluţie. 
Pentru Heifetz, această complexitate și incertitudine descrie o problemă 
adaptativă. 

Problemele din educaţie pot fi chiar mai complexe și mai incerte decât 
problemele de sănătate, dintr-o serie de motive. Perioadele de timp sunt mai 
lungi — un copil începe școlarizarea la vârsta de trei sau patru ani în multe 
țări și s-ar putea să rămână în sistem până la douăzeci și doi de ani sau chiar 
mai mult. Cunoașterea și expertiza sunt mult mai fragmentate și difuze decât 
în medicină — deși începe să apară o înțelegere generală a ceea ce face ca 
școlile să fie eficiente, consensul este încă mai scăzut decât în majoritatea 
domeniilor biologice. Profesorii, administratorii și părinţii contribuie fiecare 
cu o parte a cunoașterii pe care ceilalți nu o au; programele școlare și alte 
priorităţi sunt stabilite în afara școlii propriu-zise; într-un fel, elevul este cel 
mai expert dintre toţi, pentru că doar elevul vede întregul sistem de la un 
capăt la celălalt. În final, la fel ca medicina de calitate, educaţia de calitate se 
bazează pe o întreagă suită de alegeri de viaţă și pe un mod de a învăţa cum să 
facem aceste alegeri. 

Gândirea sistemică poate aduce, așadar, o contribuţie imensă în educaţie. 
Dar aceasta nu trebuie tratată ca o disciplină solitară. Nicio perspectivă a unei 
singure persoane nu poate fi completă. În loc să lucrezi singur, adună un grup- 
pilot de oameni dedicați, pentru a discuta despre o problemă comună. Priviţi-o 
din perspectiva mai multor instrumente sistemice. Cartografiaţi forțele 
implicate; identificaţi asemănările la nivel de arhetipuri și de structurile 
sistemice pe care le puteți vedea. Dar identificați de asemenea și diferenţele; s- 
ar putea să găsiți semne esenţiale pentru sistem în decalajele dintre percepțiile 
diferitor oameni asupra problemei. 

Acordaţi o atenţie deosebită modurilor în care propriile voastre acţiuni 
devin parte a sistemului extins. Dacă sunteţi predispuși să daţi vina pe 
altcineva — pe profesori, pe părinţi, pe școală, pe guvernare, pe comunitatea 

locală, pe mediul de afaceri —, întrebaţi-vă ce contribuţie aţi avut voi în acel 
sistem, pentru a se fi ajuns la acea situaţie. Care dintre acţiunile voastre, în 
mod specific, împiedică îmbunătăţirea situaţiei? 

În final, încercaţi să identificaţi pârghiile cele mai eficiente: locurile în care 
acțiuni relativ mici pot produce schimbări destul de mari. Apoi experimentați 
la scară mică, vedeţi care sunt rezultatele și discutaţi despre experimentele 
voastre (și despre rezultatele acestora) împreună cu colegii și cu alți parteneri. 
Astfel, eforturile grupului vostru devin o parte naturală a sistemului, o formă 
de răspuns pentru sistem ca întreg și un catalizator prin care sistemul se poate 
îmbunătăți. 

Aisbergul 


Atunci când nava transatlantică Titanic s-a apropiat de un aisberg în 
timpul primului său voiaj, cea mai mare ameninţare pentru navă nu se afla în 
gheaţa pe care oamenii o puteau vedea deasupra apei, ci mult mai adânc, 
acolo unde forma, structura și, cu siguranţă, cea mai mare parte a ghețarului 
ar fi fost greu de văzut chiar și în plină zi. Majoritatea oamenilor cunosc 
expresia „vârful aisbergului“, care indică faptul că în profunzime se întâmplă 
mult mai multe lucruri decât la suprafață, unde le putem vedea și descrie cu 
ușurință. Cu alte cuvinte, evenimentele de la suprafață sunt de obicei 
simptome ale unei situații mai complexe. 

In ciuda întunecimii apei, pârghiile pentru schimbare se află sub 
suprafață. Dintr-o perspectivă sistemică, concentrarea asupra unui eveniment 
specific — vârful aisbergului — vă va împiedica să vedeţi complexitatea 
organizaţiei școlare. Activitatea „Aisbergul“ concentrează atenţia unui grup 
asupra înţelegerii problemei. Deși acest exerciţiu îi ajută deseori pe oameni să 
găsească soluţii pentru problemele pe care le-au identificat, este mai bine să-l 
privim în primul rând ca pe un mod de a înțelege problema. 

Scopul: Această activitate vă poate ajuta să treceţi de la soluționarea unor evenimente izolate 

la a vedea modurile în care sunt interconectate evenimente multiple, îndepărtate unele de 
altele în timp și spaţiu. În loc să reacționeze grăbit la evenimente sau să caute un vinovat, 
echipa voastră poate realiza niște tablouri mai ample ale structurilor și ale mentalității 
care stau la baza dificultăţilor cu care vă confruntaţi. Procesele de reflecţie și cercetare din 
acest exercițiu pot ajuta la ilustrarea modurilor complexe în care sunt interconectate 
disciplinele gândirii sistemice și reconsiderării modelelor mentale. 

Pasul 1: Evenimentele 

Aduceţi în discuție un eveniment sau o problemă critică apărută în sala de clasă, în școală sau 

în comunitatea voastră. Petreceţi 15 sau 20 de minute reflectând asupra evenimentului și a 

motivului pentru care acesta încă este o problemă. Cum aţi reacționat, atât tu, cât și ceilalți, la 

acest eveniment? Cum aţi încercat să-l soluționaţi? 

Să luăm un exemplu imaginar — Liceul Crossroads, unde raportul de 
evaluare, venit de la nivelul inspectoratului, arăta că școala a avut o rată de 
absolvire de doar 78 la sută anul trecut. Deși rata încheierii cu succes a 
studiilor a fost în scădere în ultimii ani, nimeni nu era pregătit pentru cea mai 
recentă scădere, mai ales ținând cont de faptul că școlile cu rate demografice 
similare din aceeași regiune aveau rate de absolvire de 95 la sută și mai înalte. 

Mai mult decât atât, cu doar câţiva ani înainte, Liceul Crossroads părea să facă 
progrese. 


Moduri de explicare a realității 


Evenimente  Reacţionezi poa 
Ce se întâmplă aici? 


Tipare/Tendinţe  Anticipezi 
Ce s-a petrecut în ultima vreme aici? 
Am mai fost în această situație sau 
într-o situaţie similară până acum? 


Structuri sistemice Proiectezi 
Care sunt forțele implicate ce 
contribuie la aceste tipare? 


Modele mentale  Transformi 
Care parte din gândirea noastră 
permite acestei situaţii să persiste? 


Aceste vești erau supărătoare. Părinţii i-au contactat pe membrii 
consiliului de administraţie al școlii, cerându-le să ia măsuri. Părțile aruncau 
vina de la una la alta — profesorii și administratorii afirmau că părinţilor și 
elevilor pur și simplu nu le pasă; părinţii răspundeau furioși că educatorii nu 
îi învățau ce trebuie pe copii; membrii comunității au rămas tăcuţi, dar au 
promis că vor ține cont de această statistică data viitoare când li se va cere să 
voteze pentru fonduri suplimentare acordate școlii; conducătorii aleși au 
început să discute despre noi măsuri de responsabilizare pentru a asigura un 
răspuns rapid din partea școlii. 

Asemenea reacţii sunt des întâlnite și de înțeles. După cum sugerează 
diagrama aisbergului, oamenii tind să aibă reacții imediate la astfel de 
evenimente, tratându-l pe fiecare ca pe un incident separat și croindu-și 

răspunsul în consecință. Dar deși această reacţie este de înţeles și foarte des 
întâlnită, în general nu este eficientă. Cum ar fi dacă ai vedea evenimentul 
(oricare ar fi acesta) ca fiind doar vârful aisbergului? Partea vizibilă a 
aisbergului pare masivă și amenințătoare, dar cea mai periculoasă parte a sa 
este ascunsă de suprafaţa oceanului. Nu poţi naviga în jurul aisbergului decât 
dacă poţi penetra cumva oceanul întunecat pentru a vedea structura care 
susține vârful vizibil. 
Așadar, ce se afla sub vârful aisbergului? 


Pasul 2: Tipare și tendinţe 

Porniţi de la două întrebări: Ce s-a petrecut în ultima vreme aici?; Am mai fost în această 

situație sau într-o situaţie similară până acum? 

Explorați istoricul evenimentului pe care l-aţi descris la pasul unu. Ilustraţi pe un grafic cursul 

în timp al evenimentelor asociate. Ce tipare puteţi observa? 

În Liceul Crossroads, angajaţii au adunat date referitoare la caracteristicile 
elevilor, la mobilitatea lor și la alte evenimente care păreau relaționate cu rata 
de absolvire. Au întocmit un grafic care arăta cam așa: 

Specialiștii din domeniul sistemelor numesc aceste reprezentări grafice 
„diagrame de comportament-în-timp“. Comportamentul descris în aceste 
diagrame nu reprezintă o activitate umană, ci comportamentul sistemului: 
tiparele creșterii și scăderii variabilelor-cheie. Pe măsură ce apar anumite 
tipare, este clar că majoritatea au fost văzute și înainte. Rareori tiparele sunt 
complet noi. Ele pot să nu arate exact la fel, dar vor fi cu siguranță 
asemănătoare tiparelor care au apărut cu doi, cinci sau zece ani în urmă. 

Vederea acestor tipare de comportament poate părea deprimantă la 
început; aceste tipare fac să pară că soarta este inexorabilă. Orice ai face, vei 
cădea în acel tipar. Dar această atitudine este bazată pe asumpţia falsă că 
istoria se va repeta. Niciuna dintre forțele motrice majore care afectează 
educaţia, de la economie și de la politicile guvernamentale, până la datele 
demografice și tendinţele din educaţie, nu este predictibilă în prezent. Așadar, 
tiparele de comportament, deși descoperă tendinţele, nu sunt adecvate pentru 
luarea deciziilor. Pentru o privire mai amănunțită, trebuie să vă gândiţi la 
cauzele primare ale tiparului — la forțele interrelaționate care v-au adus aici. 


Pasul 3: Structura sistemică 

Ce forțe par să creeze tiparul de comportament pe care l-aţi descris la pasul 2? Cum par să se 
influenţeze reciproc aceste elemente sistemice? Ce aspecte fundamentale ale școlii trebuie 
schimbate, pentru a schimba tiparele? 

În spatele fiecărui tipar comportamental se află o structură sistemică — un 
set de factori, aparent fără legătură între ei, care interacționează, chiar dacă s- 
ar putea să se afle la distanţe mari unii de alţii în timp și spaţiu și chiar dacă 
relaţiile dintre aceștia pot fi dificil de identificat. Atunci când sunt studiate, 
aceste structuri scot la iveală punctele de sprijin ale pârghiilor de schimbare. 
Acestea nu sunt neapărat punctele care beneficiază de cea mai înaltă 
autoritate; ele sunt locurile în care canalele deja existente de tip cauză-efect 
prin care este cel mai probabil să exercităm influenţa dorită. 

Multe dintre aceste sisteme s-au dezvoltat în timp ca rezultat al 
abordărilor obișnuite pentru problemele cronice. Pentru reproiectarea 
sistemului este necesară o înţelegere a structurilor și practicilor existente. De 
exemplu, în cazul scăderii ratei de absolvire din Liceul Crossroads, este posibil 
să existe o combinaţie de factori: populaţia de elevi e din ce în ce mai diversă, 
iar susținerea financiară pentru perfecţionarea personalului pentru a lucra cu 
elevii care au dificultăți școlare e scăzută. Având în trecut o reputaţie a 
excelenței academice, sistemul școlar a atras părinţi care vor să le ofere 
copiilor lor cea mai bună experienţă școlară posibilă. Mulţi manageri de școală 
continuă să ia decizii pe baza percepţiei lor asupra școlii în care activează ca 
fiind o instituţie de elită în pregătirea pentru facultate. Dar comunitatea poate 
că s-a extins cu părinţi imigranţi care nu vorbesc limba naţională așa de bine 
și cu alte nevoi educaţionale pentru care școala nu este pregătită. 

Pentru că economia în declin a forțat primăriile să facă tăieri bugetare și 
pentru școli, problema ratelor de absolvire s-a exacerbat. Dar a fost adesea 
omis un factor major: schimbările din conducerea școlii. Directorul care a 
ocupat funcţia din anul 2000 până în 2005 a dezvoltat și a promovat un 
program seral alternativ pe care elevii erau obligaţi să-l urmeze înainte de a li 
se permite să abandoneze școala. Programul îi ajuta atât pe cei care urmau 
cursurile serale, cât și pe adulţii care frecventau cursurile de alfabetizare și, la 
fel ca multe alte programe, avea probleme majore cu finanţarea. În plus, 
acesta oferea o oportunitate individualizată, binevoitoare, pentru educarea 
elevilor, condusă de un profesor energic și amabil care le oferea sprijin. După 
ce directorul s-a pensionat, programul a fost întrerupt. Ulterior, cei de la 
inspectorat au încercat să înmatriculeze elevii într-un liceu alternativ din 
apropiere și au creat mai multe cursuri de recuperare la citire și matematică. 
Dar ratele lor de succes au fost mai scăzute decât în cadrul programului seral 
inițial. 

Aţi putea încerca să descrieţi în cuvinte aceste tipare de cauză și efect, dar 
o cartografiere a lor ar fi mult mai eficientă, folosind săgeți pentru indicarea 
cauzei și a efectului. Diagrama „buclei cauzale“ ar putea arăta cam așa: 


*sk*ebpook converter DEMO Watermarks* ee 


| | Eficiența programelor 
Proporția elevilor de prevenţie a 
cu risc de abandonului 
abandon | 
4 Angajamentul 


elevilor față de 


Rata de absolvire învățare 


Schimbările Y A 
demografice din 
Hagianie Reputația școlii rar, caii 


NE Condiţiile / | / 
Presiunile 
.., 


economice sie SN & 
asupra școlii 
regiune A 


Sic 


Observaţi numărul factorilor interrelaţionaţi și modurile în care aceștia se 
combină pentru a aduce o creștere sau o scădere a ratelor de absolvire. 
Observaţi de asemenea și faptul că sunt puţine începuturi sau sfârșituri „pure“ 
— fiecare factor influenţează un alt factor și este influenţat la rândul său de 
alți factori. Acesta este modul în care se dezvoltă sistemul în timp. Atunci când 
rata de absolvire crește, acest lucru afectează reputaţia școlii și (în cele din 
urmă) condiţiile economice ale comunităţii. Acestea, la rândul lor, afectează 
eficienţa școlii și, în cele din urmă, rata absolvirii. 

Pe tot parcursul acestei cărți, vom folosi o varietate de instrumente — 
inclusiv diagrame cu bucle cauzale și modelări structurale —, pentru a ajuta la 
clarificarea și articularea tiparelor de interrelaţii care formează un sistem. 
Vom vedea de asemenea modul în care diferite tipuri de tipare recurente duc 
la efecte predictibile și vom indica drumul spre a înțelege unde s-ar putea afla 
punctele din care putem acţiona pârghiile de schimbare. Vă vom arăta de 
asemenea cum să începeţi să dezvoltați modele pe calculator care vă pot ajuta 
să înţelegeţi sistemele cu mai multă acuratețe, mai detaliat și cu un potenţial 
mai mare de învăţare și înţelegere. 

Dar întotdeauna există acest pas critic: acela de a vă concentra atenţia 
asupra structurilor sistemice care contează cel mai mult în sistemul vostru și 
asupra modurilor în care acestea se influenţează unele pe altele. 

Către ce anume este necesar să vă concentrați pentru a vedea mai clar 
structurile voastre sistemice? 


Pasul 4: Modelele mentale 

Cu toate că structura sistemică poate scoate la iveală interrelaţii cauzale 
foarte profunde care afectează problemele pe care încercaţi să le rezolvaţi, 
există un nivel și mai adânc: modelele mentale care au generat de la bun 
început aceste relaţii sistemice. Sistemele se conturează adesea după valorile, 

atitudinile și credinţele oamenilor din interiorul lor. Acest lucru se întâmplă 
pentru că modelele noastre mentale, teoriile noastre despre cum funcționează 
lumea ne influențează acţiunile, care la rândul lor influențează interacţiunile 
din cadrul sistemului. 

să ne gândim, de exemplu, la modelele mentale care au dus la creșterea 
ratei abandonului școlar. Cred oamenii din orașul respectiv că directorul școlii 
ar trebui să fie un supererou? Simt părinții elevilor că orice deficiență vizibilă 
este un semn că au ales persoana nepotrivită? Se așteaptă ca el să urmeze 
minuţios politicile educaţionale, să nu tulbure apele și să nu deranjeze vreo 
vacă sacră? 

Ce modele mentale are directorul, la rândul său, despre comunitate? Dar 
despre profesori? Dar despre sindicatele profesorale, despre elevi și despre 
câți dintre ei sunt capabili să înveţe suficient pentru a absolvi? Cum vede 
directorul cel mai bun model de învăţare? Și cum se vede pe sine? Mulţi 
manageri, în calitate de oameni de succes și bine educați, cunosc în ce constă 
puterea persuadării, însă nu știu prea bine cum să se informeze asupra 
modelelor mentale ale celorlalți. Ei tind să creadă că, atunci când se află în 
fața unui conflict, pot câștiga prin argumentări mai înflăcărate și dezbateri 
mai zeloase. Astfel, ei perpetuează ciclul neînțelegerilor recurente dintre ei și 
profesori sau părinți. 

Acum gândiţi-vă la problema pe care aţi cartografiat-o. În spatele fiecărui 
element al structurii sistemice se află un set de atitudini și credinţe, dintre 
care unele nu au fost chestionate (deși sunt eronate și contraproductive), 
pentru că sunt nevăzute. Le puteţi aduce în siguranţă la suprafaţă pentru a vă 
informa în legătură cu ele? Sistemul poate fi transformat doar prin scoaterea 
la suprafaţă a acestor credinţe și asumpțţii. 


Folosirea aisbergului 


Acest exercițiu de grup poate fi aplicat în cazul oricărei probleme majore. 
Pe măsură ce urmaţi cei patru pași, conversaţia urcă la un nivel mai înalt: mai 
departe de „soluţiile rapide“ și mai aproape de o înţelegere autentică a 
atitudinilor care au creat problema. La începutul fiecărui stadiu, porniţi de la 
o informare prealabilă: cereţi-le oamenilor să nu ofere interpretări, ci să 
înceapă prin a pune întrebări. Rețineți pe măsură ce treceţi prin următorii trei 
pași că voi nu căutaţi soluţii — voi generaţi o înțelegere mai bună a situaţiei. 
Pornind de la acea înţelegere mai profundă, vor începe să apară și soluțiile 
durabile. 


Ambuteiajul-fantomă 
Art Kleiner 


Aţi fost vreodată blocaţi într-un ambuteiaj-fantomă? 

Acesta este un ambuteiaj fără o cauză evidentă — nu se lucrează la 
autostradă, nu este un accident care să obstrucţioneze circulația mașinilor și a 
camioanelor, nici măcar nu se îngustează benzile. Dar dintr-odată traficul se 
încetinește până aproape de oprire. Vă mișcaţi încet alături de celelalte mașini, 

apoi, din nou, fără vreun motiv vizibil, traficul revine la normal. 

Ambuteiajul-fantomă este o structură sistemică. S-ar putea să nu arate așa, 
pentru că nu presupune relaţii formale; este vorba doar despre o mulțime de 
mașini, fiecare aparent autonomă în mersul ei pe autostradă. Dar ceva le-a 
unit. Este clar că nu este vorba despre o relație întâmplătoare, pentru că 
ambuteiajele-fantomă reapar continuu pe șoselele de mare viteză din toată 
lumea. 

Cauza este întotdeauna aceeași: nerespectarea distanţei regulamentare 
faţă de automobilul din față.s Adică mersul bară la bară. Atunci când șoferii 
lasă prea puţin spaţiu între mașina lor și cea din față, apare un tipar care se 
manifestă cu o frecvenţă specifică. Șoferul din față trebuie doar să atingă 
frâna și să încetinească pentru un moment, pentru ca cel din spate să 
reacționeze exagerat și să frâneze mai mult decât este necesar. Al treilea șofer 
va apăsa și mai tare frâna. Reacţionând din ce în ce mai intens, fiecare mașină 
din acest lanţ este forțată să încetinească și mai mult, până când, în cele din 
urmă, traficul se oprește. 

La fel ca în cazul multor structuri sistemice, interrelaţiile critice devin 
clare doar atunci când reflectezi asupra următoarelor realități ale 
ambuteiajului-fantomă: 

e Timpul este un factor important; întârzierea dintre momentul de frânare al 
primei mașini și al următoarei este decisiv. Unele structuri au o mulțime de 
elemente (sau, cum spun experții, au o „complexitate a detaliilor“; dar cele 
mai dăunătoare probleme tind să aibă o „complexitate dinamică“. Natura lor 
nu poate fi înțeleasă până nu vezi elementele interacţionând în timp. 

e Atitudinile oamenilor sunt de asemenea o parte a sistemului. Ţările în care 
șoferii nu merg atât de aproape unii de ceilalţi (pe baza legii sau a obiceiului) 
tind să nu aibă ambuteiaje-fantomă. 

e Este foarte dificil pentru un individ să rezolve o problemă de unul singur. 
Acum că știm care este cauza ambuteiajelor-fantomă, putem încerca să 
lăsăm o distanță mai mare între noi și mașina din faţă atunci când conducem 
pe autostradă. Dar este foarte posibil ca alt șofer să intre pur și simplu în fața 
noastră. Sau apar alte limitări — precum numărul benzilor de pe drum — 
care sunt probabil dincolo de puterea noastră de a schimba ceva. 

e Cele mai confortabile soluţii intuitive (cum ar fi să te apropii prea mult de 
mașina din față atunci când te grăbești) ajung să ducă la înrăutățirea 
problemei. 

e Puţini oameni cunosc multe lucruri despre problemă. În timp ce ești blocat 
în trafic, nu știi cât de mult va dura sau care a fost cauza. Nu vei ști până 
când nu vei reporni — sau vei fi propulsat spre celălalt capăt ca dintr-o 
mașină de aruncat mingi. 

e În sfârșit, sistemul rezistă în mod natural motivaţiei noastre de a-l schimba. 
Imaginează-ţi că te grăbești și ești blocat într-un ambuteiaj-fantomă. În 
timpul celor 10 sau 15 minute de opriri și porniri, s-ar putea să fii foarte 
interesat de cauzele problemei. Ţi-ai putea imagina cum ar putea fi 

proiectată mai eficient autostrada; ai putea visa la construirea unei benzi noi 
sau la promulgarea unor legi referitoare la mersul bară la bară. Dar de 
îndată ce părăsești sistemul, cel mai probabil vei uita de toate acestea. 


Din multe puncte de vedere, ambuteiajele-fantomă sunt foarte 
asemănătoare sistemelor școlare. Problemele sunt complexe, puţini oameni au 
informații complete despre cauzele, efectele și durata lor. Oamenii blocaţi în 
interiorul lor — elevii — se simt adesea neputincioși să facă vreo schimbare 
semnificativă. Ei pot doar să îndure și să-și imagineze cum ar putea fi altfel. 
Imediat cum părăsesc școala totuși nu le va mai păsa nici pe departe atât de 
mult — decât dacă devin ei înșiși profesori sau au propriii copii. Chiar și 
atunci, nu le va păsa în același fel. 

Ce trebuie să faci pentru a schimba cu adevărat sistemul cauzator de 
ambuteiaje-fantomă și a le elimina în viitor? S-ar putea să trebuiască să ne 
gândim la schimbarea unei varietăţi de factori, de la proiectele autostrăzilor la 
legi și politici, la obiceiuri și valori. Nu vor exista răspunsuri clare sau ușoare 
și vor fi implicate numeroase acțiuni din partea multor oameni. 

Dinamica ambuteiajului-fantomă — relaţia care apare între mașinile aflate 
pe drum — este structurată. Și în orice sistem complex — fie că este un blocaj 
în trafic, o sală de clasă sau o școală — natura structurilor aflate în joc 
determină comportamentul oamenilor din interiorul lor. 


Structurile din școală 


Care sunt structurile care vă influenţează cel mai mult școala? Acestea pot 
include relaţii ierarhice acceptate ca fiind implicte, cum ar fi împărțirea în 
școală primară, școală generală și liceu. Aceasta este o structură. Relaţiile 
sociale pe care le stabilesc copiii reprezintă o structură extrem de importantă. 
(Vezi „Marele joc al liceului“, Partea a X-a, cap. 5.) Faptul că materiile de limbă 
maternă și matematică au tradiţii intelectuale diferite reprezintă tot o 
structură. 

O altă structură se referă la deficitul de lideri școlari calificați din multe 
regiuni. Aceasta, la rândul ei, este alimentată de alte structuri care ţin de 
vârstele de pensionare, de bugetele școlare și de sistemele pentru pregătirea 
managerilor școlari. 

Nu toate structurile sunt atât de formale. Poate există o neînțelegere veche 
între doi membri ai consiliului de administraţie, ambii fiind foarte influenţi în 
oraș, așa că este practic imposibil să te înţelegi cu ambii — și asta este o 
structură. 

Este ușor să dai vina pe oameni pentru probleme — să acuzi oamenii că 
sunt dificili sau nechibzuiţi. Dar atunci când vezi structura din spatele 
problemei, realizezi că aproape oricine ar fi pus în acea poziţie din cadrul 
structurii ar simţi o presiune enormă să facă același lucru. 

Uneori, pentru a schimba comportamentul, este suficient să faci cunoscute 
structurile implicate în joc. Uneori trebuie să implici oamenii în încercarea de 
a schimba structura. Și uneori poţi construi noi structuri care pot fi 

implementate pentru stabilirea unui comportament nou — dacă recunoști 
forțele implicate ce ţin de feedback. 


Fundamentele teoriei sistemelor: în ce constă feedbackul 


Sistemele transmit încontinuu semnale în interiorul lor, prin intermediul 
buclelor circulare de relaţii cauză-și-efect. Teoreticienii sistemici numesc acest 
fenomen „feedback“, pentru că efectele sistemului „provoacă un răspuns“, 
adesea după unul sau două stadii intermediare, pentru a se autoinfluenţa. Încă 
de la mijlocul anilor *50, începând cu munca lui Jay Forrester de la Institutul 
Tehnologic din Massachusetts, comportamentul feedbackului a fost studiat în 
profunzime prin modelare matematică, prin simulări pe calculator și prin 
observarea sistemelor din lumea reală. Rezultatul constă dintr-un set de 
instrumente pentru cartografierea sistemelor, mai precis a ceea ce Forrester 
numește „dinamica sistemelor.“ 

Cunoașterea dinamicii sistemelor oferă un limbaj pentru a vorbi despre 
evenimente complexe. În prezent, din ce în ce mai mulţi oameni, în școli și 
pretutindeni, înțeleg acel limbaj. Gramatica lui începe aici. 

Sunt două tipuri fundamentale de mecanisme de feedback. Atunci când 
înţelegi modul în care acestea operează separat și împreună, dobândești o 
conștiință amplă a sistemelor din jurul tău. Ambele reprezintă procese de 
întărire, care accelerează și asigură creșterea, dar și procese de echilibrare 
care aduc un balans și asigură stabilitatea. 


Procesele de întărire: când schimbările mici au efecte maris? 


Procesele de întărire sunt o formă de feedback care duce la creștere sau 
scădere exponențială — fie în natură, fie în relaţiile umane. Când se naște o 
plantă sau un animal, această vietate începe să consume cu nesaţ orice are 
nevoie. Cu cât mai mult consumă, cu atât mai repede crește. Cu cât mai repede 
crește, cu atât mai rapid continuă să consume. Creșterea sa se accelerează, din 
ce în ce mai rapid, până când întâmpină alte forțe care încep s-o încetinească. 
În toate procesele de întărire, schimbările mici au efecte mari. Ratele crescute 
ale natalității duc la rate și mai crescute ale natalității; dezvoltarea industrială 
generează mai multă dezvoltare industrială. 

Pentru a înţelege mai bine ramificaţiile adesea surprinzătoare ale creșterii 
exponențţiale, să ne gândim la un cont bancar în care se acumulează dobânda. 
La început, o rată a dobânzii de, să zicem, 5 la sută pe an, va genera doar 
câțiva lei în plus de fiecare dată când este capitalizată. Dar dacă lăsăm 
dobânda în cont, rata creșterii se va mări pe măsură ce dobânda va începe să 
se adune la dobânda anterioară. După depunerea a 1 000 de lei pe an în 
decursul a cincizeci de ani (cu o dobândă de 5 la sută), vom avea cu peste 231 
000 de lei mai mult decât dacă am fi depozitat în fiecare an aceeași sumă într-o 
pușculiță. Aceasta este o spirală pozitivă — chiar dacă durează mult până 
putem observa partea pozitivă. 

Am fi în schimb prinși într-o spirală negativă dacă, în loc să investim bani, 
am intra într-o spirală ascendentă a datoriei pentru un credit bancar. La 

început va părea că plătim doar sume mici pentru dobândă. Dar în timp, suma 
datorată va crește cu o viteză din ce în ce mai mare, mai ales dacă rata 
dobânzii este undeva pe la 15 la sută în loc de 5 la sută. 

Să nu subestimăm puterea explozivă a proceselor de întărire: în prezenţa 
lor, gândirea liniară ne poate crea întotdeauna probleme. De exemplu, școlile 
presupun adesea că vor face faţă creșterii constante și treptate a nevoii de 
extindere a spaţiului pentru sălile de clasă. Dar sunt uimite să descopere că 
atunci când sosesc noile dotări, cererea de locuri suplimentare depășește chiar 
și noul stoc de bănci. Pare că disponibilitatea crescută a spaţiului creează 
cumva o creștere bruscă a populaţiei școlii — și, de fapt, asta s-ar putea să se și 
întâmple, prin atragerea oamenilor în sistemul școlar. 

Când cineva spune „Sunt în al nouălea cer“ sau „Sunt pe drumul 
succesului“, sau „Acesta este biletul meu spre rai“, puteţi pune pariu că undeva 
prin apropiere este un proces de întărire, îndreptat în direcţia „virtuoasă“ 
preferată de acea persoană. Când oamenii spun „Ne rostogolim spre iad într- 
un butoi“ sau „Cădem de-a berbeleacul pe derdeluș“, sau „Ne prăbușim în 
abis“, știi că sunt prinși într-un alt tip de proces de întărire — într-un cerc 
„VICIOS“. 


Număr 
de elevi 


Investiţia școlii în 


NB sporirea capacității 
de găzduire 


Grad de 
atractivitate 
pentru noii elevi 


Bulgărele de zăpadă din mijlocul acestei diagrame a buclei cauzale reprezintă procesul de 
întărire. Pe măsură ce școala își crește capacitatea pentru a face față populaţiei crescânde de 
elevi, comunitatea devine mai atractivă și tot mai mulți oameni își doresc să locuiască acolo, 
exercitând astfel o presiune din ce în ce mai mare asupra școlii de a se extinde și mai mult. 
Până când e atinsă o limită, expansiunea din acel cartier sau acea localitate nu doar că va 
continua, dar chiar se va accelera. 


Adesea, factorul esenţial care determină modul în care va funcționa 
procesul de întărire constă în disponibilitatea informaţiilor. Expertul în teoria 
sistemelor Davis Kreuizer subliniază faptul că numărul susținătorilor 
protestului lui Mahatma Gandhi față de dominaţia britanică a crescut 

exponențial pentru că existau canale de comunicare bine stabilite între 
hindușii care protestau alături de el. Practica lor de rezistenţă pașnică le-a 
oferit un forum neîntrerupt în care să poată continua să se întâlnească și să 
planifice noi acţiuni. În contrast, revolta spontană din piaţa Tiananmen din 
China lui 1989 nu a avut la bază o buclă de răspuns, nu a avut o structură de 
comunicare. Oamenii care se adunau în piață nu aveau suficiente informaţii 
unii despre alţii pentru a continua să se întâlnească după ce au intervenit 
tancurile în suprimarea protestelor. În 2011, accesul la informaţie prin 
intermediul reţelelor de socializare a creat o buclă puternică de răspuns care a 
generat revolte politice susținute în Tunisia, Egipt, Libia și Siria. 

Un proces de întărire, prin definiţie, va lua sfârșit la un moment dat. Fie că 
este pozitiv sau negativ, un ciclu nu poate crește la infinit. Undeva, cândva, 
acesta va întâmpina cel puţin un blocaj. De exemplu, populaţia înfloritoare a 
unui cartier va atinge la un moment dat o limită a disponibilităţii spaţiului sau 
a oamenilor dornici să se mute acolo. Și contul de economii cu dobândă 
acumulabilă va atinge o limită — mai devreme sau mai târziu vei avea nevoie 
să cheltuiești acei bani, poate pentru a susține un copil în facultate. Unele 
limite s-ar putea să nu apară pe durata vieţii noastre, dar puteţi fi siguri că la 
un moment dat tot vor apărea. Nu există creștere infinită. 


Echilibrarea proceselor: instaurarea stabilităţii și a rezistenţei 


Procesele de echilibrare asigură ca sistemul să nu se îndepărteze niciodată 
prea mult de domeniul său „natural“ de operare. Fie că este vorba de nevoile 
homeostatice ale corpului uman, de echilibrul dintre prădător și pradă într-un 
ecosistem sau de cheltuielile „naturale“ ale unei companii, veţi vedea că, 
indiferent cum aţi încerca să le schimbaţi, acestea se vor reîntoarce la felul în 
care au fost. 

Procesele de echilibrare sunt prezente adesea în situaţiile care par să se 
autocorecteze și să se autoregleze, fie că acest lucru le place sau nu 
participanţilor. Dacă oamenii spun că „sunt ca într-un carusel“ sau că „sunt 
trași ca un arc înainte și înapoi“, înseamnă că sunt prinși într-un tip de 
structură de echilibrare. Dacă sunt prinși în alt tip de structură, ar putea 
spune: „Ne lovim de pereţi“ sau „Nu putem trece de această barieră“, sau „Este 
ca la mușuroaiele de cârtiță; rezolvăm problema într-o parte și imediat apare 
în alt loc“. În ciuda frustrării pe care le generează adesea, aceste procese de 
echilibrare nu sunt rele în sine: ele garantează, de exemplu, că există un mod 
de a opri o spirală „vicioasă“ de întărire, care a scăpat de sub control. 
Supravieţuirea noastră depinde de multe procese de ehilibrare care reglează 
Pământul, clima și corpurile noastre. Procesul de echilibrare reprezintă 
adesea o inteligenţă încorporată în sistem — ceva care îl menţine în mișcare 
către un același scop stabil, indiferent de cum este perturbat sistemul. Este ca 
și cum sistemul însuși „știe“ „cum trebuie să fie lucrurile“ și va face tot ce îi stă 
în puteri pentru a se reîntoarce la acea stare. 

Procesele de echilibrare sunt întotdeauna îndreptate spre o ţintă — un 
punct sau un obiectiv pentru care sunt setate implicit forțele sistemului. De 

fiecare dată când realitatea curentă nu se potrivește cu ţinta procesului de 
echilibrare, decalajul care rezultă (între ţintă și performanţa reală a 
sistemului) generează o presiune pe care sistemul nu o poate ignora. Cu cât 
mai mare este decalajul, cu atât mai mare este presiunea. Până nu recunoști 
decalajul și nu identifici scopul sau constrângerea care-l alimentează, nu vei 
înțelege comportamentul procesului de echilibrare. 

Așadar, diagramele de tipul buclelor cauzale pentru procesele de 
echilibrare nu arată doar activitatea din jurul ciclului, ci și „obiectivul“ extern 
care o influenţează (reprezentat de obicei într-o casetă). Aceste diagrame ar 
putea include de asemenea și o „întârziere“ vizibilă, care în general schimbă 
comportamentul sistemului. 

Un exemplu comun de procese de echilibrare în educaţie este tensiunea 
continuă din jurul notelor. Toată lumea înţelege că sunt probleme grave în 
sistemul de notare — inadecvarea reducerii muncii elevilor la niște cifre, 
impactul inhibitor asupra inițiativei al notelor necorespunzătoare și efortul 
imens pe care trebuie să-l facă profesorii pentru a nota elevii și a le urmări 
progresul prin evaluări cantitative. Periodic, nemulțumirile referitoare la 
notare cresc suficient încât să fie iniţiată o nouă reformă. Dar atunci intervin 
procesele de echilibrare ale sistemului. Atât elevii, cât fi părinţii au nevoie de o 
evaluare a muncii lor. Pentru a intra la facultate sau pe piața muncii este 
nevoie de note. Iar competitivitatea umană, fie ea naturală sau condiționată 
social, intră în acţiune. Într-un vacuum, cu toate aceste forţe de echilibrare 
îndreptate împotriva sa, un efort de reformare a sistemului de notare ar fi 
stopat. Problemele notării s-ar reîntoarce. Orice efort serios de reformă ar 
trebui să vizeze forțele care menţin această buclă de reechilibrare. 


Întârzierile: când lucrurile se întâmplă... în cele din urmă 


Există adesea momente atât în procesele de întărire, cât și în cele de 
echilibrare când durează deosebit de mult ca un lanţ de influenţă să intre în 
acţiune. Întârzierile apar pentru că schimbarea se desfășoară adesea ca parte 
dintr-un flux. De exemplu, dacă un sistem educaţional dintr-un orășel există 
300 de elevi de clasa a douăsprezecea, iar la grădinițe sunt 800 de copii, 
administratorii liceelor pot anticipa faptul că va fi nevoie să angajeze mai 
mulţi profesori și să-și extindă spaţiul — dar poate nu chiar acum. Ar putea 
dura opt ani până să ajungă la ușa lor un număr considerabil mai mare de 
elevi. 

Întârzierile pot avea o influență enormă asupra sistemului, accentuând 
adesea impactul altor forțe. Acest lucru se întâmplă pentru că întârzierile sunt 
subtile: de obicei sunt acceptate ca fiind implicite, adesea sunt ignorate de tot 
și aproape întotdeauna sunt subestimate. În procesele de întărire, întârzierile 
ne pot zdruncina încrederea, pentru că așteptata creștere nu apare atât de 
repede pe cât ne dorim. În procesele de echilibrare, întârzierile pot schimba în 
mod dramatic comportamentul sistemului. Atunci când apar întârzieri 
neconștientizate, oamenii tind să răspundă cu nerăbdare, adesea dublându-și 
eforturile pentru a obține ceea ce vor. Acest lucru rezultă în oscilații mai 

violente decât ar fi cazul. 

În încercarea de a înţelege un sistem, este foarte util să identificăm cele 
mai semnificative întârzieri din acest sistem. De exemplu, să ne gândim cât 
durează găsirea unui administrator sau director nou. Aceasta este o perioadă 
de paralizie pentru sistem. Capacităţile administrative se epuizează rapid. 
Totuși, impactul asupra performanţei poate fi lent, pentru că performanţa se 
epuizează în timp. Așadar, o criză perceptibilă în performanţă poate apărea 
după ce a fost instaurat deja un nou administrator. Acest lucru poate duce la 
dezamăgire publică, cu luni înainte ca practicile noului director de școală să fi 
avut timp să-și arate eficienţa. 


Rezultatele Așteptările 
sistemului publice 
școlar 
Schimbări în N ş Reacţia 
conducerea școlii d publică 
Bl 


Eficienţa noii 
conduceri 


O diagramă simplă a unei bucle de echilibrare întârziată într-un sistem cu schimbări la nivel 
de conducere. Aceasta începe cu existența unui decalaj între „rezultatele“ sistemului școlar 
(performanţele copiilor în școală) și așteptările publice avute de părinți. Dacă decalajul este 
prea mare, reacția publică îi face pe cei din conducere să renunțe la posturi sau va conduce la 
cererea demisiei lor, ceea ce va provoca schimbări la nivel de administraţie. Acest lucru 
schimbă eficiența conducerii (adesea în rău, dar întotdeauna într-un mod perceptibil), ducând 
la o schimbare (apărută cu o anumită întârziere) la nivelul rezultatelor școlii. Concentrarea 
asupra dezvoltării abilităților de leadership ale managerilor școlii (formare, mentorat, cursuri 
de specializare) ar fi mult mai constructivă. Ar fi de asemenea mai puţin costisitor pentru școli 
să vorbească deschis despre așteptările publice. 


Folosirea diagramelor de evoluţie-a-comportamentului-în- 
timp 

Diagramarea tiparului de comportament, în timp, al sistemului ne poate 
ajuta să vedem foarte repede ce tipuri de procese sistemice sunt probabil 
implicate. Împărtășirea în acest mod a percepţiilor despre performanța 
curentă și anterioară a sistemului poate fi o resursă foarte valoroasă. Aceasta 
ne ajută să ne întoarcem de la percepțiile noastre asupra problemei spre 
datele reale, întrebându-ne: „Care sunt graficele relevante pentru această 

problemă?“ La final, având în vedere că multe povești clasice despre sisteme 
(arhetipurile pe care le vom descrie mai târziu în această secțiune) își prezintă 
propriile tipare distincte de comportament, diagramele de evoluție în timp a 
comportamentului pot fi niște instrumente excelente de diagnostic. Graficele 
de evoluţie în timp a comportamentului au o axă X și o axă Y, iar axa X (cea 
orizontală) reprezintă întotdeauna timpul. Axa Y ilustrează orice variabilă 
care se schimbă în timp. 


Număr Resurse disponibile 
de elevi pe cap de elev 


Timp Timp 


Procesul de întărire: aceste diagrame de evoluţie-a-comportamentului-în-timp ilustrează 
tiparul comportamental manifest din procesul de întărire, așa cum e descris și ilustrat în 
paginile anterioare. Populaţia școlară începe de la un număr mic, apoi începe să crească în 
mod dramatic, în timp ce resursele disponibile pe cap de elev, după un declin modest la 
început, scad ameţitor. Aceste diagrame indică faptul că operează cel puţin un proces de 
întărire. 

În predarea la clasă, graficele de evoluţie în timp a comportamentului pot 
contribui la îmbunătăţirea oricărei programe școlare, pentru orice clasă, și nu 
necesită alte instrumente speciale. Majoritatea elevilor au văzut deja niște 
forme oarecare de grafice, iar acea familiaritate oferă o premisă bună pentru 
predarea abilităţilor de gândire sistemică. Graficele de  evoluţie-a- 
comportamentului-în-timp pot constitui un prim pas spre folosirea unor 
instrumente mai avansate sau pot fi folosite independent pentru a-i ajuta pe 
elevi să se gândească la tiparele schimbării în timp. 

De exemplu, elevilor de clasa a treia din Carlisle, Massachusetts, li s-a 
prezentat „Jocul extincției mamuțţilor“, o activitate inclusă în programa școlară 
ca parte a învăţării despre erele glaciare la științele sociale. Ei au dat cu zarul 
pentru a reprezenta nașterea și moartea mamuților; cu fiecare rundă a jocului, 
turma fiecărui grup s-a micșorat. Deși toate graficele au arătat aceeași tendinţă 
generală de scădere, graficul fiecărui grup a fost diferit, demonstrând 
variabilitatea inerentă în sistemele vii. 

Mediile 
de la 
testări 


Tim p 


Acest grafic reprezintă comportamentul sistemic vizibil pentru un proces specific de 
echilibrare din școli: inabilitatea de a crește notele obținute la testările naționale. Pe măsură ce 
crește presiunea pentru performanța școlară, cursurile și sistemele de evaluare devin mai 
exigente. Rezultatele elevilor se îmbunătăţesc în prima fază de implementare, apoi scad pe 
măsură ce elevii se obișnuiesc cu noul sistem, apoi cresc iar, dar mai puţin, cu fiecare nouă 
cerință de performanţă. Oscilaţia continuă până când școala ajunge la un anumit nivel 
„natural“ de performanţă anticipată. 

În mod similar, elevii clasei a zecea din Portland, Oregon, care au citit 
pentru ora de engleză Impăratul muștelor de William Golding, au lucrat în 
grupuri pentru a ilustra pe un grafic modul în care se schimba nivelul de 
putere al personajelor pe măsură ce elevii citeau fiecare capitol. „Sarcina lor a 
fost să traseze firul personajelor de-a lungul cărții“, a spus Tim Joy, profesorul 
lor de engleză. „Au finalizat sarcina acasă, iar a doua zi abia am reușit să mai 
fac prezenţa. Își arătau graficele unii altora și începeau deja să apară 
dezbateri. Chiar și în cele mai bune circumstanţe din clasele avansate, nu am 
avut niciodată discuţii atât de animate. Le-am spus să se adune și să deseneze 
grafice pe care să reprezinte viziunea lor consensuală. Acesta a fost un noroc 
chior, pentru că a dus la o temă pentru acasă în care ei au ales un grafic cu 
care nu erau de acord și și-au prezentat opiniile într-un scurt referat. Când am 
văzut răspunsurile elevilor — rata de participare, nivelul gândirii și al 
conversaţiilor — am știut că acesta este un instrument pe care vreau să-l 
folosesc în continuare.“ 


Cum folosim buclele cauzale 


Limbajul obișnuit vorbit și scris este linear. Spunem despre un factor că 
este „cauzator“ al altuia: „A cauzează B“. Dar sistemele sunt circulare. Factorul 
A nu cauzează niciodată factorul B; factorii A și B se influenţează încontinuu 
unul pe celălalt. Diagramele „buclelor cauzale“ (DBC) reprezintă acea influență 
reciprocă prin săgeți dinspre un element spre celălalt și înapoi. Simbolul din 
mijloc arată ce fel de feedback este implicat. Pentru procesele de întărire, 
folosim „bulgărele de zăpadă“ și/sau litera R (de la „reinforcing“ — „întărire“). 
Pentru procesele de echilibrare, folosim „brațele balanței“ și/sau litera B (de la 
„balance“). 

În sala de clasă, mulţi profesori sunt atrași de buclele cauzale și dezvoltă 
un simţ intuitiv pentru cartografierea cauzei și a efectului. Diagramele pot fi 
utile în oferirea rapidă a unui material vizual care să ilustreze modul în care 

se influențează unele pe altele diferite elemente dintr-un sistem. lar acestea 
identifică feedbackul circular: pe măsură ce diferite părţi ale unui sistem se 
influențează unele pe altele, cauzele devin efecte care, la rândul lor, devin 
cauze. Astfel, în timp ce graficele de comportament-în-timp descriu „ce“ se 
întâmplă într-un sistem, buclele cauzale sunt deosebit de valoroase pentru a 
descrie „de ce“ are loc o schimbare. 

DBC pot descrie sisteme destul de sofisticate și complexe, dar la început 
este cel mai bine să utilizăm reprezentări mai simple. Atunci când vorbiţi 
despre diagramele buclelor cauzale cu elevii mai mici, s-ar putea să fie nevoie 
să accentuațţi că totul se petrece „în jurul“ buclei înainte ca ei să înțeleagă 
modul în care cauza inițială influențează efectul, iar efectul inițial 
influenţează cauza, iar și iar. În buclele cu mai mult de două variabile, citirea 
în jurul buclei începând de la fiecare variabilă va ajuta la întărirea ideii că 
fiecare săgeată reprezintă o relație cauzală. Pentru că toate variabilele dintr-o 
buclă cauzală trebuie să aibă capacitatea de a crește și de a scădea, alegerea 
cuvintelor potrivite este crucială. Îndrumațţi-i pe elevi să aleagă variabile care 
sunt substantive și discutaţi despre fiecare element. Ce înseamnă când spui că 
acel factor crește? Ce înseamnă când spui că scade? 


Dependenţă cari e 
N droguri 


R 


În această diagramă simplă a unei bucle cauzale de întărire, pe măsură ce crește consumul de 

droguri, dependenţa de narcotice crește și, la rândul ei, sporește consumul de droguri — și așa 

mai departe. 

Diagramele buclelor cauzale pot părea, la început, foarte abstracte. Elevii 
din școala primară vor fi capabili să înţeleagă o diagramă care le este desenată 
și explicată, dar probabil nu vor fi capabili să creeze ei singuri una. Chiar și la 
clasa a șasea, unii profesori au descoperit că doar vreo jumătate dintre elevi, 
dacă li se oferă suficiente informaţii despre un sistem, ar putea crea o buclă 
corectă de feedback. Dar elevii pot dezvolta sau îmbunătăţi o diagramă deja 
existentă. 

Înțelegerea a ceea ce citesc devine foarte importantă în folosirea acestui 
instrument, iar dacă folosiți surse din afara programei școlare — ziare, reviste 

sau cercetări realizate de elevi —, informaţia necesară pentru completarea 
unei bucle de feedback este adesea dificil de găsit. La un capitol despre 
Revoluţia Americană, de exemplu, elevii din Brunswick, Georgia, și-au 
petrecut câteva săptămâni citind, discutând, urmărind materiale video și 
făcând activităţi practice înainte de a desena o buclă împreună cu toată clasa. 

În fine, în ciuda complexităţii lor aparente, diagramele buclelor cauzale 
reprezintă o privire foarte simplificată asupra situaţiei și nu ar trebui 
niciodată confundate cu o analiză completă. Acestea au fost dezvoltate iniţial 
doar pe post de instrument de comunicare, ca o metodă vizuală simplă de a 
prezenta altor oameni dinamicile de bază ale unui sistem. Acestea pot fi un 
mod excelent de a începe o conversaţie, dar ele nu îi ajută neapărat pe elevi să 
înţeleagă un sistem în profunzime. Pentru acel tip de exercițiu, mulţi experți 
din domeniul sistemelor folosesc diagramele de tipul „stocuri și fluxuri“, 
pentru că sunt mult mai specifice cu privire la rata schimbării și la impactul 
subtil al unei schimbări asupra alteia. 


Acţiunile 
[e 


Nevoia de Nevoia de 
răzbunare a răzbunare a 
britanicilor coloniștilor 


L Acţiunile , 


coloniștilor 


Un grup de elevi de școală generală din Brunswick, Georgia, studiind Revoluţia Americană, a 
ajuns să înțeleagă rolul creșterii acțiunii și reacţiunii atunci când a dezvoltat o buclă cauzală 
care ilustra modul în care furia coloniștilor generată de legile adoptate de Parlamentul Britanic 
i-a determinat pe britanici să adopte și mai multe legi restrictive. 


Desenarea propriilor bucle 

Dacă ești un începător într-ale gândirii sistemice, ai putea să te simţi 
intimidat de aceste diagrame. Cel mai bun mod de a trece peste acest lucru 
este să desenezi câteva bucle proprii de întărire și de echilibrare. Nu încerca 
să fii neapărat „corect“ în diagnosticul tău, ci încearcă să reconsideri propria 
ta viziune (și a echipei tale) asupra acelorași probleme vechi dintr-o 
perspectivă nouă, nefamiliară. 

Alege o problemă din propria școală (sau din altă parte) care este în 
creștere. Care sunt factorii care se întăresc unii pe alții? Fă o buclă. Apoi 

încearcă o buclă de echilibrare sau un sistem care promovează stabilitatea. 

Iată câteva recomandări pentru desenarea diagramelor: 

e Începe cu o singură variabilă-cheie — un substantiv care descrie un element 
care știi că este implicat în sistem. Apoi întreabă: „Care sunt celelalte 
elemente care afectează această variabilă?“ Lucrează în mod invers în jurul 
structurii. Pentru fiecare element, întreabă: „Ce cauzează schimbări la 
nivelul acestui element? Ce îl influenţează să varieze?“ 

e Dacă te blochezi, încearcă să lucrezi în celălalt sens: „Care este efectul atunci 
când această variabilă se schimbă?“ „Ce alte elemente trebuie să se 
schimbe?“ 

e Desenează săgeți care să arate direcția mișcării. Nu contează dacă buclele 
merg după acele de ceasornic sau invers, dar încearcă să le trasezi astfel 
încât tu (și ceilalți) să puteţi urmări cu ușurință povestea. 

e Pune un „R“ sau un bulgăre de zăpadă în centrul diagramei dacă sistemul 
tinde spre o creștere sau o scădere năvalnică și un „B“ ori o balanţă dacă 
acesta oscilează spre un tip de țintă stabilă. 

e Nu complica buclele. Desenează cât de puţine elemente posibil și etichetează 
fiecare element pe cât de simplu și concis poţi, țintind spre forţe clare care 
pot fi recunoscute cu ușurință. Folosește termeni ca „populaţia de elevi“, 
„scorurile la teste“, „reacția publică“ în loc de „tendinţele demografice“, 
„evaluare și măsurători“ sau „empatie și reacţie.“ 

e Dă elementelor variabile denumiri generice care nu predetermină mișcarea 
spre niciuna dintre direcţii, chiar dacă tu anticipezi un singur tip de 
schimbare. De exemplu, s-ar putea să te aștepți la o populaţie înfloritoare de 
elevi, dar „numărul elevilor“ este o etichetă mai bună decât „mai mulţi elevi 
în fiecare an“, pentru că se va potrivi orice s-ar întâmpla. 

e Este deosebit de important să incluzi elemente care sunt cel puţin parţial sub 
influenţa ta. „Suma de bani investită în perfecţionarea personalului“ poate fi 
un factor care influențează schimbarea profesorilor. Dacă este așa și dacă 
bugetul pentru dezvoltarea personalului este sub controlul tău, acest lucru 
te-ar putea ajuta să vezi unde sunt o parte din pârghiile din sistem. 

e Folosește buclele ca punct de început în conversații. După ce desenezi o 
diagramă a sistemului, arat-o altor oameni. Prezintă-le povestea începând de 
la un element și descriind un lanţ cauzal tipic. („Reacţia publică duce la 
schimbări la nivel de conducere a școlii. Acest lucru duce la rândul lui la 
scăderea calităţii managementului, ceea ce determină rezultate mai slabe și, 
mai apoi, mai multe reacții publice.“) Întreabă-i care este părerea lor despre 
elementele care au fost omise și dacă povestea, ca întreg, pare verosimilă 
pentru ei. Invită-i să deseneze propriile lor bucle cauzale. 


Arhetipurile sistemice 


Arhetipurile sistemice sunt diagrame cu bucle cauzale care ilustrează 
situaţii generice în gândirea sistemică — tipare sau structuri frecvente care 
apar iar și iar în diferite circumstanţe. Aproximativ douăsprezece astfel de 
situaţii au fost identificate și documentate de-a lungul anilor. Ele pot fi folosite 

adesea pentru a ajunge rapid la o potenţială soluţie pentru o problemă 
sistemică. 

Aceste arhetipuri sunt foarte valoroase în comunicarea despre structuri 
simple, dar prezintă și un pericol: ele pot de asemenea să-i facă pe oameni să 
fie prea încrezători. Jeff Potash, director asociat al Centrului Waters pentru 
Dinamica Sistemelor de la Universitatea Trinity din Vermont, atrage atenţia 
asupra faptului că oamenii care sunt predispuși să-și dorească un răspuns 
simplu se vor baza pe un arhetip fără să adreseze măcar întrebările potrivite. 
Elevii care au petrecut ani de zile într-un sistem școlar care valorizează 
răspunsurile în defavoarea întrebărilor ar putea fi tentaţi să-și abandoneze 
explorarea în favoarea ideii de a oferi un grafic „corect“. 

Dar să zicem că pentru acea problemă arhetipurile fac mai ușor de 
recunoscut tiparele sistemice recurente care apar în diferite situații — inclusiv 
în viaţa elevilor. Pe măsură ce elevii observă similarităţile din aceste 
diagrame, se poate naște în mod natural o conversaţie despre structurile 
generice. Unui elev de școală generală, în timp ce discuta cu un director despre 
problemele pe care le avea cu un profesor, i s-a amintit despre arhetipul 
„Escaladării“ pe care-l studiase cu un an înainte. Escaladarea este arhetipul 
competiției de înarmare dintre ţări și al publicităţii concurențţiale, în care 
ambele părți sunt prinse într-o rivalitate costisitoare. Elevul și-a dat seama că 
între el și profesor avea loc un schimb de comentarii care îi făcea pe amândoi 
din ce în ce mai nemulțumiți; ei adunau de fapt un arsenal nuclear de 
nedreptăţi și neînţelegeri. 


Un indice al arhetipurilor sistemice 


e Soluţii care eșuează: o soluţie rapidă cu consecințe neașteptate pe termen 
lung — vezi în următoarele pagini. 

e Limite ale creșterii: îmbunătăţirea se accelerează într-un ritm aparent de 
neoprit — apoi stagnează în mod neașteptat — vezi A cincea disciplină, cap. 7. 

e Succesul oamenilor de succes: lucrurile se îmbunătățesc pentru 
„Câștigători“ și se înrăutăţesc pentru „perdanţi“ — v. Partea a X-a, cap. 3. 

e Mutarea poverii: sistemele favorizează inconștient soluţiile pe termen 
scurt, problematice și care dau dependenţă — v. Partea a X-a, cap. 4. 

e Tragedia bunurilor colective: o resursă comună prost gestionată este 
exploatată în exces și se epuizează — v. Partea a XVI-a, cap. 5. 


Soluţii care eșuează: schimbarea forțată 


Unul dintre cele mai dese arhetipuri este numit „Soluţii care eșuează“. Pe 
scurt, aceasta se întâmplă atunci când o soluţie rapidă aplicată unei probleme 
complexe ajunge să aibă consecinţe pe termen lung. Această situaţie apare 
peste tot în istorie și în literatură — de exemplu, în scena calului troian, în 
Romeo și Julieta și în cauzarea Revoluţiei Americane și a Marii Crize 
Economice. Acest arhetip sistemic modelează probabil și sistemul școlar în 
care activezi. 

Un director bine intenţionat și talentat inițiază o reformă curriculară, 

profesorii i se alătură pentru că nu au de ales, iar directorul supraveghează cu 
atenţie procesul. Implicit, el spune: „Vom merge înainte, vă place sau nu“. La 
suprafață, aceste eforturi par să aibă succes datorită lucrurilor bune care se 
întâmplă. Schimbarea apare uneori foarte repede, iar profesorii admit că au 
învăţat ceva de aici. Dar pentru că schimbarea este dictată, profesorii nu simt 
că le aparține; nu este a lor. Există așadar un preţ foarte mare. Profesorii încep 
să predea „pentru director“; ei pregătesc lecţiile pe care cred că vrea să le vadă 
directorul în loc de cele de care au nevoie elevii. De îndată ce profesorii își 
închid ușile, motivaţia și inovaţia scad odată cu comunicarea. În mod ironic, 
unii dintre acești directori sunt, în sine, educatori foarte buni, dar influenţa lor 
forțată în calitate de conducători duce la opusul unei educațţii bune. 

Având arhetipul „Soluţii care eșuează“ în minte, un director ar putea 
aborda în mod diferit o reformă curriculară. O metodă de a gestiona acest 
arhetip constă în creșterea conștientizării consecinţelor neprevăzute — este 
vorba despre a conștientiza în mod deschis faptul că „soluţia“ este doar un 
prim efort de tratare a simptomului (și probabil de a îndeplini cerinţele 
statului). Acest lucru ar putea fi urmat, la foarte scurt timp, de un efort sincer 
de a crea o programă educaţională proiectată de profesori, lucru ideal într-un 
proces de muncă în echipă, care să scoată la suprafaţă creativitatea și 
pasiunea profesorilor. O altă strategie ar putea fi relaxarea constrângerilor 
aduse de soluţie: să se planifice reforma curriculară în stadii, astfel încât 
oamenii să se poată adapta la aceasta și să și-o poată însuși. În cele din urmă, 
cele mai eficiente inițiative de reformă curriculară evită complet această 
„soluţie.“ Acestea inițiază o cercetare deschisă asupra problemelor curriculare. 
Poate că problema reală nu are de-a face cu conţinutul materiei de studiu, ci 
cu modul în care este predată, iar o specializare în noile tehnici la sala de clasă 
(precum folosirea simulărilor și a proiectelor în echipă, alături de prelegeri) va 
duce la rezultate mai bune. 

Un arhetip „Soluţii care eșuează“ aplicat reformei curriculare: pus în fața diferențelor mari de 
la o clasă la alta și a performanţelor slabe ale unor elevi (simptomele problemei), un director 
(sau un inspector) impune „de sus“ un program de reformă curriculară. La început, se 
înregistrează o îmbunătăţire imediată — profesorii urmează reglementările și performanţele 
claselor mai slabe se ameliorează. Dar, în timp, apar consecințe neprevăzute: profesorii își 
pierd interesul faţă de inovaţii, chiar și din simplul motiv că simt că nu mai au timp suficient. 
După explozia inițială de performanţă, lecţiile se întorc la nivelul calitativ anterior. Pe măsură 
ce sentimentul de împlinire dispare, performanţa generală scade și mai mult. 


Diagramele de stocuri și fluxuri 


Pentru că este nevoie de ecuaţii neliniare pentru a descrie acumulările și 
creșterile exponenţiale și pentru că aceste ecuaţii sunt în general prea 
complexe pentru a fi manipulate la un nivel elementar, dinamicile sistemelor 
implică adesea modelări și simulări computerizate — mai ales în sala de clasă 
și în școală. 

Diagramele  buclelor cauzale, deși surprind structurile universale 
încorporate într-un, să zicem, proces de „întărire“, ele nu reprezintă fidel 

trăsăturile particulare ale unei situaţii concrete. De exemplu, o buclă cauzală 
care ilustrează creșterea populaţiei de elevi ar putea arăta că investiţiile în 
activitățile școlare duc la creșterea numărului de elevi înmatriculaţi. Dar de 
câte investiții este nevoie înainte ca școala să treacă de un prag de 
atractivitate? Cât de repede se vor înscrie în acea școală elevi noi și de ce 
depinde această viteză? Pentru a prezice (sau a anticipa) comportamentul 
sistemului în viitor, trebuie să privim situaţia cu mai multă precizie. 

În aceasta rezidă valoarea diagramei de stocuri și fluxuri (stock-and-flow). 
Ea îl ajută pe cel interesat de teoria sistemelor să specifice interrelaţiile într-un 
mod explicit, matematic. Fiecare săgeată a diagramei poate fi conectată cu o 
formulă, care îi permite persoanei să comenteze nu doar asupra asumpţiilor 
care stau la baza relaţiei, dar și asupra modului exact în care un element îl 
influențează pe altul. Diagramele de stocuri și fluxuri sunt de asemenea un pas 
următor necesar în simularea pe calculator a procesului de „întărire“. 

O diagramă de stocuri și fluxuri transpune orice tip de situaţie — chiar și 
cea mai „calitativă“, cea mai nemăsurabilă situație — în cinci tipuri diferite de 
entități matematice: 

1. „Stocul“ (prezentat în dreptunghi în diagrama de pe pagina următoare) 
reprezintă acumularea unui tip de cantitate, fie aceasta măsurabilă sau 
nemăsurabilă. În această diagramă, cantitatea constă în numărul de elevi din 
școală de anul acesta, dar în acea diagramă putem regăsi și nivelul motivaţiei 
sau al satisfacţiei pe care o resimt părinţii faţă de școală. 

2. „Fluxul“ reprezintă tranșele în care cantităţile se revarsă înspre sau dinspre 
stoc. Fluxurile sunt ca un robinet care controlează cantitatea de apă care 
trece, într-un minut sau într-o zi, către o cadă (un stoc). Fluxurile pot varia — 
cantitatea de precipitaţii dintr-o lună este un flux care reglează cantitatea de 
apă dintr-un rezervor, crescând-o copios primăvara și foarte puţin vara. 
Înțelegerea tiparului fluxului este crucială, pentru că acesta determină 
întârzierile din sistem. 

3. „Adaptorul“ reprezintă factorii care influențează rata fluxului dinspre un 
stoc spre altul. De exemplu, „atragerea de noi familii în cartier într-un an“ 
este guvernată, în parte, de „investiţiile în lărgirea capacităţii școlii“. La 
rândul său, acestea influențează rata de elevi care intră și ies din sistem. 

4. „Conectorul“ include interrelaţiile dintre celelalte trei tipuri de elemente și e 
indicat aici prin săgeți. Fiecărui conector îi este asociată o formulă 
matematică, definind în mod explicit modul în care (de exemplu) investiţiile 
la nivelul școlii vor crește sau vor scădea pe măsură ce se schimbă numărul 
elevilor din cartier. 

5. „Norii“ reprezintă domeniile care există în afara sistemului în cauză și din 
care ar putea porni fluxurile (sau în care s-ar putea revărsa). În această 
diagramă, norii reprezintă populaţia de elevi din alte părţi ale orașului sau 
țării. 

Prezentăm aici același proces de întărire precum cel din paginile anterioare, ilustrat acum în 

forma „stocurilor și fluxurilor“. Cel mai semnificativ „stoc“ — numărul de elevi din cartier în 

fiecare an — este influenţat de două „fluxuri“: elevii care intră în școli și elevii care pleacă. 

Aceste fluxuri, la rândul lor, sunt reglate în parte de atractivitatea cartierului (numărul de 

familii noi din zonă pe fiecare an) și, în parte, de investiţiile administraţiei locale în sporirea 

capacităţii de școlarizare a respectivului liceu. Pe măsură ce numărul de elevi crește, 
investiţiile pentru creșterea capacității sporesc, fapt care contribuie la rate crescute ale 
numărului de elevi care intră în acel liceu. 

O diagramă de stocuri și fluxuri creează un model al situaţiei de față — un 
model care poate fi programat pe un calculator și testat în raport cu 
experiența până când credem că este solid. Diagramele în sine sunt atât de 
flexibile și totuși foarte concrete, încât sunt deosebit de valoroase pentru cei 
tineri. Gândirea în termeni de fluxuri (intrări și ieșiri) poate duce la o 
schimbare fundamentală atât în gândirea elevilor, cât și a adulţilor. 

Un grup de profesori care învățau despre stocuri și fluxuri lucrau 
împreună pentru a înţelege de ce creștea numărul pacienţilor internaţi într-un 
spital de psihiatrie. În cele din urmă, specialistul în dinamica sistemelor care 
preda cursul a spus: „Păi, unde pleacă pacienţii? Cum părăsesc ei spitalul?“ 
Pentru un moment, a fost liniște. Nu exista, într-adevăr, niciun loc în 
comunitate în care pacienţii să poată merge, nu existau clinici ambulatorii sau 
azile; deci nu existau „ieșiri“. 

Pentru a-i ajuta pe elevi să înveţe să vadă intrările și ieșirile, profesorii pot 

pune întrebări despre modul în care se construiesc și se schimbă acele stocuri. 
Ce se acumulează? Ce cauzează acea creștere? Ce cauzează scăderea? În 
Revoluţia Americană, furia coloniștilor nu doar crește încontinuu. Anumite 
acţiuni ale britanicilor chiar au contribuit la scăderea stocului de „furie.“ Care 
au fost acele acţiuni? Copiii care analizează acest eveniment istoric, văd că 
furia nu continuă pur și simplu să se adune: trebuie să existe undeva și niște 
valve de eliberare. 

Stocurile și fluxurile pot fi desenate folosind doar o hârtie și un creion sau 
doar tabla și creta. Pe măsură ce întrebările și conversațiile se dezvoltă, 
profesorii pot urmări, folosind liste proprii, factorii posibili care ar putea 
influenţa fluxurile din sistem. Iar dacă desenăm o diagramă de stocuri și 
fluxuri bine definită, suntem la jumătatea drumului spre construirea unui 
model computerizat. 


O înţelegere a unei crize din lumea reală din perspectiva stocurilor 
și fluxurilor 

Unul dintre domeniile în care analizele bazate pe „stocuri și fluxuri“ și-au 
adus contribuţia este înţelegerea noastră despre schimbările climatice. 
Nivelurile de emisii de dioxid de carbon (C0O,) cauzate de oameni — 
componenta primară a gazelor cu efect de seră — au crescut exponențial de-a 
lungul erei industriale. Astăzi, nivelul de CO, din atmosferă este cu 35% mai 
ridicat decât oricând în ultima jumătate de milion de ani, acest lucru ducând 
la un consens în rândurile oamenilor de știință în a conchide că acţiunile 
umane reprezintă factorul cauzator primar al unei traiectorii foarte 
periculoase a climei globale. 

Distincția esenţială este între „stocul“ de CO, (cantitatea prezentă în 
atmosferă) și „fluxul“ noilor emisii din fiecare an. Această distincţie simplă a 
creat confuzii în rândul multor oameni, inclusiv a multora din poziţii de 
conducere, care cred că stabilizarea fluxului de emisii, așa cum a fost ordonată 
de Protocolul Kyoto în 1997, ar fi suficientă pentru soluţionarea problemei. 
Fluxul curent de emisii de CO, la nivel global este de aproximativ 8 miliarde de 
tone de carbon pe an (convenţia științifică este de a măsura emisiile conform 
echivalentului lor în tone de carbon). Această cifră este de peste 2,5 ori mai 
mare decât cantitatea — aproximativ 3 miliarde de tone — care este eliminată 
anual din atmosferă, fiind ori absorbită de biomasa naturală — precum 
copacii, plantele și planctonul —, ori dizolvată în oceane. 

Diferenţa dintre „intrările“ și „ieșirile“ de CO, în atmosferă funcționează la 
fel ca în cazul apei dintr-o cadă. Cât timp intrările sunt mai mari decât ieșirile, 
cada continuă să se umple. La un moment dat, apa din cadă va curge pe 
alături. Cu alte cuvinte, nivelurile de CO, vor trece de un prag unde efectele 
asupra schimbărilor climaterice sunt ireversibile și devastatoare pentru 
oameni și alte specii. Nu știe nimeni când cada va ajunge atât de plină încât să 
curgă pe alături, dar ritmul schimbărilor climaterice (precum topirea 
ghețarilor și a calotelor glaciare și instabilitatea din ce în ce mai accentuată a 

vremii) duce la un consens în rândurile oamenilor de știință și ale unor lideri 
din mediul de afaceri că o revărsare catastrofică poate fi evitată doar prin 
reducerea rapidă (în următoarele două-trei decenii) a emisiilor pentru a 
ajunge să fie egale sau mai mici cu rata la care CO, este eliminat din atmosferă. 
Pentru a ajunge la acest rezultat, în următorii 20 de ani va fi necesară o 
reducere cu 60 până la 80 de procente a emisiilor mondiale de CO,. Aceasta 
este „provocarea 80/20“ în faţa căreia se află societatea industrială. 


Simulări și modele pe calculator 


Simulările pe calculator încep ca niște diagrame de stocuri și fluxuri cu 
ecuaţii care definesc fiecare interrelaţie. Variabilele din cadrul modelului pot 
fi manipulate de elevi pentru a învăţa rapid despre modul în care 
interacționează elementele într-un sistem. Construirea unui model poate 
consta într-o simplă experimentare cu una dintre variabile pentru a vedea 
modul în care schimbările din aceasta afectează fluxurile din diagramă. Dar 
modelele pot fi și programe complexe în sine, cu ferestre „pop-up“ care pun 
întrebări sau oferă informații pe măsură ce elevul derulează programul. 
(Despre simulări și modele pe calculator, vezi Partea a VII, cap. 3.) 

Lucrul cu simulările existente este foarte valoros în învăţarea despre 
dinamicile unui anumit sistem. Simularea le permite elevilor să se joace de-a 
„Ce-ar fi dacă...“, încercând diferite scenarii posibile, comparând rezultatele și 
dezvoltându-și o înțelegere mult mai profundă a sistemului ca întreg. Acest 
lucru presupune multe discuţii în sala de clasă. Înainte de fiecare „rând“ de 
simulare, este important să li se ceară elevilor să anticipeze modul în care se 
va schimba graficul pe măsură ce vor schimba mărimile de probabilitate. În 
caz contrar, ei vor juca pur și simplu un joc pe calculator. Compararea 
rezultatelor reale, în formă grafică, cu așteptările lor va isca întrebări despre 
motivul pentru care sistemul s-a comportat diferit de anticipările lor — și apoi 
întrebări și mai largi. 

va „da pe afară“ apa din cadă — când schimbările climatice se vor accelera dramatic și 
ireversibil. O parte pe milion (1 ppm) de CO; este echivlaentă cu 2,1 miliarde de tone de 
carbon. 


Nu orice profesor va adopta construirea modelelor ca parte a programei 
educaţionale. Este nevoie de timp pentru acomodarea cu programele pe 
calculator, iar resursele informatice sunt încă limitate în unele școli. Dar 
pentru cei care o fac, entuziasmul și satisfacția de a vedea ce pot face copiii vor 
fi la fel de importante ca faptul că și ei învaţă ceva. 

Folosirea programelor informatice aduce cu sine o dificultate nouă, uneori 
neașteptată: necesitatea depanării programului. Diana Fisher, cadru didactic și 
pionieră în folosirea gândirii sistemice la orele de matematică, și-a petrecut 
odată o săptămână și jumătate împreună cu un elev încercând să-și dea seama 
de ce nu funcţiona modelul pe calculator al elevului. În cele din urmă, a 
realizat că elevul folosea unități de măsură incompatibile — kilometri într-o 
parte a modelului și metri în altă parte. Asta a fost o lecţie valoroasă și una pe 
care, așa cum le-a spus și elevilor, au văzut-o ilustrată la știri de câteva ori în 
cazul telescopului spațial Hubble și al altor proiecte extrem de costisitoare. 

Un grup de elevi de la liceul Bromfield din Harvard, Massachusetts — cu 
foarte puţină experienţă în STELLA (un program de modelare pe calculator) — 
a vrut să modeleze ceva despre propria comunitate. Directorul le-a sugerat să 
se uite la procesul proiectării anuale a bugetului școlii. Larry Weathers, un 
profesor de științe exacte care lucra cu elevii, a găsit un model generic pentru 
„încredere și control“, de la care elevii porneau și puteau să modifice și să 
construiască. După ce s-au jucat cu modelul și l-au înţeles, ei au decis că aveau 
nevoie să audă perspectivele diferitelor părți implicate în procesul proiectării 

bugetului. Ei au intervievat administratori și membri din comitetul școlii 
despre obstacolele pe care le întâmpină în procesul de proiectare bugetară. 
Elevii au aflat că prea multă încredere este la fel de distructivă pentru un 
proces de succes ca o și prea multă neîncredere. Prea multă încredere ducea la 
posibilitatea unei escrocherii, care ducea la neîncredere; prea puţină 
încredere indica inabilitatea de a lucra împreună și de a face compromisuri. O 
cantitate echilibrată de încredere și supraveghere le permitea ambelor părți să 
ajungă la un consens. 

După ce au dezvoltat modelul, l-au arătat oamenilor pe care îi 
intervievaseră și le-au explicat cum funcţiona acesta. Adulții au fost de acord 
că era un model valid și le-au mulțumit copiilor. În acel an, bugetul a fost 
proiectat și aprobat aproape fără dificultăţi și, deși nimeni nu pune acest lucru 
pe seama modelului, elevilor le place să creadă că oportunitatea pe care le-au 
dat-o adulţilor să se gândească la proces a avut, și ea, o contribuţie. 


Resurse de la Pegasus Communications? 


De-a lungul ultimilor 22 de ani, a apărut un volum de materiale de 
învățare și exersare pentru a-i ajuta pe oamenii de afaceri să înțeleagă 
sistemele cu ajutorul buclelor cauzale și al arhetipurilor. Aceste materiale sunt 
actualizate și colectate de Pegasus Communications, o companie care 
organizează conferințe și lansează publicaţii, fondată în anii '90. Seria 
„Systems Archetype Basics“, îndeosebi, reprezintă un ghid cuprinzător, bine 
scris și bine alcătuit al arhetipurilor pentru utilizatori. Deși este destinat 
cititorilor din mediul de afaceri, noi îl recomandăm și liderilor școlari și 
educatorilor care încearcă să înțeleagă structurile sistemice aflate în joc în 
școlile și în comunităţile lor. 


7. Ești mai deștept decât un termostat? 


De ce e importantă reflecţia atunci când învăţăm cum să 
învățămE 

Nelda Cambron-McCabe, Janis Dutton 

Oamenii învaţă în cicluri, oscilând în mod natural între acțiune și reflecţie, 
între activitate și odihnă. Aceste cicluri ne permit să îmbunătăţim ceea ce 
facem. Majoritatea dintre noi ne pricepem cât de cât la acest ciclu (numit 
uneori învăţare cu o singură buclă): observând acţiunea noastră precedentă, 
reflectând asupra a ceea ce am făcut, folosind acea observaţie pentru a decide 
cum să schimbăm următoarea noastră acţiune și aplicând acea decizie altei 
acțiuni — totul pentru a îmbunătăţi propriul comportament sau normele 
organizației noastre. Unul dintre cele mai eficiente moduri pentru oameni și 
organizaţii de a-și crește competențele este de a merge conștient și deliberat în 
acest ritm — de a crea nu doar timp de gândire, ci și timp pentru diferite tipuri 
de reflecţie și pentru discuţii colective în sălile de clasă, în școli și în 
comunități. 

Aceste cicluri de învăţare sunt eficiente în sistemele simple, dar sunt 

insuficiente în sistemele complexe. Imaginaţi-vă, de exemplu, că normele și 
comportamentele pe care le îmbunătăţiţi sunt ineficiente sau nepotrivite 
pentru a face față schimbărilor prin care treceţi. Dacă, să presupunem, 
problema nu ţine de cât de bine faceţi ceea ce faceţi, ci de ceea ce alegeţi să 
faceți în sine? Dacă răspunsurile pe care le-aţi găsit sunt pentru niște întrebări 
greșite? 

De exemplu, o școală a recunoscut că sistemul pe care îl folosea pentru 
gruparea elevilor în funcție de abilități era plin de probleme. Grupurile de 
copii „supradotaţi“ primeau toţi profesorii „buni“, iar copiii cu performanţe 
medii și sub medie erau repartizați restului de profesori. Conducătorii școlii 
credeau că scopul lor general pentru o educaţie de calitate pentru toți elevii 
era compromis. Dar acest tip de separare era modul în care operaseră 
dintotdeauna și ținea de o politică a consiliului de administraţie al școlii. Așa 
că ei au analizat programul de grupare, au planificat unul nou și l-au pus în 
practică. 

Conducătorii acelei școli au fost foarte mândri, la început, de noul lor 
program. Ei au mărit numărul de grupe de la trei la cinci, iar profesorii lucrau 
cu elevi având toate nivelurile de abilități. Cu siguranţă, ei credeau că au cel 
mai bun sistem de grupare din regiune. Dar totuși nu și-au atins scopul care 
viza oferirea unei educațţii de calitate pentru toţi elevii. Mesaje perturbatoare 
— despre care copii erau valoroși și care nu — erau încă transmise cu voce 
tare copiilor, părinţilor și mai departe în comunitate. Cei din școală nu s-au 
întrebat însă niciodată dacă gruparea în sine, în încercarea de a răspunde 
nevoilor elevilor „supradotaţi, buni, medii și sub medie“, nu avea cumva un 
rol semnificativ în contribuţia adusă abilităților elevilor. Ei și-au îmbunătăţit 
practicile până la cel mai înalt nivel posibil, dar nu și-au atins niciodată 
scopurile pentru că nu au atins niciodată un nivel mai profund de reflecţie, 
prin care să pună sub semnul întrebării normele și ideile despre politicile pe 
care le considerau a fi „adecvate“. 

Gareth Morgan folosește exemplul unui termostat din gospodărie pentru a 
ilustra limitele unui sistem simplu. Termostatul trece printr-un ciclu cu o 
singură buclă pentru a monitoriza mediul pentru identificarea deviaţiilor de la 
temperatura stabilită (sau normală) și a o corecta. Un termostat totuși, folosind 
această singură buclă, nu poate determina dacă temperatura prestabilită este 
confortabilă pentru oamenii din încăpere. Și din moment ce termostatul nu 
poate pune la îndoială variabilele principale stabilite — obiectivele, regulile și 
valorile — sau consecinţele temperaturii setate, acesta nui poate să-și modifice 
comportamentul și nu poate învăța să-și facă treaba în mod mai eficient și mai 
responsabil. 

O contribuţie cu adevărat eficientă adusă într-un sistem — asemănătoare 
unui termostat care ar modifica temperatura în acord cu nevoile celor din 
încăpere — ar necesita o implicare într-un ciclu de învăţare secundar. În acest 
ciclu secundar, conectat cu primul, normele organizaţiei vor fi privite dintr-o 
perspectivă critică. Morgan numește această abordare în două cicluri 

„învăţare în buclă dublă“%; noi o numim de asemenea „a învăţa să învăţăm“. 

Prin extinderea timpului de reflecţie pentru a încorpora învăţarea în buclă 
dublă (sau a ne gândi la modul în care gândim) și a pune în mod deliberat sub 
semnul întrebării propriile norme, atitudini și asumpţii, oamenii pot începe să 
înțeleagă modurile în care propriile lor alegeri (conștiente și inconștiente) pot 
contribui la frustrarea pe care o simt sau la eficiența organizaţiei lor. 

Pentru că ciclul cu buclă dublă pune sub semnul întrebării normele pe 
care oamenii le consideră implicite și duce adesea la alegeri noi care sunt 
inconfortabile la început, acesta este respins cu ușurință. Conform lui Morgan 
și altor specialiști din cercetarea organizaţională, organizaţiile se implică 
foarte rar în învăţarea în buclă dublă. De fapt, birocraţia din multe organizaţii 
chiar împiedică acest proces de învăţare. Totuși, acest tip de învăţare este o 
abilitate reflexivă, de punere la îndoială a propriei gândiri, care le permite 
organizaţiilor să înveţe cum să înveţe. 

Pentru a fi mai deștepţi decât un termostat în orice proiect sau demers, 
dezvoltați un proces precum cel ilustrat în continuare. Oferiţi o atenţie sporită 
fiecărui stadiu de mai jos înainte de a trece la următorul și fiți pregătiţi să vă 
întoarcețţi și să repetaţi ciclul, dacă este necesar. 


Observarea 


Concentrarea atenției asupra unei acțiuni pe care ai întreprins-o. Ai putea 
începe cu un proiect pe care tocmai l-ai încheiat pentru a învăța din 
experiențele tale. Acest tip de observare este cunoscut sub denumirea 
reflecție-asupra-acțiunii, privind înapoi în trecut. Cât de bine a mers? La ce te 
gândeai iniţial? Ce asumpţii sau atitudini (ce modele mentale) te-au dus acolo? 


/ Observare N/ Reîncadrare 


Acțiune Reflecție 
N Decizie », Reanalizare 
Acţiune Reflecție în Reflecție în Reflecție 
buclă simplă buclă dublă 


Reflecţia-în-acţiune se întâmplă în prezent, ca atunci când apare ceva 
neașteptat și trebuie să schimbi cursul cât mai poţi încă influenţa rezultatul 
situaţiei sau al proiectului în desfășurare. Ce se întâmplă aici? Ce altceva pare 
ciudat? De ce este neașteptat? Cum credeai că se va întâmpla? Ce ai putea avea 


ebook converter DEMO Watermarks ee 


în vedere acum? 

Reflecţia-despre-acţiune cuprinde trecutul, prezentul și viitorul. De ce 
propunem această acţiune? Care au fost/sunt/ar putea fi consecințele mai largi 
și pe termen lung ale aceste decizii? 


Reflecţia (bucla dublă) 


Contemplarea asupra implicațiilor observațiilor noastre și tragerea 
concluziilor pe baza acestora. Acest stadiu al ciclului deschide ușa pentru noi 
idei și posibilităţi de acțiune odată ce adecvarea normelor și asumpţiile de 
operare sunt puse sub lupă. Reflecţia în buclă dublă conţine cel puțin două 
componente distincte care fac parte din investigarea gradului de adecvare. 
Fiecare implică propriul set de întrebări: 

e Reanalizează: Începe prin a-ţi regândi asumpțţiile, concluziile de bază și 
raționamentul care te-a dus la ele. Aceasta este o formă de autochestionare. 
„Este acest proces adecvat? Cine câștigă și cine pierde? Este modul potrivit de 
a realiza acest proiect? Care sunt viziunile colective asupra realităţii (și 
modelele mentale) care stau la baza alegerilor noastre? Care vor fi 
consecinţele unei abordări noi? Ce valori transmitem? Teoriile (și valorile) pe 
care le adoptăm sunt „teorii-în-uz“? (Instrumentele gândirii sistemice pot fi 
de ajutor aici — vezi capitolul anterior, secţiunea „Aisbergul“). 

e Reîncadrează: Formulează noi idei orientative și reflectează dacă acestea îţi 
vor extinde competențele. „Cum altfel am putea aborda acest proiect? Este 
acesta proiectul potrivit, iar obiectivele sunt adecvate? Cine decide? Cine 
hotărăște cine decide? Care sunt condiţiile care ne împiedică să ne asumăm 
riscuri? Ce imagini am putea adopta despre viitorul nostru dezirabil și 
despre cele mai adecvate valori și acţiuni pentru noi? De ce facem asta? 
Pentru ce? Ce trebuie să facem pentru a concretiza aceste imagini, valori și 
acțiuni?“ 


Pentru unii oameni, acest tip de reflecţie împărtășită va fi o experienţă 
nouă. Chiar dacă sunt „obișnuiți“ cu reflecția de unii singuri sau împreună cu 
prietenii apropiaţi, probabil că nu au mai făcut-o public, în jurul unei mese 
comune, asupra unor probleme cu acest grad de profunzime și incertitudine. 
Din acest motiv, abilităţile conversaţiei constructive — echilibrarea dintre 
informare și pledoarie, respectiv „scara“ inferențelor — sunt valoroase în 
această situație. Acele instrumente îi pot ajuta pe oameni să vorbească în 
siguranţă despre problemele periculoase care apar. (V. Partea a II-a, cap. 4.) 
Decizia 

Luarea unei decizii. W. Edwards Deming folosește cuvântul „planificare“ 
pentru acest stadiu. Dar noi folosim despre „decizie“ pentru că aceasta trimite 
la faptul de a alege: „Iată alternativa pe care alegem să o adoptăm și iată 
motivele pentru care facem această alegere“. Acest stadiu presupune că 
membrii grupului au o influență asupra procesului general, fie că vorbim 
despre o clasă, o școală sau o comunitate. Această influenţă nu înseamnă doar 
că ei „își pot spune părerea“, ci și că participarea lor la luarea deciziei este 

necesară și valorizată. Pe baza reîncadrării, membrii grupului se gândesc 
împreună la natura pașilor pe care îi vor face în continuare. „Ce vom face? 
Cine trebuie inclus în proces? Pe baza experienţei anterioare, ce tipuri de 
situaţii pot să să apară? Cum vom face să le anticipăm? Cum va arăta 
următorul nostru pas?“ 


Acţiunea 

Îndeplinirea unei sarcini, privind-o, pe cât posibil, dintr-o perspectivă 
experimentală. Acum voi creaţi, scrieţi și produceţi. Acest lucru poate fi făcut 
în mod individual de către fiecare membru al echipei — dar și în mod 
coordonat. Tot timpul consumat pentru observare, pentru a găsi sensuri 
comune, pentru a reflecta și a decide în mod colaborativ transformă acțiunea 
într-o inițiativă semnificativă. 
Punerea la lucru a ciclului 


Atunci când ajungeţi la sfârșitul ciclului, întoarceţi-vă imediat la stadiul de 
observare, eventual cu o analiză „la rece“. Cât de bine a funcționat? 

Un termen-limită scurt pentru un proiect sau o programă școlară care 
exercită o presiune mare (precum cele ce ţintesc performanţe la testele 
standardizate) îi poate influența pe oameni să scurteze ciclul. Care educator 
mai are răgaz pentru „observare“ și „reflecţie“, când tot ce contează este ca el 
să parcurgă în profunzime materia? 

Dar primele două stadii (observarea și reflecţia) sunt cele mai importante 
părți ale ciclului. Dacă petreceţi suficient timp construind un sens împărtășit, 
învățăceii vor înţelege mult mai clar motivul pentru care este importantă 
cutare activitate și pentru care trebuie să o facă. Această înţelegere poate 
decide, de pildă, dacă o serie de exerciții de aprofundare sunt percepute ca 
inutile și apăsătoare sau ca modalități de perfecționare. Secvența din „bucla 
dublă“ ce revine practicii nu doar va economisi timp, ci vă va permite și să vă 
revizuiţi frecvent modul de exersare. 


Reflecţia (în buclă dublă) asupra politicilor voastre curente 


Întrebările prezentate mai jos% au fost dezvoltate pentru reflecţia în buclă 
dublă asupra evaluării elevilor. Modificate, ar putea fi utile pentru a reflecta 
asupra oricărei probleme din școală sau din organizaţie. 

e Ce faci pentru a-ţi atinge scopurile (de exemplu, pentru a măsura progresul 
elevilor? De ce folosești această abordare? Ce asumpţii stau la baza abordării 
tale? 

e Acţiunile tale curente au sens din punct de vedere educaţional? 

e Chiar măsori ceea ce crezi că măsori? 

e Cui aduce beneficii abordarea ta curentă? Cui nu aduce beneficii? 

e Ce credinţe, atitudini și valori te împiedică să creezi alte alternative? 

e Care sunt aspiraţiile tale pentru învăţarea elevilor? 

e Care aspect al gândirii tale ar trebui să se schimbe pentru a promova 
transformarea practicilor prezente? 

Integrarea celor cinci discipline în viața ta 


Lucrul cu aceste instrumente și practici în sala de clasă reprezintă doar un 
prim pas. O înţelegere a sistemelor devine o sursă, pentru toată viaţa, de 
perspectivă și competenţă. Devenind bun în chestionarea modelelor mentale și 
a învăţării în echipă, stabilești o conexiune mai puternică, mai profundă cu 
ceilalți, care se îmbogățește pe tot parcursul vieţii tale. Clarificându-ţi 
aspiraţiile, lucrând la măiestria personală și la o viziune împărtășită, îţi vei 
stabili o orientare creativă: o concentrare asupra creării destinului tău în loc 
să te limitezi la a reacţiona la ce ţi-e dat sau a încerca să controlezi ce ţi se 
întâmplă. 

În restul acestei cărți, vom face referire la cele cinci discipline într-o mare 
varietate de contexte. Prin încorporarea acestor practici în viața ta 
profesională (și în celelalte domenii), îţi poţi edifica propria competenţă. Acest 
lucru va contribui la rândul său la creșterea capacităţilor și a competenţelor în 
cele trei sisteme ale educaţiei: sala de clasă, școala și comunitatea. 


% Ideea de ciclu al învățării profunde și relaţia acesteia cu cele cinci discipline de învățare este explicitată 
mai amănunțit în Peter Senge, The Fifth Discipline Fieldbook (Doubleday, 1994) p. 15. 

* Ronald Heifetz. Leadership Without Easy Answers (Harvard University Press, 1994), p. 253. 

% Poveste relatată de Leonard Burrello, profesor emerit la Universitatea Indiana. 

35 C. Danielson, Enhancing Professional Practice: A Framework for Teaching (Association for Supervision 
and Curriculum Development, 2007). 

“ Unele dintre exerciţiile din această carte s-au dovedit a fi deosebit de utile pentru observarea realității 
curente. Vezi, de exemplu: Partea a IV-a, cap. 2; Partea a V-a, cap. 4; Partea a X-a, cap. 5; și Partea a X-a, 
cap. 1. 

% Practica măiestriei personale se bazează pe studiile asupra procesului creativ realizate de Robert Fritz 
în cărțile sale The Path of Least Resistance (Fawcett-Columbine, 1989) și Creating (Fawcett-Columbine, 
1991). Conceptul de „tensiune creativă“ a fost de asemenea articulat de Kurt Lewin, promotorul 
cercetării moderne a dinamicii grupului. Vezi, de exemplu, Art Kleiner, The Age of Heretics (Jossey-Bass, 
2008), pp. 21-24, și Albert Marrow, The Practical Theorist (Basic Books, 1969), pp. 30-32. Alte idei 
călăuzitoare pot fi găsite încă din Antichitate. Specialistul în management Philip Mirvis sugerează că o 
cercetare completă a acestui domeniu ar trebui să includă contribuțiile psihologilor Carl Rogers, Jean 
Piaget, Abraham Maslow și Milton Erickson, dar și ale autorilor din domeniul managementului Frank 
Barron, Jay Ogilvy, Robert Quinn, Tim Gallwey, Jane Loevinger și William Torbert. 

* Margaret Wheatley scria că „trebuie să fim capabili să avem încredere că ceva atât de simplu ca o bază 
clară de valori și viziuni, menținute active prin dialog, poate duce la ordine“. Acestea oferă „forma“ 
pentru organizaţie, iar în cadrul acelui context, membrilor organizaţiilor trebuie să li se ofere o 
libertate semnificativă pentru a crea. Cf. M.J. Wheatley, Leadership and the New Science (Berrett- 
Koehler, 1992), p. 147. 

5 Practica viziunii împărtășite își are rădăcinile în exerciţiile de „viziune preferată“ dezvoltate de Ronald 
Lippitt în consultările cu filiala din statul Michigan a organizației YMCA, iar mai târziu în cadrul 
National Training Laboratories (1950-1960). Vezi A. Kleiner, The Age of Heretics: A History of the Radical 
Thinkers Who Reinvented Corporate Management (Jossey-Bass, 2008), pp. 21 și urm. Charlie Kiefer, 
Bryan Smith și alţii de la Innovation Associates au dezvoltat această practică. 

3 Ghicitoarea cu urmele de dinozauri datează din anii *60 și a fost publicată în Investigating the Earth 
(Houghton-Mifflin, 1967). Ghicitoarea se bazează pe urme fosilizate reale, descoperite în statul Texas. 
Vezi Jack Hassard, „The Dinosaur Footprint Puzzle: A Content or Process Approach?“, The Art of 
Teaching Science Blog, 2 nov. 2010: http://www. artofteachingscience.org/?p=3081 

* Cf. The Danger of a Single Story, discurs ţinut de Chimamanda Adichie în cadrul seriei „TedTalk“. Acesta 
poate fi util pentru invitarea unui grup în a explora modelele mentale și consecințele neexaminării 
imaginilor și poveștilor din mintea diferiților oameni. Vezi:  http://www.ted.com/talks/ 
lang/eng/chimamanda_adichie_the_ danger_of_a_single_story.html. 


55 Reconsiderarea modelelor mentale s-a dezvoltat din „știința acţiunii“, un domeniu de cercetare 
dezvoltat de Chris Argyris și Donald Schân. Ei s-au bazat pe teoria „dublei constrângeri“ (double-bind) a 
antropologului Gregory Bateson și pe semantica lui S$.I. Hayakawa. Vezi A cincea disciplină, pp. 228 și 
urm., și The Fifth Discipline Fieldbook, p. 264; vezi și Art Kleiner, The Age of Heretics, p. 186 și urm,, 
pentru lămurirea abordării lui Chris Argyris. Vezi și Argyris, „Teaching Smart People How to Learn“, 
Harvard Business Review (mai-iunie 1991, reprint 491301), și Organizational Traps: Leadership, Culture, 
Organizational Design (Oxford University Press, 2010). 

5 Această secțiune reia parțial capitolul „The Ladder of Inference“ de Rick Ross (Fifth Discipline 
Fieldbook, p. 242). 

5 Adaptat după cap. „Balancing Advocacy and Inquiry“, de Rick Ross et al., din The Fifth Discipline 
Fieldbook, p. 253 și urm. 

55 Paleta pledoariei/informării, realizată de Charlotte Roberts și Rick Ross, a apărut inițial în The Fifth 
Discipline Fieldbook, p. 254. Creatoarea acestei abordări este Judy Rogers, profesoară de leadership 
educaţional la Universitatea Miami din Ohio. 

5 Adaptat după The Fifth Discipline Fieldbook, p. 263. 

5 Exercițiu adaptat după The Fifth Discipline Fieldbook, p. 253. 

* Exerciţiul a fost dezvoltat de Chris Argyris și Donald A. Schân — v. Theory in Practice (Jossey-Bass, 
1974). Unele abordări prezentate aici au fost sugerate de Robert Putnam. Vezi și A cincea disciplină, p. 
240, și The Fifth Discipline Fieldbook, p. 246. 

s Cf. Art Kleiner, Who Really Matters: The Core Group Theory of Power, Privilege and Success (Doubleday, 
2003), p. 74 și urm. 

S Secţiune adaptată după The Fifth Discipline Fieldbook (pp. 357; 374). Vezi și William Isaacs, Dialogue: 
The Art of Thinking Together (Doubleday, 1999). 

S Practica modernă a dialogului datorează mult fizicianului David Bohm. EI a arătat că atunci când sunt 
observate rădăcinile gândurilor, gândirea în sine pare să se schimbe în bine. Cf. D. Bohm, Unfolding 
Meaning (Foundation House, 1995). 

s Cf. David Johnson și Roger Johnson, Learning Together and Alone: Cooperative, Competitive, and 
Individualistic Learning (Allyn and Bacon, 1999). 

S* Vezi, de exemplu, Robert Brooks și Sam Goldstein, Raising Resilient Children: Fostering Strength, Hope 
and Optimism in Your Child (McGraw-Hill, 2001), p. 135 și urm. 

* Juanita Brown, David Isaacs și comunitatea The World Cafe, The World Cafe: Shaping Our Futures 
Through Conversations That Matter (Berrett-Koehler Publishers, 2005); The World Cafe: A Resource 
Guide for Hosting  Conversations That Matter (PDF) (2009, Pegasus Communications, 
http://www.pegasus.com); V. și www.theworldcafe.com. 

s5 Expresia „gândire sistemică“ a fost folosită în diferite contexte cu referire la diverse teorii. Pentru mai 
multe informații, vezi „Five Kinds of Systems Thinking“, de Charlotte Roberts, în The Dance of Change 
(Crown Business, 1999), p. 137. Pentru evoluţia teoriei sistemelor deschise și în special a dinamicii 
sistemelor, vezi George P. Richardson, Feedback Thought in Social Science and Systems Theory 
(University of Pennsylvania Press, 1991). Vezi și Art Kleiner, The Age of Heretics (ed. cit.). 

S: Ronald Heifetz, Leadership Without Easy Answers (Harvard University Press, 1994), p. 31 și urm. 

& Robert Holmes: „When shock waves hit traffic: What turns a fast-moving stream of cars into a stagnant 
pool of frustrated motorists?“, New Scientist (25 iunie 1994). 

* Secţiune adaptată după cap. „Systems Thinking in the Classroom“, de Nina Kruschwitz et al., din prima 
ediție a prezentei cărți. 

2 Pentru orientare și exemple, vezi Gene Stamell & Debra Lyneis, Everyday Behavior-Over-Time Graphs 
(Creative Learning Exchange, 2001). Vezi și „Getting Started with BOTGs: Four Curriculum Examples“ de 
Gayle Richardson și Debra Lyneis. Pentru un ghid al tiparelor comportamentale frecvente, cf. The Fifth 
Discipline Fieldbook, p. 122. 

2 Sursa: Linda Booth Sweeney și John Sterman, „Understanding Public Complacency about Climate 
Change“, Climatic Change (febr. 2007). Vezi și Peter Senge et alii, The Necessary Revolution: How 
Individuals and Organizations are Working Together to Create a Sustainable World (Doubleday, 2008) și 
P. Senge et alii, „The Next Industrial Imperative“, strategy+business, vara 2008. 

2 Daniel Kim și Colleen Lannon, Applying Systems Archetypes (1997); Daniel Kim și Virginia Anderson, 
System Archetype Basics (1998); Daniel Kim, Systems Thinking Tools: A User's Reference Guide (1994); 
Virginia Anderson și Lauren Johnson, Systems Thinking Basics (1997). 

= Am adaptat această parte din The Fifth Discipline Fieldbook, pp. 59 și urm. Am modificat puţin partea 
aplicativă pentru a oferi o versiune care, în opinia noastră, este mai utilă în școli. Acest articol este 
inspirat și din lucrările lui Chris Argyris și Donald Schân, mai ales din The Design Studio (International 
Specialized Book Service, 1985) a lui Donald Schân și din studiul său despre felul în care birourile de 
arhitectură și design, ca mijloace didactice, pot influența reformarea și revitalizarea educaţiei 
superioare în toate disciplinele. Analiza pe care a realizat-o asupra lucrului cu ambiguitatea și 
incertitudinea aspectelor creative ale reflecţiei-în-acțiune este aplicabilă învățăceilor de toate vârstele. 
(Abordarea noastră e influențată și de John Dewey, Paulo Freire, Myles Horton și John Goodlad.) 

= Despre conceptul de „învăţare în buclă dublă“, vezi G. Morgan, Images of Organization (Sage 
Publications,1996), pp. 86-88. Morgan își bazează conceptele pe lucrările lui Argyris și Schân: Theory in 
Practice (Jossey-Bass, 1974) și Organizational Learning: A Theory of Action Perspective (Addison-Wesley, 
1978). D. Schân a numit a doua buclă „reîncadrare“ (reframing) în The Reflective Practitioner (Basic 
Books, 1983). 

3% Întrebări adaptate după cap. „Tool: Single-Loop or Double-Loop Learning“ (Nelda Cambron-McCabe), 
din The Superintendent's Fieldbook: A Guide for Leaders of Learning. 

Sala de clasă 

III 
Să deschidem ușa sălii de clasă 


1. Cum creăm clase care învaţă 


Este prima zi din noul an școlar. Te pregătești, ca profesor, pentru sosirea 
elevilor tăi și pare că până și sala de clasă își ţine respiraţia într-o anticipare 
tăcută. Tabla albă nu are încă semne pe ea (cu excepţia unui comentariu 
rătăcit de anul trecut, pe care cineva l-a scris din greșeală cu o cariocă 
permanentă.) Îţi răsfoiești planul de activitate; în următoarele luni, paginile 
goale se vor umple cu încercuiri și tăieturi. Elevii îți vor deveni atât de 
familiari, încât îţi va fi greu să-ți amintește de vremea când nu-i cunoșteai. 
Verifici o listă mentală de chestiuni de rezolvat: Am toate materialele de care 
este nevoie? Ce fel de elevi voi avea anul acesta? Sunt pregătit să am o 
influență decisivă în viaţa lor? Cum vor fi liderii clasei? Cum vor fi elevii 
conștiincioși? Care vor fi încercările și din partea cui vor veni? Poţi simţi 
prezența iminentă a elevilor, ca pe acea tensiune din aer de dinaintea unui 
fulger. 

Se aud parcă tunete și din afară. Șase părinţi ţi-au lăsat deja mesaje și 
trebuie să-i suni înapoi. Ziarul local tocmai a publicat scorurile la teste pentru 
fiecare școală din regiune. Inspectorul adjunct s-a întors plin de idei de la o 
conferință despre programa școlară. Ţi-ar plăcea să faci parte din noul comitet 
curricular dacă ai avea timp, dar nu mai ai loc în agendă. Consiliul de 
administraţie al școlii a ales manuale noi și a reorganizat programul 
autobuzului școlar și al cantinei; au adăugat câte cinci sau șase elevi în fiecare 
clasă pentru a economisi bani. 

Dacă faci parte din personalul unei universităţi, te confrunţi cu o altă serie 
de presiuni: sarcini administrative, consilierea studenților, recrutare, lipsa 
timpului și a susținerii pentru inovare și neliniștea provocată de regula 
„Publici sau dispari“. Sau poate faci parte din numărul crescător de 
colaboratori ai universităţilor, angajat să predai cursuri aproape gratuit, cu o 
siguranță și un statut pe măsură. Indiferent unde predai, există presiuni 
sociale și elevi sau studenţi slab pregătiţi, plus o serie de regulamente și 
constrângeri instituționale. Sunt atâtea lucruri de care să te plângi, încât 
suferința profesorilor a devenit un clișeu cultural contemporan. 

Cu toate acestea, profesorii veterani se întorc în fiecare an la catedră cu 
resurse noi de energie și entuziasm; iar oameni noi se alătură încontinuu 
profesiei. Există întotdeauna un motiv mai profund pentru a ţine cursuri: 
predarea este o activitate extraordinară în sine și este însuflețitor să vezi cum 
elevii au succes datorită calităţii predării tale. O sală de clasă este unul dintre 
puţinele locuri de muncă unde oamenii pot simţi cum dedicarea și 

creativitatea lor duce direct și destul de rapid la dezvoltarea altor oameni. 

Dar resursele interioare pe care profesorii le aduc în sala de clasă — 
creativitatea, formarea, abilitățile și dragostea lor pentru predare — nu îi vor 
susține la nesfârșit. Ce știm, atunci, despre proiectarea lecţiilor care să 
energizeze și să implice încontinuu pasiunea pentru învăţare a tuturor celor 
ce iau parte la ele? Aceste întrebări se află în centrul secţiunii din această carte 
numite „Sala de clasă“. 


Profesorii ca arhitecţi ai mediului de învăţare 


Toţi profesorii au momente în care fac un pas în spate și își spun: „Da, în 
asta constă de fapt predarea. Ceva a mers bine astăzi. Aș vrea să știu ce 
anume!“ Dacă a fost un subiect interesant din programa școlară sau o 
activitate care a generat discuţii, ar putea fi capabili să repete acea experienţă. 
Totuși, ei simt adesea că aceasta nu va mai putea fi repetată. 

Totuși, lecţiile pot fi proiectate pentru a aduce cu regularitate învățăceii la 
o stare de „flux natural“. În aceasta constă valoarea exerciţiilor care dezvoltă 
abilitățile de reflecţie și investigare, a instrumentelor care promovează 
înțelegerea sistemelor și a alocării timpului pentru concentrarea explicită 
asupra aspirațiilor și colaborării. Cum ceea ce se întâmplă în sala de clasă este 
un produs primar al modurilor în care oamenii gândesc și interacționează, 
atunci metodele care cresc calitatea gândirii și a interacțiunii pot oferi o 
semnificație mai profundă pentru tot ceea ce se întâmplă în sala de clasă. 

Într-o clasă a patra de la școala primară numărul 116 din New York, de 
exemplu, un grup de copii cu așa-numite „dificultăţi la citire“ discută într-un 
cerc. Ei nu doar papagalicesc ceea ce cred că vrea să audă învăţătoarea; nici 
nu aleargă prin sală, incapabili să stea cuminţi. Ei discută semnificaţia unei 
cărți. „De obicei sunt de acord cu tine“, spune un elev altui coleg. „Dar astăzi 
nu sunt.“ O elevă o întreabă pe alta: „Când spui că este o etapă nouă, cum ai 
numi acea etapă?“ În altă sală din aceeași școală, un copil de cinci ani din clasa 
pregătitoare spune că vrea să vină cu o remarcă în „continuarea firească“ a 
comentariului făcut de un alt coleg. Acest tip de sofisticare conversaţională (și 
literară) nu se întâmplă în mod natural. Ea apare ca rezultat al proiectării și 
implementării intensive a noilor practici conversaționale în sala de clasă. În 
dezvoltarea formală a personalului și în cadrul întâlnirilor informale de după 
ore, profesorii se întrunesc în mod regulat pentru a planifica modurile în care 
vor introduce și vor determina conversaţia. Ei se instruiesc mai întâi unii pe 
ceilalți și apoi îi învaţă pe copii cum să se asculte cu atenţie, cum să extragă 
„ideile principale“ din ceea ce au recepționat și cum să-și întemeieze 
argumentele pe baza ideilor celorlalți. „Din septembrie până în octombrie“, 
spune Nancy Bezzone, învăţătoarea acelei clase de-a patra, „a fost strict o 
muncă de construire a unei comunităţi. Apoi copiii au fost capabili să fie mai 
deschiși, să-și asume unele riscuri și să se vadă unii pe alţii ca pe niște 
resurse.“ 

Proiectarea orelor de curs poate lua și multe alte forme. O învăţătoare de 
la clasa a doua îi lasă pe elevi să-și corecteze singuri temele pentru acasă. Un 


*k*ebpook converter DEMO Watermarks* ee 


director planifică recreațiile astfel încât cei din clasa a treia să poată să-și 
organizeze singuri jocurile în loc ca acestea să fie organizate de adulţi. O elevă 
de clasa a șasea coordonează o ședință între profesor și părinte, prezentând 
un portofoliu de lucru și schițându-și pe tablă obiectivele pentru școala 
generală. Un profesor de matematică din școala generală își invită elevii să-l 
pună la încercare: ei vor alcătui o înșiruire logică de numere, iar el va ghici 
care este următorul număr. În fiecare zi, elevii aleargă după el în parcare, 
încercând să-l pună în încurcătură. Un profesor de la universitate le cere 
studenţilor să-și posteze lucrările pe blogul grupei pentru a putea fi citite, 
editate și folosite în proiectele proprii. Alt profesor rezervă o zi la începutul 
cursului pentru ca studenţii să stabilească regulile conversaţiei din timpul 
cursurilor. 

Poveștile și tehnicile prezentate în această parte a cărții reprezintă moduri 
de a dezvolta abilități mai bune prin reproiectarea modului în care profesorii, 
elevii și părinţii gândesc și interacționează în sala de clasă. Acestea sunt 
reprezentative pentru fiecare tip de subiect predat la clasă și pentru fiecare tip 
de școală. În întocmirea lor, ne-am bazat pe experienţele și recomandările a 
zeci de educatori. Am încercat să fim concreţi și utili, fără a spune cum 
„trebuie“ procedat. Sperăm că următoarele pagini vor fi o colecţie valoroasă 
de instrumente și metode pentru crearea de clase care învaţă. 

Toţi copiii pot învăţa 

Concepţia după care „Toţi copiii pot învăța“ este un principiu de la sine 
înţeles pentru mulţi profesioniști din educaţie. Acest principiu este susținut de 
cercetări asupra abilităților cognitive și sociale, care sugerează că fiecare copil, 
fiecare adolescent și fiecare adult au potenţialul de a realiza ceva semnificativ 
— dacă mediul susține învăţarea și dacă sunt valorizate aptitudinile fiecărui 
individ. 

Dar așa cum este aplicat în multe contexte, principiul este incomplet. 
Acesta tinde să fie înţeles ca „toţi copiii sunt valoroși în felul lor“. Chiar și în 
școlile în care se pune accentul pe această idee, educatorii și părinţii se conduc 
adesea după un model mental implicit despre potenţialul uman: odată stabilit, 
acesta ar fi clar delimitat și nu ar mai putea fi extins. 

Acest model mental duce la o cultură a câștigătorilor și a perdanţilor, în 
care copiii sunt etichetaţi ca fiind „avansați“ și se simt valorizaţi, în timp ce 
alții sunt reduși la categorii ca „needucabili“, „dezavantajaţi“ sau pur și simplu 
„proști“. Într-o asemenea cultură, adulţii nu investesc întotdeauna timpul și 
atenţia necesare pentru a interveni cu folos pentru copiii din ultimul grup. 
Această cultură îi încurajează de asemenea pe elevi și pe educatori să se 
concentreze asupra obiectivelor pe termen scurt și a evaluărilor măsurabile, 
în locul scopului mult mai semnificativ al claselor și al școlilor, care constă în 
actul de a învăţa și în sporirea capacităţii de achiziţie. 

Pe de altă parte, din ce în ce mai multe date sugerează faptul că potenţialul 
uman nu este niciodată delimitat în mod definitiv. Cercetările din domeniul 
„plasticităţii neuronale“Z, o ramură relativ nouă a neuroștiințelor, sugerează 

următoarele: creierul uman este maleabil, capabil să construiască noi căi 
neuronale pe tot parcursul vieţii. Neuroplasticitatea pare să fie declanșată de 
conștientizarea noilor obiceiuri în gândire și în acţiune. Atunci când elevii 
dintr-o sală de clasă practică un anumit tip de învăţare, zi după zi, acest lucru 
poate afecta structura și funcţionarea creierului a tuturor celor implicați, 
inclusiv a profesorului. (V. Partea a XI-a, cap. 2.) 

O clasă care învaţă implică nu doar înțelegerea faptului că toți copiii pot 
învăţa, ci și că elevii învaţă în multe feluri, că potenţialele lor nu sunt stabilite 
din naștere și că oamenii pot dobândi abilități și competenţe de un nivel 
remarcabil la orice vârstă, indiferent de mediul din care provin sau de 
experienţa lor anterioară. Într-o asemenea clasă, elevii sunt conștienți de 
faptul că unul dintre obiectivele lor este cel de a ajuta la succesul tuturor. 

Acesta este unul dintre motivele pentru care, într-o clasă care învaţă, 
„instruirea“ nu poate însemna doar „transmitere“, doar diseminare de 
informaţii. Dacă toţi elevii învaţă în moduri diferite, profesorul trebuie să 
proiecteze și să creeze o experienţă care le permite tuturor din clasă să-și 
dezvolte cunoștințele, abilitățile, competențele și nivelul de focalizare de care 
au nevoie în calitate de participanţi ai lumii în care trăiesc. Într-o clasă care 
învaţă, este relativ ușor pentru profesor să vadă de ce au nevoie și ce își doresc 
elevii. Ei își dezvoltă, mai devreme sau mai târziu, modalităţi de a-și articula 
nevoile și dorinţele. Acestea se reunesc în timp într-o experienţă cocreată de 
eliminare a distanţei dintre nevoie și dorinţe. Clasa în sine poate lua multe 
forme diferite (după cum veţi vedea în această parte a cărţii), dar respectul 
reciproc, relevanţa obiectivelor și nevoilor celor care învaţă, precum și spiritul 
euristic sunt comune pentru orice tip de clasă. 

Expresia completă a ideii că toţi copiii pot învăţa implică o cunoaștere mai 
profundă a potenţialului uman. Aderarea la această idee nu înseamnă 
ignorarea imperfecţiunilor ce ţin de natura umană. Copiii — și, bineînţeles, 
oamenii de toate vârstele — pot fi distructivi sau foarte dificil de abordat. Ei ar 
putea să nu-și înțeleagă pe deplin propriul potenţial sau să nu manifeste 
răbdarea și dedicarea de care este nevoie pentru a se dezvolta. A face față 
oamenilor dificili și cu situaţii problematice este o încercare decisivă pentru 
orice clasă și orice educator (începând chiar de la grădiniță), dar și pentru 
oricare membru al comunităţii. Folosite fără a reflecta asupra lor, 
instrumentele „organizaţiei care învaţă“ (sau, de altfel, orice alte tehnici) nu 
sunt suficiente pentru a fi de folos în această încercare. Trebuie să ne folosim 
de fiecare resursă interioară de care dispunem pe parcursul întregii noastre 
vieţi. 

Cu toate acestea, concepţiile că toţi copiii pot învăţa și că toți oamenii au 
potenţialul de a crea un viitor nou se dovedesc adevărate în orice tip de 
împrejurare umană și pot fi o sursă de putere pentru toţi. Adoptarea acestor 
concepții ca idei călăuzitoare este probabil primul pas spre crearea unei clase 
care învaţă. Speranţa este cea care îi atrage pe mulți oameni într-o carieră în 
învățământ — iar sublinierea faptului că toți copiii pot învăţa ajută la a 

menţine vie acea speranţă. 


Clasa 


Cuvântul „clasă“ este derivat din cuvântul latin classis, care înseamnă convocare. Acesta s-a 
dezvoltat probabil din rădăcina indo-europeană qel („chemare“) folosită cu sensul de „chemare 
la arme“. În secolul al XVI-lea, vorbitorii de limbă engleză au început să utilizeze cuvântul 
classroom („clasă“) cu referire la grupurile de studenţi care aveau „chemare“ pentru a studia 
în noile universități ecleziastice de la acea vreme. În engleza veche, echivalentul lui chamber 
(„cameră“) era cofa, strămoșul lui cove din engleza modernă, care se referă la un „golf ferit“. La 
acea vreme, englezescul „room“ (cameră, sală) însemna pur și simplu „spațiu deschis“ 
(conotaţie ce-a supraviețuit și în termenul echivalent din germană — Raum). Cuvântul room 
(parte din classroom) are și în prezent o conotaţie de deschidere. „Sălile de clasă“ sunt așadar 
medii cu o deschidere permanentă în care oamenii sunt chemaţi să studieze dimpreună lumea 
din jurul lor. 


2. Proiectarea unei clase care învaţă 
Nelda Cambron-McCabe 


Scopul: Profesorii chestionează în mod deliberat asumpţiile care îi ghidează în calitate de 
proiectanți ai clasei. 

Rezumat: În loc să începi cu aspectele convenţionale ale proiectării — precum programa 
școlară sau împărțirea timpului — începe cu imaginea pe care o ai despre clasa care 
învaţă. 

Participanți: Profesori individuali sau grupuri de profesori care lucrează împreună. Acest 
exercițiu poate fi un punct de pornire foarte eficient pentru a te implica, în calitate de 
educator, în crearea unei clase care învaţă. 

Când ne îndreptăm atenţia către o clasă, în general, primul nostru gând 
este despre predare: Ce se va preda? Cum se va preda? Cui se va preda? Și cine 
predă? Al doilea gând se referă la succes și performanță: Cum vor fi evaluate 
în general performanţele? Ce trebuie să facă elevii pentru a absolvi această 
clasă sau acest curs? 

Este de înţeles faptul să oamenii se concentrează asupra acestor două 
aspecte (predare și performanţă), dar ele reprezintă pârghii cu un impact mic 
în creșterea volumului de învăţare într-o sală de clasă — cel puţin în cazul în 
care joci rolul de profesor. Cel mai mare „efect de pârghie“ îl poţi obţine prin 
proiectarea clasei ca mediu de învăţare. Următorul exerciţiu te poate ajuta să 
creezi un mediu care eficientizează prezenţa ta, relaţiile tale și procesul de 
învăţare al tuturor; cu alte cuvinte, te poate ajuta să începi să pui bazele unei 
clase care învaţă. 


Pasul 1: „Dacă aș avea o clasă care învaţă...“ 


Imaginează-ţi că predai la acea clasă care învaţă pe care ai proiecta-o dacă 
ai avea libertate și control deplin — inclusiv un control asupra programei 
școlare și a formelor de evaluare folosite de-a lungul anului. Gândește-te la 
experienţa pe care ai avea-o aflându-te în acea clasă. 

Întreabă-tez: 

e Ce fac elevii într-o zi obișnuită? 
e Ce structuri, practici sau comportamente (din partea mea sau din partea 

școlii) îi ajută pe acești elevi să progreseze și să aibă succes? 

e Cum sunt organizate activităţile de instruire — orele, temele și conversațiile? 
Cine le organizează? Cine decide când încep și când se termină? 

e Cine ia deciziile necesare cu privire la așteptările ce ţin de obiectivele de 
învăţare și de performanţele elevilor? Ce fel de decizii se iau de obicei? 

e Cum este organizată sala? Ce tipuri de echipamente și resurse sunt prezente? 
Cum arată aceasta? Cât timp petrec elevii în interiorul și în afara sălii de 
clasă? 

e Cum interacționează elevii în interiorul acestei săli de clasă? (Se sprijină 
reciproc în rezolvarea problemelor și în munca de grup? Cum se ajută 
reciproc în învăţare?) 

e Cum interacționează elevii cu mine, profesorul? 

e Ce fel de informații le transmit eu, în calitate de profesor, în mod direct 
elevilor? 

e Ce fel de informaţii primesc ei din cărți, din ziare și reviste, din materiale 
video, de pe internet, din jocuri și din alte surse? Cum găsesc ei aceste 
informaţii? Ce fel de sprijin primesc, dacă primesc, pentru găsirea și 
procesarea acestor informații? 

e Ce fel de informaţii primesc ei din procesele de învăţare (și ce fel de trăiri 
au)? 


Scrie, desenează sau dictează (folosind un dispozitiv de înregistrare audio) 
răspunsurile tale la aceste întrebări pentru a putea să te întorci la ele în pașii 
următori. Pentru a vizualiza mai realist scena, folosește timpul prezent. (Scrie 
„Elevii lucrează împreună la rezolvarea problemelor“, și nu „Elevii vor lucra 
împreună la rezolvarea problemelor.“) Fii concret. Exprimă, cât de detaliat 
poţi, imaginile, posibilităţile și inovațiile care-ţi trec prin minte. Nu-ţi face griji 
dacă ai dreptate sau nu ori dacă acestea sunt „realizabile“, „realiste“ sau 
„nepotrivite.“ Îţi proiectezi propria clasă care învaţă și vei avea multe 
posibilități de a-ţi îmbunătăţi planul pe parcursul următorilor pași ai acestui 
exerciţiu. 


Pasul 2: Consolidarea definiției 


Acum extinde-ţi ideile, ţinând cont de afirmaţiile pe care le-au făcut alți 
educatori sau autori din domeniul educaţiei imaginându-și clasa care învaţă. 
Ia din această listă orice afirmaţii care se potrivesc imaginii tale și adaugă-le 
(le poţi modifica pe parcursul activității), pentru a-ți dezvolta în continuare 
viziunea pe care o ai despre clasa ideală. Dacă lucrezi la acest exercițiu 
împreună cu un grup de profesori, ai putea include în această listă toate 
răspunsurile tale individuale de la pasul 1, pentru a vă putea extinde în 
continuare definițiile „clasei care învață“, pornind de la ideile celorlalți. 

Într-o clasă care învaţă... 

e „Se cultivă o varietate de tipuri de inteligenţă, dincolo de deprinderile de 
citire, scriere și calcul... Copiii își dezvoltă o gamă întreagă de abilităţi de 
care chiar vor avea nevoie pentru a reuși.“ — Daniel Goleman 

e „Elevii cercetează problemele care îi pun la încercare și îi fascinează și caută 
cunoștințele și abilitățile de care au nevoie pentru a merge mai departe.“ — 
Seymour Sarason 

e „Cei care învaţă au un control substanţial asupra obiectivelor, conţinutului, 
formei și ritmului învățării și, mai mult decât atât, cel care învaţă este primul 
care hotărăște când achiziţia este îndeajuns...“ — Peter Vaill 

e „Elevii se concentrează asupra unor probleme, nu asupra unor subiecte 
clasate în mod artificial și rigid.“ — Nel Noddings 

e „Elevii nu urmează vreo viziune specială a excelenţei, ca model de a-și 
structura viața; adevărata provocare pentru ei constă în construirea a ceva 
nou din toate resursele pe care le au la dispoziţie pentru imaginaţia lor 
creativă.“ — Mary Catherine Bateson 

e „Admitem că fiecare răspuns inadecvat este adecvat în alt context... Din 
întrebările elevilor provin unele dintre cele mai creative idei și descoperiri.“ 
— Ellen Langer 

e „Elevii și profesorii au predispoziţie către reflecţie. Ei petrec timp gândindu- 
se la rezultatele acțiunilor lor, ei descifrează motivele pentru care unele 
încercări funcționează și altele nu. Ei nu reflectează doar după ce faptul este 
împlinit, ci aduc cu ei această stare reflexivă în chiar abordarea problemei 
actuale.“ — Robert ]. Starratt (discutând teoriile lui Donald Schân) 

e „Elevii colaborează acționând ca o comunitate de învăţare care construiește 
înțelegeri comune prin dialog susținut.“ — Thomas Sergiovanni 

e „Există mai multe condiţii care asigură o învăţare profundă: conștientizarea 
propriilor  imperfecțiuni, expunerea propriilor probleme, asumarea 
riscurilor, umorul, colaborarea cu alți elevi, compasiunea, importanța 


modelării și prezenţa unui scop moral.“ — Roland Barth 
e „Toţi elevii sunt trataţi ca niște elevi capabili și talentaţi, pentru că abilitățile 
și talentele fiecărui copil sunt atent căutate și recunoscute.“ — Henry Levin 


e „Trebuie să ne ascultăm reciproc poveștile, căci fiecare dintre noi este 
autorul propriei vieţi.“ — Daniel Pink? 


Pasul 3: „Ce voi obţine din asta?“ 


Una câte una, analizează fiecare afirmaţie pe care ai scris-o sau ai ales-o. 
Observă care element te intrigă cel mai mult în timp ce te gândești la aceste 
întrebări: 

e Ce fel de beneficii vor rezulta? 

e Cu ce i-ar ajuta pe elevi? 

e Cu ce m-ar ajuta pe mine personal? 

e Ce ar fi diferit faţă de clasa la care predau acum? 


Pasul 4: Selectarea și consolidarea a cinci trăsături esenţiale 


Pe baza deliberărilor de la Pasul 3, alege cinci caracteristici ale clasei care 
învaţă ce ţi se par cele mai importante. Nu te gândi care par plauzibile, ușor de 
obținut sau cu cea mai mare șansă de a fi aprobate de restul școlii. (Te vei 
ocupa de aceste griji la Pasul 5.) Încearcă să incluzi cel puţin una sau două 

caracteristici care te fac să te gândești: „Asta pare bună, dar nu aș putea să o 
aplic vreodată aici“. 

De ce cinci? Cifra este suficient de mare pentru a permite o imagine pe 
deplin concretizată și suficient de mică pentru a putea să ţii cont de toate 
caracteristicile. 

Aici este un loc bun în care să faci mai specifice unele condiţii abstracte. 
De exemplu, poate ai scris: „Condiţiile din sala de clasă sunt sensibile la 
nevoile de învăţare ale elevilor“. La ce fel de condiţii din sala de clasă te 
gândești? Care ar fi un exemplu? Cum ar putea aceasta contribui la nevoile de 
învăţare ale unui anumit elev? Cum ar putea fi aceasta o condiţie tipică? Ai 
putea să ajungi să scrii un paragraf întreg despre un elev care nu poate 
înţelege materialul scris doar citindu-l în gând; el are nevoie să citească, să 
reflecteze și apoi să discute despre ideile de acolo pentru a le înțelege pe 
deplin. Ai putea crea mai des oportunități pentru discuţii în grupuri mai mici 
sau mai mari. 


Pasul 5: „Cum ajungem acolo?“ 


În calitate de proiectant al lecţiilor, ce ar trebui să faci pentru a 
operaţionaliza fiecare componentă a viziunii tale? Ce exerciţii ai folosi? Ce 
abilități ai întări — la tine și la elevii tăi? Ce politici ar fi implementate: la 
nivelul clasei, al școlii, al comunităţii sau chiar al județului? 

De exemplu, proiectul tău ar putea cere observarea altui profesor din 
sistemul tău școlar (sau din altă parte) care are o experiență semnificativă în 
predarea a ceva ce tu vrei să predai mai eficient. Poate va include și o asistenţă 
profesională din partea altor profesori. Școala ar putea asigura suplinitori 
pentru o săptămână sau două, pentru ca unii educatori să poată copreda 
alături de colegi mai experimentați. 

Pasul 6: „Ce mă împiedică?“ 

Ce fel de bariere și obstacole ar putea sta în calea fiecărei idei de la pasul 
5? Gândește-te la forțele opuse resimţite din partea elevilor, a părinţilor, a 
altor profesori, a școlii, a comunităţii și a inspectoratului, cu care te-ai putea 
confrunta. 

Apoi gândește-te la dificultăţile inerente care vor apărea pur și simplu ca o 
consecință naturală a schimbării pe care o faci. Aceste dificultăți ar putea 
include, de exemplu: lipsa timpului necesar pentru a-ţi realiza planurile; lipsa 
ajutorului de care ai nevoie; o înțelegere incompletă a modului în care aceste 
schimbări sunt relevante pentru elevii tăi; sau opoziţia din partea altora din 
sistemul școlar. Forţele opuse de diferite tipuri sunt o consecinţă naturală 
atunci când este ameninţată o practică sau o valoare prestabilită. De unde ar 
veni aceste forțe opuse? Cum ţi-ai putea atinge obiectivele fără a provoca acea 
opoziţie? 


Pasul 7: „Voi ști că progresez atunci când...“ 


Restul acestei cărți conține multe strategii și metode care te pot ajuta la 
atingerea obiectivelor pe care ţi le stabilești în cadrul acestui exercițiu. Inainte 

să poţi începe schimbarea, mai este nevoie de încă un pas în definirea viziunii 
tale. Cum vei recunoaște progresul pe care îl faci? 

Gândește-te la fiecare dintre cele cinci caracteristici principale pe care le-ai 
ales la Pasul 4 și la obstacolele pe care le-ai descris la Pasul 6. Stabilește unul 
sau mai mulţi „indicatori“ pentru fiecare set. Un „indicator“ este un indiciu 
care ţi-ar arăta că ai făcut un oarecare progres. Unii indicatori ar putea fi 
foarte simpli, precum faptul că a crescut numărul de elevi a căror abilitate de 
citire s-a ridicat la nivelul clasei lor — dar alţii ar putea fi mai puţin 
convenţionali, mai greu de măsurat și totuși mai reprezentativi pentru o 
schimbare reală. Stabilirea unui indicator care să-ţi arate că, de pildă, 
„condiţiile din sala de clasă sunt mai sensibile la nevoile elevilor“ ar putea fi 
foarte simplă, ca atunci când observi că elevii aduc la clasă în mod regulat, 
fără să le ceri asta, resurse proprii pentru a le împărtăși cu ceilalți — o 
poveste, o fotografie de familie sau o colecţie specială de obiecte care au 
legătură cu experiențele de învățare specifice din sala de clasă. 


Pasul 8: Primele încercări 


Aproape în toate școlile, profesorii au posibilitatea să-și testeze proiectul 
de învăţare la clasele lor. Așadar, acesta este ultimul pas al acestui exerciţiu: 
proiectează-ți un experiment care ar putea fi eficient în crearea unei clase 
care învaţă. 

Dacă vrei să promovezi conversațiile constructive, le-ai putea spune 
elevilor: „Haideţi să găsim niște moduri în care putem să ne implicăm cu toții 
la clasă. De exemplu, cum ar fi dacă, în loc de «Da, dar...», am spune de acum 
încolo «Da, și în plus...» atunci când răspundem unui comentariu făcut de 
cineva? De multe ori, când spunem «Da, dar...», pare că suntem de acord, dar 
de fapt negăm părerea celui care vorbește. Haideţi să evităm să facem asta. 
Dacă devenim conștienți de modul în care interacționăm, să sperăm că ne va fi 
mai ușor să ne ascultăm cu adevărat unii pe ceilalți în loc să fim atenţi doar la 
a identifica moduri în care să ne impunem propriul punct de vedere“. 

Apoi, după vreo două săptămâni, fă o evaluare. „Am reușit să exersăm 
tehnica «informării»? Ce schimbări a adus regula de a răspunde «Da, și în 
plus... »? A schimbat modul în care conversăm?“ Pe baza acelei experienţe, ai 
putea adăuga altă regulă pentru a proiecta în continuare cadrul în care au loc 
discuțiile din clasă. 


Un sistem de predare sau un sistem de învăţare? 
Nelda Cambron-McCabe 
Scopul: Această reflecţie, desfășurată la nivel de grup, oferă o perspectivă semnificativă 
asupra predării și învăţării, dar și asupra implicaţiilor privind achiziţiile elevilor. 
Practicarea reflecţiei ar trebui să fie parte integrantă a formării unui 
educator. La cursurile mele, studenții scriu adesea reflecții personale, iar eu îi 
implic de asemenea în dialog și reflecţie asupra anumitor probleme sau 
preocupări. În ultimii ani, am descoperit că adresarea acestor întrebări 
grupurilor de profesori și directori este un instrument valorosi: 

e Cum faceţi diferenţa între un sistem de predare și un sistem de învăţare? 

e Cum arată un sistem de predare într-o sală de clasă? 

e Cum arată un sistem de învăţare într-o sală de clasă? 

e Există o diferenţă la nivel de rezultate așteptate? 

e Care este rolul/responsabilitatea elevului într-un sistem de predare? Dar 
într-un sistem de învăţare? 

e Cum apare schimbarea într-un sistem de predare? Dar într-un sistem de 
învăţare? 

e Ce presupune succesul școlar într-un sistem de predare? Dar într-un sistem 
de învățare? 

e Școala voastră este preponderent un sistem de predare sau unul de 
învăţare? 


3. „Legal, sigur și ceva ce îţi dorești să înveţi“ 
Crearea unei clase pasionate 


Carol Ann Kenerson 

Profesorii s-ar putea întreba pe bună dreptate: „În ce mă implic de fapt 
atunci când încep să folosesc aceste «cinci discipline» în sala de clasă?“. Carol 
Ann Kenerson, o profesoară care a folosit pe larg aceste discipline în sala de 
clasă, ne-a oferit un ghid introductiv pentru prima ediţie a acestei cărți. 
Recomandările din acel ghid au trecut testul timpului. 


Ca om care predă la clasă, am folosit cele cinci discipline pentru a crea un 
mediu care ne-a educat și ne-a energizat atât pe mine, cât și pe elevii mei. 
Disciplinele mi-au oferit un cadru intențional, explicit, care mi-a lărgit 
strategiile de predare și au transformat sala de clasă mai degrabă într-un 
spaţiu al învăţării, al respectului și al creativităţii. Am descoperit că aceste 
discipline sunt eficiente în orice sală de clasă. Pe măsură ce acestea se 
impregnează, elevii încep să „performeze“ la niveluri mai înalte și mai 
autentice și sunt prezenţi într-un mod cu totul nou. Cele cinci discipline de 
învăţare, când sunt adaptate sălii de clasă, sunt deosebit de valoroase pentru 
ceea ce este cel mai important pentru mine: insuflarea unei pasiuni pentru 
învăţare. 

Primele mele experienţe au fost în calitate de profesoară de limbă engleză 
într-o școală publică. De acolo, m-am mutat la o școală-internat, unde predam 
scrierea. Majoritatea elevilor aveau dizabilităţi de învăţare și nevoi emoţionale 
stringente; ei suferiseră diferite forme de abuz și neglijare. Erau copii de ambe 
sexe, cu vârste cuprinse între treisprezece și optsprezece ani, cu scoruri foarte 
scăzute la citire. Mulţi dintre ei nu aveau abilitățile necesare de citire pentru a 
se putea descurca în viaţa de zi cu zi. 

Am descoperit că acești elevi pot avea rezultate bune într-un mediu bazat 
pe disciplinele de învăţare. Cercul de dialog le-a amintit unora dintre ei de un 
grup de terapie, fiind astfel un mediu confortabil și firesc pentru ei. Unii elevi 
mai „avansați“, dimpotrivă, se concentrează mai mult asupra notelor decât 


*sk*ebpook converter DEMO Watermarks eee 


asupra procesului de învăţare. Acest lucru tinde să le umbrească dorinţa de 
nou. Deși munca lor este de obicei conștiincioasă și creativă, mă întristează 
când mă roagă, uneori agitaţi: „Vă rog, îmi daţi patru zecimi în plus pentru a 
nu-mi strica media de 10?“ Este mult mai plăcut și mai motivant, pentru toți 
cei implicaţi, când elevii spun: „Acest lucru este foarte interesant“ sau „Chiar 
am învăţat foarte multe încercând să fac asta“. 


Măiestria personală 


Paradigma măiestriei personale în sala de clasă îi ajută pe elevi să-și 
descopere pasiunile, să exploreze dacă ei cred sau nu că acestea se pot 
materializa și să-și dezvolte curajul de a le cerceta amănunțit, fără a le judeca 
dacă sunt corecte sau greșite. O clasă este plină de interese, dorinţe și talente; 
unul dintre obiectivele mele în calitate de profesoară a fost să explorez aceste 
surse de energie. Așadar, construiesc adesea lecţii în jurul viziunilor personale 
ale elevilor. În contextul unei opere literare sau al unui subiect de studiu, le 
cer: „Scrieți două lucruri pe care le-aţi putea preda altora și două lucruri pe 
care v-ar plăcea să le știți face, dar nu le-aţi încercat niciodată“. Pe baza 
răspunsurilor lor, întocmesc o singură listă de activităţi, pe care o împărtășim 
și o explorăm împreună. În cele din urmă, elevii își aleg parteneri și creează 
proiecte care încorporează dorinţele de predare și de învăţare ale fiecăruia. 

„Sunt foarte bună la scris și la jurnalism“, a spus o elevă, „dar vreau să 
învăţ cum să fac și să developez propriile mele fotografii.“ Ea s-a asociat cu 
cineva care avea un aparat de fotografiat și care își dorea să-și îmbunătățească 
abilitățile de cercetare. Împreună, au realizat un mic ziar despre 
evenimentele, personajele și contextul social din romanul pe care îl studiam. 
Alte echipe au înregistrat interviuri video cu personaje legate de un eseu 
revoluționar studiat la oră, alţii au scris piese rap după temele unui poem epic 
sau au creat o expoziție de artă pentru a ilustra parcursul unei povestiri. 
Singurele indicaţii pe care le-am dat au fost ca proiectele să fie legale, sigure și 
despre ceva ce își doreau să înveţe. 

Este nevoie de încredere din partea profesorului pentru a le oferi elevilor 
această libertate. Totuși, eu nu văd o metodă mai bună pentru ca elevii să 
devină conștienți de abilitățile lor personale și de lucrurile care le ațâţă 
curiozitatea. Întotdeauna m-am bucurat de prezentări și mi-am asumat rolul 
de învățăcel printre învăţăcei. 

Uneori, discursurile, povestirile sau creaţiile artistice păreau un pic 
nepotrivite pentru școală; acestea erau despre crime, droguri, boli sau eleve 
însărcinate. Dar acestea sunt fațete ale temerilor din vieţile elevilor. Atunci 
când elevii pot vorbi și crea cu propriile voci, revelaţiile și învăţarea sunt 
enorme. Nu de puţine ori m-am întors suspinând în biroul meu. „Ce s-a 
întâmplat?“ mă întrebau ceilalți. „N-o să vă vină să credeţi ce tocmai s-a 
întâmplat acolo! Au creat proiecte și lucrări atât de mult peste ceea ce le-am 
cerut eu, este extraordinar!“ 

În timp, am început să îmi dau seama de importanţa relaxării meditative, 
nu doar în viața mea personală, ci și în vieţile elevilor mei. A sta nemișcat și a 

reflecta în tăcere este un mod eficient de a aduce măiestria personală în sala 
de clasă. Deși majoritatea elevilor luau parte la acest exerciţiu, nu era o cerinţă 
obligatorie. Totuși, cu toţii trebuiau să respecte liniștea din încăpere, chiar 
dacă voiau să se ocupe cu altceva, să mâzgălească ceva sau să citească. 
Stingeam lumina, ei închideau ochii, iar eu îi îndrumam printr-o scurtă 
vizualizare. 

După ce am făcut asta de câteva ori, elevii au început să-mi ceară să-i las să 
se relaxeze și să mediteze pentru cinci minute la începutul orei. „Se întâmplă 
atât de multe lucruri în jur; nu ne putem concentra.“ Ei promiteau călduros că 
vor lucra după aceea. Eu aveam încredere că ei știau de ce aveau nevoie și 
adesea le permiteam acest lucru. Nu am regretat niciodată. Fiecare oră care 
urma unui asemenea început meditativ era plină de creativitate și învățare. 

Meditaţia este mai dificil de realizat în unele împrejurări. În școala- 
internat, de exemplu, unor elevi (care au suferit diferite forme de abuz) le era 
frică să închidă ochii într-un loc vulnerabil. În schimb, stăteam pur și simplu 
în tăcere, cu o muzică relaxantă pe fundal. În toate situaţiile, am adaptat 
această practică la nevoile elevilor; atunci când aveau două teste în aceeași 
dimineaţă, le-am înţeles nevoia de a avea un spaţiu în care să se poată aduna 
și concentra. 


Reconsiderarea modelelor mentale 


Scara inferenţelor (cf. Partea a II-a, cap. 4) este un alt instrument foarte 
puternic care poate fi folosit în sala de clasă. Aceasta poate fi adusă în discuţie 
în cadrul oricărei conversații sau lecţii despre literatură, istorie sau chiar 
științe și matematică. Pentru un episod din Șoareci și oameni de John 
Steinbeck, aș întreba clasa: „Care credeţi că ar putea fi unele trepte pe care a 
urcat Lenny pe scara interferenţelor?“ Sau: „Ce asumpţii face George?“ Ai 
putea discuta de asemenea despre modelele mentale ale autorului și despre 
discrepanțele dintre acestea și realitatea pe care o înţeleg copiii, în calitate de 
cititori. Metoda „scării“ sună abstract, dar de fapt este destul de ușor de predat. 
Copiii știu despre existența acestor „salturi în argumentare“, dar nu le-a oferit 
nimeni vreodată o modalitate prin care să reprezinte diferitele niveluri de 
gândire. Dacă cineva ar face o afirmație în timpul orei, alt elev ar întreba: 
„Chiar asta s-a întâmplat cu adevărat? Sau e ceea ce ai auzit tu că s-a 
întâmplat?“ 

Dacă Lennie nu este atent, George 
îi va fura din salariul ce i se cuvine. 


George este un tip 
șmecher. 


George încearcă să-și 
înșele șeful. 


George nu-l lasă 
pe Lennie să 
vorbească pentru 
el. 


George îl 
întrerupe pe 
Lennie atunci când 
acesta vorbește. 


— O „scară a inferenţelor” derivată 
din John Steinbeck, Șoareci și 
oameni, capitolul 1. 

Domnișoara Kenerson va fi 
concediată. 


Ea a avut întotdeauna 
probleme în această 
școală. 


Domnișoara 
Kenerson sigura 


Directorul era 
destul de 
nervos. 


Directorul 

a intrat și a spus: 
„Trebuie să vorbesc cu 
tine pe hol chiar acum”. 


Am găsit o multitudine de moduri de a introduce și a exersa această 
metodă de reprezentare a inferenţelor. L-aș putea ruga pe director să intre în 
clasa mea și să-mi spună: „Trebuie să vorbesc cu tine pe hol chiar acum“. Mă 
voi întoarce intenționat de pe hol după un minut, vizibil agitată. Apoi i-aș 
întreba pe elevi ce cred că s-a întâmplat. Fiecare ar avea propria teorie. I-aș 
ghida de-a lungul structurii scării inferenţelor și le-aș spune să se gândească la 
incident și să analizeze: „De ce scenariile noastre despre motivul pentru care 
directorul a vrut să vorbească cu mine sunt atât de diferite? Care au fost datele 
concrete?“ 

Pentru a crea acest tip de mediu, un profesor trebuie să fie implicat total. 
Un angajament complet poate fi foarte obositor din unele puncte de vedere, 
dar poate fi de asemenea plăcut și motivant pe termen lung, pentru că nu ești 
niciodată blocat stând la catedră în faţa clasei. În timp, problemele de 
disciplină scad, nivelurile creativităţii cresc, iar peste sala de clasă domnește 
respectul colectiv. 


Învăţarea în echipă 

Unul dintre obiectivele mele este să creez în sala de clasă un mediu al 
dialogului. Nu le-am cerut niciodată elevilor să ridice mâna pentru a vorbi. În 
schimb, ne-am așezat într-un cerc sau într-un mod care permitea fiecăruia să 
se simtă confortabil și am lăsat conversaţia să curgă printre noi. În timp și 
după exerciţii susținute, elevii învaţă că este în regulă să aștepte ca cineva să-și 

termine ideea înainte ca ei să intervină. Pentru a interveni în cadrul 
dialogului, ar putea fi utilă folosirea unui obiect, precum o minge mică, în 
calitate de „microfon“, până când dialogul real devine un tipar în sala de clasă. 

„Ciclul desconsiderării și răzbunării“, subliniat de George Prince de la 
Synectics Inc., este o teoretizare foarte relevantă pentru dialogurile din sala de 
clasă. Aș vrea să subliniez multitudinea de moduri prin care oamenii se 
desconsideră unii pe alții — subtil sau mai puţin subtil, prin limbajul corpului 
sau verbal. De exemplu, unii elevi șoptesc în timp ce alții vorbesc; iar alţii 
bâiguie „Vai Doamne, îţi vine să crezi?“ sau pur și simplu își dau ochii peste 
cap și cască. 

După cum observă și Prince:?, de fiecare dată când cineva se simte 
desconsiderat, va urma o răzbunare. Poate nu astăzi sau mâine, dar ciclul va 
continua și răzbunarea va fi exprimată, doar pentru a fi urmată de o altă 
desconsiderare. În cadrul dialogurilor, mă străduiesc să scot la suprafață acest 
tipar distructiv, într-un mod respectuos și clar, atrăgând atenţia asupra lui 
imediat după ce a avut loc și ajutându-i pe elevi să conștientizeze consecinţele 
acestuia. Acesta este un motiv important pentru ca profesorii înșiși să fie 
implicaţi în dialog, nu doar cu copiii, ci și între ei, având în vedere faptul că 
unul dintre cele mai eficiente moduri de a-i învăţa pe elevi este ca noi să fim 
modele ale strategiilor didactice pe care le prezentăm. Profesorii îi ascultă în 
mod diferit pe elevi; unora le oferim o șansă de a gândi în timp ce vorbesc, pe 
alții îi întrerupem. Practicarea dialogului contribuie la construirea și 
dezvoltarea capacității noastre de a-i asculta pe toţi la un nivel profund și 
autentic. (Pentru „cuvintele de deschidere“, vezi Partea a VI-a, cap. 1.) 


Provocările unei clase care învaţă 


Pot exista, cu siguranță, momente în care practicarea și adoptarea acestor 
discipline este resimţită ca o luptă, iar una dintre tendințe este întoarcerea la 
vechile metode și obiceiuri; totuși, eu sunt ferm convinsă că vei răzbate 
printre dificultăţi, vor apărea nenumărate recompense și daruri. 

Ai putea să te întristezi atunci când îţi iei rămas-bun de la elevii tăi în luna 
iunie. Ei vor avea alţi profesori, care s-ar putea să nu predea în același stil sau 
să nu fie conștienți de disciplinele și instrumentele pe care aţi ajuns să le 
stăpâniţi atât de bine împreună. S-ar putea ca unii elevi să descopere că 
disciplinele le fac mai grea viaţa de acasă. Unul dintre elevii mei, după ce la 
ora mea de engleză a învăţat despre diferența dintre folosirea lui good (bun) 
ca adjectiv și a lui well (bine) ca adverb, s-a dus acasă într-o seară și l-a 
corectat pe tatăl său. EI a fost lovit drept pedeapsă pentru că a crezut că era 
mai deștept decât tatăl lui. M-am simţit extrem de vinovată când am auzit 
despre nefericirea întâmplată acestui băiat; indiferent cât de bine reușește 
școala să insufle gândirea sistemică și comunicarea eficientă, cum gestionăm 
discrepanţele care pot apărea pentru copii? Cum integrăm ceea ce ei învaţă cu 
noi, profesorii lor, în restul domeniilor din vieţile lor? 

Când am început să predau, unul dintre elevii mei mi-a pus o întrebare 
foarte dificilă. „Nu sunt sigură“, i-am spus. „Voi merge acasă și mă voi 

documenta. Când ajungi acasă, încearcă și tu să afli mai multe. Mâine ne vom 
compara notițele să vedem dacă putem găsi răspunsul.“ Colega mea mai 
experimentată, împreună cu care predam, a fost oripilată. Mi-a spus că trebuia 
să caut răspunsul pe furiș sau să inventez ceva pe moment. Niciodată, dar 
niciodată nu trebuia să admit că nu știu răspunsul. Acesta a fost unul dintre 
primele mele momente de luptă în calitate de profesoară — a trebuit să lupt 
pentru dreptul de a admite că nu le știu pe toate. A nu avea răspunsurile este 
unul dintre cele mai bune moduri de a ajunge la o soluţie reală. 

Un lucru pe care îl știu cu adevărat este că trebuie să continui să fiu un 
exemplu și să trăiesc ceea ce predau. Nu există o linie de demarcație între ceea 
ce prezint ca pe o lecţie și ceea ce practic în viața mea de zi cu zi. Cred că 
aceste discipline de învăţare îmi îmbogăţesc colecţia de instrumente, metode și 
tehnici și nu le văd ca pe niște cerinţe adiționale pe care trebuie să le includ în 
planul meu de lecţie deja prea aglomerat, ci mai degrabă ca pe un fel de a fi — 
în sala de clasă, și în viața mea. 


The Courage To Teach 


Exploring the Inner Landscape of a Teacher'a Life, de Parker ]. Palmer (Jossey-Bass, 
1998) 


„Predăm ceea ce suntem“. Prin această afirmație simplă, Parker Palmer ne lansează nouă, 
celor din educaţie, un îndemn înspre a ne îndrepta gândurile spre interior, pentru a ne explora 
munca noastră de-o viață la catedră și pentru a ne reconecta cu ceea ce, pentru mulți dintre 
noi, este o pasiune, nu doar o vocaţie. Cartea oferă un instrument eficient pentru cititorii 
individuali sau pentru grupurile de studiu — este vorba despre premisa lui Palmer conform 
căreia predarea și învățarea se află la o intersecție periculoasă dintre viața personală și cea 
publică, iar o predare bună își are rădăcinile în integritatea și în identitatea profesorului, nu în 
metode și strategii. 

Ai putea citi această carte ca pe un exercițiu de măiestrie personală. Curajul de a preda te 
ajută să te concentrezi asupra modului în care te poţi dedica în totalitate învățării pe tot 
parcursul vieții, pentru a fi cât mai receptiv atât la materia pe care o predai, cât și la elevii tăi. 
Dacă înţelegi cine ești cu adevărat, te poți implica pe deplin în lume, cu toate talentele, în 
relații mai semnificative. — Paul Mack 


Educating Esm6 


Diary of a Teacher's First Year, ediţie adăugită, de Esme Raji Codell (Algonquin Books, 
1999, 2009) 


Când a scris această carte, autoarea — acum bibliotecară și specialistă în literatura pentru 
copii — era o tânără entuziastă de douăzeci și patru de ani care începuse să predea la clasa a 
cincea la o școală primară din centrul orașului Chicago. Educând-o pe Esme este, în esenţă, 
jurnalul necenzurat al acelui prim an de muncă în învățământ. Ea îl mustră pe director atunci 
când acesta își impune autoritatea, redenumește matematica cu titlul de „dezlegare a 
enigmelor“ pentru ca elevii să nu mai simtă că au eșuat la această materie, le colectează 
anxietăţile în „coșul belelelor“, organizează un atelier pentru micii povestitori, îl lasă pe unul 
dintre cei mai dificili elevi ai săi să predea în locul ei pentru o zi și își descrie experiențele de la 
Radioul Public Naţional. Ideea nu este de a o considera pe Esme un model pentru profesori; 
mulți au făcut asta. Dar Educând-o pe Esme poate fi citită ca un simbol de candoare 
îndrăzneață, o fiolă de empatie directă, un vehicul pentru a o scoate la suprafaţă pe acea Esme 
din interiorul nostru atunci când avem nevoie de ea. (Bel Kaufman, care oferise o carte la fel 
de frumoasă cu două generaţii înainte — Up The Down Staircase —, contribuie și el cu o 
prezentare.) — Art Kleiner 

% Citatele de la Școala primară 116 au fost preluate din filmul Building a Learning Community — A 
Portrait of a Public School District, realizat în cadrul proiectului „Comunități de învăţare înalt 
performante“ (Universitatea din Pittsburgh, 1998). 

1 Despre plasticitatea neuronală, vezi Jeffrey Schwartz și Sharon Begley, The Mind and the Brain: 
Neuroplasticity and the Power of Mental Force (HarperCollins, 2002). 

8 Exerciţiu bazat pe The Fifth Discipline Fieldbook, p. 53 și urm. 

2 Sursa citatelor: D. Goleman, Inteligența emoțională (trad. rom.: Curtea Veche, 2008); S. Sarason, Letters 
to a Serious Education President (Corwin Press, 2005), p. 97; P. Vaill, Learning as a Way of Being (Jossey- 
Bass, 1996), p. 58; N. Noddings, The Challenge to Care in Schools: An Alternative Approach to Education, 
(Teachers College Press, 2005), p. 63; M.C. Bateson, Composing a Life (Atlantic Monthly Press, 1989), p. 
62; E. Langer, The Power of Mindful Learning (Perseus, 1997), p. 135; R.]. Starratt, The Drama of 
Schooling: The Schooling of Drama (Taylor & Francis, 1989), p. 83; Th. Sergiovanni, The Principalship: A 
Reflective Practice Perspective (Allyn & Bacon, 2009), p. 263; R. Barth, Improving Schools from Within: 
Teachers, Parents and Principals Can Make the Difference (Jossey-Bass, 1991), p. 44; H. Levin, 
„Accelerated Schools: The Background“, în C. Finnan et al. (ed.), Accelerated Schools in Action: Lessons 
from the Field (Corwin Press, 1996), p. 17; D. Pink, A Whole New Mind: Moving from the Information Age 
to the Conceptual Age (Riverhead, 2005), p. 115. 

% pentru conceptul de „forțe opuse“ și modurile în care pot fi gestionate, v. P. Senge, A. Kleiner et alii, The 
Dance of Change: The Challenges to Sustaining Momentum in a Learning Organization (Doubleday, 1999). 

8 Acest exercițiu a fost adaptat după „Reflection Exercise: A Teaching or a Learning System?“ de N. 
Cambron-McCabe, din The Superintendent's Fieldbook: A Guidebook for Leaders of Learning (Corwin, 
2005). 

* W. Timothy Weaver și George M. Prince, „Synectics: Its Potential for Education“, Phi Delta Kappan 
(ianuarie 1990), pp. 378-388; v. și W.T. Weaver, „When Discounting Gets in the Way“, Training and 
Development, 48, 7 (iulie 1993a), pp. 55-62; v. și Robert Fuller, Somebodies and Nobodies: Overcoming the 
Abuse of Rank (New Society Publishers, 2004). 

IV 


Observându-i pe cei care învaţă 


Începând cu mijlocul anilor '70, s-au făcut descoperiri remarcabile în 
cercetarea asupra modurilor în care învață oamenii. Unul dintre rezultate a fost 
creșterea cunoașterii despre inteligențele multiple și despre stiluri de învățare și 
înțelegerea faptului că inteligența nu este fixă sau ușor de măsurat. Deși 
evaluarea și ierarhizarea elevilor și a școlilor se fac încă pe baza scorurilor la 
testele standardizate, nu poate spune nimeni (în mod justificat) că aceste scoruri 
reflectă mai mult decât un fragment al capacităților și al potenţialelor reale. 

Acest capitol prezintă o varietate de eforturi de a încorpora conștientizarea 
stilurilor multiple de învățare în practica din sala de clasă. Dar nu se oprește 
aici. Înțelegerea curentă a modului în care învaţă oamenii este încă în curs de 
dezvoltare și ridică întrebări fascinante și semnificative. Dacă testele de 
inteligență nu măsoară capacităţile de învățare, ce fel de evaluare le-ar putea 
măsura? În ce forme ale inteligenţei și ale învăţării merită investit pentru a le 
dezvolta la copii? Dar la adulți? Ce efect are stilul de învățare al unui profesor 
asupra problemelor de comunicare din clasă? Care forme ale inteligenței sunt 
solicitate pentru exersarea disciplinelor de învăţare? (De exemplu, viziunea 
împărtășită necesită o aptitudine înnăscută de vizualizare spaţială?) Putem 
vorbi de tipuri de inteligență diferite în cazul echipelor și grupurilor, la fel cum 
vorbim despre inteligențe multiple în cazul indivizilor? Și ce contribuție aduce 
acest volum de cunoștințe în proiectarea unei programe educaționale, a unei 
școli sau a unei comunităţi 25 

Nu încercăm să fim exhaustivi — vrem doar să oferim niște puncte de 
început pe care le găsim valoroase sau intrigante. Principiul după care ne 
ghidăm este importanța valorizării tuturor celor care învaţă și a tratării lor cu 
demnitate. Care sunt modelele tale mentale despre învățare și cum diferă de cele 
ale oamenilor din jurul tău? Care sunt darurile tale — în calitate de profesor, în 
calitate de persoană care învață? Care sunt capacitățile tale de învățare mai 
puțin dezvoltate? Ce talente au cei din jurul tău? Ce puteţi învăţa unii de la alţii? 
Acestea sunt temele tratate în articolele, exerciţiile și resursele din acest capitol. 
(V. și Partea a XI-a, cap. 2.) 


1. Demnitatea copilului 


Tim Lucas 


Anna este în clasa a treia. La fel ca mulţi copii de opt ani, ea este un izvor 
de energie. În această dimineaţă ea a ţopăit spre staţia de autobuz și a râs cu 
cea mai bună prietenă a ei în drum spre școală, dar de cum a ajuns acolo, 
lucrurile au început să meargă prost. Mai întâi, tema la matematică pe care o 
făcuse cu o seară înainte nu era în ghiozdan. Când i-a spus învățătoarei că n-o 

poate găsi, aceasta, cu mâinile în șolduri, i-a zis: „lar ţi-ai uitat tema? Ești 
foarte dezorganizată!“ 

Mai târziu în aceeași dimineaţă, clasa a participat la o adunare în sala 
festivă. Când se întorceau în clasă, două fete au împins-o pe Anna spre un 
perete, făcând-o să se împiedice și să cadă. „Ești foarte dezorganizată“, au spus 
ele în batjocură, imitând-o pe învăţătoare. Doi băieţi au arătat-o cu degetul și 
au râs; când învăţătoarea le-a spus să înceteze, ei s-au uitat la Anna de parcă 
era vina ei că au fost mustraţi. Când s-au întors în clasă, Anna privea în jos în 
timp ce restul clasei discuta tema la matematică. Fata care stătea lângă ea a 
spus, suficient de tare încât să audă toată lumea: „Nu e de mirare că ești atât 
de bătută în cap“. Învăţătoarea a decis să ignore acest comentariu și să 
continue lecţia. La prânz, Anna nu a putut mânca prea mult pentru că o durea 
stomacul. Și tot așa, de-a lungul zilei; în autobuz, în drum spre casă, ea stătea 
în liniște, tristă, ignorând totul din jurul ei. 

Uneori spun povestea Annei la întrunirile școlare. Mai întâi ridic o foaie 
mare de hârtie pe care scrie „Sunt o persoană cu demnitate“. Le spun elevilor 
și profesorilor să vadă acea hârtie ca pa demnitatea Annei — ca pe modul prin 
care se vede ea pe sine. Cu fiecare incident din poveste, rup câte o bucată de 
hârtie, făcând suprafaţa vizibilă mai mică de fiecare dată, până când rămâne 
un fragment mic. „De fiecare dată când luaţi un fragment din demnitatea 
Annei“, le spun, „ea crede despre sine că reprezintă mai puţin decât este cu 
adevărat. Cum puteţi repara prejudiciul? Din moment ce cuvintele au fost 
spuse, le mai puteţi retrage cu adevărat?“ 

Am auzit cu toţii povești asemănătoare cu cea a Annei. Majoritatea dintre 
noi am fost Anna la un moment dat în timpul educaţiei noastre. Dacă am 
reușit să trecem de școala generală cu demnitatea relativ nevătămată, ne-au 
întâmpinat mai apoi asalturile adolescenţei, ale anilor de liceu și de facultate. 
Adulții i-au spus unei fete obosite de glumele pe seama sânilor ei să le ignore și 
să stea în altă parte. Un profesor i-a spus unui student la arhitectură: „Data 
viitoare când desenezi ceva, încearcă să-ţi folosești mâinile“. Un director a 
transferat un grup de copii de clasa a șasea de la o materie pe care își doreau 
s-o înveţe, pentru că, a spus el, nu vor fi niciodată capabili să se descurce. Un 
profesor a spus, într-un moment de necugetare: „Nimeni nu poate face nimic 
cu tine“. În toate aceste cazuri și în multe altele, ni se spune că nu valorăm 
foarte mult. Am putea să ne petrecem tot restul vieții împlinind acea profeție. 
Ne-am putea aminti în detaliu despre aceste atacuri asupra demnităţii noastre 
pentru cea mai mare parte a vieţii noastre. Cereţi-le copiilor să scrie despre o 
situaţie în care au fost tachinaţi sau bruscați și veţi primi o lucrare cu detalii 
vii. 

Violenţa școlară (bullying) este de mult o preocupare la nivel naţional și 
una care a primit și mai multă atenţie în ultimii ani odată cu prevalența ei și 
cu atenția din partea presei față de intimidările din mediul virtual 
(cyberbullying)*. Totuși, foarte rar îi auzim pe educatori — și pe alți oameni — 
reflectând deschis asupra demnităţii copiilor pe care îi instruiesc. Ei vorbesc 


*kebpook converter DEMO Watermarks ee 


despre conţinutul programei educaţionale, despre metode de predare și, 
ocazional, despre noile cercetări asupra stadiilor dezvoltării sau a stilurilor 
multiple de învăţare. Dar cât de des spun ei că fiecare copil este valoros și 
merită respect și că învăţarea este legată de percepțiile elevilor asupra 
respectului pe care îl primesc și asupra propriului simţ al valorii? Cât de des îi 
privesc pe copii din perspectiva demnităţii? 

În calitate de oameni preocupaţi de școală, trebuie să facem un pas în 
spate și să reflectăm asupra semnificației demnităţii copilului. Mulţi educatori 
și părinţi par să creadă că principiul este de la sine evident, mai ales că se 
insistă pe creșterea stimei de sine în multe școli. Din păcate, acest lucru nu este 
adevărat. Dacă întâietatea demnităţii copilului ar fi evidentă pentru toată 
lumea, am privi mai des copiii din perspectiva propriilor lor percepții despre 
sine. Ar fi mult mai puţine etichete — precum „grup de risc“, „dificil“, „special“ 
și „tulburat“ — aplicate copiilor. 


Implicarea copiilor pornind de la demnitatea lor 


Am conștientizat pentru prima dată acest concept în al doilea an în calitate 
de profesor de științe. Știam că relaționez bine cu elevii-copii, dar nu știam de 
ce nu reușeam să ajung la mai mulţi dintre ei. Am fost norocos. Predam în 
aceeași clădire cu o femeie pe nume Trudy Creede. Trudy a fost o profesoară și 
un mentor remarcabil. O femeie în vârstă, fragilă, care preda citirea, folosind 
fotografii, unui grup de copii cu vârste cuprinse între doisprezece și 
paisprezece ani pe care majoritatea profesorilor i-ar fi etichetat ca fiind „În 
grupul de risc“ sau „elevi-problemă“. Asta se întâmpla la mijlocul anilor *70 — 
timpuri turbulente pentru educaţia americană în general. Liceul nostru avea 1 
200 de copii într-o clădire proiectată pentru 600 și împărțeam sălile de clasă cu 
un liceu care era la fel de „supraaglomerat“. Consumul de marijuana era 
prevalent, iar poliția locală trebuia adesea să facă inspecții la școală. Încă nu 
știa nimeni cum să gestioneze fumatul în băile școlii, nemaivorbind de 
consumul de droguri din școli. 

Eu făceam parte dintr-un grup de opt sau nouă profesori tineri care erau 
puţin altfel. Eram necăsătoriți și adesea păream aproape la fel de dezmăţațţi 
precum copiii pe care îi învățam. Aveam părul lung, veneam cu motocicleta 
sau cu bicicleta la muncă și foloseam adesea metode neortodoxe de predare 
pentru a avea un impact asupra elevilor noștri. Ceilalți profesori făceau 
câteodată plângeri împotriva noastră. (Odată mi-am dus clasa de științe afară 
pentru a colecta probe de sol. Alt profesor de științe s-a plâns: „Nu poţi să-ți 
duci clasa afară. Când copiii mei se uită pe ferestre și îi văd pe ai tăi, ei cred că 
ora ta este mai distractivă decât a mea. Nu e corect!“) 

Trudy ne invita pe toți, o dată pe lună, să luăm cina cu ea și cu soțul ei. 
Purtam discuţii lungi despre succesul pe care îl avea cu copiii „incorigibili“. 
Trudy își implica elevii în fotografiere, în developarea fotografiilor într-o 
cameră obscură, în scrierea despre acestea și în citirea de povești unii altora. 
Absolvenţii clasei ei aveau adesea succes pe termen lung. „Cum faci asta?“ o 
întrebam. 

„Este vorba doar despre demnitatea lor, Tim“, mi-a spus. Ea a știut 
întotdeauna că elevii ei se aflau în acel stadiu dificil al dezvoltării lor în care se 
puteau întoarce cu ușurință la modurile de gândire din preadolescenţă. Dar, în 
fiecare caz, ea își spunea: „Acest copil are demnitate în sinea sa. Este deja 
acolo; nu trebuie să o punem noi acolo. Treaba noastră este să o recunoaștem 
și să lucrăm cu ea“. 

Pentru Trudy, acești copii nu erau doar niște „cazuri.“ Ei erau organisme 
incredibil de complicate, cărora li se întâmplau multe lucruri. Ea a avut 
talentul de a face un pas înapoi și de a-și vedea elevii ca pe niște oameni 
întregi — de a vedea modurile în care lucrau, se mișcau, gândeau, vorbeau și 
procesau informaţiile. Și nu și-a pierdut niciodată admiraţia și respectul față 
de ei. După cum ne explica nouă, nu avea de ales; oricât de mult și-ar fi dorit 
să se poarte mai neutru față de copii. „Nu pot. Pentru că, uite-i, sunt niște 
persoane“. 

Este ușor să recunoști demnitatea unui copil atunci când vezi, să zicem, un 
grup de opt copii de grădiniță mergând pe stradă sau într-o excursie, ţinându- 
se de mânuţe. Dar aceiași opt copii, cu nouă ani mai târziu, ar putea arăta ca o 
gașcă pentru tine, mai ales dacă provin dintr-un mediu „rău“. Orice copil, la 
vârsta de cincisprezece ani, poate părea dificil sau distructiv uneori; este firesc 
pentru stadiul de dezvoltare în care se află. Trudy m-a învăţat că nu există 
copii buni și copii răi. Există doar copii. Această femeie fragilă reușea să-și 
strunească elevii, pentru că înțelegea demnitatea și le-o atribuia, cum se 
cuvine, elevilor ei. Nu-i poţi învăța pe oameni acest lucru ţinându-le 
discursuri. Trebuie să fii un model pentru ei. 

Educaţia filtrată prin simţul demnităţii 

Încă vorbesc cu câţiva profesori pe care i-am cunoscut în acei ani și 
discutăm adesea despre ideea că fiecare copil are demnitate și despre 
modurile în care Trudy exemplifica și vorbea despre acea credință. Am luat cu 
mine acele lecţii în călătoria mea prin rolurile de director, inspector și 
profesor universitar. Este parte a viziunii mele. Dacă eu cred că elevii și 
studenții merită să fie iubiţi și că sunt capabili, atunci este responsabilitatea 
mea să le onorez demnitatea și să-i percep de la acel nivel pe care i-am plasat. 

Când eram inspector școlar în Ho-Ho-Kus, New Jersey, consilierul nostru 
educațional îi examina pe toţi copiii veniţi în clasa pregătitoare în cadrul unor 
interviuri față-în-faţă, cu fiecare copil și cu părinţii săi. Atunci când consiliul 
de administraţie al școlii a pus sub semnul întrebării acea cheltuială cu 
evaluarea psihologică, le-am spus despre un incident care a avut loc în prima 
zi de școală. În timp ce umflam niște baloane pe care să le ia acasă copiii din 
clasele pregătitoare, specialistul nostru în dezvoltare educaţională a spus: „Am 
examinat în vara aceasta o copilă care are o frică îngrozitoare de baloane. 
Dacă intri în acea grupă cu douăzeci de baloane, fetița se va speria foarte 
tare“. 

Nu am fi știut asta niciodată dacă nu făceam acele examinări. Am fi 
stânjenit-o pe fetiță și am fi prejudiciat impresiile tuturor copiilor despre 
******ebook converter DEMO Watermarks******* 


școală în prima lor zi. În schimb, consilierul a luat-o pe fetiță deoparte înainte 
să înceapă orele. I-a spus că voi oferi baloane copiilor, că ea nu trebuia să ia 
unul acasă și că ar putea părăsi împreună încăperea să se plimbe în jurul școlii 
în acel timp dacă dorea. 

„Este în regulă“, a spus fetiţa, „atâta timp cât nu trebuie să iau și eu unul.“ 
Pentru tot restul timpului petrecut la școală, ea a știut (și ceilalți copii au știut) 
că noi o respectam. 

În practica de zi cu zi, nu e greu să-i tratezi pe ceilalți la fel cum ai vrea să 
fii tratat tu însuţi. În calitate de profesor și director, îi salutam pe copii pe 
holuri și le spuneam pe nume, pentru că eu cred că dacă treci pe lângă cineva 
(copil și adult) și nu le recunoști prezenţa, le furi o bucată de demnitate. Cei 
mai buni educatori pe care îi cunosc își concentrează o mare parte din atenţie 
spre a-i cunoaște pe copii. Profesorii organizează în mod deliberat activităţi în 
sala de clasă în care copiii vorbesc despre pasiunile și despre familiile lor, într- 
un mod în care nu vor fi judecaţi sau tachinaţi. Din moment ce ai acele 
cunoștințe despre copii — din moment ce vezi cu adevărat ce este important 
pentru ei —, poţi face mult mai multe pentru ei. 

Îţi poţi îmbunătăţi activităţile și practicile întrebând: „Acest lucru adaugă 
sau scade din demnitatea copilului?“ Când vorbim despre demnitatea copilului 
ca valoare primordială, avem un punct de început foarte eficient pentru 
construirea unei viziuni împărtășite și pentru concentrarea programelor de 
perfecționare a personalului în concordanţă cu acea viziune. Aceasta afectează 
modurile în care educatorii vorbesc între ei — în sala de clasă, în timpul 
ședințelor și în sala de mese. Poţi construi o practică de a vedea copiii așa cum 
sunt cu adevărat, încorporând deliberat cercetarea inteligențelor multiple și a 
stilurilor de învăţare în lecţiile tale, creând obstacole productive pentru toate 
stilurile de învăţare din clasă, provocându-i pe elevi să țintească dincolo de 
limitele lor naturale și arătându-le că noi le acceptăm punctele tari și limitele. 
Rezultatul final este un sistem care le comunică în mod constant copiilor: 
„Vom adăuga valoare vieţii tale astăzi, iar profesorul tău de anul viitor îţi va 
da și mai multă valoare — pentru că știm că meriți.“ (V. și Partea a IV-a, cap. 5). 

Eu mă consider norocos că am fost expus ideii de demnitate a copilului 
atât de devreme în cariera mea. Acest lucru m-a motivat să continui să învăţ 
din noile cercetări asupra diferitor tipuri de elevi și a variatelor lor puncte 
forte, să respect acele diferențe și să promovez diverse moduri de gândire și 
de interacționare. Doar elevii cu un sentiment puternic al propriei demnități 
pot ajunge niște adulți care își pot asuma riscuri, pot gestiona eșecurile minore 
și pot acționa pentru protejarea demnităţii altor oameni. 

În unele școli, profesorii și administratorii vorbesc deschis despre aceste 
lucruri. Oricând cineva dorește să ia o decizie referitoare la un grup de copii, 
el se întreabă: Am făcut un pas în spate pentru a vedea cât de deosebiți sunt 
acești copii? Vedem potenţialul din acești copii? Sau i-am descalificat? În final, 
recunoașterea demnităţii copilului înseamnă reconectarea cu un sentiment al 
miracolului primar că învăţarea fiecărui copil poate scânteia câteodată — de 

exemplu, atunci când citesc pentru prima dată un indicator de pe stradă sau 
când reușesc să rostească o propoziţie întreagă. Trebuie să înveţi să nu accepți 
aceste episoade ca fiind implicite și să vezi fiecare copil din perspectiva 
respectului fiinţei sale. Atunci teoria „demnităţii copilului“ nu mai este o 
teorie. Devine pur și simplu modul în care îi percepi pe elevi. 


Howard Gardner și inteligenţele multiple 


Mintea disciplinată: educaţie pe care o merită orice copil, dincolo de informații și 
teste standardizate (trad. rom.: Sigma, 2005); Mintea umană: cinci ipostaze pentru 
viitor (trad. rom.: Sigma, 2007); Inteligenţele multiple: Noi orizonturi (trad. rom.: 
Sigma, 2006); Truth, Beauty, and Goodness Reframed: Educating for the Virtues in 
the Twenty-First Century (Basic Books, 2011) — toate titlurile îi aparțin lui Howard 
Gardner. 


În cercetările și în scrierile sale despre inteligențele multiple, creativitate și leadership, 
Gardner, psiholog la Universitatea Harvard, ridică o serie de întrebări relevante despre 
modurile adecvate de promovare a predării și a învăţării. Cu toate că el nu a fost niciodată 
implicat direct în munca cu cele cinci discipline ale învăţării organizaționale, teoria 
inteligențelor multiple rezonează puternic cu cele cinci discipline de învăţare. La baza acesteia 
se află o clasificare crescătoare a diverselor abilități cognitive și emoţionale: verbal-lingvistice, 
logico-matematice, spaţiale (artistice), fizico-chinestezice, muzicale, naturale (receptivitatea 
față de mediu), interpersonale și intrapersonale (reflexive). Când ajung în fața încercărilor 
vieții, spune Gardner, oamenii trebuie să pună în aplicare fiecare dintre aceste forme de 
inteligenţă: pe tot parcursul vieţii lor, începând din copilărie. Pentru că fiecare posedă o 
mixtură diferită de inteligențe, oamenii trebuie să-și compenseze reciproc abilitățile și 
punctele forte în fiecare împrejurare socială. 

Opera lui Gardner reîncadrează unul dintre cele mai subtile, mai generalizate și mai 
distructive modele mentale despre școală: asocierea performanței cu formele mai curând 
intelectuale ale inteligenței (verbal-lingvistică și logico-matematică) și devolarizarea tuturor 
formelor rămase. Această perspectivă asupra inteligenţei (și, în consecință, asupra valorii 
umane) are efecte devastatoare asupra numărului mare de copii ale căror talente sunt omise 
sau ignorate în școală. În societatea adultă, acest lucru duce la promovarea liderilor care sunt 
„Citiţi“, însă cărora le lipsesc abilităţile fizice, sociale, ecologice, reflexive și interpersonale pe 
care ei (și restul oamenilor) trebuie să le aibă. 

Fiecare dintre cărțile lui Gardner extinde volumul muncii sale, cuprinzând adesea noi 
domenii. Pentru educatori, Mintea disciplinată este probabil cel mai bun punct de pornire. 
Publicată în original în 2000, această carte a fost profund influențată de participarea lui 
Gardner la reforma școlară din anii '90. În timp ce autorul evită în mod deliberat să 
promoveze un anumit program (nu există „școli Gardner“), el scrie în mod explicit și elocvent 
despre proiectarea programei educaționale și a sălilor de clasă pentru o mare varietate de 
feluri de a învăţa și de a fi. El își prezintă de asemenea viziunea asupra scopului școlii, acela de 
a-i învăţa pe elevi ce înseamnă să opereze în cadrul unei discipline — de a gândi în mod 
științific, istoric, artistic, etic, matematic și muzical, chiar și atunci când acele moduri de 
gândire par la început ilogice sau dificile. Pentru a-și demonstra această viziune, el folosește 
trei idei: teoria evoluţiei (știință), istoria Holocaustului (istorie și moralitate) și muzica lui 
Mozart (arte). Apoi el arată modul în care diferite tipuri de inteligenţă, aplicate asupra acestor 
subiecte (și a altora), duc la un volum mai bogat, mai pragmatic de cunoaștere. 

Cartea Inteligențele multiple prezintă teoria care stă la baza clasificării lui Gardner și oferă o 
introducere generală foarte utilă. Cartea Mintea umană: cinci ipostaze pentru viitor, pe care 
Gardner a publicat-o în 2007, sintetizează inteligențele în forme mai generale ale măiestriei pe 
care oamenii pot (și, după cum spune el, ar trebui) să le aplice în confruntarea cu provocările 
următorilor cincizeci de ani. Acestea reprezintă, în esenţă, propria lui versiune a disciplinelor 
de învăţare. Ele includ efortul constant de-a lungul timpului pentru îmbunătăţirea abilităților 
și a cunoștințelor (mintea disciplinată), adunarea informaţiilor din diverse surse (mintea 
sintetizatoare); descoperirile noi (mintea creativă); înțelegerea celorlalți (mintea 
respectuoasă); și atingerea unei înțelegeri mai bune a scopului și a valorii (mintea etică). Truth, 

Beauty, and Goodness Reframed, publicată în 2011, se concentrează asupra celor trei mari 
virtuți platonice și asupra modului în care pot fi cultivate în vremurile contemporane. — Art 
Kleiner 


Robert Sternberg 


R. Sternberg, Successful Intelligence: How Practical and Creative Intelligence 
Determine Life (Simon & Schuster, 1996) și R. Sternberg & Elena L. Grigorenko, Our 
Labeled Children: What Every Parent and Teacher Needs to Know About Learning 
Disabilities (Perseus Books, 1999). 


Robert ]. Sternberg, profesor de psihologie și educaţie (și fost rector) la Universitatea din 
Oklahoma, este o voce importantă în domeniul teoriei moderne a învăţării. El contestă nu doar 
etichetarea „dizabilităților“, ci și practicile școlare rigide care se concentrează doar asupra 
„inteligenţei analitice“ (abilităţile lingvistice și logico-matematice). Alte două tipuri de 
inteligenţă, cea creativă și cea practică, sunt nu doar importante pentru societate, ci reprezintă 
un factor determinant în succesul oamenilor. Acestor abilități li se oferă o șansă minimă de 
dezvoltare în majoritatea școlilor. Clasificarea lui a inteligențelor multiple, deși diferă, nu e 
contrară celei oferite de Howard Gardner. Sternberg are foarte multe contribuţii în cărțile 
despre psihologie cognitivă, creativitate și educaţie. Cărțile citate mai sus reprezintă două 
puncte bune de plecare. — Janis Dutton 


2. Să-i descoperim pe cei care învaţă 


Tim Lucas 

Scopul: A-i ajuta pe elevi — lucrând cu părinţii sau profesorii — să-și descopere punctele forte, 

să identifice domeniile în care mai au nevoie de perfecționare și să înceapă să valorizeze 
diferitele puncte forte și abilități pe care le aduc ceilalți în sala de clasă. 

Rezumat: În grupuri mici, elevii dezvoltă imagini ale inteligenţelor, ale diferitelor tipuri de 

„istețime“ și ale istețimii proprii. 

Participanți: O clasă de elevi împărțită în grupuri de câte trei. 

Materiale: O descriere a inteligențelor multiple și o diagramă circulară pentru fiecare 

participant. 

Mediu: Un spaţiu potrivit pentru discuții colective și activități în grupuri mici. 

Cereți unui grup de elevi de pe terenul de joacă al școlii să aleagă o echipă 
pentru un joc. Cel mai talentat sportiv este întotdeauna ales primul; toată 
lumea știe cine este acea persoană. Dacă aceiași elevi trebuie să aleagă o 
echipă pentru a lucra la o prezentare științifică, cel mai talentat va fi 
întotdeauna primul ales. Dacă este programat un concurs de geografie sau 
gramatică, cineva va fi întotdeauna „prima alegere“ constantă. 

Este un sistem minunat — pentru cei care sunt aleși primii. Majorităţii 
dintre noi ne este cunoscut sentimentul tipic de anticipare care apare, 
întrebându-ne cât de repede vom fi aleși, fiind ușuraţi și totuși într-un fel 
dezamăgiţi dacă suntem aleși undeva pe la mijloc. Cunoaștem de asemenea 
stânjeneala de a fi aleși ultimii, etichetaţi efectiv ca fiind „de nimic“ pentru că 
talentele noastre specifice nu se potrivesc activităţii respective. 

Ideea că există întotdeauna un „prim ales“ este atât de adânc întipărită, 
încât pare imposibil de depășit. Dar acest exercițiu poate fi de ajutor. Eu l-am 
folosit cu copii începând de la vârsta de opt sau nouă ani, dar îl găsesc deosebit 
de util și în școala generală, unde copiii sunt extrem de conștienți de 
asemănările și diferențele dintre ei și unde au nevoie să înveţe cum să facă 

față dezamăgirilor și să-și păstreze în același timp propriul simţ înnăscut al 
demnităţii. 
Pasul 1: Reflectarea asupra deprinderilor și aptitudinilor 

Spune-le elevilor să reflecteze asupra a ceea ce se întâmplă în concursurile 
și proiectele de grup: „Cum decideţi cu cine vreţi să lucraţi sau pe cine alegeţi 
primul? De unde știți că sunt buni la acest lucru?“ Discutaţi despre diferite 
deprinderi care ar putea fi utile în aceste activităţi și despre cum majoritatea 
oamenilor sunt mai buni la unele activități decât la altele. 

Treceţi apoi la o conversaţie despre motivele pentru care diferiți oameni 
au un set diferit de talente: „Cum își dezvoltă oamenii anumite aptitudini? 
Sunt născuţi cu ele sau trebuie să aibă parte de mai multe oportunităţi și 
experienţe?“ (De exemplu, faptul că o persoană este bună la geografie este un 
talent înnăscut sau acea persoană a călătorit foarte mult? Este nevoie ca 
muzicienii să exerseze și să studieze împreună cu un profesor de muzică?) 


Pasul 2: Introducerea celor nouă inteligenţe 


Eu continui de obicei cu un discurs scurt despre inteligenţele multiple: „Ca 
grup, avem o gamă întreagă de abilităţi, dar unii dintre noi sunt mai buni 
decât alţii în unele domenii. Întrebarea nu este dacă ești isteţ, ci în ce fel ești 
isteţ“. Apoi ne uităm la cele nouă tipuri cunoscute de inteligență umană, 
folosind un limbaj care îi ajută pe copiii din școala primară și din școala 
generală să le diferenţiezes: 

e Dacă ești isteț la cuvinte (un coeficient ridicat al inteligenţei verbal- 
lingvistice), atunci ești bun la limbă, la scris, la compunerea poeziilor și la 
povestit. 

e Dacă ești isteț la logică (un coeficient ridicat al inteligenţei logico- 
matematice), atunci te pricepi foarte bine la rezolvarea problemelor, ai o 
bună gândire inductivă și deductivă, știi cum să lucrezi cu simboluri și cum 
să recunoști tipare. 

e Dacă ești isteț la imagini (un coeficient ridicat de inteligență spaţială), ai 
talent vizual (la desen, pictură și sculptură) și talent de ansamblu (îţi dai 
seama cum funcţionează lucrurile, cum se desfac și se fac la loc). 

e Dacă ai un corp isteț (un coeficient ridicat al inteligenţei fizico-chinestezice), 
îți poţi folosi foarte bine coordonarea corporală pentru a face sporturi, a 
practica jocuri, a dansa, a interpreta și a te mișca. 

e Dacă ești isteț la muzică (un coeficient ridicat al inteligenţei muzicale), atunci 
ești talentat la recunoașterea notelor și a ritmului și ești receptiv la sunetele 
vocale, instrumentale și la cele din mediu. 

e Dacă ești isteț în raport cu natura (un coeficient ridicat al inteligenţei 
naturale), atunci ai o conștiință și o sensibilitate bine dezvoltate faţă de 
mediul din jurul tău și poţi să operezi eficient printre plante, animale și în 
habitatul natural. 

e Dacă ești isteț la oameni (un coeficient ridicat al inteligenţei interpersonale), 
atunci știi cum să lucrezi bine cu ceilalţi, cum să le interpretezi stările și 

gesturile și poţi anticipa ce vor face în continuare. 

e Dacă ești isteț în ceea ce te privește pe tine (un coeficient ridicat al inteligenţei 
intrapersonale), atunci ești capabil de o cunoaștere profundă a propriei tale 
persoane, de metacogniţie și de reflecţie interioară. 

e Dacă ești isteț la filosofie (un coeficient ridicat al inteligenţei existenţiale), 
atunci te implici bucuros în abstractizare și ești capabil de reflecţii profunde 
asupra sensului existenţei umane și asupra altor subiecte complexe. 


Pasul 3: Cum arată un tip inteligent 

În grupuri de câte doi sau trei oameni, scrieţi niște descrieri ale oamenilor 
care au fiecare dintre aceste tipuri de inteligenţă. Care ar fi activităţile lor 
preferate? La ce materie școlară s-ar descurca cel mai bine? Ce profesie este 
posibil să aibă? Care ar fi o destinaţie de vacanţă potrivită pentru el? Ce 
personalitate istorică prezenta această trăsătură? Ce personaj de la televizor 
sau din filme are această calitate? Ce cântec vorbește despre această 
caracteristică? 


Pasul 4: Reflecţia individuală 


După ce a parcurs discuţia anterioară, clasa este acum pregătită să 
reflecteze asupra (și să răspundă în scris) acestor întrebări: 

e Care trei tipuri de inteligenţă sunt cele mai pregnante la tine? Dă un 
exemplu din viaţa ta de zi cu zi care să ilustreze motivul pentru care le-ai 
ales pe cele trei. 

e Dacă ar fi două tipuri de inteligenţă la care ţi-ar plăcea să devii mai bun, 
care ar fi acelea și de ce? 

e Ce tipuri de inteligenţă sunt cel mai bine dezvoltate la membrii familiei tale? 
(Gândește-te la profesiile lor, la pasiuni și la munca zilnică.) Te rog să dai 
exemple pentru a-ţi susține părerile. 

e De ce nu poate fi o persoană foarte bună la toate cele nouă tipuri de 
inteligenţă în același timp? 

e Cum poate școala (și această clasă) deveni mai bună la a te ajuta să faci 
îmbunătăţiri la toate cele nouă tipuri de inteligență? 

e Câteodată, atunci când un copil mic este foarte bun într-un domeniu, cum ar 
fi cel „muzical“, părinţii îl trimit la o școală specială care se concentrează 
foarte mult asupra muzicii. Asemenea copii devin interpreţi talentați când 
ajung la adolescenţă. Gimnaștii olimpici merg, și ei, la școli primare speciale. 
Copiii-actori au profesori speciali de actorie. Ce crezi despre asta? 


Folosirea acestui exerciţiu ca bază pentru alte activități 


O clasă care a trecut prin „descoperirea celui care învaţă“ dispune de un 
limbaj adecvat pentru a vorbi despre diferențele dintre oameni, fără a 
subestima pe cineva. Puteţi vorbi într-un mod mai imparțial, de exemplu, 
despre oamenii care par diferiţi de toţi ceilalți. Ar putea să pară că ei au 
neajunsuri evidente sau chiar dizabilități; dar care sunt punctele lor tari? În 
loc să spuneţi pur și simplu „Fiecare este bun la ceva“, puteţi începe să vorbiți 
despre lucrurile la care sunt buni diferiţi copii din clasă. 

Dacă ești profesor, acest exerciţiu te va ajuta să înveţi împreună cu elevii, 
făcându-te mai conștient de modurile lor individuale de învăţare și de 
procesare a informațiilor. Acest lucru, la rândul său, te ajută să construiești o 
serie de experienţe pentru ei — pentru unii ca să-și exerseze inteligențele mai 
pregnant dezvoltate, iar pentru alţii, ca să-și îmbunătăţească abilitățile mai 
„slabe“. (Vezi infra analiza „4MAT“.) 

Acest exercițiu poate fi de asemenea foarte bun pentru echipele de adulţi, 
precum un grup de angajaţi ai școlii care încearcă să proiecteze sau să 
implementeze o iniţiativă de schimbare în școală. Doi profesori, de exemplu, 
ar putea adopta inconștient perspective diferite asupra aceluiași copil pe baza 
„inteligenţelor“ cu care se simt mai confortabil, fără a-și da seama de sursa 
opiniilor lor diferite. Primul profesor, posesor al unei puternice inteligențe 
interpersonale, ar putea aduna o echipă de oameni pentru a-l ajuta pe copil. Al 
doilea profesor, cu o inteligenţă lingvistică foarte bine dezvoltată, ar putea 
ghida copilul prin intermediul cititului sau al scrisului. A cui abordare este cea 
„corectă“? Nu neapărat cea a profesorului cu cea mai multă experienţă și nici 
măcar a celui care îl cunoaște cel mai bine pe copil. Ar putea fi cea a 
profesorului care înțelege cel mai bine, în mod inconștient, punctele tari 
înnăscute ale copilului. 

Diferențe similare pot apărea și între părinți, între oamenii din comunitate 
care privesc problemele școlii și între doi angajaţi ai unei organizaţii. Am 
văzut adaptări ale acestui exercițiu dovedindu-se eficiente în cadrul 
seminarelor de perfecționare a personalului, la întâlnirile din cadrul școlii sau 
al comunităţii și chiar în familii. (Copiii îl duc acasă și îl încearcă cu părinții și 
cu rudele lor.) Acesta deschide întotdeauna minţile pentru a recunoaște că nu 
suntem cu toţii dotați și talentaţi în aceleași privinţe. Iar noi nu putem vedea 
diferențele până când nu le căutăm. 


How Your Child Is Smart 


de Dawna Markova (Conari Press, 1992) 


Dawna Markova8€ se bazează în activitatea sa pe cercetările clinice asupra diverselor stadii 
ale activităţii cerebrale. Unii dintre noi sunt orientați în mod conștient spre dominanța vizuală 
(acordăm cea mai multă atenţie față de ceea ce vedem), alţii spre învățarea auditivă (ne 
concentrăm pe ceea ce auzim), iar alţii spre cunoașterea chinestezică (învăţăm cu ajutorul 
corpului și al mișcării). 

Una dintre fiicele mele, de exemplu, este predominant chinestezică, cel puţin la nivelul 
conștiinței de sine. Atunci când era în școală, conformarea la cerinţele de tipul „stai liniștită și 
fii atentă“ îi consuma toată energia, voinţa și atenţia. Nu îi mai rămânea deloc energie pentru a 
asculta. Am discutat despre asta cu profesorii ei și am primit permisiunea lor să-i dau niște 
mingi mici de cauciuc pentru a le strânge în mână atunci când asculta. (lar ea a înţeles de ce 
nu-i putea întrerupe pe restul colegilor cu mingile ei.) A fost uimitor cât de mult au ajutat-o 
acestea să stea nemișcată și să asculte mai bine. A început să-și amintească mult mai bine 
fiecare informaţie atunci când i se permitea să se miște în acest mod. 

Cartea În ce fel copilul tău e isteţ se adresează părinţilor — oamenii care au cel mai mare 
interes să cerceteze stilurile ale învățare ale copiilor lor. Aceasta descrie cum poate fi stimulată 
mintea copiilor la nivel conștient, subconștient și inconștient, pentru a-i ajuta să înveţe mai 
bine. Cartea prezintă de asemenea o parte din propria experienţă a autoarei în calitate de 
profesoară la clasă, care a trecut prin momente extrem de dificile în cariera sa până să 

înțeleagă cum să-i asculte pe copii în modul descris în această carte. — George Roth 


Human Dynamics 
A New Framework for Understanding and Realizing the Potential in Our 
Organizations, de Sandra Seagal și David Horne (Pegasus Communications, 1997). 


Seagal și Horne au identificat cinci dinamici predominante ale personalităţii, fiecare cu 
propriile sale caracteristici și avantaje: dinamica predominant mentală, cea fizic-mentală, cea 
fizic-emoţională, cea emoţional-obiectivă și cea emoţional-subiectivă. Între membrii fiecărui 
grup există diferenţe considerabile în modurile în care interacționează și îndeplinesc sarcinile. 
O dinamică a personalității nu este o etichetă pe care ţi-o aplică cineva. Tu determini cărui 
grup aparţii. Dar nu este o alegere — descoperi acest lucru prin reflecţie — Janis Dutton 


Sistemul 4Amat 


Educatoarea Bernice McCarthy a dezvoltat împreună cu un grup de colegi și de profesori o 
abordare ingenioasă a stilurilor de învăţare în școli. Programul informatic 4MAT, care nu este 
deloc costisitor, este disponibil pe site-ul lor: www.aboutlearning.com. 

Ei au peste 300 de modele de lecţie pentru toate nivelurile din învățământul preuniversitar 
și module pentru formarea cadrelor didactice și pentru instruirea individualizată. Sunt de 
asemenea teste diagnostice pentru elevi, pentru profesori și pentru părinți. McCarthy 
sugerează că există patru stiluri principale de învăţare, fiecare având o componentă specifică 
emisferei drepte și celei stângi a creierului, care duc în continuare la opt tipuri diferite de 
lecţie, fiecare potrivită în felul ei pentru diferitele puncte forte ale elevilor. — Tim Lucas 

Tehnicile care îi implică și îi motivează pe copii în sala de clasă par să funcționeze de 
asemenea foarte bine și în cazul adulţilor. Eu am folosit, în calitate de director, chestionarul de 
leadership creat de Bernice McCarthy pentru a ajuta echipele din școală să se autoevalueze. 
Pentru că am planificat programa și practicile educaţionale în echipe pentru fiecare nivel 
educațional, am căutat să înțelegem diversele puncte forte și aptitudini cu care s-a contribuit. 
Cartea scrisă de McCarthy despre abordarea 4MAT în instruire include de asemenea o secțiune 
despre componentele desfășurării cu succes a unei ședințe de personal. — Victoria Kniewel, 
inspector școlar, New Jersey 


3. Depășirea absurdului 


O abordare din perspectiva „sistemului-ca-întreg“, pentru a-i 
ajuta pe elevi să sară peste obstacolele dizabilităţii... și 
peste alte bariere din cursa vieţii de zi cu zi 

Terry O'Connor, Deirdre Bangham 


Pe când a apărut prima ediţie a acestei cărţi, Terry (care a trecut în neființă 
în anul 2008) era directoarea Centrului pentru Instruire de la Indiana State 
University (Terre Haute, Indiana). Deirdre era directoare la Festina Lente, fostul 
Centru naţional din Bray (rlanda) specializat în antrenamente ecvestre 
(http://www.festinalente.ie), unde s-au desfășurat o mare parte din cele ce 
urmează. Acest articol, care tratează aparent provocările educaționale 
prezentate de elevii cu dizabilități, este de fapt despre perfecţionarea 
personalului (deci este despre toţi profesorii) și despre crearea unor medii de 
învățare mai bune pentru toți elevii. Nu sugerăm că fiecare elev are nevoie de un 
cal. Dar poate fiecărui profesor i-ar prinde bine să lucreze cu elevi cu dizabilități 
— și cu siguranţă le vor prinde bine exerciţiile care urmează. 

Se înregistrase în ultima vreme o explozie a infracţiunilor grave în 
cartierul în care oamenii îl vedeau în fiecare zi pe Niall schimbând autobuzul. 
Niall era ușor de observat în mulțime — nu atât după felul cum arăta, cât după 
manierismele sale. El este generos și bun la inimă, manifestând anxietate dacă 
simte că este sub presiune. Simţul lui social este setat pe propria lungime de 
undă. Dacă nu te cunoaște, este precaut. Dacă crede că te cunoaște, devii 
aproape imediat cel mai bun prieten al lui. El are un vocabular bogat, dar nu 
vorbește în cel mai coerent mod — subiectele se schimbă fără motive sau 
indicii evidente. Nu a durat mult până când cineva a adus această persoană 
„suspectă“ în atenţia poliţiei. 

Poliţia l-a ridicat și l-a interogat timp de două ore. Niall a discutat precaut 
cu ei. El nu răspundea direct și cei de la poliţie au crezut că le evită întrebările. 
Așa că au crescut intensitatea interogatoriului, sperând să treacă dincolo de 
atitudinea lui. Apoi Niall a menţionat Centrul specializat de antrenamente 
ecvestre (SETC) pe care îl frecventa și, dintr-odată, unul dintre ofițeri a înţeles. 
Elevii de la SETC au o serie de dizabilități, dar au învăţat acolo să trăiască și să 
lucreze în comunitățile locale. Din fericire pentru Niall, acest poliţist 
înțelegător a reușit să redirecționeze interogatoriul; altfel, incidentul ameninţa 
să dezumanizeze un tânăr care abia recent își dezvoltase abilitățile de bază de 
a trăi în mod responsabil în colectivitate. 

Când ne gândim la oameni ca Niall, ne amintim adesea de teatrul 
absurdului — acea mișcare dramaturgică ce a explorat sentimentele de 
consternare, alienare și disperare ale oamenilor de la mijlocul secolului 
douăzeci. Unul dintre cei mai cunoscuţi dramaturgi ai curentului, Eugen 
Ionescu, își plasa personajele în dialoguri care îi închideau în cuștile inumane 
plăsmuite de obiceiurile lor neconștientizate. Piesele sale ilustrează un adevăr 
la care ne putem raporta majoritatea dintre noi. Ne găsim cu toţii uneori în 
situații alienante și lipsite de sens. Poate lucrăm în locuri unde regulile și 
reglementările nu au sens pentru că au fost create cu decenii în urmă și nu s-a 
deranjat nimeni să le mai schimbe, unde oamenii nu relaționează în moduri 
autentice, și de unde pare că nu există ieșire. 

Vieţile oamenilor cu dizabilităţi pot fi ca o reprezentaţie îndelungată a 
teatrului absurdului. Instituţiile care îi adăpostesc amplifică adesea 
absurditatea, implicându-i în rutine lipsite de sens, cum ar fi umplerea 
saltelelor, și izolându-i de ceilalți oameni și de o înțelegere a sistemelor întregi 
din jurul lor. Dar există de asemenea și posibilitatea creării unei școli pentru 
persoanele cu dizabilităţi care să-i ajute pe elevi să înveţe cum să evadeze din 
absurd. Prin modificarea habitudinilor noastre educaţionale oarbe ce intervin 
când relaționăm cu acești elevi merituoși și sensibili, putem descoperi de 
asemenea modalităţi esenţiale de a restaura, pentru toţi elevii, pasiunea și 
energia învățării. 

În interiorul centrului ecvestru 

Până nu demult, majoritatea programelor de formare profesională pentru 
copiii cu dizabilități din Irlanda anticipau că elevii vor rămâne în instituții de 

îngrijire permanentă pentru tot restul vieții lor. Absolvenţii școlilor de 
bucătari, de exemplu, găteau și locuiau în instituţii pentru persoane cu 
dizabilități. Educaţia lor era redusă la antrenamente pentru efectuarea unor 
sarcini manuale simple. Școlile lor uitau de abilităţile poetice, sociale, sportive 
și de alte potenţiale talente care ar fi putut trece dincolo de absurd. 

SETC are un obiectiv diferit — să le inculce copiilor deprinderi sociale, de 
muncă și academice care să le permită să părăsească instituţiile de îngrijire 
permanentă și să funcționeze în lumea reală. Cei douăzeci și patru de elevi ai 
centrului au vârste cuprinse între optsprezece și douăzeci de ani și suferă de o 
serie de dizabilități. Cel puţin, aceasta este eticheta care le permite să intre în 
sistemul oficial. Școala nu permite acestor diagnostice să-i urmărească în 
interiorul școlii. Ei sunt văzuți în schimb ca niște oameni care au avut parte de 
o serie de constrângeri care le-au periclitat învăţarea. Dizabilităţile lor i-au 
făcut vulnerabili la judecăţi, critici și abuzuri. Ei au suferit și s-au luptat cu 
scenariile debilitante scrise de familiile lor, de școlile prin care au trecut sau 
de cartierele în care au locuit. 

Abordarea educaţională din această școală privește persoana ca întreg. 
Aceasta se bazează pe succesele și potenţialul elevului în loc să se concentreze 
asupra deficienţelor sale. Elevilor li se promite respect și demnitate, atitudini 
care pentru majoritatea dintre ei reprezintă o experienţă nouă, și sunt 
susținuți pentru a reuși. Poate pentru prima dată în vieţile lor, dacă nu reușesc 
să facă ceva, nu vor fi făcuţi să se simtă proști, inferiori și nu li se va reproșa 
acest lucru. Se va aștepta de la ei să lucreze iar și iar împreună cu profesorii, 
până când izbutesc. După ce au trăit ani întregi de alienare, ei încep să resimtă 
un sentiment al finalităţii, o bucurie a învăţării și o mândrie a succesului. 

Aici intervin caii. Elevii sunt pregătiţi în domeniul creșterii cailor, având 
grijă de ei, călărindu-i și îngrijind grajdurile și manejul. Profesorii îi ajută pe 
elevi să-și dezvolte încrederea și empatia mai întâi faţă de animale, apoi unii 
față de alţii. Lecţiile de matematică, citire sau alte „materii“ tradiţionale sunt 
legate de abilităţile de care au nevoie în munca lor. 

Helen jura că nu va putea învăţa să citească niciodată, dar pentru a îngriji 
caii, ea avea nevoie să poată citi cuvântul „ovăz“ scris pe un sac cu hrană și să 
distingă diferitele nume de cai scrise pe plăcuţele de pe boxele lor. Seara, o 
profesoară ocupată cu spălatul vaselor îi cerea lui Helen să caute ceva într-o 
revistă despre cai. „Mâinile mele sunt prea ude“, spune profesoara. „Doar 
deschide revista la pagina 10 și spune-mi ce scrie acolo despre țesălatul 
calului.“ Helen nu a considerat că ar fi la lecţia de citire; ea pur și simplu ajuta. 
Destul de repede, fără mult tam-tam, ea citea confortabil. 

Când vizitez școala, sunt impresionată de capacitatea acestor elevi de a 
învăţa și de a reuși, într-un mod care te face să uiţi de dizabilităţile lor. Maggie 
era considerată prea autistă pentru un loc de muncă obișnuit. Când am 
întâlnit-o pentru prima oară, ea nu se adresa oamenilor. Dacă cineva intra în 
grajd, Maggie privea în jos și refuza să răspundă la întrebări. Trei ani mai 
târziu, când a venit în școală un instructor nou, Maggie a făcut un pas în faţă și 

a întins mâna pentru a-l întâmpina. Acesta nu e puţin lucru. 
Estetica învățării 

Aproape orice educator ar fi de acord că sunt mulți factori care afectează 
învățarea, și totuși aceștia nu sunt întotdeauna ușor de identificat. Profesorii 
de la SETC au creat un mediu de învăţare care răspunde gamei complexe de 
nevoi care asigură succesul oricărei persoane care învaţă. Ei echilibrează 
patru dimensiuni ale învăţării: cea intelectuală, cea emoţională, cea fizică și 
cea spirituală. 

Colm știa că avea doar două opţiuni, școala ecvestră sau un atelier de 
ucenicie — o soartă pe care își dorea cu disperare s-o evite. Din păcate, nu 
manifesta niciun fel de interes față de cai sau de îngrijirea lor, așa că l-a 
mimat. El a prostit pe toată lumea și a fost acceptat. Mimarea, după cum am 
aflat noi mai târziu, era unul dintre mecanismele lui de apărare și era destul 
de priceput la asta — până la un punct. Dar Colm nu a putut să continue așa la 
nesfârșit. Când a devenit evident că el nu se adapta, școala a fost pusă în faţa 
unei dileme. Recomandarea altei direcții pentru cariera lui Colm l-ar fi 
condamnat probabil la o muncă la linie de asamblare, pe care își dorea cu 
disperare să o evite. Totuși, încurajându-l să continue, școala ar fi epuizat 
fondurile pentru formarea lui, pregătindu-l pentru o carieră pe care nu și-ar fi 
ales-o. Un angajat a observat cum Colm era interesat de un tractor vechi. Când 
i-au reorganizat programul în jurul tractoarelor, a mașinilor și a altor utilaje, 
ei au descoperit că programul putea fi mai bine adaptat pentru nevoile lui. 
După puţin timp el a învăţat bucuros noi abilităţi și a fost capabil să absolve și 
să-și găsească un loc de muncă folosindu-le. 

Elevii care nu sunt motivaţi faţă de lecţiile lor sunt elevi lipsiţi de viaţă. 
Pentru orice educator, încercarea constă în identificarea viziunii personale 
care îi motivează și îi ghidează pe elevi și în a-i ajuta să creeze conexiuni între 
acea viziune și învățarea care trebuie să apară. Un mod de a face acest lucru 
este recunoașterea acelor momente fundamentale ale învăţării, ale acelor 
„aha-uri“ care luminează chipul elevului. Donald Arnstine numește asta 
„estetica“ învăţării. La SETC, această estetică reprezintă cheia succesului școlii: 
ei fac conexiuni între obiective și practici care par să nu aibă legătură între 
ele. 

Estetica învăţării ar putea fi singurul mod pe care îl au oamenii la 
dispoziţie pentru a contracara natura de „teatru absurd“ a școlilor care 
continuă să izoleze, să alieneze și să deconecteze elevii și profesorii de bucuria 
învăţării. Școlile nu trebuie să ofere fiecărui elev câte un cal; dar trebuie să 
ofere un mediu care le asigură elevilor o credinţă în propria valoare. Acele 
mici desconsiderări, etichete și așteptări la care trebuie să se ridice dincolo de 
abilităţile nivelului lor de dezvoltare le pot repede submina acea credinţă, 
conducând la eșec. Mulţi profesori (și alți oameni) contribuie cu aceste 
desconsiderări și etichete, chiar în timp ce sunt de acord cu obiectivul ideal că 
fiecare elev trebuie valorizat. 

Această problemă nu se limitează la elevii cu dizabilităţi. Ne putem aminti 

cu toţii episoadele absurde din școală care ne învățau să ne ignorăm talentele. 
Atunci când eu (Terry) eram în clasa a treia, profesoara ne-a evaluat aspru 
abilitatea de a cânta. Eu am învăţat să renunţ la cântat, o bucurie pe care am 
abandonat-o pentru treizeci de ani, după care am decis să cânt în ciuda părerii 
ei. Rezultatele „educaţiei absurdului“ sunt evidente în rezistenţa care se adună 
în interiorul copiilor și mustește spre suprafață, de obicei undeva în jurul 
perioadei liceului. Elevii recunosc absurditatea situaţiei în care se află, dar nu 
știu cum să-i răspundă. Incapabili în găsirea conexiunilor pe care le caută în 
școală, ei le caută în afara școlii, în moduri care ar putea să nu fie potrivite, 
sigure și nici în interesul lor pe termen lung. 

În fine, cea mai severă dizabilitate pe care ar putea-o avea cineva este 
inabilitatea de a continua să înveţe. Atunci când școlile propagă învățarea în 
moduri absurde, chiar și cel mai dornic elev ar putea alege în mod înţelept să 
se retragă dintr-o implicare semnificativă. Singurul mod de a evita acest lucru 
este să rămânem conectaţi cu bucuria — cu estetica — învăţării. 


Reconectarea la estetica învăţării 
Terry O'Connor 


Scopul: Sensibilizarea față de starea afectivă a elevilor pentru ca tu, în calitate de profesor, să 

le poţi respecta mai bine demnitatea, să le întărești încrederea și să-i ajuţi să treacă peste 
provocările din procesul de învăţare. 

Rezumat: O serie de întrebări reflexive care conectează propriile tale momente de învăţare cu 

cele ale elevilor. 
1. Descrie între trei și cinci momente estetice din procesul de 
învăţare 

Acestea sunt momentele în care ceva din școală sau din învăţarea ta din 
afara școlii s-a potrivit aspirațiilor tale și ai simţit emoția unei conexiuni. 

Care au fost sentimentele pe care le-ai trăit? Descrie-le, folosind adjective și 
metafore. Dacă te-ai simţit valorizat sau valoros, descrie acel sentiment sau 
acea experienţă așa cum ţi-o amintești. 

Impărtășește-ți observațiile cu ceilalți și începe să întocmești o listă a 
calităților pe care le-ai identificat ca fiind legate de momentele învățării 
estetice. Transform-o într-o listă după care să te ghidezi în clasa ta. 


2. Descrie între trei și cinci momente absurde din procesul de 
învăţare 

În aceste momente te-ai simţit împins într-o situaţie de consternare, 
alienare sau disperare. Din nou, care sunt sentimentele pe care le-ai trăit? 
Dacă te-ai simţit înjosit, frustrat sau furios, descrie acea experiență așa cum ţi- 
o amintești. 

Împărtășește aceste observaţii cu ceilalţi și începe să întocmești o listă a 
calităților specifice momentelor învăţării absurde. Transform-o într-o listă de 
semnale de alarmă pentru orele tale. 


3. Cum receptează elevii tăi lecţiile avute cu tine? 
Folosește lista de ghidare și cea de semnale de alarmă pentru a vedea cum 

se simt elevii tăi. Sunt lecţiile lor pline de momente estetice? De momente 
absurde? Sunt interesaţi și intrigaţi, motivaţi și activi? Sunt greoi și lipsiţi de 
viață, plictisiţi sau anxioși? 

Reflectează ce reguli, relații, asumpțţii sau tipare de învăţare au contribuit 
la producerea succesului sau a absurdităţilor. 


4. Care sunt semnele elevilor care au pierdut contactul cu 
învăţarea? 
Atunci când vezi elevi care au fost prinși pentru prea mult timp pe tărâmul 
absurdităţii, ce comportamente observi? Cum vorbesc și acționează acești 
elevi? Ce altceva mai poţi remarca? 


5. Cum îi poţi ajuta să se reconecteze la învăţarea reală? 


Cum ai putea afla mai multe lucruri despre ei? Care sunt pasiunile lor? 
Cum pot fi adaptate lecţiile pentru a conecta practica învăţării cu aceste 
obiective importante? 


Dizabilităţi de învăţare 

Termenul „dizabilitate de învăţare“ a fost definit drept un deficit la nivelul „deprinderilor și 
abilităților școlare“ legate de vorbire, limbaj, citire, ortografie, scriere și aritmetică. Se 
consideră că acest deficit provine dintr-un factor înnăscut al copilului, nu din mediul școlar 
sau de acasă. A fi catalogat ca „elev cu dizabilități de învăţare“ (sau cu o altă etichetă 
echivalentă) este adesea o condiţie necesară pentru a avea parte de consiliere sau alte servicii 
speciale. Chiar și atunci când serviciile sunt benefice, individul este adesea eliminat în mod 
vădit din (sala de) clasă pentru a beneficia de asistența de specialitate, iar implicaţia va fi că 
este ceva în neregulă cu acea persoană și că are nevoie de diagnostic și tratament. 

În prea multe cazuri, etichete ca „dizabilitate de învățare“, „tulburare a deficitului de 
atenţie“, „dislexie“ și „tulburare de învăţare fără altă specificaţie“ reprezintă o soluţie facilă în 
faţa provocărilor aduse de inteligențele multiple și de stilurile de învățare diverse — un mod 
de a-i introduce pe copii în modelul industrial al școlilor. Mulţi copii se confruntă cu dificultăți 
în școli nu pentru că sunt „cu dizabilități“, „tulburaţi“ sau „deficitari“, ci pentru că modul în 
care li se predă este incompatibil cu modul în care ei învață; ei nu se potrivesc în mod 
convenabil în cadrul procesului educațional. Diagnosticul este modalitatea prin care școala sau 
societatea compensează această lipsă de adecvare cu un deficit al elevului. Însă, deficitul se 
regăsește de fapt în interiorul sistemului. 

Și mai rău este faptul că eticheta „dizabilitate de învăţare“ face dificilă distincția dintre 
elevii care au o afecţiune cerebrală reală și cei care sunt pur și simplu „înzestrați diferit.“ În 
continuare, eticheta duce la prescripții — medicale sau sociale — care tratează elevul, nu 
situația, cu un potenţial colosal de costuri, risipă și riscuri. Una dintre consecinţe este 
diagnosticarea incorectă și disproporționată prevalentă în cazul anumitor clase economice și 
grupuri etnice.87 

Unii educatori devin mult mai nuanțaţi: mai capabili și mai conștienți în gestionarea 
învățării pentru o mare varietate de elevi. Ei fac tot ce le stă în putere, în discursurile și în 
acţiunile lor, să demonstreze că eticheta „dizabilitate de învăţare“ nu este o judecată, ci mai 
degrabă un avantaj instituțional: un mod de a cataloga elevii pentru a obţine finanțarea 
necesară, dar fără să-i eticheteze drept retardați mental, autiști sau cu alte handicapuri. Dar 
prevalența acestui subterfugiu și stigmatul încă atașat diagnosticului de către mulți oameni 
(inclusiv de elevii înșiși) arată drumul lung care mai este până să avem școli care recunosc 
valoarea și parcursul de învăţare specific al fiecărui copil, indiferent de stilurile de învăţare, de 
predispoziţii și de mediile din care provin. — Janis Dutton și Art Kleiner 

4. Dansăm împreună 


Candee Basford 


Oamenii se grăbesc să-i eticheteze pe cei care învață diferit, trăgând 
concluzii pe baza diagnosticelor în loc să și le formeze pe baza contactelor și a 
relațiilor directe. În acest articol, Candee Basford — artistă, consultant și 
educator de adulți — își descrie experienţa în lupta pentru fiica ei, Katie, care are 
sindromul Down. Pentru cea mai mare parte a vieții fiicei sale, Candee (Și, în cele 
din urmă, însăși Katie) a refuzat să accepte prejudecățile faţă de abilitățile și 
potențialul lui Katie. Acest lucru le-a făcut pe amândouă să conteste încontinuu 
modurile tradiționale de gândire și de interacţionare. Această experiență a 
transformat-o pe Candee într-o activistă în cadrul comunității, implicându-se în 
probleme mai largi și ridicând întrebarea: „A cui dizabilitate este — a persoanei 
sau a sistemului?“ 


În autobuzul școlii-internat plin cu copii de clasa a cincea care urcau 
pentru a merge într-o excursie la grădina zoologică era ca în interiorul unui 
aparat de făcut floricele de porumb. Elevii țipau și ovaţionau în timp ce se 
zvăpăiau aiurea prin autobuz și săreau pe scaune. Am fotografiat-o pe fiica 
mea, Katie, la braţ cu prietenele sale în timp ce se pregăteau de plecare și 
știam cât de entuziasmate erau toate. Noi locuim destul de departe de grădina 
zoologică, așa că aceasta era o oportunitate rară pentru mulţi dintre copii. M- 
am așezat lângă Katie și un alt copil. Toată lumea a aplaudat când a pornit 
autobuzul. 

Dar apoi autobuzul a oprit în fața unui liceu ca să urce o clasă de copii cu 
nevoi speciale (cu dizabilități moderate de dezvoltare), împreună cu 
învăţătoarea lor. Ovaţiile au fost înlocuite de bombăneli „O, nu, nu ei!“ Chiar și 
celălalt însoțitor a bombănit. Toţi copiii din autobuz s-au ridicat și s-au mutat 
în spate ca să nu stea lângă acei copii. Și Katie s-a mutat în spate, deși, având 
sindromul Down, ea avea dizabilități mult mai semnificative decât copiii care 
urmau să urce în autobuz. 

Colegii de clasă a lui Katie probabil nu știau prea multe despre ceilalți copii 
în afară de faptul că erau într-o clasă cu educaţie specială și că au ieșit din altă 
clădire. Nici celălalt însoțitor nu știa mai multe. În acel moment am înţeles că 
oamenii nu sunt separați de diferențe, și nici măcar de gradul diferenţelor 
(adică de gradul de dizabilitate). Sunt separați de modul în care oamenii, 
adesea cei din poziţii de autoritate, atribuie fiecăruia câte un statut pe baza 
etichetelor pe care și le-au gravat în minte. Această poziţionare rezultă într-o 
lipsă a oportunităţilor de a interacţiona cu ceilalți în moduri pozitive. 
Petrecerea timpului cu oamenii — fiind în proximitatea celor care sunt diferiți 
— poate detrona etichetele și asumpţiile și poate oferi relaţiilor o șansă de 
dezvoltare. 

Colegii de clasă ai lui Katie o cunoșteau pentru că interacționau zilnic cu 
ea. Ea era prietena lor și era acceptată ca membru al comunității lor. Ei știau 
că ea este diferită, dar o vedeau ca pe un membru al clasei, și ea se vedea la fel. 

În această clasă copiii învățau mult mai multe lucruri decât cele din programa 
școlară. Ei învățau împreună cu ceilalți, unii de la alţii și unii despre ceilalți. 


De la deficienţe la talente 


Înainte să fie diagnosticată cu sindromul Down, viitorul lui Katie părea 
plin de posibilități. După diagnostic, viitorul ei părea întunecat și necunoscuit. 
Eu nu știam la ce să mă aștept sau ce să fac. Nu mă credeam în stare să-mi 
cresc și să-mi educ acest copil. 

Atunci când Katie avea doi ani și al n-sprezecelea specialist m-a întrebat la 
ce vârstă a început ea să meargă, am răspuns: „Atunci când avea optsprezece 
luni, reușea să facă zece pași în nouă din zece cazuri și...“ Dintr-odată, m-am 
oprit. Mi-am dat seama că ofeream răspunsuri la întrebări în calitate de 
îngrijitoare obiectivă, chiar distantă, nu în calitate de mamă. Această 
conștientizare mi-a tăiat respiraţia. 

Am început să-mi analizez propriile prejudecăţi. Am realizat că societatea 
m-a învăţat să valorizez anumite caracteristici ale ființelor umane: inteligenţa, 
realizările, succesul și banii. Am asociat toate acele caracteristici cu un anume 
cuvânt pe care îl numim „normal“. Societatea m-a învăţat să cred că propriul 
meu copil era defect, că era ceva mai puţin decât normal, că era inadecvat. O 
iubeam prea mult ca să mai pot crede asta. 

Contrar sfatului profesioniștilor, nu am înscris-o pe Katie la o școală 
pentru copii cu dizabilităţi. În schimb, am a ales o grădiniță din comunitatea 
noastră. Atunci am avut pentru prima dată ocazia să văd modul în care învaţă 
Katie în comparaţie cu alţi copii și să văd, ia te uită și fii atent, că și ei învățau 
de la ea. Am început să-mi dau seama că ea nu învăţa în mod individual, ci că 
învăţa mai multe atunci când era cu ceilalți și studiau împreună. Am ajuns să 
fiu convinsă de faptul că potenţialul ei era — și este — strâns legat de relații. 

John McKnight& spune că atunci când te uiţi mai degrabă la deficienţe și 
nevoi, creezi servicii speciale, iar oamenii care vor fi ajutaţi vor devini clienţi 
ai sistemului. Dar atunci când te concentrezi să vezi talentele și capacităţile 
oamenilor, dar și contribuţiile pe care le pot aduce, în loc să vezi ce este în 
neregulă cu ei, creezi cetăţeni. Atunci când am ajuns să înţeleg asta, a avut loc 
o schimbare foarte, foarte puternică pentru mine. 

Katie a mers în anul pregătitor împotriva dorințelor școlii. Ei nu au vrut-o 
acolo. Mi-aș dori ca mai mulţi conducători de școli să vadă relaţia dintre ceea 
ce fac și nivelul comunității pe care o creează. Școlile au de ales: pot crea 
cetăţeni sau clienţi. Școlile care creează cetăţeni sunt cele în care construirea 
comunității reprezintă un aspect crucial, în care școala se axează pe 
construirea relaţiilor și a învăţa cum să fii prieten. 

Biologul chilian Humberto Maturana spune că iubirea rafinează 
inteligenţa și facilitează creativitatea și că „atunci când este prezentă emoția 
iubirii, viziunea se extinde“. Eu subscriu cu siguranţă acestei idei; cred că 
focalizându-mă asupra iubirii mele pentru Katie, am început să am viziuni 
pentru viața ei care erau mult mai înalte decât obiectivele promovate de 
sistemele proiectate să-i ajute pe oamenii ca ea. 

Printre obiectivele pe care profesioniștii le considerau esenţiale, se 
numărau să înveţe să-și facă singură patul, să citească ora pe un ceas analogic 
și să numere monede. Ei o pregăteau să funcţioneze într-o instituţie specială 
sau într-un atelier supervizat, așa că aveau așteptări scăzute în ceea ce o 
privea. Era înfiorător faptul că atât de mulţi oameni credeau că Katie avea 
nevoie de obiective modeste pentru că viaţa ei va fi diferită de a celorlalți. Ei 
presupuneau că ea nu va lucra sau că nu va face lucrurile pe care noi restul 
credem că vrem să le facem. Nu era considerat important pentru ea să înveţe 
despre lume sau să înveţe științe și matematică. Nu părea important ca ea să 
fie cu prietenii ei, pentru că nimeni nu o vedea în felul acela. 

Pentru Katie era esenţial să înveţe despre lume, chiar dacă alţii credeau că 
acest lucru nu conta. Era important pentru mine ca ea să aibă această 
oportunitate. Într-o zi, când Katie era în clasa întâi, am vizitat-o la școală și am 
observat că ceilalți copii nu erau în bănci, toţi erau așezați în cercuri de 
lectură, cu excepţia lui Katie. Ea stătea în bancă și avea un creion și o foaie de 
hârtie. Am întrebat-o pe învăţătoare de ce Katie nu era într-un grup de lectură. 
Mi-a spus că ea avea o regulă: copiii trebuiau să fie capabili să recite alfabetul 
de la A la Z, fără să omită vreo literă, înainte să fie admiși într-un grup de 
lectură. Până atunci, trebuiau să stea în bancă. Eu știam că nu eram vreo 
expertă în predarea citirii, dar credeam că fiica mea ar fi putut beneficia de pe 
urma faptului că ar fi fost inclusă într-un grup de lectură, indiferent dacă 
învăța vreodată să citească sau nu. Știam că ar fi învăţat ceva dacă ar fi auzit 
poveștile și ar fi stat împreună cu ceilalți copii. Am cerut ajutorul directorului, 
iar Katie a fost inclusă într-un grup de lectură. 


Elevul ca profesor 


În cele din urmă, Katie a învăţat să citească destul de bine și a absolvit 
liceul, deși încă ezită atunci când recită alfabetul. În unele zile, mă sperie de 
moarte gândul că și acum am fi putut lucra încă la alfabet. Că am fi putut 
petrece zece ani de școală doar pentru acest lucru înainte ca ea să înveţe să 
citească și să fie capabilă să descopere mai multe lucruri despre lume. 

Atunci când Katie mi-a spus prima dată că vrea să meargă la facultate, am 
ezitat să fiu de acord. Sincer, eram obosită după anii în care am luptat pentru 
prezenţa și participarea ei în școala publică. M-am gândit de asemenea că ea 
nu va fi capabilă decât să asiste la cursuri. Nu m-am gândit deloc la succesul 
pe care îl avusese deja în pofida adversităţilor extraordinare, sau la a-i da mai 
multe șanse de reușită. Dar Katie a avut o viziune și, din nou, mi-a dat o lecţie. 
În ciuda greutăților impuse de dizabilitatea ei, Katie a absolvit cursurile în 
domenii ca anatomie și fiziologie, microbiologie și arte, la colegiul comunitar 
local și a avut rezultate bune. Colegii ei de școală încă vin să ne viziteze. 

Katie are propriile ei visuri și propriile imagini despre viitorul ei. Viziunile 
ei m-au ajutat să-mi extind viziunea mea pentru ea, în parte permițându-i să 
încerce să facă lucruri pe care nu le credeam posibile. Ea își dorește să obțină 
diploma de învățământ superior, să lucreze ca asistent de cercetare, să se 
căsătorească, să cânte cu o trupă de muzică rock și să scrie o carte. 

Katie mi-a schimbat modul de gândire în nenumărate feluri. Încă citesc o 
gamă largă de cărţi și ţin legătura cu oameni din toată ţara care vorbesc 
despre cum să învăţăm și să fim împreună în comunitate. Organizez întâlniri 
cu părinţii pentru a oferi povești și exemple despre talentele nedescoperite ale 
copiilor lor și pentru a explora ce înseamnă să înveţi în comunitate, împreună 
cu ceilalți. Am învăţat că atunci când oamenii sunt diferiți, se consumă foarte 
mult timp pentru a determina ce este în neregulă cu ei și foarte puţin timp este 
petrecut pentru a le înţelege darurile și potenţialele contribuții. De fapt, eu 
cred că se acordă prea puţin timp chiar și pentru a vedea talentele și 
capacităţile oamenilor etichetaţi ca fiind „normali“ și chiar „peste normal“. 

Nu m-am așteptat vreodată ca fiica mea să devină unul dintre cei mai 
eficienţi învățători ai mei. Cunoscând-o, am învăţat ce înseamnă să fiu sceptică 
și să nu iau nimic drept de la sine evident. Katie m-a învăţat despre importanţa 
ambiguității: importanța de a nu ști exact cum ar trebui să fie structurată 
lumea și de a reînvăţa apoi sau poate de a regândi diversele posibilități. 

Procesul meu de învățare cu Katie este o spirală ascendentă și fiecare ciclu 
duce la o înțelegere mai profundă a percepțiilor ei și a darurilor pe care le are 
de oferit. 

Am întrebat-o de curând pe Katie ce ar putea face oamenii pentru a o ajuta 
să-și îndeplinească visurile, iar ea mi-a răspuns: „Poţi să dansezi“. 

„Dacă dansez, cum te pot ajuta să-ţi îndeplinești visurile?“, am întrebat-o 
eu. 

„Asta îmi arată că și eu pot dansa. Pot să urmez mișcările și pașii. Dacă tu 
dansezi, eu pot să simt mișcările“, mi-a răspuns. 

„Bine“, am spus, „înţeleg ce vrei să spui. Dacă eu dansez și dansăm cu toții, 
deci...“ 

„Dansăm împreună“, a completat Katie. 


We Dance Together 


A Painted Essay About My Education With Katie, de Candee Basford (Candee Basford, 
2005) 


Viaţa lui Candee Basford s-a schimbat în mod drastic atunci când fiica ei Katie s-a născut cu 
sindromul Down. Ea nu s-a așteptat vreodată că fiica ei va deveni unul dintre cei mai motivanți 
învățători ai ei într-o călătorie de douăzeci și șase de ani (care continuă) a descoperirii și a 
transformării. În această colecţie de picturi semnate de ea și acompaniate de eseuri scurte, 
autoarea reflectează asupra experienţelor sale. Când împărtășesc această carte cu alți oameni, 
ei au adesea ochii în lacrimi, dar acestea izvorăsc mai degrabă din entuziasm și din 
promisiune decât din tristețe. Este un instrument util pentru a genera conversații între 
educatori, părinți și membrii comunităţii, ridicând întrebări care nu au răspunsuri ușoare. Ce 
înseamnă să înveţi în comunitate alături de ceilalți? Ce prejudecăţi avem față de oamenii cu 
dizabilități? Sau față de oamenii care sunt pur și simplu diferiți? În ce fel aceste prejudecăţi îi 
împiedică pe oameni să vadă talentele pe care le au oamenii cu toate nivelurile de abilități? Ce 
putem învăţa de la Katie? — Janis Dutton 


Ador modul în care mama mea a creat această carte cu picturi în acuarelă, ilustrate prin 
cuvinte. Ea este foarte creativă. Ea îmi luminează ochii cu curcubeie. Mama mea, Candee, este 
un suflet spontan. Ea își iubește mereu copiii. Ea mă iubește. Noi mergem la conferințe 
împreună, ne trimitem bileţele tot timpul. Unele bilețele au devenit picturi în această carte. O 
iubesc pe mama mea. M-a susținut, a avut grijă de mine, este dulce și iubitoare. Această carte 

mă face fericită. Vreau să învăţ să fiu creativă ca mama mea. Vreau să scriu propria mea carte. 
Titlul cărții mele va fi Privind la viitor. Să căutaţi cartea mea. — Katie Basford 


Crearea unei cărți despre talentele copilului tău 
Candee Basford 


Scopul: Trecerea de la concentrarea pe deficitele sau retardul copilului la aprecierea 
talentelor, a capacităţilor și a contribuţiilor acestora pentru comunitate. 

Mediu: O încăpere cu mese pentru crearea cărților, cu spaţiu suficient pentru așezarea 
scaunelor în cerc și cu un loc liber pe pereţi, pentru a agăța ilustrațiile. 

Participanți: Până la cincisprezece persoane. 

Timp de lucru: Două sesiuni a câte două ore fiecare. 

Materiale: Flipchart și carioci. Materiale pentru desen, reviste sau alte publicaţii din care se 
poate decupa și/sau fotografii personale. Hârtie colorată și alte tipuri de hârtie pentru 
colaje. Dosare din plastic cu buzunar exterior transparent pentru fixarea copertei. Folii 
protectoare pentru paginile care vor fi introduse în dosare. Batiste de hârtie. 

Rugațţi-i pe părinţii cu copii cu dizabilităţi, părinţi care au fost strânși într-o 
încăpere, să-și descrie fiii și fiicele și veţi auzi adesea o listă exhaustivă de 
deficiențe, inclusiv probleme vizuale, auditive, comportamentale și cognitive. 
Se consumă atât de mult timp etichetând neajunsurile și retardul încât, în cele 
din urmă, diagnosticele încep să prevaleze. Văzându-i pe copii doar din 
această perspectivă, oamenii ajung să omită darurile și potenţialul copiilor lor. 
Crearea unui portofoliu poate fi o modalitate de a schimba acea perspectivă, o 
șansă de a ne aminti de talentele și aptitudinile unui copil, dar și o 
oportunitate de a descoperi și apoi de a împărtăși cu ceilalți contribuţia sa în 
comunitate. 

Acest exercițiu s-a dezvoltat dintr-o serie de ateliere pe care le-am început 
pentru părinţii care au copii cu dizabilităţi, plecând de la întrebarea: „Cine 
este copilul tău cu adevărat?“ Cu timpul, au început să participe și părinții 
copiilor etichetaţi ca având „dizabilităţi“, adesea în număr mai mare decât 
ceilalți părinți, și vărsând la fel de multe lacrimi. Este trist faptul că se pune un 
accent atât de puternic pe performanţele la evaluări, pe note și pe rezultatele 
sportive, încât se pare că părinţii nu au oportunitatea să se oprească și să se 
gândească cine sunt copiii lor cu adevărat. 

Crearea activităţilor în jurul talentelor și a contribuţiilor deschide 
posibilități pentru stabilirea conexiunilor și întărirea comunității — indiferent 
dacă acestea sunt concentrate asupra copiilor sau asupra adulților prezenți în 
sală. 


Ședinţa întâi: Începeţi să confecţionaţi cartea 
Pasul 1: Imaginează-ţi 

Începe cu o conversaţie despre comunitate. Imaginează-ţi că a aterizat un 
extraterestru în curtea ta și ţi-a cerut să îl duci în cel mai bun exemplu de 
comunitate. Unde l-ai duce și de ce? 

Apoi întreabă-te: Care sunt punctele comune ale locurilor pe care le-a ales 
fiecare? 

Vei descoperi cu siguranță că fiecare poveste este de fapt despre o 

persoană sau despre un grup de oameni care îi oferă ceva nou-venitului. 
Discutaţi conceptul dăruirii. Unii oamenii au talentul de a-i face pe ceilalți să 
se simtă fericiți sau bineveniţi. Gândiţi-vă la propriile calități și la cum le 
oferiţi în prezent și cum întăriți comunitatea. 


Pasul 2: Amintește-ţi 


Gândește-te la talentele și la contribuțiile copilului tău. Ce aduce el lumii? 
Această conversaţie se poate desfășura la început în grupuri de câte doi, 
înainte de a fi împărtășită cu grupul mare. Partenerii se intervievează 
reciproc; o persoană povestește despre copilul său, în timp ce cealaltă 
persoană ascultă, oferă încurajări și notează darurile și punctele tari ale 
copilului extrase din povestire. 

Câteva exemple de întrebări care pot fi adresate: Zâmbetul fiicei tale este 
un dar? Fiul tău îi face fericiţi pe cei din jur? Fiica ta știe multe lucruri despre 
dinozauri sau despre alt subiect? Îi place să cânte? 

Pentru părinţii care au copii cu dizabilităţi, acest exercițiu nu este 
întotdeauna ușor. O mamă al cărei copil avea autism a plâns în cea mai mare 
parte a atelierului. Comportamentele dificile recente ale fiului ei au secătuit-o 
de idei despre darurile și talentele lui. Dar un alt membru al grupului a 
început să povestească ceva despre acest băieţel — un lucru bun care s-a 
întâmplat pe terenul de joacă. Acesta fost începutul unei schimbări, iar ea și-a 
amintit despre darurile și punctele lui tari. Amintindu-și mai târziu despre 
acea ședință, ea a spus că schimbarea modului în care se gândea la fiul său i-a 
modificat viaţa într-un mod profund. 


Pasul 3: Visează 


Acum discutaţi cu același partener despre visurile voastre. Care sunt cele 
cinci lucruri pe care ţi le dorești cel mai mult pentru viitorul copilului tău? 

Apoi împărtășiți-vă ideile cu ceilalți oameni din sală. 

Roagă pe cineva să noteze lista viziunilor și a visurilor. 

Apoi întreabă ce i-a surprins pe oameni și cum acele surprize le-au lărgit 
sau le-au confirmat ideile proprii. 

Gândiţi-vă cum puteţi ilustra toate acestea în portofoliul pe care urmează 
să-l creați. 


Pasul 4: Creează 


Începe să creezi pagini pentru un portofoliu al darurilor și talentelor 
copilului tău. Încearcă să completezi cel puţin o pagină pe care să o poţi folosi 
sau reface mai târziu pentru cartea ta finală. Folosește imagini, cuvinte sau 
ambele. Poţi alege să-ţi desenezi propriile imagini sau să folosești fotografii de 
familie sau imagini decupate dintr-o publicaţie. Poţi descrie talentele și 
visurile copilului tău folosind proza, poeziile sau cuvintele simple. Nu uita să 
incluzi visurile și viziunile proprii pentru copilul tău. (Unii părinţi creează un 
Cuprins pentru cartea lor. De exemplu: Scurt istoric; Faceţi cunoștință cu 
familia; Pasiunile Jessicăi; Recomandările mamei; Viziunea mea pentru 
Jessica) 

Ședinţa a doua: Reflecţia 
Pasul 5: Împărtășește 

Lucrează la carte între cele două ședințe. Apoi adu ce ai creat pentru a 
împărtăși cu grupul. Nu trebuie să fie completă. Precum copiii, este o muncă în 
desfășurare. 

Desemnează pe cineva să noteze conversațiile grupului pe flipchart. 

Cum a fost pentru tine să creezi acest portofoliu? Cum a fost să-ți amintești 
acele povești? Care au fost dificultățile sau încercările? Ce gânduri sau 
surprize ai descoperit despre copilul tău sau despre tine? Cine s-a mai implicat 
în crearea portofoliului? Ce s-a întâmplat atunci când l-ai împărtășit cu alții? 
Cu cine ai putea împărtăși acest portofoliu? 

Ce am învăţat unii despre ceilalți? 

Ce am învățat despre comunitate? 


Pasul 6: Du cartea acasă 

După încheierea ședinței, împărtășește portofoliul copilului tău cu familia 
și cu vecinii tăi. Nu uita de profesorii din prezent și din viitor ai copilului tău. 
(Mama Jessicăi a scris un bilet pentru profesoară pe pagina de cuprins. „Îţi 
mulțumesc că ţi-ai rezervat timp să afli mai multe despre fiica mea. Meseria ta 
este foarte importantă. Ai oportunitatea să o vezi pe fiica mea interacționând 
cu colegii ei, luptându-se cu conceptele noi și să observi succesul muncii pe 
care o depune. Ești pentru ea un model, o învăţătoare și o viitoare prietenă. 
Aștept cu nerăbdare să te cunosc mai bine pe măsură ce vom conlucra pentru 
a-l ajuta pe acest copil să exceleze.“) 


Variantă: Concentrează-te asupra unei singure povești 


Găsește o fotografie a copilului tău care spune o poveste. Gândește-te la 
acea poveste, la acele timpuri și vorbește (sau scrie) despre talenetele celui mic 
aduse la suprafaţă de acea poveste. 


Variantă: Un cadru pentru o poveste mai lungă 


Această variantă este pentru grupurile care se întâlnesc pentru o perioadă 
mai lungă de timp. La fiecare întâlnire, participanţii discută despre darurile 
asociate copiilor lor și creează imagini ale acestora. Aceste imagini sunt apoi 
lipite de fiecare dată în jurul marginilor unui afiș de perete mare, ilustrând 
ideea că o comunitate reală este încadrată de talentele cetăţenilor săi. Centrul 
afișului, acum încadrat de aceste daruri, va fi umplut mai târziu cu poveștile 
pe care grupul le va împărtăși pe măsură se continuă să se întâlnească. 


50 Years With Autism 


A Mother and Advocate Looks Back on the Personal and Social Challenges of an Autistic 
Disability, de Irene Slovak Kleiner cu Edward Kleiner (Spyral Publisher, 2011), 

Pe măsură ce devine mai ușor și mai puţin costisitor să-ți publici propriile cărți, din ce în ce 
mai mulți oameni își scriu amintirile despre experienţele avute în creșterea copiilor cu nevoi 
speciale. Această poveste este una pe care o cunosc personal. 

Un băiat cu autism crește la începutul anilor '60; părinţii lui se luptă cu lipsa unui 
diagnostic, a susținerii și a ajutorului. Ei vor să se asigure de faptul că băiatul lor va avea o 
șansă la o viață normală. Fiul lor Edward este determinat să-și construiască propriul drum și 
să nu accepte limitările etichetelor pe care i le impun alții. El frecventează școlile publice, la 
început cu rezultate foarte încurajatoare, și mai apoi — pe măsură ce politicile școlii se 
schimbă în defavoarea lui — cu inima frântă. Înmatricularea în clase obișnuite nu este un 
panaceu, întrucât ceilalți copii își bat joc de el fără milă și nu prea este loc pentru el. 

Mai târziu, în anii '70, el frecventează o serie de școli private. Unele sunt de o neglijență 
criminală, dar acest lucru este trecut cu vederea pentru că părinţii știu că au foarte puţine 
opțiuni. Altele sunt organizaţii de învăţare autentice, în care întreaga comunitate pare să 
dezvolte o înţelegere a ceea ce necesită acest tip foarte special de educaţie. 

Pentru Edward, cea mai mare dificultate dintre toate vine din interior. La sfârșitul anilor 
"70, ajuns la vârsta de treizeci de ani și fiind pus în faţa expulzării dintr-un azil, el trebuie să 
decidă dacă să-și asume responsabilitatea pentru propria viaţă sau să depindă în continuare 
de părinții lui. Să meargă pe cont propriu, deși își dorește cu disperare să facă acest lucru, este 
extrem de dificil și aproape că nu se descurcă. Dar ținând cont de faptul că aproape cu 
siguranţă va trăi mai mult decât părinţii lui, dependenţa de ei nu este o opțiune. 

Aceasta este morala acestui volum memorialistic. Întotdeauna este tentant să fie lăsaţi 
deoparte copiii „dificili“ atunci când sunt mici. Dar pentru fiecare dintre ei, există un moment 
al adevărului, când ei pot alege să fie cetățeni sau clienţi, contribuabili sau o povară. Suntem 
puși în faţa încercării de a le oferi suficiente abilităţi și destulă susținere, de-a lungul anilor, 
astfel încât ei să poată face acea alegere atunci când le vine timpul. Pentru că ei nu vor fi copii 
la nesfârșit. Astăzi există mult mai multe oportunități pentru copiii autiști, dar ei încă se 
confruntă cu multe dintre aceleași dificultăți cu care s-a confruntat fratele meu cu atâţia ani în 
urmă. — Art Kleiner 


Educating All Students Together 


How School Leaders Create Unified Systesm, de Leonard C. Burrello, Carl A. Lashley și 
Edith E. Beatty (Corwin Press, 2000) 


Sunt adesea uimită de efortul implicat în satisfacerea nevoilor educaţionale ale numărului 
din ce în ce mai mare de elevi de la marginea sistemelor noastre educaționale. Aceștia sunt 
elevi cu diferenţe rasiale, etnice și de grade de abilitate, elevi care trăiesc în sărăcie și elevi 
care vorbesc o limbă diferită. Acești elevi sunt plasați prea des în programe „speciale“ sau 
„alternative“ — de fapt, într-un sistem paralel. Chiar și atunci când sunt incluși în programul 
„normal“, acești elevi în general nu au parte de medii de învăţare care respectă diversitatea și 
care apreciază ceea ce aduc ei în sala de clasă. 

Burrello, Lashley și Beatty dezvoltă un proces și un cadru conceptual pentru a merge spre 
un sistem „unificat“, centrat pe persoana care învaţă. Folosind o abordare sistemică, ei susțin 
că procesul trebuie să înceapă prin confruntarea discrepanţei dintre viziunea comunității 
despre școlile sale și realitatea curentă. În acest fel se poate forma o bază pentru dialog și 
cercetare despre scopul școlilor și despre tipul de educaţie pe care și-l dorește comunitatea 
pentru copiii săi. Pentru educatorii care încearcă să creeze un sistem unificat, autorii oferă 
ghidare în structura organizațională, programa școlară, instruire și evaluarea programului. — 
Nelda Cambron-McCabe 


5. Ce semnale transmiţi? 


Ce mesaje transmitem prin felul nostru de adresare către 
elevi 
Janis Dutton, Nelda Cambron-McCabe, Tim Lucas, Art Kleiner 
Adam este un copil de clasa a șaptea, inteligent și sensibil. Într-o zi, 
profesoara lui l-a luat deoparte și i-a spus: „Adam, ultima ta lucrare a fost 
extraordinară. Cred că ești cel mai bun din clasă“. În acea după-amiază, el și-a 

surprins părinţii începând să-și facă temele imediat cum a ajuns acasă și 
terminându-le devreme. „Mi-a plăcut foarte mult la școală azi“, le-a spus el 
părinţilor. „Am învăţat atât de multe la fiecare oră și mi-am făcut temele fără 
să-mi reamintească cineva. Doamnei Jones i-a plăcut mult lucrarea mea. Nu 
știam că școala poate fi atât de distractivă.“ 

Din nefericire pentru Adam, școala este rareori distractivă. El crede că este 
prost, pentru că în ultimii șapte ani, mai mulţi profesori i-au comunicat 
această percepţie prin modul în care interacţionau cu el. Când mama lui Adam 
i-a spus profesoarei lui de scriere despre efectul complimentului pe care i l-a 
făcut, profesoara a spus: „Vă mulțumesc foarte mult că mi-aţi comunicat 
aceasta. Știu că am o personalitate destul de aspră și uneori sunt atât de 
ocupată încât adesea nu mă gândesc la lucrurile pe care le spun. Chiar căutam 
o modalitate de a mă apropia de Adam. Sunt foarte mândră de lucrarea pe 
care a făcut-o. Voi căuta mai multe oportunităţi să-l încurajez“. 

Adesea, atunci când oamenii au o poziție de putere asupra celorlalți, 
folosirea unui limbaj invalidant din partea lor — un limbaj care comunică 
faptul că cealaltă persoană este imperfectă sau incompletă — poate avea un 
impact pe un termen mai lung decât realizează ei. Mulţi copii nu pot 
interpreta foarte bine situaţiile sociale, dar mesajele negative din partea 
profesorilor ajung la ei tare și clar și persistă ani de zile, mult mai viu decât 
lecţia predată. „Nu încerca să cânțţi, dragă... doar mișcă-ţi buzele“, spune o 
profesoară în timpul repetiției pentru o piesă de teatru a clasei, și acea 
persoană va rămâne tăcută oricând oamenii se vor aduna să cânte. Sau: „Tu 
ești întotdeauna ales ultimul, nu-i așa?“ spune un antrenor pe terenul de sport, 
iar copilul întoarce spatele sportului pentru totdeauna. Profesorul nu 
intenționează să-l rănească pe copil; profesorul probabil nu este conștient de 
semnalul pe care l-a transmis, de modul în care a invalidat copilul. Dar acele 
experienţe au un preţ. 

Profesorii transmit de asemenea semnale nonverbale — de exemplu, în 
modul în care evaluează temele de casă. Marcarea unei lucrări că un „X“ mare 
și roșu, transmite un semnal de judecată și învinovăţire. Returnând elevilor 
lucrările verificate în ordine, de la cea mai mare notă la cea mai mică, sau 
cerându-le elevilor să corecteze lucrările unii altora, transmite un semnal 
devastator. Un semnal care spune că performanţa slabă este o informaţie 
publică. Atunci când un director pe care îl cunoaștem i-a spus unei profesoare 
că-și stânjenește elevii în acest mod, ea a zis: „Păi, eu nu am timp să corectez 
toate aceste lucrări“. Eficienţa lecţiilor sale era mai importantă decât respectul 
pentru elevii din clasa ei. 

Și mesajele pozitive persistă la fel de bine. Unui coautor al acestei cărți i s-a 
spus odată din partea unui director adjunct din școala generală: „Poţi fi orice 
îți dorești tu să fii“. Acel mesaj este reamintit încontinuu și folosit ca sprijin în 
momentele dificile. O poveste similară a apărut cu câţiva ani în urmă într-un 
articol scris de Bob Greene. Un băiat, care nu era printre cei mai buni elevi, a 
primit înapoi o lucrare la limba engleză pe care scria „Foarte bine scris“. Acea 

afirmaţie i-a schimbat viaţa. Lui i-a plăcut dintotdeauna să scrie, dar nu a 
crezut niciodată că este suficient de bun. Afirmația a fost importantă, nu 
pentru că i-a întărit stima de sine, ci pentru că, dintr-odată, el a văzut că într- 
adevăr așa era — chiar scrisese bine. Astăzi, este un scriitor profesionist.%2 

Oamenii ocupați care sunt în poziții de autoritate — profesori, părinți, 
directori, șefi, colegi — adesea nu sunt conștienți de modul în care limbajul pe 
care îl folosesc afectează felul în care gândesc și maniera în care ceilalți le 
interpretează mesajele. Profesorii care folosesc expresia „elevi din grupul de 
risc“, de exemplu, întăresc în mod inconștient credința că defectele proprii ale 
elevului — de personalitate, de caracter sau ale mediului din care provine 
acesta — l-au pus în pericol. Din moment de aceste defecte nu dispar, se poate 
presupune că elevul va fi întotdeauna în pericol. În schimb, profesorii care 
vorbesc despre elevii care se află „într-o situație de risc“ le reamintesc 
celorlalți și lor înșiși că circumstanțele se pot schimba (sau pot fi schimbate). 
Acest lucru îi ajută să înceteze să învinovățească elevul și să înceapă, în 
schimb, să caute soluții mai bine adaptate pentru problemele acestuia. 

Cum putem, atunci, să folosim limbajul pentru a susține învăţarea unui 
copil în loc să-i dăunăm? Oricine aflat într-o poziție de putere sau de 
conducere se poate descurca foarte bine ghidându-se după regula cardinală 
din practica medicală: în primul rând, să nu faci rău. Sfatul lui Haim Ginnot 
pentru o comunicare eficientă — între părinte și copil și între profesor și elev 
— este de a vorbi despre situaţie, nu despre caracter sau personalitate. În 
tabelul următor sunt exemple de afirmaţii negândite care transmit un semnal 
că „ceva este în neregulă cu tine“ — și alternative care deschid calea pentru o 
învățare mai constructivă. Principiul fundamental pentru fiecare alternativă 
este: în loc să te referi direct la elev, descrie ce face acel copil; permite-i 
elevului să devină partenerul tău pentru a decide ce puteţi face în 
continuare. (Vezi și secțiunea „Echilibrarea pledoariei cu informarea“, Partea 
a Il-a, cap. 4.) 


Atunci când Ei ar putea auzi... Dar ai putea oferi o oportunitate de învăţare, spunând: 

spui... 

„Nu înţelegi.“ „Nu ești capabil să „Ai încercat să o privești și așa?“ 

înţelegi.“ 

„Deci iar ţi-ai uitat „Ești „Ce crezi că am putea face pentru a te ajuta să prezinţi tema la 

tema.“ iresponsabil.“ timp?“ 

„Ești atât de „Ești prost.“ „Ai nevoie de ajutor la partea asta a sarcinii?“ 

încet!“ 

„Nu, n-ai „Ești prost.“ „Cum ai ajuns la acel răspuns? De unde știi că este un răspuns 

dreptate.“ bun? Din ce altă perspectivă ai mai putea să-l privești?“ Sau: 
„Este un răspuns bun, dar nu e chiar pentru problema pe care 
o discutăm aici“. 

„Te străduiești „Întotdeauna vei fi „Am observat că progresezi. Mă bucur să văd că te-ai pregătit.“ 

mult, dar acest prost, indiferent 

lucru totnuîți va  câtde multte 

aduce un 10.“ străduiești.“ 

Centrul de cercetare și dezvoltare a învățării 


Pentru cei care caută o înțelegere mai bună a învățării și moduri de a o îmbunătăţi, acest 
centru este o resursă deosebit de valoroasă. Având bazele la Universitatea din Pittsburgh, 
Centrul desfășoară o cercetare continuă într-o gamă de domenii care variază de la tehnologia 
educațională la învăţarea la locul de muncă și la muzeele pentru copii. Materialele sale sunt 
disponibile pentru educatori, părinţi și membri ai comunităţii prin intermediul unor site-uri, 
publicaţii și alte mijloace de informare. Acestea sunt extinse și flexibile, dar relevante în 
activitatea școlară zilnică. Cercetătorii de aici sunt atenţi la întregul sistem de influențe care 
afectează învăţarea unui copil, inclusiv la mediul de viaţă și cel profesional al părinţilor și la 
reţelele sociale ale școlii. 

Una dintre componentele Centrului de cercetare și dezvoltare a învățării (LRDC), Institutul 
pentru Învăţare (www.instituteforlearning.org), stabilește parteneriate cu educatorii și cu 
școlile; se concentrează asupra dezvoltării profesionale bazate pe principiile învăţării 
cognitive și asupra dezvoltării programelor educaţionale centrate pe performanţă. Directoarea 
Lauren Resnick este cunoscută pentru cercetările care contestă validitatea rezultatelor 
normative la teste (rezultatele de tip „curbă-clopot“ care compară elevii între ei); proiectul 
LRDC „Noi standarde“ (un proiect realizat alături de Centrul Naţional al Educaţiei și 
Economiei) a condus la eforturi de reformă a evaluărilor standardizate. Un punct bun de 
plecare sunt cele nouă principii generale ale învăţării identificate de Resnick și colegii săi, care 
trebuie să fie evidente dacă se dorește ca studenții să înveţe la niveluri înalte. Acestea sunt: 
buna organizare pentru performanță, așteptări clare, recunoașterea realizărilor, evaluări 
corecte și credibile, rigoare în gândirea programei educaționale, discuţii responsabile, 
împărtășirea informaţiilor, autogestionarea învăţării și învăţarea ca ucenicie. — Nelda 
Cambron-McCabe 


Inteligența emoţională 
de Daniel Goleman (Curtea Veche, 2008) 


După cum precizează Goleman, „competența emoţională joacă un rol important 
pretutindeni în forțele familiale și cele economice — această competenţă poate fi decisivă în 
determinarea măsurii în care orice copil sau adolescent este ruinat de greutăţi (precum sărăcia 
sau abuzul) sau își găsește rezilienţa interioară de a le face față“. Spre deosebire de majoritatea 
cărţilor de popularizare a psihologiei, aceasta are substanţă (este construită pe baza muncii 
specialiștilor în cognitivism și a cercetătorilor din domeniul educaţiei), iar în ultimul capitol 
sugerează modalități prin care școlile pot promova inteligența emoţională în rândul elevilor 
lor. 

Mary Leiker, în timpul mandatului său de inspector școlar în Kentwood, statul Michigan, a 
citit și a discutat această carte împreună cu treizeci și șapte de administratori și membri ai 
celor șapte consilii de administraţie din circumscripţia ei. Ei s-au întâlnit lunar și, capitol după 
capitol, au discutat implicaţiile inteligenței emoționale. Leiker spune: „De exemplu, atunci 
când elevii se întorceau din perioada de suspendare, noi am început să «facem acel pas în 
plus» și să discutăm cu ei despre motivul stării lor emoţionale — pentru a transforma perioada 
de suspendare într-o oportunitate de învățare. Eu folosesc de asemenea inteligența emoțională 
ca pe un punct de deschidere în programele noastre pentru abilitățile parentale“. — Nelda 
Cambron-McCabe 

Am folosit în mod foarte eficient cartea Inteligența emoțională în lucrul cu adulții. Una 
dintre idei în special, „deturnarea amigdalei“, este foarte utilă; aceasta indică modul în care 
suntem programațţi să ne ieșim din fire, la nivelul părților reflexive ale creierului nostru, sub 
acțiunea anumitor stimuli emoționali. Oricine are această tendință și, făcându-i pe oameni 
conștienți de ea, umanitatea și compasiunea ajung într-o situaţie disfuncțională și nefericită. 
După ce înveţi să te privești urcând pe scara inferenţelor, poţi să înveţi să vezi cum ești 
„deturnat“, cum simţi că îţi crește intensitatea furiei sau a anxietăţii, și apoi pur și simplu cum 
reacționezi diferit. Am folosit această metodă pentru a ajuta un grup de bancheri; dacă ei pot s- 
o lase mai moale, oricine poate. — Bryan Smith 

8 Leslie Owens Wilson de la Univ. din Wisconsin-Stevens Point oferă pe blogul său o prezentare 
cuprinzătoare a viziunilor noi asupra inteligenţei, cu trimiteri spre mulți lideri din cercetare: 
http://thesecondprinciple.com 

* Literatura despre „bullying“ este vastă și multifațetată. Printre cărțile pe care le apreciem, se află Paulo 
Freire, Pedagogy of Freedom (Rowman and Littlefield, 1998); Jonathan Kozol, Savage Inequalities 
(HarperCollins; 1991); Ira Shor, Empowering Education: Critical Teaching for Social Change (University 
of Chicago Press, 1992); Barbara Coloroso, The Bully, The Bullied, and the Bystander (HarperCollins, 
2003); și Rosalind Wiseman, Queen Bees and Wannabes: Helping Your Daughter Survive Cliques, Gossip, 
Boyfriends, and Other Realities of Adolescence (Crown, 2009). 

* Exercițiu inspirat de clasificarea inteligenţelor multiple din H. Gardner, Inteligențele multiple: noi 
orizonturi (Sisma, 2006). 

8% Vezi și alte cărți despre stilurile de învățare scrise de D. Markova: Learning Unlimited (1998), centrată 
pe ajutarea copiilor la temele pentru acasă; The Open Mind (1996), pentru adulții care învaţă; și An 
Unused Intellisence (cu Andy Bryner, 1996), un ghid pentru elevul chinestezic — toate au apărut la 
Conari Press. 

8 Renee Bradley, Louis C. Danielson și Daniel P. Hallahan (Identification of Learning Disabilities: Research 
to Practice, Psychology Press, 2002) au scris un raport despre dizabilitățile de învăţare, unde prezintă 
un istoric amănunțit al dezbaterilor asupra acestui diagnostic („dizabilitate de învăţare“) și asupra 
consecinţelor etichetării pentru viața reală a multor copii. În raport se afirmă: „În esență, conceptul de 
dizabilități specifice de învățare include tulburări de învăţare și de cogniție care sunt intrinseci 
individului. Acestea sunt specifice în sensul în care afectează în mod semnificativ o gamă relativ mică 
de rezultate școlare și de performanţă“. 

%8 Pentru scrierile lui John McKnight asupra concentrării pe talente și nu pe deficiențe, v. site-ul 
Institutului pentru dezvoltarea de comunități bazate pe propriile calități de la Univ. Northwestern: 
http:/mrww.abcdinstitute.org/. 

% H. Maturana și P. Bunnell, „The Biology of Business: Love Expands Intelligence“. Reflections 1(2) (1999). 

% Întrebările din acest exercițiu au fost adresate de către John McKnight în cadrul unui atelier de întărire 
a comunității. V. http://www.abcdinstitute.org/. 

* Îmi amintesc cum am vărsat vopseaua în clasa a doua în timp ce lucram la o beretă de colonist 
american pentru o festivitate din curtea școlii. Învățătoarea m-a smucit de mână, mi-a spus: „Tu nu 
asculți niciodată ce ţi se spune să faci!“ și m-a trimis înapoi în bancă. A doua zi mi s-a „permis“ să-mi 
pictez bereta în spatele clasei în timp ce ceilalți lucrau în băncile lor și chicoteau pe seama mea. Cred că 
sunt singura persoană de la acea festivitate care încă și-o amintește; suferința pe care am simțţit-o 
atunci s-a întors, peste ani, când am participat la un eveniment despre coloniștii americani susținut de 
clasa copilului meu. Aproape toți oamenii pe care îi cunosc au câte o amintire similară. (notă de Janis 
Dutton). 

* Numele scriitorului este Malcolm Dalkoff; povestea a apărut în Bob Greene, „Good or Bad, Words Echo 
Forever“, Middletown Ohio Journal, 5 dec. 1997. 

* Exemple adaptate din „EQ in Education page“, de pe EQl.org, un site despre inteligența emoțională 
dezvoltat de Steve Hein. 

% „În calitate de profesor, am o putere colosală de a face viaţa elevului nefericită sau veselă. Pot fi un 
instrument de tortură sau unul de motivare. Pot să-l umilesc sau să-l distrez, să-l rănesc sau să-l vindec. 
În toate situaţiile, răspunsul meu decide dacă o criză se va adânci sau se va ameliora, dacă un copil va fi 
umanizat sau dezumanizat.“ — Haim Ginott, Teacher and Child (Collier Books, 1972). 

*% Unele dintre cărțile ulterioare ale lui Goleman adaugă noi dimensiuni înțelegerii noastre despre 

competențele umane. Inteligența socială (Curtea Veche, 2007) descrie modurile în care ceilalți ne 
influențează funcțiile mentale și fizice și modul în care mediile sociale, inclusiv școlile, pot fi proiectate 
pentru a îmbunătăţi calitatea vieţii celor implicaţi. Inteligența ecologică (Curtea Veche, 2009) descriere 
legătura cognitivă între conștientizarea umană și durabilitatea ecologică. 

V 
Practici educaţionale 


1. Predarea tensiunii structurale 
Robert Fritz 


Practica de obținere a măiestriei personale se concentrează pe unele dintre 
cele mai semnificative întrebări asupra cărora poate reflecta un adult: Ce încerci 
cu adevărat să creezi în viața ta? Care este natura realităţii în acest moment 
pentru tine? Și ce alegi? Această abordare funcționează într-un mod 
transcendent și totuși realist, un mod pe care îl recunoaște orice persoană 
creativă și care este dificil de pus în practică și în cuvinte. 

Aceasta funcţionează pentru adulți, dar cât de bine ar putea funcţiona în 
cazul copiilor? L-am întrebat pe omul care a formulat conceptul „măiestriei 
personale“. Robert Fritz, compozitor și producător de film, și-a cristalizat 
teoriile despre procesul creativ în anii 1970 și 1980, când a coproiectat 
(împreună cu Peter Senge și Charles Kiefer) cursul original Leadership și 
măiestrie, pe care se bazează în parte cartea A cincea disciplină. El a dezvoltat 
conceptul de „tensiune creativă“, pe care l-a numit iniţial (și încă îl numește) 
„tensiune structurală“. (V. și Partea a II-a, cap. 2.) 


Care este scopul educaţiei? Este oare acela de a-i socializa pe tineri pentru 
a se încadra în structura societăţii? Este oare acela de a pregăti forță de 
muncă? Este cel de a le prezenta tinerilor posibilitățile avansate pe care le are 
de oferit viața? Toate acestea sunt răspunsuri legitime și, în consecință, 
corecte. Dar ele omit cel mai profund scop pe care l-ar putea avea educaţia: cel 
de a-i ajuta pe tineri să înveţe cum să-și creeze vieţile pe care și le doresc cu 
adevărat. 

Sunt câteva motive interesante pentru care adulţii nu predau — iar tinerii 
nu învaţă — despre cum pot oamenii să creeze ceea ce-și doresc cu adevărat să 
creeze. 

În primul rând, majoritatea profesorilor nu au fost formaţi în spiritul 
procesului creativ. Subiectul poate părea că ar ţine mai mult de activităţile 
extracurriculare, cum ar fi să coordonezi o trupă muzicală sau de teatru. 
Acesta nu sună ca un subiect central al educaţiei de masă, cum sunt 
competențele matematice, cele științifice sau cele de limbă. Și totuși procesul 
creativ este cel mai eficient pentru realizările din istoria civilizaţiei. Acesta a 
creat toate artele, cea mai mare parte a științei și a tehnologiei, cultura 
populară, literatura și poezia, și a stimulat invențiile și inovațiile în mediul de 
afaceri și în organizaţii. Oare poate fi înțeles de majoritatea profesorilor, 
părinţilor și elevilor? Poate fi predat? Din fericire, răspunsul pentru ambele 
întrebări este „da“. Dar înainte să putem începe s-o facem, trebuie să ne 

gândim în mod diferit la obiectivele noastre, la modul în care înțelegem 
realitatea, la abilitatea noastră de a genera procese originale care să ne 
permită să ne realizăm obiectivele, la relaţia pe care o avem cu succesul și cu 
eșecul și la natura disciplinei și a motivaţiei. 


Tensiunea structurală: Cheia creativității 


Cheia procesului creativ este tensiunea structurală. Oricând apare o 
tensiune, aceasta râvnește către o rezoluţie. Tensiunea structurală se stabilește 
prin contrast: între starea pe care ne-o dorim (obiectivele, aspiraţiile și 
dorinţele noastre) și realitatea noastră curentă în raport cu acele obiective. Ne 
putem îndrepta spre soluționarea tensiunii prin acţiuni care diminuează 
distanța dintre obiective și realitatea noastră. Ajungem la rezolvarea finală 
atunci când ne realizăm obiectivele. Să ne mișcăm în direcţia obiectivelor 
noastre pare simplu, dar necesită dezvoltarea multor competenţe. 

Disciplina 

Niciuna dintre discipline nu va fi stăpânită în mod natural. Din acest 
motiv, în educaţie, vorbim despre „discipline“. Atunci când avem o 
mâncărime, este natural să ne scărpinăm. Este nevoie de „disciplină“ ca să nu 
te mai scarpini. Când învaţă să schieze, elevul stă în vârful muntelui uitându- 
se în jos la valea îndepărtată. Instinctul natural al oricărui novice ar fi să se 
aplece pe spate. Dar instructorul spune: „Apleacă-te înainte, privește în 
depărtare!“ De fapt, schiurile sunt proiectate astfel încât atunci când te apleci 
în faţă e ca și cum ai apăsa frâna schiurilor, iar când te apleci în spate este ca 
atunci când accelerezi. Este nevoie de disciplină să mergi împotriva 
instinctului de a te lăsa pe spate, dar asta trebuie să înveţe să facă un schior. 

În stabilirea tensiunii structurale, este nevoie de disciplină pentru a defini 
rezultatul real pe care vrem să-l creăm și pentru a defini realitatea în mod 
obiectiv, dincolo de distorsiunile asumpţiilor, teoriilor și concepţiilor noastre. 
Este nevoie de disciplină pentru a face față momentelor pline de frustrare, 
dezamăgire și eșec. Este nevoie de disciplină pentru a învăţa din greșeli și din 
succese — ale noastre sau ale altor oameni. 

Multe dintre cele mai solicitante cariere, precum cea muzicală, cea din 
producția cinematografică, cea medicală și cea sportivă, manifestă presiuni 
fizice și psihice extreme asupra oamenilor și îi pun în fața unei competiţii 
extraordinare. Fără o disciplină pentru stabilirea și menţinerea tensiunii 
structurale, este foarte greu să ajungi la un nivel înalt de măiestrie. De fiecare 
dată când situaţia devine inconfortabilă — de exemplu, atunci când te 
confrunţi cu un refuz — vei avea tendinţa să renunțţi. În schimb, dacă operezi 
după o disciplină bazată pe ceea ce-ţi dorești cu adevărat, te-ai putea simţi în 
continuare dezamăgit, dar nu vei renunţa. Mai curând, dezamăgirea te călește 
și te ajută să mergi înainte. 

Să ne gândim la ceea ce ne dorim 

Mulţi oameni bine intenţionaţi cred că și-au întrebat copiii sau elevii ce-și 
doresc să creeze, dar de fapt nu asta i-au întrebat. Ei au întrebat ușor altceva: 

„Dintre lucrurile pe care ţi le-am pus la dispoziţie, ce-ţi dorești?“ 

Observaţii diferența. „Ce-ţi dorești să creezi?“ îi propune tânărului să ia în 
considerare toate scopurile sale în viață, valorile, toate aspiraţiile și visurile 
sale în general. Versiunea care îl controlează mai mult începe prin a-i oferi un 
meniu al posibilităţilor acceptabile, și apoi îi spune „Din ceea ce ai la 
dispoziţie, alege ceva“. Și dacă obiectivele și visurile pe care și le dorește cu 
adevărat nu sunt în meniu? Atunci copiii sau elevii se pare că n-au noroc. 
Mesajul care li se transmite este că circumstanţele vieţii sunt precumpănitoare 
și că „Ai face bine să înveţi să te conformezi“. Această idee devine în cele din 
urmă un etalon, pe care în prima mea carte, The Path of Least Resistance, l-am 
numit „orientarea reactiv-responsivă“. Descriam prin aceasta modul în care 
oamenii rămân blocaţi într-o postură de viaţă care pare să spună „Limitează-ţi 
aspiraţiile la ceva rezonabil“. Dar există și o altă orientare: cea „creativă“ (sau 
autogenerativă), în care alegerile individului sunt principiul organizator din 
viaţa sa. 

Atunci când eu și colegii mei am început pentru prima dată să le predăm 
adulților procesul creativ prin anii 70, multor oameni le era dificil să 
răspundă la această întrebare simplă: „Ce-ţi dorești tu?“ În loc să se gândească 
la ceea ce-și doreau cu adevărat, ei încercau să descrie ceea ce credeau că ar 
trebui să-și dorească sau spuneau că voiau eliminarea problemelor, sau 
foloseau sloganuri vagi, sau se gândeau la procese în loc să se gândească la ce 
anume ar putea produce acele procese. 

Situaţia a fost dificilă la început, până când evidenţa a devenit de 
netăgăduit: foarte mulți oameni nu știu cum să se gândească la ceea ce-și 
doresc. Acest subiect le-a fost atât de bine scos din minte, încât acum este de 
parcă ei nu se pot gândi la anumite idei, pentru că nu știu ce întrebări să-și 
pună. Prea mulţi tineri sunt învăţaţi să renunţe la visurile lor înainte să aibă 
vreo experienţă în încercarea de a urmări niște obiective semnificative. Acești 
tineri sunt învăţaţi să fie incapabili să-și îndeplinească ambițiile. Acest lucru se 
întâmplă, în mod paradoxal, pentru că ne iubim copiii și nu vrem să-i vedem 
suferind. Tendința noastră este de a-i proteja și de a-i controla pentru ca ei să 
fie scutiți de perturbarea emoțională pe care o poate aduce dezamăgirea. 
Pentru a-i proteja de dezamăgire, adulţii le cenzurează în mod nechibzuit 
tinerilor nu doar încercările de a crea ceva ce ar putea conta pentru ei, ci și 
gândurile că ar putea încerca ceva. 

Pentru că îi protejăm pe tineri de aceste experienţe, ei nu au șansa de a se 
întări și de a-și dezvolta „mușchii“ importanţi pentru viaţa lor. Ei nu-și 
dezvoltă acea disciplină de a face un pas în plus atunci când este nevoie de el. 
Ei nu învaţă lecţiile profesionalismului desăvârșit, atât de importante în 
dezvoltarea caracterului, și nu deprind abilităţile de învăţare continuă, de care 
este nevoie pentru a realiza orice sarcină dificilă. 


Totul începe cu o întrebare 


Procesul creativ începe cu această întrebare aparent simplă: Ce-ţi dorești 
să creezi? Le putem adresa această întrebare copiilor noștri? La început, ei nu 

vor ști cum să răspundă. Vor avea tendinţa să spună ceea ce cred că vor să 
audă adulţii. Dar dacă insistăm, la un moment dat ei vor realiza faptul că noi 
chiar așteptăm să ne dea răspunsul lor, și nu răspunsul pe care poate ne-am fi 
dorit noi să ni-l dea. 

Atunci când ne creăm o obișnuinţă din definirea obiectivelor, a viziunilor 
și a aspirațiilor noastre, ne dezvoltăm o competenţă reală — o abilitate pe care 
tinerii trebuie s-o înveţe dacă vor să ajungă la măiestrie în procesul lor de 
dezvoltare vitală. Atunci când tinerii nu știu ce vor să creeze în viață, educaţia 
pe care o primesc le-ar putea părea arbitrară. Atunci când știu ce-și doresc, 
educaţia lor capătă o ţintă și un obiectiv — cel puţin în măsura în care le 
susține obiectivele pe termen lung. 

Definirea scopurilor este un început bun, dar este doar un început. 
Următorul pas este și mai greu, atât pentru tineri, cât și pentru adulți — este 
vorba despre a descrie realitatea curentă cu acuratețe și obiectivitate. 


Doar faptele reale 


Majoritatea oamenilor învaţă să distorsioneze realitatea. Ei fac acest lucru 
pentru că realitatea include adesea lucruri care nu le plac. Copiii învaţă să 
mintă din multe motive. Ei mint pentru a evita critica și pedeapsa. Ei mint 
pentru că li se pare un lucru acceptabil la nivel social. Ei mint pentru că, 
uneori, este greu să vezi realitatea fără a o trece prin lentila distorsionantă a 
asumpțţiilor, a concepţiilor, a teoriilor, a viziunilor despre lume și a diverselor 
așteptări. 

Eu și Rosalind am fost întotdeauna sinceri cu copiii noștri, dar mulți alți 
oameni din viața noastră nu au fost. Când fiica noastră Eve avea patru ani, 
bona noastră o minţea adesea spunându-i lucruri ca „Nu mai sunt bomboane“, 
atunci când chiar mai erau. Noi îi spuneam lui Eve: „Mai sunt bomboane, dar 
nu le poţi mânca acum“. Bona o întreba pe Eve: „Ţi-ar plăcea să mergi azi la 
școală?“, sugerând că avea de ales. Eve nu avea de ales; trebuia să meargă. Așa 
că a trebuit să o învăţăm pe bona lui Eve ceva care pare simplu, dar în 
realitate a fost greu pentru ea la început: să-i spună adevărul lui Eve. 

Dacă îi mințim pe copiii noștri, ei vor învăţa să distorsioneze realitatea. 
Vor începe să interpreteze greșit realitatea nu doar pentru alţii, ci, și mai rău, 
pentru ei înșiși. Fără o fixare în realitate, ei nu vor fi capabili să știe unde se 
află în relaţie cu obiectivele lor. 

Învăţarea necesită abilitatea de a ne evalua acţiunile: au avut vreun efect? 
Nu au funcţionat? Trebuie să ținem cont de două aspecte esenţiale ale datelor: 
starea curentă și rezultatele pe care ni le dorim. Abilitatea de a evalua situaţia 
reală trebuie să fie dezvoltată în mod deliberat, pentru că este ușor să 
distorsionăm realitatea atunci când nu ne place ceea ce vedem. Pentru a-și 
dezvolta această abilitate, copiii trebuie să fie capabili să tolereze dezamăgirea 
și frustrarea, dar să nu le permită acelor experienţe să-i oprească. În loc să 
ignore aceste sentimente, ei trebuie să înveţe să le trateze cu calm, pentru că 
atunci când învaţă ceva nou, ei sunt adesea incapabili de succes la început, și 
acest lucru poate fi dăunător și poate fi interpretat ca o devalorizare 

personală. Ei trebuie să fie capabili să separe ceea ce sunt de ceea ce fac. 


Capcana stimei de sine 

Una dintre concepțiile care au devenit populare în ultimii douăzeci de ani 
este ideea conform căreia, pentru a avea succes în viaţă, trebuie să ai o stimă 
de sine crescută. Dar lucrurile nu stau așa. Dacă citim biografiile unora dintre 
cei mai de succes oameni din istorie, aflăm că majoritatea au avut îndoieli 
grave despre ei înșiși și totuși au fost capabili să-și realizeze aspiraţiile și să 
influenţeze o lume întreagă. Problema stimei de sine este independentă de 
abilitatea noastră de a crea acele lucruri care contează cel mai mult pentru noi 
în viaţă. Și iată două motive: 

e Spre ce se îndreaptă atenţia? Atunci când creăm ceva, avem două locuri 
către care ne putem concentra atenţia: asupra noastră sau asupra obiectului 
creaţiei. Aceste puncte diferite de focalizare duc la posibilităţi foarte diferite. 
Dacă atenţia este îndreptată asupra noastră, atunci performanţa devine o 
reflectare a identității noastre, iar valoarea noastră devine legată de ceea ce 
am făcut. Scopul oricărei acțiuni devine „ce spune asta despre mine“ în loc de 
„cât de bine susţine asta realizarea obiectivelor mele“. Dar în lumea reală, 
învățarea presupune adesea să fii destul de nepriceput la ceva înainte să fi 
devenit competent. Cum pot tolera tinerii să fie inepţi în drumul spre 
atingerea măiestriei la nivel de competențe dacă atenţia lor este îndreptată 
asupra propriei persoane? Cum pot fi obiectivi și sinceri asupra realităţii 
dacă încearcă să-și gestioneze stima de sine în același timp? Majoritatea 
oamenilor de succes știu că stima de sine și părerea despre sine sunt total 
irelevante atunci când vine vorba să creeze ceea ce este important pentru ei 
în viaţă. „Ia în serios ceea ce faci, nu pe tine însuţi“ este fraza cel mai des 
citată. 

Unii ar spune că scopul realizării oricărui lucru este satisfacția pe care o 
primești pentru că ai reușit. Acest lucru este cu siguranță adevărat pentru 
pasiuni și distracţie. Dar sunt multe alte tipuri de activități umane în care 
scopul se află dincolo de satisfacţie. Dacă suntem părinţi, ne-am putea duce 
copiii la lecţii de dans, patinaj, fotbal sau muzică, nu pentru că urmărim 
gloria pentru noi înșine sau pentru că vrem să fim văzuţi de comunitate ca 
niște părinți buni și nici chiar în speranța că micuţii noștri ne vor fi 
recunoscători. O facem pentru un motiv mult mai bun: pentru că îi iubim. 
Scopul este să susţinem creșterea și starea lor de bine, nu pe a noastră. Iar 
asta este cea mai comună orientare din cadrul procesului creativ. Motivul 
acțiunii se află în susţinerea rezultatelor la care ținem. 

e Iubirea generativă (constructivă): Majoritatea oamenilor se gândesc la iubire 
ca la o consecinţă: „S-au întâlnit, s-au îndrăgostit“. Prima dată e situaţia, apoi 
vine iubirea. Dar în procesul creativ, se întâmplă invers. Creatorii își iubesc 
creațiile înainte ca acestea să existe. Producătorul de filme își iubește filmul 
înainte să înceapă să-l filmeze. Pictorul își iubește tabloul înainte ca acesta să 
înceapă să apară pe pânză. Arhitectul iubește clădirea înainte să fie săpată 
fundaţia. 

Astăzi, o nemulțumire comună la adresa tinerilor este că sunt indiferenți și 
neimplicați. În măsura în care acest lucru este adevărat, lucrurile stau astfel 
pentru că acești tineri nu au ceva ce iubesc suficient de puternic încât să facă 
tot ce trebuie, să înveţe tot ce au nevoie să înveţe și să schimbe tot ce e de 
schimbat pentru a-și atinge obiectivele. 

Dar educaţia poate căpăta o semnificaţie diferită dacă ne gândim la meseria 
noastră ca la o transmitere a unei iubiri generative. Ce anume poate iubi un 
individ atât de mult încât să transforme acel lucru în realitate, chiar dacă 
asta înseamnă de obicei să meargă mult dincolo de abilitățile sale curente? 
Când acea întrebare primește un răspuns, neimplicarea, indiferența și 
rebeliunea devin dedicare, preocupare și colaborare. Iubirea generativă duce 
la o disciplină adevărată, în cel mai înalt sens. Aceasta ne poate ajuta să 
învăţăm ceea ce la început poate fi greu și frustrant. Este cel mai bun motiv 
să acționăm în favoarea aspirațiilor noastre. 

Lecţia acțiunii 

Odată ce am stabilit rezultatele pe care ni le dorim și stadiul curent în care 
ne aflăm, următorul pas natural este de a acţiona. Este un sistem de reacție 
care intervine atunci când acţionăm în contextul tensiunii structurale: 
acțiunea produce rezultate care sunt evaluate („Cât de mult ne-au apropiat 
acţiunile de obiectivul nostru?“), ceea ce duce la ajustarea acţiunilor viitoare. 
Acest sistem de reacţie continuă până când obiectivul este realizat. O parte a 
celei mai bune învăţări în viaţă are loc în acest context, pentru că lecţia este 
specifică atât pentru scopul în sine care este urmărit, cât și pentru înţelegerea 
generală că persoana poate învăţa ceea ce este nevoie să înveţe. 

Acţiunile presupun alegeri. Sunt trei tipuri majore de alegeri: alegerea 
fundamentală, alegerea primară și alegerea secundară. Alegerea 
fundamentală este o decizie referitoare la valorile noastre de bază și la 
deciziile noastre în viață. Dacă nu ai făcut niciodată alegerea fundamentală să 
fii nefumător, de exemplu, orice metodă de renunțare la fumat pe care o alegi 
probabil că nu va funcţiona. Dacă ai făcut acea alegere fundamentală, atunci 
aproape orice metodă vei alege, va funcţiona. Una dintre cele mai elementare 
alegeri fundamentale pe care le pot face tinerii este să devină forța creatoare 
predominantă din viaţa lor. Făcând această alegere, nu înseamnă că dintr- 
odată ei pot crea tot ce-și doresc și că lumea se va învârti în jurul lor, dar 
înseamnă că sunt pregătiţi să-și asume responsabilitatea pentru propriile vieți. 

Alt tip de alegere pe care o pot face tinerii este alegerea primară. Alegerea 
primară se referă la rezultatele majore din vieţile lor. Acestea includ alegerea 
obiectivelor, a aspirațiilor și a ambițiilor. Acestea sunt adesea finalitățile ce 
apar și în formarea tensiunii structurale. 

Odată ce este stabilită o alegere primară, trebuie întreprinse alte alegeri 
pentru a susține alegerea primară. Adesea, aceste alegeri secundare sunt 
lucruri pe care nu ne place să le facem, dar trebuie să le facem pentru a ne 
susține alegerea primară. Făcând alegeri secundare pentru a le susține pe cele 
primare, tinerii învaţă să acţioneze în interesul lor pe termen lung, 

gestionându-și activităţile pe termen scurt. S-ar putea să nu le placă să stea ore 
întregi să-și facă temele, dar o fac dacă au în vedere o alegere primară, de 
exemplu, să devină biofizicieni (sau orice altă meserie care presupune să 
absolve liceul și să meargă la facultate). 

Este nevoie de practică pentru dezvoltarea capacităţii de a face alegeri. Cu 
cât mai multe alegeri poate face un tânăr, cu atât mai multe șanse are să vadă 
consecinţele opțiunilor sale. Dar de prea multe ori, adulţilor le este frică să-i 
lase pe tineri să-și aleagă propriul drum. 

În familia noastră, am gestionat situația printr-o practică pe care o numim 
„învoială“. Învoiala a fost în felul următor: treaba noastră era să avem grijă de 
copiii noștri, în timp ce treaba lor era să înveţe cum să aibă grijă de ei înșiși. Pe 
măsură ce au crescut, au fost capabili să facă din ce în ce mai multe alegeri de 
unii singuri. Știam cu toţii că le vom transfera lor inițiativa atunci când vor 
demonstra că pot face acele alegeri în cele mai bune interese ale lor. În scurt 
timp, copiii noștri făceau alegeri referitoare la hainele lor, la ora de culcare, la 
muzica pe care o ascultă, la modul în care își petrec timpul și la multe alte 
aspecte din vieţile lor. În timp ce noi hotăram ce era în cel mai bun interes al 
lor, criteriile noastre erau destul de evidente. Cineva care stă mereu treaz 
până atât de târziu încât îi afectează încontinuu sănătatea și capacitatea de a 
funcționa este clar că nu este pregătit să decidă la ce oră să meargă la culcare. 
Partea finală a „învoielii“ era aceasta: în orice domeniu în care nu erau 
pregătiţi să facă alegeri de unii singuri, era treaba noastră să-i învăţăm să ia 
decizii bune astfel încât să poată hotări singuri pentru sine cât mai repede 
posibil. Învoiala a funcţionat bine în familia noastră pentru că era una 
echitabilă. 

Ideea de bază a „învoielii“ este să înţelegem rolurile adulţilor și pe cele ale 
copiilor. La începutul vieţii, copilul este îngrijit de adulţi. Sarcina celui mic este 
să înveţe, în timp, să aibă grijă de propria persoană. Cine are cea mai bună 
șansă să facă alegeri bune în viaţă: adolescentul care a făcut mii și mii de 
alegeri sau cel care are extrem de puţină experienţă în a lua decizii? Când vine 
vorba să facă alegeri despre sex, droguri și siguranţă, este mai bine să-i 
învăţăm pe copii să facă o mulțime de alegeri variate, pentru a avea o 
experienţă practică a consecinţelor alegerilor pe care le fac. 


2. Metoda „viziunii împărtășite“ aplicată la clasă 
Tim Lucas 


În prima zi de școală, profesoara (sau învăţătoarea) deschide discuţia 
întrebând: „Cum v-ar plăcea să fie această clasă? Cum v-ar plăcea să fiți trataţi 
aici — de mine și de ceilalți? Ce v-ar face să priviţi în urmă și să spuneţi «A fost 
o clasă minunată?»“ 

Făcând acest lucru, profesoara îi incită pe copii să vorbească despre ceea 
ce-și doresc de la această clasă sau de la școală în general. Poate că nu au mai 
fost întrebaţi despre aceasta niciodată. Dar dacă vor fi atrași în acest tip de 
proces an după an, în timp, ei ar învăţa să se gândească singuri la ceea ce-și 

doresc să facă școala pentru ei. Ei nu vor mai lăsa povara deciziei legate de ce 
ar trebui să reprezinte școala doar pe seama adulților din jurul lor — a 
profesorilor, a administratorilor, a consilierilor și a părinţilor. 

Ce ar spune copiii în timpul acestei prime discuţii de la clasă? Unii ar putea 
vorbi despre acele lucruri care i-au deranjat în trecut și despre care nu au mai 
avut până acum șansa să vorbească. „Atunci când lucrăm, nu vreau ca cineva 
să vină și să ia lucruri de pe banca mea.“ Sau: „Vreau ca profesoara să fie 
politicoasă cu mine; nu vreau să fiu batjocorit de profesori“. Sau: „Dacă 
greșesc răspunsurile, nu vreau să afle toată clasa. Nu vreau să știe toată lumea 
ce note iau“. Sau pur și simplu: „Nu mă deranjează să stau lângă alţi oameni, 
dar nu vreau să stau lângă același coleg tot anul“. 

În termenii măiestriei personale, acestea sunt niște viziuni foarte negative 
— sunt imagini a ceva ce vrem să evităm. Așa că va fi la latitudinea 
profesorului să meargă mai departe cu unii elevi și să scoată la lumină 
viziunile pozitive care stau la baza atitudinilor lor. Profesoara ar putea 
întreba: „Atunci când spui că nu-ți place să fii batjocorit, asta sugerează ceea 
ce nu vrei să se întâmple. Te poţi gândi la ceva ce ai vrea să se întâmple? La 
orele care ţi-au plăcut cel mai mult sau la cele mai bune ore pe care ţi le poţi 
imagina, ce fel de lucruri s-au întâmplat sau ţi-ai dori să se întâmple?“ Dacă 
este nevoie, profesoara poate întreba în continuare: „Ești de acord cu regula 
care spune că trebuie să ridici mâna pentru a vorbi? Dar atunci când facem 
matematică? Cum ai vrea să fii tratat atunci?“ 

Diverși elevi vor spune lucruri diferite, iar unii copii nu vor ști deloc ce să 
spună. Dar cel puţin un mesaj va ieși probabil în evidență: „Atunci când 
vorbesc, chiar vreau să fiu ascultat“. De aici provine viziunea pentru 
principiile și procedurile din clasă, despre cum își doresc ei să fie trataţi și cum 
simt că ar trebui să funcţioneze o clasă. 

Această viziune poate fi menţinută pentru tot restul anului făcând referire 
încontinuu la regulile de bază pe care ei le-au cocreat. Începând de aici, 
disciplina la clasă nu mai este doar în mâinile profesorului. Atunci când apare 
o încălcare a regulilor, toată lumea știe dacă aceasta este serioasă sau nu și 
cum să-i răspundă. Atunci când un profesor suplinitor spune despre copii că 
au fost „obraznici“, profesoara poate folosi viziunea ca pe un punct de 
referință: „Vă amintesc, fiecare dintre voi a contribuit la această viziune. Ce s-a 
întâmplat aici ieri? Ce ar fi trebuit să se întâmple? Cum aţi vrea să acționaţi 
data viitoare?“ Așa începe să apară autodisciplina. 


3. Temele pentru acasă: un monstru de temut 
Betty Quantz 

Betty Quantz a avut diverse roluri în evoluţia acestei cărţi, inclusiv pe cel de 
corespondentă, a fost desemnată în calitate de „critic“ la câteva dintre întâlnirile 
noastre și parteneră de proiect pentru unul dintre autori. Pe parcursul pregătirii 
acestei cărţi, ea a participat de asemenea la o serie de conversații despre 
modurile multiple în care cele cinci discipline, în special viziunea împărtășită, 

influențează interacțiunile dintre elevi, părinţi și profesori. Reflecţia ei asupra 
temelor pentru acasă, atât din perspectiva de părinte, cât și din cea de 
profesoară — scrisă iniţial în anul 1999 și actualizată pentru această ediție —, 
ridică întrebări referitoare la acest subiect, în particular dacă opoziția dintre 
angajament și supunere este relevantă pentru toată lumea, nu doar pentru elevi. 
Una dintre fiicele ei a împărtășit acest articol prietenelor ei. Răspunsul lor: „Nu 
credeam că cineva și-a dat seama de aceste lucruri sau că îi pasă cu adevărat!“ 


Temele pentru acasă sunt o pacoste! Cred că această afirmaţie poate fi 
făcută, la fel de bine, de un profesor, de un elev sau de un părinte. Ţinând cont 
de cât de mare este partea temelor de casă în viața școlară, este fascinant cât 
de mult sunt urâte de toată lumea. Cu excepţia unor proiecte ocazionale, copiii 
mei au crezut, în general, că temele pentru acasă sunt plictisitoare și o 
pierdere de timp. Profesorii lor se plângeau încontinuu de timpul petrecut 
pentru verificarea și notarea temelor pentru acasă. Iar în calitate de părinte 
care supraveghea efectuarea temelor pentru acasă, eu am alternat între furie 
și lacrimi. 

Dacă elevii nu le suportă, profesorilor nu le plac verificările pe care le 
presupun, iar părinţilor nu le place să stea pe capul copiilor, de ce continuăm 
să ne luptăm cu acest monstru? 

Într-un an, consultându-mă cu o profesoară, am întrebat-o: „De ce notezi 
temele pentru acasă?“ 

„Acesta este singurul mod prin care îi pot determina să și le facă.“ 

A început să se contureze o imagine. La școală, profesorii îi pedepsesc pe 
elevi pentru a-i face să lucreze: note mici, lecţii suplimentare, recreații tăiate. 
În cazul temelor pentru acasă, elevul are un ghinion dublu: amenințarea 
carnetului de note, la școală, și ameninţarea tăierii privilegiilor, acasă. 

„Deci copiii care totuși n-au priceput lecţia ajung să ia note proaste la 
temele pentru acasă?“ 

„Da“, a spus ea, „dar ei primesc mai multe fișe de lucru și teme adiționale 
pentru a-i ajuta.“ 

Din punctul de vedere al profesoarei, mai multă muncă însemna 
apropierea acestor copii de măiestrie. Eu însă nici nu puteam să-mi imaginez 
toată suferinţa și frustrarea pe care trebuiau s-o îndure copiii și părinţii lor în 
timpul rezolvării temelor. Copiii învaţă în ritmuri diferite, deci cei pentru care 
durează mai mult să înveţe lucruri noi sunt penalizaţi la notarea temelor 
pentru acasă. În realitate, exerciţiul și repetiţia întăresc neînțelegerile 
copilului și îi cauzează și mai multă frustrare. lar pentru cei care deja 
stăpânesc materia, exersarea are o oarecare valoare de întărire a 
cunoștințelor la început — dar apoi apare plictiseala. 

Din păcate, unii oameni cred că dacă un elev nu are de făcut teme în 
fiecare seară — și mă refer la multe teme — elevul nu învaţă, iar profesorul 
nu-și face treaba. Mai mult decât atât, concentrarea pe testările standardizate, 
ca modalitate de evaluare a școlilor americane, a transformat temele pentru 
acasă într-o modalitate de a insista asupra modelelor de întrebări, pentru a-i 

pregăti pe elevi pentru testele viitoare. 

Ca profesoară de engleză, m-am confruntat și eu, la rândul meu, cu acest 
monstru. Notarea temelor repetitive era un coșmar pentru mine. Dacă eu mă 
plictiseam să le notez, știam că și elevii erau „pe pilot automat“ (adică nu 
gândeau) atunci când le făceau. Mulţi absolvenţi care vin în vizită când se 
întorc de la facultate îmi spun că au avut cu mult mai multe teme în liceu 
decât în primul an de facultate. 

Ca profesoară, îmi place ideea că mai puţin înseamnă mai mult. Cred că, 
prin scăderea volumului temelor pentru acasă și prin creșterea calităţii 
acestora, am putea aduce niște avantaje decisive pentru elevi și pentru 
succesul lor în școli. O temă de calitate are câteva dintre următoarele 
caracteristici: ea presupune un efort de evaluare, de sinteză și de analiză a 
ideilor și a materiei (cu alte cuvinte, nivelurile superioare din Taxonomia lui 
Bloom). Nivelul de gândire necesar pentru efectuarea sarcinii determină 
calitatea temei pentru acasă. Temele pentru acasă îl pot apropia pe elev de 
abilităţile de gândire de un nivel superior în loc să-i deconecteze gândirea și 
să-l transforme într-un „zombi“. 

La școala publică orășenească unde predau acum, aproximativ 65 de 
procente dintre elevi primesc prânzul gratuit; aproximativ o treime dintre ei 
primesc ajutoare sociale. Copiii din clasele mele cu rezultate slabe spun în mod 
direct că unul dintre motivele majore pentru care sunt asistați social este că au 
eșuat în efectuarea temelor pentru acasă. 

Eu le ofer elevilor mei posibilitatea de a-și alege temele pentru acasă 
pentru o perioadă de două-trei săptămâni. Sarcinile sunt împărțite în 
categorii; una dintre categorii este întotdeauna o prezentare orală și alta este 
întotdeauna o lucrare scrisă. Fiecare categorie are două sau trei opţiuni, 
individuale sau de grup, adresate unei varietăţi de stiluri de învăţare și 
niveluri de competenţe. Creativitatea este încurajată și răsplătită. De exemplu, 
elevii mei din clasele superioare citeau Fructele mâniei de John Steinbeck ca 
parte a Programului național pentru promovarea artelor numit „Marile cărţi“. 
Cum puteam să-i fac pe liceenii mei de oraș să se identifice cu ţăranii săraci 
din romanul lui Steinbeck din 1939? Am construit opţiunile pentru temele 
pentru acasă țintind domenii variate de interese și competenţe, pentru a 
îmbogăţi ideile discutate în clasă, adaptând temele pentru activitățile asistate 
de internet. Din fericire, biblioteca noastră este deschisă după ore (unde 
lucrează profesori voluntari, pentru că scăderea finanţării bibliotecilor a dus 
la tăierea orelor suplimentare). Așadar, elevii care nu aveau acces la internet 
acasă sau care nu aveau un calculator (aproximativ 70 la sută dintre elevii 
noștri nu aveau computer) puteau să se folosească de ambele în biblioteca 
școlii după ore. O parte dintre temele pentru acasă din acea perioadă a fost să 
citească romanul și să se pregătească pentru discuţiile din clasă. 

Câteodată, în timpul discuţiilor noastre elevii găseau un subiect care îi 
interesa și propuneau o temă pentru acasă destinată doar lor. Consider acele 
teme niște victorii adevărate în lupta cu „monstrul“. Acum copiii caută 

modalităţi de a-și spori domeniul cunoașterii și al intereselor. Și n-o să credeţi 
cât de mult îmbunătăţesc acele teme discuţiile și învăţarea noastră de la clasă! 


Să dăm un sens temelor pentru acasă 
Betty Quantz 
Scopul: Analizarea modelelor mentale ce stau la baza temelor pentru acasă pe care le dai și 
identificarea măsurilor utile pentru a îmbunătăţi învățarea elevilor. 
Selectează una dintre temele pentru acasă pe care le dai elevilor. 

Răspunde cu Da sau cu Nu la următoarele întrebări. Fii sincer(ă)! 

1. Este specificat un scop clar pentru această sarcină pe hârtia pe care o ia 
elevul acasă? Comunică scopul din spatele temei chiar pe foaia de sarcini. 
Dacă fiecare profesor ar face acest lucru, părinţii nu ar mai fi nevoiţi să se 
întrebe, în timp ce-și ajută copiii: „Ce a fost în capul acestui profesor?“ 

2. Obiectivele referitoare la elev sunt specificate clar pe hârtia pe care o ia 
copilul acasă? Ce competenţe urmărești să consolidezi? 

3. Sarcina extinde ceea ce s-a lucrat în clasă sau este doar o repetiţie a ceea ce 
s-a făcut la clasă? 

4. Sarcina este reprezentativă pentru diferite stiluri de învăţare și interese? 

5. Vei reflecta atunci când vei corecta această sarcină sau o vei „frunzări“ sau 
vei urmări o grilă de răspunsuri? Ești interesat de răspunsurile elevilor sau 
ești plictisit? 

6. Acoperi o singură finalitate cu această sarcină sau ea se referă la două (sau 
mai multe) aspecte? De exemplu, în tema legată de Fructele mâniei, eu acopăr 
obiective referitoare la cunoaștere, obiective vizând atât prezentarea orală, 
cât și standarde privind competențele de exprimare scrisă. 

7. De ce este relevantă această sarcină? Ce conexiuni face această sarcină între 
elevi, experiențele lor anterioare și vieţile lor din prezent? 

8. Gândește-te la calitatea fiecărei sarcini și inițiază un dialog deschis despre 
scopul învăţării cu elevii și părinţii. Ţii cont de ceea ce spun elevii tăi (și 
părinţii lor) despre sarcini? Spun că „Am făcut (sau nu am făcut) asta de un 
milion de ori?“ sau spun: „În timp ce făceam această temă, mi-am amintit...“ 
sau „M-am gândit la...“, sau „M-am întrebat despre...“? Sarcinile pot și trebuie 
să genereze mai degrabă întrebări decât să caute răspunsuri standard. 


Mitul temei pentru acasă 


De ce copiii noștri primesc prea multe sarcini inutile, de Alfie Kohn 
(trad. rom: Multi Media Est Publishing, 2015). 


Malcolm Gladwell a făcut cunoscuta afirmaţie conform căreia, pentru a fi bun la ceva, ai 
nevoie de 10 000 de ore de practică. Alfie Kohn i-ar putea răspunde că anestezierea impulsului 
către învăţare necesită doar câteva ore de exerciţii obligatorii. Această carte prezintă 
argumente, alături de un volum destul de robust de cercetare, pentru a arăta că temele pentru 
acasă nu-i ajută pe elevi să înveţe, ci mai degrabă iscă revoltă, certuri, o conformare 
dușmănoasă și o motivare extrinsecă. Alternativa: realizarea de exerciţii în timpul orelor, cu 
ajutorul colegilor și într-un mediu de implicare totală. — Art Kleiner 

4. Evaluarea ca învăţare 


Evaluăm ceea ce trebuie să știm? 
Bena Kallick 


Evaluarea la clasă nu e ceva rău în sine. Dacă este bine proiectată, aceasta 
poate fi un mijloc pentru învăţare și cunoaștere; cu siguranță, învățarea și 
cunoașterea apar mult mai greu fără evaluări. Bena Kallick, având reședința în 
statul Connecticut, a fost membră a Universităţilor Yale și Fairfield, este 
activistă comunitară, cofondatoarea unui muzeu pentru copii, cocreatoarea unui 
centru pentru profesori și consultant pentru inovatorul TriState Consortium 
(care promovează progresul educațional în statele Connecticut, New Jersey și 
New York). Ea a fost implicată în numeroase inițiative, inclusiv în Technology 
Pathways și Performance Plus, companii dedicate creării și gestionării 
cunoașterii profesorilor despre învățarea elevilor; iar în prezent este implicată 
în compania Eduplanet, care realizează proiecte de învățare online ce combină 
expertiza speciliștilor cu învățarea socială în rândul profesorilor. De-a lungul 
acestor inițiative, ea s-a aflat în nenumărate rânduri în fața problemei evaluării 
învățării: Cum putem ști dacă potenţialităţile unui elev (sau ale unei școli ori ale 
unui grup inovator din cadrul unei școli) au fost încurajate cu adevărat? Am 
rugat-o să abordeze problema evaluării pentru cei care îi recunosc importanţa, 
atâta timp cât aceasta poate fi făcută într-un mod care promovează, în loc să 
sufoce învățarea. 


Imaginează-ţi că ai un fiu adolescent care este la vârsta la care poate 
obține permisul de conducere — și ești puţin îngrijorat de acest lucru. Îl duci la 
centrul de testare pentru a susține un test scris cu alegeri multiple despre 
codul rutier. Când se întoarce cu un zâmbet larg care îți spune că a obținut un 
scor bun, te simţi mulțumit și ușurat. Cel puţin știe care este forma 
indicatorului „Stop“, care e limita de viteză într-o zonă școlară, și că trebuie să 
le cedeze trecerea pietonilor. Și-a demonstrat măiestria în cunoașterea 
formală: el știe (sau știe unde să găsească) informaţiile teoretice, explicite, 
codificate, pe care orice expert trebuie să le aibă la îndemână. 

Dar ești pregătit să-i încredinţezi o mașină? Probabil că nu. Doar faptul că 
a trecut de testul scris nu este indeajuns până când nu știi cum aplică acele 
cunoștințe la condus. Poate executa o parcare paralelă? Se uită în ambele părți 
înainte să intre într-o intersecţie? Folosește oglinda retrovizoare? Este atent? 
În cele din urmă, după orele de instruire la volan, el trece și examenul practic 
de conducere. Vine acasă mândru cu permisul provizoriu. Și-a demonstrat 
cunoștințele în practică: are abilitatea de a transfera cunoștințele în acţiune, 
chiar și în situaţiile mai puţin obișnuite. În varii condiţii, el are priceperea 
necesară pentru a reuși. 

ÎI feliciţi, iar el îţi cere imediat cheile mașinii. Ce faci acum? Testele — atât 
cel scris, cât și cel practic — sunt inadecvate în sine. Tot ce arată acestea este 
că el știe cum să treacă testele. Înainte să-i înmânezi cheile, te vei gândi 
inevitabil la istoricul tău cu acel copil. Este responsabil? Cum își manifestă 

autocontrolul? Trebuie să stabilești limite pentru condusul pe timpul nopții, 
pentru numărul de alți adolescenţi din mașină sau pentru distanțele pe care le 
parcurge de acasă sau de la școală? În final, îl cunoști suficient de bine pentru 
a ști cât de apt este? De exemplu, știi cât de bine se poate descurca în situații 
neprevăzute — tipurile de evenimente care nu pot fi anticipate de niciun test? 

Testele formale, chiar și cele bune, nu sunt suficiente pentru a evalua în 
mod autentic învăţarea. Înainte ca fiul tău să-ţi poată conduce mașina de unul 
singur, el trebuie de asemenea să dea semne de „cunoaștere longitudinală“: 
aptitudinea elementară de a acţiona eficient, în timp, într-un mod care duce la 
o îmbunătăţire, o eficienţă și o inovare continue. Poate, în general, un 
învățăcel să se dezvolte de la a fi doar un elev, la a fi un practician bun, de 
încredere, atent și competent? Dacă răspunsul este afirmativ, probabil că vei 
avea încredere în el — după ce ai făcut acea evaluare. Dar dacă faci o evaluare 
greșită, atribuind cuiva cunoștințe longitudinale atunci când probabil nu le 
are, te vei confrunta cu consecinţe potenţial cumplite: sarcini completate de 
mântuială, muncă nefăcută, rezultate defectuoase, relaţii afectate și probabil o 
mașină distrusă. 


Evaluarea ca învăţare pentru elevi 


În multe școli și organizații educaţionale din prezent, am ajuns să ne 
bazăm pe o singură măsurătoare în evaluarea progresului elevilor — testele 
convenţionale, standardizate, de tipul examenelor scrise. Aceste teste, inclusiv 
multe teste naționale, sunt la fel ca testarea în scris a conducătorului auto; ele 
măsoară doar cunoașterea formală. Mai rău decât atât, rezultatele sosesc cu 
întârzieri de luni de zile, adesea după ce elevii au trecut deja în clasa 
următoare. Este mult prea târziu pentru ca aceste teste să fie ghiduri 
semnificative pentru învăţarea ulterioară. Rezultatele testelor ilustrează doar 
unul sau două scoruri foarte generale, oferindu-le elevilor informaţii extrem 
de limitate despre performanţa lor. Indicând doar procentajul întrebărilor la 
care fiecare elev a răspuns greșit, acestea îi fac în mod subtil pe elevi să creadă 
că au competenţe inadecvate, abordare ce contravine cunoașterii pe care o 
avem despre învăţare. (Începi cu punctele tari din munca unei persoane și 
apoi treci la punctele unde este nevoie de îmbunătăţiri.) 

Tendinţele curente în evaluare, adică cele din anul 2011, ne-au adus mai 
aproape de a lua decizii pe baza testelor rentabile și eficiente care măsoară cât 
de bine poate un elev să reproducă ceea ce a învăţat. Dar majoritatea testelor 
încă nu oferă informaţii suficiente pentru a ști dacă un elev poate aplica ceea 
ce a învăţat într-un context autentic. Astfel, atunci când educatorii se 
concentrează pe a-i ajuta pe elevi să înveţe cum să obțină rezultate bune la 
teste, ei ar putea eșua în a-i învăța cum să facă faţă probelor vieţii. Vorbim cu 
elevii despre gradul de pregătire pentru facultate și pentru carieră fără a 
înțelege cu adevărat de ce este nevoie atât în educaţia superioară, cât și în 
carieră. 

Iniţiativa Standardelor de Bază Comune (www.corestandards.org.), lansată 
în anul 2010 de guvernele statelor din Statele Unite, este încurajatoare în acest 

sens. Standardele fac explicită nevoia ca elevii să lucreze la niveluri mai înalte 

de implicare, să devină mai autonomi și să înveţe cum să integreze eforturile 

din cadrul diferitor discipline pentru a deveni mai eficienţi în soluționarea 
problemelor. Statele care au adoptat Standardele de Bază Comune sunt puse 

acum în fața încercării de a dezvolta evaluări care să le ofere elevilor o 

oportunitate de a proba acele niveluri mai înalte. Sunt consorții care 

investighează această problemă pentru a vedea dacă se poate crea un set 
comun de evaluări pentru toate statele americane folosind standardele de 
bază comune. 

Totuși, educatorii nu trebuie să aștepte să apară aceste teste standardizate. 
Evaluări similare pot fi proiectate la nivel local. Acestea trebuie să țină cont de 
datele referitoare la evoluţia elevilor din trei perspective: evaluarea celor 
învăţate, evaluarea pentru învăţare și evaluarea ca învățare. 

e Evaluarea celor învăţate este sumativă. Aceasta oferă date despre cât de 
bine se descurcă un elev la un moment dat. Examinările care au loc la 
sfârșitul unui curs, cele semestriale și testele naționale standardizate sunt 
exemple de evaluări sumative. 

e Evaluarea pentru învăţare este formativă. Aceasta oferă date continue 
despre profesori, părinţi și elevi, despre reușitele unui elev, cu intenţia de a 
proiecta o îndrumare mai bună. În cele mai multe cazuri, evaluările 
formative nu iau forma unor note. Mai degrabă, apar ca niște aprecieri pe o 
scară valorică. Aceasta este o distincţie foarte importantă. Atunci când notezi 
lucrările sau sarcinile, le oferi elevilor un feedback despre cât de bine se 
descurcă la acel punct în timp. Atunci când apreciezi munca elevilor, le oferi 
un feedback, o îndrumare și o oportunitate de a face dovada unui progres în 
învăţare, care se va reflecta și în evaluarea sumativă. 

e Evaluarea ca învăţare este proiectată astfel încât evaluarea în sine este 
parte din procesul de instruire. Pe măsură ce profesorul le dă feedbackuri, 
elevii învaţă cum să-și îmbunătăţească performanțele. De exemplu, atunci 
când profesorul folosește o scară de apreciere pentru a indica diferența 
dintre o lucrare de calitate „foarte bună“ și o lucrare de calitate „slabă“, 
elevilor care nu au avut o lucrare de calitate li se dă oportunitatea să refacă 
sarcina, ținând cont de ceea ce au învăţat și variind detaliile suficient cât să 
nu pară plictisitoare. 

Într-un sistem în care evaluarea este văzută ca un eveniment de învăţare, 
elevii au acces la calificativele puse muncii lor. Ei sunt foarte conștienți de 
cât de bine se descurcă și de aspectele care necesită o îmbunătăţire și pot să- 
și asume mai multă responsabilitate pentru procesul lor de învăţare. Ei își 
stabilesc obiective pe baza datelor evaluative care le sunt puse la dispoziţie și 
își monitorizează propriul progres. În acest sistem, ei învaţă să devină 
autonomi și încep să-și internalizeze capacitatea de autoevaluare. 


Calitățile evaluării pentru învăţare 


Scopul: A-i ajuta pe educatori să regândească notarea, feedbackul și tipurile de evaluare din 
perspectiva evaluării pentru învățare. 

Avem nevoie de evaluări care sunt menite să devină parte din învăţare, nu 
de evaluări care sunt folosite pentru critică, ierarhizare și certificare. Acest 
lucru, la rândul său, necesită schimbări majore în atitudinea părinţilor, a 
educatorilor și a elevilor înșiși față de testare. Sunt locuri în care acea 
schimbare a atitudinii s-a materializat și unde am văzut schimbări 
remarcabile și creșteri a noilor deprinderi de evaluare. Mai jos sunt câteva 
principii și practici care fac posibilă această schimbare. 

Înainte de a merge mai departe, gândește-te la un moment din viaţa ta în 
care evaluarea (notarea, feedbackul sau aprecierea) ţi-a servit cu adevărat 
pentru învăţare. Care au fost caracteristicile comune ale acelor experiențe? 

Am adresat de multe ori această întrebare în cadrul seminariilor (de fapt, 
este o întrebare foarte bună pentru a fi discutată de grupurile de profesori și 
administratori). Este posibil ca evaluările cele mai bune să nu fi avut loc în 
școală. Evaluarea mea preferată a avut loc în teatru. Un regizor foarte bun își 
făcuse un obicei din a ne instrui pe mine și pe ceilalţi actori oferindu-ne 
feedbackuri amănunțite, constante, referitoare la nuanțele performărilor 
noastre. Alți oameni și-ar putea aminti un antrenor sportiv care a făcut ceva 
similar. 

Descoperim în cadrul acestor seminarii că aceleași caracteristici apar iar și 
iar, ca aspecte ale evaluărilor pe care oamenii și le amintesc. 


Promptitudine 


Importanța promptitudinii este deosebit de semnificativă la această vârstă 
a recompenselor imediate. Dacă elevii primesc un feedback despre munca lor 
la câteva săptămâni după ce au dat testul, ei vor lucra probabil la alte subiecte 
și nu vor mai fi concentrați asupra activităţii trecute. Fie că este vorba de un 
test standardizat sau de o lucrare de control dată în clasă, cu cât mai repede 
primesc evaluarea, cu atât mai semnificativă este aceasta. Atunci când 
profesorii sunt nevoiţi să predea același curs pentru 120 de elevi dintr-un 
liceu, oferirea imediată de feedback este foarte dificilă. Orarele școlii ar trebui 
să fie gândite în așa fel încât profesorii să se întâlnească în mod regulat cu 
elevii, pentru a le analiza activităţile și a le oferi feedback. 


Sinceritate 


Evaluările îi provoacă pe elevi să facă schimbări pe baza datelor primite. 
Uneori le este dificil să se confrunte cu aceste date; căci, până la urmă, dacă nu 
le iau în serios, nici nu vor fi nevoiţi să se schimbe. Totuși, o evaluare sinceră 
va tinde să creeze un sentiment de disonanţă cognitivă sau de dezechilibru, 
ceea ce îi face pe oameni să ia în serios nevoia de schimbare. 

Cunosc o școală din statul California care a fost prinsă în mișcarea pentru 
„standarde academice înalte“. Cei de acolo au ridicat ștacheta pentru 
performanţele școlare și i-au presat pe copii să facă față acestei încercări. 
Scorurile testelor au crescut în general, dar au evidenţiat și un grup de elevi 
care cădeau în mod obișnuit printre crăpături. Pentru a „repara“ această 
ultimă problemă, un grup de profesori a aplicat pentru o finanțare pentru 

îmbunătăţirea instruirii. Agenţia finanţatoare i-a întrebat pentru ce au nevoie 
de bani. „Majoritatea elevilor voștri au rezultate bune, nu-i așa? Care dintre 
elevi au rezultate slabe?“ 

La început, profesorii nu au putut să răspundă. Iar răspunsul a fost atât de 
inconfortabil pentru ei, încât nu au discutat niciodată despre el; nu voiau să 
dea atenţie acestui aspect nici măcar acum. Evaluările au evidenţiat elevii 
afro-americani de sex masculin ca având cele mai slabe rezultate din școală. 
Fiind forțați să se confrunte cu datele, profesorii au decis să facă ceva ce nu 
luaseră în considerare până atunci: să-i intervieveze chiar pe elevi și să le 
ceară sugestii. 

S-a dovedit, spre surprinderea profesorilor, că elevii erau și ei foarte 
frustrați. Ei știau că școala se aștepta la standarde mai înalte, dar nu știau cum 
să facă acest lucru. Școala a funcționat conducându-se după asumpţia 
„predării prin însărcinare“: dacă pur și simplu vii cu o provocare, elevii vor 
evolua în mod natural pentru a-i face față. Acești copiii știau de ce aveau 
nevoie. Ei își doreau un material mai ușor cu care să înceapă să citească. Ei își 
doreau să citească împreună cu un adult și își doreau cu ardoare propriile lor 
„discuţii despre carte“ în care să poată vorbi despre ceea ce citesc, fără ca 
elevii mai avansați să-i copleșească. Ei simțeau că părinţii lor nu înţeleg noile 
cerinţe ale școlii și își doreau ca părinţii să vină la școală și să lucreze mai 
îndeaproape cu profesorii. Ei își doreau mai multe exemple din partea 
adulţilor care să le arate cum să se descurce cu acest volum de muncă atât de 
solicitant. În esenţă, ei își doreau ca cineva să le arate strategiile de învăţare pe 
care ceilalți elevi păreau să le știe deja. 

Profesorii și elevii s-au așezat și și-au regândit împreună abordarea. Au 
început prin scrierea propunerii pentru acea finanțare; dar acum au propus 
schimbări în practicile educaţionale pe termen lung, schimbări la care nu s-ar 
fi gândit dacă acele date „ofensatoare“ nu i-ar fi făcut să înveţe unii de la alţii. 


Reflecţie 


Educatorii se gândesc adesea la „feedbackul“ oferit prin evaluarei% ca la o 
buclă, așa cum este ilustrată în partea dreaptă. 


Performanţă 


Evaluare 


Dar aceasta ar putea fi ilustrată cu mai multă precizie printr-o spirală, care 
nu îl întoarce încontinuu pe cel care învaţă în același loc. 

Când am prezentat pentru prima dată această diagramă spiralată în cadrul 
unui seminar, o profesoară a spus: „Ne place foarte mult această diagramă 

pentru că susține ceva în care credem: «Orice merită făcut trebuie încercat, 
chiar dacă iese prost la început»“. 


Modifică 
ae pe raza Reia/ clarifică 


noilor cunoștințe ctg = fi 
pe scopurile și Planifică 
obiectivele 
Acţionează/ 
Studiază Experimentează 
Reflectează 
Evaluează = Evaluează/ 
ifi x — 
„Modifică adună probe 
acţiunile pe baza Reia/ clarifică 
ilor cunoști e > planifi 
noilor cunoștințe scopurile și Planifică. 
obiectivele 
Acţionează/ 
Studiază Experimentează 
Reflectează 
. Evaluează fa Evaluează/ 
ore adună probe 


sI Planifică 


valuează/ 
adună probe 

Am spus: „Interesant, dar când vă alocaţi timp să învăţaţi din ceea ce aţi 
făcut prost?“ Foarte puţini profesori și-au alocat timp pentru elevii lor (sau 
pentru ei înșiși) pentru a reflecta asupra evaluărilor. Asta înseamnă că le 
lipsește experiența metacognitivă de a face un pas în spate și de a spune 
împreună: „Bun, ia să vedem ce am înţeles despre munca de la clasă din 
ultimele două săptămâni?“ 

Fiecare profesor poate stabili un sistem prin care elevii să se evalueze 
singuri și prin care să poată îndeplini criteriile societăţii pentru perfecționarea 
prin intermediul sistemului educaţional. Dar fiecare clasă necesită un proiect 
diferit. Profesorii pot începe prin a se gândi la trei întrebări principale: 

e Autogestionare: Cum pot elevii să-și planifice și să-și organizeze propria 
învăţare? Cum pot să-și stabilească obiectivele și să-și precizeze punctele 
intermediare pe care se așteaptă să le atingă de-a lungul drumului? (V. și 

Partea a V-a, cap. 2.) 

e Autoevaluare: Cum pot elevii să-și evalueze și să-și aprecieze propria 
muncă? Cum pot aprecia munca colegilor lor și reflecta asupra diferenţelor 
de percepții? 

e Autoadaptare: Cum își pot modifica elevii metodele de lucru pe baza 
feedbackurilor pe care le primesc? Cum pot fi cel mai bine pregătiţi pentru a 
învăţa? 


Cea mai mare parte a acestor reflecţii va avea loc în cadrul consultărilor pe 
care le stabilesc profesorii — individuale, în echipe de elevi și cu părinții. 
Organizarea acestora este partea ușoară; partea grea constă în ascultarea cu 
atenţie a ceea ce au de spus elevii și a încadra cele auzite în modul în care 
profesorii își proiectează instruirea. 

Până acum, notele au fost o formă de judecată aflată sub autoritatea 
profesorului. Elevii au învăţat să ia note bune, făcându-i pe plac profesorului. 
Profesorul, de fapt, le spunea astfel dacă învățau ceva sau nu. 

Dar atunci când elevii se evaluează singuri, notele rezultă dintr-un proces 
de evaluare. Elevii își gestionează propria judecată asupra evoluţiei lor. În 
final, această situaţie pune mult mai puţină presiune asupra profesorilor, dar 
este nevoie de timp pentru ca oamenii să se obișnuiască cu ea. 

Când copilul împlinește vârsta de șaptesprezece ani, acesta ar trebui deja 
să posede responsabilitatea (și abilitatea) de a prezenta evaluările în fața 
părinţilor: raportul de evaluare, munca propriu-zisă și obiectivele. Acest lucru 
le comunică tuturor — profesorului, părintelui și elevului — faptul că școala 
consideră că evaluarea este un proces menit să faciliteze învățarea, și nu doar 
responsabilizarea. 

Elevii care își dezvoltă această aptitudine nu vor mai fi ţinuţi pe loc de un 
profesor care nu îi evaluează în mod deschis. Să presupunem, de exemplu, că 
ești un elev de liceu de șaisprezece ani care scrie un eseu despre poezia 
romantică, asumându-ţi riscul de a exprima niște idei originale. Primești 
înapoi doar două comentarii: o notă de „8+* și o însemnare pe marginea 
lucrării: „minus 1,6 puncte“, fără vreo altă explicaţie. Pentru că deja te 
evaluezi singur de ani de zile, poţi merge la profesor să-l întrebi: „Îmi puteţi 
arăta de unde au fost scăzute cele 1,6 puncte?“ Dacă profesorul nu-ți poate da 
o explicaţie, tu ai aptitudinile necesare pentru a-ţi analiza singur lucrarea, de 
parcă ai fi profesorul tău, și de a găsi motivul pentru scăderea celor 1,6 puncte. 
Între timp, profesorul va înţelege probabil că tu nu te agiţi doar pentru o notă 
de zece — ci chiar vrei să știi cum ai fost evaluat. 

Un proces similar îi poate ajuta pe profesori să reflecteze asupra modului 
în care predau. Atunci când lucrez cu profesorii, acord o bună perioadă de 
timp pentru trei întrebări, fiecare dintre ele fiind proiectată să scoată în 
evidenţă felul în care profesorii se raportează la diferitele tipuri de cunoaștere 
referitoare la domeniul lor și la predarea în sine. Acest proces reflexiv poate fi 
de asemenea văzut ca o spirală. Mai întâi, profesorii își planifică lecţiile, 
vizând inclusiv un mod de evaluare a performanţei elevilor. Apoi, după 

predarea propriu-zisă, profesorii analizează și reflectează asupra evaluării. De 
exemplu, profesorii ar putea folosi o rubrică de aprecieri (sau altă metodologie 
multidimensională), pentru a analiza problemele specifice ale unui elev. În 
unul dintre cazuri, s-ar putea să se descopere că un elev răspunde incorect la 
matematică din cauza unor probleme de raționament. Acel caz va duce la un 
nou element în planificarea lecţiilor: acesta ar putea consta, de exemplu, în a-i 
învăţa pe unii elevi cum să „creeze o problemă mai simplă“ pentru a-i ajuta să 
depășească dificultăţile de raționament. Cu cât mai bine pot profesorii să 
analizeze exact ce îi lipsește în mod individual fiecărui elev, cu atât mai 
eficientă va fi intervenţia didactică pe care o vor face data viitoare. Acesta este 
motivul pentru care, pe parcursul unor călătorii de-a lungul spiralei, este 
important nu doar să evaluăm predarea, ci să evaluăm și evaluarea — pentru 
a regândi rubricile și alte metode de apreciere folosite și a vedea dacă acestea 
transmit acele lucruri pe care profesorii trebuie să le știe. 


Îndrumarea constructivă 


Eu adun câteodată educatorii de la toate clasele, începând de la grădiniţă și 
până la clasa a douăsprezecea, pentru a analiza un număr de lucrări ale 
elevilor din școala primară — pline de scris mâzgălit, greșeli gramaticale și cu 
majuscule și punctuație lipsă. Mulţi dintre profesorii de liceu spun imediat: 
„Eu nu pot citi asta“. Le spun să nu observe ceea ce lipsește (să zicem, virgule 
sau spaţii) și să citească doar ce este acolo. De obicei trebuie să treacă de trei 
sau patru ori peste lucrare pentru a reînvăţa să citească ce au scris copiii. 
Dintr-odată încep să vadă (sau să audă) vocile copiilor din acele lucrări. Ei 
observă particularitățile micilor autori. 

Acesta este un exerciţiu valoros pentru orice profesor; el ne arată cum să 
ne schimbăm modul de gândire de la a căuta neajunsurile la a căuta punctele 
tari. Profesorii care înţeleg acest lucru tind să corecteze lucrările într-un mod 
foarte diferit. Ei nu mai încercuiesc cu roșu de fiecare dată „ceea ce ai făcut 
greșit“. În schimb, subliniază „ce ai făcut bine“ și își concentrează remarcile 
asupra a „ceea ce ai putea face și mai bine pentru mai departe“. Copiii prind 
ideea, pentru că ei caută încontinuu răspunsul la o singură întrebare: „Ce 
trebuie să fac mai departe?“ 

Pe lângă aceasta, elevii care sunt notaţi în acest mod învaţă cum se pot 
raporta la ceea ce pot să facă în loc să se raporteze la ceea ce nu pot să facă. Cu 
ajutorul profesorilor lor, ei dezvoltă o serie de afirmaţii care încep cu „Eu pot“ 
cum ar fi: 

„Eu pot citi cu ușurință cu voce tare“. 

„Eu pot să răspund și să ofer detalii la o întrebare despre o poveste pe care 
o citesc“. Observaţi că fiecare afirmaţie „Eu pot“ se raportează la un standard. 
Așadar, elevii nu doar ţin o evidenţă a abilităţilor lor, ci învaţă și modul în care 
pot atinge standardele impuse pentru nivelul clasei în care se află. 


Concentrarea 
Cu câţiva ani în urmă, administratorii unui liceu din statul Maryland au 

propus să-i oblige pe toţi elevii să poarte uniforme. Profesorii s-au aliat acestei 
idei: „Ne-am săturat de șepci și de pantaloni cu talie joasă“. Apoi au venit cu 
argumentul decisiv: „Sunt multe date care arată că uniformele sunt benefice 
pentru starea de spirit și pentru scorurile bune la teste“. 

Când li s-a cerut să argumenteze acea afirmaţie, ei au apelat la evaluările 
făcute în alte școli. Indiscutabil, după ce au fost instituite uniformele școlare, 
indicatorii comportamentali (precum rata absenteismului) s-au îmbunătățit. 
Din păcate, nu existau date calitative, așa că nu era clar dacă îmbunătățirile s- 
au datorat uniformelor în sine sau altui factor, pentru care uniformele erau 
doar un simptom: un grad mai ridicat de consecvență și uniformitate, de pildă. 

Pentru a testa acest lucru, le-am cerut să se gândească la niște evaluări 
echivalente făcute în alt grup de școli, care s-au condus după lucrările mele și 
ale lui Art Costa asupra habitudinilor mentale. În aceste școli, toate atributele 
care susțin învăţarea au fost bine documentate și discutate în grupuri de către 
profesori, copii și chiar de către părinți; iar școlile ca întreg au făcut tot ce au 
putut pentru a se conforma celor discutate. Această abordare a produs un salt 
și mai mare în indicatorii comportamentali și, în plus, a adus cele mai înalte 
rezultate școlare din tot statul. 

Școlile cu uniforme s-au concentrat asupra îmbunătăţirii disciplinei. 
Școlile care au ţinut cont de cele șaisprezece atribute care susțin formarea s-au 
concentrat asupra îmbunătățirii învăţării (v. cap. 6 din paginile următoare). 
Fiecare a obținut ceea ce a urmărit. Alege cu grijă elementele pe care te 
concentrezi în evaluare, căci veci obține doar date despre ceea ce tu consideri 
a fi relevant. 

Rolul părinţilor 

În mod ironic, părinţii opun adesea cea mai mare rezistenţă schimbărilor 
în modurile în care este evaluată munca copiilor lor. Cred că majoritatea 
părinţilor știu că notele și scorurile la teste nu reflectă învăţarea copiilor lor. 
Dar părinţii sunt atât de obișnuiți cu sistemele de notare din propriile lor 
experienţe școlare, încât se concentrează în primul rând asupra acestora. Ei își 
fac griji despre cât de bine se descurcă copilul lor în comparaţie cu copilul 
vecinilor, despre ce să-i spună bunicii și dacă fiul sau fiica lor va putea intra la 
o facultate bună. Ei își fac de asemenea griji pentru sentimentele copilului lor 
și încearcă adesea să intervină în problema notelor. 

O asemenea inițiativă poate fi contraproductivă. Dacă părinţii intervin, 
profesorul presupune că ei sunt interesați doar de îmbunătăţirea evaluării. 
Profesorul oftează în sinea lui („Iar vine doamna Walker. Nu am timp pentru 
așa ceva“), îi împacă pe părinți („Da, înţeleg ce spuneţi“) și se concentrează pe 
evitarea „părinţilor-problemă“. Profesorul nu învaţă nimic despre elev. Munca 
și evaluarea elevului rămân cum au fost. Iar părintele pleacă gândindu-se: „N- 
o să se schimbe nimic aici“. 

Profesorii pot ajuta cu adevărat în acest caz, lăsându-i pur și simplu pe 
părinţi să vorbească primii și pe îndelete — și ascultându-i cu adevărat —, 
înainte să-și argumenteze poziţia. Dar cea mai eficientă abordare este să-i 

lăsăm pe elevi să conducă ei consultările. Elevii ar trebui nu doar să participe, 
ci chiar să modereze conversațiile și să ridice întrebări importante. Atunci 
când un elev îi cere în mod direct unui profesor să-i explice de ce i-au fost 
scăzute puncte la un eseu sau cum să-și îmbunătățească munca pentru 
următoarea sarcină, este clar pentru toată lumea că elevul chiar este interesat 
să înveţe. 

În final, cel mai important instrument de care dispun părinţii, în calitate 
de susținători ai copiilor lor, este de a-i educa pe elevi să le adreseze 
profesorilor întrebările necesare. Profesorii îi vor asculta cu mai multă atenţie, 
iar elevii vor învaţa una dintre cele mai valoroase aptitudini de viaţă pentru 
etapa adultă: să-și gestioneze propria învăţare. Copiii știu deja că lumea adultă 
nu știe la fel de multe ca ei despre învățarea lor. Oferindu-le procesele de 
autogestionare, în care învaţă cum să fie mai critici cu munca lor, cum să o 
modifice pe baza reacţiilor pe care le primesc și cum să-și asume 
responsabilitatea pentru ceea ce fac, sunt create condiţiile în care copiilor să le 
pese pentru calitatea eforturilor pe care le depun. 


Evaluarea școlilor 


La nivelul întregii școli, un sistem de evaluare cu adevărat util ar trebui să 
fie suficient de cuprinzător și complet pentru a le permite conducătorilor școlii 
să vorbească într-un mod sincer cu părinții, cu profesorii și cu membrii 
comunității: „Așa stau lucrurile în școala noastră conform datelor culese dintr- 
o varietate de evaluări, aceasta înseamnă acest lucru și acesta este modul în 
care funcționează programele noastre“. Consiliul școlar ar fi de dorit să fie 
suficient de experimentat pentru a încuraja școlile să se asigure că evaluează 
ceea ce este cu adevărat important. 

Foarte puţine evaluări se conformează în prezent acestei condiţii. În 
majoritatea sistemelor școlare, la nivel local, rezultatele testelor nu sunt 
suficient de analitice pentru a le oferi conducătorilor școlilor informaţiile de 
care au nevoie pentru a lua măsuri în vederea îmbunătățirii. 

Mai mult decât atât, în SUA scorurile la teste sunt publicate în ziare. Acest 
lucru le dă o anumită impresie părinţilor, agenţilor imobiliari și politicienilor 
— corectă sau nu — despre cât de eficiente sunt școlile și cum sunt în 
comparaţie cu cele din vecinătate. În mod natural, oamenii presupun că școlile 
nu-și fac treaba dacă scorurile sunt scăzute și că fac o treabă foarte bună dacă 
scorurile sunt ridicate. Ei blamează sau laudă școlile în consecinţă. Educatorii 
încearcă să se apare, solicitând o formă de evaluare mai puţin „critică“ sau 
discreditând ideea de evaluare în sine. Dar critica este, prin definiţie, scopul 
evaluării — cuvântul „evaluare“ înseamnă „a atribui o valoare unor rezultate“. 
Nu avem nevoie de mai puţină critică sau judecată, avem nevoie de judecăți 
mai bine informate. Avem nevoie ca acestea se fie livrate mai prompt, într-un 
mod care să ducă la schimbări eficiente, ţinând totuși cont de competențele 
fiecăruia. 

Assessment In The Learning Organization 


Shifting Paradigm, coord. de Arthur L. Costa și Bena Kallick 
(Association for Supervision and Curriculum Development, 1995) 


Educatorii care își doresc să se implice în demersurile pentru îmbunătăţirea evaluării — a 
elevilor lor, a practicilor de predare și a iniţiativelor de schimbare din școli — probabil nu vor 
lăsa cartea Evaluarea în organizaţiile educaționale să adune praful pe un raft. Profesori 
provenind dintr-o varietate de discipline și niveluri educaţionale oferă exemple din experiența 
personală și strategii pentru regândirea formelor tradiționale de evaluare. Administratorii 
împărtășesc cunoștințele pe care le-au dobândit și exemple practice ale tehnicilor folosite. 
Capitolele sunt construite în formă de ghiduri practice care acoperă tehnici și instrumente 
accesibile — portofolii, feedback în spirală, autoevaluarea elevilor, noi tipuri de rapoarte de 
evaluare, exerciţii de viziune împărtășită și altele. Cartea include discuții clare despre modul în 
care teoriile și practicile susținute de Deming și Senge pot fi aplicate în arena școlilor și a 
evaluării. Deși nu a fost scrisă cu gândul la părinţi, datorită introducerilor convingătoare și 
bine redactate de la fiecare dintre secțiunile bazate pe cele cinci discipline de învăţare, cartea 
merită citită de oricine este interesat de școli ca organizaţii care învaţă. — Janis Dutton 


Pedepsiţi prin recompense 


Cum să evităm bulinele roșii, bonusurile, lauda și alte feluri de mită, de Alfie Kohn 
(trad. rom.: Multi Media Est Publishing, 2014) 


Această carte descâlcește cu răbdare fiecare prejudecată frecventă pe care noi, în calitate de 
părinți și educatori, o avem despre rolurile motivării și ale notării în învăţare. Nu avem cum să 
trecem pe lângă ideea lui Kohn: notele nu sunt doar niște substitute palide pentru o motivaţie 
adevărată, ele sunt contraproductive pentru învăţarea reală. Faptul că această afirmaţie pare 
atât de contraintuitivă nu face decât să ne arate cât de mult trebuie să ne revizuim 
mentalitatea. În propria mea instituţie, cercetăm în grupuri dacă problema constă în inflația 
notelor sau în note în sine. Kohn face o distincţie clară între notare și evaluare, subliniind 
faptul că toţi cei care învaţă au nevoie de evaluări pentru a crește, în timp ce notarea este de 
fapt distructivă. Această carte este scrisă într-un mod atât de accesibil și neacademic, încât am 
fost uimit de volumul de cercetări pe care îl folosește Kohn pentru a-și susține ideile. — 
Thomas A. Dutton 


5. Evaluare și responsabilitate 
Perspectiva unui inspector 


Steve Price 


Presiunea crescută pentru responsabilizare în școlile publice americane este 
evidentă prin concentrarea intensă pe măsurarea performanțelor elevilor. 
Școlile cu performanţe slabe sunt puse în fața soluțiilor punitive și a incriminării 
publice. Din toată această zarvă din jurul lor și din atenţia care li se acordă, am 
văzut rezultate foarte puţine spre inexistente care să indice faptul că școlile ar 
lucra la scăderea decalajelor de performanță dintre subgrupele de elevi sau că 
învățarea s-ar îmbunătăți în general pentru elevi. Dr. Price, inspector al rețelei 
școlare din Hazelwood (statul Missouri) și fost inspector al școlilor orășenești 
din Middletown, statul Ohio, chestionează consecințele nedorite ale măsurilor 
curente de responsabilizare care se bazează pe testări cu rol punitiv și își 
împărtășește munca asupra evaluării pentru învățare pe care a desfășurat-o în 
Middletown și Hazelwood. 


Într-o dimineaţă friguroasă de ianuarie 2007, un om cu o vioară a cântat 

șase fragmente din Bach în aproximativ patruzeci și cinci de minute în stația 
de metrou Washington, D.C. În acel timp, aproximativ două mii de oameni au 
trecut prin staţie, majoritatea în drum spre serviciu. Doar șase adulți s-au oprit 
să-l asculte pentru un timp foarte scurt, realizând rapid că trebuie să meargă 
mai departe. Câţiva copii au încetinit să-l asculte, dar, fără excepţie, părinţii 
lor i-au forțat să treacă mai departe. La sfârșitul acestui scurt concert, omul a 
adunat 32 de dolari de la aproximativ douăzeci de oameni care i-au lăsat bani 
în pălăria din faţa lui. Nu a observat nimeni când s-a oprit muzica și când a 
fost înlocuită de zgomotul monoton al unei stații de metrou aglomerate. Nu a 
aplaudat nimeni, talentul violonistului nu a fost recunoscut. 

Ceea ce nu știau navetiștii grăbiţi care au trecut prin staţie în acea zi era că 
Washington Post realiza un experiment social. Violonistul era Joshua Bell, unul 
dintre cei mai mari muzicieni din lume. El a cântat la o vioară în valoare de 3,5 
milioane de dolari câteva dintre cele mai complexe piese muzicale scrise 
vreodată. Cu două zile înainte, Joshua Bell susținuse un concert cu toate 
biletele epuizate într-un teatru din Boston, unde preţul biletelor a fost în 
medie de 100 de dolarii. 

Pornind de aici, putem să punem și noi câteva întrebări în legătură cu 
evaluarea școlilor. În mediul obișnuit al sălilor de clasă, la o oră nepotrivită, 
percepem oare frumusețea — adică talentele speciale și darurile elevilor? 
Recunoaștem talentul într-un context mai puţin comun? Apelul exagerat la un 
curriculum cu standarde înguste și la o evaluare corespunzătoare a devenit un 
context familiar, fiind dificil pentru educatori să recunoască talentul dincolo 
de acel cadru. Acest lucru este des întâlnit în școlile cu performanţele cele mai 
slabe de pe tot teritoriul SUA. 

Pe scurt, atunci când căutăm performanţe specifice pe baza unor evaluări 
înguste, clasa — adică exact locul de la care ne-am aștepta să hrănească și să 
descopere talentele elevilor noștri — devine un „context improbabil“ și un 
„moment nepotrivit“ pentru a găsi acele performanţe. 


O definiţie îngustă a succesului 

să ne gândim la contextul în care mulți profesori din școlile cu cele mai 
slabe performanţe, amplasate cu preponderență în comunitățile urbane sărace 
și în cele cu un statut socioeconomic scăzut, văd universul clasei lor. Ei sunt 
puși în faţa unei presiuni enorme ca elevii lor să obțină performanţe bune la 
testele standardizate pentru că în funcţie de acestea vor fi evaluați și ei, ca 
profesori. Programa școlară include în primul rând standardele care vor fi 
testate (deci conţinutul din materiile de bază), diminuând implicit importanţa 
restului de oportunităţi ample de învăţare de care ar putea profita elevii în 
viața lor școlară. Pentru a se asigura că acel conţinut este acoperit, lecţiile sunt 
adesea prescrise și lasă foarte puţin spaţiu pentru improvizație sau pentru 
inspiraţie. Și ca și cum acest lucru nu ar fi suficient, elevii aduc în sala de clasă 
probleme ce ţin de rasă, clasă socială și limbă maternă, care adesea îi 
frustrează pe profesori. Astfel, profesorii îi văd pe elevi ca pe niște probleme 
ce trebuie „reparate“ și „remediate“ în loc să-i vadă ca pe niște indivizi unici 

care aduc daruri și talente în clasă. În aceste circumstanţe, elevii sunt blamaţi 
că nu învaţă la un nivel acceptabil, iar sistemul adoptă o mentalitate de 
„învinovăţire a victimei“. 

Dacă darurile și talentele nu sunt evidente și dacă nu sunt dezvoltate în 
„contextele anticipate“, vom fi condamnaţi la folosirea continuă a unui model 
al deficitului, direcționat spre remedierea și „repararea“ elevilor. Vom pierde 
multitudinea de oportunităţi și posibilităţi chiar din cadrul comunităţilor de 
elevi pe care ne angajăm să-i ajutăm. Modelul actual al învățământului 
încurajează profesorii și administratorii să definească problemele, să caute 
soluţii rapide și să atribuie cuiva vina. Mă tem că aceste „contexte anticipate“ 
în multe clase au făcut invizibile multe dintre darurile și talentele elevilor cu 
cele mai slabe performanţe, calități care trebuie relevate dacă vrem să-i 
ajutăm pe acești copii1%. 

În cazul în care credeţi că funcţia învăţământului este ca elevii să obțină 
scoruri înalte și să se descurce mai bine la școală, atunci majoritatea școlilor 
cu performanţe înalte din țară sunt proiectate perfect pentru a obține acele 
rezultate și vor fi considerate de succes în cadrul sistemului actual de 
responsabilizare pentru calitatea rezultatelor. Din păcate, acest sistem nu 
funcţionează, ceea ce afectează din ce în ce mai mulţi elevi. Ca în arhetipul 
„Succesul pentru cei de succes“ (Partea a X-a, cap. 3), școlile care dau dovadă 
de performanţe deosebite la testele impuse vor fi recompensate cu noi resurse, 
în timp ce școlile care nu au atâta succes vor continua să se confrunte cu 
problema resurselor împuţinate. 

Timp de șapte ani, în calitate de inspector școlar al școlilor orășenești din 
Middletown, m-am confruntat cu sistemul de evaluare bazat pe standarde 
înalte al statului Ohio — un sistem folosit pentru a judeca succesul sau eșecul 
elevilor noștri și al școlilor noastre. Înțelegeam și susțineam în întregime 
nevoia școlilor noastre de a fi responsabile în fața comunităţii. Dar, în același 
timp, vedeam de asemenea presiunea intensă pe care o resimțeau profesorii și 
administratorii, temându-se că școlile lor vor fi etichetate ca slabe calitativ. 
Inevitabil, această presiune a dus la o concentrare îngustă a programei școlare 
pentru a accentua și a preda ceea ce se dădea la testele standardizate. 
Evaluările din sala de clasă au devenit mai curând sumative și mult mai puţin 
formative. După părerea mea, această focalizare împiedica în realitate, cadrele 
didactice de la a evalua nevoile reale de învăţare ale elevilor. 

În fiecare an, eu împreună cu restul personalului descompuneam datele 
din testele naţionale în arii de conţinut pentru a identifica acele domenii ale 
programei noastre educaţionale care funcționau și pe cele care aveau nevoie 
de mai multă atenţie. Adesea erau proiectate soluţii rapide și urgente în forma 
unor noi programe de matematică și de citire, a unor evaluări pe termen scurt 
sau a altor evaluări care promiteau să redreseze școlile care eșuau. Acele 
soluţii rapide și simple, însă, ne distrăgeau atenţia de la o examinare în 
profunzime a organizaţiei noastre — o investigaţie care ar fi putut scoate la 
suprafață chiar modul de gândire care stătea la baza rezultatelor noastre 

slabe. În schimb, atunci când rezultatele testelor rămâneau dezamăgitoare, se 
putea arunca vina asupra noilor programe și a personalului responsabil de 
implementarea acelor schimbări la nivel de programă. 

De asemenea, prin descompunerea conţinutului pe subgrupe de elevi 
(după criterii rasiale, de gen, socioeconomice) pentru a identifica elevii care 
aveau nevoie de susținere corectivă, atenţia nu se mai îndrepta spre sistem, ca 
fiind cauza problemei, și era plasată direct pe umerii unor grupe specifice de 
elevi din sistemul nostru școlar. Această relocare a vinei era întărită în 
continuare de folosirea evaluărilor sumative la clasă care erau variante în mic 
ale examenului naţional. Profesorii și elevii aveau parte extrem de rar de 
evaluarea „pentru“ învăţare, așa cum este promovată de Rick Stiggins — el 
vorbește despre acele evaluări care nu sunt critice și care sunt folosite să ofere 
informații în timp util, care să creeze o fundaţie valoroasă pentru învăţarea 
elevilor. (Vezi și Partea a X-a, cap. 4.) 

Definirea succesului elevilor în termeni înguști a secătuit de puteri clasele 
din multe comunități. Educatorii, comunităţile, părinţii și elevii au fost făcuţi 
să creadă că lucrul cel mai important este să treacă testul standardizat care 
măsoară un număr limitat de conţinuturi de bază. Elevii noștri au fost 
constrânși de nevoia de a avea rezultate bune la examenele anuale, astfel fiind 
practic imposibil pentru ei să-și împărtășească și să-și descopere adevăratele 
daruri și talente. Sistemul nostru de evaluare la clasă reflectă nevoia de a 
obţine rezultate bune la examenele naţionale și uită să utilizeze întreaga gamă 
și abundență de evaluări care sunt disponibile pentru profesorii noștri. 

Pe scurt, practicile noastre curente de responsabilizare, bazate în primul 
rând pe rezultatele de la teste, întăresc fără să-și dea seama un sistem care 
îngustează învăţarea tuturor elevilor. Eu nu susțin eliminarea testelor 
standardizate, ci o echilibrare a acestor ierarhii cu o atenţie sporită și o 
investiţie în evaluări de calitate care să stimuleze predarea și învăţarea. După 
cum afirma Elliot Eisner: „Funcţia învățământului este de a-i pregăti pe elevi 
să se descurce mai bine în viaţă. Ceea ce învaţă elevii în școală ar trebui să fie 
mai relevant decât programa limitatoare a școlilor“1%. 


Evaluarea pentru învăţare 


Este nevoie de o investiție semnificativă de resurse pentru a contrabalansa 
sistemul actual de testare cu evaluări eficiente la clasă. Primul pas ar fi ca 
profesorii să fie ajutați să cunoască mai multe despre evaluare. Trebuie să 
punem la dispoziţie mijloacele pentru a preda și a evalua o gamă mai largă de 
obiective de învăţare, dincolo de sfera îngustă a celor măsurate de testele 
naționale. Este important să implementăm un sistem în care predarea, 
învăţarea și evaluarea să fie un tot unitar integrat la nivelul clasei. 

În sistemul școlar din Middletown, am folosit conceptul lui Rick Stiggins de 
evaluare pentru învățare, care ne-a ghidat în activitatea noastră1%. Rick ne-a 
ajutat să înțelegem că: 

Evaluarea pentru învăţare transformă procesul de evaluare din clasă și rezultatele acestuia 
într-o intervenţie educaţională menită să faciliteze (nu doar să monitorizeze) învăţarea 

elevilor. Această abordare conștientizează importanţa deciziilor educaţionale luate de elevi și 

de profesorii lor lucrând în echipă. Evaluarea pentru învăţare îi motivează pe elevi, ajutându-i 

să se observe singuri în ce fel se pot îmbunătăţi, ajutându-i deci să vadă că reușita le este 

accesibilă dacă vor continua să se străduiască. 

Stiggins descrie sistemul nostru actual de evaluare ca pe unul bazat pe 
recompense și pedepse. Elevilor li se spune pe tot parcursul vieţii lor școlare 
că trebuie să învețe din greu pentru a se descurca bine la teste. Dacă te vei 
descurca bine la teste, vei obține note bune. Dacă vei obţine note bune, vei 
intra la o facultate bună și ţi se vor întâmpla lucruri bune atunci când vei 
încerca să-ţi găsești un loc de muncă. Și reversul este la fel de valabil. Dacă nu 
înveţi din greu, nu te vei descurca bine la teste și vei obține note proaste. Nu 
vei intra la o facultate bună și ţi se vor întâmpla lucruri rele. Atunci când 
majoritatea dintre noi închidem ochii și ne gândim la vremea pe când eram la 
școală și la sentimentele pe care le aveam înaintea unui test important, nu 
evocăm deloc sentimente calde și încrezătoare. Ne amintim de obicei de frica 
și golul din stomac și de consecinţele negative care ne-ar fi așteptat în cazul 
unei performanțe slabe. Acest sistem al recompensei, pedepsei și fricii 
funcționează pentru unii elevi, dar din ce în ce mai mulți încep să se simtă 
neajutoraţi și să renunţe să mai încerce. Ei ajung să creadă că succesul nu le 
este accesibil. 

Evaluarea pentru învăţare pleacă de la finalitatea pedagogică: înainte de a 
începe predarea, trebuie creată o viziune clară despre ce fel de elevi vrem să 
avem atunci când ei vor absolvi un curs, un an școlar și apoi școala. Această 
imagine dezirabilă a elevilor include aptitudini și cunoștințe măsurate de 
standardele noastre naţionale, dar ar trebui de asemenea să ţină cont și de alte 
obiective valoroase pe care le considerăm importante pentru a crește niște 
cetățeni complet și de deplin funcționali în societatea noastră. Ar trebui inițiat 
un proces colaborativ care să implice comunitatea, părinţii, personalul școlii și 
elevii, pentru a identifica obiectivele de cunoaștere, aptitudinale, de 
performanţă și pe cele referitoare la caracter pe care ne dorim să le realizeze 
elevii noștri. 

Este deosebit de important să-i facem pe elevi parteneri în acest proces. 
Atunci când obiectivele de învăţare sunt transformate în hărţi curriculare 
întocmite într-un limbaj al adulților prietenos pentru elevi, copiii sunt capabili 
să înțeleagă mai clar învățarea de care sunt responsabili și continuitatea 
acestui proces. Se întâmplă prea des ca elevilor noștri să li se predea într-un 
mod neclar pentru ei, din care înțeleg foarte puţin ce anume trebuie să înveţe 
și care este relevanţa acestei achiziţii în viaţa lor. 

Este posibil să folosim evaluările pentru a-i motiva pe elevi — evaluări în 
legătură cu care elevii să se simtă încrezători în ce fac și nerăbdători să 
primească astfel de reacții? Este posibil să folosim evaluările pentru a reuși să 
venim cu un plus de relevanţă și claritate în învăţarea elevilor? Răspunsul este 
„da“, dar este nevoie să dedicăm eforturi și timp pentru a schimba modul de 
gândire și practicile care stau la baza sistemului actual de evaluare. 

Profesioniștii care au o cultură a evaluării identifică în primul rând scopul 

evaluării pe care o administrează. Scopul este definit atât de cei care o 
folosesc, cât și de beneficiarii acelei evaluări. În reţeaua școlară din 
Middletown, aveam trei niveluri de definire: nivelul instruirii, nivelul 
conducerii și al susținerii educaţiei și nivelul politicilor specifice. 

La nivelul instruirii, beneficiarii erau elevii, profesorii și părinții. 
Evaluările pentru învăţare sunt asociate îndeaproape cu acest nivel de 
beneficiari. Informaţiile oferite de evaluările efectuate la acest nivel sunt 
necesare în mod continuu și măsoară performanța individuală la diversele 
materii. Evaluările încearcă să răspundă la întrebările despre următorii pași 
în învăţare și despre locurile unde ar putea fi nevoie de ajutor. Acestea sunt 
folosite pentru urmărirea succesului individual și acoperirea nevoilor 
educaţionale individuale, dar și pentru evaluarea instruirii și pentru notare. 

Este esențial ca aceste evaluări să ofere o fundaţie pentru învăţarea 
elevului — o hartă a următorilor pași din procesul de învăţare. O profesoară 
le-ar putea oferi elevilor ei spre analiză modele de compuneri slabe, medii și 
excelente, pentru a-i ajuta să-și creeze o viziune împărtășită a ceea ce 
înseamnă o compunere de calitate. Profesoara folosește acest exercițiu pentru 
a contribui la creșterea competenţelor elevilor și le oferă feedbackuri 
nonformale (fără note) despre exprimarea lor scrisă care se îmbunătățește 
încontinuu. Pe măsură ce elevii învaţă ce face ca o compunere să fie slabă sau 
excelentă, ei încep să-și internalizeze conceptul despre ce este o compunere de 
calitate. Ei aplică această înțelegere în propria lor activitate și nu mai au 
nevoie ca altcineva să le spună când compunerea lor este de calitate. Am 
descoperit că astfel elevii au devenit rapid niște parteneri în procesul de 
învăţare și evaluare. 

La nivelul de leadership educaţional și de sprijin al procesului pedagogic, 
beneficiarii noștri erau administratorii și directorii de școli, respectiv 
psihologii. Informaţiile erau folosite pentru evaluarea programelor, pentru 
aprecierea profesorilor, pentru identificarea elevilor cu nevoi speciale și 
pentru alocarea de resurse. Datele ne permiteau să răspundem la întrebări 
despre calitatea instruirii și despre rezultatele dorite, despre posibilele măsuri 
de formare profesională a personalului și despre elevii care aveau nevoie de 
ajutor suplimentar. Adunam aceste informaţii prin evaluări periodice a 
performanţelor de grup. 

La nivelul politicilor educaţionale, beneficiarii includeau inspectorul 
școlar, consiliul de administraţie al școlii, organele legislative și cetăţenii în 
general. Informaţiile de care aveam nevoie presupuneau evaluări periodice 
ale performanţelor de grup la nivelul școlii, al reţelei locale și al programei 
educaționale regionale. Acestea aduceau o responsabilizare publică și căutau 
să răspundă la întrebările privind eficiența programei și a curriculei. 

Noi am dorit să formăm profesioniști în domeniul evaluării, care să 
înțeleagă clar obiectivele pe care încercau să le măsoare. Ei trebuiau să 
înţeleagă diferitele tipuri de cunoaștere, de raționament, de aptitudini, de 
rezultate, precum și obiectivele ce ţin de caracter pe care se așteptau să le 

atingă elevii. Doar astfel profesioniștii ar putea ști care opțiune de evaluare 
este cea mai potrivită pentru a măsura obiectivul dorit. Educatorii înțeleg că 
definirea obiectivului determină dacă se va folosi un anumit feedback, o 
probă, o evaluare a performanţelor sau un tip de apreciere comunicat 
personal. Ei știu cum să selecteze un eșantion de o mărime potrivită pentru 
opţiunea de evaluare aleasă și cum să minimizeze posibilele erori care pot 
exista în cadrul unei anumite opţiuni de evaluare. 

Când m-am mutat din Middletown în rețeaua școlară Hazelwood din statul 
Missouri, propria mea muncă de perfecționare în evaluare a continuat. 
Lecţiile pe care le-am învăţat în Middletown despre schimbarea 
organizațională m-au ajutat să continui această activitate în Hazelwood. 
Folosirea instrumentelor sistemice, precum aisbergul și scara inferenţelor, a 
ajutat personalul să înțeleagă mai bine și să identifice credințele și modelele 
mentale care stau la baza practicilor noastre curente de evaluare. 

Anul trecut, un comitet de îndrumare în formarea pentru evaluare a 
convocat câteva întâlniri la nivel local pentru împărtășirea diferitor viziuni 
despre evaluarea elevilor. Viziunea a problematizat modelele mentale curente 
referitoare la evaluare (blamarea victimei, concentrarea pe deficit și definirea 
îngustă a ceea ce constituie învățarea) prezente în districtul nostru școlar. A 
fost lansată o invitaţie tuturor celor care-și doreau să învețe mai multe despre 
evaluarea elevilor în vederea promovării învățării. Peste 250 de profesori au 
fost selectaţi să participe la activități de dezvoltare profesională referitoare la 
evaluare. Acest număr promite să crească, pe măsură ce primele valuri de 
voluntari au devenit propagatori și susținători ai acestor idei în instituţiile în 
care activează. Odată cu extinderea practicilor de evaluare, clasele noastre vor 
reflecta mai mult decât definiția actuală și îngustă a succesului școlar și vor 
deveni încă o dată locuri în care sunt descoperite nenumăratele daruri și 
talente cu care elevii intră pe ușa sălii de clasă în fiecare zi. 

Toate acestea pot părea copleșitoare la început, dar educatori din toată 
lumea trec prin această transformare în fiecare zi. Acest lucru le oferă elevilor 
noștri speranţa unei experienţe didactice bogate care are relevanţă în vieţile 
lor. Călătoria este plină de satisfacţii pentru profesioniștii din educaţie și 
reînvie adesea bucuria și entuziasmul predării, care au fost umbrite de o 
definiție îngustă a curriculei educaţionale și de presiunea exercitată de 
testările obligatorii. Suntem datori să facem acest efort pentru elevii noștri și 
pentru profesia noastră. 


Evaluarea scopului evaluării 
Scopul: Aceste întrebări de reflecţie te pot ajuta în calitate de profesor individual sau pot ajuta 
un grup de educatori pentru examinarea propriilor practici de evaluare la nivel de clasă și 
școală. 
e Enumeră tipurile de evaluare folosite în școala în care activezi sau în sala ta 
de clasă. Indică scopul pentru fiecare evaluare. 
e Identifică utilizările principale și beneficiarii primari ai informațiilor 
generate de evaluările pe care le-ai enumerat. 

e Cum determină structurile evaluărilor așteptările adulţilor și pe cele ale 
elevilor? 

e Care evaluări sunt folosite ca evaluări pentru învățare — evaluări care oferă 
o fundaţie eficientă pentru învățarea elevilor la clasă? 

e Care sunt aspiraţiile tale pentru învăţarea elevilor? Care sunt aspirațiile 
elevilor pentru propria învăţare? 

e Cum îi ajută pe elevi evaluările existente în a-și îndeplini acele aspirații? 
Cum îi împiedică? 

e De ce evaluări adiționale ai nevoie la oră pentru a-ţi susține aspiraţiile pe 
care le ai pentru învățarea elevilor? De ce ai nevoie pentru a le integra în 
predare? 

e Ce aspect al gândirii tale trebuie să se schimbe pentru a promova 
transformarea practicilor curente? 


6. Comportamente inteligente 
Art Costa 


În bine-cunoscuta sa cercetare asupra habitudinilor mentale, Art Costa 
cuprinde multe dintre ideile de bază ale acestei cărți — inteligențele multiple, 
valoarea înțelegerii sistemelor, importanța unei comunități de învățare — în 
cadrul unei practici participative pentru profesori și părinți. Următoarele 
„Șaisprezece comportamente“ oferă o alternativă de încredere, eficientă și 
profundă la evaluarea convenţională. Ele se deosebesc de stilurile de învățare 
prin modul în care sunt utilizate: în calitate de criterii de evaluare a dezvoltării 
intelectuale a elevilor, a copiilor noștri și a noastră. Atunci când sunt aplicate 
gândirea sistemică, învăţarea în echipă și viziunea împărtășită, aceste 
comportamente intră în acţiune. Costa, profesor emerit în științele educației la 
Universitatea Sacramento din California, este codirector al Institutului pentru 
Cercetarea Habitudinilor Mentale din Westport, Connecticut.1%5 


Atunci când îi învăţăm pe oameni să gândească, nu suntem interesaţi doar 
de răspunsurile pe care le știu. Vrem să-i observăm îndeaproape atunci când 
nu cunosc răspunsul. Rezolvarea unei probleme necunoscute, care te pune în 
dificultate, implică toate abilităţile pe care le numim inteligenţă: raționament 
strategic, reflecţie, perseverenţă intelectuală, creativitate și măiestrie. (V. și 
Partea a VII-a, cap. 4.) 

Astfel, cel mai bun mod de a aduna date despre progresul elevilor este să 
ne angajăm în observarea lor. Pe măsură ce elevii interacționează cu 
problemele de zi cu zi din viaţa reală — în școală, pe terenul de joacă, singuri 
și împreună cu prietenii lor —, ei își demonstrează dezvoltarea inteligenţei. 
Dacă vrei cu adevărat să cunoști abilitățile unui copil, nu te baza pe testele 
standardizate; ţine evidența acţiunilor spontane ale copilului, reține amănunte 
anecdotice și exemple ale expresiilor sale scrise și vizuale. 

Dar la ce ar trebui să fim de fapt atenţi? Pe baza muncii a șase cercetători- 
cheie ai creativităţii și inteligenţei, par să existe cel puţin șaisprezece 
caracteristici-cheie ale dezvoltării intelectuale, pe care profesorii și părinţii le 

pot observa și înregistra. Caracteristicile din această listă par să reapară, iar și 
iar, printre oamenii care și-au dezvoltat abilitățile de gândire: mecanici, 
profesori, antreprenori, vânzători, părinţi de succes și indivizi performanțţi din 
toate domeniile vieţii. 


1. Perseverența 


Elevii se dau adesea bătuţi atunci când soluţia unei probleme nu apare 
imediat. Ei își mototolesc lucrările și le aruncă. „Nu pot face asta“, spun ei, 
„este prea greu.“ Sau scriu un răspuns la întâmplare, doar pentru a finaliza 
sarcina cât mai repede. Le lipsește capacitatea de a analiza problema, de a 
dezvolta o strategie prin care să o abordeze. 

Atunci când elevii dovedesc perseverenţă, ei încep să folosească strategii 
alternative în rezolvarea de probleme. Dacă descoperă că o strategie nu 
funcționează, ei știu cum să facă un pas în spate și să încerce altă strategie, 
luând-o din nou de la început, dacă este necesar. În timp, ei își dezvoltă 
metode sistematice pentru analizarea problemelor. Ei știu cum să înceapă, ce 
pași trebuie făcuţi, ce date trebuie obţinute sau strânse. Și știu cum să-și 
continue drumul, fără a-și pierde motivaţia, până când află mai multe lucruri 
despre problemă1%. 


2. Controlul impulsivității 


Adesea, elevii trântesc primul răspuns care le vine în minte. Câteodată îl 
strigă sau încep să lucreze fără a înţelege pe deplin cerinţele. Ei pot accepta 
prima sugestie care li se dă sau pot acționa conform primei idei care le trece 
prin cap. Dar pe măsură ce-și rafinează inteligenţa, ei învaţă să ia în 
considerare alternativele și consecinţele câtorva decizii posibile. Atunci vedem 
că ei fac mai puţine tăieturi în lucrările lor, adună mai multe informaţii 
înainte de a începe să lucreze la o temă, reflectează asupra răspunsurilor 
înainte să înceapă să vorbească, plănuiesc o strategie pentru rezolvarea unei 
probleme și ascultă puncte de vedere alternative!%. 


3. Ascultarea cu înţelegere și empatie 


Unii psihologi cred că abilitatea de a asculta altă persoană, de a empatiza 
cu aceasta și de a-i înțelege punctul de vedere este una dintre cele mai înalte 
forme ale comportamentului inteligent. Indicatorii comportamentelor de 
ascultare includ: să fii capabil să parafrazezi ideile altei persoane, să 
empatizezi (să identifici semne ale sentimentelor sau ale stării emoţionale ale 
altei persoane din limbajul oral sau din limbajul corpului) și să poţi exprima 
cu acuratețe concepțiile, emoţiile și problemele altei persoane. Jean Piaget a 
numit acestă capacitate „depășirea egocentrismului“1%. 

Copiii care n-au dezvoltat această formă a inteligenţei vor ridiculiza, vor 
lua în râs sau vor discredita ideile altor elevi. Știm că abilităţile lor de 
ascultare se îmbunătăţesc atunci când pot da dovadă de o înţelegere a ideilor 
sau a sentimentelor celuilalt, parafrazându-le cu acuratețe. Ar trebui să 
observăm când elevii spun: „Hai să încercăm ideea lui Shelley, să vedem dacă 
funcţionează“ sau „Lasă-mă să-ţi arăt cum a rezolvat Gina această problemă și 

apoi îţi voi arăta și cum am rezolvat-o eu“. 


4. Gândirea flexibilă 


Unor elevi le este dificil să ia în considerare punctele de vedere alternative. 
Modul lor de a rezolva o problemă pare a fi singurul posibil. Răspunsul lor este 
singurul răspuns corect. În loc să fie atrași de procesul găsirii răspunsului, ei 
sunt mai interesaţi să știe dacă răspunsul lor este corect. Incapabili să susțină 
un proces mai lung de rezolvare a problemelor, ei evită situaţiile ambigui. O 
nevoie de siguranță prevalează asupra înclinaţiei spre îndoială. Se ţin ferm pe 
poziția lor și încep să reziste influențelor din partea oricăror date sau 
raționamente care le-ar putea contrazice credințelei. 

Pe măsură ce elevii devin mai flexibili în gândire, ei pot fi auziţi luând în 
considerare, exprimând sau parafrazând punctele de vedere sau 
raționamentele altor oameni. Ei pot propune mai multe moduri de rezolvare a 
problemelor și pot evalua meritele și consecinţele acestora. Ei folosesc cuvinte 
și expresii ca „totuși“, „pe de altă parte“ sau „dacă privim din altă perspectivă“. 
În timp ce își dezvoltă progresiv un set de principii morale după care își 
conduc propriul comportament, ei pot de asemenea să se răzgândească în 
lumina unor date, argumente sau raționamente convingătoare. Această 
abilitate le facilitează soluţionarea conflictelor prin compromis, exprimarea 
deschiderii la ideile altora și căutarea unui consens. 

5. Metacogniţia (gândirea despre propria gândire) 

Unii oameni nu sunt conștienți de propriul proces de gândire. Atunci când 
sunt întrebaţi „Cum rezolvi această problemă?“, ei ar putea răspunde: „Nu 
știu. O fac pur și simplu“. Ei nu pot descrie pașii mentali care i-au dus la 
rezolvarea problemei sau cum se așteaptă să procedeze în continuare. Ei nu 
pot transforma în cuvinte imaginile vizuale pe care le au în minte. Este dificil 
pentru ei să planifice, să reflecteze și să evalueze calitatea propriilor abilități și 
strategii de gândirei!. 

Atunci când elevii devin mai conștienți de propria gândire, ei pot descrie 
ce se petrece în capul lor, ce știu deja în comparaţie cu ce au nevoie să știe, ce 
informaţii le lipsesc și cum plănuiesc să obţină acele date. Înainte să înceapă 
să rezolve o problemă, ei pot descrie planul lor de acţiune, pașii pe care îi vor 
urma și pot spune unde se află în acest proces. În retrospectivă, ei pot trasa 
căile și pasajele întunecate prin care au trecut în drumul spre soluţionarea 
problemei. 

Îi auzim folosind cuvinte și expresii ca „Am o ipoteză...“ sau „Teoria mea 
este...“ sau „Atunci când compar aceste puncte de vedere...“ sau „Rezumând...“ 
sau „Supoziţiile după care mă conduc aici sunt...“ 


6. Tendinţa către acuratețe și precizie 


Elevii sunt adesea absenţi atunci când își predau lucrările completate. 
Când sunt întrebaţi dacă și-au verificat lucrarea, ei spun: „Nu, dar am 
terminat-o“. Ei par să fie foarte puţin înclinați să reflecteze asupra acurateţei 
muncii lor, să se întrebe cât de preciși au fost, să se mândrească apoi cu 
*****xebook converter DEMO Watermarks******* 


realizările lor. Dorinţa de a termina este mai puternică decât interesul lor 
pentru îmbunătăţire. Atunci când li se dezvoltă dorința de acuratețe, ei își 
alocă mai mult timp pentru a-și verifica testele și lucrările. Ei devin mult mai 
conștienți de importanţa precizieiii! și clarităţii. Dacă vor să verifice calitatea 
muncii pe care au depus-o, ei se vor întoarce la regulile inițiale pe care 
trebuiau să le urmeze și la criteriile de care trebuiau să ţină cont: au respectat 
natura și cerinţele problemei? 


7. Chestionarea și ridicarea de probleme 


Una dintre caracteristicile care îi deosebesc pe oameni de alte forme de 
viaţă este înclinația noastră înspre a găsi probleme pe care să le rezolvăm. 
Totuși, elevii așteaptă adesea ca alţii să pună întrebări în locul lor. Uneori se 
abțin de la a veni cu întrebări, de frică să nu pară ignoranţi. În timp, pe 
măsură ce elevii își dezvoltă inteligența, ar trebui să apară un transfer 
observabil de la întrebările și problemele generate de profesor la cele generate 
de elev. Mai mult decât atât, tipurile de întrebări pe care le adresează elevii ar 
trebui să se schimbe și să devină mai specifice și mai profunde. De exemplu, ei 
vor cere date care să susțină concluziile și asumpţiile celorlalți: „Ce dovezi ai?“ 
sau „Cum știi că acest lucru este adevărat?“ Vor fi ridicate mai multe probleme 
ipotetice: „Ce crezi că s-ar întâmpla dacă...“ sau „Dacă acest lucru lucru este 
adevărat, atunci...2“ 

Vrem ca elevii să recunoască discrepanţele și fenomenele din mediul lor și 
să cerceteze cauzele acestora. „De ce torc pisicile?“ „Cât de sus pot zbura 
păsările?“ „De ce părul de pe capul meu crește atât de repede, iar părul de pe 
mâini și de pe picioare crește atât de încet?“ „Ce s-ar întâmpla dacă am pune 
apă sărată într-un acvariu cu apă dulce?“ „Care ar fi niște soluţii alternative, în 
afară de războaie, pentru conflictele internaţionale?“12 


8. Inspirarea din cunoștințele și experienţele anterioare 

De prea multe ori, elevii încep fiecare sarcină nouă de parcă ar fi pentru 
prima dată. De multe ori, profesorii sunt consternaţi atunci când le sugerează 
elevilor să-și amintească bunăoară cum au rezolvat o problemă similară în 
trecut, iar ei nu-și mai amintesc; este de parcă nu ar mai fi auzit de o 
asemenea problemă. Elevii care nu gândesc mecanic, în schimb, învaţă din 
experiență. Ei pot abstractiza semnificația dintr-o experienţă, o pot reține și o 
pot aplica în experiența următoare. Se poate observa că elevii își dezvoltă 
această abilitate atunci când spun „Asta îmi amintește de...“ sau „Asta este la 
fel ca atunci când eu...“ Analogiile și referințele la experienţele anterioare sunt 
parte a explicaţiilor lor. 

Probabil, scopul final al predării este ca elevii să aplice cunoștințele 
dobândite în școală, în situaţiile din viaţa reală și în alte domenii. Totuși, 
descoperim că, deși elevii pot trece testele de aptitudini la matematică, adesea 
le este dificil, de exemplu, să decidă dacă să cumpere șase obiecte cu 2,39 
dolari sau șapte cu 2,86 dolari de la supermarket. 

Când părinții și profesorii spun că îi văd pe elevi folosind cunoștințele din 

școală atunci când sunt acasă sau în timpul altor ore, știm că elevii sunt 
capabili să le transfere dintr-un domeniu într-altulii:. De exemplu, povestea un 
părinte, în timpul unei petreceri fiica lui i-a invitat pe prietenii ei să facă un 
brainstorming al activităţilor și jocurilor pe care le preferau. (Asta s-a 
întâmplat după ce a învăţat la școală despre respectiva tehnică.) În mod 
similar, un profesor din atelierul de tâmplărie a descris modul în care un elev 
a oferit voluntar un plan de a măsura cu acuratețe o bucată de lemn înainte de 
a o tăia: „Măsoară de două ori și taie o dată“ — o axiomă învățată la ora de 
matematică. 


9. Creare și inovare 

Toate ființele umane au capacitatea de a genera produse, soluții și tehnici 
noi, originale, istețe sau ingenioase — dacă acea aptitudine este dezvoltată. 
Fiinţele umane creative încearcă să găsească soluţiile problemelor în mod 
diferit, examinând posibilităţile alternative din mai multe unghiuri. Ei tind să 
se pună în diferite posturi folosind analogii, începând de la o viziune și 
mergând în sens invers, imaginându-și că ei sunt obiectul în cauză!t. Oamenii 
creativi își asumă riscuri și extind adesea graniţele limitelor percepute. Ei sunt 
motivaţi mai mult din interior decât din exterior, lucrând la sarcină mai 
degrabă de dragul frumuseţii provocării decât de dragul recompenselor 
materiale. Oamenii creativi sunt deschiși la critici. Ei își prezintă munca în faţa 
altora pentru a fi judecată și caută răspunsuri în dorinţa de a-și perfecționa 
tehnica. Ei nu se mulțumesc cu situaţia de fapt. Ei aspiră în mod constant spre 
mai multă fluenţă, elaborare, noutate, chibzuinţă, naturalețe, perfecționare, 
frumuseţe, armonie și echilibru. 


10. A gândi și a comunica în mod clar și precis 


Limbajul unora dintre elevi este confuz, vag sau imprecis. Ei spun despre 
evenimente că sunt „ciudate“, „drăguţe“ sau „în regulă“; ei le numesc „chestii“, 
„porcării“ sau „lucruri.“ Ei folosesc substantive și pronume vagi („Ei mi-au 
spus s-o fac“; „Toată lumea are din asta“) și comparații indeterminate („Sucul 
acesta este mai bun“, „Îmi place mai mult“.) 

Pe măsură ce limbajul elevilor devine mai precis, îi auzim folosind cuvinte 
descriptive pentru a distinge caracteristicile. Ei se referă la obiecte sau la 
evenimente folosind analogii: „în formă de semicerc“; „ca un papion“it. Fi 
oferă criterii pentru judecăţile lor de valoare, exprimând în mod explicit de ce 
cred că un produs este mai bun decât altul. Ei vorbesc în propoziții complete; 
ei oferă argumente care le susțin ideile; ei elaborează și definesc operaţional 
termenii pe care îi folosesc. Exprimarea lor orală și scrisă devine concisă, 
descriptivă și coerentă. 


11. Culegerea datelor prin toate simțurile 


Informaţiile intră în creier prin căile noastre senzoriale. Pentru a cunoaște 
un vin, el trebuie băut; pentru a cunoaște un rol, el trebuie interpretat; pentru 
a cunoaște un joc, el trebuie jucat; pentru a cunoaște un dans, el trebuie 
executat; pentru a cunoaște un obiectiv, el trebuie vizualizat. Cei ale căror căi 

senzoriale sunt deschise, agere și ascuţite absorb mai multe informaţii din 
mediu decât cei ale căror căi sunt ofilite, imune și ignorante. 

Îi vedem pe copiii mici folosindu-și toate simţurile atunci când ating, simt 
și pipăie obiectele din mediul lor. Ei pun lucrurile în gură. „Citește-mi o 
poveste“, spun ei iar și iar. Cu același entuziasm, ei interpretează roluri în care 
ei chiar „sunt“ ceea ce interpretează: un pește sau o remorcă, sau un tată. 
„Lasă-mă să văd“, cer ei. „Vreau să o simt. Lasă-mă s-o încerc. Lasă-mă s-o ţin 
și eu.“ 

Pe măsură ce se maturizează, inteligența lor se relevă prin modul în care 
rezolvă probleme folosindu-și simţurile. Ei fac observaţii, adună date, 
experimentează, manipulează, inspectează, intervievează, vizualizează, fac 
jocuri de rol, ilustrează și construiesc modele. Ei folosesc o serie de cuvinte 
referitoare la simţuri: „Simt că...“ „Acest lucru mă atinge...“ „Aud ideea ta...“ 
„Îmi lasă un gust amar...“ „Poţi să-ţi imaginezi asta?“116 


12. Simţul umorului 


Zâmbetele și râsul sunt reacții umane excepţionale. La nivel fiziologic, 
acestea cauzează încetinirea pulsului, secreția endorfinelor și niveluri ridicate 
de oxigen în sânge. S-a descoperit că acestea susţin o gândire de nivel superior 
și eliberează creativitatea. Unii elevi nu și-au dezvoltat pe deplin simţul 
umorului. Ei ar putea râde la umorul vizual de tip „cucu-bau“ sau ar putea 
râde de alții. Dar ei nu pot aprecia umorul dintr-o poveste sau dintr-o remarcă 
despre condiția umană." 

Oamenii care se comportă inteligent au abilitatea de a percepe situațiile 
dintr-o perspectivă originală, adesea umoristică. Ei valorizează mai mult 
faptul că au simțul umorului; ei apreciază mai mult umorul altora; și pot 
vedea partea amuzantă din situaţii. Le place foarte mult să găsească 
incongruenţe și au acea mentalitate excentrică specifică celor care rezolvă 
problemele în mod creativ. 


13. A reacţiona cu uimire și admiraţie 

Unii copii și adulţi evită problemele. „N-am fost niciodată bun la ghicitori“, 
spun ei. Ei nu se înscriu la cursuri de matematică sau la alte materii școlare 
„grele“ din cele opționale. Ei percep gândirea ca pe o muncă grea și se sustrag 
din situaţiile pe care le consideră „prea solicitante“. 

Elevii care se comportă inteligent își dezvoltă nu doar abilitatea de a-și 
folosi deprinderile cognitive, ci și bucuria de a rezolva probleme. Ei caută 
probleme pe care să le rezolve. Ei inventează probleme, le cer de la alţii și le 
rezolvă din ce în ce mai independent, fără ajutorul sau intervenţia vreunui 
adult. Afirmațiile ca „Nu-mi spune răspunsul; pot să-l găsesc singur“ indică o 
autonomie crescută. Acești elevi vor învăţa pe tot parcursul vieții. 

Cel mai important comportament aici este abordarea lumii cu entuziasm și 
deschidere. Îi observăm pe copii reflectând asupra schimbării formei unui 
nor? Fiind fermecaţi de deschiderea unui boboc de floare? Găsind o intrigă în 
geometria unei pânze de păianjen sau arătând exaltare față de coloritul 

aripilor unei păsări colibri? Recunoscând ordinea și logica unui proces chimic 
sau privind cu seninătate către constelații îndepărtate? 

Pe măsură ce avansează spre clasele superioare, copiii care dau dovadă de 
acest tip de comportament intelectual găsesc mai multă plăcere în gândire. Pe 
măsură ce problemele pe care le întâlnesc devin mai complexe și simţurile lor 
captează mai multe din ritmul, tiparele, formele, culorile și armonia 
universului, curiozitatea lor devine mai puternică. Ei dau dovadă de mai mult 
respect pentru rolurile și valorile altor ființe umane; manifestă mai multă 
compasiune față de alte forme de viaţă; percep valoarea și unicitatea tututor 
oamenilor și lucrurilor care le ies în cale. Uimirea, admiraţia, pasiunea — 
acestea sunt premisele gândirii superioareită. 


14. Gândirea interdependentă 


Noi suntem ființe sociale. Ne adunăm în grupuri, ni se pare că e ceva 
terapeutic să fim ascultați, ne alimentăm cu energie unii de la alţii și căutăm 
reciprocitate. Probabil cel mai intelectual comportament pentru cetăţenii 
secolului douăzeci și unu și din viitor va fi o abilitate crescută de a gândi în 
tandem cu alţii. Rezolvarea problemelor a devenit atât de complexă, încât 
nimeni nu o mai poate face de unul singur. Nimeni nu are acces la toate datele 
necesare pentru a lua decizii importante; nicio persoană nu poate lua în 
considerare la fel de multe alternative ca un grup de oameni. Lucrul în 
grupuri necesită abilitatea de a justifica idei și de a testa fezabilitatea 
strategiilor de soluționare raportându-ne la alții. 

Elevii nu vin întotdeauna la școală știind deja cum să lucreze eficient în 
grupuri. Ei ar putea da dovadă de competitivitate exagerată, de îngustime a 
punctelor de vedere, de egocentrism și criticism la adresa valorilor, emoțiilor 
și credințelor celorlalți. Aptitudinile de cooperare trebuie predate în mod 
direct și exersate în mod repetat. Ascultarea, căutarea consensului, renunțarea 
la o idee pentru a lucra cu ideea altei persoane, empatia, compasiunea, 
abilitățile de conducere, cunoașterea modurilor de susținere a eforturilor de 
grup — toate sunt comportamente definitorii pentru ființele umane 
inteligenteliS. 


15. Asumarea responsabilă a riscurilor 


Oamenii inteligenţi par să aibă o pornire aproape incontrolabilă de a 
merge dincolo de limitele stabilite. Lor nu le convine confortul; ei „trăiesc la 
limita capacităţilor lor“. Ei par nerăbdători să se implice în situaţii ale căror 
rezultate nu le sunt cunoscute. Ei acceptă confuzia, nesiguranța și riscurile 
ridicate de eșec, ca parte a procesului normal al vieţii, și învaţă să privească 
piedicile ca fiind interesante, provocatoare și generatoare de creștere. 

Totuși, ei nu se comportă impulsiv. Riscurile lor sunt atent cumpănite. Ei se 
bazează pe cunoștințele anterioare, se gândesc la consecinţe și au un simţ bine 
antrenat a ceea ce este adecvat. Ei știu că nu toate riscurile merită asumate. Ei 
își dezvoltă o capacitate de asumare inteligentă a riscurilor — o încrucișare a 
intuiţiei, a cunoștințelor anterioare și a unei disponibilități de a face față 

noilor încercări. 

Sunt două tipuri de riscuri: cel de tipul investiţional și cel de tipul 
aventurii. Atunci când sunt abordaţi ca să-și asume riscul de a investi într-o 
afacere nouă, majoritatea capitaliștilor acţionează cu grijă. Ei studiază pieţele, 
analizează cât de bine sunt organizate planurile de afaceri și studiază 
proiecţiile economice. Dacă la final decid să-și asume un risc, acesta este unul 
bine gândit. Acesta este riscul de tip investiţional. 

Riscul de tipul aventurii implică spontaneitate și dorința de a face o 
încercare pe moment. Aventurierii vor face această încercare doar dacă știu — 
din experiența anterioară sau de la grupul lor de sprijin — că această 
activitate nu le va pune viaţa în pericol sau că vor fi suficient de protejaţi față 
de eventualele daune. Oamenii care își asumă riscuri mari în acest mod își 
dezvoltă abilitatea de a acționa mai mult, adesea mai mult decât au crezut la 
început că pot. 

Unii elevi par a fi ezitanţi să-și asume orice fel de riscuri. Ei au rețineri în 
timpul jocurilor, dar și față de a învăţa lucruri noi și a lega noi prietenii, 
pentru că frica lor de eșec este mult mai mare decât experienţa lor, în investiţii 
și aventuri. O voce din interiorul lor le spune: „Dacă încerci și greșești, vei 
părea că ești prost“. Cealaltă voce care le-ar putea spune „Dacă nu încerci, nu 
vei ști niciodată“ este blocată de frică și neîncredere. 

Atunci când cineva ezită să-și asume riscuri, el se confruntă constant cu 
oportunități ratate. Dar pe măsură ce elevii devin mai dispuși să riște, ei devin 
capabili de a fi diferiți, mergând împotriva curentului, gândindu-se la idei noi 
și testându-le împreună cu colegii și cu profesorii lor. Ei au mai multe șanse să 
cunoască succesul într-o eră a inovării și a incertitudinii, pentru că învaţă să-și 
asume riscuri în mod eficient și prin experiențe repetate.12 


16. Învăţarea continuă 


Oamenii inteligenţi sunt într-o stare continuă de învăţare. Încrederea lor, 
în combinaţie cu spiritul lor curios, le permite să caute în mod constant căi noi 
și mai bune. Ei tind mereu spre perfecţionare, mereu cresc, mereu învaţă, se 
schimbă și evoluează tot timpul. Fi abordează problemele, situaţiile, 
tensiunile, conflictele și circumstanţele ca pe niște oportunități valoroase de 
învăţare. 

Un mare mister despre oameni este de ce adesea noi abordăm 
oportunitățile de învăţare cu frică în loc să le întâmpinăm cu curiozitate și 
uimire. Se pare că ne simţim mai bine atunci când știm decât atunci când 
învăţăm. Ne apărăm înclinațiile, credinţele și depozitele de cunoștințe în loc să 
invităm necunoscutul, spiritul creativ și inspiraţia. Fiind siguri și închiși avem 
parte de confort, în timp ce atunci când suntem dubitativi și deschiși resimțim 
frică. 

Poate că aceasta este o consecinţă a educaţiei tradiționale — atât a celei de 
acasă, cât și a celei din școală. De la o vârstă fragedă, urmând un curriculum 
fragmentat, bazat pe competiţie și pe reactivitate, elevii sunt învăţaţi să creadă 
că o învățare profundă înseamnă să găsească adevărul, și nu să devină apți 

pentru a acţiona eficient și cumpănit. Ei au învăţat să pună preț pe 
răspunsurile corecte în loc să caute și să cerceteze, deci că e bine să știi care 
alegere este corectă în loc să explorezi alternativele. 

Noi ne dorim elevi creativi și oameni dornici să înveţe. Acest lucru include 
modestia de a ști că nu știm, care este cea mai înaltă formă de gândire pe care 
o vom învăţa vreodată. În mod paradoxal, dacă nu începi cu această modestie, 
nu vei ajunge niciodată nicăieri; așadar, ca un prim pas, trebuie să ai deja ceea 
ce la un moment dat va fi încoronarea glorioasă a învăţării: modestia de a ști și 
de a admite că nu știi, și apoi de a nu-ţi fi frică să înveţi ceva nou.1zi 


Reuven Feuerstein și îmbogățirea instrumentală 


Cărţile și materialele video sunt disponibile la http://www'.icelp.info 


Psihologul cognitivist Reuven Feuerstein și-a început cariera predând copiilor cu dizabilități 
din București la începutul celui de-al Doilea Război Mondial. Mai târziu, el a fugit în Palestina, 
unde a lucrat cu mii de copii supraviețuitori ai Holocausului. Dezvoltarea proceselor cognitive 
ale acestor copii fusese încetinită sever de traumele pe care le suferiseră. Feuerstein a 
dezvoltat materiale și tehnici pentru evaluarea și medierea procesului de învățare, ajutând la 
descoperirea punctelor forte ale copiilor și la crearea deprinderilor care le lipseau. 

Programul de îmbogăţire instrumentală al lui Feuerstein se concentrează pe metacogniţie 
— gândirea despre gândire — și pe dezvoltarea strategiilor de organizare și procesare a 
cunoașterii. 

Unul dintre obiectivele de bază este reducerea impulsivităţii. Sloganul lui Feuerstein este: 
„Numai un pic, lasă-mă să mă gândesc“. Numai un pic... oprește-te și reflectează, fie că ești 
profesor, copil cu deficit de atenţie sau cineva care a fost diagnosticat cu un deficit de învăţare. 
Învăţarea mediată prin programul de îmbogăţire instrumentală sensibilizează oamenii față de 
propriile lor tipare și stiluri cognitive și face cunoscute treizeci și trei de moduri diferite de 
descriere a nuanţelor gândirii umane. Una dintre favoritele mele este: „Am o înţelegere 
episodică asupra realităţii“. 

Filmul său documentar The Mind of a Child prezintă o poveste tulburătoare despre copiii 
afectați de sărăcie, de rasism și de război, dar și despre adulţii care lucrează cu ei folosind 
metodele lui Feuerstein. Feuerstein este fondatorul Centrului Internațional pentru Facilitarea 
Potenţialului de Învăţare și al Institutului de Cercetare Hadassah-WIZO-Canada din Israel. — 
Tim Lucas și Janis Dutton 


7. Cunoaștere și putere 


Educaţie pentru justiţie socială 
Nelda Cambron-McCabe, Janis Dutton 


Un profesor de economie stă în faţa tablei și predă într-un mod monoton, 
inexpresiv, fără urmă de entuziasm. Îi invită pe elevii săi de liceu să 
completeze spaţiile goale din discursul său. „În anii 30“, intonează el, „Camera 
Reprezentanţilor, condusă de Partidul Republican, într-un efort de atenuare a 
efectelor...“. Se oprește pentru o secundă. „Știe cineva?“ Neprimind niciun 
răspuns, el completează singur cuvintele lipsă — „Marii crize economice“ — și 
continuă propoziţia: „...a adoptat...“ — Știe cineva? „...Legea de majorare a 
tarifelor vamale.“ Elevii stau în bănci, cu privirea pierdută, plictisiţi, 
dezinteresaţi, letargici sau adormiţți. Această parodie a unei lecţii din filmul 
Chiulangiuliz2, deși e caricaturizată, explorează experienţele sau credințele 

comune ale oamenilor. Încă nu am întâlnit niciun grup de adolescenţi care să 
nu spună, după vizionare: „Cât de adevărat este!“ 

E trist faptul că majorităţii dintre noi ne este cunoscut acest model de 
predare — fie în liceu sau în facultate, fie în orele de formare profesională de 
la locul de muncă, fie în cadrul prelegerilor publice, fie în timpul conferințelor 
în care experții „ne spun“ ceea ce cred ei că trebuie să știm. La fel ca în clasa 
acelui profesor de economie, atât lectorul, cât și cei din audiență par 
anesteziați împotriva oricărei experiențe dureroase, de parcă predarea și 
învățarea ar fi la fel de înfricoșătoare ca mersul la dentist. Fie că ești în 
scaunul dentistului sau în sala de curs, ambele experienţe te plasează în rolul 
pasiv în care „ţi se face ceva“, fără să ai vreo putere sau vreo influenţă. 
Umorul din scena de film pomenită mai sus constă nu doar în recunoașterea 
experienței comune, ci și în ironia că o lecţie despre democraţie poate fi atât 
de privativă de putere. (Vezi Partea I, cap. 6.) 

Multe practici de predare și de învăţare — în sălile de clasă și în formarea 
profesională de la locul de muncă — s-au îndepărtat de această abordare, 
instruindu-i pe participanţii la curs prin metode didactice axate pe 
investigarea, explorarea și descoperirea temelor discutate. Înglobând teorii și 
metode ale constructivismului, ale învăţării colaborative și cooperative, ale 
învățării angajate și din alte sfere, diversele activități sunt bazate pe credinţa 
că elevii vor căpăta o înţelegere mai profundă a conţinutului și vor reține mai 
mult prin construirea propriilor lor experienţe de învăţare și interacționând 
cu subiectul studiat și cu alți oameni, inclusiv cu colegii lor, cu 
profesorul/formatorul sau cu membrii comunităţii. 

Dar ce faci cu acea cunoaștere odată ce o ai? Până în ce punct trebuie să fie 
educați oamenii? Și de ce e nevoie să înveţe exact acest conținut? Cum se leagă 
acesta de contextul mai larg? Cum se leagă conţinutul și distribuirea lui de 
aspectele ce ţin de putere? Ne este utilă cunoașterea în chestionarea 
proceselor prin care anumite cunoștințe sunt legitimate în primă instanţă? 

Acesta este motivul pentru care suntem atrași de teoriile și practicile 
pedagogiei populare și critice, fiind inspirați de puterea pe care o conferă 
atunci când practicăm cele cinci discipline. Credem că acestea îi pot ajuta pe 
oameni să creeze schimbări eficiente și durabile în organizaţiile lor — cu 
precădere în școli —, prin încurajarea unor schimbări fundamentale în 
atitudinile și credințele despre natura învățământului, despre construirea 
socială a învăţării și despre modul în care cunoașterea formează întotdeauna 
bazele pentru acțiuni sociale — în orice tip de organizaţie. 


Puterea 


Cuvântul „putere“ poate avea atât conotaţii pozitive, cât și negative. Poţi alimenta puterea 
unui generator, poți profita de puterea unui motor, poți avea putere de concentrare sau 
puterea de a realiza ceva, la fel cum poţi avea putere asupra altora. Unele forme ale puterii pot 
fi măsurate și controlate cu exactitate, precum puterea de mărire a unui microscop, caii-putere 
sau puterea energetică a unui aparat. Puterile naturale care conduc comportamentul uman ar 
putea să nu fie atât de ușor măsurabile, dar efectele absenței sau prezenţei acestora se văd 

destul de repede. 

Cuvântul „putere“ provine din latinescul posse, „a putea.“ EI a trecut în limba franceză în 
forma pouvoir și a devenit substantiv care înseamnă „capacitatea de a face lucruri“. Această 
rădăcină ne-a oferit și cuvintele „posibil“ și „potent.“ Puterea nu se referă doar la control și 
autoritate; noi ne folosim de propriile puteri pentru a ne crește competențele. 

Dar în multe cazuri, puterea (și variantele sale, ca „împuternicirea“) a dezvoltat conotaţii 
referitoare la acţiuni unidirecționate. Majoritatea celor care spun, de exemplu, „Trebuie să 
împuternicim oamenii“ insinuează subtil că destinatarii nu au altă putere decât cea cu care 
sunt investiţi și că puterile interioare pe care le au ființele umane sunt valabile doar atunci 
când sunt legitimate de către agenţi externi care dețin cunoaștere, autoritate și control. În 
această carte, atunci când descriem controlul, încercăm să rămânem conștienți de faptul că 
puterea din exterior (cea exercitatată de un individ, un grup sau o organizaţie), mai ales atunci 
când este nevăzută sau neconștientizată, îi deconectează adesea pe oameni de la potenţiala lor 
putere interioară. — Janis Dutton 


Termenul „pedagogie populară“ provine de la mișcarea latino-americană 
educacion popular din anii 1960-1970. Aceasta s-a deplasat spre America de 
Nord prin munca susținătorului său cunoscut la nivel internaţional, răposatul 
educator brazilian Paulo Freire!z, care este considerat în toată lumea ca fiind 
unul dintre cei mai influenţi gânditori din educaţie de la sfârșitul secolului XX, 
dar primește puţină atenţie în America de Nord. Termenul se referă la 
„educarea oamenilor“ — și nu, cum ar putea crede unii, la o educaţie plăcută și 
acceptată în general. Pedagogia populară, cunoscută în Marea Britanie și în 
alte părți ale lumii sub denumirea de „educaţie informală“, are ca scop 
esenţial crearea de medii și oportunităţi pentru ca grupurile de oameni 
oprimaţi sau marginalizaţi să capete o conștiință politică superioară, să poată 
construi comunităţi și să întreprindă acţiuni pentru schimbarea condiţiilor lor 
sociale. Aceasta este ghidată de principiile muncii în folosul bunăstării tuturor, 
ale respectării valorii și demnităţii unice a fiecărei ființe umane, ale 
dialogului, ale egalităţii și justiţiei și ale democraţiei și implicării active a 
oamenilor în problemele care le afectează vieţile. 

Practica pedagogiei populare se situează în afara învățământului și 
instrucției instituționalizate formale și oferă o alternativă clară pentru 
aceasta, care încurajează de prea multe ori sentimentul de neputinţă, 
conducând la asimilare sau la adaptarea la starea de fapt. Adept al pedagogiei 
populare, Myles Horton, cofondator al Centrului pentru Educaţie și Cercetare 
„Highlander“, spunea: „Misiunea centrului Highlander vizează ceea ce trebuie 
să fie, și nu ceea ce este. Din aceste cuvinte, trebuie și este, se naște acea 
tensiune care îi va face pe oameni să înveţe și să acționeze“. Din multe puncte 
de vedere, este la fel ca în cazul celor ce apelează la cele cinci discipline pentru 
a analiza realitatea curentă și a se angaja în conversații constructive, pentru a 
crea un viitor dezirabil — doar că există o diferență importantă. În pedagogia 
populară, educaţia și educatorul sunt înțelese ca entități politice. După Horton: 
„Aici nu are cum să existe neutralitate. Este doar un cuvânt folosit pentru 
sistemul existent“124. 


Pedagogia critică 

Cuvântul „pedagogie“ provine din limba greacă, de la cuvântul paideutike, care înseamnă 
„arta de a-i învăţa pe tineri. (Și particula „pedia“ — ca în „enciclopedie“ — are aceeași bază 
grecească, provenind dintr-un cuvânt grecesc vechi, pais, care însemna „copil“.) În prezent, 
cuvântul „pedagogie“ invocă în general semnificația mai îngustă a „ceea ce fac profesorii“ sau 
chiar a „tehnicilor de predare“. Totuși, educaţia este o experiență pe tot parcursul vieţii, iar 
profesorii apar nu doar în instituţiile de învățământ, ci pretutindeni, într-o multitudine de 
înfățișări. Mulţi adulţi au roluri pedagogice chiar și atunci când nu sunt numiţi „profesori“. În 
cadrul acestei viziuni, pedagogia este definită ca înglobând toate practicile și procesele care 
modelează cunoașterea oamenilor și modalitățile prin care ajung să știe aceste lucruri. Aceste 
metode și practici sunt proprii oricărei organizaţii sau interacțiuni sociale, nu doar școlilor. 


Practicile și teoriile pedagogiei critice scot la suprafaţă motivațiile ascunse, 
acel plan ascuns din spatele construirii sociale a cunoașterii. Cunoașterea este 
întotdeauna produsă și distribuită pentru anumite scopuri de vocile 
importante din cadrul relaţiilor de putere într-o organizaţie, comunitate sau 
școală. Școlile, în special, nu sunt niciodată terenuri neutre sau spaţii libere; 
ele se pot preface că există în afara conflictelor politice interne și externe, dar 
sunt întotdeauna modelate de structurile politice din jurul lor. Ca în orice 
organizaţie, în școli are loc o luptă continuă referitoare la semnificaţia, 
valorile, asumpţiile, construirea și răspândirea cunoașterii („Cine decide ce se 
predă?“) și la relaţiile interpersonale dintre membrii personalului, elevi și 
oamenii din comunitatea exterioară („Cine decide cine decide?“). Perspectiva 
pedagogiei critice contribuie la concentrarea atenţiei asupra motivelor pentru 
care unii elevi și unele școli au succes, iar altele trebuie să depună eforturi în 
ciuda lipsei de speranţă. 

Domeniul pedagogiei critice, numite uneori pedagogie transformativă, a 
provenit de asemenea din munca lui Paulo Freire și s-a centrat în jurul 
principiilor pedagogiei populare aplicate la clase și la școliiz. Freire a criticat 
pedagogia bazată pe transmitere și acumulare din educaţia formală, prin care 
experţii depozitează cunoștințe în minţile elevilor pasivi, care sunt învățați să 
accepte lumea așa cum este, cu puţine speranţe că vor fi capabili să o schimbe. 
Freire credea că alfabetizarea era critică pentru democraţie și simţea că atât 
competenţa copiilor, cât și cea a adulţilor de „a citi cuvinte“ era strâns legată 
de abilitatea de „a citi lumea“. 

La începutul carierei sale, Freire împreună cu membrii echipei sale 
organizau întâlniri cu țăranii săraci și analfabeți și angajau dezbateri despre 
vieţile și speranţele lor. În cadrul acestui dialog, cuvintele comune constituiau 
o motivaţie ca oamenii să înveţe să citească, dar, și mai important, să înceapă 
să înţeleagă că vieţile lor și condiţiile în care trăiau era construite social și nu 
constituiau o realitate implacabilă, iar tăcerea lor contribuia la poziţia lor 
neputincioasă în societate. A fost nevoie de doar treizeci de ore pentru ca 
oamenii să dobândească o alfabetizare funcţională, odată ce au înțeles că 
aveau puterea să transforme lumea în care trăiau. 

Succesul lui Freire în campania naţională de alfabetizare a adulţilor în 
Brazilia în anii *60 a influenţat campaniile de alfabetizare din toată lumea. Din 
păcate, de prea multe ori, cu precădere în America de Nord, oamenii importau 

metodele lui Freire, le depolitizau, le reduceau la „tehnici“ și lăsau în urmă 
teoriile și principiile. Deloc surprinzător, eforturile lor nu au avut succes. 


Alfabetizarea 


Cuvântul englez literacy („alfabetizare“) provine din latinescul littera, care înseamnă 
„literă“. Din aceeași rădăcină a fost derivat și literatus — ce se referă la a stăpâni cunoașterea 
literelor, deci a fi un „învăţat“. În prezent, cuvântul literacy este folosit pentru a descrie un set 
de competenţe dincolo de abilitatea de a citi și a scrie. Cititul și scrisul sunt incontestabil 
importante, dar la fel sunt și alte tipuri de „alfabetizare“. 

La fel cum Howard Gardner a descris inteligențele multiple, se vorbește și de alfabetizări 
multiple. Putem vorbi despre alfabetizare emoțională, informatică, culturală, ecologică, 
vizuală, financiară, funcțională, muzicală, comunitară sau sistemică126. Fiecare reprezintă o 
formă de putere: puterea de a denumi și de a identifica ideile și de a comunica eficient despre 
ele. În viziunea noastră, fiecare tip de alfabetizare include abilitatea de a reflecta asupra 
semnificaţiilor simbolurilor, asupra sentimentelor noastre și acțiunilor legate de acestea, 
precum și asupra efectului pe care îl au asupra celorlalți. Alfabetizarea este o formă a efectului 


de pârghie.127 


Posibilităţi pentru cele cinci discipline 

Care este valoarea, atunci, pe care pedagogia populară și cea critică o oferă 
practicienilor din zona educaţiei? Mai întâi, avem noţiunea că școlile sunt 
inevitabil terenuri politice — că niciun conţinut sau proces de predare și 
învăţare sau de determinare a practicilor educaţionale nu este neutru din 
punct de vedere politic. Dar, și mai important, acestea oferă înțelegerea că nici 
cele cinci discipline nu sunt neutre. Oamenii din școli și din alte organizaţii 
creează adesea echipe care întrețin conversații profunde despre scopul lor, 
despre natura organizaţiilor lor, despre valorile lor comune și despre 
obiectivele lor. Totuși, ei par să nu fie conștienți de forţele politice și sociale 
care au modelat sistemul din jurul lor și de faptul că tăcerea lor asupra multor 
probleme contribuie la menţinerea condiţiilor cu care ei se luptă. Acest lucru 
face mai greu de văzut interconexiunile ce vin din acțiunea sau inacțiunea lor, 
pârghiile de schimbare sau chiar faptul că ei iau parte la crearea sistemului. 

În viziunea lui Horton, sunt două tipuri de educaţie. Unul îi înrobește pe 
oameni în serviciul sistemului existent; celălalt îi eliberează și le oferă puterea 
de a lua decizii legate de viețile lor, astfel încât ei să poată dobândi cunoștințe 
pe care să le instrumentalizeze pentru a face schimbări în societate. Așadar, 
atunci când unele echipe folosesc limbajul gândirii sistemice și al viziunii, dar 
omit încercările serioase de a identifica și de a cerceta în mod critic modelele 
mentale despre forțele politice și sociale care le modelează sistemul — 
propriile lor modele mentale și cele ale oamenilor din poziţii de autoritate —, 
ei ar putea să nu facă altceva decât să întărească buclele ignoranței. 

Susținătorii pedagogiei populare și critice adresează încontinuu întrebări 
care îi provoacă pe oameni să se concentreze asupra puterii și asupra scopului 
învăţării din clase, școli, comunităţi și democraţii. Deși aceste tipuri de 
întrebări și discuţii ar putea fi inconfortabile, deseori la fel este și învăţarea 
autentică. (V. Partea a II-a, cap. 7.) 


*sk*ebpook converter DEMO Watermarks* ee 


Paulo Freire și Myles Horton au fost adesea etichetaţi ca fiind revoluționari 
(a fel cum au fost numiţi și Thomas Jefferson și Benjamin Franklin la timpul 
lor). Pentru ei, educaţia nu era un scop în sine sau doar un mijloc pentru 
obținerea a unui loc de muncă. Ei vedeau școlile ca pe niște terenuri politice 
care fie implicau oamenii într-o participare politică informată pentru o 
democraţie mai puternică, fie îi împiedicau să intervină. Și Freire, și Horton au 
crezut în democrație și egalitate și nu s-au sfiit să explice modurile în care 
acestea erau încurajate sau inhibate de putere și de politică. 

Freire a spus: „O educaţie umanizantă este calea prin care bărbaţii și 
femeile pot deveni conștienți de prezenţa lor în lume și de modul în care 
acţionează și gândesc atunci când își dezvoltă abilităţile, luând în considerare 
nevoile proprii, dar și nevoile și aspiraţiile celorlalți“. Din perspectiva noastră, 
pentru a crea un viitor mai bun și durabil pentru copii, școli și comunități, 
primul pas este să scoatem la suprafață modelele mentale despre cunoaștere și 
învăţare în interesul democraţiei, al echităţii și al justiţiei sociale. Dacă acest 
lucru este considerat deranjant sau chiar revoluţionar, atunci așa să fie. 


Paulo Freire și Myles Horton 

The Paulo Freire Reader, coord. de Ana Maria Araljo Freire și Donaldo P. Macedo 
(Continuum, 1998); The Myles Horton Reader, coord. de Dale Jacobs (The University of 
Tennessee Press, 2003); We Make the Road by Walking: Conversations on Education 
and Social Change, de Paulo Freire și Myles Horton (Temple University Press, 1990). 


De fiecare dată când cineva întreabă „Cu ce carte a lui Paulo Freire sau Myles Horton ar 
trebui să încep?“, eu răspund: începe cu The Paulo Freire Reader și The Myles Horton Reader, 
apoi citește conversațiile dintre cei doi. Freire, de exemplu, a scris extrem de mult, putând 
astfel să se implice în ciclurile de reflecție-acţiune ale propriei sale învăţări și comunicări; iar 
această sinteză oferă o privire fugară asupra transformării sale. Această colecție a celor mai 
incisive scrieri include „Conceptul educaţiei ca acumulare“ (în care el vorbește despre 
prevalența și influenţa autoritară a modelului transmiterii de cunoștințe), dialogurile avute cu 
țăranii din Recife, greutăţile legate de educaţia urbană și explorările sale asupra „citirii lumii“. 
Dintre însemnările mele pe marginea cărții, am una preferată: „Pedagogia speranței“. 

Cartea The Myles Horton Reader este o colecţie a scrierilor sale, a discursurilor și 
interviurilor despre ideile și oamenii care l-au influențat să pună bazele Highlander Folk 
School, succesele și greutăţile prin care a trecut Highlander în timpul mișcării muncitorești și a 
mișcării pentru drepturi civile și o secțiune antrenantă despre filosofiile educaţionale ale lui 
Horton. Pe mine m-au atras paralelele cu cele cinci discipline dintr-un discurs din 1972 („De ce 
reformele nu reformează?“) despre modul în care o reformă reală presupune reexaminarea 
ideii conform căreia „fiind oameni buni, oameni binevoitori, oameni care încearcă să facă 
schimbări pe ici și pe colo, vom face progrese“. 

Deși Freire și Horton știau unul de celălalt de ani buni și deși s-au întâlnit în treacăt cu 
diferite ocazii, abia în anul 1987 au avut oportunitatea să dialogheze pentru o săptămână, 
reunindu-se după doi ani pentru a reflecta asupra dialogului lor. Cartea We Make the Road by 
Walking captează această conversaţie remarcabilă și ghidează cititorul printre similaritățile și 
diferenţele filosofiilor și istoriilor lor. Cartea parcurge contexte din America Latină și sudul 
SUA unde Freire a lucrat la nivel instituțional, iar Horton la nivel nonformal și demonstrează 
că ambele abordări sunt necesare. Acolo unde cei doi discută despre diferențele dintre 
educaţie și organizare, am făcut multe însemnări pe carte cu diferite culori, pentru că de 
fiecare dată când o citesc, îmi ridică și mai multe întrebări. — Janis Dutton 


Critical Pedagogy 


*sk*ebpook converter DEMO Watermarks ee 


Notes from the Real World, de Joan Wink (Longman, 1997) 

Această carte este o gură de aer proaspăt și de inspiraţie. Wink ne introduce în teoriile și 
practicile pedagogiei critice printr-o reflecţie asupra propriilor ei experiențe și explorări în 
calitate de profesoară a unor copiii „din grupul de risc“, „din minoritate“, „având cunoștințe 
limitate de limba engleză“ sau fiind etichetaţi drept „copii-problemă“. Ea a învăţat foarte 
repede să deteste aceste etichete care ascundeau copilul și familiile din spatele lor și le limitau 
oportunitățile. 

Unele cărți despre pedagogia critică pot deveni foarte încărcate. Wink scrie despre 
ciocnirile sale cu limbajul pedagogiei critice, introducând totodată cititorul în acel limbaj și 
comunicând importanţa lui pentru înţelegerea și descrierea muncii sale didactice. Autoarea 
spune povești, oferă exerciţii și instrumente, ține prelegeri și descoperă istoria acelei teorii 
scriind într-un stil care face totul accesibil și chiar distractiv. — Janis Dutton 


% Cf. Robert Fritz, The Path of Least Resistance (Fawcett-Columbine, 1989) și idem, The Path of Least 
Resistance for Managers (Publishers Group West, 1999). 

% „Taxonomia lui Bloom“ este o clasificare americană a obiectivelor de învăţare, care datează încă din 
1956, când a fost propusă pentru prima dată de un grup de educatori condus de psihiatrul educaţional 
Benjamin Bloom. 

% Exemple de teme pentru Fructele mâniei: CATEGORIA SCRIERE: 1. Urmărește documentarul Surviving 
the Dust Bowl (PBS) și prezintă-ţi opiniile despre acesta. 2. Caută pe internet știri despre executări silite 
și documentează poveștile familiilor implicate. 3. Examinează rolul femeii în anii '30. CATEGORIA 
PREZENTARE ORALĂ: 1. Urmărește Autostrada 66, drumul principal al migratorilor spre California. 2. 
Imaginează-ţi că ești un reporter de investigaţii trimis să se informeze despre taberele de fermieri 
itineranțţi. Relatează despre aceasta. CATEGORIA ARTE: 1. Observă opera unor artiști, precum Woody 
Guthrie, și explică influenţele acestora asupra muzicii din prezent. 2. Alege trei fotografii făcute de 
Dorothea Lange sau de alţi fotografi din acea perioadă și descrie ce ai aflat despre oamenii și locurile 
din fotografii. 

* Cf. Rick Stiggins, „From Formative Assessment to Assessment for Learning“, în Phi Delta Kappan (dec. 
2005); v. și site-ul www.assessmentinst.com. 

1% Despre evaluare, vezi și: Linda Darling-Hammond, Ray Pecheone et al. (Universitatea Stanford), 
Developing an Internationally Comparable Balanced Assessment System that Supports High-Quality 
Learning (2010); Marc Tucker (National Center on Education and Economy), An Assessment System for 
the United States: Why not Build on the Best? (2010); Stephen Lazer (Educational Testing Service), High- 
Level Model for an Assessment of Common Standards (2010); și Larry Berger (Wireless Generation) și 
Lynn Resnick (Universitatea din Pittsburgh), An American Examination System (2010), toate disponibile 
la www.k12center.org. 

1% Cf. Gene Weingarten“, Pearls Before Breakfast: Can one of the nations great musicians cut through the 
fog of a D.C. rush hour? Let's find out“, Washington Post, 8 aprilie 2007. 

1% După ce a citit despre experimentul realizat de Washington Post, Tom Dutton, profesor de arhitectură 
la Universitatea Miami, a comentat: „Contextele ne orientează de multe ori percepțiile în moduri 
nedrepte, care îi eclipsează pe oameni. Este ca și cum am folosi contextul ca pe o schiţă stereotipă de a 
înțelege oamenii. Congruenţa este tulburătoare: contextele «bune» produc oameni «buni» și, invers, 
contextele «rele» produc oameni «răi». Și cu asta se încheie povestea.“ 

1% Elliott Eisner, „What Does it Mean to Say that a School is Doing Well?“, Phi Delta Kappan (aprilie 2000). 

1% Vezi Rick Stiggins, Judith Arter, Jan Chappuis și Steve Chappuis, Classroom Assessment for Student 
Learning: Doing It Right—Using It Well (Pearson Books, 2006). Vezi și R. Stiggins și J. Chappuis, An 

Introduction to Student-Involved Assessment for Learning (ed. a 6-a, Addison Wesley, 2011). 

1% Despre comportamentele inteligente, vezi și Art Costa și Bena Kallick, Learning and Leading with 
Habits of Mind (Association for Supervision and Curriculum Development, 2009), și Art Costa, „The 
Search for Intelligent Life“ în Developing Minds: A Resource Book for Teaching Thinking, coord. de A. 
Costa (același editor, 1991). 

1% „Fa era sigură că dacă se va gândi suficient de mult la problema lui Wilbur, îi va veni o idee“ — E.B. 
White, Charlotte's Web (Harper and Row, 1952). 

2 „După un timp tăcerea ei a acoperit vorbirea mea, așa cum hârtia acoperă piatra, așa că mi-am ţinut 
gura, deși lista de întrebări continua să înflorească în mintea mea“ — Jack Gantos, Joey Pigza Loses 
Control (Farrar, Straus and Giroux, 2000). 

1% „Feee! Bunicule!“ a exclamat Paul, „îmi place cum vorbești despre istorie.“ — Marguerite Henry, Misty 
of Chincoteague (1947). 

1% „Ia uite, Calvin, vezi acum cât de ușor ţi-ar fi fost dacă făceai [problema la matematică] în acest mod?“ 
— Madeleine L'Engle, A Wrinkle in Time (1962). 

2 „Dar în timp ce pășeam, m-am gândit puţin, ceea ce nu prea îmi place să fac de obicei pentru că mă 
face să mă simt agitat, și m-am întrebat dacă pe tata l-ar deranja dacă eu aș înceta să urăsc să...“ — 
Chris Crutcher, Athletic Shorts (Greenwillow Books, 2002). 

2 „Dar oriunde se îndrepta inelul de fum al lui Thorin, nu era suficient de rapid încât să scape de 
Gandalf. Poc! a trimis el un inel de fum mai mic din pipa sa scurtă de lut exact prin fiecare inel al lui 
Thorin“. — J.R.R. Tolkien, Hobbitul (1937). 

2 „Cum să ajung la acel palat strălucitor? De cum a pus întrebarea, a știut și răspunsul. A pus cutia jos și 
s-a urcat în ea“. — William Steig, Brave Irene (Farrar, Straus and Giroux, 1988). 

2 „Trebuia să-mi găsesc un loc pe lângă o apă bună pentru gătit, băut și alte necesități. M-am uitat cu 
tristețe la impresionanta cucută și eram pe punctul de a o părăsi când mi-am spus ceva. Cred că ideea 
venea din vreo carte [pe care am citit-o]: „Cucuta crește de obicei pe lângă râurile și izvoarele de 
munte.“ — Jean Craighead George, My Side of the Mountain (Puffin, 2000). 

2 „Noi i-am inventat chiar și o poveste — unde s-a născut și cum a ajuns organizator de spectacole“. — 
Kimberly Willis Holt, When Zachary Beaver Came to Town (Henry Holt 1999). 

22 „Nasul lui cât o nucă îmi amintea de botul unui miel“. — Carolyn Mackler, The Earth, My Butt, and 
Other Big Round Things (Candlewick, 2003). 

1* „Firele de iarbă, ca niște lame ascuțite și înalte până la brâu, erau delicate la atingere și se ridicau ușor 
în spatele ei, pe măsură ce înainta printre ele... Ţărmul era cald, aproape prea cald aici la adăpostul 
ierbii înalte, iar pământul nisipos avea un miros uscat“. — Mary Norton, The Borrowers (Sandpiper, 
1952). 

2 „Păi, nu știu cum să-ți spun, zise Ron, dar cred că s-ar putea să se fi observat că am dat o spargere în 
Banca Gringotts. Toţi trei se puseră pe râs și, odată ce începură, le fu greu să se mai oprească.“ — J.K. 
Rowling, Harry Potter și talismanele morții (trad. rom.: Egmont, 2012). 

18 „Soarele primăvăratic lumina atât de frumos casa, încât nu-și mai amintea nimeni că avea nevoie de 
vopsea și de un nou tapet. În schimb, toţi se gândeau că era cea mai bună casă de pe Aleea Cireșilor.“ — 
P.L. Travers, Mary Poppins (Harcourt Btace, 1934). 

2 „Doar scrie totul așa cum mi-ai vorbi. Scrie despre cum ne-am distrat, despre lucrurile faine pe care le- 
am făcut. Despre aventurile noastre.“ — „Dar tu știi că eu nu știu să scriu, Kevin“. — „Totul este în capul 
tău, Max, îți poţi aminti orice. Să povestești despre noi, băieţii cei puternici, nu-i mare treabă.“ — 
Rodman Philbrick, Freak the Mighty (Scholastic, 1993). 

2 „Dacă ursul te-ar fi vrut pe tine“, i-a spus creierul lui, „te-ar fi înhăţat deja.“ Era ceva ce trebuia înţeles, 
s-a gândit el, nu ceva de care să fugi. Ursul mânca fructe de pădure. Nu oameni. Și ursul aproape că i-a 
arătat că nu-l deranja să le împartă — pur și simplu a plecat de lângă el. Iar fructele erau tare bune! El 
s-a întors încet la rândul de zmeură și a continuat să culeagă toată dimineaţa, deși cu băgare de seamă. 

— Gary Paulsen, Hatchet (Bradbury Press, 1987). 

2 „Dar mă gândesc că, dacă lumea chiar ar fi dreaptă, oamenii și-ar trăi viaţa invers și ar începe cu 
sfârșitul. Le-ar ști pe toate la început și ar fi inocenți la sfârșit.“ — Angela Johnson, First Part Last 
(Simon & Schuster, 2003). Citatele din dreptul fiecărui „comportament intelectual“ au fost selectate de 
Jennie Dutton, Martha Piper și Art Kleiner. (Vezi și instituteforhabitsofmind.com.) 

2 Filmul Ferris Bueller's Day Off (Chiulangiul) este regizat de John Hughes (Paramount, 1986). Rolul 
profesorului de economie e jucat de Ben Stein. 

2 Atunci când armata a venit la guvernare în Brazilia anului 1964, Freire a fost exilat; în ochii regimului 
totalitar care a urmat, ideea de popor împuternicit sau chiar literat era subversivă. Doar după ce a fost 
declarată o amnistie în anul 1979, Freire s-a întors în Brazilia; iar în 1989, a fost ales responsabil pentru 
educaţie la nivelul orașului Sao Paolo. În 1993 el a fost nominalizat pentru premiul Nobel pentru pace. 
Vezi Maria del Pilar O'Cadiz et al., Education and Democracy: Paulo Freire, Social Movements, and 
Education Reform in Sao Paulo (Westview Press, 1998). 

2 Cf. Frank Adams și Myles Horton, Unearthing the Seeds of Fire: The Idea of Highlander (John F. Blair, 
1975), p. 214; și Paulo Freire și Myles Horton, We Make the Road by Walking: Conversations on Education 
and Social Change (Temple University Press, 1990), p. 102. Despre Centrul „Highlander“ și despre 
pedagogia populară, vezi Myles Horton, The Long Haul: An Autobiography (Teachers College Press, 
1997). 

2 Termenul „pedagogie critică“ al Paulo Freire a fost dezvoltat de voci importante din domeniu: Peter 
McLaren, Henry Giroux, Richard Quantz, Jeanne Brady, Dennis Carlson, Ira Shor, Donaldo Macedo, 
Thomas Dutton, Bell Hooks și Michael Apple. Vezi: I. Shor, Freire for the Classroom (Boynton/Cook, 
1987); H. Giroux, Teachers as Intellectuals, (Bergin & Garvey, 1988); M. Apple, Cultural Politics and 
Education (Teachers College Press, 1996); B. Hooks, Teaching to Transgress (Routledge, 1994). 

2 După Robert Moses, activist pentru drepturile civile și fondator al Algebra Project, alfabetizarea 
matematică este la fel de importantă pentru acțiune precum e citirea. Vezi Robert Moses și Charles E. 
Cobb, Jr, Radical Equations: Civil Rights from Mississippi to the Algebra Project (Beacon Press, 2002). 

2 „Alfabetizarea este înțeleasă ca o multitudine de forme (de comunicare) și de competenţe culturale 
care construiesc și pun la dispoziţie variatele relaţii și experienţe ce există între cei care învaţă și lume.“ 
— Paulo Freire și Donaldo P. Macedo, Literacy: Reading the Word and the World (Bergin and Garvey, 
1987), p. 10. 

VI 
Conversaţia constructivă 


1. Cuvintele de deschidere 


Carol Kenerson, Micah Fierstein, Janis Dutton 

Scop: Să alocăm câteva momente la începutul orei pentru a le oferi elevilor o șansă de a fi cu 

toții cu atenţia trează. 

Participanți: Orice grup format din doi sau mai mulți oameni. Pe lângă ședințele de personal 

și orele de la clasă, unii oameni practică această activitate acasă, la cină, în jurul mesei. 

Timp: Câteva minute (sau mai puţin) pentru fiecare persoană. În lecţiile de la clasă cu o durată 

de cincizeci de minute, aceste cuvinte de deschidere pot fi utile la începutul și sfârșitul 
fiecărei săptămâni. 

Această activitate are foarte multe variante și foarte puţine reguli. Unii 
elevi vor fi tăcuţi pentru un moment, concentrându-se spre interiorul lor, apoi 
vor spune pur și simplu, „Sunt aici“. Alţii vor vorbi despre problemele și 
reușitele lor actuale, în timp ce alții vor oferi o afirmaţie simplă despre 
perspectiva lor. Nu este necesar ca activitatea „cuvintelor de deschidere“ 
(check-in) să fie făcută în fiecare zi, dar exersarea acestei metode luni și vineri 
oferă un cadru stabil al săptămânii. Fiecare persoană are oportunitatea de a 
vorbi. Oamenii vorbesc întregului grup. Elevii care sunt timizi sau nu simt că 
vor să vorbească pot spune „pas“ în loc să fie obligaţi să vorbească, dar ei 
trebuie să-și asume această neparticipare cu voce tare, pentru a fi auziţi. 

Ascultătorii, care se pot concentra asupra a ceea ce se spune fără a trebui 
să se gândească la un răspuns, pot ajunge la o apreciere mai profundă a 
fiecărei persoane. Dacă timpul alocat orei nu permite mai mult, un singur 
cuvânt de deschidere durează doar câteva minute. Mergeţi în jurul cercului și 
rugaţi fiecare individ să ofere un cuvânt: „Violet“, „Alergare“, „Basketball“. 
Unii elevi preferă ca fiecare să ia cuvântul unul după altul în jurul cercului și 
să știe când le va veni rândul. Alţii preferă deschiderile în care fiecare 
persoană vorbește când simte, până când toată lumea termină de vorbit. 
Ambele abordări ar putea fi o povară pentru cineva din încăpere; iar aceasta 
este un indicator foarte bun pentru diferitele nevoi și stiluri ale fiecărui 
individ care învaţă. 

În calitate de profesor, poţi începe tu însuţi, vorbind despre o carte pe care 
ai citit-o sau despre ceva la ce te gândești, pentru a le arăta celorlalţi ce 
înseamnă să fii prezent. Creează o atmosferă absolut sigură. Elevii din clasă 
trebuie să știe că pot admite, de exemplu, că „M-am trezit târziu astăzi, m-am 
grăbit și sunt cam zăpăcit, așa că în primele cinci minute s-ar putea să nu mă 
sincronizez prea bine“ și că acest lucru va fi auzit exact în felul în care doresc 
să-l transmită. 

Aceste cuvinte de deschidere transformă un grup. Un profesor de liceu, 
care de obicei începea fiecare oră cu un cuvânt de deschidere, avea un 

program foarte încărcat într-o săptămână și a spus: „Astăzi, fără cuvinte de 
deschidere“. Elevii au protestat vehement. „Am așteptat toată ziua“, a spus 
unul dintre ei, „să spun la ce mă gândesc.“ 


Cuvintele de încheiere (check-outs) 


Dacă „deschiderile“ îi ajută pe elevi să se simtă prezenți, o tehnică 
similară, aceea a „cuvintelor de încheiere“, poate oferi un sentiment de 
împăcare. La sfârșitul orei, oferă fiecărui individ posibilitatea să vorbească 
(dacă elevul își dorește acest lucru): 

e Ce ţi s-a părut cel mai interesant? 

e Despre ce ţi-ar plăcea să afli mai multe? 

e Dacă a fost ceva care te-a derutat și până la urmă ai reușit să înţelegi, cum ai 
explica acel lucru altei persoane? 

e În legătură cu ce te simţi încă nelămurit? 


2. Prima întâlnire cu noua clasă 
Nelda Cambron-McCabe 


Introducerea reconsiderării modelelor mentale în prima lecţie a unui curs 
poate stabili o atmosferă de încredere și interes pentru întregul curs. Am văzut 
pe viu acest lucru în seminarele pe care le predau la universitate; studenții 
mei au folosit această tehnică în sălile lor de clasă din licee și din școlile 
generale și mi-au spus că are același efect. Eu încep astfel în timpul primei ore 
din semestru. Mai întâi, îi îndemn pe studenţi să exploreze conceptele de 
modele mentale, de scară a inferențelor și de aisberg conform gândirii 
sistemice, dar și nevoia de a echilibra informarea cu pledoaria (v. Partea a II- 
a). Le explic că structura cursului și materialele de lectură sunt planificate 
pentru a stabili limitele conversaţiilor noastre de pe parcursul semestrului. Îl 
citez pe Parker Palmer: „Spaţiul (din sala de curs) ar trebui să fie atât limitat, 
cât și deschis“1%, 

Insist asupra faptului că, dacă va fi să învăţăm împreună, acest curs 
trebuie să fie un spaţiu în care să putem ridica în siguranţă întrebări despre 
care este greu de vorbit în altă parte. În universitatea în care activez, ca în 
majoritatea instituţiilor de învățământ, apar adesea îngrijorări cu privire la 
aspecte culturale, rasiale, sociale și de gen care pot submina educaţia. În 
cadrul acestui curs, aceste probleme pot fi puse pe masă. Eu spun că rolul 
studenților nu este să vorbească cu profesorul, așa cum fac de obicei, ci unii cu 
alții. Rolul meu nu este să le ofer informaţii, ci să stabilesc o structură în care 
să putem învăţa împreună. Toate vocile sunt valoroase în sala de curs, și eu 
mă aștept, la rândul meu, să învăţ ceva dela ei. 

Un asemenea mediu în sala de clasă presupune o orientare foarte diferită 
pentru cei ce învaţă. Chiar și la nivelul școlii generale, ei se vor aștepta ca 
profesorii să le prezinte cunoștințe și informaţii. Dacă până la sfârșit nu ajung 
să înveţe, vor presupune că este din cauză că profesorul nu a reușit prea bine 
să le transmită cunoștințele. Așa că vorbim despre acest lucru în timpul primei 

lecţii. Apoi le spun ceva de genul acesta: 


Vom stabili o structură care să ne organizeze conversațiile. Eu intenționez să o respect, la fel ca 
voi. Fiecare dintre noi trebuie să fie responsabil în fața întregii clase pentru promovarea și 
susținerea unui nivel mai profund al dialogului. 

În primul rând, ascultăm cu atenţie în timp ce vorbesc ceilalţi. Nu doar că ne vom ţine ideea, 
așteptându-ne rândul. În plus, vom asculta și vom încerca să înțelegem semnificaţia pe care 
încearcă s-o împărtășească ceilalți. Putem veni cu completări pe baza unui comentariu făcut de 
o altă persoană sau putem pune întrebări despre modul de gândire din spatele comentariului. 

În al doilea rând, conștientizăm importanţa liniștii. Este nevoie de puţin spaţiu pentru a 
reflecta asupra a ceea ce se spune. 

În al treilea rând, nimeni nu întrerupe. Ne lăsăm unii pe alţii să terminăm de vorbit. 

În al patrulea rând, nu criticăm comentariile altora ca fiind „corecte“, „greșite“, „istețe“ sau 
„prostești“. 

În al cincilea rând, este interzisă formularea „Da, dar...“ — o formulare care etichetează 


automat comentariul anterior ca fiind invalid. În schimb, vom insista asupra formulării „Da, și 


în plus...“ care validează și extinde acea contribuție.129 


Prima dată când am deschis un curs în acest mod, nu am realizat ce impact 
puternic a avut acest lucru până când nu am primit lucrările finale, în care 
studenților li se cerea să-și analizeze învățarea din timpul acestui curs. O 
studentă a scris: „A fost pentru prima dată când un profesor a stabilit o 
structură în felul acesta. Și nu doar că aţi vorbit despre ea, dar aţi și respectat- 
o întocmai“. A adăugat apoi: „Am fost uimită de multe ori de modul în care nu 
doar ne permiteaţi să ne îndepărtăm de la sarcină, ci chiar încurajați 
conversații care păreau irelevante pentru subiectul zilei. Totuși, în timp, am 
ajuns să înţeleg importanţa acestei strategii, pentru că prin aceste conversații 
materia a devenit bogată și relevantă pentru fiecare dintre noi“. Și a conchis: 
„Nu aș fi permis niciodată așa ceva în predarea mea, pentru că nu aș fi avut 
încredere în această strategie didactică. Dar nimic nu a fost irelevant, iar 
cursul a fost mult mai de impact în acest mod“. 

Studenţii mei comentează adesea îndeosebi despre tehnica „Da, și în 
plus...“: „Oamenii își critică pe mai departe ideile unii altora la fel de mult, dar 
răspunsurile lor indică faptul că ei chiar au ascultat și s-au gândit la punctul 
de vedere al celuilalt înainte de a replica“. 


3. Reîncadrarea consultărilor părinte-profesor 
Nelda Cambron-McCabe, Janis Dutton, Tim Lucas, Betty Quantz, Art Kleiner 


Dacă acceptăm că o clasă este un „sistem“ care implică profesorul, elevul și 
părintele, atunci legătura dintre profesor și părinte este veriga slabă a acestui 
sistem. Pe tot parcursul zilei, comunicarea are loc între profesor și elev. Seara 
și în zilele de odihnă, aceasta are loc continuu între elev și părinte. Dar între 
profesor și părinte are loc doar o comunicare trimestrială: o serie de litere și 
cifre pe un raport de evaluare, poate un comentariu sau două notate pe 
margine.  Cunoștinţele importante din interiorul sistemului nu sunt 
împărtășite eficient. 

Consultările părinte-profesor au fost create pentru a întări această verigă, 
dar și acestea rareori sunt experienţe de învățare. Profesorul are un dosar cu 
însemnări despre punctele tari și cele slabe ale copilului. Părintele ascultă în 

timp ce profesorul îi prezintă însemnările în decursul celor cincisprezece 
minute programate. Uneori, profesorul ascultă în timp ce părintele își exprimă 
frustrările. Ambele părți se despart cu aceleași modelele mentale despre rolul 
acelei consultări — un ritual menit să fie fascinant pentru ambele părți, dar 
care pare să ajungă să fie fără vlagă și frustrant. După un an sau doi, mulți 
părinţi încetează să mai meargă la consultări, iar unii profesori își doresc și ei 
asta. 

Acest capitol nu este un exerciţiu, pentru că niciun exercițiu nu va rezolva 
problema. Fiecare situație a fiecărui elev este diferită, la fel ca fiecare 
profesor. Unii dascăli dispun de o jumătate de oră sau mai mult pe care o pot 
dedica semestrial fiecărui copil. Unii au la dispoziție doar câteva minute (și 
trebuie să se organizeze în consecinţă). Acest meniu al posibilităților se 
bazează pe cele cinci discipline: 

1. Măiestria personală — a fi sincer cu privire la punctele tari și cele slabe din 
realitatea curentă și a încuraja aspiraţiile personale ale copilului; 

2. Reconsiderarea modelelor mentale — a scoate la suprafaţă asumpţiile 
despre ceea ce se întâmplă în clasă, despre stadiile de dezvoltare ale copilului 
și despre mediul de acasă; 

3. Viziunea comună — a vorbi despre obiectivele avute în vedere de profesor, 
părinte și elev; 

4. Gândirea sistemică — a înţelege performanţa școlară în lumina întregii 
complexităţi a vieţii unui elev; 

5. Învăţarea în echipă — profesorii, părinţii și elevii au cu toții același scop — 
de a dobândi cea mai bună experienţă de învățare posibilă pentru fiecare 
elev în acel an. Fiecare membru al echipei dispune de cunoștințe și noțiuni 
unice care le lipsesc celorlalți membri. Fiecare are abilitatea de a acţiona în 
cadrul mediului său: profesorul în sala de clasă; părintele, acasă; elevul, în 
toate celelalte locuri. Și niciunul dintre ei nu deţine controlul asupra întregii 
situaţii. 

Consultările părinte-profesor trebuie să fie influențate de fiecare persoană 
și de viziunile fiecărui participat — inclusiv ale elevului — și opţiunile sale 
trebuie să fie văzute ca fiind la fel de valide. Învăţarea în echipă, până la 
urmă, este un proces de a vedea ce știe fiecare membru al echipei, astfel încât 
echipa ca întreg să poată acţiona mai eficient decât dacă am însuma acțiunile 
fiecărui membru luat individual. 

Întrebări pentru părinţi și educatori 

Chiar și atunci când au puţin timp la dispoziţie, părinţii sau educatorii pot 
redefini în mod eficient o consultaţie părinte-profesor (sau părinte- 
administrator), adresând întrebări pentru a construi o înţelegere comună a 
realității curente. Educatorii ar putea întreba: 

e Ce puncte tari vedeţi la copilul dvs.? 

e Ce spune copilul dvs. despre școală? 

e Ce tipuri de activităţi, de la școală sau din altă parte, par să-l frustreze cel 

mai mult pe copilul dvs.? 
e Ce tipuri de activităţi îl entuziasmează pe copil? 
e Ce jocuri practică el/ea? 
e Povestiţi-mi despre prietenii și despre relaţiile sociale ale copilului dvs. 
e Cu cine socializează el sau ea în afara școlii? 
e Ce tipuri de responsabilităţi are copilul dvs. acasă? 
e Ce obiective aveţi pentru copilul dvs.? 
e Ce obiective are copilul dvs.? 
e Care este subiectul sau activitatea preferată a copilului dvs.? 
e Ce aţi vrea să știu eu despre copilul dvs.? 


Părinţii pot adresa întrebări ca acestea: 
e Cum interacționează copilul meu cu dvs. și cu alţi adulţi? 
e Cum interacționează copilul meu cu colegii de clasă? 
e Ce activități din timpul orelor îl stimulează sau îl frustrează pe copilul meu? 
e Ce face copilul meu în timpul pauzelor? 
e Ce activităţi îl ţin interesat pe copilul meu pentru mai mult timp? 
e Cum lucrează copilul meu în echipă? 
e Cu cine îl puneţi în echipă pe copilul meu și de ce? 
e Pe baza experienţelor dvs. cu copilul meu, ce fel de structură a clasei sau ce 
fel de stil instrucțional i-ați recomanda pentru anul viitor? 
e Care sunt punctele forte ale copilului meu? 
e În ce domenii este nevoie de îmbunătăţiri? 


Harta conceptuală a situaţiei curente a copilului 


Dacă timpul o permite, realizarea unei hărţi conceptuale (mapping) este un 
instrument extrem de valoros pentru educatori, elevi și părinţi — oricare 
dintre ei putând iniția această abordare — pentru a defini obiective, a le 
monitoriza și a urmări evoluţia învăţării în echipă. Familiile și școlile 
păstrează fiecare câte o copie a hărții. Realizarea acesteia poate de asemenea 
să ajute grupurile de profesori (sau pe profesori și administratori) să-și facă o 
imagine completă a situaţiei de viaţă a copilului aflat în dificultate. Dacă apar 
probleme sau dacă încercaţi să găsiți oportunităţi alternative pentru elev, vă 
puteţi întoarce la acele hărți pentru a vedea „ce știm noi despre acest copil“. 
lar dacă puteţi aloca timpul necesar, realizarea acestor hărţi conceptuale 
poate ajuta la transformarea consultărilor părinte-profesor în începutul unei 
viziuni împărtășite. 

Pe o foaie de hârtie, scrie numele elevului. Apoi, în cercuri din ce în ce mai 
ample, începând din centru, scrie despre tot ce crezi că ar reprezenta un 
aspect relevant din viața copilului. Poţi folosi întrebările „pentru părinți“ și 
„pentru educatori“ din acest articol, pentru a te ajuta la generarea elementelor 
hărții. Pentru că gândurile tuturor sunt notate pe aceeași hartă, ei pot ajunge 
împreună la o cunoaștere la care nu ar fi ajuns în mod individual. Părintele ar 
putea spune: „Ne-am mutat de patru ori în ultimii cinci ani, iar copilul meu nu- 
și face prieteni foarte ușor“. Educatorul ar putea răspunde: „Știţi, l-am văzut 

pe copilul dvs. stând deoparte și asistând la lecţie fără a se implica. Acum 
înţeleg mai bine la ce trebuie să fiu atent și cred că am câteva moduri de a 
lucra asupra acestui aspect“. 

Dacă părinţii urcă pe „scara inferenţelor“ făcând o generalizare pripită 
despre copil sau despre școală, educatorul ar putea spune: „Haideţi să vorbim 
mai mult despre asta; spuneţi-mi ce aţi observat, pentru că vreau să 
înregistrez asta cu acuratețe pe hartă“. Părintele ar putea să facă același lucru. 
Dacă educatorul spune „Este un copil minunat“, părintele ar putea întreba: „În 
ce sens? Cu ce altceva de pe hartă mai poate fi conectat «copil minunat»?* 

Una dintre hărţi a arătat că o elevă din clasa a patra relaționa foarte mult 
cu copiii mai mici; învăţătoarea a aranjat ca ea să meargă la clasa întâi și să 
ofere un tutorat ocazional copiilor de acolo, învățând multe lucruri despre ea 
însăși și despre atitudinile ei în acest proces. 

Dacă harta conceptuală este desenată în septembrie sau în octombrie, atât 
părintele, cât și educatorul pot păstra câte un exemplar. Dacă apar probleme 
pe parcursul anului, ei pot reveni la această hartă, pot reanaliza ceea ce știu 
despre copil și pot adăuga lucruri noi. Este întotdeauna fascinant să vezi 
hărţile crescând sau schimbându-se pe măsură ce copilul trece dintr-o clasă în 
alta. (V. și harta din Partea a II-a, cap. 5.) 


4. „Nu mânca pizza...“ 


Exerciţii pentru o evaluare de bilanţ a experienţei 
educaţionale 
Bryan Smith, Nelda Cambron-McCabe, Tim Lucas, Art Kleiner, Janis Dutton 

Scopul: O varietate de modalităţi prin care elevii pot face o evaluare de bilanț a propriilor 

experienţe educaționale și o pot comunica și altora. 

Câteodată școlile își invită absolvenţii, care acum sunt la următorul nivel 
educaţional, să ţină discursuri. „Să vă spun cum este la liceu“, spun cei de clasa 
a noua celor de clasa a opta care urmează să absolve școala generală. „Îmi 
doresc să fi avut mai multe ore de geometrie, pentru că aici chiar ai nevoie de 
ele.“ Unul dintre noi l-a întrebat pe Patrick, din clasa a treia, când s-a întors de 
la o întâlnire cu elevii din clasele a patra și a cincea, ce a aflat de la ei. „Ne-au 
spus că orice-am face, să nu mâncăm pizza de la cantină“, a zis el. „Are 
gândaci.“ 

O evaluare de bilanţ a experienţei școlare poate fi una dintre cele mai 
valoroase modalități pentru elevi de a reflecta și de a-și transmite reflecţiile 
altora. Această activitate poate începe de la o vârstă foarte fragedă. Una dintre 
noutăţile importante când se trece de la grădiniţă la școală este atunci când 
copiii stau la școală o zi întreagă — inclusiv în timpul prânzului. Copiii din 
clasa întâi au multe să le spună celor mai mici: „Trebuie să-ţi scrii numele pe 
ghiozdan și să nu uiţi să porți mănuși când e frig, pentru că, în pauze, te trimit 
afară“. 


Capsula timpului 

La sfârșitul fiecărui an școlar sau al fiecărui semestru, elevii concep o 
„capsulă a timpului“ cu sfaturi și perspective pentru elevii care vor veni după 
ei. Această mărturie peste timp poate lua forma unei scrisori pentru clasa 
următoare sau a unui material video sau audio în care ei se intervievează unii 
pe alţii. Site-urile web sunt un mediu natural pentru acest lucru. Un ritm bun 
ar fi: realizați un material exact înainte de vacanţa de iarnă, analizaţi-l și 
completaţi-l primăvara, apoi oferiţi-l elevilor care vor veni toamna viitoare. 

Elevii care fac această capsulă a timpului, indiferent cât de mici sunt, iau o 
poziţie, în numele colegilor care vor avansa, clasă după clasă, după ei prin 
sistem. Din acest motiv, dacă ești cadru didactic, participarea ta ar trebui să fie 
minimă. Descurajează și editează remarcile personale (inclusiv pe cele despre 
tine). Oferă o critică constructivă, dar abține-te să faci schimbări în conţinut. 
Acesta este un exerciţiu al copiilor, pentru copii. 

Întrebări care pot fi adresate: 

e La ce te-ai așteptat atunci când ai început? 

e Ce te-a surprins? 

e Ce ţi-ai fi dorit să-ţi spună cineva înainte de a începe? 

e Ce te bucuri că ai studiat și de ce? 

e Ce ţi-ai fi dorit să studiezi mai puţin și de ce? 

e Ce este diferit în modul în care vezi lucrurile, în comparaţie cu anul trecut? 
e Ce ţi-a fost greu să faci și pentru care ţi-ai fi dorit să ai mai mult ajutor? 

e Ce vrei să faci anul viitor? 


Reflecţia retrospectivă 


Aceste întrebări, la sfârșitul unei lecţii sau al unei săptămâni de școală, pot 
ajuta un grup de indivizi să reflecteze asupra propriilor lor aptitudini de 
învăţare în echipă. 

e Am fost deschiși la ideile altor oameni? 

e Am fost capabili să exprimăm tipurile de gânduri care de obicei rămân 
nespuse, dar care ar fi putut ajuta aici? 

e Ţoată lumea a avut prilejul de a vorbi? 

e Am mers în direcţia scopurilor comune? 

e Am fost deschiși pentru diferite stiluri de învăţare, diferite tipuri de 
personalitate și diferite niveluri de abilități verbale? Am scos în evidență 
oamenii care sunt mai tăcuțţi în general? 

e Am practicat tipul de comportament pe care vrem să-l transmitem? 

e Am fost într-o stare de „flux“? Am simţit cum conversaţia înainta prin 
propriul ei avânt creativ? 

e Ne-am simţit acordaţi unul la altul? Am înţeles atitudinile celorlalți, 
motivațiile lor și cum ar putea afecta acest lucru pasul următor? Putem lucra 
împreună chiar dacă știm că nu suntem de acord? 

e Comportamentul meu a ajutat sau a împiedicat grupul? 

e Îi tratez pe ceilalţi cu respect pentru demnitatea lor? 

e Am practicat învăţarea reflexivă? 

Jurnalul reflexiv al lecţiilor 
Nelda Cambron-McCabe 


Orice formă de bilanț regulat este valoroasă, într-o clasă, pentru a-i ajuta 
pe profesori să-și înţeleagă propria învăţare. În cadrul seminarelor mele de la 
Universitatea din Miami, le cer studenților să țină un jurnal reflexiv continuu. 
Ei scriu în jur de 1 000 de cuvinte în fiecare săptămână, cântărind atent 
discuţiile din timpul cursurilor, lucrările pe care le scriu sau orice reacţii pe 
care le-au avut la acel curs. Această activitate presupune foarte mult timp 
consumat cu citirea jurnalelor, dar eu continui să-l cer, pentru că 
îmbunătățește în mod semnificativ calitatea învățării lor, dar și a învăţării 
mele. 

La început, toată lumea detestă aceste sarcini: pe lângă toate celelalte 
lucruri pe care le au de făcut pentru cursuri, trebuie să mai și scrie între trei și 
cinci pagini pe săptămână pentru mine! Dar, în cele din urmă, ei admit că nu 
ar fi putut să înveţe la fel de mult fără ele. Deja în a treia sau a patra 
săptămână, majoritatea studenților își creează o obișnuinţă să-și facă timp 
pentru jurnale imediat după curs, când gândurile lor sunt proaspete; apoi 
revizuiesc ce au scris după câteva zile, când gândurile lor au avut timp să se 
decanteze. Jurnalul reprezintă un angajament pentru acest curs — un mod 
prin care ei preiau ideile complexe din cadrul seminarului și le conectează cu 
propriile vieți. 

În schimb, eu le promit să nu le critic sau să le evaluez jurnalele, ci doar să 
adaug la ele propriile mele gânduri și să păstrez jurnalele absolut 
confidenţiale. Studenţii se simt liberi să scrie unele lucruri foarte personale, 
dureroase, pentru că știu că eu voi fi singura persoană care le va citi. Un tânăr 
doctorand afro-american a scris că acest curs despre învăţarea 
organizaţională a fost foarte dureros pentru el. „Vreau să știu“, a scris el, „de 
ce nu am avut niciodată cursuri în timpul liceului sau în facultate care să mă 
încurajeze să ridic întrebări despre putere și despre inechitățile din școală. De 
ce nu este toată învăţarea așa?“ 

Pentru studenţii care vor deveni profesori, jurnalul reflexiv oferă un 
detaliu care lipsește. Practicând un anumit tip de metareflecție despre propria 
ta învăţare, devii un dascăl mult mai grijuliu și dedicat, nu doar în intenţii, ci și 
în practică. La sfârșitul semestrului, studenții doctorali îmi spun uneori că și- 
au luat un angajament pentru toată viața: să ţină un jurnal reflexiv în mod 
regulat, pentru că le este foarte util în înţelegerea propriei creșteri în învăţare. 
(Vezi și Partea a XI-a, cap. 3.) 


Stephen D. Brookfield despre reflecţia critică 


Becoming a Critically Reflective Teacher (Jossey-Bass, 1995); The Power of Critical 
Theory: Liberating Adult Learning and Teaching (Jossey-Bass, 2004); The Skillful 
Teacher: On Technique, Trust, and Responsiveness in the Classroom (Jossey-Bass, 
2006); Teaching for Critical Thinking (Jossey-Bass, 2011), toate scrise de Stephen D. 
Brookfield. 


Pe când eram șefă de departament, am achiziționat cincisprezece exemplare ale cărții 

Becoming a Critically Reflective Teacher pentru membrii personalului, după ce diverși colegi au 
încercat să mă deposedeze de singurul meu exemplar. Brookfield scrie pe baza experienţelor 
sale dintr-o universitate combinate cu competențele sale în domeniul învățării continue. 
Presărată cu povestiri pline de umor, această carte nu este scrisă într-un limbaj academic. 
Profesorii, precum și învăţăceii de la orice nivel și din orice domeniu pot învăţa să-și 
îmbunătățească predarea prin practicile de reflecţie pe care le descrie autorul. Brookfield 
sugerează că profesorii își văd activitatea din patru perspective diferite: a lor, cea din ochii 
elevilor, cea din percepțiile colegilor lor și cea din literatura teoretică. Cei fără prea multă 
experienţă în științele sociale ar putea fi surprinși de cât de valoroase sunt teoriile 
educaţionale în a-i ajuta să-și îmbunătăţească propria predare. Instituţiile educaţionale de 
toate nivelurile descurajează predarea reflexivă, iar Brookfield oferă câteva sugestii pentru 
crearea unui mediu mai propice. Cartea The Power of Critical Theory aplică aceleași principii în 
educaţia adulților; The Skillful Teacher este deosebit de valoroasă pentru educatorii de la 
nivelul universitar; iar Teaching for Critical Thinking se concentrează asupra abilităților 
elevilor de a chestiona în mod critic conținutul oferit spre învățare. — Nelda Cambron- 
McCabe 


1 Vezi Parker ]. Palmer, The Courage to Teach: Exploring the Inner Landscape of a Teacher's Life (Jossey- 
Bass, 2007), p. 76. 

1% Înainte de o reproiectare de acest tip a cursului, este bine ca profesorii să fi trecut prin exerciţiul de 
proiectare a unei clase care învaţă (vezi Partea a III-a, cap. 2). După ce au vizualizat tipul de interactivă, 
diferită, pe care vor să o creeze, vor fi mult mai conștienți de ce fel de informaţii au nevoie de la elevi. 

VII 


Gândirea sistemică la clasă 

Această carte nu ar fi fost inițiată dacă nu ar fi existat un grup de educatori 
dedicați care au căutat să introducă deprinderile gândirii sistemice în educația 
primară și în cea secundară. De-a lungul anilor, comunitatea de gândire- 
sistemică-la-clasă a dezvoltat un volum impresionant de teorii și metode pentru 
a face complexităţile mai clare, dar și o serie de instrumente eficiente. Abordarea 
sistemică este eficientă tocmai pentru că nu are o existență insulară. Ea 
întărește (Și este întărită de) celelalte teorii despre învățare și predare care apar 
în această parte a cărții. 

Pentru unii oameni, instrumentele gândirii sistemice ar putea părea 
descurajatoare la început, dar noi am încercat să le prezentăm aici într-un mod 
care-l poate ajuta pe profesor (sau părinte ori elev) să le încerce cu folos. Am 
evitat de asemenea orice fel de îndrumări cu caracter obligatoriu — veţi vedea că 
unii autori susțin că modelarea pe calculator este vitală pentru conștientizarea 
sistemică, iar alţii, precum Janis Dutton, se întreabă: „La ce prize își conectau 
amerindienii calculatoarele?“ 

„Gândirea sistemică a existat dintotdeauna“, spune Mary Scheetz, fosta 
directoare a școlii generale Orange Grove din statul Arizona și o pionieră 
eminentă în acest domeniu. „Lumea, până la urmă, este alcătuită din sisteme 
dinamice. Sunt multe moduri diferite prin care se poate dezvolta abilitatea de a 
gândi sistemic și de a pune tipurile de întrebări care duc la o înțelegere mai 
bună. Modelările pe calculator ale dinamicilor sistemelor reprezintă doar o cale 
de a face acest lucru, care s-a dovedit a fi extrem de eficientă, dar care nu cred că 
este singura modalitate.“ În această parte a cărţii, sperăm să facem accesibilă 
gama de instrumente, prezentând-o suficient de atractiv, încât cititorii să poată 
merge cât de departe își doresc, fără a se simți depășiți. 


1. Studierea pe termen lung a sistemelor 
Jay W. Forrester 


Profesor emerit al Sloan School of Management de la Universitatea MIT, Jay 
W. Forrester este fondatorul domeniului dinamicilor sistemelor și dezvoltatorul 
unei mari părți a teoriei conceptuale a acestuia, al modelelor de cartografiere și 
modelare și al instrumentelor informatice de simulare. La mijlocul anilor *50, 
după ce a inventat tehnologia dispozitivelor de stocare magnetică pe care o 
folosesc majoritatea calculatoarelor din prezent, el a părăsit acest domeniu 
pentru a lucra asupra problemei mai interesante de a încerca să înțeleagă 
comportamentul sistemelor complexe. De atunci, el a fost consilier și mentor 
pentru câteva generaţii de cercetători din domeniu (inclusiv al lui Peter Senge). 
Munca sa indispensabilă asupra dinamicilor industriale, a dinamicilor urbane și 

a dinamicilor lumii a dus la schimbări dramatice în dialogul predominant 
despre, respectiv, strategii corporatiste, inovaţie urbană și interdependență 
globală între populaţie, resurse și mediu. În anii *80, Jay a început să se 
concentreze asupra introducerii studiilor sistemice în educaţie. El este directorul 
MIT System Dynamics in Education Project, un grup de studenți care lucrează la 
promovarea învățării centrate pe elev, folosind instrumentele și conceptele 
dinamicilor sistemelor (v. http://web.mit.edu/sysdyn/sdep.html). Să mai spunem 
că Nan Lux, coordonator administrativ în cadrul proiectului, a colaborat la 
scrierea acestui articol. 


Se afirmă adesea că oamenii adoptă doar o perspectivă pe termen scurt 
asupra vieţii, dar acest lucru este doar parţial adevărat. De fapt, majoritatea 
oamenilor au obiective personale pe termen lung — ei aspiră la bunăstarea 
viitoare a copiilor și a nepoților lor. Dar ei nu înţeleg pe deplin sistemele în 
cadrul cărora operează, luând astfel decizii pe termen scurt care dăunează 
acestor obiective pe termen lung. De exemplu, ei ajung uneori să pericliteze 
bunăstarea generaţiilor viitoare atât din punct de vedere economic, cât și din 
punct de vedere ecologic. 

Pe parcursul ultimelor decenii, am ajuns să cred că oamenii pot învăţa să 
depășească acest tipar. Dar, pentru majoritatea oamenilor, acest lucru 
presupune ca ei să fie inițiați în studiul sistemelor încă de la o vârstă fragedă. 
Ceea ce presupune mai mult decât a vorbi despre sisteme la nivel teoretic. 
Oamenii au nevoie de timp pentru a exersa, pentru a face simulări pe 
calculator, care le permit să experimenteze și să-și creeze propriile modele ale 
sistemelor complexe din viaţa reală. 

Sunt câteva sute de școli din învățământul preuniversitar în lume unde 
elevii studiază sistemele folosind modele pe calculator. Cel puţin douăsprezece 
dintre aceste școli fac o muncă inovatoare, excelentă. Acestea au aplicat 
modelarea dinamicilor sistemelor în matematică, fizică, studii sociale, istorie, 
economie, biologie și literatură. În cele mai de succes școli, dinamica 
sistemelor este combinată cu o abordare orientată spre proiecte: învăţare 
centrată pe persoana care învaţă, în care profesorii nu mai sunt văzuţi 
neapărat ca niște luminaţi care reglează cursul cunoașterii, și nici măcar ca 
niște figuri de autoritate. Profesorii devin consilieri și îndrumători pentru 
elevii care creează proiecte ce s-ar putea extinde dincolo de experiența 
profesorului. Astfel, o clasă a șaptea sau a opta poate deveni asemănătoare cu 
un laborator universitar de cercetare. Elevii creează proiecte cu semnificaţie 
în lumea reală, răspunzând provocării de a învăţa ceea ce au nevoie să știe 
pentru a realiza proiectul. 

Nu ne așteptăm ca majoritatea elevilor să-și petreacă viaţa în faţa unui 
calculator, construind modele ale dinamicii sistemelor. Care ar trebui să fie, 
atunci, rezultatul educaţiei sistemice? Obiectivele educaţiei bazate pe 
dinamica sistemelor pot fi grupate în trei categorii. 


1. Înțelegerea naturii sistemelor 

Dinamica sistemelor le oferă elevilor un mod mai eficient de a interpreta 
complexitățile lumii din jurul lor. Acestea ne ajută să ne dezvățăm de modelele 
noastre mentale despre lume care ni se par intuitiv „evidente“, modele 
mentale care îi împiedică pe cei mai mulţi oameni să acționeze eficient. Aceste 
modele mentale au fost dobândite încă din copilărie, adesea din experienţele 
noastre cel-mai-ușor-de-înțeles. Un copil atinge o plită fierbinte și mâna este 
arsă aici și acum. După câteva întâmplări asemănătoare, copilul învață cum 
cauza și efectul sunt foarte apropiate în spaţiu și timp și cum cauza unei 
probleme trebuie să fie undeva în apropiere și trebuie să fi apărut cu puţin 
timp înainte să apară simptomul. Totuși, atunci când copilul crește și se 
confruntă cu sistemele complexe ale vieţii adulte, acele lecţii ale trecutului vor 
fi extrem de amăgitoare. În majoritatea sistemelor, cauzele unui simptom 
observat ar putea proveni dintr-o parte total diferită a sistemului și ar putea fi 
localizate cu mult înainte în timp. Remediile care par „evidente“ pentru că 
sunt la îndemână ar putea fi de fapt irelevante pentru problema reală sau ar 
putea înrăutăţi situaţia. 

Am remarcat îndeaproape această situație când am realizat o simulare 
sistemică a dezvoltării urbane la sfârșitul anilor *60. Modelul a arătat că cele 
mai „evidente“ (și mai populare) politici alese de municipalitate erau fie 
neutre, fie dăunătoare — atât pentru oraș ca întreg, cât și pentru rezidenții 
șomeri cu venituri mici. Construirea locuinţelor pentru cei cu venituri mici 
părea, pentru mulţi funcţionari din conducerea orașelor, o soluţie firească 
pentru problemele locative; aceasta i-ar fi ajutat pe oamenii săraci să-și 
găsească spaţii confortabile de locuit. Totuși, proiectele locative pentru 
persoanele cu venituri mici au accelerat decăderea orașelor. Acestea au ocupat 
terenuri care puteau fi folosite pentru construirea unor afaceri care ar fi creat 
locuri de muncă. Aceste spaţii locative au atras oameni necalificaţi, care erau 
în competiţie pentru locuri de muncă plătite cu bani puţini, într-o zonă în care 
asemenea locuri de muncă erau greu de găsit. Politica aparent umanitară de 
construire a mai multor locuinţe a creat de fapt sărăcie, atrăgându-i pe oameni 
în zone cu oportunităţi economice aflate în declin.15 

Afirmațiile ca aceasta, despre cauza și efectul dintr-un sistem complex, nu 
par foarte relevante atunci când le citești într-un articol. Până la urmă, oricine 
poate afirma că există o relaţie cauzală. Dar atunci când un elev a lucrat în 
mod repetat cu modele care demonstrează un asemenea comportament, când 
a testat acel model încorporând în proiect o varietate de observaţii din lumea 
reală și când a avut timp să monitorizeze aceleași tipuri de comportamente și 
în alte sisteme din viața reală, ideea este interiorizată și devine parte a 
gândirii obișnuite. Elevul devine deosebit de iscusit în gestionarea 
problemelor și a situaţiilor complexe. 

Modelele în sine scot la suprafaţă adesea înţelegeri noi și surprinzătoare 
despre viaţa reală. Într-un sfârșit de săptămână, am adăugat un program de 
formare profesională la modelul dinamicilor urbane. Era un program de 
formare profesională „perfect“ — acesta transfera oamenii din categoria celor 

„necalificaţi“ în categoria „muncitorilor calificați“ și nu se percepea nicio taxă, 
deci nu costa nimic. Totuși, acest program perfect a dus la creșterea ratei 
șomajului. Acest lucru m-a surprins până când mi-am petrecut o zi 
descoperind ce a făcut acel model: a micșorat numărul altor eforturi de 
formare profesională (pentru că nu mai era nevoie de ele), a crescut numărul 
muncitorilor calificaţi (astfel crescând rata șomajului printre cei calificaţi) și a 
atras muncitori necalificaţi, șomeri, din alte orașe. Am mers cu aceste 
rezultate la un grup de politicieni și directori de afaceri din Boston. Ei s-au 
uitat în tăcere la rata ascendentă a șomajului pentru câteva minute, până când 
unul dintre ei a spus: „Vai, Detroitul are cel mai bun program de formare 
profesională din ţară și creșterea cea mai rapidă a ratei șomajului“. Nefiind 
încă sigur de acest model, am întrebat câțiva profesioniști din domeniul 
formării profesionale dacă știau despre existenţa vreunei situaţii în care 
munca lor să fi crescut șomajul. M-am așteptat ca ei să respingă imediat 
această idee. În schimb, ei mi-au răspuns: „Când se întâmplă acest lucru, 
mergem în alt oraș“. 

Cunoștinţele noi pot fi create la nivel universitar și la nivelul 
învățământului preuniversitar, adesea de către oameni care lucrează în afara 
domeniilor lor. Un student de la Universitatea MIT a modelat comportamentul 
insulinei și al glucozei în diferite aspecte ale diabetului. El a primit de la 
„pacientul“ său de pe calculator un răspuns care nu se regăsea în literatura 
medicală. Era ceva în neregulă cu modelul? EI a arătat rezultatele unor medici 
care făceau cercetări în domeniul diabetului. Răspunsul lor a fost: „Am avut 
odată un pacient ca acesta, dar am crezut întotdeauna că era o greșeală în 
analize“. Prin acest proces, a fost identificat un nou sindrom medical. 


2. Dezvoltarea competenţelor personale 


Modelarea sistemică impune o rigoare, reflectată în claritate și 
consecvență, care nu este necesară pentru limbajul comun (vorbit sau scris). 
Într-o conversaţie obișnuită, oamenii se ascund adesea în spatele unor 
afirmaţii ambigui, incomplete și chiar ilogice, ca: „Modul în care reacționează 
oamenii depinde de situație“. Un modelator de sisteme care vrea să descrie 
acest fenomen va trebui să specifice: care oameni, ce tipuri de reacții și modul 
exact în care diferite condiţii ar duce la anumite acţiuni. În caz contrar, 
această afirmaţie nu va putea fi tradusă în enunţuri explicite care să fie 
introduse în modelul de simulare. 

La fel de importantă este abilitatea de a realiza traducerea inversă: de a 
scrie sau a rosti afirmaţii clare ce exprimă înțelegerile precise provenite din 
construirea și utilizarea modelului. Prin dezvoltarea acestei competenţe, elevii 
învață să-și expună criticii propriile afirmaţii și să le îmbunătăţească. Ei 
dobândesc abilitatea de a gândi mai profund, de a privi dincolo de situaţia 
imediată și de a putea adopta o poziţie contrară opiniei majoritare, când 
aceasta e nefondată și superficială. În rezolvarea situaţiilor-problemă, ei caută 
o gamă mai largă de alternative decât răspunsul „de la sine evident“. Ei sunt 
mai receptivi la importanţa interconexiunilor care dau sens evenimentelor și 

care, altfel, ar părea izolate și necoordonate. 

Cu puţin timp în urmă, am întrebat un proaspăt absolvent de facultate cu 
ce l-a ajutat studiul dinamicii sistemelor. Răspunsul lui a fost: „Îmi oferă un 
mod cu totul diferit de a citi presa“. El se referea la faptul că poate vedea 
relaţiile dintre diferite evenimente, că poate înţelege legăturile dintre știrile de 
astăzi și ceea ce s-a întâmplat săptămâna trecută sau anul trecut, și că poate 
citi printre rânduri pentru a-și da seama care ar fi putut fi alte părți ale 
poveștii despre care nu s-a relatat. 


3. Construirea unei perspective adaptate secolului XXI 


O educaţie sistemică ar trebui să le ofere elevilor siguranța că își pot 
modela propriul viitor. Un parcurs preuniversitar bazat pe dinamica 
sistemelor ar trebui să le ofere indivizilor credința că pot înţelege acele 
probleme ale societăţii care îi lăsau atât de confuzi pe cei din generaţiile 
anterioare. Inflaţia, războaiele, balanța comercială nefavorabilă și distrugerea 
mediului au persistat, ca probleme, sute de ani fără să aibă parte de o 
înțelegere publică a cauzelor lor. Asemenea probleme sunt prea serioase 
pentru a fi lăsate în seama unor indivizi care se autointitulează „experți“; 
publicul trebuie să poată dobândi cunoașterea care să îi permită participarea 
la dezbateri de o asemenea importanţă. 

Chiar dacă elevii, luaţi individual, nu vor construi modele sistemice mai 
departe în viaţă, ei ar trebui să se aștepte ca aceia care propun schimbări în 
politicile economice și sociale să vină cu modele bazate pe dinamica 
sistemelor, care să fie supuse scrutinului public. Pentru a putea să participe, 
publicul va avea nevoie să cunoască natura acestui tip de modele, să evalueze 
asumpțţiile de la care pornesc și să se simtă confortabil să le ceară decidenților 
să-și prezinte premisele și să-și justifice concluziile. 

O asemenea cunoaștere se dobândește gradual. Un producător de 
televiziune care lucrează la un program despre educaţia sistemică a întrebat 
odată un elev de liceu: „Ce au însemnat pentru tine aceste studii sistemice?“ 
Răspunsul său imediat a fost: „Sunt mult mai apt să gestionez relaţia cu mama 
mea“. Până când vor ajunge să aibă primul loc de muncă, elevii vor dobândi o 
cunoaștere remarcabilă. Unul dintre absolvenţii noștri de la MIT, care lucrează 
în cadrul Ministerului Energiei, a folosit o simulare foarte simplă pe două 
niveluri pentru a demonstra o idee. EI a fost uimit de câtă influenţă i-a oferit 
acest model asupra gândirii celor din jur. Chiar și un sistem atât de simplu 
merge adesea mult dincolo de gândirea oamenilor care au ultimul cuvânt 
asupra politicilor publice. 

În sfârșit, o educaţie sistemică ar trebui să influențeze personalitatea 
elevilor: să le sporească tendinţele inovatoare și să contracareze forțele 
societăţii care transformă personalităţile inovatoare în unele autoritare. 
Personalitatea pur autoritară, persoana care simte că sarcina sa „nu este să se 
întrebe de ce, ci să acționeze sau să moară“1i, nu se așteaptă la motive pentru 
care se întâmplă lucrurile și nu are dorinţa de a căuta motive. În contrast, 
personalitatea inovatoare presupune că există motive, chiar dacă sunt 

necunoscute. Mai mult decât atât, merită să cauţi motivele, pentru că, dacă 
poţi înțelege, probabil poţi schimba și îmbunătăţi ceea ce se întâmplă. 

Eu cred că bebelușii se nasc cu o personalitate inovatoare. Ei vor să 
exploreze, să înţeleagă și să vadă modul în care funcționează lucrurile și cum 
să stăpânească mediul înconjurător. Dar procesele noastre sociale caută să 
curme explorarea și cercetarea. Copiii sunt confruntaţi încontinuu cu „Fă așa 
cum ţi se spune“ sau „Nu mai pune întrebări și ascultă-mă pe mine“, sau 
„Învață asta întrucât este bine pentru tine“. Împiedicarea repetată a 
înclinațiilor inovatoare forțează gradual personalităţile într-un șablon 
autoritar. 

Prin faptul că le permite elevilor să formuleze structura și politicile 
cauzatoare ale comportamentului studiat, un curriculum bazat pe modelarea 
dinamicii sistemice va ajuta la sporirea perspectivei inovatoare. Pentru a fi 
inovatoare, o persoană trebuie să fie dispusă să greșească în timp ce caută 
rațiuni explicative și căi de îmbunătăţire. Modelarea prin simulări pe 
calculator este un proces de încercare și eroare. Persoana învaţă că progresul 
se face prin explorare și prin învăţarea din greșeli. Unei personalităţi 
autoritare îi este frică de greșeli și nu încearcă necunoscutul. O personalitate 
inovatoare știe că greșelile sunt pași pe calea spre o înţelegere mai bună. 


Beneficiile unei educaţii sistemice 


Un curriculum bazat pe abordarea sistemică și pe modelarea sistemelor nu 
va duce automat la niște lecţii mai profunde care trebuie înghiţite pe 
nemestecate. Chiar și un model valid, bine întocmit, nu poate testa asumpţiile 
pe care se bazează. Aceste premise pot fi judecate doar după utilitatea lor 
comparativă, deci după valoarea finală a acţiunilor recomandate de model. 
Dacă există discrepanțe între asumpţiile modelului și efectele sale din lumea 
reală, atunci elevii trebuie să examineze acele discrepanțe și să le folosească 
pentru a îmbunătăţi atât modelele mentale, cât și cele pe calculator, care stau 
la baza simulării. Ei ar trebui să realizeze conexiuni între ceea ce învaţă și 
sistemele pe care le cunosc deja (familie, comunitate, școală). Și cât mai 
devreme posibil, școlile ar trebui să se îndepărteze de modelele rigide care au 
fost pregătite anterior pentru elevi. Iar elevii ar trebui să-și creeze propriile 
modele, să le examineze neajunsurile și să înveţe din îmbunătăţirea lori. 

Alte metode ale „gândirii sistemice“ — discuţii despre caracteristicile 
sistemelor, despre ideile arhetipurilor sistemice și relaționarea experienţelor 
pe care oamenii le au cu sistemele — sunt valoroase ca deschizătoare de uși și 
stimulente pentru aprofundare. Dar aceste forme de „gândire sistemică“ nu 
reprezintă mai mult de cinci procente dintr-o educație sistemică utilă. Acestea 
vor schimba foarte puține modele mentale pe care elevii le vor folosi în 
procesul de luare a deciziilor din viitor. Doar afundarea în modelarea activă a 
simulărilor dinamicilor sistemelor poate schimba modelele mentale. 

Până la urmă, marea provocare a următoarelor decenii va consta într-o tot 
mai bună înțelegere a sistemelor sociale, la fel cum explicarea lumii fizice a 
avansat pe parcursul secolului XX. Aceasta ar însemna să învăţăm să acceptăm 

faptul că interrelaţiile dintr-un sistem social au o influenţă puternică asupra 
comportamentului uman individual. Direct spus, dacă sistemele umane chiar 
sunt sisteme, atunci oamenii sunt, cel puţin parţial, niște rotițe în mașinăria 
socială și economică; ei răspund într-un mod foarte predictibil forțelor în fața 
cărora sunt puși de către alte părţi ale sistemului. Deși această viziune este 
contrară iluziei noastre preţioase că oamenii sunt liberi să ia decizii 
individuale, eu sugerez că restricțiile impuse de existența sistemelor sunt 
adevărate în viața reală. „Reproiectarea“ sistemelor sociale și politice poate 
părea  mecanicistă și autoritară. Dar toate legile și reglementările 
guvernamentale, toate politicile corporatiste și sistemele sociale au fost deja 
proiectate — adesea în mod tacit — fără examinarea asumpțţiilor care stau la 
baza acelor proiecte. Aceste proiecte sunt testate „experimental“ pe oameni 
reali și pe comunităţi reale, fără a modela mai întâi efectele pe termen lung și 
fără a realiza experimente-pilot la scară mică. În secolul XXI, eu sper că o 
educație sistemică mai bună va duce pretutindeni la proiecte sistemice 
optimizate. 


2. Ghid pentru aplicarea la clasă a gândirii sistemice 
Lees Stuntz, Nina Kruschwitz 


Lees Stuntz este directorul Centrului Creative Learning Exchange (v. mai 
departe), una dintre instituţiile de referință pentru cercetarea din domeniu. Nina 
Kruschwitz este coordonator al Proiectului „Fifth Discipline Fieldbook“ și al 
„MIT Sloan Management Review“. Ea a dobândit instrumentele și competențele 
specifice gândirii sistemice în activitatea sa anterioară din cadrul Centrului de 
învățare organizaţională de la MIT. (Le mulțumim și lui Deb Lyneis, Sheri 
Marlin, Tracy Benson și Anne LaVigne pentru îndrumare și ajutor.) 


Gândirea sistemică și dinamica sistemelor sunt folosite în învățământul 
preuniversitar încă din anii '80. Dacă ești cadru didactic, te-ai putea întreba de 
unde să începi. Cât de multe trebuie să știi despre domeniu înainte de a 
introduce gândirea sistemică în propria ta oră? Unde poţi solicita ajutor? La ce 
ar trebui să te aștepți de la elevii tăi? 

Nu există un singur mod corect pentru a începe. Oamenii pășesc pe acest 
teritoriu pornind dinspre toate disciplinele și de la o gamă largă de experienţe. 
Tu și elevii tăi aţi putea fi mulțumiți doar folosind gândirea sistemică pentru a 
dobândi noi perspective asupra programei existente sau ați putea să vă doriți 
să învăţaţi suficient de mult pentru a vă dezvolta propriile modele pe 
calculator. Dar, indiferent de unde începeţi și cât de departe mergeţi, sunt 
câteva lucruri cu care vă veţi confrunta, câteva activități pe care vă încurajăm 
să le încercaţi, câteva rătăciri pe care sperăm să le puteţi evita și câteva 
resurse care credem că vă vor fi de folos. 


De ce e nevoie de o gândire sistemică la clasă? 


Gândirea sistemică este abilitatea de a înţelege (și uneori de a anticipa) 
interacţiunile și relaţiile din cadrul unor sisteme dinamice, complexe — 

tipurile de sisteme de care suntem înconjurați și din care facem parte. Unele 
sisteme care sunt deja studiate în sălile de clasă (creșterea demografică; 
utilizarea terenurilor; clima; și producţia agricolă; cauzele revoluțiilor; și 
procesele regulate din trafic) se supun utilizării gândirii sistemice și a 
instrumentelor acesteia. 

Abilitatea de a gândi sistemic nu este nici nouă, nici misterioasă. Un 
profesor, după un curs introductiv, a dat glas reacţiilor multor oameni când a 
exclamat: „Toate acestea sunt de simț comun!“ Din multe puncte de vedere, 
acest lucru este adevărat. Gândirea sistemică îți permite să vezi imaginea de 
ansamblu, detaliile care o formează și modurile în care părţile interacționează 
în timp, explicitând tipare comportamentale pe care oamenii le văd tot timpul, 
dar care sunt rareori lămurite. 

Instrumentele dinamicii sistemelor — graficele comportamentului-în-timp, 
diagramele de stocuri și fluxuri (stock-and-flow), buclele cauzale, modelele pe 
calculator, simulările și arhetipurile — sunt toate moduri de a ne ajuta să 
înțelegem mai bine acele tipare și dinamici sistemice care le generează. (Vezi 
și Partea a II-a, cap. 6.) 

Având la dispoziţie aceste instrumente pentru a îmbunătăţi programa 
educaţională existentă, elevii pot învăța să specifice și să cuantifice tipurile 
exacte de influenţe care duc la creșterea și la stabilizarea sistemelor și apoi să 
simuleze acele influențe pentru a observa comportamentul sistemului în timp 
sub acţiunea diferitor asumpţii. Practicând, elevii pot învăţa să identifice 
părțile unui sistem definit, să analizeze și să înţeleagă interdependenţele 
dintre părțile unui sistem, condiţiile care creează acele interdependenţe și 
efectele lor în timp și spaţiu. Diferite instrumente sunt potrivite pentru diferite 
sarcini și, la fel ca în alte situaţii, atât profesorii, cât și elevii vor avea o 
predispoziție pentru a folosi anumite instrumente. Totuși, pe măsură ce am 
adunat mai multă experienţă în folosirea acestor instrumente în sala de clasă, 
am învăţat că folosirea lor împreună sporește în mod semnificativ învăţarea și 
înțelegerea. 

Un grup de educatori din Singapore a vizitat o clasă de a șaptea de la 
Școlala Generală Tubman din Portland, Oregon. O elevă, explicând ideile 
specifice unui model pe care l-a creat, a remarcat în treacăt: „Eu folosesc 
oriunde aceste instrumente — la fel cum folosesc graficele de comportament- 
în-timp la orice materie —, dar preferatele mele sunt buclele cauzale“. Pentru 
profesorul care stătea lângă ea, cuvintele acestei fete au reprezentat un fel de 
victorie. Acest sentiment confortabil de familiaritate, siguranţă și control este 
rar conferit de instrumentele noastre teoretice. În mod ideal, elevii ar trebui să 
simtă aceasta faţă de toate competențele pe care le dobândesc în școală — 
chiar și la algebră sau la analiza sintactică a frazei. De prea multe ori, acest 
sentiment de control le-a fost răpit elevilor de modul standard de predare. În 
gândirea sistemică, profesorii au oportunitatea de a le oferi elevilor un set de 
instrumente care le vor crea o agerime intelectuală utilă pentru tot restul vieţii 
— în școală și în afara ei. 

Atunci când profesoara de matematică Diana Fisher a descoperit gândirea 
sistemică și modelarea pe calculator, a simţit că a găsit un instrument pe care-l 
căutase toată viaţa. Ea a văzut un mod prin care elevii să înţeleagă felul în care 
funcționau cu adevărat „lucrurile din lumea reală“. „Ecuațiile nu le spun nimic 
majorităţii oamenilor“, spune ea. „Chiar și eu, cu pregătirea mea și experienţa 
de predare a matematicii, când mă uit la o ecuaţie necunoscută, îmi spun: «Vai 
de mine, va trebui să stau și să analizez fiecare parte a acestei ecuaţii». Dar o 
diagramă este modalitatea naturală de a ilustra o poveste, datorită naturii sale 
vizuale. Sunt elevi care au abilităţi analitice extraordinare pe care noi nici 
măcar nu începem să le explorăm. Dacă le prezentăm un instrument ca 
STELLA (vezi mai departe), îi putem lăsa să zboare. Putem ajunge la categorii 
de elevi la care nu am mai ajuns până acum.“ 


Gândirea sistemică în clasele primare 


de Sheri Marlin; lecţii de Barbara Casanova, Școala primară din Borton 
Supa din piatră, recipientele și diagramele de stocuri și fluxuri 


O cratiţă este de obicei folosită pentru a face supă, dar poate fi și un 
instrument foarte practic pentru a-i învăţa pe copiii de grădiniță despre ceea 
ce cauzează schimbări într-un sistem și despre modul în care acele schimbări 
pot fi măsurate cu ajutorul unui grafic. După ce au folosit timp de câţiva ani 
graficele de comportament-în-timp cu copiii mici și au observat modul în care 
caracterul vizual al acestor instrumente facilitează capacitatea copiilor de a 
gândi mai articulat, educatorii au devenit entuziasmați și de ideea folosirii 
diagramelor de stocuri și fluxuri (stock-and-flow). 

Educatoarea de grădiniță Barbara Casanova a transformat o lecţie 
familiară într-o oportunitate de învăţare care ilustrează în mod clar pentru 
elevii săi modul de funcționare a modelului de stocuri și fluxului. Povestea 
pentru copii Supa din piatră spune istoria populară a unui tânăr isteţ care 
păcălește o bătrână, convingând-o că el poate să facă supă dintr-o piatrăi:. El 
face cu adevărat acea supă din piatră, dar numai după ce bătrâna adaugă 
ceapă, morcovi, oase de vită, sare, piper, arpacaș și unt. În grupa Barbarei, 
elevii fac propria „supă din piatră“ — ei merg să cumpere legume proaspete 
dintr-o piaţă din apropiere, se întorc la grădiniţă, spală și taie legumele, apoi 
sunt gata să treacă la prepararea supei. Și aici începe gândirea sistemică. 

Pe baza preferințelor personale, copiilor li se cere să decidă dacă să 
adauge o pătrime, o treime sau jumătate de cană de legume în oală. În același 
timp, ei notează pe un grafic gradul în care oala se umple cu legume. Elevii 
creează de asemenea și o oală din hârtie cu diferite reprezentări pe hârtie ale 
legumelor care sunt adăugate în supă. Această versiune din hârtie a oalei le 
amintește elevilor care creează grafice de stocuri și fluxuri pe tot parcursul 
anului că dreptunghiul din mijlocul acelei diagrame reprezintă o acumulare. 

Când se umple oala, începe gătitul. În una dintre sălile de clasă, în timp ce 
se gătea oala plină cu supă, un elev a observat cu perspicacitate că ieșea abur 
din oală și că acel abur trebuia înregistrat ca schimbare în nivelul stocului. 

În sfârșit, a venit timpul ca supa să fie mâncată. Fiind generoși, elevii și-au 
invitat prietenii și familiile pentru a împărţi supa cu ei. În timp ce supa este 
mâncată, copiii înregistrează numărul de căni și farfurii care sunt luate din 
oală. Ei observă că farfuriile mai mari presupun o scădere mai bruscă în 
ieșirile supei din stoc. Fiind familiari cu graficele comportamentului în timp, 
elevii anticipează curba liniei în timp ce desenează graficul. Ei generează 
concluzii despre ceea ce s-a întâmplat în timpul procesului de preparare, 
gătire, servire și mâncare a supei. 

Supa în sine nu este un sistem foarte complex. Dar abilitatea copiilor de 
cinci ani de a explica o acumulare, de a folosi ratele la termen și pantele 
dreptelor și de a transfera aceste informații în cadrul altor sisteme 
acumulatoare este semnificativă. Și mai semnificativă este abilitatea acestor 
copii de grădiniţă să se reîntoarcă la acel model după câteva săptămâni și încă 
să poată explica aceste concepte cu acuratețe și claritate. Copiii mici pot să 
gândească și gândesc profund și chiar abstract. Oferindu-le instrumente 
vizuale ne asigurăm de faptul că neînțelegerile pot fi clarificate, astfel încât ei 
să poată gândi și cu acuratețe. Oala este un exemplu concret care creează o 
analogie clară pentru a-i ajuta pe elevi să producă cea mai bună gândire de 
care sunt capabili. 


Vizita la zoo și clarificarea conceptului de „acumulare“ 


Copiii mici au capacitatea de a gândi abstract atunci când acest proces este 
bazat pe exemple concrete. Așadar, educatoarea Barbara Casanova a sporit 
performanţele copiilor din grupa sa mergând la grădina zoologică pentru a-i 
învăța, prin exemple, pe elevii ei cum funcționeză modelul de stocuri și 
fluxuri. 

Vizita la grădina zoologică este o excursie de primăvară destul de des 
întâlnită pentru copiii de grădiniță. În grupa Barbarei elevii nu învaţă doar 
despre animale, ci și despre modul în care ratele intrărilor și ale ieșirilor 
afectează experienţa de vizitare a clienţilor grădinii zoologice. Ei examinează 
factorii care îi afectează pe oamenii care intră și ies din grădina zoologică. De 
exemplu, oamenii ar putea părăsi grădina dacă le este foame, dacă au 
terminat de văzut animalele sau dacă sunt obosiţi — de exemplu, „bebelușul 
trebuie să doarmă“. Preșcolarii înţeleg de asemenea faptul că evenimentele 
speciale, cum ar fi nașterea unui pui de animal, vor afecta numărul 
vizitatorilor care intră în grădina zoologică. 

Pentru a reprezenta această acumulare de oameni în interiorul grădinii 
zoologice, Barbara trasează un dreptunghi mare în sala de curs: acesta va fi 
teritoriul de la ZOO. Elevii confecționează un jurnal mai mare. Fiecare pagină 
reprezintă o oră din timpul zilei și fiecare elev își alege o oră la care să intre și 
să iasă din grădina zoologică. Folosind un ceas mare, Barbara punctează 
programul grădinii zoologice. La ora 9 dimineaţa, patru oameni intră în 
grădina zoologică. Încă șase intră la ora 10. La ora 11, intră cinci oameni, iar 
trei ies. Înregistrările continuă pe diagrama de stocuri și fluxuri până la ora 4 
după-amiază, când grădina zoologică nu mai are niciun vizitator. 


*skebpook converter DEMO Watermarks eee 


Această lecţie stabilește ideea că un stoc este o „acumulare“ — în acest caz, 
vorbim despre o acumulare de vizitatori ai grădinii zoologice. Intrând și ieșind 
la propriu din interiorul dreptunghiului, elevii simulează rata schimburilor și 
acumulării din stoc. După această experienţă chinestezică, elevii sunt capabili 
să analizeze factorii care afectează traficul din grădina zoologică. 
Reprezentarea fizică a stocului folosită în jocul cu grădina zoologică este foarte 
asemănătoare cu un joc matematic care face parte din programa educaţională 
a grădiniţelor. Jocul presupune ca elevii să rostogolească un cub special 
proiectat cu laturi pe care scrie +1, +2, +3, -1, -2, -3. Începând fiecare cu câte 
trei fise, elevii pun sau scot fise dintr-o cutie pe baza numărului de pe latura 
cubului după ce a fost rostogolit. Scopul jocului este de a consolida abilitățile 
de numărare și a construi fundația pentru adunare și scădere. Folosind 
oameni în loc de fise, Barbara le cere elevilor ei să simuleze povestea grădinii 
zoologice în timp ce scriu ecuaţiile corespunzătoare. Ea întărește astfel 
abilitățile matematice conectate cu o diagramă stock/flow foarte simplă. 

Atunci când acest exercițiu matematic este combinat cu jocul chinestezic 
de stocuri și fluxuri de la grădina zoologică, elevii au oportunități mai bune de 
a face conexiuni și astfel de a înțelege mai mult din ambele activități. Jocul de 
stocuri și fluxuri de la ZOO este un exemplu foarte bun de folosire a unui 
instrument al gândirii sistemice pentru a realiza o finalitate educaţională 
existentă, sporind capacitatea cognitivă a preșcolarilor necesară pentru a 
efectua activitatea. 


Jocul extincției mamuțţiloris* 
de Rob Quaden, Alan Ticotsky și Debra Lyneis 


Elevilor de clasa a treia din Carlisle, Massachusetts, li se prezintă Jocul 
Extincţiei Mamuţilor, o activitate inclusă în programa școlară, ca parte a 
învăţării despre erele glaciare în cadrul orelor de științe sociale. Ei creează 
grafice ale comportamentului-în-timp dând cu zarul pentru a reprezenta 
nașterea și moartea mamuţilor; cu fiecare rundă a jocului, turma fiecărui grup 
scade numeric. Pe măsură ce valorile numerice ale întregii turme sunt 
reprezentate grafic în funcţie de ani, apare un tablou. Ideea de bază este de a-i 
ajuta pe elevi să identifice tiparul din graficul lor, iar întrebări precum „Ce se 
schimbă? În ce mod se schimbă? De ce se schimbă?“ ajută la ghidarea 
conversaţiei. O curbă abruptă înseamnă o scădere bruscă a populaţiei, în timp 
ce o linie mai plană indică o rată mai lentă a declinului. 

Elevii și profesorii folosesc apoi două instrumente diferite din gândirea 
sistemică pentru a explora relaţia dintre populaţie și nașteri și morți. Cu 
ajutorul primului instrument, diagrama buclei cauzale, ei discută împreună 
despre caracteristicile buclelor de răspuns. În Carlisle, Massachusetts, acolo 
unde lecţia mamutului a fost scrisă și dezvoltată, profesorii erau uimiţi de 
înțelegerea elevilor de opt și nouă ani a scăderii exponenţiale. Clasa vorbea 
despre extincție — populația de mamuţi dispărea de fiecare dată când 
numărul morţilor era mai mare decât numărul nașterilor —, iar un elev a 
întrebat dacă s-ar schimba ceva dacă, în loc să înceapă cu o sută de mamuţi, ar 

începe cu 1 000. Nimeni nu a fost foarte sigur de răspuns, nici profesoara. Unii 
s-au gândit că, dacă ar începe cu o populație de mamuțţi de zece ori mai mare, 
aceasta va supraviețui pentru o perioadă de zece ori mai îndelungată. Apoi alt 
elev a spus nu: dacă unul din trei mamuțţi ar muri în fiecare an, turma oricum 
un model STELLA simplu pentru acest joc și s-a dovedit că acesta din urmă 
avusese dreptate. Până la sfârșitul orei, după discuţii suplimentare, 
majoritatea elevilor din clasă au înţeles conceptele de scădere exponențială și 
de perioadă de înjumătățire — deși fără a folosi acești termeni. Atunci când 
profesoara a introdus acești termeni, elevii i-au înţeles imediat. 

Acest tip de bucle cauzale le oferă profesorilor și elevilor o modalitate de a 
ilustra schematic modul în care diferite elemente dintr-un sistem se 
influențează unele pe altele. Și mai important este faptul că ei identifică 
răspunsul circular: pe măsură ce diferite părți ale unui sistem se afectează 
unele pe altele, cauzele devin efecte care la rândul lor devin cauze. În timp ce 
graficele de comportament-în-timp descriu „ce“ se întâmplă într-un sistem, 
buclele cauzale ne spun „de ce“. Mulţi profesori sunt atrași de buclele cauzele 
și dezvoltă un simț intuitiv pentru cartografierea cauzei și a efectului. 
Diagramele pot fi utile prin faptul că oferă o privire rapidă asupra unui tipar 
de influență complex. Totuși, în timp ce buclele cauzale pot fi desenate cu 
multe bucle interconectate care descriu sisteme destul de sofisticate și 
complexe, de obicei este cel mai bine să le menţinem simple. 

Pentru pasul următor, profesorii din Carlisle folosesc, împreună cu elevii 
din clasă, o diagramă de stocuri și fluxuri pentru jocul mamutului. Diagramele 
de „stocuri și fluxuri“ sunt mult mai flexibile decât buclele cauzale, fiind totuși 
atât de concrete, încât sunt foarte valoroase pentru tineri. Atunci când elevii 
(dar și adulţii, de ce nu?) încep să gândească în termenii „intrărilor“ și ai 
„leșirilor“, acest lucru poate genera o schimbare fundamentală în gândirea lor. 
Elevii pot discuta despre valorile numerice notate în timpul jocului și le pot 
lega de conceptele de acumulări și fluxuri în timp. 

Stocurile și fluxurile pot fi reprezentate grafic folosind doar hârtia și 
creionul sau tabla. Pe măsură ce se dezvoltă întrebările și conversațiile, 
profesorii pot nota, în marginea graficului, posibilele intrări, ieșiri și influenţe 
asupra ratelor fluxului. Acestea pot fi utile pentru a fi revăzute pe măsură ce 
diagrama se dezvoltă și devine mai complexă. 

În plus, crearea de diagrame cu stocuri și fluxuri nu reprezintă un scop în 
sine. Adesea, acestea sunt desenate ca parte a avansării spre simularea sau 
construirea unui model. Cu siguranţă, dacă desenezi o diagramă bine definită 
de stocuri și fluxuri, ești la jumătatea drumului către construirea unui model 
pe calculator. Un pas final făcut în multe clase este programarea unui model 
simplu pe calculator și folosirea lui pentru a vedea comportamentele 
graficelor, așa cum s-a întâmplat și în cazul Jocului Extincţiei Mamuţilor din 
acest exemplu. 


Gândirea sistemică în orele din școala generală 

Una dintre utilităţile importante ale gândirii sistemice în sala de clasă este 
dezvoltarea unei înţelegeri a problemelor importante ale erei noastre și a 
modului în care pot fi adresate. Două dintre acele probleme sunt durabilitatea 
planetei noastre și posibilitatea reală de răspândire la scară largă a unei 
infecții devastatoare. Următoarele două secțiuni despre școala generală 
adresează în mod clar aceste probleme. 


Jocul boabelor de fasole 
Tracy Benson 


Cea mai mare parte a curriculei pentru studii sociale, științe exacte și 
educaţie ecologică prezintă elemente standard comune care se referă la 
factorii limitatori, la efectele interacțiunilor dintre oameni și sistemele 
naturale, la posibilităţile de a oferi asistență, la relația dintre lipsuri și 
libertatea de alegere și la distribuţia resurselor naturale. Cheryl Dow și Tracy 
Benson, membre ale proiectului „Gândirea Sistemică în Școli“ realizat de 
Fundaţia Waters, au creat o simulare prin joc de rol, care îi ajută pe elevi să 
aplice pe viu multe dintre aceste concepte esenţiale. „Jocul boabelor de fasole“ 
înregistrează, la nivelul familiilor multigeneraţionale, efectul în timp al 
deciziilor fiecărei generații (stră-străbunici, străbunici, bunici, părinți și copii) 
legat de resursele de care cred că vor avea nevoie pentru a duce o viață 
sănătoasă și prosperă. 

Jocul este structurat astfel încât fiecare familie să aibă acces la un tip 
diferit de ustensilă pentru consum (0 lingură, o cană mică sau o pensetă) pe 
care o folosesc pentru a accesa și a consuma resursele (reprezentate prin 
boabe de fasole) dintr-un vas mare care conţine resursele globale. Știind că în 
joc nu există resurse regenerabile, elevii observă imediat o golire rapidă în 
timp și efectele pe care modelele mentale, lăcomia și tipul ustensilei le pot 
avea asupra epuizării rapide a resurselor globale. De obicei, la început 
membrii familiilor devin competitivi și încearcă să ia cât de multe boabe 
(resurse) pot. Se dezvoltă o dușmănie între familiile care au ustensile care le 
permit să colecteze multe boabe (căni mici) și cele care au limitări evidente 
(pensetele). Spre sfârșitul simulării, generaţia cea mai tânără este pusă în fața 
unei epuizări alarmante a resurselor disponibile, generând astfel o reacţie 
emoţională care alimentează o discuţie aprinsă. 

O „hartă“ de stocuri și fluxuri este utilă atunci când se discută despre 
această simulare. Elevii reprezintă mai întâi grafic sistemul așa cum îl precep, 
un sistem golit de resurse regenerabile, apoi adaugă pe hartă acele intervenţii 
bazate pe efectul de pârghie care ar putea ajuta la susținerea sistemului. Elevii 
rămân cu un sentiment de putere știind că poate avea un efect atât asupra 
ieșirilor (consumul resurselor), cât și asupra intrărilor (resurse regenerabile). 
Experienţa acestui joc tinde să le crească gradul de conștientizare și va avea, 
să sperăm, un efect asupra comportamentelor lor viitoare. 


Ajutarea elevilor din școala generală să exploreze modul în care se 
răspândesc infecţiilei 
Uneori, elevii din școala generală par a fi mult mai interesaţi de ultimele 
noutăţi sociale ale copiilor de aceeași vârstă decât de ultima lecţie despre 
răspândirea infecțiilor. Dar aceste două sisteme sunt de fapt mult mai 
asemănătoare decât cred elevii. 

Elevii știu foarte bine cât de repede se poate răspândi un zvon; toată lumea 
pare să audă bârfa într-un timp foarte scurt. Pornind de la această experiență 
din viaţa reală, eu și Shea Van Rhoads am lucrat cu elevii ei de clasa a opta 
pentru a-i ajuta să vadă modul în care bolile, precum virusul imunodeficienței 
umane (HIV), se pot răspândi într-un fel foarte asemănător. (Jocul a fost folosit 
și în cadrul orelor de educaţie pentru sănătate.) Elevii au inițiat un joc 
chinestezic, în care au dat mâna cu alţi elevi din clasă pe parcursul câtorva 
runde. În unele cazuri, prin interacțiune, era uneori transmisă o „infecţie“ 
imaginară, iar alteori nu. După fiecare rundă, elevii notau dacă sunt sănătoși 
sau infectați. La început, un singur elev avea boala imaginară, dar pe 
parcursul a vreo douăsprezece runde, toți elevii au fost infectați. Elevii și-au 
comparat apoi notițele pentru a trasa pe un grafic numărul total de infectări 
contactate în timp. Tiparul general de creștere în formă de S a arătat modul în 
care, la început, răspândirea infecţiei a fost lentă, apoi s-a accelerat pe măsură 
ce din ce în ce mai mulţi elevi au devenit bolnavi. În cele din urmă, toată 
lumea a fost infectată, iar curba graficului a devenit constantăI$. 

Pornind de la grafic, clasa a discutat despre structura de bază care a 
determinat acest tipar de creștere. Apoi elevii au creat un program pe 
calculator incluzând și alte componente ale sistemului (de exemplu, numărul 
indivizilor infectați, numărul indivizilor sănătoși și frecvența contactelor 
dintre ei). Rezultatul generat de acest model foarte simplu a fost un tipar în 
formă de S asemănător cu cel creat de copii în timpul jocului. Elevii au folosit 
apoi modelul pentru a testa diferite teorii despre cauzele răspândirii de 
infecţii și despre posibilele metode de prevenţie. 

După ce au ajuns la o înţelegere generală despre modul în care se pot 
răspândi infecțiile, elevii au explorat o boală specifică: virusul 
imunodeficienței umane (HIV), care făcea parte din programa lor 
educațională. Elevii au realizat o simulare pentru a explora dinamicile 

virusului HIV, utilizând date statistice despre modul în care răspândirea 
acestuia a afectat un eșantion de ţări, precum Zambia, Statele Unite și 
Botswana. Fiecare ţară avea tipare de răspândire foarte diferite, în funcţie de 
elemente precum procentajul populaţiei infectate la începutul simulării, 
disponibilitatea tratamentelor medicale și procentul oamenilor expuși 
virusului. Pentru că jocul original al infecţiei imaginare nu a inclus 
posibilitatea vindecării sau a morții, tiparele răspândirii virusului au fost într- 
o oarecare măsură diferite de cele din cazul jocului strângerii de mână; exista 
posibilitatea declinului bolii în timp. 

Pe baza condiţiilor simulate în diferite ţări, elevii au făcut predicții despre 
ce s-ar putea întâmpla cu populaţia acelor țări în timp. După ce au făcut 
simularea, elevii au discutat despre implicaţiile economice, politice și 
culturale. Ei au început de asemenea să abordeze și să exploreze niște 
întrebări dificile despre pârghiile imaginabile pentru o schimbare dezirabilă și 
despre potenţialele efecte pe termen lung ale deciziilor politice. De exemplu, 
„Ce s-ar întâmpla dacă toate infecțiile noi ar putea fi eliminate prin metode de 
prevenţie?“ și „Ce efecte ar putea avea medicaţia asupra prelungirii vieţii celor 
infectați și asupra ratei răspândirii bolii dacă nu ar fi luate măsuri de 
prevenţie în același timp?“ 

La fel ca în analogia dintre împrăștierea zvonurilor și răspândirea 
virusului HIV, elevii au explorat acest tipar de creștere într-o varietate de 
contexte. Acestea au inclus ciuma, răspândirea noilor idei și inovaţii, dar și 
evoluția modei și a popularității produselor. Elevii și-au construit propriile 
modele, au încercat simulări practice, au construit reprezentări bazate pe 
stocuri și fluxuri și au simulat diverse contexte. Prin intermediul acestor 


experiențe variate, elevii pot înțelege acest tipar generic de creștere și îl pot 
******ebook converter DEMO Watermarks******* 


recunoaște într-o varietate de contexte din lumea reală; ei devin de asemenea 
conștienți de unele efecte asupra oamenilor reali care se confruntă (ori s-au 
confruntat) cu aceste probleme în toată lumea și pe tot parcursul istoriei. — 
Anne LaVigne, Waters Foundation 


Gândirea sistemică la nivel de liceu 


Utilitatea instrumentelor teoriei sistemice nu se limitează la matematică 
sau la științele naturii. La o oră de limbă engleză în clasa a zecea, elevii care 
citeau Împăratul muștelor (de William Golding) lucrau în grupuri pentru a 
reprezenta grafic modul în care nivelul de putere al personajelor se modifica 
pe măsura desfășurării evenimentelor din fiecare capitol. Comparând 
rezultatele, elevii s-au avântat într-o serie de întrebări și discuţii foarte 
antrenante. Din moment ce graficul fiecărui grup era diferit, fiecare grup 
trebuia să fi început de la un set diferit de premise despre natura „realităţii.“ 

„Citisem ceva despre graficele comportamentului-în-timp“, a spus Tim Joy, 
profesorul lor, „dar nu aveam idee că mi-ar putea ieși așa ceva. Sarcina lor era 
să traseze evoluţia personajelor de-a lungul cărții. Au terminat acea sarcină 
acasă, iar a doua zi abia am reușit să fac prezenţa. Își arătau graficele unii 
altora și începeau deja să apară dezbateri. Chiar și în cele mai bune 
circumstanțe din clasele avansate, nu am avut niciodată discuţii atât de 
animate. Le-am spus să se adune și să deseneze grafice pe care să reprezinte o 
viziune împărtășită de toți. Acesta a fost un noroc chior, pentru că a dus la o 
temă pentru acasă în care ei au ales un grafic cu care nu erau de acord și și-au 
prezentat opiniile într-un scurt referat. Când am văzut răspunsurile elevilor — 
rata de participare, nivelul gândirii și al conversaţiilor —, am știut că acesta 
este un instrument pe care vreau să-l folosesc în continuare.“ 

Pe măsură ce Tim a avansat în lecţia sa, el a trecut la diagrame de stocuri și 
fluxuri și, în final, la un model de simulare pe calculator proiectat de el, cu 
ecuaţii care defineau fiecare interrelație. Variabilele din cadrul acestui model 
au fost manipulate de elevi pentru a învăţa rapid modul în care 
interacționează elementele într-un sistem. 

Lucrul cu simulări reale este foarte valoros în învăţarea dinamicilor unui 
anumit sistem. Simularea le permite elevilor să se joace de-a „Ce-ar fi dacă...?* 
încercând diferite scenarii posibile, comparând rezultatele și dezvoltându-și o 
înțelegere mult mai solidă a sistemului ca întreg. Multe simulări sunt 
accesibile chiar și pentru elevii claselor primare. Jocul mamutului arată ce se 
întâmplă atunci când ratele nașterilor și ale morților se schimbă sau atunci 
când sunt introduși vânători în scenă. Varianta de „joc de societate“, bazată pe 
aruncatul zarurilor, poate necesita zile întregi pentru a genera aceleași 
„rezultate“ pe care un calculator le poate demonstra în câteva minute. 

Folosirea simulărilor în sala de clasă presupune foarte multe discuții între 
cei prezenți în clasă. Este important ca înainte de fiecare „rundă“ a simulării, 
să le cerem elevilor să facă predicții referitoare la modul în care se va schimba 
graficul pe măsură ce ei vor schimba variabilele introduse. Altfel, ei doar vor 
juca un joc pe calculator fără a face o sinteză sau a dezvolta o înţelegere. 

Compararea rezultatelor reale, în formă grafică, cu așteptările lor duce la 
întrebări despre motivele din care sistemul ar fi putut opera într-un mod 
diferit decât anticipaseră ei — și în continuare, la întrebări și mai 
cuprinzătoare. Fiecare grafic spune o poveste. De ce nu au supravieţuit 
mamuţii? Nu au avut suficientă hrană? Numărul vânătorilor a crescut prea 
repede? 

Adulții ar putea fi surprinși de cât de repede se adaptează tinerii la lucrul 
cu simulările pe calculator. Pentru că profesorii s-ar putea să nu fie obișnuiți 
cu calculatoarele în sala de clasă, ei ar putea greși dând prea multe explicații. 
O explicaţie scurtă urmată de cincisprezece sau douăzeci de minute, în care 
elevii sunt lăsaţi să experimenteze singuri, este de obicei suficientă. Obișnuiţi 
cu jocurile video și cu jocurile pe calculator, copiii își vor dori probabil să 
testeze imediat limitele modelului — să „câștige“ sau să învingă calculatorul. 
Foarte puţini sunt intimidaţi să lucreze cu simulări sau să le manipuleze și 
majoritatea s-ar putea să vrea să treacă de la simulări direct la construirea 
propriilor lor modele. 

Odată ce au înţeles modul în care era structurat modelul, liceenii care au 
lucrat la simularea lui Tim Joy pentru Împăratul muștelor au început să-l pună 
sub semnul întrebării. Acesta nu le permitea să includă unele relaţii pe care ei 
le văzuseră în roman, iar unii elevi au luat modelul acasă pentru a-l modifica. 

Tim ne-a spus: „Ei au adăugat câteva stocuri și au întâmpinat dificultăți cu 
unele intrări, dar atunci a fost momentul în care am descoperit că până și un 
model deficitar este mai bun decât unele metode tradiționale de predare. 
Acesta i-a forțat să fie expliciți despre procesele lor de gândire și despre 
întrebările pe care le adresau“. 

Nu orice profesor va adopta construirea modelelor ca parte a programei 
educaționale. Este nevoie de timp pentru a se acomoda cu programele 
informatice, iar resursele informatice sunt încă limitate în multe districte. Dar 
pentru cei care o fac, entuziasmul și satisfacția de a vedea ce realizează copiii 
pot mai mult decât să compenseze propria lor curbă de învăţare. 

Avem motive să credem că efortul de a învăţa modelarea și de a o preda 
copiilor va fi amortizat complet în moduri neașteptate. Martha Lynes, fostă 
profesoară de fizică în Northampton, Massachusetts, a dezvoltat cu câţiva ani 
în urmă un program în care elevii ei de liceu construiau rachete din sticle de 
băuturi carbogazoase. Mai întâi, elevilor li se prezentau graficele de 
comportament-în-timp și diagramele de „stocuri și fluxuri“ și apoi câte ceva 
despre modelare. Cea mai mare încântare, bineînţeles, venea din construirea 
rachetelor și din lansarea lor de pe un câmp din apropierea școlii. Ei filmau 
rachetele în zbor, apoi vizionau materialele video și acopereau ecranul cu o 
folie de plastic pe care schițau traiectoriile rachetelor. Lucrând în echipe, ei au 
dezvoltat modele pentru a explica acele traiectorii de zbor, pe care le-au 
prezentat în faţa clasei. 

După absolvire, unul dintre elevii din clasa ei i-a scris Marthei de la 
Universitatea Stanford. I-a spus că urma acolo un curs de fizică, alături de 

mulți elevi proveniţi din școli de elită unde urmaseră ani de-a rândul ore de 
fizică bazate pe calcule. Dar el a descoperit că, spre deosebire de el, acei colegi 
nu aveau o înţelegere reală suficientă a conceptelor pentru a obţine rezultate 
la examene la fel de bune ca el. 

Câţiva ani mai târziu, el i-a scris din nou, de data aceasta implicat într-un 
program de practică la un institut de cercetare în automatică. El lucra la 
dezvoltarea unui model realist pe calculator al unui airbag. Acesta i-a amintit, 
spunea el, de modelele rachetelor cu apă. El i-a mulțumit din nou pentru 
lecţiile ei, care erau „cu mulţi ani înainte faţă de alte materii din liceu“. 
Reieșea clar din scrisoarea lui că, dacă mai mulţi elevi ar trece prin practici 
asemănătoare, ne-am putea aștepta ca dezvoltarea tehnologică nu doar să 
devină din ce în ce mai avansată — ci și din ce în ce mai bogată în perspective 
diverse și umane. 

La o prezentare a lucrărilor elevilor din Portland, Oregon, o echipă de elevi 
din clasele terminale care urmase un curs de medicină legală a devenit 
interesată de procesul prin care medicul legist determină timpul trecut de la 
deces. Liceenii au intervievat un medic legist; el le-a împrumutat câteva 
articole pe care le scrisese pentru reviste. Elevii au ales trei variabile care 
ofereau indicii despre data și ora decesului: temperatura ambientală, 
greutatea corpului și starea hainelor — dacă erau ude, uscate sau lipseau. Și- 
au dat seama cum să creeze modele pentru primele două fără prea multe bătăi 
de cap, dar subiectul hainelor punea o problemă. Cum putea reprezenta toate 
variabilele într-o singură formulă? Elevii au umplut trei cutii de lapte cu apă 
fierbinte de nouăzeci și opt de grade și au înfășurat-o pe prima cu un prosop 
ud, pe a doua au lăsat-o descoperită, iar pe a treia au înfășurat-o cu un prosop 
uscat. Pe parcursul a două ore, au măsurat temperatura apei la fiecare 
cincisprezece minute, pentru a urmări curba evolutivă. 


Educaţia centrată pe elev 


Unul dintre beneficiile aduse de instrumentele teoriei sistemice la toate 
nivelurile educaţionale este faptul că profesorii tind să-i împartă pe elevi în 
perechi sau în grupuri de lucru. Elevii care se grupează pentru a lucra, de 
exemplu, la construirea unui model de tip STELLA (vezi mai departe 
descrierea acestui soft) au un coleg al cărui rol e să le pună întrebări, pentru a 
le testa ideile. La o oră de matematică din clasa a opta, folosind STELLA pentru 
a reprezenta grafic ecuaţii simple, aproape la un an după ce elevii au utilizat 
ultima dată programul, în grupuri au răsunat întrebări precum: „Ce s-ar 
întâmpla dacă am schimba variabila în 5?* „Îţi amintești cum să setezi scala 
pentru elementele constante?“ „Problema asta ţi se pare asemănătoare cu cea 
pe care am făcut-o la orele de științe sociale?“ „Ce te-a făcut să scrii ecuaţia în 
felul acesta? Nu am putea s-o facem și așa?“ 

Elevii care lucrează într-un asemenea mediu sunt mult mai predispuși să 
abordeze probleme noi decât să devină obsedaţi de găsirea răspunsului corect. 
Deși s-ar putea să aibă nevoie de puţină îndrumare pentru a nu se abate de la 
drum, întrucât cercetarea îi poate duce mai departe decât s-ar fi așteptat ei sau 

dascălul lor. Elevii profesoarei Dorothy Johnson au încheiat studierea dramei 
Romeo și Julieta scriind câteva scurte eseuri. O cerinţă opţională era ca elevii 
să dezvolte, în echipe, câte un model de stocuri și fluxuri (și apoi un model 
STELLA) al unei povestiri la alegere. Profesoara le-a sugerat să facă niște 
diagrame cât mai simple. Convinsă că nimeni nu va da curs acelei cerinţe 
opţionale, ea a fost surprinsă când fiecare echipă a ales să modeleze povestiri 
variind de la basme simple până la romanul Șoareci și oameni — iar mulţi au 
rămas și după ore pentru a lucra la ele. 

Will Costello, un profesor din Vermont, preda împreună cu un coleg un 
curs de modelare pentru liceenii din clasele terminale. Doi elevi de la cursul 
său de știință au devenit interesaţi de întrebarea dacă Războiul Civil a fost 
inevitabil. Ei au decis că era nevoie să se informeze despre producţia de 
bumbac pentru a înţelege creșterea plantațiilor și cererile de terenuri în timp. 
Pentru că nu au reușit să găsească informaţiile necesare la bibliotecă, au mers 
la departamentul agricol al unei universități din apropiere. Acolo, printr-o 
coincidenţă fericită, au găsit un profesor care făcuse doisprezece ani de 
cercetare despre bumbac în Sud și care i-a ajutat să înţeleagă de ce variabile 
aveau nevoie pentru a-și construi modelul. 

„Vă puteţi imagina ce sentiment de putere le-a oferit acestor copii de liceu 
— care nu erau neapărat pasionaţi de istorie — faptul că au venit cu acele idei, 
de care în mod normal nici nu-i crezi în stare. Ei au văzut conexiunea dintre 
sărăcirea solului — bumbacul sărăcește solul în doi ani — și fondul limitat de 
teren arabil pe care îl aveau la dispoziţie proprietarii de plantaţii din Sud. 
Elevii au descoperit prin propria lor cercetare că existau motive economice 
pentru ca Sudul să meargă la război. Cred că elevii pot învăţa și pot avea 
performanţe la niveluri pe care nici măcar nu ni le putem imagina, dacă li se 
oferă instrumentele și încurajarea s-o facă“, spune Costello. 

Stabilirea de conexiuni între discipline 

Odată ce elevii înțeleg un concept în termeni sistemici și trăiesc 
entuziasmul de a fi implicaţi și curioși, ei caută în mod natural să aplice 
gândirea sistemică și în alte împrejurări. Elevii de la un liceu catolic care au 
citit Împăratul muștelor pentru ora de engleză și-au adus discuţiile despre 
inocenţa pierdută și la ora de religie. Impresionat de discuţiile aprinse despre 
bine și rău și nefamiliarizat cu diagramele și limbajul folosite de elevi, 
profesorul de religie a mers la profesorul de engleză să afle despre ce era 
vorba. După ce a văzut graficele create de copii, el i-a ghidat pe elevi într-o 
discuţie continuă despre William Golding. „Credința autorului că omul este 
rău în esență contravine învățăturilor Bisericii Catolice“, a spus profesorul de 
religie. Acea afirmaţie, în sine, a oferit o pistă de lansare pentru o conversaţie 
aprofundată despre posibilele semnificaţii ale păcatului originar și ale 
mântuirii. 

Deși profesorul de religie auzise și înainte despre gândirea sistemică și 
despre instrumentele dinamicilor sistemelor în cadrul ședinţelor, el le-a evitat 
pentru că socotise că sunt prea tehnice, orientate spre matematică și știință. 

Un semestru mai târziu, profesorii din departamentul de studii religioase au 
adoptat instrumentele. Acum, după câţiva ani, elevii începători în studiul 
religiei folosesc multe instrumente sistemice și construiesc modele pe 
calculator ale efectelor construirii digurilor asupra populațiilor de somon, ca 
răspuns la directiva unui episcop de a da unui râu din apropiere denumirea 
de „ape sfinte“. 


Modelarea sistemică a fenomenelor intangibile 


Uneori profesorii cred că ar fi prea dificil să atribuie valori matematice 
unor variabile „vagi“ precum inocenţa, fericirea sau încrederea în sine. Din 
moment ce nu pot fi măsurate, cum pot fi modelate? De fapt, se poate modela 
orice, de la neîncrederea unui administrator de școală până la emoţiile intense 
simţite de Romeo. 

Acest lucru se face prin atribuirea unor numere care reprezintă cantități 
comparative (a entuziasmului, de exemplu). După cum a notat Barry 
Richmond, creatorul programului informatic de modelare STELLA, multe 
calități care nu pot fi măsurate pot fi totuși cuantificate. A cuantifica înseamnă 
a atribui pur și simplu un număr care evaluează ceva. Dacă a cuantifica o 
variabilă „vagă“, precum o emoție sau atitudinea unui grup, pare ceva dificil 
de făcut, acest lucru se întâmplă pentru că multe dintre aceste cuantificări să 
poată să provoace cu ușurință suspiciuni, dacă nu sunt transparente, mai 
exact dacă premisele pe care se bazează atribuirea acelor valori cantitative nu 
sunt clarificate. Ai putea scrie o formulă, de exemplu, în care capacitatea lui 
Macbeth de a comite o crimă se dublează de fiecare dată când el (sau soţia lui) 
percepe o insultă. Dar cum poţi justifica acea relaţie? De ce se dublează? Ce 
crește mai mult dispoziția de a comite o crimă — insulta sau ambiția? Decizia 
asupra modului de cuantificare a variabilelor „vagi“ ar putea presupune un 
volum considerabil de discuții și o gândire riguroasă asupra relaţiilor dintre 
variabilele „vagi“ și celelalte variabile din cadrul sistemului. Unii preferă să le 
numească valori „retorice“. Atunci când alegi o cifră, îți asumi, cu siguranţă, o 
poziţie pe care trebuie să fii capabil să o justifici oferind o relatare care să facă 
acceptabilă acea valoare cantitativă. 


Poţi schimba lumea? 


Abordarea problemelor și a dificultăților lumii noastre din ce în ce mai 
variate și mai complexe necesită instrumente care să ne ajute pe noi, dar mai 
ales pe elevii noștri în a înţelege și a se adapta la acele complexități. 
Instrumentele teoriei sistemice sunt adaptate chiar acestui scop. Problemele 
vizând sustenabilitatea, sistemele noastre sociale și sistemele internaţionale 
cer folosirea acestor instrumente lămuritoare. 

Activităţile de la lecţiile de dinamică a sistemelor susținute de profesoara 
Diana Fisher de la Liceul Wilson din Portland, Oregon, arată marea varietate 
de subiecte care pot fi abordate cu ajutorul acestor instrumente. La o 
conferință internaţională recentă despre dinamica sistemelor, patru dintre 
elevii ei au prezentat proiecte variate, ca: „În ce fel pot face faţă producătorii 

de automobile cererii din ce în ce mai mari pentru vehicule hibrid — cu 
benzină și electricitate?“; „Ce se întâmplă atunci când o specie invadatoare 
este introdusă într-un ecosistem stabil?“; „Cum contribuim la încălzirea 
globală prin transportarea laptelui de la producători la consumatori?“; 
„Încălzirea globală: cât timp ne-a mai rămas?“ 

Având elevi capabili să genereze răspunsuri constructive și profunde la 
asemenea întrebări, bazate pe propriile lor înţelegeri despre interrelaţiile care 
determină realitatea, putem spera că acești copii vor contribui în mod efectiv 
la schimbarea lumii de mâine. (Vezi Partea a XVI-a, cap. 8.) 


The Creative Learning Exchange 
http://www.elexchange.org 


Proiectul „Creative Learning Exchange“ (CLE — „Schimburi de instrumente de învățare 
creativă“) ajută profesorii (și cetățenii) să folosească dinamica sistemelor, gândirea sistemică și 
învăţarea centrată pe elev în învățământul preuniversitar. Există materiale referitoare la toate 
subiectele, începând de la cum să explici gândirea sistemică și de la diverse instrucțiuni până 
la elemente de curriculum; de patru sau de cinci ori pe an, se trimite un buletin informativ ce 
conţine relatări legate de subiect și sfaturi încurajatoare; iar o dată la doi ani se organizează o 
conferință națională cu vorbitori atât din rândul profesorilor cu experienţă în domeniu, cât și 
din rândul celor mai influente personalități la nivel mondial din domeniul dinamicii 
sistemelor. Dar cel mai important este că rețeaua CLE oferă educatorilor tipul de contact 
comunitar de care au nevoie pentru a-și însuși o tehnologie nouă, beneficiind inclusiv de 
asistenţă telefonică și prin intermediul poștei electronice. 

Una dintre cele mai valoroase resurse oferite de CLE este un curriculum creat de profesori 
care poate fi descărcat și utilizat gratuit în scopuri didactice. Materialele CLE oferă un 
sentiment de „software optimizabil“; profesorii și elevii construiesc pornind de la eforturile 
unii altora și le perfecționează, astfel încât conţinutul curricular este în continuă dezvoltare. 
Lecţiile includ „Jocul prieteniei“ (care descrie modul în care abilităţile tale de a lega prietenii și 
numărul de amici pe care îi ai se condiționează reciproc); „Hop, hop, păpușico“ destinat 
elevilor din ciclul gimnazial care învață tehnicile de trasare a graficelor și de modelare 
punându-și păpușile să facă salturi de la înălțime pe o coardă elastică (bungee jumping); „Să 
înțelegem tragedia din Sahel“, o simulare a ajutorului umanitar din regiunea Sahel din Africa, 
arătând cum acest gen de intervenţie poate avea efecte adverse, distrugând cultura locală; și 
„Simularea sfârșitului inocenţei“, bazată pe decăderea la sălbăticie din Împăratul muștelor. — 
Nina Kruschwitz și Tim Lucas 


Ghidurile de matematică și modelare ale Dianei Fisher 


Modeling Dynamic Systems: Lessons for a First Course (2005) și Lessons in 
Mathematics: A Dynamic Approach (2001), de Diana Fisher (publicate de iSee Systems). 


Diana Fisher a scris prima ediție de la Modeling Dynamic Systems după cinci ani de 
experienţă în predarea modelării dinamicii sistemelor în școlile publice din Portland. Cartea 
oferă sfaturi practice și planuri de lecţie detaliate pentru a-i învăţa pe elevii din licee cum să 
creeze modele, pas cu pas. Adulții sau elevii interesați o pot folosi ca pe un suport de curs 
individual. Volumul poate ajuta un profesor care are experiență în modelarea dinamicii 
sistemelor să proiecteze un curs pentru elevi, fie în cadrul programei educaţionale obișnuite, 
fie într-un cerc organizat după orele de la școală. 

Lessons in Mathematics ne arată cum putem integra dinamica sistemelor într-o programă 
educaţională existentă. Diana spune adesea că ea nu ar mai putea preda matematica fără să se 
ajute de dinamica sistemelor, care lămurește concepte care nu pot fi predate prin 
instrumentele curriculare standard. (Diana Fisher are și un website cu resurse și materiale 
video: http://wrww.ccmodelingsystems.com.) — Lees Stuntz 

Inspiration 
(Inspiration Software: www.inspiration.com) 


Acest program informatic de hărți conceptuale vă ajută în realizarea unor brainstormings 
libere și lejere, permițându-vă să introduceţi diverse idei și legături care vă vin în minte într- 
un spaţiu de lucru pe ecranul calculatorului. Posibilitatea de a proiecta ecranul calculatorului 
pe un suport mai mare va încuraja discuţiile de la clasă. Fiecare elev, pe rând, va descrie 
conceptele specifice unei probleme și, puţin câte puţin, va fi construită o definiţie vizuală a 
tuturor faţetelor relevante. (Cf. Partea a II-a, cap. 6.) 

Orice profesor își poate însuși programul „Inspiration“ după jumătate de oră de tutorat sau 
după două ore de exersare, iar copiii pot începe să lucreze cu el începând din clasa a doua. 
Programul este actualizat încontinuu; versiunile recente permit introducerea mai ușoară a 
simbolurilor proprii și postarea diagramelor pe internet. — Richard Langheim, conf. univ. la 
Ramapo College din New Jersey 


STELLA 
Publicat de iSee Systems: www.iseesystems.com 


STELLA este o adaptare foarte elegantă, destinată educatorilor, a limbajelor informatice 
originale ale dinamicilor sistemelor dezvoltate de Jay Forrester. (Un program similar, iThink, 
este destinat persoanelor cu funcții de conducere din mediul de afaceri.) Pentru a crea un 
model STELLA, trebuie să specifici stocurile și fluxurile și interrelațiile dintre acestea. Este o 
adevărată luptă să reprezinţi toate aceste lucruri în mod clar; de exemplu, nu poţi avea intrări 
de apă și ieșiri de energie dintr-un stoc. Dar, făcând faţă acestui efort de clarificare, un elev 
ajunge la o înţelegere mult mai profundă a materiei. STELLA îți permite să proiectezi o 
interfață pentru ca alți oameni să-ţi poată testa modelul mai ușor, fără a se confrunta cu 
structura care stă la baza acestuia (deși o pot găsi dacă își doresc acest lucru). 

Elevii din clasele primare pot lucra cu modele STELLA și pot înţelege stocurile și fluxurile. 
Dar construirea modelelor va începe în școala generală. Profesorii au nevoie de două zile de 
formare pentru a învăța programul STELLA suficient de bine ca să-l poată introduce la ore. Din 
experiența mea, elevii au suficiente cunoștințe matematice pentru a crea modele folosind 
formulele STELLA în școala gimnazială sau chiar mai devreme. Folosirea programului STELLA 
îi învață cum să traducă descrierile verbale în diagrame și mai apoi în formule matematice și îi 
ajută să facă legături între sistemele din istorie, biologie, literatură sau orice alt domeniu. 

Pentru a utiliza cele trei programe prezentate mai sus, trebuie să simți că îţi este la 
îndemână exercițiul mental de a privi dincolo de suprafață la structura care stă la baza unei 
situații. Aceste hărți și simulări sunt instrumente prin care putem întreba: „Cum funcționează? 
Și ce înseamnă aceasta?“ Poţi afla că doi plus doi fac patru dintr-un tabel de răspunsuri. Însă o 
simulare sau o hartă cognitivă întreabă de ce adunarea (sau orice alt subiect) este adecvată, 
cum funcționează și de ce este importantă. — Richard Langheim 


3. Context și implicare!” 
Peter Senge 


În anul 1988, au început primele ore de teorie sistemică la școala generală 
Orange Grove din Tucson, Arizona, inițiate de profesorul de științe Frank 
Draper, susținut de Mary Scheetz, pe atunci directoare a școlii. Atunci când eu 
și soția mea, Diane, am vizitat pentru prima dată ora de științe din clasa a opta 
a lui Frank în anul 1991, ne-a fost greu să nu observăm că ceva era diferit. În 
primul rând, Frank nu se vedea pe nicăieri. De fapt, nu era niciun profesor în 
sala de clasă. Doi elevi aveau niște întrebări despre cercetarea făcută la 
bibliotecă, iar Frank mersese la bibliotecă împreună cu ei (asta se întâmpla în 
******ebook converter DEMO Watermarks******* 


vremurile dinaintea internetului pe când se intra fizic într-o bibliotecă). Dar, 
spre uimirea noastră, clasa nu se transformase în haos. În schimb, cei 
aproximativ treizeci de elevi erau lipiţi de noile lor calculatoare Macintosh, 
câte doi la fiecare dispozitiv, afundaţi adânc în conversații unii cu alții. 

Am aflat că Frank împreună cu colegul lui Mark Swanson își construiseră 
programa educaţională semestrială la științe în jurul unui proiect real: 
proiectarea unui parc naţional nou care urma să fie construit la nord de 
Tucson. După ce au studiat tipurile de conflicte care apar inevitabil în sfera 
administrării parcurilor și a regiunilor sălbatice, ei lucrau cu un model de 
simulare în programul STELLA care arăta impactul diferitelor decizii. Ei aveau 
un buget total și o misiune stabilită dinainte pe baza calității mediului, a 
economiei și a obiectivelor recreaţionale și educaţionale pe care le stabiliseră 
pentru parc. În acel moment, elevii lucrau la proiectarea sistemului de alei al 
parcului. După ce au introdus în program propunerea lor pentru sistemul de 
alei, modelul de simulare a calculat consecinţele economice și de mediu ale 
acestuia, generând dezbateri aprinse asupra schimburilor dintre diferite 
opţiuni. 

Noi stăteam doar de câteva minute în spatele clasei când au venit doi 
băieţi și ne-au înhăţat. „Avem nevoie de părerea dumneavoastră“, ne-a spus 
Joe. „Eu și Billy avem trasee diferite. El crede că traseul lui este foarte bun 
pentru că aduce mulți bani (conducându-i pe drumeţi pe lângă cele mai 
frumoase peisaje), dar aduce și multe daune mediului. Al meu afectează mai 
puţin mediul, dar el crede că este prea aproape de cimitirul indian și va genera 
proteste.“ 

I-am ascultat pe băieţi în timp ce ne-au explicat traseele lor diferite și ne- 
au arătat câteva dintre consecinţele simulate. Nu erau răspunsuri albe și negre 
și era clar că ei înțelegeau acest lucru. Era vorba despre proiectare și despre 
alegeri. S-a sunat, ora se sfârșise, iar ei și-au luat la revedere, înțelegându-se în 
timp ce plecau să se întoarcă după ore și să vadă dacă puteau cădea de acord 
asupra unei propuneri pentru a o împărtăși cu restul clasei la sfârșitul 
săptămânii. (Propunerile și analizele elevilor au fost prezentate comisiei de 
proiectare a parcului la sfârșitul semestrului.) 

Elevii au învăţat de asemenea o varietate de instrumente conceptuale 
pentru cartografierea sistemelor și ca să se exprime și să comunice cu ceilalți 
despre înţelegerea lor asupra interdependenţei în dezvoltarea unui plan al 
parcului. În prezent, instrumentele ca graficele de comportamentîn-timp, 
cercurile conectoare, diagramele buclelor cauzale, cartografierea pe bază de 
„stocuri și fluxuri“ și arhetipurile sistemice sunt introduse în acest sistem 
școlar încă de la grădiniţă. Acești copii mici sunt invitaţi să privească 
experienţele de zi cu zi precum modul în care se construiește încrederea sau 
se strică o prietenie, sau ce se întâmplă în procesul de depășire a unui obicei 
rău. Pe măsură ce elevii cresc, ei pot extinde în mod natural aceste 
instrumente la subiecte mai complexe și încep să-și dezvolte propriile modele 
de simulare. Acest proces dezvoltă nu doar o cunoaștere profundă a materiei 

de studiu, ci și aptitudinile de gândire pentru a vedea modul în care dinamicile 
obișnuite ale sistemelor pot sta la baza unor situaţii foarte diferite. 

„Abordarea noastră a fost să-i invităm pe copii să se gândească la o 
perspectivă asupra lumii sistemelor complexe interdependente. În locul 
învăţării abstracte, noi folosim simulări pentru a începe să confruntăm și să 
penetrăm această lume a interdependenţelor pe parcă ar fi încorporată în 
situaţii specifice din viaţa reală și modul în care aceste sisteme relaționează cu 
alte sisteme“, spune Frank Draper. 

Rădăcinile implicării 

Încă de la începutul asistării la exerciţiul cu parcul naţional, de la școala 
Orange Grove, ne-a frapat nivelul de implicare al elevilor. Ce-i făcea să fie atât 
de prezenţi? 

În primul rând, elevii se confruntau cu probleme din lumea reală, și nu cu 
exerciţii artificiale. Ei se puteau identifica nu doar cu dificultăţile construirii 
unui parc naţional, dar și cu beneficiile unei proiectări bune a parcului. 

În al doilea rând, elevii gândeau în mod autonom. Ei știau că nu exista un 
singur răspuns corect pentru dificultățile cu care se confruntau. În cele din 
urmă, ei trebuiau să înțeleagă mai clar ce s-ar fi întâmplat dacă s-ar fi luat 
diferite decizii și trebuiau să formuleze cât mai adecvat compromisurile 
rezultate. Profesorul nu le-a prezentat nicio formulă care să fi sugerat 
răspunsul corect. În schimb, elevii au trebuit să-și organizeze gândirea despre 
o problemă reală și să exploreze diferitele propuneri, ajungând în cele din 
urmă la propriile lor concluzii. 

În al treilea rând, profesorii operau în calitate de mentori, nu în calitate de 
instructori. Rolul profesorului nu era să indice o metodă prestabilită sau să-i 
ghideze pe elevi spre un răspuns corect predeterminat. Cu siguranţă, 
profesorii nu știau care era cel mai bun rezultat și învățau și ei alături de elevi. 
Dar rolurile profesorilor erau totuși cruciale: ei trebuiau să-i ajute pe elevi să 
găsească semnificaţiile rezultatelor în diferite scenarii. Faptul că au fost 
implicaţi în construirea simulării pe calculator le-a oferit profesorilor 
cunoștințe importante pentru această sarcină, dar nu le-a oferit răspunsuri 
simple. Un model complex de simulare va răspunde adesea la schimbări în 
moduri pe care dezvoltatorii nu le anticipează, pe măsură ce interacțiuni 
diferite ale răspunsurilor se desfășoară în timp. 

Întregul proces i-a implicat atât pe profesori, cât și pe elevi într-o 
experiență comună de învăţare în jurul unui domeniu complex. Ei trebuiau să 
admită faptul că lucrează cu un model și, astfel, prin definiţie, viziunea lor era 
incompletă. Unul dintre rolurile profesorilor a fost de a-i ajuta pe elevi să 
descrie asumpțţiile pe care se baza modelul și să-i invite să chestioneze acele 
asumpțţii și să se gândească la implicaţiile unor asumpţii alternative, un aspect 
critic al gândirii științifice. (v. mai sus prezentarea ghidurilor Dianei Fisher) 

În al patrulea rând, lucrul cu parteneri i-a atras pe elevi într-o cercetare de 
grup. Acest lucru nu doar le-a permis să se cunoască reciproc, ci i-a obligat și 
să compare încontinuu viziuni și asumpțţii alternative. Elevii au fost atrași 

astfel într-un proces de observare a raționamentului celuilalt, observând în ce 
fel acesta apela la experienţe și asumpţii anterioare, pentru a trage concluzii 
care să le ghideze acțiunile. Remarcând acest lucru la celălalt, au devenit mult 
mai dispuși să-și testeze propriul raționament. 

Bineînţeles, ființele umane urmează tot timpul un asemenea proces de 
raționament inferenţial, dar adesea este mai ușor să vedem cum funcționează 
acesta la altă persoană, din moment ce propriul nostru raționament este 
adesea „transparent“ sau invizibil pentru noi. Educatorii înțeleg importanța 
reflecției (adică, a învăţa cum să ne examinăm propriile asumpții și propriul 
raționament) în dezvoltarea aptitudinilor superioare, dar aceasta rămâne un 
obiectiv educaţional vag, ignorat aproape în totalitate de învățământul 
tradițional. Instruirea didactică îl ocolește în totalitate. Eforturile profesorilor 
de a-i determina pe elevi să reflecteze sunt sabotate cu ușurință de autoritatea 
și puterea formală a cadrelor didactice, care îi intimidează pe elevii 
programațţi să caute răspunsurile corecte. După cum a spus Scheetz, reflecția 
necesită siguranţă, care este promovată de un mediu de cercetare comună. În 
acest sens, ajutorul reciproc al elevilor să reflecteze este o abordare valoroasă 
care merge mult dincolo de strategiile centrate pe profesor. 

De exemplu, să ne gândim la următoarea interacţiune dintre Joe și Billy, 
lucrând în pereche la sistemul lor de alei pentru parc: 

Billy: „Traseele tale nu sunt o idee bună, pentru că sunt prea aproape de 
cimitirul indian. Nu trebuie să faci așa ceva“. 

Joe: „Cine-a zis? Nu sunt reguli care să ne interzică asta. Traseele mele 
afectează mediul cu mult mai puţin decât ale tale“. 

Billy: „Da, și ale mele au o problemă. Dar ce este mai rău?“ 

Joe: „Eu nu prea m-am gândit la cimitir. Poate există o modalitate prin care 
putem evita și cimitirul, și afectarea mediului?“ 

Billy: „Da, poate, dar mă gândesc și la costuri; parcul trebuie să aducă 
suficienţi bani pentru a rămâne deschis. Hai să încercăm alte rute“. 

În prezent, mulţi educatori susțin o „viziune sistemică“ în educație, dar 
această interacțiune simplă indică un element esenţial, dar adesea absent. Cei 
doi băieți discută despre modul în care interacționează în timp caracteristicile 
specifice ale unui sistem, ca răspuns la acţiuni alternative. De exemplu, ei se 
întreabă cum sunt afectate tiparele plimbărilor vizitatorilor de poziţionarea 
aleilor, care sunt efectele asupra mediului și care vor fi veniturile parcului. Ei 
fac un pas înapoi pentru a vedea în ce fel anumite opţiuni pot avea multe 
efecte diferite. Ei văd cum interacționează diferite părți ale sistemului ca 
rezultat al alegerilor pe care le-au făcut și își ajustează opţiunile în consecinţă. 
Aceasta este ceea ce Barry Richmond numea „gândire operaţională“1. Aceasta 
era una dintre cele opt abilităţi interdependente ale gândirii sistemice, pe care 
el o vedea ca fiind de o importanţă capitală. Și alte abilităţi erau desigur 
semnificative: elevii au învăţat să vadă în ce fel apărea schimbarea (care erau 
consecințele modului în care era dispus sistemul de alei al parcului), prin 
tipare diferite de comportament în timp, dând dovadă de gândire dinamică. Ei 

au învăţat de asemenea cum să formuleze ipoteze — la ce consecinţe să se 
aștepte în urma diferitor schimbări — și cum să-și testeze așteptările, 
comparându-le cu un model formal al sistemului. Ei s-au angajat astfel într-o 
gândire științifică. 

Gândirea operaţională prinde viață cu adevărat atunci când elevii pot 
folosi modele interactive pentru a simula și a analiza efectele diferitor acţiuni 
asupra comportamentului general al sistemului. În spiritul gândirii științifice 
— în care asumpţiile modelului sunt explicitate și chestionate —, chiar și elevii 
de vârstă mică se pot implica în procesele complexe de construire a rigorii și a 
relevanţei. 

Conversaţia dintre cei doi elevi ilustrează de asemenea „dansul“ explorării 
colaborative — ei se gândesc împreună la o problemă complexă. Cei doi băieţi 
își examinează reciproc modul de gândire asupra problemei de proiectare cu 
care se confruntă, clarificându-și în același timp propriul mod de gândire. 
Astfel, colaborarea și reflecția devin elemente inseparabile ale învăţării de 
grup. Ei se ajută unul pe altul; niciunul dintre ei nu are dreptate și nici nu e în 
eroare; ambii învaţă. Joe nu a văzut cimitirul indian ca pe o restricţie; acesta 
se afla în afara asumpţiilor după care opera el. În mod similar, Billy nu a 
acordat prea multă atenţie prejudiciilor cauzate mediului de traseul său, căci 
se concentra pe maximizarea traficului de turiști și a veniturilor parcului. 
Ambii ajung la concluzia că ar putea exista proiecte mai bune dacă și-ar 
extinde seturile de premise. Pe scurt, băieţii devin mai conștienți de asumpțţiile 
lor tacite în timp ce analizează împreună ideile. 

Desigur, asemenea interacțiuni atât consolidează, cât și se bazează pe 
respectul reciproc. Este ușor să ne imaginăm doi băieți certându-se pur și 
simplu despre cine are dreptate și neexaminându-și propriul raționament. Din 
acest motiv, educatorii ca Scheetz înţeleg faptul că obținerea beneficiilor aduse 
de instrumentele gândirii sistemice este inseparabilă de implicarea profundă 
și extinsă a elevilor și de modul în care acest lucru, la rândul său, depinde de 
mediul școlar general. După cum spune Scheetz, „un mediu în care ar putea 
apărea învăţarea este unul sigur și securizant și unul în care este în regulă să- 
ți asumi riscuri.“ 


The Global Achievement Gap 


Why Even Our Best Schools Don't Teach the New Survival Skills Our Children Need 
— And What We Can Do About It, de Tony Wagner (Basic Books, 2008). 


Această carte descrie șapte competenţe de care oamenii au nevoie pentru a prospera în 
lume: gândirea critică și abilitatea de rezolvare a situaţiilor-problemă, colaborarea la nivel de 
reţea și leadershipul prin puterea de influențare, prin flexibilitate și adaptabilitate, iniţiativa și 
spiritul antreprenorial, comunicarea orală și scrisă eficientă, accesarea și analizarea eficientă 
a informaţiilor, dar și curiozitatea și imaginaţia. Wagner descrie apoi cum ar putea evolua 
școlile pentru a promova aceste competenţe. Lăudând această carte, Tracy Benton a subliniat 
că multe școli o folosesc în procesul de dezvoltare a abordărilor curriculare și didactice, pentru 
a pregăti elevii pentru secolul XXI. — Art Kleiner 

4. Competenţe și capcane 


Precepte pentru o practicare atentă și serioasă a gândirii 
sistemice 
Michael Goodman 


Michael Goodman, director al Departamentului de Teorie Sistemică al 
Arthur D. Little/Innovation Associates, a fost unul dintre cei mai valoroși 
colaboratori permanenţi ai proiectului The Fifth Discipline Fieldbook. El a 
supervizat secțiunea despre teoria sistemică din acel volum, aceasta fiind în 
prezent una dintre cele mai influente introduceri în acest domeniu. El cunoaște 
în profunzime majoritatea formelor pe care le poate lua acest instrument, de la 
hărțile conceptuale, ca instrument de comunicare, până la proiectarea și 
folosirea simulărilor complexe. El a predat dinamica sistemelor și teoria 
sistemică profesorilor din învățământul preuniversitar (la Lesley College, în 
Boston). Este de asemenea foarte conștient de existența potenţialelor riscuri în 
aplicarea gândirii sistemice. Sfaturile sale sunt destinate profesorilor care 
dezvoltă modele sau hărți conceptuale, pentru a-i ajuta să evite acele riscuri și 
să nu-i piardă pe drum pe elevii (sau colegii) cărora li se adresează. 


Recunoaște diferitele stiluri de învăţare 

Oameni diferiți învaţă despre sisteme, ca despre orice altceva, în moduri 
diferite. Unii oameni își însușesc hărțile mai ușor decât modelele sau 
simulările, alții au o intuiţie pentru stocuri și fluxuri, dar nu înţeleg la fel de 
bine buclele cauzale. Alţii preferă să exprime verbal povestirile sistemice. 

De prea multe ori totuși un curs de „gândire sistemică“ le cere tuturor să 
abordeze subiectul în același mod, adesea prin folosirea unui model al 
dinamicilor sistemelor. Dar acest lucru necesită cunoștințe elementare de 
matematică. Dacă cei care învață sunt forţaţi dincolo de nivelul lor de 
cunoaștere, ei vor deveni frustrați și se vor simţi inadecvaţi pentru că „nu se 
prind“. 

Același lucru, fiindcă veni vorba, este valabil și în cazul profesorilor. 
Atunci când educatoarea Nancy Roberts a prezentat pentru prima dată 
modelarea  dinamicilor sistemelor profesorilor din învățământul 
preuniversitar pe la mijlocul anilor 80, ei trebuiau să folosească un limbaj de 
programare numit DYNAMO, asemănător limbajului Fortran. Îmi amintesc că 
m-am simţit (în naivitatea mea) șocat și consternat să descopăr cât de dificilă 
era pentru profesori această abordare. Astăzi, STELLA este mult mai ușor de 
învăţat, dar este totuși un instrument de programare și simulare și este totuși 
absurd, după părerea mea, să-l impunem educatorilor din învățământul 
preuniversitar. 

Diagramele buclelor cauzale sunt mult mai puţin complexe decât 
modelele; din acest motiv le-am dezvoltat. Dar ele au de asemenea și limitări. 
Unii cititori s-au plâns, de exemplu, că este „prea multă“ gândire sistemică în 
The Fifth Discipline Fieldbook și în The Dance of Change; și au declarat că au 
sărit peste acele secțiuni. Am descoperit că pentru cei care nu învaţă în mod 

vizual, de exemplu, este dificil să stabilească o conexiune personală cu 
diagramele, astfel simțindu-se excluși. Din păcate, ei își pierd interesul pentru 
acest set foarte valoros de concepte și instrumente. 

Ţi-ai proiectat modelele — și conversațiile din jurul lor — astfel încât să se 
adreseze oamenilor cu diverse stiluri de învățare? Le-ai permis elevilor să 
intre în conversaţie prin lucrul cu modelul, prin cartografiere și ţinând cont de 
bucle sau prin verbalizarea poveștilor? Dacă nu ai făcut acest lucru, riști să-ți 
îndepărtezi o parte semnificativă a oamenilor care te ascultă, care s-ar putea 
să nu-ți spună niciodată că sunt îndepărtați de frica de a arăta stupid. (Vezi și 
Partea a IV-a, cap. 2.) 


Folosește instrumentul potrivit pentru scopul potrivit 


Unor profesori li se spune, în consecinţă: „Nu sunteţi gânditori sistemici 
adecvaţi dacă nu creați un model de simulare pe calculator“, iar curba de 
învățare impusă duce la indignare și frică. În viziunea mea, toate formele 
gândirii sistemice sunt adecvate pentru anumite scopuri și toate sunt părți 
plauzibile ale domeniului. Unii dintre cei mai buni gânditori sistemici nu au 
desenat niciodată o buclă sau nu au deschis un calculator în viaţa lor. 

Dacă te confrunţi cu o problemă dificilă, care nu are soluţii evidente, 
atunci îţi va fi necesar un instrument riguros și analitic, cum este modelarea 
pe calculator. Așa cum spune și profesorul John Sterman de la Universitatea 
MIT, în comparaţie cu acesta, buclele cauzale sunt ca acele roţi ajutătoare de la 
bicicletele de copii, iar numărul de neînţelegeri la care pot duce poate fi la fel 
de mare ca acela al noţiunilor corect achiziţionate. Apoi educatorii din 
învățământul primar și din învățământul gimnazial preferă adesea modelele 
de stocuri și fluxuri pentru că acestea îi fac pe copii să se gândească la acele 
nuanţe esenţiale pe care diagramele cauzale nu le pot reprezenta. 

Dacă mai mulți oameni ar fi dispuși să aloce timpul necesar învăţării 
simulărilor pe calculator, am trăi într-o lume a deciziilor mult mai bune. Dar 
acest lucru este improbabil. Astfel, și buclele cauzale au valoarea lor și ating 
adesea o audiență mai mare. Consultanţii și formatorii, dar și cei implicaţi în 
iniţiativele de reformă școlară le folosesc adesea pentru a sublinia aspecte 
care nu pot fi evidenţiate în alt mod, în faţa unei audienţe care va avea puţină 
răbdare pentru învăţarea pe care o necesită stocurile și fluxurile. Dacă scopul 
tău este să scoţi în evidență modelele mentale, să observi conflictele și să 
soluționezi neînțelegerile aparente, atunci buclele cauzale sunt extrem de 
eficiente. 

Până la urmă, așa cum a observat Jay Forrester, hărțile și modelele 
sistemice nu trebuie judecate după validitatea lor, ci după utilitate, după 
înțelegerea oferită și după relevanţă. În cincisprezece minute, eu pot să 
desenez o buclă a unui ciclu vicios împreună cu un grup de copii sau de 
directori și să spun: „Aceasta este o capcană. Cineva este blocat aici. Ce ar 
putea face acea persoană?“ Discuţia care rezultă de aici poate fi la fel de 
valoroasă ca discuţia care rezultă din prezentarea unui model la programarea 
căruia am lucrat cinci zile. Alegerea abordării tale ar trebui să depindă de 

constrângerile implicate, de aptitudinile tale, de complexitatea și gradul de risc 
al problemei, de nivelul rigurozităţii soluţiei pe care trebuie s-o găsești și de 
nevoile și așteptările audienței tale. 


Atenţie la „Efectul Nintendo“ 


Simulările sunt atrăgătoare și captivante. Introdu numere și vei crea un 
grafic aparent coerent al comportamentului în timp al sistemului. Din păcate, 
graficul nu îţi spune dacă asumpțţiile modelului sunt corecte și ai putea ajunge 
la o „soluţie“ generată de model, care este irelevantă sau chiar amăgitoare. 
Atunci când rezultatele nu par corecte, apare o tentaţie irezistibilă de a te 
„juca“ din nou cu simularea, introducând alte numere până când graficul de 
comportament-în-timp iese bine și tu „câștigi“ fără a încerca măcar să înţelegi 
sau să cercetezi asumpțiile de la care a pornit modelul. Într-un mediu plin de 
acest tip de construire și folosire a modelelor, oamenii încep să se joace cu 
sistemul în loc să-l folosească pentru învățare. 

Din acest motiv este atât de important să aloci sesiuni în care elevii să 
vorbească din timp despre așteptările lor și să lucreze la o descriere a 
sistemului folosind foaia și creionul (sau împreună, folosind tabla), înainte de 
a atinge tastatura. Cel mai important lucru pe care îl creezi nu este un model, 
ci un proces de gândire — mai ales într-un grup în care membrii își pot 
chestiona reciproc modul de gândire și asumpțiile. 


Folosește demersul sistemic ca pe o ipoteză, nu ca pe o concluzie 


Modelele sistemice, fie că sunt create pe calculator sau pe hârtie, capătă 
adesea o valoare de adevăr și o autoritate conferite de cei ce le creează sau le 
folosesc. Dar un model reprezintă doar asumpțţiile și credinţele unei singure 
persoane (sau ale unui grup), codificate la un anumit moment în timp. Când 
creatorii lui se răzgândesc sau când apar informaţii noi, modelul poate deveni 
învechit. Cei mai buni creatori de modele sistemice înţeleg acest lucru; ei știu 
că modelele lor nu vor fi definitivate niciodată, pentru că vor apărea 
întotdeauna noi informaţii, noi perspective și noi oportunități de învăţare. Din 
acest motiv, folosirea gândirii sistemice la oră trebuie să fie deschisă către 
explorare și chestionare din partea altora. Majoritatea modelatorilor de 
sisteme îţi vor spune că modelele lor reprezintă doar un prim pas al cercetării 
— ei primesc bucuroși critici pentru structurile și formulele lor. Totuși, în 
practică, este foarte ușor pentru un creator de modele să cadă în capcana 
aroganţei și lipsei de flexibilitate. Asemenea indivizi se lasă duși de valul 
„adevărului“ modelului lor, din simplul motiv că au trecut prin procesul 
creării lui. Pentru a preveni acest lucru, modelele proiectate ar trebui să fie 
accesibile (și neprotejate cu parole), astfel încât elevii să fie încurajați să 
privească „dincolo de suprafață“, să vadă cum este structurat modelul și să 
întrebe de ce a fost proiectat în acest mod. 


Folosește modelul ca pe un punct de început pentru testare și 
experimentare 
Prin definiţie, toate modelele (mentale sau cele create pe calculator) sunt 

simplificări imperfecte ale singurului model „perfect“ — lumea reală. Astfel, 
atunci când un model sugerează un curs al acţiunii, fie într-o organizaţie sau 
într-o sală de clasă, trebuie testat. În aceasta constă valoarea metodei 
științifice. Modelul este o ipoteză de lucru care are limitările ei. Ce 
imperfecțiuni poţi descoperi în el? Ce îți spun testele tale despre modificarea 
ipotezei, despre testele viitoare sau despre model în sine? 

Există o îngrijorare că modelele din ce în ce mai complexe pot fi (și s-ar 
putea să fie) folosite pentru a justifica manipularea și controlul. Pentru a 
preveni acest lucru trebuie să ne menţinem atenţia asupra învăţării și 
experimentării deschise. Elevii care construiesc modele vor fi supuși 
încercărilor, în moduri care s-ar putea să nu fie evidente nici măcar pentru ei. 
Ei au nevoie de timp pentru a face faţă acelor încercări, au nevoie de un loc în 
care să poată vorbi în siguranţă despre ele și despre aptitudinile necesare 
pentru a încuraja cercetarea și conversațiile constructive. 


5. Să învăţăm să facem conexiuni 


Cultivarea și dezvoltarea inteligenţei sistemice naturale a 
copiilor 

Linda Booth Sweeney 

Cum ar putea părinții, prin activități și conversații zilnice, să cultive 
aptitudinea copiilor lor de a gândi în termeni sistemici? Cum ar putea educatorii 
să construiască un mediu care să-i ajute pe copii să observe tiparele esenţiale? În 
acest articol, educatoarea Linda Booth Sweeney evidenţiază faptul că a gândi 
despre sisteme înseamnă a fi atent la interrelaţiile, tiparele și dinamicile care ne 
înconjoară — iar copiii au o intuiţie naturală pentru acest lucru. În cadrul 
„Jamiliarizării“ cu abordarea sistemică, pornești de la înțelegerile naturale 
pentru a încuraja acest mod de gândire integrat în cazul copiilor de lângă tine. 


Lucrările la drumul din jurul sensului giratoriu durează de mai bine de un 
an. În consecinţă, toți oamenii din oraș sunt irascibili. Într-o după-amiază, 
conduceam pe acolo exact înainte de ora 5, alături de o mulțime de navetiști 
iritați, nerăbdători să ajungă acasă. Oamenii erau nervoși, iar zgomotul 
claxoanelor străpungea aerul. Arătând la ambuteiajul din fața noastră, fiul 
meu, care pe atunci avea patru ani, m-a întrebat: „Mămico, ce se întâmplă 
atunci când toată lumea spune «Eu primul!»?* 

Eu eram obișnuită cu întrebările lui. De obicei, Jack întreba despre 
categorii („Animale nu sunt oameni, așa-i că nu sunt?“) sau despre modul în 
care funcționează lucrurile („De ce sărută albinele florile?“) sau despre date 
exacte („Cât de fierbinte este centrul pământului?“). Dar această întrebare era 
diferită; se referea la cauze și consecinţe. M-am gândit să vorbesc cu el despre 
costul maximizării beneficiului individual, dar m-am abținut și l-am întrebat 
în schimb: „Tu ce crezi că s-ar întâmpla dacă toată lumea ar spune «Eu 
primul!»?*4139 

EI și-a lipit nasul de geam, a făcut o pauză, apoi a spus: „Păi, cred că ar fi 

foarte multe accidente. Sau poate chiar un carambol uriaș!“ 

„Îţi vin în minte și alte situaţii în care toată lumea spune «Eu primul»?“ Eu 
mă gândeam la camioane, la Napster sau la piscina supraaglomerată din 
comunitatea noastră. 

Jack mi-a răspuns: „Mai știi când mi-ai spus să nu las apa să curgă în timp 
ce mă spăl pe dinţi, pentru că, dacă toată lumea ar face asta, apa din rezervor 
s-ar epuiza? E ceva de genul acesta“. 

La vârsta de patru ani, el a făcut o observaţie importantă: sensul giratoriu 
și rezervorul erau resurse colective. La fel ca apa, aerul sau terenurile de 
joacă, acestea sunt resurse pe care le folosesc mulţi oameni și pentru care 
nimeni nu este singurul responsabil. Mai mult decât atât, atunci când m-a 
întrebat „Ce se întâmplă atunci când toată lumea spune «Eu primul!»“, fiul 
meu era curios despre impactul deciziilor individuale asupra întregului. Fără 
să știe, el a pășit exact în mijlocul dilemei din problemele referitoare la 
bunurile comune: fiecare activitate individuală este justificabilă la nivel 
individual, dar dacă sunt combinate, acestea pot avea un efect devastator 
asupra întregului. 

Mulţi copii au o înţelegere intuitivă a naturii sistemelor, la fel ca Jack. Ei 
pot vedea, de exemplu, cum o resursă colectivă, dar limitată — cum sunt apa, 
aerul, pământul, autostrăzile, pescăriile, energia sau zăcămintele minerale — 
devine supraîncărcată sau suprafolosită și cum beneficiile fiecăreia se 
diminuează. Dar ei nu au întotdeauna multe oportunităţi să-și dezvolte acele 
înţelegeri despre sisteme care le vor fi de folos pentru tot restul vieţii. Părinții, 
educatorii și alți adulţi îi pot ajuta să „facă legături“: să vadă dincolo de 
suprafaţă, să recunoască interconexiunile și dinamicile dintre oameni, locuri, 
evenimente și natură și să înceapă să se gândească la cum să folosească acele 
interconexiuni pentru a îmbunătăți lumea în care trăiesc. 

Unde învaţă copiii noștri să gândească în acest mod? Cum cultivi 
inteligența sistemică naturală a unui copil și îl ajuţi să dobândească literarea 
sistemică? Cum le poţi confirma copiilor tăi ceea ce ei știu deja: că lumea în 
care trăiesc este interconectată și dinamică, o rețea strâns împletită de 
elemente și procese relaționate, interacționante și, fiind astfel, este, firește, 
semnificativă? Cum poate deveni această intuiție o bază pentru învăţarea prin 
care își pot construi viețile? 


De ce este importantă familiarizarea cu abordarea sistemică 


Copiii din ziua de azi cresc într-o lume în care accidentele ecologice, 
încălzirea globală, nesiguranța alimentară, abuzurile instituționale, pierderea 
biodiversităţii și izbucnirea conflictelor sunt de obicei cele mai importante 
titluri de știre. Pentru a înţelege ceva din aceste turbulențe, copiii trebuie să 
devină conștienți de cauze și consecințe într-o multitudine de sisteme 
interconectate, inclus la nivel de familii, economiile locale, mediul 
înconjurător și altele. Ideal pentru copiii noștri ar fi să adopte ceea ce Edith 
Cobb numește o „abordare reticulară“ (asemănătoare unei plase sau unei 
rețele) a cunoașterii și descifrării sensului. 

A fi „familiarizat“ înseamnă a avea o bună cunoaștere și înțelegere a unui 
anumit subiect, cum e cazul vorbirii unei limbi străine sau operării cu 
simboluri matematice. În multe domenii, înțelegerea trebuie să fie suficient de 
cuprinzătoare și calificată pentru a putea fi pusă în practică. Familiarizare cu 
abordarea sistemică reprezintă un nivel de cunoaștere al interrelaţiilor 
complexe. Aceasta combină cunoașterea conceptuală (cunoașterea principiilor 
și a comportamentelor sistemelor) și aptitudinile de raționament (de exemplu, 
abilitatea de a plasa situaţiile în contexte mai largi, de a privi sistemele din 
mai multe perspective, de a trasa interrelaţii complexe, de a căuta influenţe 
endogene sau „din interiorul sistemului“, de a fi conștient de schimbările 
comportamentului în timp și de a recunoaște tiparele recurente care există în 
cadrul unei mari varietăţi de sisteme).1% 

Atunci când oamenii nu sunt inițiați în abordarea sistemică, multe 
activități umane devin asemănătoare acelor mașini blocate în sensul giratoriu: 
neconștiente de tiparul care le conectează și expuse astfel unor rezultate 
amăgitoare și distructive. Familiarizarea cu abordarea sistemică este o 
condiţie prealabilă pentru înţelegerea tipurilor de aspirații pe care le au 
oamenii într-o lume interconectată, dar care par imposibil de realizat dacă 
sunt considerate dintr-un punct de vedere fragmentat. Așa cum spune poetul, 
romancierul și eseistul Wendell Berry: „Se pare că am trăit mult timp cu 
asumpţia că ne putem ocupa în siguranță de părți, lăsând întregul să se ocupe 
singur de el. Dar acum informaţiile venite din toate direcţiile ne arată că 
trebuie să începem să adunăm bucăţile împrăștiate, să ne dăm seama unde le 
este locul și să le construim într-un întreg. Pentru că părțile pot fi reconciliate 
unele cu altele doar în cadrul tiparului prezent în întregul din care fac 
parte.“1il 

Atunci când copiii învaţă despre sisteme și dobândesc o literare sistemică 
mai explicită, viziunea lor asupra lumii se schimbă. În The Power to Transform 
(Puterea de a transforma), Stephanie Pace Marshall!“ explică faptul că 
valoarea cultivării literării sistemice constă în „puterea unei viziuni 
alternative asupra lumii“. Ea continuă, spunând că „atunci când percepem și 
experiențiem întregul, suntem transformați. Nu mai vedem natura, oamenii, 
evenimentele, problemele sau pe noi înșine ca pe niște elemente separate și 
neconectate“. 

O consecinţă naturală va fi compasiunea mai mare pentru ceilalți. Aceasta 
este o latură a naturii umane care poate fi reprimată de cultura prevalentă din 
multe zone, dar care poate fi redescoperită și scoasă la suprafață prin 
explorare și învăţare. Atunci când copiii caută conexiunile dintre ei și alți 
oameni, alte locuri, evenimente și specii, ei nu se mai simt ca niște indivizi ce 
privesc din exterior spre lumile celorlalți. Sunt acum în interior, trăind 
conexiunea cu „ceilalți“ la fel cum fermierul este conectat cu pământul, iar 
somonul, cu râul. 

O altă consecinţă ar fi aceea că elevii încep să se vadă pe ei înșiși ca o parte 
a naturii, nu ca fiind în exteriorul acesteia. Imaginaţi-vă că unui copil de 

doisprezece ani care locuiește într-un cartier elegant i se prezintă două 
imagini ale unui gazon. Primul este plin cu flori de câmp și pare oarecum 
dezordonat și haotic. Al doilea este luxuriant, verde, curat, ordonat, bine 
îngrijit și, evident, bine fertilizat. Care este mai frumos? A doua imagine, cu 
siguranță, reprezintă aspectul dezirabil în multe comunităţi și mulţi copii de 
doisprezece ani ar alege-o pe aceasta. Dar un elev cu un nivel avansat de 
cunoștințe sistemice ar putea foarte bine să prefere gazonul dezordonat. El ar 
ști că acel gazon se potrivește cu procesul natural al peisajului, încurajând 
creșterea diverselor plante și animale, menținându-și propriul echilibru 
ecologic și afectând mult mai puţin ecosistemele din jurul lui. 

Pe de altă parte, gazonul ordonat, aliniat, îngrijit ar putea supravieţui doar 
în contradicţie cu procesele naturale. Acesta ar avea nevoie de o gestionare 
continuă, iar continuarea succesului său ar duce la o varietate de consecinţe 
negative neintenționate: emisii de gaze de seră de la mașina de tuns iarba, 
folosirea combustibililor fosili pentru producţia îngrășămintelor și a 
tratamentelor chimice, moartea insectelor benefice din cauza pesticidelor, 
costurile economice pentru materialele de îngrijire a gazonului și pentru 
întreținere și presiunea pe care acestea o exercită asupra bugetului familiei, 
îndepărtarea unor plante și permiterea altora să domine ecosistemul (cauzând 
o potenţială nevoie pentru și mai multe pesticide) și scurgerea chimicalelor în 
sursele locale de apă, cu efecte necunoscute. 

Pe măsură ce cresc și învaţă despre economie, climă, educaţie, energie, 
sărăcie, deșeuri, boli, războaie, pace, demografie și sustenabilitate, copiii care 
posedă o cunoaștere sistemică vor tinde să vadă toate aceste aspecte ca fiind 
interrelaţionate. Din perspectivă sistemică, nimic nu este independent: 
climatul meu este climatul tău, bolile tale infecțioase sunt bolile mele 
infecțioase, deficitul tău de hrană este deficitul meu de hrană. Literarea 
sistemică îi face pe oameni mai puţin predispuși să acuze o singură cauză 
pentru dificultăţi și probleme. În schimb, pentru ei devine un obicei să caute 
tiparele recurente care există într-o mare varietate de sisteme, să identifice 
indicatorii cauzelor interrelaționate (știind că unele cauze foarte complexe pot 
lăsa urme amăgitor de simple) și să realizeze experimente de gândire pentru a 
anticipa modul în care se va schimba funcționarea unui sistem viu dacă o 
parte a procesului ar fi schimbată. Gânditorii sistemici sunt conștienți de 
faptul că acţiunile mari pot avea consecințe mici și invers. Ei urmăresc 
diversitatea, știind că sistemele vii depind de varietate, complexitate și 
abundență de specii, pentru a fi sănătoase și viguroase. Ei caută buclele 
închise ale producţiei și ale consumului, în care deșeurile provenite dintr-o 
sursă pot fi „hrană“ pentru alta. Ei chestionează asumpţia că mai mare este 
întotdeauna mai bine. 

Atenţia acordată sistemelor vii crește și conștientizarea ritmului de 
schimbare al Pământului (sau al biosferei), adesea în contrast total cu ritmul 
grăbit și mecanicist al tehnosferei. Iniţierea în gândirea sistemică permite o 
observare mai atentă a bunurilor colective: a darurilor comune, ca apa, aerul, 

pământul, peștii și a eforturilor concentrate ale comunităţilor noastre, de care 
depindem și de care suntem cu toţii responsabili. Învăţarea despre sisteme, în 
special despre sistemele vii, îi poate ajuta pe copii să dobândească o atenţie 
mai profundă, mai grijulie, mai precisă și mai durabilă față de ceea ce este 
frumos, față de pace și faţă de lucrurile care contează în viaţă. 

Schimbarea esteticii învăţării 

Atunci când le cerem elevilor să treacă dincolo de explicaţiile simple, 
liniare ale cauzelor, le cerem să dea dovadă de literare sistemică. Totuși, 
majoritatea adulţilor din Statele Unite, inclusiv majoritatea liderilor din 
industrie și din sistemul de guvernare, nu au fost învăţaţi în mod explicit să 
vadă sistemele de cauze multiple, efectele și impacturile neintenţionate. Mai 
degrabă, oamenii au fost învățați că modul cel mai bun de a înţelege un 
subiect este de a-l analiza sau de a-l descompune în părți. 

Aici există o oportunitate intrigantă. Atunci când vine vorba despre 
dezvoltarea unei cunoașteri mai bune a sistemelor, majoritatea adulţilor 
învață împreună cu copiii lor. În loc să fie un obstacol în calea învăţării 
copiilor, acest lucru poate reprezenta un beneficiu major. Pentru majoritatea 
elevilor, învăţarea în comun (cu părinții, profesorii sau cu colegii) este o șansă 
de a-și asuma un rol activ în dezvoltarea unor aptitudini superioare, ca 
gândirea critică și divergentă, analiza, sinteza și rezolvarea de probleme. 

În timp ce lumea devine din ce în ce mai complexă, în multe săli de clasă 
continuă să se fragmenteze cunoașterea și problemele din lumea reală în 
programe educaționale compartimentate; știința este predată la un curs, 
matematica la altul, iar limba engleză la altul. Cursurile de științe naturale se 
concentrează pe lumea materială, în timp de cursurile de științe sociale se 
concentrează asupra lumii sociale și niciunul dintre ele nu conștientizează 
modurile permanente în care aceste două lumi se influențează reciproc. 
Atunci când vorbim cu copiii despre probleme precum schimbările climatice, 
terorism și uzarea apelor, le putem crește nivelul de conștientizare a lumii 
materiale și a celei sociale, combinând atât cunoștințe din istorie, biologie și 
literatură, cât și din ziarul cotidian. Cel mai important este faptul că putem 
ajunge la o înţelegere mai bogată explorând experienţa și cunoașterea pe care 
o au deja copiii. 

Conversaţiile avute cu Fritjof Capra m-au ajutat să-mi clarific această 
divizare dintre științele naturale și cele sociale. Conform lui Capra, „această 
divizare nu va mai fi posibilă, pentru că provocarea principală a acestui secol 
nou — pentru oamenii de știință din domeniul social, natural și pentru toţi 
ceilalți — va fi să construiască bunăoară comunităţi durabile din punct de 
vedere ecologic, proiectate astfel încât tehnologiile și instituţiile sociale din 
cadrul acestora — structurile lor materiale și sociale — să nu interfereze cu 
abilitatea inerentă a naturii de a susține viața“1%5. 

Într-unul dintre cele mai cunoscute experimente ale sale, psihologul 
elveţian Jean Piaget a avut acest dialog cu o fetiță de cinci ani pe nume Julia1*: 

Piaget: De unde vine vântul? 

Julia: De la copaci. 

Piaget: De unde știi? 

Julia: Am văzut cum dau din braţe. 

Piaget: Și cum apare vântul? 

Julia: Așa (fluturându-și palma în fața lui Piaget). Doar că ei sunt mai mari. Și sunt o 
mulțime de copaci. 

Piaget: Dar pe ocean, de unde vine vântul? 

Julia: Suflă dinspre uscat. Ba nu, de la valuri. 

Piaget era interesat de propriile teorii ale acelei copile despre cum 
funcţionează vântul. Majoritatea adulților educați nu vor considera că 
răspunsurile Juliei sunt „corecte“. Noi am vorbi despre presiunea atmosferică, 
despre temperatura apei oceanelor și despre efectul de încălzire a Soarelui. 
Toate aceste lucruri cauzează vântul. Totuși, nu este corect să spunem că 
vântul nu ar fi cauzat și de copaci. Copacii joacă un rol în reglarea 
temperaturii mediului — ei sunt parte a sistemului care creează vântul. La fel 
sunt și valurile. Acesta este unul dintre motivele pentru care vântul este diferit 
în pădure, pe ocean sau în deșert. Ca adult, probabil nu vei fi dispus să fii pur 
și simplu de acord cu părerea copilului că vântul este creat de copaci; dar nici 
nu vei dori să închei conversaţia spunând că rolul copacilor este inexistent. 
Oricare dintre aceste abordări ar putea descuraja involuntar înclinația 
naturală a copilului de a adopta o viziune integrată, sistemică asupra mediului 
său. În schimb, îi vei vorbi despre multitudinea de factori implicaţi și de 
modurile în care aceștia interrelaționează, poate vei merge să cauţi răspunsul 
pentru ca tu și copilul să-l puteţi descifra împreună. 

Oportunităţile de dezvoltare a alfabetizării sistemice reprezintă un fruct la 
îndemână, gata de a fi cules. Din ce în ce mai mulţi educatori fac incursiuni 
serioase în școlile și în comunităţile lor, integrând gândirea sistemică sau pe 
verișorii acesteia — abordarea ecologică, gândirea descentralizată, ecologia și 
gândirea integralizatoare. Dar nu trebuie să așteptăm o reformă educaţională 
pentru a cultiva familiarizarea sistemică la copii; putem începe exact de acolo 
de unde sunt ei acum. 


Metode cotidiene pentru promovarea abordării sistemice 


Se spune uneori că, datorită faptului că sistemele operează în moduri 
neliniare care pot fi dificil de asimilat, gândirea sistemică necesită o instruire 
avansată în teoria sistemelor complexe, în dinamicile sistemelor și în 
modelarea bazată pe agenţi. Cu siguranţă, aceste domenii de studiu îi pot ajuta 
pe oameni să treacă dincolo de înţelegerea naturală, intuitivă a sistemelor spre 
niveluri mai avansate de literare sistemică. În același timp, există un volum 
crescător de cercetări (inclusiv cercetările mele cu copii de zece și de 
unsprezece ani) care arată că mulți elevi „se gândesc la sisteme“ în mod 
intuitiv, atât la sistemele naturale, cât și la cele sociale, fără a avea în spate o 
instruire formală și cu mult înainte de a fi pregătiți de absolvire. Chiar 
începând de la vârsta de patru sau cinci ani, copiii prezintă capacităţi de 
înțelegere a comportamentelor sistemelor, ceea ce sugerează faptul că 
gândirea sistemică ar putea fi parte a inteligenței înnăscute a copilului care 

este „corectată“ de adulţi, care la rândul lor au fost învățați să 

compartimenteze fenomenele.1 

Robert W. Kates și Cindi Katz (1977) au studiat copii cu vârste cuprinse 
între trei și cinci ani, observând noţiunile lor despre circuitul apei în natură. 
Cercetătorii au descoperit că printre copiii de patru ani existau „unele intuiții 
despre astfel de circuite“ (circuitul apei din gospodărie sau circuitul nor- 
ploaie), în timp ce grupul celor de cinci ani a descris „un circuit al apei în 
natură mult mai complex și mai extins“15. 

Piaget, care cunoștea noţiunea de „sisteme deschise“ a biologului austriac 
Lugwig von Bertalanffy, a recunoscut această inteligență sistemică naturală 
atunci când a făcut următoarea observaţie: „Copilul manifestă o credință 
spontană că toate lucrurile sunt legate între ele și că toate lucrurile pot fi 
explicate prin toate celelalte lucruri“1. 

Noi vedem această inteligență naturală la adolescenţii implicaţi în jocuri 
de societate, ca Dungeons and Dragons, sau în jocuri pe calculator, ca Zoo 
Tycoon și SimCity. În esenţă, în aceste „jocuri“ copiii urmăresc numeroase 
interdependențe, gestionează un volum mare de informaţii și anticipează 
consecințele neprevăzute. În timpul jocului, ei își antrenează „mușchii“ 
gândirii sistemice. 

Oportunităţile pentru inițierea copiilor în abordarea sistemică sunt peste 
tot în jurul nostru, de la sala de clasă și terenul de joacă până la mașină, 
bibliotecă, masa de cină, baie și magazinul alimentar. Alături de un ghid 
competent, spaţiile din aer liber reprezintă o sală de clasă fertilă pentru 
înțelegerea interrelaţiilor și a dinamicilor ecologicei*t. De ce să nu încurajăm 
un copil de șapte ani, fascinat de ciclul de viaţă al fluturelui, să exploreze și 
alte „cicluri de viaţă“? De ce să nu ne întrebăm, împreună cu un copil de zece 
ani pasionat de pescuit, cum poate un vierme de grădină să fie util nu doar 
pentru următoarea partidă de pescuit, ci și pentru că, asemenea unui plugar, 
afânează solul sau pentru că servește ca potenţială sursă de hrană pentru o 
pasăre înfometată? În aceste moduri, le putem oferi copiilor experienţe directe 
din natura nealterată, astfel încât ei, așa cum ne îndeamnă fermierul japonez 
Masanobu Fukuoka, „să poată înţelege în mod instinctiv ceea ce trebuie făcut 
și ceea ce nu e bine să facem, pentru a acţiona în armonie cu procesele 
naturii“1+9, 

În continuare, dăm alte câteva exemple de conversații și activităţi care pot 
contribui la familiarizarea copiilor cu abordarea sistemică: 

e Oferă-le un exemplu vorbind nu doar despre obiecte, ci și despre 
relaţiile dintre ele. În loc să spui pur și simplu „Aceasta este o găină 
cafenie“, subliniază faptul că găina face ouă și mănâncă insectele din grădina 
fermierului. Recunoaște și încurajează tendinţa naturală a copilului de a 
vedea o reţea de cauze și consecințe posibile. Spune-i copilului să extragă 
conexiunile pe care le vede între mașini, aer, plante și oameni. 

e Folosește diagramele sistemice pentru a descoperi tiparele structurale 
care stau la baza problemelor cronice. De exemplu, gândește-te la orice 

bătălie permanentă din gospodărie. Poate fiului tău nu-i place să-și facă 
ordine în cameră. În acest caz, trebuie să-i spui să-și facă ordine în cameră. 
În decursul unei săptămâni, îi reamintești despre această sarcină. Fiul tău 
rezistă. Până la sfârșitul săptămânii, nivelul frustrării tale ajunge la punctul 
de fierbere. În cele din urmă, îl ameninţi că nu-l vei lăsa să se uite la televizor 
pentru o săptămână. Fiul tău se lasă înduplecat. Când îţi arată camera curată, 
te bucuri. Dar a doua zi, fără a mai fi presat, el se întoarce la vechile 
obiceiuri. Pe la mijlocul săptămânii, simţi cum frustrarea ta se acumulează 
din nou, de data asta și mai accentuat. 

Un mod de a soluţiona această dilemă este ca tu și fiul tău să vă așezați și să 
desenaţi diagrame simple care să ilustreze situația așa cum o vedeţi voi. 
Făcând conexiuni, atât tu, cât și fiul tău puteţi vedea că sunteţi prinși într-o 
buclă cauzală închisă: un proces de răspuns compensator. Fiul tău face 
curăţenie doar atunci când îl presezi. 

Odată ce vedeţi acest tipar, puteţi căuta modalităţi de a-l sparge. S-ar putea 
să știi, de exemplu, că procesele de răspuns compensator sunt orientate spre 
scop. O strategie ar fi să reveniţi asupra scopului și să-l resetaţi. Poate că 
standardele tale parentale sunt prea ridicate — îți dorești un dormitor al 
copilului perfect care poate fi văzut în revista Casa și grădina — în timp ce 
standardele copilului tău sunt prea scăzute. Puteţi stabili un scop de 
„întreținere“ a curăţeniei cu care să fie de acord și părintele, și copilul? 
Pentru că acest lucru s-ar putea să nu fie suficient pentru a depăși această 
structură sistemică impregnată, puteți adăuga și o legătură în sistem — cum 
ar fi o curăţenie planificată de două ori pe săptămână — pentru a atinge 
scopul de întreținere?150 

e Ajută-i pe copii să descopere conexiuni, să-și refocalizeze atenţia de la un 
singur lucru (sau eveniment) spre tiparul relaţiilor pe care le remarci atunci 
când faci conexiuni între mai multe evenimente. De exemplu, o fiică 
adolescentă ar putea spune: „Mamă, unii profesori de la școală cred că, dacă 
ai mai multe teme pentru acasă, devii mai bun. Dar eu, când am de făcut 
prea multe teme, încep să mă gândesc că nu le voi termina niciodată și devin 
frustrată“. În timp ce discutaţi despre asta, încurajează-ţi fiica să nu se 
gândească la „excesul de teme“ ca la un eveniment izolat, ci ca la o parte a 
unui tipar mai mare. O poţi întreba, de exemplu: „Și ce se întâmplă după ce 
devii frustrată?“ 

Ea ar putea spune: „Păi, mă simt depășită de situaţie și nu mă pot 
concentra. Apoi vreau să renunţ și din cauza asta iau note mai mici“. Îi poți 
indica faptul că frustrarea are un efect asupra capacităţilor ei. Încercaţi să 
veniți cu cât mai multe idei. Cum puteţi modifica legăturile dintre teme și 
frustrare? Ce puteţi face în această situaţie? 

Iată sugestia unui elev promițător din școala gimnazială: „Dacă profesorii 
ne-ar da mai puţine teme sau nicio temă pentru sfârșitul de săptămână, nu 
vom mai rămâne în urmă și nu vom mai începe să ne simţim prost. Vom fi cu 
siguranţă capabili să ne concentrăm în timpul orelor și ne vom descurca mai 

bine în general“. Ai putea tu, ca părinte, să vorbești cu profesorii sau cu 
reprezentanții școlii? Dacă acest lucru promite să dea rezultate, există și alte 
soluţii? Poate fi proiectat diferit orarul fiicei tale? Pot fi făcute unele teme în 
avans sau în grup? Sau: Ar putea fi legate o parte dintre teme de interesele 
fiicei tale, devenind astfel mai puţin frustrante? (Despre teme, vezi Partea a 
V-a, cap. 3.) 

e Vorbiți despre schimbarea în timp. Trasează și anticipează schimbările 
temporale și spaţiale de-a lungul zilelor, al lunilor și al anilor. De exemplu, 
un copil ar putea observa descompunerea și schimbarea lentă a stărilor unui 
copac căzut dintr-un parc sau din curte ori schimbările de pe o pășune atunci 
când găinile sunt lăsate libere. 

Poţi lucra cu copilul tău și să desenațţi grafice simple pentru a urmări 
comportamentul de-a lungul săptămânilor sau al lunilor — puteţi analiza 
orice, de la nivelul de mulțumire la școală la banii pe care îi aveţi în contul 
de economii sau numărul castorilor din lac. Odată ce aveţi un grafic și puteți 
vedea mai multe comportamente crescând, scăzând sau oscilând, întreabă 
copilul: ce set de interrelaţii ar putea să cauzeze acest lucru? 

Pentru o demonstrare foarte eficientă a schimbării în timp, încurajează 
copiii să-și găsească „un loc de stat“ în care să se poată concentra asupra 
fenomenelor de afară, întorcându-se acolo în mod regulat pentru a vedea 
schimbările.E! Ar putea fi vorba despre frunzele unui copac care își schimbă 
culoarea, un lac în care scade sau crește nivelul apei sau un loc în care sunt 
un barometru și un termometru. Încurajează-i să ţină un carnețel lângă locul 
de stat, în care să noteze schimbările pe care le văd în timp. 

e Recunoașteţi tipare care există în cadrul sistemelor. Atunci când un copil 
observă o asemănare între comportamentul unui șofer din sensul giratoriu și 
cel al oamenilor care lasă apa să curgă în timp ce se spală pe dinţi sau între 
conflictul din ce în mai puternic dintre doi copii de la școală și conflictul care 
se intensifică între două țări, comparaţi împreună acele tipare. Daţi propriile 
denumiri tiparelor pe care le vedeţi. De exemplu, puteţi denumi conflictul 
care se intensifică „bulgărire“, apoi, când se intensifică o ceartă între 
membrii familiei, puteţi întreba: „Acum vă bulgăriţi și voi?“ 

e Priviţi aceleași „sisteme“ din perspective diferite. Dacă un copil îi 
necăjește pe ceilalți la școală, încercaţi să vorbiţi despre perspectiva 
agresorului, a țintei, a profesorilor și a martorilor. Creează un joc de rol, 
astfel încât elevii să poată ilustra situația sau problema din diferite 
perspective. Ce idei sau înţelegeri noi apar din schimbarea unor factori 
situaționali — precum distanța dintre ei atunci când povestesc despre 
situaţie? 

e Vorbiţi despre diferenţa dintre stocuri și fluxuri. O acumulare de ceva — 
copaci, pești, oameni, bunuri, bunăvoință, bani — este un stoc. Ritmul în care 
se schimbă stocul este fluxul acestui stoc. Gândiţi-vă la rufele care trebuie 
spălate. Ce influențează fluxul din grămada de rufe? Cât de repede se adună 
rufele murdare? Ce afectează fluxul care iese din grămada de rufe? 

Confuziile dintre stocuri și fluxuri pot genera unele dintre cele mai 
consternante dinamici pe care le întâlnim. De exemplu, studiile asupra 
pesticidului DDT (Diclor-Difenil-Tricloretan) au arătat că, deși DDT-ul se 
evaporă de pe suprafaţa plantelor și a clădirilor în șase luni, acesta rămâne 
în țesuturile peștilor până la cincizeci de ani. Cantitatea de DDT din țesuturile 
peștilor este un stoc cu un flux de ieșire foarte lent. Aceleași distincţii pot fi 
folosite pentru a explica schimbările climatice la nivel global (cantitatea de 
dioxid de carbon din atmosferă este un stoc) sau datoriile statului (unde 
datoria este un stoc, iar deficitul este un flux). 

e Căutaţi influenţele actorilor din cadrul sistemului. De exemplu, în cazul 
ambuteiajului, întreabă: „Cum contribuim noi la această situaţie?“ Căutaţi de 
asemenea și influenţele indirecte: „Modul în care conducem are vreun efect 
asupra vieții unui urs polar?“ La un moment dat, acest tip de activitate 
îndreaptă concentrarea persoanei spre înţelegerea structurii sistemului, nu 
spre blamare. 

* Priviţi în viitor pentru a anticipa consecinţele neprevăzute. Îndeamnă-i 
pe copii să adopte o perspectivă a unui „prezent extins“, după cum o numește 
sociologul Edith Boulding. E vorba despre o viziune asupra timpului care 
extinde prezentul de la cincizeci până la 200 de ani în viitor sau în trecut. De 
exemplu, scutecele de unică folosinţă se descompun într-o perioadă cuprinsă 
între 100 și 500 de ani. Vorbiţi despre faptul că nimeni nu știe exact cât de 
mult durează, pentru că nimeni nu a trăit suficient de mult pentru a vedea 
cum se întâmplă acest lucru. Simţul „prezentului extins“ este deosebit de 
potrivit pentru sistemele vii, deoarece multe sisteme vii, atât cele naturale, 
cât și cele sociale, nu generează un ciclu complet de comportament în 
intervale scurte de timp. Nu vei înțelege ciclul sezonier al grădinii tale, de 
exemplu, dacă îl observi doar o zi sau două.12 

e Vorbiţi despre integritatea sistemelor pe care le vedeţi. Acestea au părți 
și procese esenţiale, iar modul în care sunt aranjate părțile este important. Ai 
putea vedea această înțelegere la copilul care spune: „Atunci când mami e 
bolnavă, toate lucrurile o iau razna“ sau „Nu omori păianjenii! Ei mănâncă 
muștele“. Vorbiţi despre ce se întâmplă atunci când unul dintre elemente 
este eliminat. De exemplu, dacă elimini inima din corp, nu mai funcționează 
nici partea (inima), nici sistemul (corpul). Acest lucru poate fi adevărat și 
pentru o echipă de fotbal sau pentru o sală de clasă? Contează, de asemenea, 
modul în care sunt aranjate părţile. Adresează această întrebare oricărui 
copil de patru ani: dacă tai o vacă în jumătate, vei avea două vaci? Vor spune 
cu toţii „nu!“ De ce? Pentru că ei știu la nivel intuitiv că o vacă are nevoie de 
ambele jumătăţi pentru ca trupul ei să funcționeze. 

e Introdu ideea de comportament nelinear arătându-le copiilor cum 
consecințele nu sunt întotdeauna direct proporţionale cu acţiunile. De 
exemplu, atunci când un copil necăjește alt copil, pare un lucru mic. Dar 
după a treizecea sau a patruzecea oară, celălalt copil s-ar putea să riposteze 
și cineva ar putea fi rănit. Pe de altă parte, cineva poate ţipa foarte tare și 

energic fără a avea un impact prea mare. Gândiţi-vă și la alte situații în care 
schimbările mici au avut un impact mare sau schimbările mari nu au avut 
niciun impact. Ambuteiajele, tiparele de schimbare a vremii și epidemiile 
sunt exemple de nelinearități. 

Proverbele pot fi utile atunci când ne gândim la nelinearitate. Spune-i unei 
persoane tinere să se gândească la cămila proverbială și la paiul care i-a rupt 
spatele. Sunt 1 000 de paie pe cămilă. Fiecare pai a produs un efect asupra 
cămilei. Dacă, de exemplu, cămila-ca-sistem ar fi avut un comportament 
linear, ultimul pai ar fi avut același efect ca primele 999 de paie. 


De la conștientizare la acţiune 

Cu ajutorul adulţilor, inteligenţa sistemică a copiilor poate fi dezvoltată și 
mai departe, trecând la modele de rezolvare a situaţiilor-problemă. Acest lucru 
îi face capabili să analizeze și să acționeze în cunoștință de cauză; conștienți 
de tiparele recurente, ei vor fi mai puţin predispuși să reacționeze în moduri 
viscerale și ineficiente și mai mult predispuși să înțeleagă tiparele de 
comportament. Ei pot folosi această înțelegere pentru a-și corecta propriile 
acțiuni, pentru a anticipa consecinţele neprevăzute și pentru a-i ajuta pe alţii 
să opereze mai eficient. 

Atunci când copiii cunosc alfabetul sistemic, ei îi ajută și pe părinţii lor să 
învețe. De exemplu, ei pot vorbi despre „dilemele bunurilor de consum“ și le 
pot face vizibile — este vorba despre acele conflicte care apar în jurul 
resurselor comune pentru care toți avem o responsabilitate colectivă.1 

Copilul meu de patru ani care observa sensul giratoriu este acum un 
adolescent robust de treisprezece ani. Nu demult, el s-a implicat într-o 
„bulgăreală“ nu tocmai jucăușă cu fratele lui. L-am luat pe fiecare deoparte ca 
să aflu ce se petrece. Amândoi au avut versiuni similare: un comentariu tăios 
din partea unuia l-a făcut pe celălalt să dea replica; primul l-a înghiontit pe al 
doilea, iar al doilea l-a împins pe primul, apoi s-au aruncat într-o încăierare în 
toată regula. Acesta a fost un exemplu al unui tipar des întâlnit, numit 
„escaladare“. Simțindu-mă la capătul răbdării, i-am așezat rapid la masă și am 
schițat o diagramă care arăta cam așa: 

Satisfacţia Satisfacţia 


lui „]” lu,” 

Ghiontul „Care-i ȘSMECHERUL?" Ghiontul 
dat de ,„]" „| în comparaţie cu „]" dat de „[" 
Iritarea Iritarea 
lui)” lui „[” 


— Uite, a spus Jack, e un opt răsturnat. Asta înseamnă infinit. Cearta asta 
ar putea dura la nesfârșit. 

— Și ar deveni tot mai rea, a oftat fratele lui. 

În timp ce vorbeam despre asta, am realizat împreună că acest conflict în 
creștere era alimentat de încercările fiecăruia de a fi mai „grozav“ și mai 
„șmecher“ decât celălalt. Cu cât mai „șmecheros“ se purta unul, cu atât mai 
mult celălalt voia să-l depășească. Dintr-odată, ei s-au văzut mai degrabă ca 
parte a „sistemului“ decât ca separați de acesta. Ei „s-au prins“ că, dând vina 
unul pe altul, nu vor rezolva problema. Atunci când au văzut modul în care 
acţiunile unuia alimentau acţiunile celuilalt (cu ajutorul unui desen simplu), 
au putut vorbi despre cum ar putea sparge acest ciclu. Când i-am întrebat ce ar 
putea face diferit, răspunsul a venit ușor. Cel care a înghiontit ar lăsa-o mai 
moale cu înghiontitul, iar cel care s-a împins nu se va mai împinge în celălalt. 

Sensul giratoriu, bineînţeles, a fost de mult reparat; traficul a revenit la 
normal. În familia noastră, încercăm să facem ceea ce ţine de noi pentru a 
soluţiona problema bunurilor colective. Deși eu încă îi duc cu mașina la 
antrenamentele de fotbal, mergem pe jos la cumpărături și împărțim cu 
vecinii ouăle de la găinile noastre. Încercăm să vorbim în moduri care să ne 
ajute să facem conexiuni în situaţiile de zi cu zi. O frază des auzită acum în 
casa noastră — ce-ar fi dacă toată lumea ar face asta? — este modul prin care 
încercăm să evidențiem consecinţele acţiunilor noastre individuale, astfel 
încât să ne putem imagina impactul la scară mai largă. 

Toţi oamenii se nasc cu o inteligență naturală a sistemelor vii. Cu puţin 
efort, poţi încuraja acea inteligenţă naturală la tineri și le poți reaminti că 
lumea lor este interconectată și dinamică, o reţea strâns ţesută de elemente și 
procese relaționate, interacționante. Fiind astfel, aceasta are atât un scop, cât 
și o semnificaţie. 


Conexiuni ascunse 


Scopul: Această activitate simplă poate cultiva gândirea asupra interdependenţelor. 

În timpul oricărei călătorii sau în orice loc nou, spune-le elevilor să aleagă 
un obiect și întreabă-i: „Câte conexiuni putem face cu acesta?“ Încurajează-i 
să-și ia notițe, folosind un creion și o foaie de hârtie, sau să facă hărți 
conceptuale simple, folosind cuvinte sau imagini pentru a descrie 
interacțiunile și relaţiile cauzale. La o fermă, obiectul poate fi o găină, un 
tractor sau o găleată cu lapte proaspăt. Pe o plajă, acesta poate fi o plasă de 
pescuit, un crab într-un ochi de apă sau o scoică. Atunci când este posibil, 
adunaţi date de la „informatori“ locali — oameni care lucrează cu acest obiect 
în viaţa lor de zi cu zi — pentru a-i ajuta pe elevi să-și construiască povestea. O 
conversaţie între un fermier și un grup de elevi ar putea decurge în felul 
următor: 

Un elev: Păi, dumneavoastră hrăniţi găinile. Și le dați apă. (Elevii 
desenează o găină, un fermier, hrană și apă.) 

Fermierul-educator: De unde vine hrana? 

Elevul: O cumpărăm de la magazin. 

Fermierul-educator: Și cum ajunge la magazin? 

Elevul: Cu camioneta de afară. Și aveţi nevoie de combustibil pentru 
camionetă. (Elevul adaugă o camionetă și combustibil în desenul său.) 

Alt elev: Deci găinile fac ouă, iar fermierul le mănâncă. Dumneavoastră 
vindeţi de asemenea ouăle la taraba de mai la vale. 

Altul: Și văd că folosiţi și bălegar. 


Povești sistemice pentru copii 
Linda Booth Sweeneyi5 


Din ce în ce mai multe cărţi pentru copii conțin exemple foarte bune de 
feedbackuri de echilibrare și de întărire sau includ în alte feluri principiile și 
arhetipurile sistemice. Voi prezenta în continuare câteva dintre preferatele 
mele. 


If You Give A Mouse A Cookie 
de Laura Joffe Numeroff'ss, ilustraţii de Felicia Bond (HarperCollins, 1985) 


Când dai un biscuit unui șoricel este povestea consecinţelor neprevăzute care apar când dai 
un biscuit unui șoricel înfometat. Pare un gest nevinovat, nu? Dar, imediat, șoricelul jucăuș va 
vrea și un pahar cu lapte. Apoi va vrea să se uite în oglindă ca să se asigure că nu are lapte pe 
mustăți. Apoi va cere o foarfecă să se tundă un pic. Neastâmpărarea șoarecelui se desfășoară 
pe parcursul acestei cărți adorabile asemenea căderii pieselor de domino, sfârșindu-se acolo 
unde a început: șoricelul cere încă un biscuit. 

Aceasta este o poveste bună care îi ajută pe copii să-și consolideze aptitudinile de observare 
a relaţiilor cauză-efect și să vadă modul în care un eveniment (a-i da șoarecelui un biscuit) le 
influenţează pe celelalte, astfel încât să se reajungă la evenimentul inițial. La ce alte tipuri de 
lanţuri de evenimente care conduc înapoi către ele însele se pot gândi copiii? Iar pentru copiii 
mai mari: Care sunt posibilele consecințe neprevăzute ale unor acțiuni din viaţa de zi cu zi? 
(De exemplu, să presupunem că arhitecţii orașului adaugă încă o bandă de circulaţie pe o 
autostradă aglomerată. Acest lucru va crește sau va scădea traficul?) 

„Aceasta este una dintre cele mai bune cărți pentru a-i introduce pe copii în lumea 
sistemelor“, a spus Tim Lucas. „În continuare, întrebaţi-i pe copii: «Vă puteţi gândi la alte 
succesiuni asemănătoare de evenimente?» Spuneţi-le să creeze un rând de benzi desenate care 
să le ilustreze ideile, apoi să lipească capetele hârtiei pentru a forma o buclă fără sfârșit. Unde 

este începutul? Unde este sfârșitul? Am văzut profesori care foloseau această sugestie pentru a 
discuta despre modul în care evenimentele se reunesc în tipare. Și ajungi chiar acolo de unde 
ai început, dar mergi de fiecare dată în jurul aceluiași ciclu.“ 


The Sneetches And Other Stories 
de Theodor Geisel (Dr. Seussk?) (Random House, 1961) 


În această bijuterie semnată de dr. Seuss, putem vedea cum prejudecățile și dorinţa de a ieși 
în evidență conduc la irosirea energiei și epuizarea resurselor. În aceste povești, unii dintre 
țâfnoșii monstruleţi (sneetches) verzui și pufoși au stele de o culoare verde fosforescentă pe 
mijlocul burţii. Alţii au o „burtă simplă“, deci nu au stele. La fel cum pantalonii evazațţi, fustele 
mini, cămășile marca Izod și hainele marca Tommy Hilfiger i-au făcut pe elevi (în diferite 
perioade) să se simtă superiori și steluța verde le permite unor sneetches să se laude: „Suntem 
cei mai tari din parcare!“ În cele din urmă, un drăcușor întreprinzător profită de situaţie; 
pentru o sumă frumușică de bani, el imprimă stele pe „burţile simple“ cu ajutorul unei 
mașinării ciudate. Dintr-odată, stelele verzi sunt peste tot. Pentru a rămâne speciali, sneetches 
cu stele pe burtă apelează la „mașina de șters stele“ a drăcușorului. Ciclul continuă până când 
ei își cheltuie și ultimul bănuţ. Ajungând în cele din urmă să fie mai șireți decât drăcușorul, 
acești sneetches învaţă să-și accepte diferenţele și pe ei înșiși. 

Pe scurt, acești monstruleți țâfnoși „mută povara“ dinspre o soluţie principială, dar dificilă 
(recunoașterea și acceptarea diferenţelor dintre ei) spre o „soluţie rapidă“ (tatuându-și stelele 
care să-i pună în evidenţă). 

Pornind de aici, putem ridica următoarele întrebări: Ce alte consecințe sau efecte colaterale 
ar putea surveni, pentru a-i împiedica (sau ajuta) pe monstruleţi să vadă ce se întâmplă de 
fapt? Dacă i-aţi vizita pe acești sneetches, aţi încerca să spargețţi ciclul? Cum aţi face acest 
lucru? 


Anno's Magic Seeds 
de Mitsumasa Anno (Philomel, 1992) 


În această poveste populară japoneză (Semințele vrăjite ale lui Anno), un vrăjitor îi dă unui 
țăran (să-i spunem Jack) două semințe aurii misterioase. El îi spune lui Jack să mănânce una, 
care îl va ţine sătul un an întreg, iar pe cealaltă să o planteze. Jack face așa cum l-a îndrumat 
vrăjitorul și obţine o plantă cu alte două semințe. În anul următor, Jack plantează ambele 
semințe — iar planta care crește are patru semințe. El mănâncă o sămânță și le plantează pe 
celelalte trei — și culege șase seminţe în anul care urmează. Pe măsură ce trec anii, el continuă 
să planteze toate seminţele în afară de una, iar recolta lui se dublează cu fiecare an. El se 
căsătorește, își întemeiază o familie, plantează multe lanuri, trece printr-o inundație și adună 
suficiente seminţe cât să-și hrănească familia și să înceapă replantarea. 

Aceasta este o poveste despre creșterea exponențială — în care timpul de dublare este 
constant. Dar nimic nu crește la nesfârșit, iar povestea ilustrează de asemenea și procesul de 
avânt și eșec; în mod inevitabil, va apărea o limitare (cum este inundația) care va întrerupe 
creșterea și aproape că va cauza un faliment. Ce s-ar fi întâmplat dacă Jack ar fi urmat 
instrucţiunile vrăjitorului și ar fi plantat doar o sămânță? Ce s-ar fi întâmplat dacă nu ar fi 
venit inundațiile? Cât ar fi durat până când lumea ar fi fost invadată de semințe? Unde mai 
puteţi vedea acest tip de creștere explozivă? 


Who Speaks For Wolf? 
de Paula Underwood (A Tribe of Two Press, 1991) 


Cine-l apără pe lup? este povestea unui băiat de opt ani care își roagă bunicul să-i 
povestească felul în care a ajuns familia lor de amerindieni să trăiască împreună cu lupii. 
Auzim relatări despre dilemele și consecinţele neprevăzute care apar atunci când tribul se 
mută chiar în mijlocul teritoriului considerat vital de haita de lupi. Ce credeţi că a învăţat 
băiatul din această poveste în care bunicul reia istoria Lupului-care-privea-focul? De ce credeţi 
că amerindienii care s-au mutat în acel teritoriu nu l-au ascultat pe fratele Lupului? Cum ar fi 

putut ţine cont băiatul și comunitatea lui de comunitatea lupilor în decizia lor? 


Connected Wisdom 
Living Stories About Living Systems, de Linda Booth Sweeney. (SEED, 2008). 


Linda Booth Sweeney a selectat diverse povești populare din mai multe culturi pentru a 
demonstra principiile gândirii sistemice. Pe lângă faptul că fabulele sunt foarte captivante, ele 
sunt foarte frumos ilustrate de artistul Guy Billout. Educatorii și părinţii vor găsi în această 
carte un mod captivant de a învăţa și a practica gândirea sistemică împreună cu copiii și cu alți 
adulți. La sfârșitul fiecărei povești, sunt comentarii și întrebări pentru a ghida conversațiile 
despre problemele sistemice specifice descrise în poveste. Una dintre istoriile mele preferate 
este „Plângerea lui Gecko“, o poveste populară balineză despre interdependență. Gecko se 
plânge Șefului de trib că Licuriciul îi deranjează somnul. În această poveste a conexiunilor, ne 
întâlnim cu Licuriciul, Ciocănitoarea, Broasca, Cărăbușul Negru, Bivolul Indian și, în cele din 
urmă, cu Ploaia. Fiecare vorbește despre legăturile pe care le are cu alt personaj și, pe măsură 
ce povestea se dezvoltă, Gecko descoperă că el depinde de Ploaia pentru țânțari. În acel 
moment, Șeful îl cheamă pe Gecko și îi poruncește să nu se mai plângă și să trăiască în pace cu 
toți vecinii săi. Această poveste bogată, la fel ca restul din carte, poate pune numeroase 
întrebări și îți poate aprofunda înțelegerea. — Nelda Cambron-McCabe 


1% Vezi Jay W. Forrester, Urban Dynamics (Pegasus Communications, 1969) și Lawrence M. Fisher, „The 
Prophet of Unintended Consequences“, strategy+business, toamna 2005. 

2 Despre „personalitățile autoritare“, vezi Everett Hagen, On The Theory of Social Change: How Economic 
Growth Begins (Dorsey Press, 1962). Citatul a fost extras din poezia lui Alfred Lord Tennyson, „Șarja 
brigăzii ușoare“. 

22 „Lecţiile noastre au trecut printr-o transformare uimitoare. Nu doar că acoperim mai multă materie 
decât cea din programa obligatorie, ci o parcurgem mai repede, iar elevii învață lucruri mai utile ca 
oricând. Informaţiile capătă acum sens prin relaţiile dinamice pe care le au unele cu altele. În clasă, 
elevii devin din receptori pasivi învăţăcei activi. Nu mai suntem acum distribuitori de informații, ci 
creatori ai mediilor care le permit elevilor să înveţe cât de mult posibil. Îi vedem acum pe elevi venind 
mai devreme la ore sau rămânând și după ce sună clopoțelul, lucrând în timpul pauzei de prânz și 
acasă (fără să fi primit vreo temă)“, povestește Frank Draper, profesor de biologie din Tucson, Arizona 
(cf. The Fifth Discipline Fieldbook, p. 487.) 

3% Ann McGovern, Stone Soup (Scholastic Books, 1968). 

* Jocul Extincţiei Mamuţilor și alte zece jocuri pentru elevi pot fi găsite în Rob Quaden, Alan Ticotsky și 
Debra Lyneis, The Shape of Change, Including The Shape of Change: Stocks and Flows (Creative Learning 
Exchange, 2009). 

1% Cf. The Shape of Change (ed. cit.). Jocul infecțiilor pleacă de la activitatea educatorilor Holly Cluff, Sam 
DeVore, Will GlassHusain, Anne LaVigne, John Sterman, Shea Van Rhoads și a altor educatori din 
învățământul preuniversitar. 

5 Despre Jocul epidemiei, vezi Will Glass-Husain, Teaching System Dynamics: Looking at Epidemics 
(Creative Learning Exchange, 1991). Modelul este bazat pe tiparul infecţiei în două stocuri creat de John 
Sterman. 

31 Adaptare după un fragment din „Education for an Interdependent World“, articol apărut în Joy 
Richmond et al. (coord.), Tracing Connections: Voices of Systems Thinkers (iSee Systems & Creative 
Learning Exchange, 2010). Volumul l-a comemorat pe Barry Richmond, stins în 2002, un pionier al 
gândirii sistemice, fondator al High Performance Systems și proiectant al programului de modelare 
STELLA. 

38 Barry Richmond a fost un educator și un cercetător continuu al educaţiei sistemice care a proiectat și a 

dezvoltat programul de modelare STELLA. Pe baza colaborării sale cu alți educatori, Barry a identificat 
opt competenţe specifice gândirii sistemice. Acestea sunt: 1. Gândirea de la înălțime: a dobândi o 
imagine interdisciplinară de ansamblu în locul detaliilor specifice. 2. Gândirea despre sistem în calitate 
de cauză (endogenă): a distinge factorii cei mai relevanţi pentru o problemă sau un comportament de 
interes și modul în care aceștia interacționează pentru a genera comportamentul observat. 3. Gândirea 
dinamică: a vizualiza tiparele comportamentului în timp și a vedea incidentele ca parte a tiparelor 
comportamentale, și nu ca evenimente izolate. 4. Gândirea operaţională: a înțelege modul în care 
interacționează părțile unui sistem pentru a genera aceste tipare comportamentale. 5. Gândirea în 
buclă închisă: a identifica rețeaua buclelor de feedback (de relații cauzale) care leagă toate părțile ce 
interacționează. 6. Gândirea științifică: a folosi modele matematice și experimente de simulare în 
calitate de ipoteze, explicând legăturile dintre feedback și comportament. 7. Gândirea empatică: a 
cerceta ipotezele de lucru și a le comunica eficient pentru învăţarea individuală și organizațională. 8. 
Gândirea generică: a înțelege modul în care anumite structuri de feedback generează același 
comportament într-o varitate de împrejurări și contexte. Vezi B. Richmond, „The Thinking in Systems 
Thinking: Eight Critical Skills“, în Tracing Connections: Voices of Systems Thinkers (ed. cit.), pp. 3 și urm. 

22 „Una dintre componentele esenţiale ale gândirii abstracte este abilitatea de a te gândi la un întreg în 
termenii elementelor sale și, alternativ, la elemente în termenii modului în care relaționează unele cu 
altele și cu întregul.“ (Benchmarks for Scientific Literacy: A Tool for Curriculum Reform (Oxford 
University Press, 1993). 

2 Cf. Edith Cobb, The Ecology of Imagination in Childhood (Columbia University Press, 1977). Cercetările 
indică faptul că persistă concepţii profund greșite despre dinamica sistemelor complexe, chiar și 
printre adulții cu un nivel superior de educaţie. Cercetările asupra proceselor dinamice de luare a 
deciziilor arată că atunci când adulţii sunt puși în fața unor sisteme cu dinamici complexe — care 
conțin multiple procese de feedback, întârzieri temporale, nelinearităţi și acumulări — raționamentul 
lor devine foarte subiect și se situează sub nivelul optim. Vezi, de exemplu: Tina Grotzer, „Learning to 
Understand Forms of Causality in Scientifically Accepted Explanations“, Studies in Science Education, 39 
(2003): 1-74. John D. Sterman, „Misperceptions of Feedback in Dynamic Decision Making“, 
Organizational Behavior and Human Decision Processes, 43(3) (1989): 301-335. John D. Sterman și Linda 
Booth Sweeney, „Understanding Public Complacency About Climate Change“, Climatic Change 80(3-4) 
(2007): 213-238. 

2 Wendell Berry, The Way of Ignorance and Other Essays (Shoemaker & Hoard, 2005), p. 77. 

2 S.P. Marshall, The Power to Transform: Leadership That Brings Learning and Schooling to Life (Jossey- 
Bass, 2006). 

* F. Capra The Hidden Connections: A Science for Sustainable Living (Doubleday, 2005), p. xix. 

2 Cf. Seymour Papert, „Papert on Piaget“, în Time (nr. special), 29 martie 1999, p. 105. 

12 Vezi, de exemplu, Linda Booth Sweeney și John D. Sterman, „Thinking About Systems: Student and 
Teacher Conceptions of Natural and Social Systems“, 50th Anniversary issue of The System Dynamics 
Review, 2007. 

2 R.W. Kates și C. Katz, „The Hydrologic Cycle and the Wisdom of the Child“, Geographical Review, 67 
(1977); pp. 51-62. 

=! Jean Piaget, The Language and Thought of the Child (Humanities Press, 1959), p. 91. Vezi și Ludwig von 
Bertalanffy, General System Theory: Foundations, Development, Applications (Braziller, 1968). 

*8 Cuvântul „ecologie“ provine din greaca veche, de la oikos (casă, locuinţă, habitat) și logos (teorie), și a 
fost inventat de zoologul german Ernst Haeckel în 1873. 

:* M. Fukuoka, The One-Straw Revolution: An Introduction to Natural Farming (Rodale Press, 1984). 
Timpul petrecut în natură nu este doar sănătos (v. Richard Louv, The Nature Principle: Human 
Restoration and the End of Nature-Deficit Disorder), ci e important și atunci când învăţăm să trăim într-o 
conviețuire durabilă cu mediul nostru. Buckminster Fuller, inginer, teoretician sistemic și creator al 

domului geodezic, s-a referit, și el, la natură ca la un educator: „Sunt convins că supraviețuirea omenirii 
depinde de disponibilitatea noastră de a înțelege în mod autentic modul în care funcţionează natura“. 
— Amy Edmondson, A Fuller Explanation: The Synergetic Geometry of R. Buckminster Fuller (Birkhăuser 
Boston, 1986), p. 5. 

= Un ghid util pentru acest tip de strategie sistemică este cartea lui Draper Kauffman, Systems 1: An 
Introduction to Systems Thinking (Pegasus Communications, 1980). Volumul a ajutat mulți oameni să 
înțeleagă de ce o schimbare fundamentală a forțelor compensatorii și a celor de întărire poate aduce, în 
loc de o schimbare temporară, una durabilă: „În esenţă, orice schimbare — indiferent de amploarea ei 
— care nu schimbă buclele importante de feedback pozitiv și negativ va fi doar temporară. În același 
timp, orice schimbare — indiferent de cât de indirectă sau mică pare — care afectează relaţia dintre 
buclele pozitive și cele negative va schimba comportamentul pe termen lung al sistemului“ (p. 27). 

= „Locul de stat“ a fost inventat de Jon Young. Vezi Jon Young et alii, Coyote's Guide to Connecting with 
Nature for Kids of all Ages and their Mentors (OWLink Media Corporation, 2008). 

=: Boulding observă: „Omul viitorului trebuie să înveţe să trăiască într-un prezent extins. Prezentul, așa 
cum e definit în ani, decenii sau sferturi de secole, este prea mic pentru o cunoaștere adecvată a 
proceselor sociale semnificative.“ — Alternatives to Growth I: A Search for Sustainable Futures (Ballinger 
Publishing Co., 1977), p. 304. 

=: Buckminster Fuller ne reamintește: „Faptul că 99% dintre oameni nu înțeleg natura este cauza 
primară a eșecului umanităţii de a prospera în mod durabil pe această planetă.“ — Synergetics: 
Explorations in the Geometry of Thinking (1997), p. 28. 

= Linda Booth Sweeney și Drumlin Farm (o sucursală de lângă Boston a organizației ecologice Audubon) 
au creat Setul de instrumente pentru Jocul de-a conexiunile (cu cărți de joc și beţișoare colorate), pentru 
a-i ajuta pe copii să reflecteze asupra sistemelor vii dintr-o fermă. (Vezi www.clexchange.org.) 

== Linda Booth Sweeney a publicat două colecţii cu povești pe teme sistemice: Connected Wisdom: Living 
Stories About Living Systems (SEED, 2008) și When a Butterfly Sneezes: A Guide for Helping Kids Explore 
Interconnections in Our World Through Favorite Stories (Pegasus Communications, 2001). 

2 Alte cărți ale autoarei Laura Joffe Numeroff: If You Give a Moose a Mujffin (1991); If You Give a Pig a 
Party (2005); If You Take a Mouse to the Movies (2000); If You Give a Cat a Cupcake (2008) (toate apărute 
la HarperCollins), și If You Give a Dog a Donut (Balzer and Bray, 2011). 

35! Alte cărți semnate de Dr. Seuss: The Lorax (Random House, 1971) și The Butter Battle Book (Random 
House, 1984). 

Școala 

VIII 
În pragul școlii 


1. Crearea de școli care învaţă 


Joan predă la clasa întâi de douăzeci și cinci de ani. Ea este cunoscută în 
micul cartier în care locuiește drept un cadru didactic dedicat și eficient. Într-o 
Zi, o oprește o vecină să o întrebe ceva despre școală. „Eu pur și simplu nu cred 
că profesorii de la liceu sunt foarte motivaţi“, îi spune vecina. „Am încercat să 
mă întâlnesc cu ei ca să găsim modalități prin care să-i facem pe copii să fie 
mai entuziasmați de școală, dar aceste întâlniri nu par să ducă nicăieri. Unii 
dintre ei se comportă de parcă ar fi în niște vizuini și le-ar fi frică să iasă; alții 
par să creadă că problemele fetelor noastre sunt din vina noastră, iar ei nu au 
nicio responsabilitate de a ne ajuta. Nu știu ce să mai fac.“ 

Cu mulți ani în urmă, propriii copii ai lui Joan avuseseră probleme 
similare la liceu. „Nu cred că este vorba despre profesori“, răspunde ea. Ea îi 
povestește vecinei despre un proiect pe care îl inițiase cu câţiva ani în urmă 
împreună cu alte două profesoare pentru reproiectarea programei 
educaționale la matematică. Doar povestind despre acel proiect, Joan 
retrăiește o parte a entuziasmului pe care îl simţise atunci. Ochii i se 
luminează; mâinile îi dansează zglobiu în aer în timp ce vorbește. Ea îi spune 
vecinei că directorul le-a susținut foarte mult și a venit chiar el cu câteva idei. 
Apoi le-a spus că trebuie să obțină permisiunea inspectorului. 

Umerii lui Joan au căzut dintr-odată, iar ochii i s-au întunecat. „Tot ce ne-a 
putut spune inspectorul“, remarcă ea, „au fost motivele pentru care acel lucru 
nu putea fi făcut. Ne-a spus că a mai trecut și înainte prin asta. În primul rând, 
părinţii ar protesta. Consiliul de administraţie al școlii nu și-ar da acordul. Iar 
statul nu ar permite asta. Desigur, lui îi păsa de educaţie și de copiii din 
district. Dar el se putea concentra doar asupra a «de ce nu». Iar fără susținerea 
lui, planul nostru era mort“. De atunci, nici Joan, nici partenerele ei nu au mai 
încercat niciodată să inoveze ceva care se afla în afara sălilor lor de clasă. 

Joan și inspectorul, bineînţeles, nu au vorbit niciodată deschis despre acest 
lucru. lar inspectorul a uitat de mult despre acea conversaţie; a avut foarte 
multe conversații asemănătoare. El își dorește cu adevărat ca situaţia din 
district să se îmbunătăţească și admite faptul că aceasta trebuie să se schimbe. 
Dar el se vede într-o luptă continuă cu cele mai rele tendinţe ale partenerilor 
săi. Cei din organele legislative ale statului pot fi inflexibili, consiliul de 
administraţie al școlii pare să se ocupe de probleme doar la scară mică; unii 
părinți sunt intransigențţi; liderii sindicatului profesoral sunt adesea 
suspicioși; chiar sindicatul a votat împotriva măsurilor inovatoare în trecut. În 
mintea lui, meseria lui reprezintă o luptă continuă pe multe fronturi diferite, 

el fiind singura persoană care vede nevoile inspectoratului ca întreg. 
Câteodată își dorește să primească mai multă susținere, dar nu o așteaptă 
niciodată și nu o cere niciodată, pentru că nu are niciun motiv să creadă că o 
va primi. 

Între timp, membrii consiliului de administraţie al școlii simt o presiune 
accentuată din partea comunităţii; ei îi percep pe oamenii din zonă ca nefiind 
dispuși să plătească mai multe taxe. Liderii de sindicat, directorii, personalul 
școlilor, membrii comunităţii locale, profesorii de la toate nivelurile și înșiși 
elevii au propriile povești de spus. Perspectivele lor sunt extrem de diferite, 
dar cu toții au două lucruri în comun. În primul rând, toți au același scop: un 
sistem școlar care funcționează mai eficient și cu mai multă compasiune, un 
sistem care nu-i lasă pe elevi, cum sunt fiicele vecinei lui Joan, să cadă printre 
crăpături în felul acesta. În al doilea rând, cu toții se simt complet singuri. 
Chiar și atunci când se consultă între ei, așa cum au făcut Joan și vecina ei, ei 
nu se pot imagina acţionând împreună. 

Dar să presupunem că ar exista modalități prin care ei ar putea vorbi 
împreună — nu doar o dată, ci în mod repetat, pornind de la asumpţia că toţi 
urmăresc cel mai bun interes al școlii și al copiilor din școală. Atunci sistemul 
școlar ar putea începe să treacă de la un set complex de domenii 
interconectate, dar separate la un grup de oameni care ar învăţa împreună, în 
numele scopului lor comun. 


Școala care învață 


Cuvântul „școală“ provine din grecescul skhole, care, inițial, însemna „timp liber“. Acesta a 
ajuns gradual (influenţat de latinescul skola) să însemne „timp liber dedicat învățării sau 
dezbaterilor teoretice“. De aici s-a dezvoltat multitudinea de semnificații pe care acest cuvânt 
le are în prezent: un spaţiu fizic al instituției educaţionale (o „clădire a școlii“), procesul de a fi 
educat („școlarizare“), experiența generală de învăţare („școala vieţii“) și un grup care a 
învățat un mod comun de a vedea lumea (0 „școală de gândire“). Școala este deci un loc 
determinat; oamenii spun că „merg la școală“. Totuși, o școală nu este delimitată de clădirea în 
care se află. Noi folosim acest termen pentru a ne referi la mediile formale create să ofere 
locuri și oportunități pentru educaţie — totul începând de la sala de cursuri, continuând cu o 
unitate școlară și ajungând până la un întreg inspectorat școlar. Cuvântul „școală“ se referă de 
asemenea și la instituţiile de învățământ pentru adulţi, de la locurile alternative de întâlnire 
până la colegii postliceale și la universități. Din ce în ce mai des, oamenii folosesc cuvântul 
„școală“ și atunci când se referă la mediile de învăţare din comunitate. Astfel, ideea de „școală“ 
continuă să se dezvolte — și poate că într-o zi va însemna din nou „timp liber“. 

Așa cum veţi vedea în această parte a cărții, există un număr tot mai mare de locuri în care 
începe să se materializeze acest tip de schimbare profundă — o schimbare care nu ţine doar de 
politici și practici, ci și de modurile de gândire și de interacțiune din cadrul școlii. Acest proces 
nu este niciodată ușor, dar este întotdeauna plin de satisfacţii. Din experienţa de până acum, se 
pare că putem identifica o serie de principii-cheie ale succesului. 


e Schimbarea începe de la lucruri mici și crește organic. Auzim adesea 
despre inspectorate școlare care încearcă să „transfere“ rapid un program de 
la o școală de succes la multe alte școli în același timp. Dar schimbarea 
durabilă în organizaţii este asemănătoare creșterii biologice a oricărei 
populaţii vii. În natură, toate procesele de creștere urmează același tipar: 

încep de mici, se accelerează, apoi încetinesc gradual până când este atinsă 
mărimea adultă „completă“. Acest tipar reapare pentru că reflectă 
interacțiunea dintre forțele care susțin creșterea și constrângerile care o 
limitează. 

Dar dacă schimbarea din școli ar urma un tipar de creștere similar? Atunci, 
cei care vor să producă schimbarea se vor concentra, în primul rând și cel 
mai mult, asupra înţelegerii proceselor limitatoare din jurul lor. Ei nu vor 
rămâne agăţaţi de cei din personalul școlii, presându-i să se schimbe, cum n- 
ar sta un grădinar deasupra unei plante, implorând-o: „Crești! Încearcă mai 
mult! Poţi s-o faci!“ Agenţii de succes ai schimbării vor învăţa în schimb să 
aprecieze această afirmaţie a biologului chilean Humberto Maturana: 
„Fiecare mișcare este inhibată pe măsură ce apare“. Ei vor crea un 
echilibru între urgenţă și răbdare, pentru a putea să pornească de la lucruri 
mici, să accelereze procesul într-un mod potrivit și să reflecteze asupra 
fiecărei realizări noi înainte de a trece la faza următoare. Ei vor lăsa ca 
inovarea să apară nu prin presiuni sau ordine, ci și prin supraveghere atentă 
și deliberare susținută. 

* Învăţarea susținută presupune o implicare personală. O persoană dintr-o 
poziție de autoritate — un inspector, președintele consiliului de 
administraţie al școlii, directorul, rectorul sau un organ legislativ — nu le 
poate ordona oamenilor să fie motivaţi sau dedicați înspre îmbunătăţirea 
școlii. Asemenea ordine, în cel mai bun caz, îi vor face pe oameni să se 
conformeze schimbărilor, fără a se implica realmente în acestea. Atunci când 
imperativul schimbării se va atenua, la fel se va întâmpla și cu interesul 
oamenilor pentru aceasta. Ei vor rămâne interesaţi doar dacă vor alege să-și 
asume o implicare personală și dacă acest tip de orientare pedagogică se va 
menţine pe tot parcursul existenţei iniţiativei (și a școlii). 

Dar dacă nu poţi forța implicarea, atunci ce poţi face? Poţi face aceleași 
lucruri pe care le face un profesor pentru a cultiva o învăţare autentică a 
elevilor. Poţi impulsiona un pic pe ici sau motiva un pic pe colo, poţi oferi un 
exemplu de urmat. Influenţa primară pe care o ai rezidă în mediul pe care îl 
creezi — un mediu care încurajează conștientizarea și reflecţia, care le oferă 
oamenilor acces la instrumentele și instruirea pe care le solicită și care le 
permite să-și dezvolte propria capacitate de a face alegeri. 

e Banii nu sunt cea mai importantă resursă. Este, cu siguranţă, important, 
să ai la dispoziție un buget adecvat, dar sunt factori mai importanţi decât 
resursele financiare. Multe dintre școlile cu cele mai bune performanţe în 
disciplinele de învăţare se află în cartiere sau regiuni cu venituri relativ mici 
și au bugete foarte limitate. Fundaţia Waters, care a introdus gândirea 
sistemică în multe școli, s-a concentrat asupra școlilor cu populaţii mari de 
elevi asistați social, doar pentru a demonstra că succesul poate fi obţinut într- 
o varietate de medii, inclusiv în școlile care au fost desconsiderate ca 
neavând sorţi de izbândă. Probabil cel mai important factor, ca în orice 
proces de inovare, constă în a ști cum să creezi un mediu în care oamenii să 

aibă încredere unii în alții și să poată lucra împreună în mod eficient. 

e Învăţarea organizaţională consumă mai puţin timp decât cea 
alternativă. Administratorii și profesorii, dornici de noi tipuri de reformă 
școlară, spun adesea: „Pur și simplu nu avem timp pentru chestia asta cu 
organizaţiile de învăţare“. Dar, de fapt, este posibil ca ei să nu aibă timp 
pentru oricare altă abordare. Așa cum spune profesoara de la Universitatea 
MIT Lotte Bailyn, care a studiat presiunile temporale timp de treizeci de ani: 
„Adesea, o problemă percepută a «lipsei timpului» este cauzată de modul în 
care este organizată munca.“ O zi de școală extrem de structurată, fără 
niciun fel de flexibilitate, și un mediu de lucru foarte politizat pot duce la 
multă muncă inutilă — timp irosit pentru a învârti rotițe, pentru a se 
recupera în urma unor erori inutile sau pentru a se ocupa de probleme 
create de oameni din alte părți ale sistemului școlar care nu au realizat că și- 
au sabotat reciproc eforturile. Iniţiativele de învăţare organizaţională pot 
consuma mai mult timp la început, dar ele tind să rezolve aceste tipuri de 
probleme, ușurând mult mai mult presiunea temporală pe o durată lungă.15 

e Grupurile-pilot sunt incubatoarele schimbării. După ce înţeleg că toate 
lucrurile măreţe au începuturi mici, oamenii gândesc în mod natural în 
termeni de „grupuri-pilot“. Aceste grupuri pot fi formate doar din doi 
profesori sau se pot extinde până la o iniţiativă pentru întregul inspectorat 
care include câteva sute de oameni. Grupurile pot fi stabilite în mod formal 
de inspector sau de consiliul de administraţie al școlii sau pot fi formate 
printr-o serie de întâlniri informale fără o autoritate ierarhică sau o 
acreditare, dar având o influenţă bazată pe credibilitatea și angajamentul 
membrilor. Singura constantă din grupurile-pilot de succes este predispoziția 
pentru curiozitate pragmatică. Membrii au văzut succesul într-un grup dintr- 
o sală de clasă sau din comunitate și sunt intrigaţi. Ei știu că nu pot dezvolta 
ideile de unii singuri, așa că gravitează spre alți oameni care sunt la fel de 
intrigaţi. Grupul-pilot apare din acel impuls. În multe grupuri-pilot, oamenii 
sunt izolaţi de presiunile puternice; acest lucru le permite să se reconecteze 
la propriul scop, la dorinţa lor de a învăţa și la voinţa de a-și asuma riscuri de 
dragul copiilor. 

e Învăţarea organizaţională trece prin straturi multiple ale conducerii. La 
fel ca mitul „eroicului director general“ din corporaţii, mitul „eroicului lider 
școlar“ (care acționează, în pofida dificultăților, pentru a readuce la 
normalitate un mediu de învăţare aflat în dificultate) îngreunează de obicei 
schimbarea reală. În loc să motiveze oamenii, acesta îi face să se simtă 
dependenţi de câţiva oameni speciali care par să aibă aptitudinile, ambiția, 
viziunea, charisma și orgoliul necesare pentru a trece peste blocajele care îi 
limitează pe ceilalți. Atunci când strategiile măreţe ale eroului eșuează la 
nivel de implementare, oamenii se agaţă de modurile obișnuite de a face 
lucrurile. 

Însă o schimbare școlară de succes necesită straturi multiple de leadership. 
Liderii formali și cei informali — de la nivelul clasei, al școlii și al comunității 

— oferă, fiecare, resurse diferite pentru orice efort de învăţare 
organizaţională. Va fi nevoie de lideri locali cu dedicare și multă imaginaţie, 
care sunt responsabili pentru rezultate specifice și care își pot implementa 
propriile inițiative și proiecte care vor afecta o clasă, un întreg an școlar sau 
câteodată o școală întreagă. Atunci când oamenii de peste tot din sistem luptă 
în numele copiilor, al sistemului și al celorlalți colegi, ei creează contextul 
pentru schimbare. 

e Provocările sunt o parte naturală a învăţării organizaționale, la fel cum 
provocările adolescenței sunt o parte naturală a dezvoltării copilului. Pe 
lângă toate satisfacţiile și succesele pe care le generează și pe lângă impactul 
pe care-l are, acest travaliu al „organizaţiei care învaţă“ poate duce cu 
ușurință la eșec, la impedimente și la deraieri. Unele inițiative de învăţare 
par să nu-și ia zborul niciodată. În alte cazuri, inovatorii care se așteptau să 
fie recompensaţi și promovați își pierd locul de muncă. Sau pur și simplu 
pleacă de bunăvoie, căutând sisteme școlare care să fie mai deschise la ideile 
lor. Chiar și după ani întregi de succes, culturile centrate pe învăţare pot 
ajunge ţinta unor atacuri necruțătoare. 

Dar perseverenţa este răsplătită, atâta timp cât pleacă de la o apreciere 
autentică a valorii elevilor. O poveste impresionantă de succes este cea a unei 
școli „resuscitate“ din Tucson — o școală care avea rezultate atât de slabe la 
testele standardizate, încât a fost impusă, printr-o decizie a statului regional, o 
schimbare completă de personal. Toţi adulții din școală — incluzând 
profesorii, administratorii și membrii personalului — au fost concediațţi și 
doar în jur de douăzeci și cinci la sută dintre ei au fost reangajaţi. Noua 
directoare angajată (al cărei post anterior fusese la o școală dintr-o rezervație 
indiană) avea aspectul unei femei dure care vorbește fără ocolișuri. La 
sfârșitul primului an, reflectând asupra dificultăţilor cu care s-au confruntat, 
ea a spus: „Cu toţii credeţi că o luaţi de la început. Dar acest lucru nu este 
adevărat. Bântuie fantome în această clădire“. 

Când i s-a cerut să detalieze, ea a spus: „Toţi adulţii au fost concediaţi, dar 
copiii sunt încă aici. Această răsturnare a acreditat ideea că toți acești copii 
sunt niște perdanţi de vreme ce toţi profesorii lor au fost concediați. Gândiţi-vă 
cum simt copiii acest lucru. Este ca o confirmare finală a ceea ce au știut 
dintotdeauna — că ei sunt jos, pe fundul mării. Că nu au nicio șansă“. 

Totuși, elevii din școală au fost perseverenţi. Directoarea, atunci când a 
făcut aceste remarci, organizase recent un concurs de talente. „Am participat 
de foarte multe ori la concursuri de talente în școli generale“, a spus ea. 
„Aceste concursuri sunt brutale. Copiii greșesc, sunt huiduiţi, sunt fluierați.“ 
Dar la acest concurs, de fiecare dată când un copil făcea o greșeală, publicul îl 
aplauda. „Am simţit că am reușit“, a spus ea. „Am avut un singur obiectiv 
pentru primul an: copiii nu sunt perdanți.“ 

Dificultăţile pot fi epuizante, dar ele trebuie să-ți ofere și încredere — sunt 
semne că tu ai un efect. Lipsa dificultăţilor ar fi un semn al lipsei progresului 
tău. 

Care este scopul școlii? 

Orice inițiativă semnificativă de învăţare organizațională într-un mediul 
educațional ridică o întrebare fundamentală: Pentru ce suntem noi aici? Nu 
trece mult timp până când, membrii comunităţii școlare — părinţii, profesorii, 
administratorii, elevii și personalul școli — încep să-și regândească valorile, 
contribuţia lor în comunitate și identitatea. Sunt foarte multe lucruri la care 
trebuie să se gândească, pentru că există puţin consens în jurul întrebării 
profunde despre scopul școlii. În schimb, sunt multe răspunsuri, fiecare având 
propriii susținători puternici: 

e Școala are un scop economic, ca furnizor de talente: să pregătească 
muncitorii calificaţi de care au nevoie angajatorii. Dar pentru ce fel de loc de 
muncă sunt ei pregătiţi? Pentru locul de muncă al anului 2012, când copiii de 
grădiniță de anul acesta încep școala? Pentru cel din 2025, când ei vor 
absolvi probabil liceul? Pentru cel între 2030 și 2040, când ei își vor începe 
probabil viaţa profesională? Sau pentru locul de muncă din anii 2050, 2060 și 
2070, pe care îl vor conduce unii dintre copiii de grădiniță de astăzi și care ar 
putea fi atât de diferit de locul de muncă din 2012, încât orice pregătire 
directă ar fi fără sens? 

e Școala este legată de asemenea de succesul economic individual — echiparea 
elevilor pentru o viață mai bună, oferindu-le aptitudinile de care au nevoie 
pentru a fi competitivi și a păstra un loc de muncă. Dar a cui viziune asupra 
aptitudinilor competitive ar trebui să ghideze alegerile lor și ceea ce oferă 
școala? Viziunea elevilor, care este limitată de lipsa experienţei? Viziunea 
corpului profesoral, care s-ar putea să se bazeze mai mult pe aptitudinile 
necesare în trecut decât pe cele care vor fi necesare în viitor? Viziunea 
părinţilor, care ar putea fi prea aproape de copiii lor sau prea influenţaţi de 
propria lor experiență, pentru a vedea în mod clar valoarea diferitor 
opţiuni? Sau cea a experţilor din exterior, care ar putea avea o perspectivă 
mai largă, dar puţine cunoștințe despre elevii individuali? 

e Sau poate că scopul școlii ar trebui să fie insuflarea aptitudinilor și a 
cunoștințelor doar de dragul acestora? Și dacă ar fi așa, ce fel de aptitudini și 
cunoștințe ar trebui să fie acestea? Ar trebui să fie relativ generale: 
alfabetizare, știință, matematică? Ar trebui să se extindă spre aptitudini care 
nu au fost întotdeauna considerate a fi de o importanţă crucială în lumea de 
astăzi: modelare pe calculator, exercițiu fizic și cunoștințe despre sănătate, 
cunoștințe financiare sau despre mass-media? Școlile ar trebui să existe ca să 
demistifice această cunoaștere sau ca să o codifice pentru a se asigura că 
doar un grup mic de oameni calificaţi și autorizaţi va avea licența de ao 
practica în calitate de profesioniști? 

e Școlile urmăresc de asemenea (chiar dacă uneori doar la nivel inconștient) 
un ordin de gradare a cunoașterii, presupunând că scopul lor este să 
standardizeze capacităţile — pentru ca oamenii de pretutindeni să aibă o 
bază comună de cunoștințe și competenţe. Sau instituţiile educaţionale ar 
trebui să urmărească să diferenţieze, să scoată la suprafaţă diferenţele unice 

ale tuturor elevilor? Ar trebui școlile să cultive un număr mic de oameni ca 
fiind de elită și să se concentreze asupra oferirii celor mai bune oportunități 
pentru aceștia, astfel încât ei să poată servi societatea? Sau ar trebui să aloce 
la fel de multe resurse și atenţie dezvoltării copiilor din toate grupurile 
sociale și economice, cum alocă pentru dezvoltarea copiilor celor 
privilegiați? 

e Sau poate că școlile ar trebui să fie dedicate în primul rând finalităților 
sociale și politice: să dezvolte, așa cum spune John Goodlad, „esenţa fiecărui 
individ în contextul justiţiei, al corectitudinii, al responsabilităţii și al 
ajutorului reciproc despre care vorbesc Declaraţia de Independenţă a SUA și 
Constituția americană“1€. Dar care scopuri sociale și politice sunt cele mai 
potrivite? Rolul școlilor este să producă acele tipuri de cetățeni cunoscători, 
conștienți, care pot participa la menţinerea democraţiei? Ar trebui să ajute la 
reducerea diferenţelor la nivel de capacităţi, statut și privilegii, astfel încât să 
lărgească aria de oportunităţi și să crească echitatea socială? Ar trebui să 
dezvolte în continuare obiectivul durabilităţii sau al coagulării comunităţii, 
așa cum sugerează Jaimie Cloud și Peter Block? (Vezi Partea a XIV-a, cap. 3; 
Partea a XVI-a, cap. 4.) Sunt oare școlile acele vehicule prin care o comunitate 
investește în viitorul său, pentru a-i face capabili pe copii să trăiască mai 
bine decât au trăit părinţii lor, și nu doar din punct de vedere economic, ci și 
în termeni ecologici, umanitari și sociali? 

e Sau școlile există în primul rând pentru atingerea scopurilor personale: să 
ajute fiecare individ să înveţe, să se apropie de esenţa aspirațiilor sale, 
oricare are fi acelea? Ar trebui ca școlile să-i ajute pe indivizi să-și cultive 
autocunoașterea, devenind mai degrabă niște „jucători de bowling“ (cum îi 
numește Mary Budd Rowe, profesoară la Universitatea Stanford), încercând 
să-și perfecționeze în mod constant jocul în loc să fie niște simpli „jucători de 
zaruri“ care își încearcă doar norocul? Sau mai curând ar trebui ca scopul 
școlii să fie de a-i ajuta pe oameni să se „maturizeze“ — să dobândească 
autodisciplină, să-și asume mai ușor poverile dificile și să înveţe să-și 
controleze impulsurile? 

e Sau poate că scopul școlilor este să fie pur și simplu prezente pentru toţi 
copiii care le frecventează și, bineînţeles, pentru toţi oamenii din interiorul 
lor? 


În sfârșit, există o modalitate prin care școlile să-și poată atinge toate 
obiectivele și prioritățile în același timp sau educaţia este un joc cu sumă nulă 
în care unii vor fi aleși câștigători în timp ce alţii, prin definiţie, vor deveni 
perdanţi? Pot fi proiectate școlile astfel încât succesul unora dintre membrii 
lor să promoveze succesul pentru toţi? Și, oricare ar fi scopurile alese pentru o 
școală, suntem noi (liderii și beneficiarii școlii) conștienți de ce ne dorim acele 
scopuri? 

Majoritatea liderilor din sistemul școlar nu au ridicat aceste întrebări într- 
un mod clar și relevant. Iar atunci când nu există răspunsuri clare, oamenii 
care se află în poziţii de autoritate recurg adesea la îndeplinirea finalităților 


*k*ebpook converter DEMO Watermarks eee 


celor mai avantajoase. În sistemele școlare, acest lucru înseamnă că finalitatea 
educațională devine una triplă: să conserve instituţia în funcțiune, să obțină 
cât mai multe medii „de trecere“ sau indicatori-cheie adecvaţi (cum sunt 
rezultatele la testele standardizate) și, în fine, să îndeplinească nevoile și 
priorităţile principalelor părți cointeresate din sistemul școlar (ale celor mai 
influenţi profesori, părinţi, administratori și factori politici). Ierarhiile 
verticale din majoritatea sistemelor școlare (în care bugetele, de exemplu, sunt 
stabilite de o instituţie centrală, și nu de profesorii sau directorii de școli la 
nivel local) întăresc această presiune pentru obţinerea de avantaje. La fel face 
și conducerea stabilită politic a majorităţii inspectoratelor școlare, în care se 
pot forma cu ușurință grupuri de presiune pentru a atinge scopuri înguste și în 
care apare o rezistenţă inevitabilă față de o schimbare la scară largă. Dacă 
suntem adulți implicaţi în școli — în calitate de părinţi, de lideri comunitari 
sau de educatori —, abilitatea noastră de a gândi clar la acest lucru este de 
asemenea împiedicată de tendinţa noastră umană (naturală) de a duce cu noi 
propriile noastre amintiri despre școală și de a le folosi ca pe un șablon în 
determinarea formei școlilor din viitor. 

Sau, așa cum a fost întrebat recent un grup de profesori de către 
coautoarea cărții The Fifth Discipline Fieldbook, Charlotte Roberts: „Chiar ne 
dorim să recreăm școlile pe care ni le aducem aminte din copilăria noastră? 
Chiar ne dorim să oprim cursul schimbării și să ne scăldăm în ape stătătoare 
în educaţie doar pentru că dascălii au fost învăţaţi să practice acest model?“ În 
calitate de autori ai acestei cărţi, ne dorim să propunem o aspirație mai înaltă: 
să lucrăm pentru un sistem care le permite copiilor, părinţilor lor, 
educatorilor și comunității în general să primească din partea școlilor tot ceea 
ce au nevoie. Noi ne dorim totul. Ne dorim școli accesibile pentru toţi elevii, 
școli care scot la suprafață potenţialul fiecărui copil, în care este plăcut de 
predat și înviorător de învăţat, școli care îi fac pe elevi capabili să ia cu 
ușurință testele standardizate, care îi implică pe toţi cei din interiorul lor, care 
îi ajută pe copii și pe adulţi să înțeleagă sistemele și care produc generații de 
absolvenţi capabili și dedicați ce sunt pregătiţi să facă faţă dificultăţilor. În 
sfârșit, ne dorim să atingem aceste scopuri în mod conștient — să gândim și să 
acționăm împreună într-un mod care să ne consolideze aptitudinile și 
cunoașterea colectivă. 

Această aspirație poate părea imposibil de atins, și poate că așa și este, mai 
ales dacă ne amintim că nu există soluţii rapide pentru majoritatea 
problemelor școlare. Acestea sunt prea complexe și prea profunde. Dar pe 
măsură ce explorezi tehnicile, conceptele și practicile din acest capitol, 
amintește-ţi de importanţa unei viziuni puternice. Este esenţial să nu ne lăsăm 
scopurile să se deterioreze, chiar și în timp ce căutăm o viziune clară a 
realității curente. (Vezi Partea a II-a, cap. 2, și Partea a V-a, cap. 1.) 

Totuși, avem motive să ne menţinem speranţele vii. Pe măsură ce 
revizuiam această carte, în 2011, am ajuns la concluzia că multe dintre școlile 
pe care le cunoaștem sunt mai bune decât erau în trecut și continuă să se 

îmbunătățească — evaluate după măsurători obiective sau (și mai important) 
după nivelul entuziasmului și al dedicării celor din interiorul lor. Oamenii știu 
mai multe despre ce înseamnă o școală bună și despre cum să transforme o 
instituție de învățământ într-o organizaţie care învaţă. Eforturile de a 
îmbunătăţi sistemul de educaţie sunt grăitoare pentru pasiunea dovedită nu 
doar față de copii și învăţare, ci și pentru școli, ca locuri în care oamenii își 
unesc forțele pentru a învăţa. Pe noi ne încurajează acest lucru și credem că 
mulți alți oameni implicaţi în școli — educatori, părinţi, elevii — ar putea simţi 
același lucru. 


The Finland Phenomenon 


Inside the World's Most Surprising School System, regizat de Robert Compton (Broken 
Pencil Productions, 2010) 


Documentarul Fenomenul finlandez vorbește despre un sistem școlar construit pe încredere: 
administratorii au încredere în profesori, profesorii au încredere în elevi, iar elevii au 
încredere în sistem. Naratorul și cercetătorul Tony Wagner, de la Harvard, cunoscut în toată 
lumea pentru studiile sale despre educaţie și inovare, descrie rezultatele remarcabile obținute 
de școlile de pe tot teritoriul Finlandei. După unele evaluări convenţionale, aceste școli au 
neajunsuri. Copiii își petrec cu 20-30 la sută mai puţin timp în școală. Școala este comprimată. 
Nu există teste standardizate sau teme pentru acasă. Și totuși, la final, elevii din această țară 
obțin performanțe mai bune decât majoritatea elevilor din alte ţări, chiar și din ţările în care 
munca pe care o depun elevii este mult mai grea. 

Acest lucru nu se întâmplă accidental sau din pricina omogenităţii sociale sau culturale a 
Finlandei. (Populaţia ţării, de 5,3 milioane de locuitori, este mai mare decât a statului Colorado; 
15% din populaţie este reprezentată de minorităţi, mulți dintre ei vorbind o limbă diferită de 
cea finlandeză.) Acest lucru se întâmplă datorită unei serii de decizii luate de conducătorii 
finlandezi, începând cu cele referitoare la modul în care sunt angajaţi și tratați profesorii: ca 
niște profesioniști care beneficiază de un respect deosebit, recrutaţi din rândul celor mai buni 
studenți din universități. Ei se concentrează asupra dezvoltării copiilor și gestionează stresul și 
eforturile cu multă atenţie. Deși filmul durează doar 60 de minute, nu este doar un montaj de 
secvenţe reprezentative; acesta include interviuri amănunțite cu educatori și demonstraţii de 
predare a lecţiilor. Filmele de acest tip ar putea deveni începutul unui dialog global — școlile 
vor ieși din normele erei industriale atunci când oamenii vor începe să cerceteze asumpțiile de 
la baza sistemului de educaţie. — Peter Senge 


The Death And Life Of The Great American School System 


How Testing and Choice are Undermining Education, de Diana Ravitch (Basic Books, 
2010). 


Diane Ravitch, profesoară de educaţie la Universitatea din New York, a militat mult timp 
pentru înmulţirea testărilor și pentru școlile cu programă autonomă. Dar pe măsură ce s-au 
adunat dovezile ineficienței acestor abordări, ea s-a convins de faptul că aceste inițiative nu 
erau în favoarea îmbunătăţirii școlilor. În această carte, ea afirmă că, dacă națiunea rămâne în 
urmă în competiţia globală, dacă economia este în haos, dacă sărăcia persistă, dacă elevii 
americani nu dovedesc o implicare la fel de serioasă față de studiu precum copiii din alte ţări, 
oamenii se grăbesc să dea vina pe școală. Nu pe globalizare, nu pe dezindustrializare, nu pe 
sărăcie și nici pe divertismentul vulgar. Este vina școlilor publice, a profesorilor și a 
sindicatelor din învățământ. Ravitch ripostează, spunând că este mult prea simplist să dăm 
vina pe școli și pe profesori. „Leadershipul“, concluzionează Ravitch, „nu înseamnă să te-apuci 
să arăţi cu degetul către dascăli.“ Ea recomandă urmarea exemplului Finlandei, națiunea 
vestică având cele mai bune rezultate la evaluările internaționale. Acolo accentul cade pe 
investirea în pregătirea, susținerea și păstrarea profesorilor excelenți; pe stabilirea unei 
programe educaţionale naţionale solicitante și pe sporirea considerabilă a programelor de 

asistență pentru copii și familii. — James Harvey 


2. Aspectul etic al iniţiativei de școlarizare 
Nelda Cambron-McCabe 


Un doctorand a venit la mine cu o frustrare înainte să termine cursul 
nostru de leadership educaţional de la Universitatea Miami. „Programul 
acesta“, a spus el, „a fost tulburător pentru mine, deoarece am muncit mult ca 
să fiu un bun profesor și un bun administrator școlar. Dar îmi dau seama 
acum, după tot acest timp, că eu sunt o parte a problemei.“ Mi-a spus că și-a 
dat seama că multe dintre practicile de instruire și structurile organizaționale 
din școala unde activa au creat probleme pentru unii copii. Dar el și-a pus 
rareori întrebări despre acele practici; le-a acceptat ca fiind implicite în sistem. 
„Exasperarea mea“, mi-a spus, „este că nu m-a pregătit nimeni să ridic acest tip 
de întrebări mai devreme în viața mea profesională. Acum simt că am 
conspirat pentru menţinerea școlilor din prezent neadresând întrebări dificile 
despre mine și despre ceilalți.“ 

Orice ocupaţie necesită o oarecare formă de „întrebări“ reflexive, dar acest 
lucru este deosebit de important în învățământ, pentru că predarea este un 
angajament moral. Predarea nu reprezintă doar un set de aptitudini tehnice 
pentru a transmite cunoștințe elevilor care le așteaptă. Aceasta implică grijă 
pentru copii și responsabilitate pentru dezvoltarea lor într-o societate 
democratică extrem de complexă. Cu alte cuvinte, profesorii trebuie să se 
gândească nu doar la „mijloacele“ prin care predau, ci și la „scopurile“ pentru 
care predau. Acest lucru îi învestește cu o responsabilitate grea pe cei care 
predau — mai ales pe cei care predau în școlile publice, unde legile statului îi 
obligă pe elevi să vină. 

Cu toate acestea, ideea responsabilității morale nu este ridicată de obicei în 
majoritatea programelor de pregătire educaţională. Nici nu este discutată 
atunci când persoana intră în domeniul educaţional. Mai degrabă, atunci când 
educatorii vorbesc despre responsabilităţi, ei tind să se concentreze asupra 
răspunderii profesionale — dezvoltarea cunoștințelor și a înțelegerii elevilor 
despre materia predată, echiparea elevilor cu aptitudini superioare pentru a 
avea succes în învățământul superior și la locul de muncă, proiectarea unei 
curricule riguroase și stimularea elevilor să atingă standarde înalte. 

Concentrarea atenţiei doar asupra acestor aspecte tehnice ale predării 
(asupra „mijloacelor“) ignoră principiile morale fundamentale care trebuie să 
ghideze munca profesorilor și a administratorilor. De exemplu, un profesor 
poate fi un specialist în predarea citirii. Sunt foarte puţine cerinţe 
educaționale la fel de critice în viaţa unui individ ca alfabetizarea de bază — 
însușirea citirii. Totuși, foarte puţine provocări academice sunt atât de 
complexe. Indiferent de ce abordare adoptă un educator în dezbaterea foarte 
divizată și extrem de contestată din jurul abordărilor citirii și alfabetizării, 
specialiștii în citire au aptitudini tehnice vaste (procesele de decodificare, 

semnificaţiile limbajului, cunoașterea fonemică, centrarea pe literatură, 
codificarea sau ortografia, înţelegerea vocabularului). Ei pot adopta tehnici 
multiple din repertoriul lor, fără a sta prea mult pe gânduri, pentru a-i învăţa 
pe copii. Aici apare problema. Dacă unii copii nu învaţă să citească, un 
specialist în citire poate ajunge la concluzia că acelor copii le lipsește pur și 
simplu capacitatea de a citi. Până la urmă, specialistul a încercat prin toate 
instrumentele și tehnicile. 

Aici este o oportunitate pentru acest specialist să cerceteze asumpţiile care 
stau la baza acelor abordări tehnice sau modul în care el sau ea a încadrat 
problema. Examinând performanţa slabă la citire din perspectiva copilului, 
specialistul poate ridica întrebări cu dimensiuni etice. Cine sunt copiii care au 
dificultăţi? Provin în mod disproporționat din familii sărace sau din minorităţi 
etnice? Instruirea se concentrează asupra „deficitelor“ pe care aceștia le aduc 
în sala de clasă? Sunt diferenţele etnice, culturale sau de stiluri de învăţare 
văzute ca niște deficite? Ce aptitudini și cunoștințe importante au ei? Cum 
poate fi legată instruirea de cunoștințele și aptitudinile pe care le aduc ei în 
sala de clasă? Care este de fapt scopul pentru care sunt învăţaţi să citească și 
ce fel de materiale de lectură sugerează acesta că ar trebui să li se prezinte 
copiilor? Prin intermediul întrebărilor reflexive, profesorul poate implica în 
mod conștient dimensiunile morale ale educaţiei conectate cu relaţia sa cu 
elevii și cu accesul lor la cunoaștere. 

Nicio valoare nu este, din start, mai presus de alte valori din școli. Oamenii 
din societățile democratice au dreptul să se aștepte ca școlile lor să fie ghidate 
de principii morale ca dreptatea, tratamentul corect, libertatea, onestitatea, 
distribuţia echitabilă a resurselor și respectul pentru diferenţe. În calitate de 
educatori, noi luăm în fiecare zi decizii cu implicaţii morale majore pentru 
elevii pe care îi avem în grijă. Cum ne împărțim timpul și atenţia faţă de 
diverșii elevi din clasă? Ce impact are modul în care grupăm copiii în instruire 
asupra claselor și asupra școlii în general? Pe cine recunoaștem sau ignorăm, 
încurajăm sau descurajăm în interacțiunile noastre de la ore? Asupra căror 
cunoștințe alegem să ne concentrăm și pe care alegem să le tratăm mai 
superficial? În care săli de clasă sau școli sunt repartizaţi profesorii 
recunoscuți ca având o experienţă bogată? 

Fiecare dintre aceste întrebări este în primul rând o întrebare etică. Din 
moment ce majoritatea profesorilor nu răspund la acestea prin cuvinte, ci prin 
practici educaţionale, rezultă că alegerea noastră în ceea ce privește metodele 
de predare și proiectele școlare este de asemenea o decizie etică. Unele practici 
educaţionale sunt morale, iar altele sunt imorale. Acţiunile noastre din sala de 
clasă, fie în școlile publice sau în cele private, pot valida elevii pe care îi avem 
în grijă sau îi pot lipsi de drepturi. Modul nostru de instruire validează unii 
elevi, iar pe alții nu; modul în care elevii sunt notaţi, grupaţi și recompensațţi 
poate să-i expună pe unii elevi unui risc serios. 

Mai mult decât atât, nu există un îndrumar sau un program care să poată 
sorta în mod automat aceste dileme în locul nostru și nici nu ar putea exista — 

nu într-o lume a interpretărilor ambigui și a cunoașterii incomplete a 
modelelor noastre mentale. Doar prin studiu, reflecţie și cercetare putem noi, 
în calitate de educatori, să ajungem să înţelegem impactul deciziilor noastre. 
Dacă eșuăm în realizarea acelui tip de cercetare a naturii morale și a 
consecințelor acțiunilor noastre în calitate de educatori, atunci practicile 
noastre rămân necontestate. Chiar și acele practici care au consecinţe 
devastatoare asupra unor elevi vor continua, necontestate. Vom crede că 
acestea sunt neutre și în afara controlului nostru — ar fi pur și simplu modul 
în care operează școala. 

Dacă nu cercetăm în mod explicit obligaţiile morale inerente în munca 
noastră, ne îndepărtăm de responsabilitatea personală pentru orice consecințe 
negative pe care le-ar putea suporta copiii în urma deciziilor noastre. Noi 
suntem, astfel, protejați de povara de a acţiona. Atunci când suntem parte a 
unui sistem școlar care nu funcţionează pentru un număr din ce în ce mai 
mare de copii, această îndepărtare ne ajută să dăm vina pe alţii — pe 
administraţie, pe părinţi, pe stat, pe organele legislative, pe comunitate, pe 
legea „niciun copil lăsat în urmă“ — în loc să ne gândim la propriul nostru rol. 
Asumându-ne propria responsabilitate morală totuși, ne face să ne întrebăm: 
„Ce, din gândirea mea, împiedică învăţarea copiilor?“ Ce, din ceea ce fac eu, 
ține copiii pe loc?“ Fără această cercetare dificilă, concepţiile celei de-a cincea 
discipline din această carte ar putea aduce doar schimbări superficiale în 
munca din școli. Și folosirea disciplinelor de învăţare are o dimensiune etică. 
Proiectul cercetării sau al dialogului îi favorizează pe unii elevi în defavoarea 
altora? Ce asumpţii sunt încorporate în modelele sistemice? Atunci când 
discuţiile despre realitatea curentă se apropie prea mult de situaţia de acasă a 
copiilor sau forțează prea mult, este permis să continuăm sau o încheiem? 


Dimensiunile morale ale învățământului 


De unde poate începe o persoană să-și dezvolte capacitatea de 
conștientizare a responsabilităților morale în ceea ce privește procesul de 
învățământ? Pentru mine au fost de ajutor scrierile lui John Goodlad privind 
ideea procesului de învățământ înţeles ca iniţiativă morală. „Am creat școlile 
în primul rând din preocuparea pentru bunăstarea culturii noaste“, spune 
Goodlad, „mai ales în ceea ce privește păstrarea valorilor noastre religioase și 
politice. Am extins în timp aceste scopuri până când au ajuns să includă 
întregul proces al dezvoltării cetăţenilor, părinților, angajaţilor și indivizilor 
eficienţi; acestea sunt acum finalitățile educaţionale ale școlilor noastre și ale 
întregii ţări. Școlile au un rol major în dezvoltarea de persoane educate, care 
dobândesc o înțelegere a adevărului, frumosului și dreptăţii, plecând apoi de 
la faptul că pot să-și evalueze atât virtuțile și imperfecțiunile proprii, cât și pe 
cele ale societății (...) Aceasta reprezintă o responsabilitate morală.“ Cele patru 
dimensiuni morale ale procesului de învățământ includ:s: 

1. Enculturaţia într-o democraţie politică și socială: Cu greu ar putea cineva 
să conteste noţiunea că școlile, cel puţin în ţările democratice, ar trebui să 
encultureze tinerii într-o înţelegere a sistemului constituţional și în natura 

unei guvernări reprezentative. Dar în multe școli studiul democrației este 
adesea limitat la descrieri ale structurilor și proceselor de guvernare situate 
în „regula majorităţii“. Democraţia socială totuși reprezintă o idee mult mai 
complexă și mai dificilă: aceea că toţi cetăţenii și instituţiile unei democraţii 
trebuie să adere la principiile democratice generale — libertate, autonomie, 
justiţie, egalitate și echitate; unul dintre drepturile individuale de echilibrare 
pe fondul binelui colectiv. 

Eu și câţiva colegi am susținut în scrierile noastre că „democraţia 
presupune atât un proces, cât și un scop, iar cele două, deși sunt adesea 
contradictorii, nu pot fi separate. Procesele democratice nu pot justifica 
finalitățile nedemocratice. De exemplu, nu putem justifica inegalitatea 
rasială și de gen prin faptul că majoritatea a votat pentru aceasta. Deși acest 
test dublu al democraţiei nu este nici simplu și nici lipsit de ambiguităţi și, 
deși ne cere adesea să alegem între două opţiuni incompatibile, ambele aflate 
în slujba democraţiei, nu ne putem imagina un alt mod de abordare“12. 
Enculturaţia, la nivel de tineret, a principiilor democraţiei sociale și politice 
se află în inima societăţii civile pe care o prețuim și în centrul 
responsabilităţii morale a școlii față de societate. Doar prin urmărirea 
concomitentă a procesului și rezultatului putem asigura un mod de viață 
democratic. 

2. Accesul la cunoaștere: „Școala“, notează Goodlad, „este singura instituţie 
din societatea noastră care are sarcina specifică de a le oferi tinerilor un 
contact disciplinat cu toate subiectele conversaţiei umane: lumea ca sistem 
fizic și biologic; sistemele de evaluare și de credinţe; sistemele de 
comunicare; sistemele sociale, politice și economice care formează satul 
global; și specia umană în sine.“ Majoritatea oamenilor din societatea noastră 
vor identifica accesul la cunoaștere (și procesarea acesteia) ca scop primar al 
educației. Goodlad ne reamintește că „procesele educaţionale implementate 
de școli trebuie să meargă mult mai departe de simpla reproducere a 
informaţiei... Educatorii trebuie să se asigure de faptul că nu există atitudini, 
credințe sau practici care blochează accesul elevilor la cunoștințele 
necesare“. Atunci când practicile educaţionale conduc la diseminarea 
defectuoasă a cunoașterii, iar accesul elevilor săraci sau minoritari este 
redus, avem o problemă de moralitate, „oricare ar fi argumentele referitoare 
la clasele mai receptive — în care se poate preda — la confortul profesorilor, 
la preferinţele părinţilor sau chiar la performanţe“. 

3. Pedagogia încurajantă: Pedagogia încurajantă (nurturing) este arta și 
știința predării care oferă grijă, susținere și încurajare pentru toţi copiii, ca 
să le faciliteze învăţarea în diferite stadii ale dezvoltării lor. „Epistemologia 
predării“, afirmă Goodlad, „trebuie să cuprindă o pedagogie care merge mult 
dincolo de simpla mecanică a predării. Aceasta trebuie să cuprindă principii 
generalizabile de predare, o instruire aplicată tematic, o receptivitate la 
calitățile general umane și la potenţialul ascuns în fiecare elev; de asemenea, 
este nevoie de o conștientizare deplină a ceea ce înseamnă să «scoţi la 

suprafață» calităţile potenţiale, dar și să contribui la procesul de 
enculturație“. Eșecul unui profesor de a avea lecţii care să încurajeze 
reflecţia intelectuală și care să-i implice pe elevi nu este doar o abatere de la 
îndatoririle de serviciu, ci și un lucru imoral, mai ales față de elevii care nu 
au alternative de educaţie. 

4. O reprezentare responsabilă a școlilor: Cine este responsabil de crearea 
școlilor de înaltă calitate care satisfac nevoile tuturor elevilor? Goodlad 
indică spre profesori ca reprezentanţi morali, alături de directori. Dacă 
teritoriul școlii, așa cum susțin mulţi, este centrul schimbării pentru o 
inovare substanţială, aceasta poate fi materializată doar dacă profesorii sunt 
implicaţi în crearea și susținerea schimbării la nivelul întregii școli, nu doar 
în îmbunătăţirea eforturilor în sălile lor de clasă. O asemenea implicare 
presupune ca profesorii să vadă dinamicile educaționale din toate sălile de 
clasă din clădire ca fiind responsabilitatea lor. „Profesorii“, susține Goodlad, 
„trebuie să fie niște gestionari critici și atenţi ai școlii“. 

A fi un „bun gestionar“ (steward) înseamnă mai mult decât a vorbi public 
despre îmbunătăţirea școlilor — acest lucru necesită reflecţie, studiu, inovare 
și regândire, toate acestea într-un context explicit moral. În ultimii ani, de 
exemplu, adepții unui raţionalism tehnic au avut o influență puternică la 
nivel de politici educaţionale. Ei susțin că soluţiile pragmatice funcționează 
indiferent de ideile de fundal și că majoritatea metodelor de predare sunt 
„neutre axiologic“ (nu ţin de anumite valori). Impacul acestui tip de gândire 
este evident dacă ne uităm la numărul mare de publicaţii referitoare la 
îmbunătăţirea școlilor din perspectiva a „cum să dregem școlile“. Statele 
devin preocupate de stabilirea standardelor și de evaluarea rezultatelor 
elevilor prin intermediul testelor. Educatorii își concentrează atenţia asupra 
tehnicilor și strategiilor, pentru a răspunde solicitărilor factorilor decidenți, 
îngustând adesea programa educaţională și accentuând învăţarea bazată pe 
repetiție și memorare. 

Profesorii care sunt împotriva raționalismului tehnic pot susține că acesta 
este mai puţin eficient pe termen lung și pot, în consecinţă, veni cu 
argumente tehnice împotriva acestuia. Însă un gestionar responsabil al școlii 
se va opune nu atât din motive tehnice, cât pentru că abordarea este în sine 
imorală. Elevii care deja sunt dezavantajaţi de sistemul existent nu mai văd 
acum nicio posibilitate de a trece testele de capacitate sau de a urma 
cursurile riguroase care sunt obligatorii pentru absolvire. Ei, pur și simplu, 
părăsesc sistemul în număr mare. Școlile cu un grad ridicat de sărăcie se 
luptă să angajeze profesori calificaţi; în aceste cazuri, posturile vacante sunt 
foarte dificil, dacă nu imposibil, de acoperit. Gestionarea responsabilă la 
nivel educaţional este necesară pentru a asuma aceste probleme, pentru a 
recunoaște faptul că standardele înalte sunt, desigur, importante (pentru a 
ne asigura că elevii vor beneficia de ocazii mai bune pentru reușita lor 
școlară), insistând totodată ca standardele să fie stabilite în contextul 
misiunii, viziunii și posibilităţilor școlii. Fără un curriculum complex, care să 

promoveze gândirea și raționamentul și care să fie predat de profesori 
calificaţi, standardele raționaliste îi vor dezavantaja chiar pe acei elevi care 
au cele mai mari nevoi de îndrumare educaţională. 

Goodlad vede primele două dimensiuni (enculturaţia și accesul la 
cunoaștere) ca ţinând în primul rând de responsabilitatea școlilor, în timp ce 
pedagogia încurajantă și gestionarea responsabilă ar fi zone în care 
profesorii ar trebui să exceleze în practica lor individuală. În calitate de buni 
gestionari, profesorii își concentrează munca asupra celorlalte trei 
dimensiuni morale ale învățământului: procesul de enculturaţie al elevilor 
(interiorizarea democraţiei sociale și politice), asigurarea accesului tuturor 
copiilor la cunoaștere și practicarea unei pedagogii încurajante. 


Întrebări pentru reflecţie 


Pe măsură ce îţi vei însuși această carte și exerciţiile din ea, ridicarea unor 
întrebări explicite despre aspectele morale ale învățământului va pune bazele 
pentru reconsiderarea modelelor mentale adânc înrădăcinate cu privire la 
posibilitățile pentru școli și elevi. În cartea sa The Reflective PractitioneriS, 
Donald Schân ne reamintește care sunt limitele raționalismului tehnic atunci 
când ne confruntăm cu probleme ce ţin de incertitudine, specificitate și 
conflict de valori. De cele mai multe ori, problemele de care se lovesc 
educatorii implică încadrări și valori conflictuale care nu pot fi soluționate cu 
ajutorul cunoștințelor tehnice. Totuși, aceste zone nedefinite ale practicii 
ocupă cea mai importantă poziție în activitatea profesională. 

e Cum să-mi analizez critic predarea, clasa și școala? Neputinţa pe care o 
simțim adesea provine din propriile noastre asumpții și credințe despre 
organizaţii. În loc să ne vedem organizaţiile ca fiind construite social, noi le 
vedem ca având o viaţă proprie. „Școlile au arătat așa dintotdeauna; sălile de 
clasă din toate sistemele școlare funcționează așa.“ Totuși, știm că elevii cad 
printre crăpături în fiecare an. Știm că nu ajungem la toţi copiii din sala 
noastră de clasă, dar știm că nici alți profesori nu reușesc acest lucru. Așa că 
nu trebuie să ne simțim prost pentru asta, deoarece facem ceea ce putem și 
ceea ce se așteaptă de la noi. 

Dacă totuși te gândești la responsabilitatea noastră etică, cum poţi să 
acţionezi? Într-o școală, profesorii au spus: „Lucrurile ar putea fi făcute și 
altfel“. Ei au decis, în ciuda faptului că mulți elevi veneau și plecau din acea 
școală în cursul unui an, să urmărească în detaliu istoricul educaţional al 
fiecărui copil ce parcurgea în acea școală clasele primare. De exemplu, atunci 
când un copil trecea din clasa a doua în a treia, profesorul nota că, deși 
copilul a absolvit clasa, sunt puncte slabe care necesită o atenţie specială. 
Dosarul elevului includea o analiză amănunțită a tuturor rezultatelor 
evaluărilor anterioare — nu doar date cantitative, ci și informaţii descriptive 
care să indice punctele tari și punctele slabe ale elevului și strategiile de 
instruire care au funcționat în cazul acestuia. Această practică nu este doar o 
tehnică oarecare pe care au implementat-o profesorii; este un proces care s-a 
dezvoltat din preocuparea lor colectivă pentru toţi elevii din școală. Astăzi, 

acei elevi nu mai trec nemonitorizaţi în clasa următoare, iar învățătorul cel 
nou nu mai stă să identifice în primele săptămâni sau chiar luni care sunt 
nevoile școlare specifice. 

Ca profesori individuali, adesea nu analizăm îndeaproape condiţiile 
generale de învățare pe care le au elevii din școlile noastre. „Noi predăm 
lucruri diferite diferșilor elevi“, spune Kati Haycock, președintele 
organizației Education Trust. Organizaţia sa nonprofit a adunat date 
uluitoare referitoare la disparităţile din școli: Liceenii cu venituri mici sunt 
mai puţin probabil să fie înscriși într-un program de pregătire pentru 
facultate (sunt înscriși 28 la sută în comparaţie cu 65 la sunt în cazul elevilor 
cu venituri mari), în liceele cu un grad înalt de sărăcie predau adesea 
profesori subcalificați; mai puţini absolvenţi de liceu afro-americani 
urmează cursuri avansate de matematică și știință; iar cursurile de 
matematică și știință cu un procentaj ridicat de elevi minoritari sunt predate 
mai des de profesori subcalificaţi. Datele ei includ statistici amănunțite, dar 
și multe observaţii despre cursurile din liceu. Ea vorbește despre diferenţele 
dintre două cursuri de limba engleză dintr-un liceu. În cazul primului curs, 
destinat celor cu abilităţi superioare, elevii citeau cărţi complexe și scriau 
analize critice aprofundate despre imagistica autorului, despre stilul de scris 
și așa mai departe. Al doilea grup de elevi, fără oportunităţi de a-și dezvolta 
aptitudinile de scriere și de gândire, au puţine șanse de succes în 
învățământul postliceal. 

Atunci când introducem limbajul critic, întrebăm: „Cine beneficiază de 
structura prezentă? Cui îi dăunează aceasta? Ce valori susţinem?“ Aceste 
întrebări chestionează structurile școlare cu un grad ridicat de birocraţie 
care slăbesc vocile tuturor participanţilor. Introducerea acestei critici în 
organizaţiile școlare ne permite să vedem modul în care sunt justificate și 
menținute anumite practici. Acest lucru ne forțează să confruntăm 
problemele morale din jurul distribuţiei inegale a multor drepturi și 
privilegii. Ajungem să înţelegem consecinţele definirii curriculei în termenii 
unor obiective specifice de performanţă în locul termenilor nevoilor elevilor. 
Problemele de echitate și justiţie socială devin evidente. 

Poţi începe această analiză critică de la unele probleme ridicate aici sau 
poţi începe în mod individual. Gândește-te care este impactul și ale cui 
interese sunt servite de: practicile curente de notare, politicile disciplinei 
elevilor, urmărirea parcursului elevilor, testările standardizate, nivelul de 
finanţare al școlii, oportunităţile extracurriculare? (Vezi și Partea a IV-a, cap. 
1 și cap. 5) 

e Contribui cu ceva la schimbarea condiţiilor de învăţare din școala mea? 
Este esenţial, moral vorbind, modul în care profesorii își definesc rolul în 
contextul extins la școlii. Pe măsură ce eu și coautorii aceste cărți am 
colaborat pentru scrierea acestui volum, ne-am tot reîntors la ideea că 
implicarea totală a unui profesor faţă de învăţarea elevilor are un impact la 
nivelul clasei, al școlii și al comunităţii. Această implicare totală înseamnă să 

lucrezi activ la schimbarea politicilor și a practicilor care ar putea 
marginaliza mulţi elevi, fie că acestea există în clasa ta, în alte clase din 
școală sau în comunitatea lărgită. 

De unde începi? O profesoară de liceu de limba engleză s-a mutat la un 
liceu urban foarte respectat, cu diversitate rasială. Elevilor din primul an de 
liceu li se preda în echipe de câte o sută de elevi și erau împărţiţi în șase 
niveluri diferite de abilităţi. În primele zile, ea a devenit foarte conștienţă de 
faptul că în echipa cu cele mai înalte abilităţi nu era repartizat niciun elev 
afro-american, iar echipa cu cele mai scăzute abilități era formată aproape în 
totalitate din elevi afro-americani. Ea și-a întrebat colegii: „Nu credeţi că este 
ceva greșit aici?“ Răspunsul lor: „Așa au funcţionat lucrurile dintotdeauna în 
această școală“. Nivelul ei de frustrare a crescut atunci când a văzut că 
profesorii cei mai buni le predau doar celor mai buni copii și aveau mai 
puţini elevi în clasele lor. „Din punct de vedere etic și moral“, a spus ea, „noi 
suntem obligați să repartizăm cei mai buni profesori elevilor care au cele 
mai mari nevoi. Clasele cu un număr mai mic de elevi sunt absolut necesare 
pentru a ne putea ocupa de dificultăţile de învățare individuale.“ 

După conversații ample pe parcursul mai multor ani, școala a reconfigurat 
structura echipelor, iar acum toți profesorii predau la toate nivelurile de 
abilităţi. „Majoritatea echipelor sunt încă structurate în mod omogen“, spune 
această profesoară. „Totuși, continuăm să îmbunătăţim modul în care sunt 
repartizați elevii în echipe, având grijă cum combinăm profesorii și elevii. 
Câţiva profesori încă se plâng de faptul că noua structură nu este corectă 
pentru profesorii mai experimentați care și-au câștigat dreptul de a preda 
elevilor cu cel mai mare nivel de abilități. Dar noi mergem dincolo de acea 
preocupare; cel mai important aspect pentru noi este faptul că nu mai 
isnorăm inechităţile pe care le-am creat.“ 

Neasumarea responsabilităţii personale față de practicile de la nivelul 
întregii școli permite multor decizii de rutină să-i afecteze în mod negativ pe 
unii elevi. Un consilier școlar de la un liceu mare de pe Coasta de Est a 
Statelor Unite a descris un incident în care doi elevi au fost transferați pe la 
mijlocul anului școlar. Primul, un elev alb care a fost exmatriculat dintr-un 
gimnaziu de elită și avea rezultate slabe la teste, a fost repartizat în 
programul de pregătire pentru facultate. Al doilea, un elev afro-american 
care avea o medie mare și scoruri ridicate la teste, a fost repartizat în 
programul de educaţie generală. Atunci când consilierul a întrebat despre 
aceste aranjamente, i s-a spus că repartizările s-au făcut astfel pentru a 
păstra un echilibru al nivelurilor de pregătire și că părinţii elevului alb nu ar 
fi tolerat repartizarea copilului lor la nivelul general. 

Conform datelor strânse de Education Trust, aceste incidente nu sunt ieșite 
din comun. Pe lângă problemele inerente care apar atunci când ne bazăm pe 
evaluările performanţei și competenţelor, acestea nu sunt folosite 
întotdeauna în mod nepărtinitor în luarea de decizii privind accesul elevilor 
la programele educaţionale. 

Aceste două povești din licee sunt o ilustrare acută a dilemelor morale cu 
care se confruntă profesorii în prezent. Putem accepta sistemul așa cum este 
el sau ne putem asuma un rol moral și putem apăra în mod activ interesele 
tuturor elevilor. 

e Analizez critic și finalităţile învățământului sau doar mijloacele de 
școlarizare? Peter Vaill vorbește despre cât de important este ca fiecare 
organizaţie să cunoască, să înțeleagă și să se implice în „povestea scopului“ 
său. Această poveste ne reamintește constant care este scopul nostru și are o 
semnificație profundă pentru învățarea organizaţiei noastre. Pentru 
educatori, implicarea în povestea scopului reprezintă o cercetare serioasă a 
întrebărilor „De ce vin copiii la școală? Cu ce scop?“ Neil Postman folosește o 
metaforă interesantă pentru a face distincţia între mijloace și scopuri. 
„Putem face ca trenurile să ajungă la timp“, susține Postman, „dar dacă 
acestea nu merg unde ne dorim noi să meargă, de ce ne mai deranjăm?“ Și, 
aș adăuga eu, „De ce să ne deranjăm dacă nici măcar nu știm unde merg sau 
nu ne pasă unde ar putea să ajungă?“18 

e Mă angajez într-un proces continuu de informare și analiză? Acest gen de 
informare presupune o deliberare reflexivă și avizată despre propria noastră 
practică educaţională: De ce structurez interacţiunile din sala mea de clasă în 
acest mod? Ce impact are acest lucru asupra elevilor? Ce date din experiența 
mea mă fac să cred că acesta este cel mai bun mod? Ce alternative aș putea 
să am în vedere? Cine mă poate ajuta în această deliberare? Cum pot susține 
o analiză colectivă alături de colegii mei? În timp ce procesul de analiză 
critică poate fi informal sau mai degrabă formal, acesta este întotdeauna 
sistematic și continuu. 

Kenneth Sirotnik, fost membru al Catedrei de Leadership Educaţional de la 
Universitatea din Washington, a prezentat câteva întrebări pe care le pot 
folosi educatorii pentru a evalua profunzimea și întinderea propriilor 
analize. Aceste întrebări oferă un punct de început pentru o reflecţie 
personală sau pentru dialogul cu colegii1s5. 

— În ce măsură sunteţi susținuți de cultura organizaţională în calitate de 
cercetători a ceea ce faceţi și a modalităţilor de a face lucrurile mai bine? 
— În ce măsură vă implicaţi în mod competent în discursurile și în acţiunile 

pentru îmbunătăţirea condiţiilor, a activităţilor și a rezultatelor 
învăţământului? 

— În ce măsură sunteți preocupaţi de voi înșivă și unii de alţii în același 
mod în care sunteți preocupaţi (sau ar trebui să fiți preocupaţi) de elevi? 
— În ce măsură sunteţi împuterniciţi să participaţi în mod autentic în 

problemele pedagogice de o importanţă fundamentală, cum ar fi scopul 
școlilor sau modul în care pot fi aliniate acestei viziuni predarea și 
învăţarea? 


În cartea sa Why Are All the Black Kids Sitting Together in the Cafeteria? (De 
ce toți copiii negri stau împreună în cantina școlii?), Beverly Tatum relatează o 
poveste relevantă pentru responsabilitățile noastre individuale. În timp ce 

călătoarea pentru a-și promova cartea, un intervievator alb și-a exprimat 
dezămăgirea față de înrăutățirea relaţiilor interrasiale și a inegalităților 
economice. Intervievatorul a dat ca exemplu propria lui comunitate mixtă din 
punct de vedere rasial. 

Tatum descrie dialogul astfel: „Aici era un loc în care oamenii de culoare și 
cei albi trăiau împreună ca vecini și totuși erau puţine interacțiuni 
semnificative între liniile rasiale; nu avea loc un dialog“, a spus el. Apoi s-a 
plâns de faptul că „pur și simplu nu mai avem liderii pe care îi aveam înainte; 
nu avem conducătorii de care avem nevoie“. Am făcut o pauză și apoi l-am 
întrebat: „Păi, dacă te interesează un dialog, ai invitat pe cineva la tine acasă 
să vorbiţi despre aceste probleme? Ești o persoană care are o sferă de 
influență. Cum o folosești pentru a schimba lucrurile?“ Tatum conchide 
citându-l pe Gandhi: „Noi trebuie să fim schimbarea care vrem să se 
întâmple“1586. 

În calitate de educatori, trebuie să ne uităm de fiecare dată și la ceea ce 
facem noi, în mod individual, pentru inovarea condiţiilor de învățământ din 
jurul nostru. De ce să așteptăm doar ca alţii să iniţieze schimbarea? 


Images Of Organization 
de Gareth Morgan (Sage Publications, 1986, 1997) 


Noi nu muncim pentru sistemele școlare, ci lucrăm pentru acele percepții pe care le avem 
despre acestea. Gareth Morgan, profesor la Universitatea York, descrie șapte modele mentale 
care influențează modurile în care oamenii acţionează în organizaţii: organizaţia ca mașinărie, 
organismul viu, creierul, cultura, sistemul politic, închisoarea psihică, fluxul și transformarea, 
respectiv dominaţia. Când predau teorii organizaționale, le spun întotdeauna studenţilor să 
citească această carte. Studenţii fac conexiuni între aceste metafore și vieţile lor și nu le uită. Fi 
creează și recreează metaforele pe măsură ce merg să lucreze în sisteme școlare reale, iar 
ușurința lor crescută de a trece de la o metaforă la alta (acesta fiind și scopul de bază al cărții) 
îi face să aibă o prezenţă mult mai pregnantă în orice fel de organizaţie lucrează. Dezvoltarea 
și gândirea prin intermediul „imaginilor organizaţiei“ este o muncă pentru suflet. — Nelda 
Cambron-McCabe 


Competenţele culturale și leadershipul cultural 


Cultural Proficiency: A Manual for School Leaders, de Randall B. Lindsey, Kikanza 
Nuri Robins, Raymond D. Terrell (Corwin Press, 2003); Culturally Proficient 
Leadership: The Personal Journey Begins Within, de R.D. Terrell și R.B. Lindsey 
(Corwin Press, 2009). 


„De ce trebuie să citim atât de multe cărţi despre diversitate?“, a întrebat un student, pe un 
ton aproape sfidător. Era unul dintre acele momente de predare pe care le descriu autorii 
acestor cărți. Am răspuns cu o altă întrebare: „De ce crezi că textele sunt despre diversitate?“ și 
am pornit într-o aventură de un semestru de predare-învăţare. 

Subiectul primar al acestor cărți nu este diversitatea, deși acel element este prezent în 
exemple. Scopul cărților este de a-i ajuta pe liderii școlari să aducă schimbări individuale și 
organizaționale și să le răspundă în mod eficient oamenilor care sunt diferiți de noi. Așa cum 
ne reamintesc autorii, toţi suntem diferiți unii de alţii, în moduri fundamentale, chiar dacă nu 
sunt atât de vizibile. Unul dintre instrumente, „continuumul cultural“, ne învaţă un limbaj 
comun pentru a descrie practicile și comportamentele. Eu mă conving permanent de faptul că 
acest limbaj comun oferă o punte pentru a trece dincolo de afronturile personale, spre o 
înțelegere mai profundă a puterii transformatoare a moravurilor culturale și a diferențelor 
culturale. — Ellen Bueschel 

58 Despre schimbarea politicilor educaționale bazată pe învăţare, vezi The Dance of Change (ed. cit.), pp. 
5-64. 

* Ibidem, pp. 95 și urm. 

1% John Goodlad, „Education and Democracy: Advancing the Agenda“, Phi Delta Kappan 82(1) (2000), pp. 
86-89. Goodlad (președinte al Institutului pentru Cercetare Educaţională din SUA) susține, de asemenea, 
că școlile publice sunt cel mai potrivit forum public pentru participarea la apărarea proceselor noastre 
democratice. Vezi John Goodlad et al. (coord.), Education and the Making of a Democratic People 
(Paradigm Publishers, 2008). 

15 Cele patru dimensiuni morale ale procesului de învățământ, evidenţiate de Goodlad, au avut un 
impact puternic asupra discursului internaţional vizând formarea educatorilor (în special a 
profesorilor) și reînnoirea școlilor. Citatele sunt din John Goodlad, Teachers for Our Nation's Schools 
(Jossey-Bass, 1990), pp. 22 și urm.; pp. 48 și urm. 

12 R. Quantz, N. Cambron-McCabe și M. Dantley, „Preparing School Administrators for Democratic 
Authority“, The Urban Review, vol. 23 (1991), pp. 3-19. 

15% D. Schân, The Reflective Practitioner (Basic Books, 1984). 

1% Cf. Peter B. Vaill, „The Purposing of High-Performing Systems“, în Th. Sergiovanni și ]. Corbally 
(coord.), Leadership and Organizational Culture (University of Illinois Press, 1986), pp. 93—101. Citatul 
din Neil Postman este extras din The End of Education: Redefining the Value of School (Knopf, 1995), p. 
61. 

1% John Goodlad, Roger Soder și Kenneth Sirotnik, The Moral Dimensions of Teaching (Jossey-Bass, 1990), 
pp. 312, 314. 

1% Beverly Daniel Tatum, Why Are All the Black Kids Sitting Together in the Cafeteria? (Basic Books, 1999), 
p. xi. 

IX 
Viziunea școlii 


1. Viziunea împărtășită a școlii tale 
Bryan Smith, Tim Lucas 


Luminile se sting în sala festivă a unui liceu, orchestra școlii începe să 
cânte, iar doamna inspector pășește pe scenă. „Am lucrat din greu“, spune ea, 
„am ţinut cont de toate preocupările noastre și acum este aici: viziunea pentru 
inspectoratul nostru școlar pentru anul acesta și pentru viitor.“ Se desface un 
steag mare din material cu un slogan brodat pe el. Cuvintele par să 
simbolizeze preocupările pe care le au membrii acestei comunităţi, dar și pe 
cele ale profesorilor. Ele au fost analizate cu multă atenţie de inspectoare și de 
o echipă aleasă cu grijă în timpul unei tabere de două zile. 

Toţi oamenii din public aplaudă. Inspectoarea privește cu apreciere prin 
mulțime, gândindu-se: „Viziunea ne-am împărtășit-o. Acum vom arăta ce 
putem face“. 

Dar este foarte puţin probabil ca un proces scurt, cum este o tabără de 
două zile sau o ședință de două ore, să ducă la o viziune comună reală — o 
viziune care atrage angajamentul oamenilor din toată școala sau din tot 
sistemul școlar. În anul următor acelei ședințe, ai putea-o auzi pe inspectoare 
spunând: „Încă o dată, am demonstrat că oamenii își consumă tot timpul 
plângându-se. Este evident că nu sunt interesaţi să facă ceva mai mult. Pur și 
simplu va trebui să decidem totul la biroul central de acum înainte“. I-ai putea 
auzi de asemenea pe profesori, pe părinţi și pe membrii personalului spunând: 
„Este evident că inspectoratul școlar nu este interesat de nimic altceva decât 
de propriile idei“. Aceste două atitudini sunt simptome ale faptului că nu a 
avut loc o proiectare deliberată, strategică a procesului unei viziuni comune. 

Dar acum imaginaţi-vă că are loc o ședință — în aceeași sală de festivități, 
cu același public, cu un steag identic și acompaniată de aceeași orchestră. De 
această dată însă, momentul de pe scenă reprezintă punctul culminant al unui 
an de conversații și dialog. Toţi cei din public au participat la cel puţin o 
sesiune a acestui proces, vorbind despre aspiraţiile lor pentru copiii din 
inspectorat. Viziunea rezultată este o sinteză creativă a tuturor celor discutate. 
Este ca un diamant cu multe fațete diferite, iar fiecare persoană din public își 
vede aspiraţiile reflectate în acesta. 

Cu șase luni mai târziu, procesul continuă. Oamenii din tot inspectoratul 
școlar continuă să se întâlnească în grupuri și echipe mici, uneori în incinta 
școlii, alteori acasă unii la alții. Fiecare grup este format din profesori, părinți, 
membri ai personalului, administratori și oameni din comunitatea din afara 
școlii. Multe grupuri includ și elevi. Conversaţiile se concentrează asupra a 

ceea ce pot face oamenii, individual și în echipe, pentru a înainta spre viziune. 
Mândria, energia și angajamentul pe care le simt oamenii sunt și mai evidente 
decât erau în sala festivă în urmă cu șase luni. 

În asta constă puterea unui proces complet al viziunii comune pentru 
școală: un proces de a implica pe toată lumea, la comun, în procesul de luare a 
deciziilor și de dezvoltare a sistemului școlar viitor. Acest lucru nu înseamnă 
că sunt adunate contribuţiile tuturor, unele sunt selectate, iar la restul se 
renunță. Ci înseamnă stabilirea unei serii de forumuri în care oamenii 
lucrează împreună pentru a inventa direcţia viitoare a școlii. Niciunul dintre 
participanţi (inclusiv inspectoarea) nu va obține rezultatele exact în forma 
dorită de el; dar toţi vor obţine rezultate pe care le respectă și faţă de care își 
asumă un angajament. Mai mult decât atât, într-un proces bine proiectat, 
alegerile relevante sunt mai bune decât cele pe care le poate face în mod 
individual orice persoană, inclusiv cel mai capabil inspector sau consiliul de 
administraţie al școlii. (Despre viziunea împărtășită, v. și Partea a II-a, cap. 3) 


Procesul general de proiectare a viziunii împărtășite 


Un bun proces al viziunii împărtășite are trei scopuri separate, dar conexe. 
În primul rând, acesta se adresează tensiunilor înăbușite create de problemele 
și preocupările curente. Oamenii, atât individual, cât și colectiv, trăiesc o 
ușurare extraordinară atunci când sistemul dă glas, în sfârșit, problemelor și 
preocupărilor lor. În al doilea rând, un proces al viziunii împărtășite trebuie să 
fie generativ: oamenii trebuie să fie capabili să vorbească despre cele mai 
profunde speranţe și dorinţe ale lor pentru copii și pentru comunitate. Doar 
așa vor recunoaște de unde vin aspiraţiile proprii și ale celorlalţi, iar pornind 
de aici vor putea reimpulsiona procesul de colaborare și de încredere 
reciprocă. 

În al treilea rând, procesul de stabilire a viziunii împărtășite duce la 
acțiune. Oamenii trebuie să aibă satisfacția intrinsecă a recreării școlii 
împreună, cu susținerea celorlalți — inclusiv cu susținerea celor în care nu 
aveau încredere în trecui. 

În consecinţă, școlile devin niște parteneriate între profesori, organe 
legislative, părinţi și membri ai comunităţii — toţi acţionând deja în mod 
autonom. Așadar, un efort către stabilirea unei viziuni împărtășite la nivel de 
școală ar trebui să înceapă prin îndemnarea oamenilor de a se aduna pentru a 
gândi și a acţiona, cu puterea pe care o au deja, pentru a obţine lucrurile care 
sunt importante pentru ei. 

Dacă ești un lider al acestui proces, fie un lider formal sau un participant- 
cheie, fă tot ce îţi stă în putere pentru a încuraja munca asupra viziunii 
personale și a măiestriei personale înainte să înceapă procesul viziunii 
comune. Privește-ţi cu imparțialitate propriile puncte tari și puncte slabe în 
calitate de lider al acestui proces. Cum comunici cel mai bine? Care sunt 
lucrurile care te presează și cum răspunzi la acele presiuni? Câtă încredere au 
oamenii în tine și pe ce își bazează acea încredere? Cât timp ai la dispoziţie 
pentru acest efort? Va fi suficient? Ești deja conștient de viziunile, scopurile și 

sentimentele oamenilor din tot sistemul școlar și cât de curios ești să afli ceea 
ce nu știi încă? Și, cel mai important dintre toate: care este viziunea ta 
personală pentru sistemul școlar? Atunci când vei începe să vorbești despre 
generarea unei viziuni pentru școală, ţi se va cere să vorbești în mod autentic 
despre semnificația personală pe care o are aceasta pentru tine și despre 
angajamentul pe care ţi-l asumi pentru aceasta (vezi și Partea a II-a, cap. 2). 


Trei imagini ale școlii în acest an 
Tim Lucas 

Scopul: De a facilita deschiderea conversaţiilor între părinţi, elevi și educatori într-un proces 

al viziunii comune. 

Înainte de acest exercițiu, conducătorul ședinței trebuie, în prealabil, să 
tatoneze un grup de elevi (din clase relevante): Ce v-ar plăcea să învăţaţi la 
școală anul acesta? Ce fel de lucruri ar putea face ca acest an școlar să fie unul 
bun pentru voi? Apoi tatonaţi un grup de profesori: Ce v-ar plăcea să realizeze 
clasele voastre anul acesta? Notaţi răspunsurile în formă de liste pe niște fișe 
de evaluare și nu dezvăluiţi conţinutul lor în timpul pasului 1. 


Pasul 1: Părinţii 

Întrebaţi părinţii despre speranţele lor: Ce v-ar plăcea să înveţe copiii 
voștri anul acesta la școală? Cum v-ar plăcea să fie experienţele educaţionale 
ale copiilor voștri? 


Pasul 2: Elevii 

Apoi dezvăluiţi fișele pe care aţi scris dinainte așteptările copiilor. Acest 
moment poate fi atât distractiv, cât și tulburător. Părinţii sunt adesea 
dezarmațţi, pentru că văd cum copiii lor au modele mentale despre școală 
diferite de ale lor. 


Pasul 3: Profesorii 


Acum dezvăluie a treia listă, de asemenea pregătită din timp, cu modelele 
mentale pe care le au profesorii și personalul școlii. Aici veţi vedea din nou un 
punct de vedere diferitis?. Acest punct de vedere vine din formarea 
profesorilor, din structura școlilor lor și din obiectivele generale stabilite la 
nivel regional și statal. 


Pasul 4: Realizarea de conexiuni 


Afișează toate cele trei tipuri de modele mentale astfel încât să poată fi 
văzute simultan, ca oamenii să poată cugeta asupra diferențelor și 
similarităţilor în timp ce studiază cele trei imagini ale învăţării de pe afișele 
desfășurate pe perete. Notează cât mai multe similarități. Acestea reprezintă 
punctele de început pentru crearea scopurilor comune. Apoi discutaţi despre 
diferențe. Ce i-ar putea face pe copii sau pe educatorii lor să vadă, de exemplu, 
un an reușit de grădiniță în moduri atât de diferite? (Ai putea să le oferi câteva 
idei aici.) Grupul va adăuga de obicei elemente noi pe lista proprie. Dacă 
fiecare model este valid pentru cei ce-l susțin, ce ar putea face diferit părinţii? 

Variantă: „Adevărul despre copii este că...“ 


Pentru părinţii care au trecut deja prin exerciţiul anterior, această 
variantă poate fi mai interesantă. În inspectoratul nostru, acest exerciţiu este 
condus de obicei de un asistent social local care lucrează îndeaproape cu noi. 
Ea aduce o serie de cărţi de joc pe care este imprimat textul „Adevărul despre 
copii“, urmat de o afirmaţie: 

e „Ei vor să se certe pentru orice.“ 

„Ei înţeleg mai multe decât credem noi.“ 

„Ei sunt gânditori sistemici înnăscuțţi.“ 

„Ei îţi spun «da» chiar dacă se gândesc la «nu».“ 

„Ei se descurcă mai bine atunci când îi vede cineva.“ 
„Ei nu știu să împartă.“ 

Împarte cărțile părinţilor în mod aleatoriu și spune-le apoi: „Acestea sunt 
afirmaţii pe care oamenii le-au făcut despre copii. Vă rog să le citiți pe ale 
voastre cu voce tare și să comentaţi orice doriţi asupra lor.“ Primul părinte va 
citi: „Nu le place să fie scoși în evidență“. Apoi va spune: „Păi, această afirmaţie 
nu este adevărată pentru copilul meu. El încearcă tot timpul să ajungă cumva 
în centru atenţiei“. Dar altcineva va spune: „Dar pentru copilul meu este 
adevărată“. 

Și ce ar putea sugera acest lucru despre nevoile școlii? întreabă apoi 
facilitatorul. Pe măsură ce participanții își exprimă părerile, conversaţia se 
îndreaptă în mod natural spre atitudinile pe care le au părinţii despre măsura 
în care școala ar trebui să se bazeze pe propria lor experienţă școlară. Unul 
dintre cele mai bune moduri de a-i face să se elibereze de aceste gânduri este 
de a le spune să se gândească la natura diferită a copiilor din prezent. „Viaţa 
voastră era structurată la fel ca viaţa copilului vostru? Dacă sunteţi ca mine, 
pe vremea mea ne jucam mai mult de unii singuri. Fi sunt mult mai obișnuiți 
cu un mediu structurat.“ Și așa mai departe. 


Intrunirile pentru stabilirea viziunii comunității 
Tim Lucas, Bryan Smith 

Scop: Crearea de relaţii și facilitarea atingerii unei viziuni împărtășite privind școala și 

comunitatea din jurul ei. 
Perspectivă: O întâlnire anuală de o zi sau două între membrii comunității școlare. 
Participanți: Aceste dialoguri la scară largă pot întruni între optzeci și o sută de părinți alături 
de un grup de lideri școlari. 

Mediu: O sală de conferinţe încăpătoare cu spaţiu suficient pentru întruniri de grup la mese 
separate. Forma acestor întruniri e inspirată după întâlnirile ținute la Școala Primară 
Willard din Ridgewood, New Jersey, în anii '90. 

Aceste întâlniri necesită o planificare și o proiectare considerabile, dar 
valoarea lor — pentru facilitarea relaţionării între părinţi, liderii școlilor și 
comunitate — este imensă. Repartizaţi locurile din timp, aranjând mesele în 
mod eterogen — un părinte al unui copil de grădiniţă care este pentru prima 
dată în această clădire ar putea fi așezat lângă părintele unui copil de clasa a 
cincea, al cărui copil cel mai mare este deja la facultate. Fiecare are ceva de 
învăţat de la celălalt. Părinţii copiilor mai mari îi pot asigura pe părinții 

copiilor mai mici că totul va ieși bine la final. Părinţii copiilor mai mici, la 
rândul lor, le pot reaminti părinţilor copiilor mai mari despre modul în care 
își vedeau familiile cu câțiva ani mai devreme. 

Fiecare masă lucrează împreună. Mai întâi, oamenii se prezintă, apoi 
discută despre fiecare problemă, concepţie și preocupare, pe care o au 
referitor la școală și la copiii lor. Listele lor ar putea include între douăzeci și 
treizeci de idei la fiecare masă. Apoi membrii echipei de la masă selectează 
cinci dintre cele mai critice concepţii, scriindu-le pe fiecare pe un cartonaș sau 
pe un foiţă autocolantă mai mare. Apoi pe alt set de cartonașe, ei răspund la 
câte două întrebări pentru fiecare dintre cele cinci idei principale: Care ar 
trebui să fie rolul școlii în soluționarea acestei probleme? Care ar trebui să fie 
rolul părinţilor? 

După patruzeci și cinci de minute de discuţii, invitați-i pe membrii 
echipelor de la mese să-și prezinte ideile în faţa tuturor, afișându-le pentru a 
putea fi văzute de toată lumea. În scurt timp va deveni evident faptul că sunt 
șapte sau opt concepţii recurente, de la masă la masă. Extrageţi aceste idei 
pentru a fi discutate de întregul grup. Acestea ar putea să includă preocupări 
legate de programa educaţională, de activităţile extracurriculare, de poziția 
socială („Copilul meu este necăjit încontinuu de ceilalți“), de siguranță, de 
temele pentru acasă, de abordarea de predare sau de orice altceva. Odată ce 
toate preocupările sunt afișate, se pot căuta interconexiunile dintre aceste idei 
și preocupări, alăturând cartonașele dacă se referă la o temă similară sau dacă 
par a fi contradictorii. În timp ce un grup ar fi putut scrie „creșterea accesului 
la tehnologie“, alt grup ar fi putut scrie „copiii noștri ar trebui să fie cetățeni 
globali“. Aceste idei duc în mod natural la întrebări despre atitudinea școlii 
față de social media, cum ar fi rețeaua de socializare Facebook. Dacă mai 
multe grupuri vin cu o temă comună, acea preocupare are prioritate, iar 
cartonașele vor fi evidenţiate, grupate și se va insista asupra lor. 

Acum grupul, ca întreg, are o idee despre priorităţile date de unii altora, 
legate de probleme și crize. Liderul poate introduce alte probleme și întrebări 
care nu au venit de la mese, dar care au apărut în prima parte a procesului. 
După ce au vorbit despre realitatea curentă, oamenii ar trebui să aibă un 
oarecare sentiment de împăcare. Ei nu știu ce urmează, dar știu că problemele 
lor critice au fost ridicate. Ei sunt pregătiţi să vorbească despre o viziune 
comună pentru sistemul școlar. 

Sesiunea de până acum a durat probabil o zi sau o seară întreagă. Acum, 
într-o sesiune separată, întoarceţi-vă împreună cu același grup, împărțit din 
nou în echipe la fiecare masă (preferabil în echipe diferite), și spunețţi-le 
membrilor echipelor de la fiecare masă să-și imagineze că sunt cu trei ani în 
viitor și că au creat sistemul școlar pe care și-l doresc cel mai mult. Spuneţi-le 
să se gândească pe rând la întrebările de mai jos, prezentând cea mai clară 
viziune comună de până acum. 

Descrieţi-i pe copiii care frecventează această școală ideală. Ce fel de 
lucruri se întâmplă într-o zi obișnuită? Ce categorii de subiecte sunt predate? 

Cum sunt predate acele subiecte? Ce știu copiii la un anumit nivel de vârstă? 
Ce cunoștințe au profesorii? Ce fel de relaţii sunt între profesori și elevi? Cum 
sunt implicați părinţii? Care este relația dintre școală și comunitate? Cum 
arată clădirea școlii? Cum gestionează școala nevoile academice și sociale ale 
copiilor săi? Cum sunt evaluate performanţele elevilor? 

Cereţi echipelor de la fiecare masă, din nou, să prioritizeze. Grupurile 
trebuie să selecteze cinci (până la zece) dintre cele mai importante 
componente pe care și-ar dori cel mai mult să le vadă în școala pe care și-o 
imaginează. Aceste preocupări trebuie prezentate în fața întregului grup și 
consolidate cu ideile venite de la celelalte mese. 

Având în vedere faptul că această activitate reprezintă doar un punct de 
mijloc al procesului, grupul nu trebuie să ajungă la un acord în ceea ce 
privește cele mai dorite componente ale viziunii comune. Oamenii trebuie să 
simtă totuși că aspiraţiile lor pentru inspectorat cele mai dorite au fost auzite 
(și, în mod ideal, au fost auzite venind de la alţii). De aici, scopul vostru este să 
stabiliți o direcţie, aducând procesul viziunii la echipele și la comitetele 
școlare existente ai căror membri trebuie acum să încorporeze noile viziuni în 
munca pe care o desfășoară deja. 


Clarificarea și implementarea viziunii 


Tim Lucas 


Fiecare școală are un comitet format din administratori, profesori, părinți 
și, câteodată, elevi, care e responsabil de gestionarea școlii. (În unele state, 
cum este New Jersey, existența acestui comitet e cerută de lege.) În cadrul 
acestui proces, acest comitet care aplică viziunea educaţională rezultată 
devine baza viitorului școlii. Membrii comitetului reflectează la comentariile 
din cele două exerciţii anterioare, le interiorizează și dezvoltă priorități 
strategice pentru școală. (Pentru o abordare alternativă, vezi Partea a XV-a, 
cap. 1) 

Următoarea listă de sarcini poate ajuta comitetul de planificare să se 
asigure că a analizat fiecare aspect-cheie al viziunii asupra școlii și că e la 
curent cu realitatea prezentă și cu priorităţile strategice. Durează în jur de un 
an până când un comitet analizează aceste probleme, mai mult sau mai puţin 
în ordine; apoi este timpul să o ia din nou de la început. Viziunea în sine 
trebuie să rămână puternică și să reprezinte aspiraţiile autentice pe durata 
acestui stadiu; la fel, privirea asupra realităţii curente trebuie să se păstreze 
clară și imparțială18:. 

1. Viziunea: Pe baza proceselor anterioare, care sunt aspectele critice ale 
viziunii școlare menţionate de beneficiarii școlii? Dacă viziunea ar fi 
realizată, cum ar funcționa împreună programa școlară, proiectul sistemului 
școlar, combinaţia de cursuri și oferte și toţi ceilalți factori? Creați o 
descriere — nu pe post de rezultat final, ci pe post de punct de început pentru 
continuarea dialogului. Dacă aceste componente ar fi implicate, care ar fi 
rezultatele pentru voi? S-ar putea să nu atingeţi obiectivele pe care le stabiliți 
în acest punct, dar aveţi nevoie de ele pentru a vă ajuta pe voi și pe alții, să vă 

trasaţi direcţia. 

2. Realitatea curentă: Cum se schimbă nevoile elevilor? Comparaţi datele 
demografice: înmatricularea, frecvenţa, ratele abandonului, etnicitatea 
corpului de elevi, sexul, distribuirea pe niveluri de clase și competențele 
lingvistice, cu cele din anii anteriori. Ce procese și programe funcționează cel 
mai bine în prezent pentru diferite grupuri de elevi în ceea ce privește 
învăţarea elevilor? Elevii, părinţii și profesorii percep școala ca pe un mediu 
de învăţare? Ce observaţii fac ei despre școală și despre sălile de clasă? La 
final, analizaţi atent formarea profesorilor, obiectivele școlii, filosofia 
educaţională și climatul școlar. 

3. Priorităţile strategice: Care este lucrul pe care îl vom face în primul rând 
pentru a ne apropia de realizarea viziunii noastre? Cum pot fi îmbunătăţite 
personalul școlii și dezvoltarea programei educaţionale? Gândiţi-vă la 
siguranță, la relaţiile din comunitate, la facilităţi, la nevoile elevilor, la 
locurile de parcare și la trafic. Unde ar putea părinţii să-și ducă și să-și aducă 
micuţii de la școală, îngrijorându-se mai puţin din cauza traficului? Ce 
resurse sunt disponibile? 


Echipele responsabile 

După ce a identificat priorităţile strategice, comitetul central stabilește 
acum „echipele responsabile“ care să le dezvolte în proiecte. Aceste echipe nu 
implementează neapărat politici educaţionale, ci mai degrabă dezvoltă o 
viziune pentru un anumit domeniu al școlii, stabilește câteva obiective 
primare și încearcă să vadă cum pot fi atinse acele obiective. 

Ar putea fi stabilit, de pildă, un comitet responsabil cu noile tehnologii, 
format din părinţi, membri ai comunităţii, profesori, elevi și un membru al 
consiliului administrativ al școlii. Acest grup ar putea supraveghea folosirea 
calculatoarelor și accesul la internet. Ar putea fi creat, de asemenea, un 
comitet pentru climatul școlar (Ce fel de mediu intelectual ne dorim să creăm? 
Cum ar trebui să vorbim unii cu alţii?); un comitet de evaluare ar analiza 
portofoliile, testele și alte forme de evaluare a elevilor etc. Fiecare echipă alege 
două obiective măsurabile pentru fiecare ciclu anual, explicitează relaţia 
acestor obiective cu viziunea generală asupra școlii, creează proiecte-pilot 
pentru a îndeplini acele obiective, evaluează acele proiecte și raportează, la 
sfârșitul anului, rezultatele obținute (oferind și explicaţii pentru acele 
rezultate). 


Reflecţie și clarificare 

Viziunea este mult mai puternică în lumina experienţei. Astfel, convocați o 
sesiune amplă de reflecţie, cu 80 până la 200 de participanți, la sfârșitul 
fiecărui an școlar. Scopul: de a regândi și a clarifica viziunea pentru școală, de 
a auzi rapoartele asupra eforturilor-pilot de anul acesta și de a adăuga 
obiective noi și de a scoate la suprafaţă probleme noi. La fel ca în stadiile 
anterioare, întâlnirea este împărţită într-o sesiune asupra realităţii curente 
(„Ce se întâmplă în acest moment cu sistemul școlar?“), o sesiune asupra 

viziunii („Ce ne dorim să creăm aici?“) și o sesiune asupra priorităților 
strategice („Unde alegem să ne concentrăm atenţia?“). 

Inițiativa viziunii comune este puternică, pentru că este continuă. Părinții 
dezvoltă o înțelegere mai profundă a forțelor care pun în mișcare școala și a 
modurilor în care s-ar putea implica în viaţa școlii. Profesorii își extind 
conștiența potenţialelor resurse și oportunităţi care există în școală în afara 
sălii lor de clasă. Și, lucrul cel mai important, vechea cultură a cinismului 
începe să se schimbe. În trecut, oamenii puteau veni la lider să-și descarce 
toate preocupările și nemulţumirile. Acum ei sunt invitați în mod automat 
într-un proces în care nu își văd doar problemele, ci și viitorul pe care și-l 
doresc; în care nu doar vorbesc, ci și acţionează și în care nu își pierd avântul, 
ci continuă într-o manieră constructivă, văzând rezultatele eforturilor lor 
înflorind, de la an la an. 


Găsirea unui partener 
Janis Dutton, Tim Lucas, Nelda Cambron-McCabe, Bryan Smith 


Învățământul poate fi una dintre cele mai izolate profesii. Dacă ești 
profesor, s-ar putea să-ți petreci cea mai mare parte a timpului separat de 
colegi și asociaţi. În multe școli, dacă vrei să ai timp pentru inovare creativă 
împreună cu alți profesori, trebuie să-l programezi singur. 

Acesta este unul dintre motivele pentru care construirea viziunii comune 
inovezi de unul singur, făcând schimbări în sala ta de clasă. Dar o sală de clasă 
inovatoare fără legături active cu lumea din jurul ei nu este durabilă. 
Cunoaștem profesori creativi ale căror inovaţii nu au durat mult, chiar și cu 
încurajare pasivă din partea directorilor și a altor profesori. De ce? Pentru că 
nu au putut inventa de unii singuri tot ceea de ce aveau nevoie și nu aveau cu 
cine să inventeze împreună. Ei au operat în izolare. 

Chiar și într-un sistem educaţional fără resurse de timp pentru 
implementarea programelor noi, găsirea unui partener poate fi unul dintre 
cele mai benefice lucruri pe care poate să-l facă un educator. Energia generată 
de o persoană care este dispusă să-și asume riscuri și să încerce ceva nou 
trebuie să-și găsească o eliberare, la fel cum electricitatea caută împământare. 
Un inovator are nevoie de cineva cu care să vorbească pentru încurajare și 
perspectivă — cei doi inovatori vor crește împreună. Ambele persoane 
implicate beneficiază de acest parteneriat. 

Ideea de a aduce educatorii împreună în scopul perfecționării didactice nu 
este deloc nouă. Multe școli au găzduit demersuri de învăţare colaborativă 
care implică doi sau mai mulţi profesori sau administratori. Acestea includ 
predarea în echipă, mentoratul, „prietenii critici“ (care își oferă reciproc o 
critică constructivă) și, mai nou, comunitățile de perfecționare profesională. 

Ce au în comun toate aceste parteneriate? Partenerii nu sunt acolo să se 
facă unii pe alții să se simtă mai bine, ci să se facă unii pe alții mai eficienţi, 
inventând împreună și experimentând cu invențiile lor. Aceasta presupune o 
dinamică diferită faţă de găsirea unui educator înţelegător cu care să-ți poţi 
******ebook converter DEMO Watermarks******* 


„vărsa ofurile“ legate de dezvoltarea personalului, de regulile administrative 
sau de o zi grea de muncă. Noi vorbim aici despre a crea ceva împreună. 

Pornirea în găsirea unui partener poate părea o decizie evidentă, dar 
asemenea opţiuni nu sunt întotdeauna ușor de realizat dacă nu le vizezi în 
mod deliberat. Citind aceste lucruri, probabil ai identificat deja un potenţial 
partener. (Poate fi — sau nu — un alt profesor, un administrator, un părinte 
sau un membru al comunităţii.) Dacă nu l-ai găsit deja, sunt multe modalități 
prin care poţi testa potenţialii parteneri dintr-o școală. Găsește un articol în 
care te regăsești (sau poate o secțiune a acestei cărți) și dă-l cuiva cu care ai 
mai făcut echipă înainte. Întreabă-l ce părere are despre acel fragment. 
Încearcă o activitate nouă cu cineva din școală sau din comunitate. Începe 
ușor și cu grijă; până la urmă, îi ceri cuiva să-și asume un angajament pentru 
creșterea ta viitoare ca profesor și ca persoană și îți asumi, la rându-ți, un 
angajament faţă de acea persoană. Viitorul tău partener ar putea să fie sau să 
nu fie de acord la nivel filosofic cu valorile sau cu opiniile tale profesionale, 
dar va fi pregătit să călătorească împreună cu tine și să înveţe de-a lungul 
drumului. 


2. Reînnoirea leadershipului educaţional 


Un departament universitar dedicat îndrumării viitorilor 
lideri școlari 
Nelda Cambron-McCabe 


Pe măsură ce observ inspectoratele școlare și departamentele universitare 
încercând să realizeze schimbări, sunt de fiecare dată impresionată de 
importanţa faptului ca organizaţiile să aibă o înţelegere clară a scopului lor 
fundamental și un set de idei de ghidare după care să se conducă. De prea 
multe ori în procesul de reproiectare curriculară, membrii catedrelor încep 
prin a vorbi despre cursuri specifice și „aptitudini“ de care este nevoie. 
Pornind de la aceste cursuri sau aptitudini, ei se regăsesc blocaţi în scopul lor 
de bază la un moment dat în viitor. Aceasta înseamnă că, oricât de bun ar fi un 
program, el va reprezenta întotdeauna o prelucrare treptată a programelor 
din trecut. Totuși, cele mai fundamentale și mai durabile schimbări par să 
înceapă de fiecare dată atunci când membrii catedrelor și ai administraţiei se 
reunesc pentru a se întreba unii pe alţii: „Pentru ce existăm noi? Ce vrem să 
realizăm? Ce susţinem noi? Ce credem noi despre predare și învăţare?“ (Vezi 
Partea a II-a, cap. 3 și cap. 7.) 

„Fiecare organizaţie este guvernată după niște principii explicite, fie că 
sunt sau nu create deliberat“, spune Peter Senge:S%. Aceste principii sunt niște 
„idei directoare“, niște concepte care definesc la ce anume aderă o organizaţie 
și ce-și doresc membrii săi să creeze. 

Ideile directoare au o profunzime filosofică și nu sunt niciodată fixe și 
permanente. Acestea nu rezultă din conversații singulare, din acreditări, din 
analize curriculare sau din ateliere de o zi. În schimb, ele se dezvoltă din 
reflecții și conversații îndelungate și continuă să se dezvolte prin 

implementarea noilor programe și strategii. Aceste idei directoare reprezintă 
mult mai mult decât viziunea formalizată sau declaraţiile referitoare la 
misiunea școlii; ele sunt viziuni împărtășite care modelează și remodelează 
organizația în moduri fundamentale și care sunt strâns legate de identitatea 
organizaţiei și de scopul său fundamental. 

Eu am experiențiat în mod direct această evoluţie la începutul anilor '90, 
când am luat parte la un efort influent de reînnoire la Universitatea Miami din 
Oxford, Ohio. Departamentul de Leadership Educaţional (din care fac parte și 
pe care l-am condus în trecut) a obținut o recunoaștere semnificativă pentru 
reproiectarea programelor universitare în vederea producerii unor 
administratori școlari mai reflexivi, mai transformatori — ajutându-i să înveţe 
cum să fie mai degrabă lideri decât manageri. Dar noi nu am pornit de la ideea 
reinventării leadershipului școlar. În schimb, am simţit pur și simplu că 
programul nostru existent de administraţie școlară nu pregătea indivizii 
pentru a face față complexităţii lumii schimbătoare a școlilor din 
învăţământul preuniversitar. Fram convinși că, dacă am căuta, am găsi 
programe remarcabile în cadrul altor universităţi care ne-ar oferi un parcurs 
pentru pregătirea oamenilor în calitate de lideri școlari capabili. 

Așa că am căutat. Ghiciţi ce-am aflat? Alte universități făceau exact 
aceleași lucruri pe care le făceam și noi. Acest lucru nu ne-a consolat. Aceasta 
însemna că trebuia să creăm un model nou de unii singuri. Din acea poziţie, 
am curățat masa și am spus: „Haideţi să ne gândim, de la început, cu ce se 
confruntă în ziua de azi școlile din învățământul preuniversitar, ce nevoi au 
copiii, cu ce pot contribui administratorii școlilor în calitate de lideri creativi și 
cu ce putem contribui noi, ca autoritate, la cultivarea tipului de leadership de 
care este nevoie pentru a schimba școlile“. 

Dintre cei optsprezece membri ai departamentului nostru, am stabilit un 
grup de bază format din cinci indivizi care să aibă conversații intensive, 
continui. Am început cu începutul: Dacă am putea să facem orice ne-am dori în 
educaţie, ce am schimba și în ce credeam noi cu adevărat? Am selectat scrieri 
ale oamenilor care erau în primele rânduri ale gândirii diferite despre 
leadership și despre școli. Aceste scrieri ne-au susținut conversațiile și ne-au 
alimentat gândirea. Simţeam că școlile eșuau să răspundă nevoilor societăţii; 
totuși, majoritatea universităților formau administratori educaţionali care să 
menţină condiţiile existente. Viitorilor administratori li se ofereau aptitudini și 
cunoștințe care aveau puţină valoare în a-i ajuta să-și schimbe organizaţiile. 
Am început să dezvoltăm o viziune pentru departamentul nostru de a educa 
lideri școlari care să poată transforma școlile. Am vorbit în mod deliberat 
despre „reconstruirea“ școlilor, pentru a sugera nu doar revizuirea unor 
politici, ci și o practică a chestionării asumpțţiilor fundamentale după care 
operau acestea. 

Pe lângă toate acestea, nu avea sens să educăm lideri pentru un viitor care 
nu exista, în timp ce eșuam să-i educăm pentru a supraviețui (și a prospera) 
până la venirea acelui viitor. Voiam ca absolvenții programului nostru să fie 

văzuți (și ei înșiși să se vadă) ca fiind de succes din momentul în care își 
asumau poziţii de leadership. Succesul, la rândul lui, le-ar oferi acele „pârghii“ 
de care au nevoie pentru schimbare — atâta timp cât continuau să beneficieze 
de susținerea de care aveau nevoie pentru a continua să ridice întrebări 
despre asumpțţiile lor fundamentale. 

Valoarea dialogului și a discuţiei constructive ca instrumente pentru 
învățarea în echipă a devenit din ce în ce mai evidentă. David Bohm a 
remarcat că unele dintre cele mai autentice dialoguri sunt cele pe care mulți 
dintre noi l-a avut, târziu în noapte, în căminele studențești — e vorba despre 
acele discuţii ce treceau de la un subiect la altul fără vreun scop declarat. 
Revenind la proiectul departamentului nostru, pe măsură ce grupul de bază își 
continua întâlnirile, vedeam cât de creativ era faptul de a ne suspenda mai 
întâi propriile asumpţii și credinţe și de a avea conversații aprofundate despre 
ideile generale în loc să încercăm să luăm decizii pripite. 

Din când în când, în timpul deliberărilor noastre, întruneam în mod 
regulat întregul departament pentru a găsi răspunsuri și a întrevedea un sens 
împărtășit de toţi. Iniţial, pe măsură ce erau introduse ideile, stăteam în jurul 
mesei și spuneam: „Păi, da, așa cred și eu“. Totuși, pe măsură ce încercam să 
trecem la următorul nivel al implicării, devenea evident că aveam concepții 
destul de diferite despre unele cuvinte sau afirmaţii. În timpul acestor întâlniri 
de început, dialogul veritabil nu a fost posibil, dar instrumentele învățării în 
echipă au fost foarte valoroase pentru scoaterea la suprafață a modelelor 
mentale pe care le aveam fiecare despre munca noastră (Partea a II-a, cap. 5). 

Am vorbit despre definiţia leadershipului; despre locul pe care îl ocupă 
școlile în societate; despre contextele culturale, politice și morale ale școlilor; 
și despre leadershipul școlar ca practică intelectuală, morală și constructivă. În 
timp, ne-am întors înainte și înapoi, uneori cu ajutorul unor facilitatori din 
exterior, până când am ajuns la un set de credinţe și principii fundamentale 
care să ne ajute să ne atingem viziunea comună: să producem lideri 
educaționali transformatori. 

Uneori vorbesc sau mă consult cu grupuri de la alte universităţi care 
încearcă să construiască o viziune comună similară. Ei mă întreabă de fiecare 
dată cât de mult a durat pentru noi să ne dezvoltăm principiile de ghidare. 
Atunci când spun „A durat aproape doi ani“, atmosfera din încăpere se 
schimbă imediat. „Asta nu va funcționa pentru noi“, spun ei. „Trebuie să facem 
asta în următoarele șase luni. Decanul nostru vrea ca programul să fie 
schimbat acum.“ Dar trebuie să le spun un lucru: o schimbare a scopului unui 
program universitar nu este ca schimbarea unui curs academic. Aceasta nu 
poate fi făcută într-un singur semestru, pentru că tot ce este în program, 
inclusiv oamenii, trebuie să se schimbe împreună. 

Stabilirea legăturilor cu oameni din afara departamentului nostru a fost 
un aspect critic al efortului nostru. Finanțarea din partea Fundaţiei Danforth 
ne-a legat la nivel naţional cu alte câteva programe universitare aflate în 
căutarea schimbării. Membrii acestui grup naţional ne-au criticat munca și au 

ridicat întrebări care ne-au aprofundat gândirea. Puterea întrebărilor lor ne-a 
forțat să ne gândim mai aprofundat la credinţele noastre — la viziunea 
noastră comună. Susținerea financiară ne-a permis de asemenea să 
perseverăm într-un proiect neobișnuit făcând faţă presiunilor de timp și de 
resurse. Acest tip de conversație introspectivă nu poate fi grăbit. Fiecărei 
persoane și fiecărei perspective trebuie să i se ofere o șansă de a fi auzită și 
implicată. Modelele mentale trebuie scoase la suprafaţă, iar credinţele adânc 
înrădăcinate trebuie articulate și înţelese. 

După ce ne-am dezvoltat credinţele fundamentale, am trecut la crearea 
unei curricule noi. Am început să vorbim despre alinierea credințelor noastre 
la cursurile pe care ne doream să de dezvoltăm. Atunci când propuneam 
cursurile, ne reîntorceam în mod constant la acele credinţe fundamentale. Așa 
cum observă Gareth Morgan!%, credințele fundamentale devin un punct de 
referință în munca ta: Acestea oferă „minimum de specificaţii critice“ care îi 
permit fiecărui aspect al organizaţiei să se dezvolte și să fie în același timp 
congruent cu viziunea organizaţiei ca întreg. Ele sunt întotdeauna acolo ca un 
etalon al valorii, importanţei sau semnificației deciziilor noastre, mai ales în 
timpuri haotice. 

După aproape două decenii, programul încă implică activ toți membrii 
departamentului. Procesul, de fapt, nu are un rezultat final — nu are un punct 
de sosire. Noi ne reîntoarcem în mod regulat la credințele noastre 
fundamentale pentru a le testa în concordanţă cu realitatea curentă și cu 
credinţele curente ale „vechilor“ și ale noilor angajaţi ai departamentului. Este 
vital să facem acest lucru din cauza schimbărilor în componenţa 
departamentului. Am știut atunci când am adoptat principiile fundamentale că 
nu le putem înainta pur și simplu ca alţii să le implementeze — va trebui să 
fim un exemplu al lor atât în propriul nostru comportament, cât și în predarea 
noastră. Aceste idei fundamentale au continuat să se dezvolte pe măsură ce ni 
s-au alăturat noi membri în departament, aducând perspective noi 
semnificative pentru munca noastră. 

Procesul nostru exemplifică dezvoltarea unei viziuni comune prin 
învățare în echipă. Fără învăţare în echipă, departamentul nostru nu ar fi 
putut să încorporeze în program această viziune nouă. Fără învăţare în 
echipă, am fi avut ceva care ar fi arătat foarte bine pe hârtie, dar care ar fi 
adus foarte puţine schimbări în program sau deloc. După ce am creat 
principiile și programa educaţională nouă, nu ne-am reîntors la activităţile 
noastre separate. Am continuat să învăţăm împreună. În decursul primilor 
ani, mulți membri ai departamentului au participat la cursurile unii altora. 
Predarea noastră este mult mai puternică, pentru că înţelegem ideile cu care 
vin studenții din alte surse. Noi continuăm să avem conversații despre ideile 
care ne ghidează și despre modurile în care acestea afectează conţinutul 
cursurilor noastre și abordările noastre în predare. 

Într-un sens, ne-am reproiectat cu toţii vieţile pentru a participa la 
construirea acestui program. (Decizia mea de a mă alătura cocreării cărții 

Școli care învaţă a fost o consecinţă naturală a aceluiași angajament, pentru că 
munca nu s-a oprit la limitele propriei mele organizaţii.) Din punct de vedere 
pedagogic, acum predau diferit datorită acelor principii și credințe și a 
experienţei mele în dezvoltarea și implementarea lor. Nu îmi pot imagina că 
m-aș putea întoarce vreodată la metodele de predare din trecut. Problema 
pedagogică critică pentru un membru al facultăţii, în mintea mea, nu constă în 
decizia de a ţine prelegeri sau de a facilita seminare interactive. Ideea critică 
este următoarea: Ce tipuri de probleme și întrebări ridici cu studenţii? Ridici 
întrebări țintite, pragmatice sau îi inviţi să se gândească la scopul școlilor, să 
chestioneze practicile și structurile școlare care ar putea dezavantaja mulți 
elevi? Dacă alegi a doua variantă, în contextul comunităţii, deschizi calea spre 
o pedagogie care poate întruni dimensiunile intelectuale, morale și 
constructive ale învățământului. Ne-ar plăcea să credem că am creat acel tip 
de pedagogie în departamentul nostru și în măsura în care funcționează, 
funcționează pentru că am început prin definirea clară a scopului nostru și 
prin articularea ideilor de ghidare. 


Principii orientative pentru liderii școlari care trec prin 
perioade de tranziţie 
Nelda Cambron-McCabe, Richard Quantz 


Transformarea programelor universitare de leadership educaţional de la 
Universitatea Miami a început cu dezvoltarea unor idei de ghidare. 
Dezvoltarea a ceva atât de important ca „ideile de ghidare“ implică mult timp 
și multe discuţii. Nicio organizaţie nu poate trece peste investirea acestui timp, 
pentru că o parte din forța dezvoltării ideilor de ghidare rezultă din procesul 
de dezvoltare a lor. Datorită angajamentului pe care îl avem faţă de acest 
proces în sine, credem că nicio organizaţie nu poate importa pur și simplu 
ideile de ghidare ale altei organizaţii pentru a genera un angajament real. 
Ideile și viziunile împrumutate rareori au aceeași putere pentru alt grup pe 
care o au pentru creatorii lor. Dar ideile altora pot oferi un loc de unde o 
persoană își poate începe propria călătorie. Acestea ar putea fi un loc bun 
pentru a începe. 

Principiile de ghidare care au organizat eforturile noastre de reformă au 
rezultat din ore întregi de conversații și de construire a unui consens. Dar, deși 
am folosit principiile în mod repetat în munca noastră, ideile noastre de 
ghidare nu au fost scrise în mod formal până când unii dintre noi nu am 
început să publicăm articole care reflectau experienţele noastre. În acele 
articole, principiile de ghidare erau prezentate ca niște idei generale care au 
influențat direcția programului nostru. 

La câțiva ani după lansarea programului nostru, eu și coautorul acestei 
secțiuni ne-am reîntors la scrierile noastre anterioare și le-am tradus într-un 
set de principii scrise. Deși aceste principii au fost încorporate în munca 
noastră originală și au fost implicate în mod conștient în conversațiile noastre 
din cadrul departamentului, am simţit atunci că era nevoie de o explicitare și o 

elaborare a lor. Acest proces a evidenţiat modelele mentale din spatele 

programului nostru și a structurii sale. Toţi membrii departamentului, dar în 

special membrii noi și studenţii aveau nevoie de oportunitatea de a se implica 
în ideile de ghidare și de a și le însuși. Principiile trebuiau examinate ţinând 
cont de realitatea curentă a programelor noastre. 

O parte dintre principiile de ghidare originale sunt prezentate pe scurt în 
continuare. 

e Domeniul leadershipului educaţional trebuie reconstruit astfel încât să se 
concentreze în principal asupra transformării școlilor. Școlile pe care le 
vedeam în jurul nostru eșuau să răspundă nevoilor societății, și totuși 
majoritatea administratorilor din educaţie erau formaţi în vederea 
menţinerii situaţiei existente. Administratorii au fost învățați că organizaţiile 
sunt structuri raționale, aproape mecanice, care operează într-o manieră 
birocratică. Credinţa noastră era că trebuia să apară o schimbare de la a ne 
gândi la formarea administratorilor la a lua în considerare educarea 
liderilor. Această schimbare necesita o regândire fundamentală a școlilor și a 
autorității — o regândire care recunoștea poziţia centrală a culturii, a 
politicii și a eticii în lupta de zi cu zi a elevilor, a profesorilor și a 
administratorilor. Viziunea noastră a trecut de la administrarea școlilor la 
transformarea lor: de la gestionarea școlilor la chestionarea asumpțţiilor 
fundamentale după care operau acestea. 

e Scopul primar al școlilor publice este să educe copiii pentru 
responsabilitățile cetățenești și democratice. În ultimii ani, responsabilitățile 
civice ale școlilor au fost înlocuite de o puzderie de interese private și 
individuale. Deși admitem faptul că școlile au o oarecare responsabilitate 
pentru scopurile private și individuale, noi credem că responsabilităţile 
civice mai extinse trebuie să-și reia locul în misiunea principală a școlilor 
publice. Așadar, a trebuit să ne reexaminăm propria programă educaţională 
și propriile practici de lucru pentru a ne asigura că aceste responsabilități 
civice ocupau un loc central. 

e Leadershipul școlar este o practică intelectuală, morală și de expertiză. Acest 
principiu se află în inima practicii noastre; el modelează toate celelalte 
principii. Noi credem că acest principiu schimbă perspectiva unei persoane 
de la management spre leadership. Leadershipul este mai mult decât o 
activitate tehnică concentrată pe productivitate și eficiență. Leadershipul 
este condus de perspective teoretice multiple, atrăgându-ne atenţia la 
întrebările morale referitoare la scopul și valorile fundamentale ale 
organizaţiilor noastre. 

În același timp, am simţit că toţi cei implicaţi în educaţie, de la profesorii 
universitari până la educatorii din școlile primare și secundare, ar trebui să 
fie buni practicieni. Din acest motiv, cursurile noastre teoretice au și o 
dimensiune practică. Iniţial, vorbeam despre practicarea „tehnică“ a 
educaţiei, dar atunci când am delimitat ceea ce înțelegeam prin „tehnică“, 
am ajuns la concluzia că termenul era prea îngust. Vorbeam despre iscusința 


*sk*ebpook converter DEMO Watermarks eee 


predării și a învăţării. Donald Schân, criticând abordarea extrem de tehnică 
a școlilor profesionale, ne reamintește că multe domenii ale practicii implică 
incertitudine, unicitate și conflicte de valoare și nu pot fi rezolvate folosind 
teoriile și cunoștințele tehnice. Schân spune că trebuie să ne uităm la 
competențele și măiestria care sunt încorporate în practica iscusită. 
Dobândirea acestei înțelepciuni a meșteșugului implică o dimensiune a 
mentoratului și o „învăţare prin practică“. 

e Practica educaţională trebuie să fie susținută de reflecţie critică — reflecţie 
la nivelul contextului cultural, politic și moral al școlii. Noi ne doream să 
învăţăm oamenii să fie, așa cum spune Schân, „practicieni reflexivi“ — să 
reflecteze asupra muncii lor și să înveţe în mod sistematic din rezultatele 
experimentelor lor, dar întotdeauna în contextul culturii, al politicii și al 
eticii. Majoritatea profesorilor experimentați posedă o cunoaștere 
extraordinară a meseriei lor, dar ei nu dobândesc acea experienţă doar în 
sala de clasă. Aceasta provine dintr-o reflecţie sistematică și documentată 
asupra muncii lor — de exemplu, să ne gândim cum să modificăm practicile 
sau cum să ajungem la anumiţi copii prin prisma înţelegerii noastre asupra 
pedagogiei sau a politicilor culturale. În mod similar, în calitate de lideri, noi 
învăţăm de asemenea prin reflecţie sistematică și documentată — de 
exemplu, atunci când ne gândim la modurile în care pot fi implicate diferite 
grupuri și facem conexiuni între acele moduri și teoriile dezvoltării 
organizaționale. 

Reflecţia critică este mai mult decât o simplă reflecţie. Acest tip de reflecţie 
îmbină practica și teoria. Reflecţia critică în cadrul contextului cultural, 
politic și moral al școlilor nu este predată pur și simplu în cadrul 
programului nostru, ci este și practicată. La un moment dat, președintele 
universităţii a adunat un grup mic de profesori și i-a întrebat: „Ce fel de 
conversații despre predare aveţi în cadrul departamentelor voastre?“ 
Majoritatea profesorilor au spus că nu vorbeau deloc despre aceasta — cu 
excepţia ocaziilor când aveau de evaluat un program sau un curs nou, iar 
atunci era un exercițiu în cadrul unui comitet formal. Dar, vorbind în 
numele departamentului nostru, eu am putut spune că noi aveam conversații 
regulate, aprige și totuși contemplative, în care spuneam: „Acesta este modul 
în care predăm noi și acestea sunt motivele pentru care credem în el“. 

e Școlile sunt teritorii ale politicilor culturale. Atunci când ne gândim la școli 
ca la niște birocraţii, lupta politică din jurul culturii devine invizibilă. În cel 
mai bun caz, o asemenea abordare plasează politicile culturale în afara 
organizaţiei școlare și le consideră o intruziune inutilă asupra eficienței. Dar 
politicile culturii nu sunt doar o interferenţă exterioară; acestea reprezintă 
activitatea principală a învățământului în sine. A deveni educat înseamnă a 
învăţa cultura. Acest lucru devine mult mai clar atunci când începem să nu 
ne gândim la școli ca la niște birocraţii, ci ca la niște arene în care diferite 
grupuri etnice sau culturale se luptă pentru a-și face cultura (și, astfel, pe ei 
înșiși) legitimată de școli. Pentru a deveni un lider școlar eficient, o persoană 

trebuie să înţeleagă poziţia centrală a politicilor culturale pentru școli și 
organizaţii. Pentru unii oameni această concentrare este inconfortabilă, iar 
unii profesori potenţiali nu se simt pregătiţi să o predea. Un candidat pentru 
un post în cadrul departamentului a spus: „Mi-am dat seama, după interviu, 
că ar trebui să mă alătur programului vostru în calitate de student, nu de 
profesor!“ 

e Leadershipul nu trebuie echivalat cu poziţiile într-o ierarhie. Noi ne-am 
chestionat în mod deliberat propriile noastre modele mentale despre ce 
însemna să fii un lider. Din observaţiile noastre, majoritatea programelor 
administrative predau leadershipul ca pe o serie de „bune practici“ pentru 
indivizii care urmau să-și asume poziţii administrative. În schimb, noi am 
pornit de la asumpţia că liderii ar putea apărea în orice poziţie 
organizaţională și că mulţi oameni repartizați în poziţii de autoritate ar 
putea să nu fie lideri. În acel context, leadershipul a devenit o calitate a 
practicii oricui. Pentru a preda un leadership eficient, noi trebuia să 
provocăm oamenii să se gândească la ceea ce au făcut și la ceea ce au creat în 
loc să le spunem ce credeam noi că era corect. Ne-am deschis de asemenea 
programul pentru diferite tipuri de oameni în căutarea unor roluri de 
leadership în educaţie — administratori școlari, profesori, asistenţi sociali, 
cercetători și alți cetățeni interesaţi. 

e Diversitatea nu este doar un lucru pozitiv; este un element necesar în 
educaţie. Diversitatea a devenit un cuvânt la modă atât în campusurile 
universitare, cât și în școlile din învățământul preuniversitar. Apărută de 
prea multe ori ca o idee întârziată, diversitatea este de obicei susținută 
pentru a instaura echitatea. Deși noi credem că echitatea este un motiv 
excelent pentru urmărirea diversităţii, credem de asemenea că sunt și alte 
motive care ocupă o poziţie centrală în procesul unei educaţii bune care face 
diversitatea o caracteristică necesară, nu doar pozitivă. La fel ca bine- 
cunoscutul filosof John Dewey, am ajuns la concluzia că orice proces de 
învăţare începe atunci când ideile noastre confortabile se dovedesc a fi 
inadecvate. Și, tot ca Dewey, ne-am convins de faptul că diversitatea de idei 
care vine la pachet cu diversitatea de oameni este una dintre cele mai bune 
modalităţi de a crea această condiţie necesară a învăţării. Am decis să 
promovăm diversitatea de idei și să implicăm oameni care aduceau cu ei 
diverse istorii personale și culturale. Am simţit că este absolut necesar să 
facem acest lucru, pentru o educaţie intelectuală viguroasă. În loc să fie un 
cuvânt la modă sau o idee întârziată, am vrut ca diversitatea să fie o idee de 
ghidare care să ocupe o poziţie centrală în departamentul nostru. 

e Un program universitar trebuie să fie un „program“, nu o serie de cursuri 
disparate. Acest principiu implică un scop fundamental puternic. Atunci 
când ne-am îmbarcat în reconstruirea programului nostru, am fost întrebaţi 
de unul dintre facilitatori: „Ce vreți să obţineţi din acest proces?“ Fără 
ezitare, am răspuns: „Vrem ca programul nostru să aibă o identitate. Atunci 
când oamenii vor vorbi despre programul nostru, ei vor ști în ce credem noi; 

vor ști despre angajamentul nostru faţă de transformarea școlilor, faţă de 
problemele legate de echitate și justiţie socială“. Pentru noi, un program 
înseamnă că ideile care ne ghidează vor fi evidente pe tot parcursul 
cursurilor noastre și în angajamentul profesorilor și al studenţilor. 

e Profesorii și studenții trebuie să-și asume un angajament faţă de comunitate. 
tind să predea izolați unii de alţii, iar ziua lor de muncă este programată 
compact, cu foarte puţină flexibilitate pentru conversații sau deloc. În 
educația superioară, noi ne predăm propriile specializări și realizăm 
propriile cercetări, beneficiind de o autonomie și o libertate academice 
substanţiale. Aceste condiţii devin bariere atunci când încercăm să 
construim o cultură în care oamenii să-și asume o responsabilitate comună 
pentru program ca întreg și în care cursurile să fie conectate unele cu altele. 

Construirea și dezvoltarea comunităţii, din cadrul școlii și din jurul 
acesteia, nu trebuie să fie considerată implicită, ci trebuie cultivată și 
susținută în mod continuu. Noi am definit „comunitatea“ ca pe un set 
dinamic de relaţii între oameni, în care fiecare individ este invitat să 
participe. Noi am insistat asupra faptului că nu vrem ca oamenii să confunde 
comunitatea cu „a gândi sau a arăta la fel“ sau cu „toată lumea face totul 
împreună“. Concentrarea asupra comunităţii însemna și că viziunea noastră 
se va dezvolta încontinuu, pentru că va trebui să primim oameni noi în 
cadrul departamentului. De exemplu, atunci când luăm în considerare 
schimbări în programul doctoral, noi invităm în mod explicit adiţiile recente 
din comunitatea noastră — profesori, membri ai personalului și studenți — 
pentru a discuta despre înţelegerea lor asupra principiilor fundamentale și 
despre ce și-ar dori ei să se întâmple. 

e Deși concentrarea primară a departamentului nostru este asupra 
învăţământului de la toate nivelurile, educaţia ar trebui considerată într-un 
sens mai larg decât învățământul. În viaţa obișnuită, oamenii cunosc 
diferența dintre învățământ și educaţie. Foarte puţini adulți își confundă 
educația cu doar ceea ce au învăţat la școală. De fapt, mulți oameni cred că 
învățământul a interferat în educaţia lor. Practicienii din învățământ uită 
adesea de această distincţie. Rezultatul este o poziţie defensivă în legătură cu 
practicile școlare care promovează un învățământ eficient însă generează 
carenţe în educaţie. Noi am considerat că, menţinând această distincţie în 
centrul conversaţiilor noastre despre leadershipul școlar, vom reuși să ne 
menţinem concentrarea asupra a ceea ce era important în școli: educarea 
tinerilor. 

Deși dezvoltarea acestor principii a reprezentat începutul procesului nostru 
de transformare, ele continuă să se dezvolte împreună cu noi. Având un set 
de principii de ghidare, suntem capabil să ne concentrăm conversațiile, în 
calitate de comunitate, în jurul unor idei vii. Pe măsură ce noi membri se 
alătură comunităţii noastre, ei sunt invitaţi să se implice și să interpreteze 
aceste idei. În discuţiile noastre, aceia dintre noi care suntem mai de mult 

aici pot folosi principiile ca pe un mijloc de cultivare a memoriei 
instituţionale — nu ca pe un set opresiv de tradiţii nemaleabile, ci ca pe un 
punct de concentrare pentru conversații raționale, critice și reflexive. Astfel, 
sperăm că principiile lucrează pentru încurajarea transformării continui a 
propriilor noastre programe. 


15 Jată câteva exemple de comentarii care pot apărea în acest exercițiu: 

PĂRINȚII: Copilul meu se va împăca bine cu ceilalți copii; va beneficia de atenţie și recunoaștere; va avea 
un loc de joacă foarte bun; va vorbi franceza la fel ca nepotul meu din alt oraș; va număra și va începe 
să înveţe matematica; va picta, va desena și va crea muzică; va învăţa să iubească școala. 

ELEVII: Voi învăţa să citesc; mă voi juca pe terenul de joacă al școlii; voi învăţa să mă dau pe toboganul 
cel mare, voi putea să mă culc mai târziu; voi învăţa să scriu ca sora mea; voi obține permisul de 
conducere; mă voi întâlni cu prietenul meu în fiecare zi. 

PROFESORII: Vom urma o programă educaţională bună; vom atinge standardele cerute de minister și toți 
elevii vor promova; copiii vor dezvolta competenţe sociale; vom avea ocazia să cunoaștem copiii și să 
identificăm nevoile speciale; vom crea oportunități pentru implicarea părinţilor. 

18 Exercițiu adaptat după Victoria Bernhardt, „Multiple Measures“, în Data Analysis for Comprehensive 
Schoolwide Improvement (Eye on Education Inc., 1998), p. 15. 

1 The Fifth Discipline Fieldbook, p. 23. 

2% G. Morgan, Images of Organization (Sage Publications, 1986, 1997), p. 110. 

m Pentru reînnoirea leadershipului educaţional, vezi: W. Foster, Paradisms and Promises: New 
Approaches to Educational Administration (Prometheus Books, 1986); R. Heifetz, Leadership Without 
Easy Answers (Harvard University Press, 1994); Th. Mulkeen et al. (coord.), Democratic Leadership: The 
Changing Context of Administrative Preparation (Ablex, 1994); G. Morgan, Images of Organization (Sage, 
1997); D. Schân, Educating the Reflective Practitioner (Jossey-Bass, 1987); M. Wheatley, Turning to One 
Another: Simple Conversations to Restore Hope to the Future (Berrett-Koehler Publishers, 2009). 

X 
Realitatea curentă 


1. Incertitudinea predeterminată 


Cum se pot confrunta școlile cu turbulenţele viitorului 
folosind planificările bazate pe scenarii posibile 
Art Kleiner!? 


Ca orice alt tip de organizații, și școlile sunt tentate să ghicească ce se va 
întâmpla în viitor. Vor crește sau vor scădea înmatriculările? Va fi aprobat 
bugetul? Vor crește sau vor scădea mediile la testele standardizate? Legile 
ministerului vor fi mai restrictive sau mai puţin restrictive? Oricine a încercat 
să planifice un buget știe că realitatea se poate schimba cu ușurință în moduri 
care fac toate predicțiile îndoielnice; câți educatori au anticipat, de exemplu, 
apariția internetului, a reţelelor sociale, a tabletei și diferențele aduse de 
acestea în modul în care elevii citesc, cercetează și conversează? 

Planificarea pentru diverse scenarii este un mod de a face proiecte fără a 
ne axa pe o anumită predicţie. În loc să ghicești cel mai probabil viitor, îţi 
imaginezi simultan mai multe scenarii posibilie. Toate sunt plauzibile și 
fiecare îți spune ceva important — fiecare te ajută să vezi dincolo de „petele 
oarbe“. Ca echipă de leadership școlar, vă imaginaţi, desigur, fiecare dintre 
acele lumi viitoare și vă pregătiţi să luaţi niște decizii care să fie solide, 
indiferent de care scenariu se va materializa. 

La fel ca mulţi oameni care apelează la planificarea bazată pe scenarii, și 
eu am învăţat acest meșteșug de la un grup mic de oameni cu legături strânse 
în mediul de afaceri. Dar aceste metode sunt și mai potrivite pentru 
organizațiile mici, mai puţin orientate spre mediul de afaceri, mai ales pentru 
școli. Un exercițiu de planificare bazat pe scenarii posibile nu este foarte 
costisitor; acesta necesită foarte puţine cunoștințe avansate. Deși metoda este 
riguroasă, un facilitator amator (dar dedicat) o poate învăța cu ușurință. 
(Totuși, subliniez faptul că este mai bine să aveţi ca facilitator un amator 
flexibil, cu mintea deschisă, care să aibă capacitatea de a asculta oamenii și de 
a rezuma pe un afiș ceea ce au de spus decât un veteran călit în ale 
planificării, dar care nu prea îi ascultă pe ceilalți.) Ideea exerciţiului este să vă 
luaţi incertitudinile în serios: să dați nume temerilor și speranţelor voastre; să 
fiți conștienți că este ceva important de deslușit, ceva care se ascunde la 
graniţa dintre lucrurile pe care le știți cu siguranță despre viitor și cele pe care 
nu le cunoașteţi în niciun fel. 

Un avertisment: această practică ia destul de mult timp. Oamenii vor 
adesea să condenseze lucrul asupra scenariilor într-o ședință de o jumătate de 
zi sau de la sfârșit de săptămână, dar asemenea eforturi nu le oferă oamenilor 

suficient timp pentru o cercetare amănunțită, dincolo de preconcepțiile lor. În 
cadrul companiei Royal Dutch/Shell, planificatorilor le ia în general mai mult 
de un an de muncă susținută pentru a-și dezvolta scenariile. În școli, un 
proiect bazat pe scenarii poate ține ocupată o echipă de planificare timp de un 
semestru sau mai mult, în condiţiile unor întâlniri o dată la câteva săptămâni; 
sau ar putea dura o săptămână întreagă de lucru într-o serie de ședințe de 
dezvoltare profesională. Am văzut acest proces și condensat în două ședințe de 
o zi, la o lună distanţă, doar că era vorba despre un grup bine închegat de 
educatori, toți administratori, care erau deja obișnuiți să lucreze împreună. 


Pasul 1: Întrebarea scenariului (jumătate de zi) 


Scenariile generează o învăţare autentică doar atunci când răspund unor 
preocupări autentice. Astfel, aveţi nevoie ce cel puţin trei ore pentru acest pas- 
cheie. Dacă participanţii sunt la fel de diverși cum sunt majoritatea 
constituenților școlii, atunci articularea scopului vostru nu va fi banală. 
Întrebaţi-vă unii pe alţii: dacă am putea întreba un oracol doar despre unul 
sau două lucruri din viitor, care ar fi acestea? 

„Întrebarea pentru oracol“1£ va fi probabil mai utilă dacă este ţintită spre 
o decizie importantă referitoare la investiţia timpului, a energiei și a banilor — 
în timp ce vă aflaţi în faţa unui viitor incert. De exemplu, cum ar trebui să vă 
pregătiți pentru nevoile educaţiei speciale din următorii douăzeci de ani? Nu 
aveţi cum să știți chiar acum răspunsul absolut corect. Acesta depinde de 
schimbări imprevizibile în numărul înmatriculărilor din sistemul vostru 
școlar, de dezvoltarea înţelegerii științifice a afecţiunilor ca autismul sau 
tulburările de atenţie și de restricţiile bugetare care vor crește sau se vor 
diminua odată cu economia. Nu aveţi de unde să știți care vor fi condiţiile în 
care va trebui să operaţi, cu toate acestea, trebuie să luaţi o decizie acum. În 
mod similar, atunci când vă confruntaţi cu probleme curriculare („Ar trebui să 
schimbăm matematica pe care o predăm?“), cu probleme bugetare („Cum vom 
face faţă cerinţelor testelor noi?“), trebuie să vă asumaţi un angajament acum, 
fără a ști exact ce preţ ar putea avea fiecare alegere. Dacă vă imaginaţi cum 
peste câţiva ani veţi priviţi în urmă, opțiunile voastre curente ar putea părea 
profetice, iar altele ar putea părea sortite eșecului, dar nimic nu e cert din 
acest punct de vedere. 

Alegeţi întrebarea care vă preocupă cel mai mult în ceea ce privește 
deciziile pe care trebuie să le luaţi astăzi. Exerciţiul vă va ajuta să deslușiţi 
tiparele și forțele implicate și va scoate la lumină pentru grupul vostru de 
lucru într-un mod imparţial posibilităţile ascunse ale fiecăreia dintre opţiunile 
voastre curente. 

Alegeţi de asemenea anul din viitor la care ajung scenariile voastre. Pentru 
cât timp trebuie să fiți preocupaţi de deciziile pe care le luaţi acum? Scenariile 
pentru anul viitor vor fi atât de apropiate de realitatea curentă, încât nu vor 
scoate la iveală mare lucru; scenariile pentru douăzeci de ani însă implică atât 
de multe posibilități imprevizibile, încât este dificil să învăţaţi din ele. 
Scenariile școlare pot fi adesea valoroase pentru a privi cu zece sau cu 

cincisprezece ani în viitor, cel puţin: suficient timp pentru mulţi elevi din 
prezent pentru a trece în faza următoare a vieților lor. Gândindu-vă la lumea 
în care ar putea locui atunci, vă puteţi gândi să le oferiţi ceea de ce au nevoie 
acum. 


2. Forţele motrice (două sau trei zile) 


În fiecare an, suntem afectaţi de forţele motrice: factori din mediul nostru 
exterior care modelează lumea în care trăim și asupra cărora noi, ca indivizi, 
avem foarte puţin control. Unele sunt relativ predictibile. Timp de douăzeci și 
cinci de ani, demografii au știut că populaţia globului va ajunge la șapte 
miliarde în jurul anului 2010 (după cum s-a și întâmplat, în 2011). Astăzi, este 
evident că bunăoară clasa mijlocie globală se extinde — oamenii din 
economiile în dezvoltare ca India, China, Brazilia și Indonezia vor fi mai 
prosperi decât au fost în trecut. Alţi factori sunt predispuși unor oscilaţii 
turbulente, rapide: prețul petrolului poate scădea sau crește rapid, la fel se 
poate întâmpla și cu direcția economiei generale. Și, în timp ce mulți factori 
par să aibă o tendinţă lentă, dar sigură, implicaţiile lor nu sunt clare. Evoluţia 
ascendentă a internetului este o tendinţă inexorabilă, conectând din ce în ce 
mai mulți oameni și dispozitive și punând la dispoziţie din ce în ce mai multe 
servicii virtuale ca serviciile „cloud computing“. Îi va implica acest lucru pe 
copiii din districtul vostru în contacte cu un uriaș potenţial de cunoaștere cu 
alte părți ale lumii și chiar cu comunitatea voastră? Sau evoluţia internetului îi 
va expune influențelor negative și hărțuirii virtuale? Sau poate se vor 
întâmpla ambele? 

În educaţie, forțele motrice relevante includ mulţi factori diverși. 
Schimbările din sistemul de sănătate afectează interesul și capacităţile 
elevilor. Schimbările tehnologice generează dificultăţi, dar și oportunități în 
predare. Schimbările economice pot afecta numărul de familii cu copii care se 
mută în comunitatea voastră, care pleacă din comunitate sau care încep să 
aibă nevoie de asistenţă socială. Unele forțe aparent fără legătură pot avea un 
impact major asupra educaţiei. De exemplu, în Statele Unite, în anii 1960 și 
1970, acceptarea femeilor în profesii și domenii care le excludeau în trecut a 
dus la scăderea numărului de potenţiale profesoare și învățătoare. Altă forță 
motrice aparent fără legătură, anume impactul din ce în ce mai mare al 
schimbărilor climatice la nivel global, a revitalizat în multe cazuri programa 
educaţională din jurul învăţării prin practică în folosul comunităţii. Cu cât mai 
clar vedem aceste forțe și alte tendinţe implicate în comunitatea noastră, cu 
atât mai realist ne putem înţelege perspectivele. 

Așadar, în acest stadiu, enumerăm cât de multe forțe motrice putem, iar 
facilitatorul (sau altă persoană) le notează pe bileţele autocolante, verifică 
rapid claritatea exprimării scrise și le afișează pe perete. Unele forțe motrice 
vor fi evidente; altele vor necesita discuţii, pentru a le șlefui descrierea în 
concordanță cu esența problemei discutate. Unele ar putea ţine de 
particularitățile populaţiei din școala voastră: Care sunt tendinţele prețurilor 
imobiliare? Ce atitudini au membrii comunităţii faţă de școală? Altele se referă 

la forțe mai largi de la nivel naţional sau global. 

Multe dintre aceste forțe vor provoca forțe adverse. De exemplu, dacă în 
regiunea voastră continuă să fie o mișcare spre testările standardizate, atunci 
forțele adverse ar putea deveni mai puternice. Acestea, la rândul lor, ar putea 
provoca o reacţie adversă în ceea ce privește „responsabilitatea“. Școlile care 
nu sunt pregătite pentru această încrucișare a curentelor, ar putea fi absorbite 
în ele involuntar. 

Conversaţiile despre forțele motrice includ concesii reciproce intensive în 
cadrul grupului, adesea cu runde de cercetare în exterior între sesiuni. În 
cadrul sesiunilor pe care le facilitez eu, urmărim instrucţiunile discuţiei 
constructive — de exemplu, nu ne întrerupem unii pe alţii și nu ne adresăm 
critici arbitrare, ne moderăm comentariile (ca „Aceasta este o prostie“). Și ne 
minimizăm sentimentele pe care le avem în legătură cu forțele — cât de mult 
ne plac sau urâm implicaţiile acestora și cât de probabil credem noi că este ca 
acestea să se adeverească. Forţele aparent improbabile, dar plauzibile pot 
afecta tot ceea ce facem. De exemplu, multe catastrofe sunt ignorate ca fiind 
„improbabile“, atunci când un exercițiu scenaristic ne-ar fi putut atrage 
atenţia asupra nevoii de a ne pregăti pentru aceasta. 

Pe măsură ce analizaţi fiecare forță motrică, adresaţi trei întrebări: 

1. Acest lucru este prestabilit să se întâmple? Sau este incert? Forţele 
predeterminate sunt destul de predictibile. Pe baza interpretărilor care au 
apărut deja, știm, făcând abstracţie de calamitățile neprevăzute, câţi copii de 
zece ani vor exista în orice regiune peste nouă ani. Pe baza cercetărilor 
tehnologice efectuate deja, putem presupune că legea lui Moore (dublarea 
continuă a puterii calculatoarelor per dolar la fiecare optsprezece luni) va 
continua pentru încă cel puţin cinci ani: Asta înseamnă că în anul 2020, vom 
putea cumpăra cu 1 000 de dolari de aproximativ treizeci și două de ori mai 
multă putere computaţională decât astăzi. 

Dar întotdeauna există incertitudini. Care vor fi interesele acelor copii de 
zece ani? Legea lui Moore „se va lovi de un perete“ sau se va accelera după 
anul 2018? Și cum vor folosi copiii acele calculatoare puternice — sau vor 
renunța de tot la calculatoare în favoarea tabletelor, a telefoanelor 
inteligente sau a altui dispozitiv încă necunoscut? Acestea și marea 
majoritate a forțelor motrice din jurul educaţiei sunt incertitudini. Vor fi 
greu de găsit profesori calificaţi? „Învăţarea la distanță“ își va găsi o piaţă de 
desfacere sau va eșua? Vor fi aprobate legile care oferă finanţare școlilor 
parohiale? Nu putem ști răspunsurile, dar putem fi mult mai conștienți de 
motivele pentru care evenimentele s-ar putea mișca într-o direcţie sau alta și 
de implicaţiile acestor mișcări. 

Fiecare membru al grupului are drept de veto asupra desemnării unui 
element ca fiind „predeterminat“; grupul trebuie să ajungă la un acord 
unanim că elementele predeterminate sunt, cu adevărat, predictibile. La 
final, ar putea fi doar câteva elemente predeterminate pe care le acceptă 
toată lumea, dar acestea vor fi puternice; ele stabilesc limitele în cadul cărora 

se desfășoară scenariile. De exemplu, în cadrul unui exercițiu scenaristic cu 
directorii și administratorii școlilor din Pelham, un mic district școlar 
suburban din apropierea orașului New York, am discutat despre programele 
de educaţie de la universităţile din vecinătate. Majoritatea s-au schimbat în 
decursul ultimilor ani; acum tinerii profesori absolvă mult mai pregătiţi 
decât în trecut și își doresc să aibă o influență asupra conducerii și a 
programei educaţionale a școlii în loc să aibă un simplu loc de muncă într-o 
sală de clasă autonomă. În al doilea rând, datorită influxului de imigranți 
spre New York și a „exploziei“ numărului de copii mici — ambele 
evenimente petrecându-se deja —, nevoia de profesori în regiune va 
continua să crească. Aceste tendinţe ar putea să nu dureze la nesfârșit, dar 
timp de trei ani sau mai mult ele au fost predeterminate să influențeze 
relaţiile din cadrul districtului, profesorii proaspăt angajaţi și sindicatul 
profesoral. 

2. Care este cel mai important aspect al acestei forțe motrice? De exemplu, 
administratorii din Pelham și-au propus ca temă să reflecteze asupra 
performanţelor viitorilor elevi, dar pe măsură ce am discutat despre diferite 
modele mentale prin care este filtrat conceptul de „performanţă“, ne-am dat 
seama că erau implicate cel puţin patru forțe motrice diferite: 

e Rezultatele la testele naţionale (cum sunt examenele standardizate) s-ar 
putea îmbunătăţi sau ar putea să fie mai slabe — aceasta depinde parţial 
de factori ce nu sunt sub controlul școlii; 

e Rezultatele care măsoară progresul școlar, cum sunt notele din sala de 
clasă sau alte forme de evaluări pe care elevii le consideră importante, 
vor fi mai bune sau mai proaste independent de scorurile la testele 
standardizate; 

e Evaluările din „viaţa extrașcolară“, cum sunt admiterile la facultate, 
salariul de debutant, bursele, premiile și alți indicatori materiali ai 
succesului, ar putea, mai mult decât orice alt factor, să determine 
percepţia pe care o au locuitorii localităţii despre capacitatea sistemului 
școlar; 

e Valorile interne, gradul de conștientizare și competențele autentice — 
nemăsurabile și poate neobservate într-o manieră formală — ar putea 
avea cel mai mare impact asupra succesului în viață al elevilor. 

Cel mai important aspect al performanţei elevilor trebuia să aibă legătură 
cu îmbinarea acestor forțe. Reputația continuă a școlii depindea de toate cele 
patru aspecte. 

3. Cum ar putea această forță motrice să ne schimbe priorităţile în timp? 
Uneori este de ajutor să schițăm cele mai semnificative forţe motrice pe un 
grafic de „comportament-în-timp“, care să ilustreze cum ar putea oscila 
acestea între momentul prezent și data finală pe care aţi stabilit-o. Alternativ, 
numiți câteva moduri în care s-ar putea desfășura viitorul. „În zece ani, 
numărul de profesori pe care îi vom avea la dispoziţie ar putea fi mult mai 
mare sau ar putea fi o criză de profesori — iar noi trebuie să fim pregătiți 

pentru ambele posibilități.“ 


Pasul 3: Conturarea de comun acord a posibilelor scenarii (jumătate 
de zi) 

Dacă aţi ajuns în acest punct, probabil că pereţii încăperii sunt tapetaţi cu 
notițe mâzgălite despre eventualele lucruri ce s-ar putea întâmpla, iar un val 
de anxietate sumbră pune stăpânire pe grup: „Nu vom ajunge niciodată 
nicăieri“. Iar aici, bineînţeles, convergenţa va trebui cumva forțată. Dintre cele 
câteva modalități prin care puteţi face acest lucru, metoda mea preferată este 
să organizez un scurt scrutin. Le cer participanţilor să meargă în jurul camerei 
și să deseneze steluțe pe cinci dintre cele mai „critice“ incertitudini: mai ales 
pe cele mai generale, care pot să aibă influenţe semnificative asupra celorlalți 
factori. În timp ce fac acest lucru, le spun să noteze cinci forțe care îi 
interesează cel mai mult pe ei personal. 

Apoi introducem rezultatele într-un tabel, alegem cele trei sau patru forțe 
care par a fi cele mai importante pentru majoritatea oamenilor și ni le 
imaginăm pe fiecare împinse până la cea mai îndepărtată extremă plauzibilă. 
De exemplu, educatorii au văzut „caracterul schimbător al economiei“ ca pe 
un factor crucial. Care ar fi, atunci, cea mai aspră recesiune imaginabilă peste 
cinci ani, de exemplu? Unul dintre subgrupuri s-a oferit să analizeze în detaliu 
această direcţie. Altă forță motrice critică a fost tendinţa testelor standardizate 
și împărțirea tot mai evidentă a elevilor în „câștigători și perdanţi“. Ce s-ar 
întâmpla dacă această tendinţă ar fi dusă până la extrem? Apoi mai era și 
potenţiala schimbare a valorilor prevalente din cultura americană: vom avea 
un spirit comunitar mai accentuat sau un grad mai ridicat de materialism și 
fragmentare? Sau vom oscila între cele două? Din multitudinea de scenarii 
posibile, s-au evidenţiat trei scenarii importante: „Criza constantă a valorilor“, 
în care se aștepta de la școli să asigure acel sentiment al meritului și valorii, 
care lipsea din restul societăţii; „Cultura învăţării“, în care educatorii se bazau 
pe ideea că toţi copiii pot învăţa; și „Noua recesiune“, în care educaţia era 
însărcinată cu nivelarea unor decalaje generate de eșecul economic. 

Apoi fiecare subgrup se reîntâlnește în pauza dintre sesiuni pentru a-și 
imagina viitorul. Nu vă fie frică să schimbaţi impresii; atâta timp cât este 
plauzibil, adăugaţi orice factor sau detaliu la care vă puteţi gândi și care ar 
putea contribui la materializarea viitorului vostru. Răspundeţi la aceste 
întrebări: 

e Cum am ajuns aici? Ce înșiruire plauzibilă de evenimente, compuse din 
acţiuni și reacții adverse, ar putea duce la acest viitor? Gândiţi-vă la viitor de 
parcă aţi privi în urmă spre acesta, ca un istoric, alegând detaliile pentru a 
ilustra efectul dramatic al poveștii voastre: „Atunci când noul președinte al 
Statelor Unite Kim Kardashian a refuzat să-l numească pe Ben Bernanke 
pentru al șaptelea mandat, economia globală, aflată deja într-un echilibru 
precar, a început să se scufunde“. 

e Cât de divers este acest viitor? Acest viitor se desfășoară în mod diferit în 
fiecare parte a acestei comunități? La fiecare nivel de vârstă? Printre diferite 

grupuri etnice? Cine sunt „bogaţii“ și „săracii“ viitorului? Cine va avea nevoie 
de atenţie specială (pe care nu o primesc acum?) 

e Ce ne poate spune acest viitor? Căutaţi elementul-surpriză. Ce convergenţe și 
obstacole neașteptate ar putea apărea în acest viitor în moduri care ar putea 
să nu pară evidente acum? 

e Ce se întâmplă în cadrul arenelor critice? Analizaţi o listă a forțelor motrice 
semnificative: economia, schimbările tehnologice, dezvoltarea regională, 
schimbările în populaţia elevilor, mediul politic. Ce ar trebui să se întâmple, 
în fiecare dintre aceste arene, pentru ca acest scenariu să fie plauzibil? 

e Ce înseamnă acest lucru pentru beneficiarii noștri? Cum e să fii profesor în 
acest viitor? Administrator? Părinte? Elev? Membru în consiliul de 
administraţie al școlii? Este acest viitor mai mult sau mai puţin presant, 
satisfăcător și exercitant al controlului decât momentul prezent? Sunt mai 
multe sau mai puţine oportunităţi? De ce aţi vrea sau nu aţi vrea ca fiii voștri 
să meargă la școală într-un asemenea viitor? 

e Cum îl veţi numi? Căutaţi un nume captivant, în mod ideal unul care sună 
atractiv și are implicaţii sufletești adânci, pentru a-i oferi o viziune rezonantă 
astfel încât ideea scenariului să poată intra în vocabularul obișnuit al 
sistemului școlar. 


Pasul 4: Repetarea scenariului (o zi sau două) 

Când se reîntorc subgrupurile, fiecare își prezintă pe scurt viitorul în fața 
celorlalți. Noi le privim ca pe un grup întreg. E posibil ca unele dintre ele să fie 
combinate? A devenit evident, de exemplu, că viitorul „Crizei constante a 
valorilor“ și alt viitor, numit „Câștigători și perdanţi“, erau atât de similare, 
încât trebuiau combinate; dacă unul dintre ele se adeverea, la fel s-ar fi putut 
întâmpla și cu celălalt. Încercaţi să rămâneţi la trei sau patru scenarii de viitor 
solide, toate diferite unele de altele. Câte cinci sau mai multe scenarii se vor 
întrepătrunde și vor fi combinate. 

În timp ce discutaţi, observați momentul în care oamenii încep să 
vorbească despre viitorul pe care doresc să-l creeze. Construirea unei viziuni 
împărtășite este esențială, dar aceasta vă poate umbri percepţia asupra 
realității curente, așa că notaţi toate opţiunile și strategiile dezirabile și lăsaţi- 
le deoparte pentru a le folosi mai târziu în pasul 5. 

În grupul mare, pentru fiecare scenariu de viitor, imaginaţi-vă că acel an 
avut în vedere a și sosit. Deja trăiţi acolo. Ce se întâmplă? Cum este? De 
exemplu, în versiunea „Noii recesiuni“, ce fel de reducere a costurilor se va 
impune? Ce programe ar fi tăiate? Cum s-ar putea schimba susținerea publică 
pentru programele de educație specială? Revedeţi denumirea viitorului — mai 
este potrivită? (Am schimbat, de pildă, „Cultura învăţării“ în „Cultura Inovării“ 
în timpul acestui pas, pentru a ilustra faptul că schimbarea valorilor nu a avut 
loc doar în școli, ci și în toată ţara.) Întoarceţi-vă la întrebările de la pasul 3. 
Chestionațţi și soluționaţi orice contradicţie găsiți. De exemplu, în scenariul 
„Cultura inovării“, ce s-ar întâmpla cu influenţa testărilor standardizate? Va 
dispărea de tot? Acest lucru e implauzibil. Așadar, cum se vor împăca testele 

naţionale cu noile tendinţe pe care le-am văzut? Încercaţi să evitaţi gândirea 
dezirativă; dacă toți copiii de grădiniţă din lume trebuie să fie pregătiți mai 
bine pentru școală decât sunt formaţi în prezent sau dacă viitorul vostru nu vă 
va „surâde“, atunci trebuie să găsiți un motiv plauzibil pentru acea schimbare 
prevăzută în scenariu. 


Pasul 5: Strategie și consecinţe (de la o jumătate de zi la infinit) 


Acum aţi creat un limbaj care poate da glas acestor idei greu-de-văzut. 
„Planul actual al clădirii noastre va rămâne neschimbat pe timpul „Noii 
recesiuni?“ v-aţi putea întreba. Sau, dacă „Criza constantă a valorilor“ se va 
adeveri, ne va găsi pregătiți?“ Din păcate, multe exerciţii scenaristice se opresc 
aici. Dar adevărata muncă, cea care produce beneficii reale, abia începe. După 
ce ați dezvoltat două, trei sau patru imagini ale viitorului, gândiţi-vă la prezent 
din aceste perspectivel”: 

e Ce politici curente ar fi periculoase sau ineficiente dacă unul dintre aceste 
scenarii de viitor s-ar materializa? Sunteţi dispuși să „pariaţi pe sistemul 
școlar“ că acel viitor nu va veni? 

e Ce strategii aveţi în vedere, relevante în a vă ajuta să vă pregătiţi pentru 
toate scenariile de viitor: modalităţi eficiente de a stabili bazele pentru o 
viață mai bună, indiferent de care scenariu se va adeveri? În Pelham, de 
exemplu, o reconstruire cuprinzătoare a programelor de dezvoltare a 
personalului și un program de ucenicie în colaborare cu afacerile locale 
prezentau un avantaj clar în toate cele trei scenarii de viitor. 

e Priviţi potenţialele părți bune ale scenariilor pesimiste și dezavantajele 
ascunse ale celor optimiste. De exemplu, ascultându-i pe unii educatori 
elogiind „Cultura învăţării“, m-am gândit: „Aveţi grijă la ce vă doriţi. S-ar 
putea să se întâmple“. Într-o lume în care toți promovează mai multă 
învăţare și mai multe realizări, școlile publice nu vor mai juca un rol unic și 
ar putea deveni mult mai puţin relevante în mintea oamenilor. Ce mesaje 
paradoxale dezvăluie aceste scenarii de viitor? 

e Ce indicatori ai „alertei precoce“ ar arăta că un anumit scenariu urmează să 
se materializeze? De exemplu, educatorii din Pelham au discutat despre 
crearea unui forum deschis despre valorile următoarei generaţii de copii — 
ce își dorea comunitatea să înveţe copiii lor? Dacă acest forum ar fi popular 
și cu o prezenţă bună, acest lucru ar sugera că un viitor al „Culturii învăţării“ 
este cel mai probabil să se materializeze. Dacă acest forum ar fi simţit ca 
mersul la dentist, acest lucru ar indica zorii unei „Crize constante a 
valorilor“. 

La final, ţineţi minte care a fost scopul urmărit de voi prin acest exercițiu: 
extinderea conștienţei despre realitatea voastră curentă și despre implicaţiile 
acesteia pe viitor. Când veţi privi în urmă, după zece sau cincisprezece ani, 
veţi fi bucuroși că aţi luat deciziile pe care le luaţi — în trecutul care acum 
este prezent, dar în curând va fi trecut? 

The Schools Our Children Deserve 


Moving Beyond Traditional Classromms and „Tougher Standards“, de Alfie Kohn 
(Houghton Mifflin, 1999) 


Când l-am auzit pentru prima dată vorbind pe Alfie Kohn, mă așteptam oarecum să urce pe 
scenă într-un veșmânt dickensian, din moment ce multe dintre cărțile sale despre educaţie 
ilustrează o furie înflăcărată similară cu cea din cărțile scrise despre efectele devastatoare ale 
folosirii ca muncitori a copiilor de la mijlocul anilor 1800. Dar hainele sale moderne nu 
diminuează forța pledoariei sale în favoarea copiilor. 

Bazată pe cercetare și scrisă într-un mod clar, cartea Școlile pe care le merită copiii noștri 
descrie cinci neajunsuri fatale ale tendinței de testare standardizată, ce pune un accent 
exagerat pe rezultate, în defavoarea învăţării. Kohn susține că tot ceea ce afirmă acești 
specialiști este o interpretare greșită a întregii idei de învățare și motivaţie și că, cu cât mai 
mult insistăm pentru a-i forța pe alții să înveţe, cu atât mai tare le limităm posibilitățile. 
Această carte ar trebui să fie o lectură obligatorie pentru cei ce cred că deţin răspunsurile la 
problemele ce ţin de performanţa școlară. — Janis Dutton 


One Size Fits Few & Caught In The Middle 


One Size Fits Few și Caught in the Middle — ambele titluri au fost scrise de Susan 
Ohanian (Heinemann, 1999 și 2001). 


„Aspectul cu adevărat înfricoșător al predării“, scrie Susan Ohanian, „este că noi, profesorii, 
mai ales aceia care predăm în școala primară, transmitem copiilor exact ceea ce suntem.“ 
Ohanian are darul de a exprima esența invizibilă a absurdităţii birocratice în plină ascensiune. 
Cartea One Size Fits Few (Măsura universală se potrivește pentru puţini) este o polemică 
împotriva „standardiștilor“ — a oficialilor din educaţie din California (statul în care locuiește 
autoarea) și de pretutindeni. Cartea Caught in the Middle (Prinși la mijloc) spune povestea 
„copiilor nonstandard“ care sunt trecuți cu vederea sau puși la pământ de testele 
standardizate, dar care altfel sunt foarte inteligenţi, bine individualizațţi și fascinanți în vieţile 
și în învăţarea lor. Dacă nu vom găsi contexte în care acești copii să reușească, mulţi dintre ei 
ar putea fi pierduţi. Cele două cărți reușesc, în același timp, să aibă un limbaj ascuțit, să fie 
empatice, reflexive și extrem de plăcute la citit. — Art Kleiner 


2. Întrebarea de 19 000 de dolari 


Scara inferenţelor: aplicaţii 
Relatare de Micah Fierstein 


Micah Fierstein este profesor de leadership educaţional la Universitatea 
Alaska din Anchorage. „Timp de mai bine de două decenii — scrie el — m-am 
implicat în proiecte de învățare colaborativă cu profesori și administratori. 
Grupurile cu care lucrez își împărtășesc la începutul fiecărei întâlniri experiența 
în aplicarea instrumentelor organizației care învață. Una dintre cele mai 
interesante povești este relatată de o doamnă inspector!:. Ea ne-a învățat pe toți 
din grup că este posibil să implementezi informațiile și cunoștințele sistemice și 
că acest lucru poate duce la rezultate profunde. Ea ne-a învățat că punctele-cheie 
sunt curajul și încrederea — încrederea că poţi învăţa de la alţi oameni și curajul 
de a crede că poţi avea un impact asupra sistemului. Curajul reprezintă de 
asemenea și disponibilitatea de a fi vulnerabil și de a fii conștient de 
vulnerabilitățile celorlalți.“ 

Totul a început atunci când un director al unei școli primare mi-a solicitat 
să vin să mă întâlnesc cu membrii personalului său. Ei aveau unele întrebări 

despre noua programă educaţională de la matematică. Nici nu știam în ce mă 
băgam. Furia învăţătorilor faţă de inspectorat și minister s-a revărsat direct 
peste mine. „Anul trecut a fost o curriculă nouă la citire“, s-au plâns ei. „Apoi 
au venit noul formular de raportare, standardele naţionale și acum avem pe 
cap și aceste norme pentru matematică.“ Primul lucru pe care l-am făcut a fost 
să conchid în grabă că aceasta era o capcană. Era evident că nu mă respectau 
suficient încât să-mi fi spus din timp la ce se referea cu adevărat această 
întâlnire, era clar că ei erau acolo să mă atace și că nu aveau nicio idee despre 
cât de mult am muncit ca să obținem banii pentru noile materiale. Le era frică 
să se schimbe, erau blocaţi în metodele lor și erau nerecunoscători. 


Lor le este frică să se schimbe 
și sunt nerecunoscători. 


Ei nu mă respectă 
și vor să mă atace. 


Ei mi-au întins o 
capcană în mod 
deliberat. 


Acesta este un 
tipar recurent. 


Învăţătorii se plâng 
tot timpul. 


Mulțumită lucrurilor pe care le-am învățat în acest grup, mi-am dat seama 
că am sărit niște trepte pe scara inferenţelor și am decis să-mi suspend 
asumpţiile și să apelez la dialog și informare. Am decis să pun întrebări și să 
ascult cu mintea limpede. Învățătorii au exprimat un angajament profund faţă 
de elevii lor și o frustrare din pricina incapacității lor de a pune în aplicare 
noua curriculă pe cât de repede și-ar fi dorit. Frustrarea lor era centrată pe 
integrarea noilor strategii de instruire la mai multe niveluri în același timp. 
Am început să înțeleg mai bine schimbările severe pe care le-am cerut de la 
învăţători în ultimii trei ani. Noile cerinţe legate de standardele naţionale, 
noul formular de raport, noua programă educaţională și altele păreau să 
genereze sentimente de incompetenţă. Nu era de mirare că erau furioși. 
(Pentru „scara inferenţelor“, vezi Partea a II-a, cap. 4.) 

„Și ce vreţi să fac eu?“ am întrebat. Întrebarea a părut că i-a prins pe 
nepregătite. Au respirat adânc și s-au retras în spate. „Nu vrem să faceţi 

nimic“, au spus. „Vrem doar să ne ascultați.“ 

Întorcându-mă la biroul meu, am reflectat asupra a ceea ce am auzit. 
Concluziile mele iniţiale referitoare la furia profesorilor erau incorecte. Poate 
că erau mai flexibili decât am fost făcută să cred. Nu am făcut niciodată un pas 
în spate să mă uit la numărul total al schimbărilor la care lucram noi. 
Inspectoratul nu a recunoscut niciodată efortul complex și excelent pe care îl 
depuneau profesorii. M-am așezat și le-am scris o scrisoare, mulțumindu-le și 
recunoscându-le toate contribuţiile aduse la noile noastre iniţiative privind 
programa educaţională. 

Sindicatul profesoral mi-a retipărit scrisoarea (fără știrea mea) în buletinul 
lor informativ. Răspunsul pe care l-am primit a fost interesant. Doisprezece 
profesori m-au contactat în mod direct. Mi-au spus câtă semnificaţie avea 
scrisoarea pentru ei și că era pentru prima dată, după un timp îndelungat, 
când cineva din administraţia centrală le-a arătat că-i ascultă. Dar la 
următoarea ședință administrativă cu directorii, am fost criticată vehement că 
m-am lingușit pe lângă sindicat. 

A fost o experienţă inconfortabilă. Aș fi putut să mă retrag, dar pentru 
binele elevilor am vrut să mă asigur de succesul la scară largă al noii 
programe la matematică. Știam că acest lucru depindea de profesori să 
valorifice noile oportunități de învăţare pe care le oferea programa. 
Întrebările pe care le-au ridicat profesorii erau semnificative — ele proveneau 
din interacțiunea lor de zi cu zi cu programa educaţională și cu elevii. 
Profesorii trebuiau de asemenea să o explice părinţilor. Am simţit că aveam o 
fereastră de oportunitate unică pentru a le alina frustrarea și pentru a întări 
învăţarea elevilor, gestionând în mod direct și coerent întrebările inevitabile 
care apar în rezultatul oricărei inovări. 

Am decis că profesorii aveau nevoie de timp liber pentru o oportunitate 
profesională de a învăţa mai mult despre acest program. Costurile angajării 
înlocuitorilor și alte costuri ale acestei iniţiative s-au ridicat la 19 000 de dolari. 
Singura problemă era că nu aveam acei bani în bugetul meu. Trebuia să merg 
la inspector să-i cer. 

Directorul este un 
administrator rău. 


Directorul a fost 
prea îngăduitor. 


Directorul nu a 
oprit plângerile. 


Acesta este 
un tipar 
recurent. 


Profesorii se plâng. 


Știam că mă situez într-o poziţie vulnerabilă. Inspectorul era nou în 
district. El ar fi putut crede că eu sunt incapabilă să evaluez nevoile 
districtului școlar sau că îmi lipseau aptitudinile de planificare bugetară. 
Scoteam de asemenea la suprafață problema indiscutabilă a revoltei 
profesorilor față de district. Cu alte cuvinte, el ar fi putut presupune că eram 
un administrator rău. Mă expuneam unei noi runde de critici — de data 
aceasta din partea șefului. 

Când am solicitat bani în trecut, nu a trebuit niciodată să vorbesc despre 
asumpțţiile care stăteau la baza raționamentului meu. De data aceasta știam că, 
dacă nu făceam acest lucru, inspectorul va putea să urce cu ușurință pe 
propria lui scară a inferenţelor. Ținând cont de acest lucru, am decis să-l 
conduc pe fiecare treaptă pe rând. 

Hai să explorăm acest lucru în 
forma dezvoltării profesionale. 


Trebuie să ne 
ocupăm de 
îngrijorările lor. 


Ei au un motiv 
pentru a fi 
îngrijorați. 


Acesta este 
un tipar 
recurent. 


Profesorii se plâng. 


I-am povestit despre întâlnirea pe care am avut-o cu profesorii și despre 
furia și frustrarea pe care le-am observat. l-am povestit despre răspunsul 
primit la scrisoarea pe care am scris-o. Apoi am spus: „Cred că acesta este un 
semn că ei sunt îngrijoraţi, nu inflexibili. Presupun că îngrijorarea lor vine 
dintr-o dorință de a avea succes ca profesori și dintr-o disponibilitate de a 
încerca lucruri noi în sălile lor de clasă, dar au prea multe întrebări despre 
program. Cred că prea multe inovări curriculare eșuează, pentru că frustrarea 
îi împiedică pe profesori să-și asume implementarea schimbărilor. Cred că 
avem o fereastră unică de oportunitate de a le alina frustrarea prin explorarea 
întrebărilor inevitabile care apar în orice program nou. Așadar, solicit 19 000 
de dolari pentru timp liber destinat unei oportunităţi profesionale“. 

Mă așteptam pe de o parte ca inspectorul să fie rezistent și mă pregăteam 
să-mi suspend „certitudinile nobile“ pentru a-l asculta cu mintea limpede. 
Credeam că va trebui să ascult preocupările lui și să mă implic într-o 
conversaţie constructivă. Imaginaţi-vă cât de mare mi-a fost mirarea când el 
mi-a spus că explicaţia mea era solidă, că planul era responsabil și că era ceea 
ce inspectoratul trebuia să facă. 


3. Succesul pentru cei de succes 
Michael Goodman, Janis Dutton 

În fiecare an, administratorii unei școli decid că tuturor elevilor li se vor 
oferi șanse egale de a obține un succes școlar. Dar în fiecare an, unii elevi, 
adesea din cartierele cu venituri mai mici, par să fie prinși într-o spirală 
vicioasă a eșecului. Ei vin la școală mai puţin pregătiţi; unii profesori îi văd ca 

fiind ursuzi. Ei nu par să se încadreze în cultura predominantă din școală; ei 
nu vorbesc cu aceeași dicţie și nu poartă hainele potrivite. În ciuda dorinţei 
educatorului de a-i ajuta pe toţi copiii să înveţe, însuși sistemul pare să-i 
împartă pe elevi în „copii buni“ și „copii-problemă“. În cele din urmă, este o 
presiune prea mare asupra resurselor limitate ale sistemului, cum sunt timpul 
și energia oamenilor, pentru a-i putea ajuta pe toți „copiii-problemă“, așa că 
mulţi dintre ei vor fi priviţi drept cauze pierdute. (Despre „arhetipurile 
sistemice“, v. Partea a II-a, cap. 6.) 

Este natural pentru profesori să-și concentreze interesul asupra „copiilor 
buni“. Iar copiii buni sunt și ei prinși într-o spirală — o spirală virtuoasă a 
succesului și a aprobării. Ei câștigă alegerile pentru consiliul elevilor; ei sunt 
„conduși“ spre cursurile de studii avansate; ei obțin rezultate bune la teste. Se 
așteaptă mult de la ei, iar ei se ridică la nivelul acelor așteptări. 

Același lucru se întâmplă și la nivelul districtului (inspectoratului). Unele 
școli sunt „școli rele“, prinse în spirala vicioasă. Indiferent de câţi bani li se 
alocă sau cel puţin aceasta este percepţia dominantă, ele continuă să aibă 
rezultate mai proaste. În cele din urmă devine epuizant ca acestea să fie 
ajutate și se renunţă și la ele. În unele orașe, dacă scorurile la teste ale școlilor 
nu se îmbunătăţesc, fondurile sunt sustrase din acea școală și realocate 
școlilor care cunosc deja o îmbunătăţire. Probabil că ele nu au o nevoie la fel 
de mare de acele resurse, dar există o tentaţie irezistibilă de a rămâne lângă 
câștigători. 

Din ce motive i se alocă unui copil sau unei școli statutul intangibil de 
„Câștigător“ sau de „perdant“? În dinamica „Succesului pentru cei de succes“, 
sunt două cicluri de întărire conflictuale. Unul este bineînţeles o spirală 
virtuoasă, în care lucrurile devin din ce în ce mai bune pentru unii. Cealaltă 
este o spirală vicioasă, care devine din ce în ce mai rea pentru alții. La început, 
ambele grupuri pot fi la fel de competente și promițătoare; dar grupul 
„virtuos“ dă dovadă de ceea ce promite într-un mod mai rapid și mai vizibil. 
Cu cât mai devreme este văzut un elev (sau o școală, sau o practică) ca fiind 
„de succes“ în comparaţie cu colegii săi, cu atât mai multe resurse primește, cu 
atât mai puţine resurse vor fi alocate altor grupuri și cu atât mai rapid se va 
învârti spirala sa virtuoasă. 

Profesorii și administratorii dedicați observă această dinamică atunci când 
încearcă să balanseze viața profesională și cea familială. Este mai ușor să 
continui să lucrezi în timpul cinei dacă ai o ședință în seara aceea decât să 
mergi acasă și să te confrunţi cu nemulțumirile: „De ce trebuie să mergi iarăși 
la muncă?“ Cu cât mai mult ignori timpul petrecut cu familia în favoarea 
timpului petrecut la muncă, cu atât mai satisfăcător va fi timpul petrecut la 
muncă în comparaţie cu cel de acasă — vei fi tentat să-ți concentrezi și mai 
multă atenţie acolo în viitor. Alt exemplu comun este sindromul părinţilor 
„De-ce-nu-poţi-fi-și-tu-ca-Mary?“ Copilul (sau colegul, sau asociatul) cu care îţi 
este mai ușor să te înţelegi va primi mai multă atenţie din partea ta în 
defavoarea copilului (sau a colegului, sau a asociatului) care este mult mai 

iritant, dar care are nevoi fundamentale mult mai mari și care ar putea fi la fel 
de capabil. 

Această dinamică ilustrează de asemenea influența subtilă, dar pervazivă 
a „capitalului cultural“ în educaţie. În multe școli, mai ales în clasele mai mari, 
curricula prevalentă și procesele prin care aceasta este predată sunt adaptate 
unei clase de mijloc superioare, formate din bărbaţi, albi, anglo-saxoni, 
verbali/analitici și cu un tipar facil de gândire și învăţare. Studiile arată, de 
exemplu, că vorbirea concisă, directă, lineară — așa-numitul discurs 
„masculin“ — este considerată că evocă un statut mai înalt, indiferent dacă 
este vorbită de femei sau de bărbaţi. Dar mulți oameni, mai ales mulţi copii, 
nu vorbesc în acel mod, mai ales dacă provin din medii rasiale diferite de cele 
albe, au deficienţe de învăţare sau sunt de sex feminin. Prin urmare, ei se simt 
invizibili. Cu cât mai invizibili se simt, cu atât mai puţină aprobare, atenţie și 
mai puţine oportunităţi atrag din partea școlii (cu excepţia faptului că sunt 
„probleme“); cu cât mai puţină aprobare și mai puţine oportunităţi atrag, cu 
atât mai invizibili se simt, cu atât mai puţin participă în viaţa de zi cu zi a școlii 
și cu atât mai invizibili devin. 

Diagrama unei dinamici a „succesului pentru cei de succes“, în acest caz, a 
impactului „capitalului cultural“, reprezintă două bucle de întărire, legate de o 
resursă comună, dar limitată (în acest caz, facilitarea șanselor și alocarea 
resurselor disponibile în școală). În partea stângă, „procesul virtuos de 
întărire“ îi favorizează pe cei care sunt deja avantajaţi, ducând la o vizibilitate 
mai mare pentru ei și astfel la mai multe șanse. În dreapta, este implicat un 
„proces vicios de întărire“; iar cum oportunităţile și resursele sunt alocate în 
altă parte, efectul net este o defavorizare la nivelul întregului sistem. Fără ca 
acest lucru să fie intenționat de cineva, această situație duce la un sentiment și 
mai acut de invizibilitate și, în cele din urmă, la mai puţine oportunități și 
resurse pentru unii indivizi din interiorul sistemului:. 


Favori- Defavo- 
zare rizare 
Facilitarea 
Vizibilitate __Şanselor, N Invizibilitate 
N încurajările și i 
Rl alocarea de resurse R2 


Strategii pentru situaţia „Succesul pentru cei de succes“ 
Dinamica va persista în modul „succesului pentru cei de succes“ atâta timp 

cât buclele de întărire vor fi legate una de alta — atâta timp cât avansările în 
grupul din „spirala virtuoasă“ au loc în defavoarea grupului prins în „spirala 
vicioasă“. Există o modalitate prin care acestea ar putea fi decuplate? Trebuie 
să fie neapărat un joc de sumă nulă în care câștigătorul ia tot? Ce se poate face 
pentru a crește volumul resurselor? De exemplu, este posibil să se dedice în 
mod deliberat mai mult timp și mai multă atenţie elevilor care (din diverse 
motive) nu au fost consideraţi niciodată ca parte a grupului „cu performanţe 
înalte“? 


Alocări pentru grupul 
„virtuos“ Vizibilitatea 


grupului „virtuos' 


Li 


Vizibilitatea 
grupului „vicios" 
Alocări pentru grupul 

„Vicios" 


Timp 


La fel ca în toate procesele de întărire, tiparul comportamentului-în-timp 
al „succesului pentru cei de succes“ implică o tendinţă care se accelerează 
încontinuu — în acest caz, avem de fapt patru tendinţe. Alocarea de resurse 
pentru grupul „virtuos“ crește, iar vizibilitatea acestui grup crește la rândul 
său, în timp ce resursele alocate grupului „vicios“ devin mai puţine, iar 
vizibilitatea acestui din urmă grup scade. 

O altă cale de ieșire din această dilemă este de a identifica un obiectiv 
general care să încurajeze performanţa ambelor grupuri. Un exercițiu de 
viziune împărtășită ar putea scoate la iveală faptul că scopul fundamental al 
școlii a fost, de fapt, compromis de-a lungul anilor de practica favorizării unui 
grup în defavoarea celuilalt. (Vezi Partea a IX-a, cap. 1.) 

Aţi putea fi tentaţi să inversaţi ciclul într-un mod rapid și dramatic 
implementând politici noi care să „compenseze“ grupul din „spirala vicioasă“, 
oferindu-le privilegii care aparțineau înainte grupului din „spirala virtuoasă“. 
Dar acest lucru ar putea întoarce cele două grupuri unul împotriva celuilalt, 
rezultând un tipar oscilant în timp ce ei se vor lupta pentru o parte majoritară 
a dominaţiei asupra resurselor limitate. Când sistemul ajunge în cele din urmă 
la stabilitate, lucrurile ar putea sta mai rău pentru grupul din „spirala 
vicioasă“ decât la început. 

Examinaţi modelele mentale care stau la baza arhetipului. Pe baza 

oamenilor (elevi și profesori) care au fost etichetaţi ca având performanţe 
înalte, care sunt valorile, atitudinile și caracteristicile oamenilor „de succes“ 
din școala voastră? Este acest grup reprezentativ pentru întreaga populaţie? 
Ce atitudini îi împiedică pe alți oameni să fie consideraţi de succes? Dacă nu 
aţi avea aceste atitudini — dacă v-aţi extinde ideea de succes — cum aţi putea 
folosi resursele școlii voastre pentru a celebra și a cultiva potenţialul unui 
grup mult mai mare de oameni de succes? 

Reexaminaţi modurile în care este măsurat succesul. Așa cum spune 
scriitorul sistemic Daniel Kim, „Noi tindem să ne încredem în ceea ce 
măsurăm, deși ceea ce măsurăm sunt doar credinţele noastre“. Ce rezultate 
măsurabile au contribuit la favorizările unor grupuri în defavoarea altora? 
Cum ar putea fi schimbate acele măsurători, rămând totuși fideli viziunii 
generale a școlii asupra excelenţei? 

Din păcate, mulţi indivizi se găsesc prinși în partea de „spirală vicioasă“ a 
acestei dinamici. Noi cunoaștem trei strategii pe care oamenii le folosesc 
pentru a ieși de acolo. Prima, acomodarea, presupune a face tot posibilul să te 
alături grupului din „spirala virtuoasă“. Această strategie e urmată adesea cu 
prețul sacrificării identităţii și a relaţiilor interumane, ceea ce are un efect 
devastator pentru individ (și întărește ideea că tiparul „succesului pentru cei 
de succes“ este inevitabil). A doua strategie este de „a încălca regulile“: de a 
transforma un aspect al grupului din „spirala vicioasă“ într-o cale spre succes. 
Astfel, de exemplu, atunci când cultura prevalentă desconsidera muzica rap și 
hip-hop, muzicienii au transformat-o într-un gen muzical inventiv și de succes. 
Această abordare începe prin a învăţa să-ţi recunoști propriile puncte tari și 
talente, chiar dacă sistemul prevalent nu le recunoaște și prin a construi o 
rețea de oameni care să se ajute unii pe alţii să-și dezvolte și să-și testeze 
talentele — totul pentru a te întoarce în cele din urmă în sistem într-o manieră 
mai apropiată de condiţiile fixate de tine. A treia abordare constă în 
sensibilizarea față de dinamica globală, folosind poate arhetipul „succesului 
pentru cei de succes“ pentru a întreba: „Câţi oameni sunt afectaţi de acest 
tipar? lar sistemul școlar, ca întreg, își dorește cu adevărat să producă aceste 
rezultate?“ 


4. Mutarea poverii 


Un arhetip sistemic pentru problemele școlare nefaste 
Michael Goodman, Janis Dutton, Art Kleiner 


„Ceva trebuie făcut, și repede!“ O poveste a „mutării (transferului) poverii“ 
începe de obicei cu un simptom al unei probleme urgente și cu două chemări 
la acţiune. O „soluţie rapidă“ (facilă) este evidentă și imediată; aceasta dă 
iluzia certitudinii și recompensa eficienței de scurtă durată. Dar distrage 
atenţia de la sursa reală sau fundamentală a problemei și în cele din urmă nu 
se îndreptățește. Cealaltă soluție este mai fundamentală, dar implementarea 
durează mai mult și este cu mult mai incertă; construirea bazei pentru aceasta 
este mai dificilă. Prinși între aceste două abordări problematice, oamenii sunt 

atrași în mod natural către soluţia rapidă. (Despre „arhetipurile sistemice“, v. 
Partea a II-a, cap. 6.) 

O formă continuă și bine-cunoscută a „transferului poverii“ este 
examinarea cu miză mare (strategică). Tiparul vă este deja familiar. Școlile se 
simt presate de legislaţie, de deciziile și afacerile locale, de dezvoltatorii 
imobiliari și de părinţi să-și „demonstreze“ competențele prin îmbunătăţirea 
mediilor la examenele cu miză mare. Dar normele impuse de minister nu au 
nimic de spus despre motivele fundamentale pentru care în unele școli 
performanţele ar putea fi mai slabe sau despre cum pot elimina pe termen 
lung asemenea decalaje. Astfel se implementează soluția rapidă: din ianuarie 
până la sfârșitul lui martie, profesorii fac testări pentru examenul național. Ei 
își transformă orele în cursuri de pregătire pentru examen, iar rezultatele 
inițiale la marele examen sunt, bineînțeles, mai bune. Soluţia rapidă a 
funcționat! 

Dar odată ce examenul naţional s-a terminat, aproape toți elevii uită 
materia. Elevii care întâmpină dificultăți la examen (indiferent de motive) 
găsesc mai puţine debușee prin care ar putea să exceleze. Ei nu văd niciun 
motiv să mai încerce și cresc atât rata eșecului, cât și cea a abandonului școlar. 
În consecinţă, elevii care nu se adaptează la condiţiile de testare sunt 
pedepsiţi. Această situație duce la niveluri generale de competențe mai 
scăzute, ceea ce, la rândul său, duce la o performanţă generală mai scăzută. 
Acum, că simptomul problemei a reapărut, e nevoie de o altă „soluţie rapidă“ 
— eventual de o nouă ridicare a ștachetei, pentru standarde și testări și mai 
dificile. 

Toată lumea din sistem știe care sunt pericolele aplicării „soluţiei rapide“ a 
testelor standardizate. Totuși, toţi se simt forțați să intre în acest tipar. De ce? 
Pentru că soluţiile de profunzime necesită mai multe investiţii, mai mult timp 
și mai multă preocupare. Acestea necesită mai multă reflecţie și mai multe 
încercări, dar și mai multă atenţie la diferitele stiluri de învăţare și la 
perfecționarea personalului. Diferiți beneficiari ai școlii au diferite viziuni 
despre cum ar trebui rezolvate problemele și sunt o mulțime de proiecte 
școlare competitive și contradictorii care trebuie luate în considerare. Mai 
mult, soluţiile de profunzime produc rezultate într-un ritm mai lent și nimeni 
nu poate fi absolut sigur de ele. Este foarte greu să înduri apariţia întârziată a 
rezultatelor mai bune, în timp ce la școala vecină mediile de la examene cresc 
cu 20 la sută. 

Există multe alte structuri ale „transferului poverii“ la nivelul sistemului 
de educaţie. Dacă este o problemă disciplinară, veți adopta o soluție de 
profunzime, care ar putea implica terapia de familie sau noi practici de 
predare, sau veţi alege mai degrabă o „soluţie rapidă“ cum ar fi medicaţia sau 
exmatricularea, care ar putea duce la alte probleme de disciplină în viitor? 
Dacă profesorilor le lipsește pregătirea, veţi căuta forme rapide de 
perfecționare a personalului sau veţi apela la sisteme aprofundate care sunt 
coproiectate de profesorii, părinții și administratorii din fiecare școală? Uneori 

soluţia rapidă ar putea fi chiar soluţia potrivită — dacă elevii se ameninţă unii 
pe alții, s-ar putea să fie nevoie ca ei să fie separați —, dar sunt rare cazurile 
când soluţiile rapide sunt utile din perspectiva efectelor pe termen lung sau a 
unor alternative de profunzime. lar în multe structuri de tipul „transferului 
poverii“, apar procese de întărire suplimentare care degradează și mai mult 
sistemul. De exemplu: 


Varianta 1: Dependenţa (pierderea capacităţilor) 


Pe măsură se educatorii din sistemul școlar își pierd capacitatea de a 
înainta spre soluția fundamentală, sistemul poate deveni „dependent“ de 
soluţiile care nu sunt de prea mare ajutor și care nici măcar nu atenuează 
foarte bine simptomele după un timp. Dependenţa devine mai rea decât 
problema iniţială din cauza erodării înseși a capacităţii de a aborda simptomul 
problematic. Atunci când școlile își consumă tot timpul și toţi banii pentru a-i 
ajuta pe elevi să treacă testele, acestea vor fi adesea constrânse să limiteze alte 
servicii și programe — consilierea, educaţia fizică, arta, muzica, intervențiile 
de educaţie specială, nutriția și buna relaționare cu părinţii. Nu va trece mult 
timp până când capacităţile din aceste domenii se vor atrofia. Dacă vor trebui 
să se reîntoarcă la unele dintre aceste domenii fundamentale, școlile nu vor 
mai avea personalul, cunoștințele și abilităţile pentru a face acest lucru. Aceste 
școli vor fi dependente de soluţiile rapide și nu vor fi în stare să evadeze din 
această stare de dependenţă. 

Ca orice dependenţă, aceasta ar putea duce la dificultăți mai serioase. 
Atunci când presiunea de a obține rezultate bune la teste crește, iar 
capacitatea școlii de a educa în mod eficient scade, oamenii încep să simtă că 
scopurile scuză mijloacele. Poate apărea o puternică tentaţie de a înșela 
sistemul — de a manipula cumva rezultatele exemenelor. Eforturile de a face 
un pas în spate și de a găsi o altă abordare sunt din ce în ce mai greu de 
implementat, pentru că nu mai este timp. Soluţia rapidă, în cele din urmă, nu 
este deloc rapidă; aceasta consumă toate resursele. 


Varianta 2: Transferul poverii asupra intervenientului (despre 
specialiștii indispensabili) 

Uneori o „dependenţă“ organizaţională apare atunci când este chemat un 
specialist din afară pentru a ajuta la soluționarea unei probleme dificile. Rolul 
„intervenientului“ ar trebui să fie temporar, dar oamenii devin dependenți 
treptat de această intervenţie și nu învaţă niciodată să-și rezolve problemele 
de unii singuri. Aceasta nu este o chestiune care ţine doar de pasarea 
răspunderii. Dacă persoana din afară ar putea rezolva cu adevărat problema, 
acest lucru ar fi acceptabil. Dar pe termen lung, cei din interior sunt singurii 
care pot face și susține schimbările profunde ce vor soluţiona problema. 

Acest lucru li se întâmplă adesea specialiștilor din educaţie — logopedului, 
psihopedagogilor, administratorilor pe probleme de disciplină și psihologilor 
școlari —, cărora dascălii le pasează din ce în ce mai multe probleme. Dacă 
specialiștii nu-i ajută pe profesorii obișnuiți să devină mai capabili, profesorii 

vor deveni mai puţin apți să rezolve problemele, pentru că, de fiecare dacă 
când pasează un anumit tip de copil unui specialist, ei își pierd îndemânarea 
de a lucra cu acel tip de copil. Ei vor deveni din ce în ce mai dependenți de 
specialiști din afară. 

Diagrama următoare ilustrează, prin buclele cauzale, cum se structurează 
„transferul poverii“. Aflaţi în fața presiunii de a îmbunătăţi performanţele 
măsurabile ale elevilor (v. în centru), educatorii trebuie să facă o alegere. 
Abordarea mai rapidă, a „soluţiei rapide“ (B1), se concentrează asupra 
creșterii scorurilor la testele standardizate. „Soluția de profunzime“ (B2) 
necesită o investiție semnificativă în măsuri, precum îmbunătăţirea 
abilităţilor de citire și a celor matematice, revizuirea programei educaţionale, 
o mai bună dietă și multe altele. Având în vedere că acest proces este mult mai 
dificil și mai incert și că ar putea dura cu câţiva ani mai mult (observați 
întârzierea), va dura mai mult până când vor începe să apară rezultatele, dar 
sunt mai multe șanse de a obține beneficii profunde. În imaginea de la pagina 
anterioară este ilustrat procesul de întărire care „dă dependenţă“ (R1), 
diminuând capacitatea școlii de a se reîntoarce în bucla fundamentală și 
făcând-o astfel dependentă de alte soluții rapide. 


*sk*ebpook converter DEMO Watermarks eee 


Concentrare 
asupra creșterii 
mediilor 


za 
(Thu 


Bl (Bucla soluţiei 


rapide) R q 
Resurse, aptitudini 
NB și investiții 


Performanţele RI ( 
măsurabile 
ale elevilor 


RZIE le 
fe Spa 
TI 


B2 (Bucla soluțiilor 
de profunzime) 


Bucla disponibile pentru 
reflexivă a îmbunătăţirea 
„dependenței”) învăţării durabile 


Concentrare 
asupra învățării 
durabile 


Varianta 3: Erodarea scopurilor educaţionale (îndepărtarea celor cu 
rezultate slabe) 

În această formă des întâlnită a transferului poverii, decalajul dintre 
performanţa dezirabilă și performanţa reală crește atât de mult, încât, în loc 
să încerce să îmbunătățească performanţa (printr-o optimizare de 
profunzime), oamenii scad presiunea asupra sistemului conformându-se unui 
nivel mai scăzut de performanţă. Multe școli, de exemplu, au o politică prin 
care elevilor care iau note mici li se interzice să participe la activităţile 
extracurriculare, chiar dacă sunt sportivi (de exemplu) și chiar dacă 
activitatea suplimentară este unul dintre puţinele lucruri care le plac la școală. 

Aceasta nu este o pedeapsă; în minţile educatorilor, aceasta reprezintă o 
soluție menită să-i ajute pe acești elevi mai slabi. Distragerile trebuie 
eliminate. Elevul are nevoie de tot timpul disponibil pentru a se concentra (de 
exemplu) asupra matematicii sau asupra științei și nu trebuie să-și irosească 
timpul în clubul de fotografie, pe terenul de hochei sau în orchestra școlii. 
Atunci când forțezi atenţia cuiva, apare adesea un beneficiu pe termen scurt 
— în acel interval în care persoana se conformează noilor restricții. Dar, în 

general, acest beneficiu nu durează. Elevul, mai devreme sau mai târziu, 
interiorizează adevăratul mesaj: „Este ceva în neregulă cu mine“. Una dintre 
puţinele legături pe care le are elevul cu școala este întreruptă. Rezultatul este 
adesea fie o rebeliune, fie o acceptare pasiv-agresivă, fie sentimentul de a fi 
marginalizat și izolat (care poate chiar să ducă la violenţă). 

Diagrama următoare, a comportamentului-în-timp, ilustrează impactul 
tiparelor de transfer al poverii. Efortul și investițiile pentru soluţiile rapide 
cresc tot mai mult. Simptomul problematic (performanța măsurabilă) 
oscilează — îmbunătăţindu-se din când în când pentru perioade scurte de 
timp, dar înregistrând o deteriorare generală graduală. Iar aptitudinile de 
bază ale școlii se erodează în timp. 

„Învăţam cum să joc în echipă“, ne-a spus un elev aflat în această situaţie. 
„În echipa de hochei, am găsit în sfârșit ceva care-mi plăcea la școală și 
începeam să comunic mai bine cu profesorii. Acum, după asta, de ce ar trebui 
să mă mai deranjez măcar?“ 


Eforturile pentru găsirea 
de soluţii rapide 


Performanţele 
măsurabile 
ale elevilor 


Capacitatea pentru găsirea 
unor soluții de profunzime 


Timp 


O soluţie mai fundamentală ar fi implicat o analiză detaliată a motivelor 
problemelor fiecărui elev. După o analiză atentă, ar putea reieși faptul că 
elevul are nevoie de meditații sau de o evaluare, pentru a identifica 
eventualele disfuncţii, ca dislexia sau tulburarea deficitului de atenţie. Sau 
poate că va fi necesară implicarea tuturor copiilor din echipă pentru a se ajuta 
reciproc în dobândirea de competenţe la limba maternă sau la matematică, 
pentru binele echipei ca întreg. 

Un alt exemplu des întâlnit al erodării scopurilor apare după ce o școală 
tocmai a statuat principiul conform căruia „toți copiii pot învăţa“. După câteva 
luni de entuziasm, devine evident cât de dificilă va fi implementarea acestui 
principiu (sau cât de importantă va fi schimbarea de atitudine pe care o va 

necesita). Treptat, fără multă pompă, aspiraţiile școlii se schimbă. Principiul 
este reformulat: „Majoritatea copiilor vor avea ocazii favorabile“; apoi devine: 
„Noi pregătim copiii pentru piața muncii“. În cele din urmă, școala se întoarce 
de-acolo de unde a pornit când a lansat generoasa inițiativă. 


Strategii pentru situaţia de transfer al poverii 


Dacă simţi că te afli într-o structură a mutării-poverii sau în una dintre 
variantele acesteia, începe prin a încerca să înţelegi mai bine situaţia. Care 
este simptomul problemei pe care ai încercat să-l repari? Ce soluţie rapidă te-a 
tentat? Care au fost (sau ar putea fi) rezultatele neașteptate și cum ar afecta 
acestea sursa originală sau cauza principală a problemei? 

Apoi urmează saltul: Ce rezolvări alternative ai putea încerca dacă nu ar fi 
disponibilă calea soluţiei rapide? În ce fel ar putea aceste inițiative de 
profunzime să rezolve cauzele problemei? De ce tipuri de investiţii și de ce 
perioadă de timp ar fi nevoie pentru a face ca aceste măsuri să funcţioneze cu 
adevărat? Cum ai putea susține acele investiţii? 

Există tentaţia de a presupune că soluţia ta preferată, oricare ar fi ea, este 
soluţia de profunzime. Profesorii ar putea vedea o anumită soluţie ca fiind una 
„de profunzime“, în timp ce părinţii ar putea vedea o alta, iar administratorii o 
a treia. De aceea este important să discutaţi despre situaţie în echipe care să-i 
includă pe toţi cei afectaţi de problemă (poate și pe elevi) și să vă suspendaţi 
prejudecățile despre cum arată soluţia cea mai bună. 

Atunci când simţiţi că aţi ajuns la o apreciere comună a diferenţelor dintre 
soluţiile pe termen lung și cele pe termen scurt, insistaţi asupra soluţiei pe 
termen lung. Dacă este posibil, provocaţi-vă un „sevraj“, pentru a scăpa de 
dependența de soluţii pe termen scurt. Vedeţi ce se întâmplă atunci. Dacă 
trebuie să amelioraţi un simptom problematic printr-o soluţie rapidă, faceţi 
acest lucru cu moderație. Rămâneţi conștienți de scopul vostru principal: cel 
de a vă face timp pentru a lucra asupra soluţiei de profunzime. Uneori sunt 
disponibile soluţii pe termen scurt care vă vor ajuta să vă îndreptaţi spre o 
concentrare pe termen lung. De exemplu, unele forme ale „predării pentru 
examen“ ar putea fi proiectate ca aspecte ale programei educaţionale care 
pavează, de asemenea, calea spre investiții pe termen lung în educarea 
elevilor. 


5. Marele joc din liceu 
Nathan Dutton, Rick Quantz, Nolan Dutton 


Multor adulți ar putea să li se pară că elevii de liceu nu au o aplecare 
serioasă spre școală, dar poate că aceasta se datorează faptului că atenţia lor 
este consumată de două sisteme de presiune simultane — infinit de presante și 
infinit de enervante. În primul rând, ei trebuie să insiste în mod constant pentru 
performanţă în sala de clasă și la teste. În al doilea rând, ei sunt prinși într-un 
joc social. Cărţile, filmele și serialele televizate populare despre școală din toate 
deceniile — începând cu Proscrișii (S.E. Hinton), continuând cu Fete rele (Tina 

Fey) sau cu seria Harry Potter (J.K. Rowling) și până la serialul televizat Glee — 
pun aceste jocuri în centrul poveștii. Oamenii poartă cu ei cicatricile acestor 
jocuri ani de zile, poate chiar toată viaţa. Dar puţini oameni le văd așa cum le 
percep copiii prinși în ele. 

Acest articol a pornit din momentul când câţiva adolescenți pe care îi 
cunoșteam (fiii coautoarei Janis Dutton și fiul colaboratoarei Betty Quantz, care 
acum sunt adulţi) ne-au arătat harta secretă pe care au făcut-o pentru marele 
joc al vieții școlare. Noi credem că hărți similare (cu variaţii) pot fi desenate 
aproape în fiecare școală din lume. 

Un aspect fascinant al acestei povești este modul în care rezonează cu 
„demnitatea copilului“ — adolescenţii își creează singuri diversitatea și 
individualitatea pe care nu le-o oferă școlile. 


Dacă experienţa ta din liceu este ca a noastră, îţi aloci câte șapte ore pe zi 
la școală. Pauza de prânz de jumătate de oră și restul timpului petrecut cu 
prietenii ar putea fi într-o competiţie pentru cele mai antrenante momente din 
punct de vedere intelectual, în ciuda celor mai bune intenţii ale profesorilor 
noștri. Celelalte șase-ore-și-jumătate, din sala de clasă sau din afara ei, sunt 
petrecute muncind din răsputeri — încercând să-ți găsești un iubit sau o 
iubită, flirtând, infirmând zvonurile despre tine, lansând zvonuri despre alţii 
și toate celelalte lucruri pe care le faci pentru a supravieţui în liceu. Marele joc 
din liceu își are rădăcinile în ritualurile de împerechere ale adulților și în 
reproducerea socială a ierarhiei claselor. Într-o măsură pe care puţini părinţi, 
profesori sau administratori o admit, jocul îți determină succesul în școală. 
Părinţii, profesorii și administratorii pot afirma că fiecare elev are aceleași 
oportunităţi sau joacă după aceleași reguli, dar de fapt nu e așa. Adulții și-ar 
putea imagina despre sine că nu fac decât să ne implice în procesul 
educațional, dar nu e așa. Adulții din sistem conspiră de fapt la stabilirea 
regulilor ascunse; iar practicile din acest sistem oglindesc jocul pe care îl 
inițiază și ei în „lumea reală“. 

Nu este chiar un joc, cel puţin nu în sensul că oamenii pot pur și simplu să 
aleagă să-l joace, cum s-ar putea așeza să joace Monopoly. Acesta este invizibil 
pentru majoritatea oamenilor, iar cei mai mulţi nici măcar nu recunosc 
măsura în care acesta le influențează alegerile și le controlează 
comportamentul. Și pentru noi a fost destul de invizibil până într-o noapte 
când am dormit mai mulți acasă la un coleg. Vorbeam despre diferite grupuri 
și găști de la școală. Multe familii locuiesc în orășelul nostru de foarte mult 
timp, iar unii dintre noi am fost colegi încă de la grădiniță, dacă nu de la creșă. 
Unele grupuri de prieteni au rămas intacte de-a lungul anilor, dar multe s-au 
schimbat în timpul școlii generale, iar până au ajuns la liceu, unii oameni care 
erau prieteni în clasa a treia nici nu-și mai recunosc existenţa unii altora. În 
jurul orei 3 în acea noapte, dintr-un oarecare motiv, am decis să facem o hartă 
a grupurilor sociale din școală. 

Am discutat despre modul în care media portretiza adolescenţii ca 
formând găști cu distincţii și separări clar stabilite. Noi simțeam că separările 

nu erau chiar atât de clare, iar limitele erau difuze, foarte asemănătoare unui 
spectru. Am început să cartografiem interesele și valorile opuse și le-am 
desenat asemănător punctelor cardinale de pe o busolă. Nici nu ne-am gândit 
la o ierarhie socială. La fel ca majoritatea adolescenților, aveam puţine lucruri 
bune de spus despre oricine care nu se afla în cameră în acel moment. Și deși 
am folosit probabil o varietate de termeni pentru a descrie grupurile în timpul 
cartografierii, la sfârșit am rămas cu numele pe care tindeau să și le dea 
grupurile singure pe atunci: „cool“, „șmecheri“, „țărani“ și „ciudaţi“. Știm că 
pentru unii oameni aceste nume ar putea fi ofensatoare, dar noi credem că 
oamenii ar trebui să aibă dreptul să-și aleagă singuri numele. Cei din alte școli, 
cu populaţii diferite, ar putea acorda etichete diferite pentru poziţii diferite. 
(Unele școli ar putea avea un cadran pentru „sportivi“ și niciunul pentru 
„ţărani“.) 

La fel cum majoritatea punctelor de pe o hartă nu au aliniere perfectă 
către nord sau sud, nici oamenii nu sunt sută la sută „cool“ sau „ciudaţi.“ 
Aproape orice elev s-ar potrivi undeva în jurul acestui cerc. Majoritatea 
oamenilor nu ar gravita spre polii absoluţi (cool, ciudaţi, șmecheri și ţărani), ci 
undeva între aceștia. Noi și prietenii noștri, de exemplu, eram prin cadranul 
cool-ciudaţi. Noi știam foarte puţine lucruri despre șmecherii/țăranii din 
partea opusă. Iar harta noastră reprezenta cu siguranță punctul de vedere al 
unor băieţi; un grup de fete ar fi putut desena o aranjare foarte diferită. Dar 
noi bănuim că în fiecare liceu sunt circumstanţe similare. 

Lucrând la hartă, am trăit unul dintre acele momente antrenante din 
punct de vedere intelectual pentru grupul de prieteni, iar implicaţiile hărții 
noastre au devenit imediat evidente. Deși inițial nu discutaserăm despre o 
ierarhie, aceasta s-a profilat. Elita era în vârf, iar dedesubt era o cultură a 
„subclaselor“ inspirată de clasele sociale. Cadranele reprezentau idealurile pe 
care le imitam cu toţii, nu neapărat identitățile noastre reale. Mulţi dintre cei 
din grupul de elevi „cool“ imitau un stil de viață mai bogat decât cel pe care îl 
aveau în realitate. Cei din grupul „șmecherașilor“ imitau statutul băieţilor de 
cartier, simulau o viaţă săracă și rebelă, deși proveneau din nivelul superior al 
clasei de mijloc din cartierele selecte. Statutul social real sau rasa unei 
persoane, cel puțin în școala noastră, avea foarte puţin de-a face cu aceste 
identități sociale asumate. 

Am arătat graficul celor de la școală cu câteva ocazii — în timpul unei ore 
de franceză, de exemplu, sau atunci când ne vizitau prietenii. Mulţi au fost de 
acord cu graficul în general, dar apoi ne-au cerut să-i poziționăm pe acea 
hartă. Unii au fost foarte insultați de modul în care i-am așezat. Am descoperit 
că cei „cool“, în general, nu se identificau ca făcând parte din acel grup. Ei 
spuneau: „Sunt doar un simplu om“. Dar cereţi oricui să numească un 
membru tipic al grupului de tocilari și veţi vedea cum toți vor arăta cu degetul 
spre acel „simplu om“. 

Cei din grupul „cool“ sunt cei mai de succes jucători în marele joc din liceu 
și totuși e greu de vorbit cu ei despre acest lucru. Ei au practicat jocul atât de 

ferm și pentru atât de mult timp, încât privilegiile de care beneficiază și 
capitalul lor cultural este invizibil pentru ei, la fel cum este și pentru grupurile 
dominante din jocul social de pe o scară mai largă. 

Acestea sunt regulile nescrise ale jocului din școala noastră — și probabil 
din orice școală generală publică din SUA (dacă nu și din lume). 


Regula 1: Rezistenţa este inutilă! 


Jocul reprezintă experienţa împărtășită de toată școala. Atunci când faci 
parte din ea, aceasta reprezintă totul. Este modul de a supraviețui. Odată ce ţi- 
ai găsit locul, presiunea de a te adapta acolo este copleșitoare; modul în care te 
îmbraci, te comporți și te miști este determinat de grupul tău social. Nu te 
alături unui grup după felul în care arăţi. Arăţi așa cum arăţi datorită grupului 
căruia i te alături. Îţi poţi da seama unde sunt poziţionaţi copiii în acest cerc 
după tunsorile lor, pentru că ei se tund pe baza modului de înfățișare impus 
de grupul lor. Dacă încetezi nu te mai porți sau nu te mai îmbraci „ca lumea“, 
grupul tău reacționează. „Amărâtule, pleacă de aici.“ Și trebuie să-ţi găsești alt 
loc. Acesta este unul dintre motivele pentru care jocul consumă atât de multă 
energie, pentru că modul în care trebuie să arăţi și să te comporți este în 
continuă schimbare. 

Unul dintre prietenii noștri era furios pe noi pentru că i-am spus despre 
acest joc. „Mă simt ca personajele din filmul Matrix. Odată ce ieși din matrice 
și înţelegi modul în care aceasta controlează tot ceea ce faci, nu te mai poţi 
întoarce. Acum joc acest joc, pentru că, dacă nu l-aș juca, aș muri de 
plictiseală.“ 

Jocul nu este chiar știinţifico-fantastic, dar la fel ca „borgii“, rasa 
extraterestră din seria Star Trek: Genereaţia următoare, jocul va încerca să-ţi 
uniformizeze felul de a fi. Rezistența nu este neapărat zadarnică (după cum 
spun și borgii), dar, dacă încerci să-i reziști, vei avea de suferit. 


Regula 2: Dacă vrei să ai o viaţă amoroasă, trebuie să joci 


Jocul acesta este de fapt un ritual de împerechere și îți controlează viața 
socială. Dacă optezi să ieși din joc (sau ești exclus din joc), nu mai faci parte 
din structura socială a școlii. „Nu vreau să practic acest joc în mod serios“, a 
spus odată un prieten de-al nostru. „Din acest motiv nu mi-am găsit iubite.“ 
Oamenii care nu au o viață amoroasă convenţională — cum sunt mulţi tocilari, 
copii homosexuali și elevi din sistemul de educaţie specială — nu au un loc în 
acest cerc. Ei nu iau parte la joc. 


Regula 3: Ești precum cei cu care te însoțești 


Locul tău în cerc nu este determinat de modul în care te îmbraci, de modul 
în care te comporți sau de modul în care gândești. Toate acestea sunt 
determinate de fapt de locul tău în cerc. Locul tău depinde de oamenii cu care 
te asociezi. De exemplu, ai putea să nu fii plăcut deloc, dar dacă cel mai bun 
prieten al tău este Joe „Cool“ Smith, oamenii vor spune: „E un dobitoc, dar e 
cool. Are prieteni trendy.“ În mod similar, am auzit copii spunând: „Mi-ar 
plăcea să fiu în grupul cool, dar nu-mi place de niciunul dintre ei, așa că sunt 

în grupul ciudaţilor.“ 


Elevii „cool“ 
Sporturi selecte. 
Cluburi private. 


Cadranul țăranilor „cool” 

Majoritatea sportivilor 
din echipa școlii, mai 
ales din cea de fotbal 


Magazine de tipul Abercrombie 
& Fitch, Gap. 
Regi și regine ai balului. 
Parte din Consiliul Elevilor; apar 


Cadranul ciudaților „cool” 
Majoritatea șefilor de 
promoție. 
Jucătorii de tenis; 
maratoniștii. 
Orchestra școlii și membrii 
formațiilor muzicale. 


american. în anuarul școlii. Nefumătorii. 
Majoritatea jucătorilor de Muzica din Top 40. Britney Spears, 
baseball și softball (din Ricky Martin. 
acest motiv ciudații nu Will Smith (Salvaţi de clopoțel). 
joacă baseball, chiar Majoritatea personajelor din filmul „RN 
dacă le place jocul). Liceenele din Beverly Hills (inclusiv Ciudaţii 


Buffy, spaima vampirilor. Murray, un membru al elitei cool Curajul de a fi altfel... dar la fel 


Ţăranii 

Cizme de cowboy, blugi foarte, 
foarte strâmți. 

Conservatori religioși. 

Garth Brooks, Shania Twain. 

Conduc camionete. 

Învingătorii — filmul 
adolescenților „țărani” din 


care se preface în „șmecheraș"). 
Absorb „atitudinile cool” din restul 
cercului. 


în interiorul grupului. 
Pasionaţi de jocuri video și de 
societate. 
Toleranți față de ambiguitatea 
sexuală și homosexualitate. 
Muzică alternativă: Pink Floyd, 
Grateful Dead, Phish. 
Vioară, violoncel, chitară. 
Skateboarderul din Clueless. 
Bicicliștii. 


$mecherii de gașcă 
Joc de baschet neorganizat. 
Murray din Liceenele din 
Beverly Hills era un 
membru al grupului „cool” 
care se prefăcea că este un 
„Șmecheraș". 
În școala noastră rurală din 
Vestul Mijlociu, aceștia 
sunt în general copii albi 


toate timpurile. 
Singurul grup din școala noastră 
fără elevi de culoare. 


Mult mai respectaţi în ultimii ani. 
Idealism; drepturi legate de 
proprietatea comună. 


Cadranul ciudaţilor „șmecheri“ 
Oameni care nu au atins niciodată 
în viață un echipament sportiv. 
Goth. Grunge. 
A treia fată din Liceenele din 


Cadranul țăranilor 
„Şmecheri“ 
Fumători. 
Nu știm foarte multe 
lucruri despre acest 


cadran (pentru care imită cultura populară Beveriy Fila. . 
că noi suntem în rap din orașe. Vampirii din Buffy, spaima 
partea opusă). Rap, R&B. vampirilor. 


Cum ajungi să umbli cu oamenii dintr-o parte a cercului și nu cu cei din 
cealaltă parte? Acest lucru depinde, în parte, de cei cu care ai crescut. Marea 
tranziţie apare în școala generală, când ești aruncat în aer între copiii veniţi 
din diferite școli primare. Nu mai ai un grup definit de clasa în care ești, așa că 
nu mai ai un loc evident în care să te potrivești. Cauţi apoi să vezi care sunt 
categoriile din liceu. Ca boboc de liceu, începi să-ți însușești câte puţin din 
identitatea ta: unii sunt „boboci ciudaţi“, alţii „boboci ţărănoi“. Printr-un 
proces lent de-a lungul clasei a noua, ajungi să-ţi ocupi locul tău din cerc. 
Ajungi să simţi multă loialitate pentru grupul tău, chiar dacă nu-ți place jocul, 
pentru că ţi-ai ales locul alegându-ţi prietenii sau alegându-te ei pe tine. Unii 
colegi vor să adere la grupul „cool“, dar nu intră niciodată cu adevărat în 
această categorie, pentru că cei „cool“ se aleg unii pe alţii. A face parte din elita 
„cool“ înseamnă, în SUA, mai mult decât a avea un card de fidelitate la 
magazinul de haine Abercrombie & Fitch. La fel ca apartenenţa la orice grup, a 
fi „cool“ este un comportament învăţat, asimilat în cursul întregii vieţi. Deși s- 

ar putea să nu-ţi placă acest lucru, și părinţii tăi au făcut parte din același 
grup. 
Regula 4: Inteligența și abilitățile nu contează 


Cercul nu scoate deloc în evidenţă creierul sau abilitățile academice — sau, 
dacă tot veni vorba, orice fel de talent. Întâmplarea face ca, majoritatea 
membrilor din National Honor Society (Societatea Naţională de Onoare) din 
școala noastră fac parte din elită. Dar asta nu înseamnă că cei din elită sunt 
mai deștepţi; doar că pentru ei este mai ușor să aibă succes. În școala noastră, 
pentru a intra în NHS, trebuie să depui o cerere și să fii selectat de o comisie 
formată din profesori; rezultatul acestui proces îi favorizează pe cei din elită. 
Sunt oameni foarte deștepţi și talentaţi peste tot în cerc, iar cei care au cele 
mai înalte performanţe academice, adesea nu sunt chiar atât de deștepţi din 
multe alte puncte de vedere. Inteligența poate face jocul mai ușor de jucat, dar 
jocul nu recompensează inteligența în sine. De fapt, abilitatea de gândire 
critică ar putea lucra împotriva ta. 

Unii dintre oamenii care au devenit G sunt atât de deștepţi, încât școala nu 
știe ce să facă cu ei. Ei și prietenii lor gravitează spre fund ca un act de 
rezistență. Noi cunoaștem un copil dintr-o gașcă care a fost finalist la National 
Merit (Meritul Naţional). Orice universitate l-ar fi admis; avea burse care îl 
așteptau. Dar el s-a lăsat de școală înainte de absolvire. A încetat să-și mai facă 
temele pentru acasă, fiindcă și-a dat seama de absurditatea muncii în van, 
ceea ce și sunt majoritatea temelor pentru acasă. Unii profesori l-au ridiculizat 
în timpul orelor pentru acest lucru. Iar el și-a pierdut interesul. 


Regula 5: Opusurile nu se atrag 


Oriunde te-ai afla în cerc, un lucru este sigur: cu cât mai aproape este o 
persoană de partea opusă a cercului, cu atât mai puţin știi sau vrei să știi 
despre acea persoană. Din tot liceul nostru, nu știm de vreo relaţie dintre un 
băiat și o fată din părți opuse ale cercului. (Filmul Grease ilustrează o poveste 
de dragoste între elită și G. La fel și Pretty Woman. Drăguţe basme.) Masacrul 
din anul 1999 de la liceul Columbine (o școală cu o populaţie de elevi similară 
cu a noastră) poate fi reprezentat sub forma următoare: doi copii din cadranul 
ciudaţi-șmecheri încearcă să-și atace dușmanii din partea opusă a cercului, 
care i-au batjocorit făcându-i „poponari“. (Țăranilor „cool“ le este frică de 
homosexualitate și detestă cel mai mai mult să li se pună o astfel de etichetă.) 

Noi (autorii acestui articol) ne poziţionăm în cadranul de sus din dreapta. 
Noi știm că nu-i înţelegem pe oamenii de jos din stânga, din cadranul ţăranilor 
„șmecheri“, iar ei nu ne înţeleg pe noi. I-am auzit pe unii dintre ei referindu-se 
la noi trei ca fiind „cei mai veroși din gașca cool“, ceea ce ilustrează cât de 
invizibili suntem noi pentru ei. Sunt foarte multe incongruenţe sociale care ne 
disting pe noi, „ciudaţii cool“ de cei mai cool dintre cool. Noi cunoaștem 
îndeaproape prin ce ne diferențiem de adevărații „cool“, dar ne lipsesc o 
mulțime de repere care ne-ar ajuta să înțelegem nuanțele părții ocupate de 
țăranii „șmecheri“ din acest întreg. Și ei sunt la fel de invizibili pentru noi cum 

suntem și noi pentru ei. 


Regula 6: Pentru a câștiga puncte, trebuie să le iei de la alţii 


Pentru a avea un statut din ce în ce mai înalt în cadrul grupului tău, 
trebuie să fii cel mai cool dintre cei cool, cel mai ţărănoi dintre „ţărani“, 
ciudatul pe care îl admiră toţi ceilalți ciudaţi și așa mai departe. Acest joc 
devine din ce în ce mai dur cu fiecare an. Unii dintre noi, cei din cercul de 
„ciudaţi cool“, au simţit o presiune din ce în ce mai mare pentru a nu se mai 
asocia cu K., un tip mai tocilar care nu face parte din cerc. Nu a spus nimeni 
explicit că ne-am pierde statutul dacă am sta cu K.; presiunea putea fi doar în 
imaginația noastră. Dar noi o simțeam ca fiind reală. 

S-ar putea să începi să simţi că dacă te abaţi o singură dată, îţi vei pierde 
poziția pentru totdeauna. Mai există un sentiment ciudat, mai ales printre 
elevii „cool“, că nu poţi înainta cu adevărat dacă nu distrugi pe altcineva în 
acest demers. Cei care se află în fruntea jocului îi hărțuiesc pe cei care iau note 
mai bune sau primesc mai multă recunoaștere în timpul orelor. Lor nu le 
place să împartă puterea. 


Regula 7: Jocul determină rezultatele tale școlare 


Jocul determină tot felul de aspecte din viața socială a unui elev, dar este 
strâns legat și de succesul școlar. Profesorii sau administratorii ar putea să nu 
fie conștienți de acest lucru, dar ei folosesc jocul ca pe un ghid care să-i ajute 
în toate aspectele, de la note până la disciplinare, favorizând unii elevi datorită 
grupului în care se află și căutând scuze pentru a exmatricula membrii 
grupurilor mai puţin apreciate. Desigur, îi poţi întreba pe profesori dacă sunt 
influenţaţi de statutul social al elevilor lor și vor crede că această idee este 
absurdă; jocul este la fel de invizibil pentru ei cum este și pentru elevi. 
Adevărul este că profesorii și administratorii nu doar că lasă grupul unui elev 
să-i conducă acţiunile, ci și încurajează și susțin în mod inconștient jocul prin 
politicile școlii și prin interacţiunile informale cu elevii. 

Structura oficială de putere a școlii gravitează în jurul celor „cool“. Ei se 
nasc cu acţiuni la diverse grupuri și complexe imobiliare, iar școala le oferă 
casele și hotelurile. Administratorii îi favorizează mai mult decât pe ceilalți 
elevi. Consiliul elevilor este un concurs de popularitate al celor cool. Sporturile 
practicate de ei domină bugetul și orarele școlii. Elevii „cool“ primesc 
majoritatea laudelor publice din partea profesorilor și a administratorilor și 
toată lumea știe cine sunt aceștia. Școala există, într-o oarecare măsură, pentru 
a le acorda o importanţă de care membrii din celelalte grupuri nu se bucură. 
Lor li se trec cu vederea multe lucruri; ei dețin toate cărţile norocoase, de tipul 
cărții „leși din închisoare“ de la jocul Monopoly. Astfel, școlile, profesorii și 
administratorii susțin reproducerea și menţinerea ierarhiei din clasă sau din 
grup. 

Regula 8: Jocul nu se termină niciodată, deci nimeni nu este 
câștigător 

Când ne-am dat seama de existenţa acestui joc pentru prima dată, l-am 

privit ca pe un fenomen care se termină odată cu liceul. Dar am început să 
înțelegem că jocul nu se termină niciodată, ci doar își schimbă forma. Când 
ajung în ultimul an de liceu, mulți elevi au văzut deja jocul și încearcă să se 
distanțeze de el. Aceasta este una dintre cauzele maladiei numite 
„absolventism.“ Dar majoritatea acelor absolvenţi văd doar stratul exterior al 
jocului, așa cum am făcut și noi la început. Deși este posibil ca ei să nu-și fi dat 
seama că există un joc, ei știu că regulile cu care se simțeau confortabil se vor 
schimba. Doi dintre noi suntem acum la facultate și știm că în noile noastre 
școli este un joc similar, dar încă nu am fost capabili să-l identificăm. Unul 
dintre motive este că facultatea pe care o alegem este un proces de 
autorepartizare în cadranul tău, așa că, deși regulile sunt aceleași, lanţul trofic 
este mai puţin evident. Cei care sunt diferiţi ar putea fi și mai greu de observat 
atunci când părăsim școala și intrăm în „lumea reală“ care a creat lumile 
noastre mai mici. Regulile care ţin de gen, rasă și clasă socială ne vor fi destul 
de familiare până atunci. Până și alegerile naţionale, în definitiv, sunt doar un 
concurs de popularitate al elitelor. 

Noi continuăm să împărtășim cu oamenii harta și regulile jocului. Aparent, 
cu cât mai mult te îndepărtezi de liceu, cu atât mai universal pare jocul, pentru 
că adulţii au avut timp să se gândească la experiențele lor din trecut. 
Oamenilor abia ieșiți din liceu sau celor care lucrează în școli le este mai dificil 
să se vadă pe ei înșiși sau spun: „Chestia asta este adevărată pentru școlile 
acelea, dar nu pentru a noastră“. Ironia fundamentală este că jocul îi 
împiedică pe elevi să înveţe și să-și atingă întregul potenţial, iar oamenii din 
interiorul lui ar trebui să fie primii care să-i reziste, pentru că după acest tip 
de reguli nu câștigă nimeni. 


Marele joc din școala ta 
Nelda Cambron-McCabe și Janis Dutton 


Scopul: Explorarea modelelor mentale care ar putea clasifica în mod rigid elevii sau le-ar 
putea limita potenţialul în școala în care predai; examinarea modurilor în care ar putea fi 
creată o cultură mai primitoare care să susțină toți elevii. 

Mediu: Mese pentru grupuri mici, între patru și șase oameni. 

Timp: O oră și jumătate. Participanţii trebuie să citească articolul „Marele joc din liceu“ 
dinainte sau la începutul sesiunii. 

Noi am folosit „Marele joc din liceu“ ca pe un instrument eficient pentru a 

genera conversații de grup despre practicle școlare care ar putea fi în 


detrimentul educării cât mai multor elevi. 


Pasul 1: Întrebări de început 
În grupuri mici, răspundeţi următoarelor întrebări (în jur de patruzeci și 
cinci de minute): 

1. Care sunt caracteristicile culturii copiilor în școala voastră. Cum sunt 
poziționate diferite subgrupuri de elevi? Cum se văd ei înșiși? Cum îi văd 
alții? 

2. Ce scări ale inferenţelor pot fi desenate pe baza modului prin care este văzut 
fiecare grup? (Vezi „scara inferenţelor“ în Partea a II-a, cap. 4.) 

3. Care sunt implicaţiile poveștii fiecărui subgrup pentru învăţarea elevilor? 

4. Care sunt modele mentale predominante care orientează acest sistem? 

5. Care sunt similarităţile cu propriile voastre experienţe ca elevi de liceu? 
Care a fost impactul asupra vieţii voastre? (Educatorii își amintesc adesea 
experiențele lor personale cu „marele joc“ din liceu. Poveștile lor 
demonstrează influența de lungă durată a categorisirilor.) 

6. Povestea (structura sistemului) care operează în această școală se aseamănă 
cu vreun arhetip sistemic? (Despre „arhetipurile sistemice“, v. Partea a II-a, 
cap. 6.) 

7. Identificaţi câteva pârghii de schimbare a interacțiunilor, a angajamentului 
și a comunicării din sălile de clasă. Cum puteţi asculta și recunoaște mai 
multe voci ale elevilor din cadrul școlii? 


În mod inevitabil, în fiecare școală unele subgrupuri sunt tratate cu mai 
multă bunăvoință și înţelegere decât altele. Aceste întrebări reflexive îi pot 
ajuta pe educatori să devină mai conștienți de propriul lor rol în perpetuarea 
acestor practici și de modurile în care i-ar putea susține pe elevii care nu se 
potrivesc cu modelul mental al elevului ideal. 


Pasul 2: Discutaţi în grupul extins 


Invită fiecare grup să-și descrie perspectiva asupra culturii tinerilor din 
această școală și asupra modelelor mentale care o conduc. 


Pasul 3: Pașii următori în grupuri mici 
Cere fiecărui grup să-și clarifice și să-și sumarizeze propunerea de creare a 
unei culturi mai incluzive pentru toţi elevii și apoi s-o prezinte pe scurt în 


grupul extins. Aceste sugestii pot fi folosite mai târziu pentru a proiecta 
planuri specifice pentru comunitatea școlară. 
Alte opţiuni pentru exerciţii în echipă 
Consilierii școlari pot folosi „Marele joc din liceu“ cu grupuri mici de elevi 
pentru a-i ajuta să descrie și să înţeleagă sistemul social din școala lor. 
Educatorii pot realiza o sesiune similară pentru a-și examina propriul 
sistem social. De exemplu: Cum se încadrează în acest model diferite grupuri 
de profesori (cum ar fi profesorii de la anumite materii sau de la anumite 
clase)? Cine primește cea mai multă sau cea mai puţină atenţie în școală? 
Liderii școlari pot aplica acest model și în sistemul mai extins din jurul lor. 
Căror părinți sau membri ai comunităţii le acordă cea mai mare atenţie 
consiliul de administraţie al școlii? 


6. Forumul pentru Leadershipul Tinerilor 
Joyce Bisso 

De câteva ori pe parcursul acestei cărți, am vorbit despre importanța 
dezvoltării proceselor de învățare comună, în care copiii și tinerii să joace un rol 
constructiv în procesul de învăţare la care participă școlile și comunitățile. Joyce 
Bisso17! descrie un asemenea proces de învăţare, dezvoltat pe timpul mandatului 

său de directoare a liceului George W. Hewlett din Woodmere, New York. Ea le-a 
oferit elevilor capacitatea de a inova și de a participa la deciziile luate atât la 
nivelul școlii, cât și al comunităţii. (Vezi și Partea a XVI-a, cap. 8; Partea a XII-a, 
cap. 5.) 


La mijlocul anilor 2000, am început să folosesc învăţarea organizaţională și 
instrumentele gândirii sistemice în calitate de membru al echipei de 
leadership a reţelei regionale de școli. Acest lucru m-a determinat să integrez 
concepțiile și instrumentele în demersurile mele cotidiene privind conducerea 
școlii. Pe măsură ce vedeam reacțiile adulţilor, mi-am dat seama de potenţialul 
pe care l-ar putea avea această abordare și în educarea elevilor de liceu. 
Așadar, în noiembrie 2005, eu și Les Omotani am iniţiat primul Forum pentru 
Leadershipul Tinerilor (Youth Leadership Forum — YLF) din liceul George W. 
Hewlett. 

Forumul se află acum în al șaptelea an. Cu Tom Russo, actualul director al 
liceului, acesta continuă să se dezvolte și să implice tinerii în dezbaterile din 
sistemul școlar și comunitate. La fiecare sesiune participă între 50 și 100 de 
elevi și aproximativ doisprezece adulţi; scopul este ca participanţii să asculte 
toate opiniile și să se implice în conversații politicoase și cu miez. Noi am pus 
la punct și „Regulile YLF pentru implicarea tinerilor“, despre care discutăm în 
majoritatea sesiunilor pentru a rămâne conștienți de angajamentul nostru față 
de tot ce ține de ascultare, informare și respect. 


Regulile YLF pentru implicarea tinerilor 


e Liderii ascultă. Nu e ușor să te implici în ascultarea activă. Este nevoie de exercițiu. 

e Informarea înseamnă întrebări în loc de opinii și de susținerea propriei poziţii. 

e A ornamenta discursul înseamnă a îmbogăți (și nu a minimaliza) percepțiile și ideile altora. 

e Respectul faţă de ceilalți comunică faptul că în centrul conversaţiei se află idei, nu persoane. 

e Demonstrarea grijii și a empatiei face conversaţia mai ușoară și mai puţin amenințătoare. 
Liderii îi fac pe oameni să se simtă în siguranţă să-și exprime ideile. 

e Încercarea de a înţelege necesită răbdare, informare, respect și interes autentic. 


Când am proiectat YLF, le-am cerut consilierilor și profesorilor să propună 
elevi reprezentativi pentru diversitatea populaţiei școlii. Ne doream să avem 
mai mult decât acei lideri ai elevilor pe care profesorii de obicei îi admirau. 
Din lista de nominalizări, am selectat douăzeci și cinci de elevi din fiecare 
clasă (între a noua și a douăsprezecea), aleși pentru a reprezenta toate 
categoriile: performanţe școlare, sport, cluburi, etnie, limbă și interese 
extracurriculare. Pentru ca YFL să aibă succes, aveam nevoie de un microcosm 
al populaţiei de elevi. 

YFL se întrunește de-a lungul unui an în patru sau cinci ședințe de câte o zi 
(programate vinerea). Aceste sesiuni sunt construite în jurul celor cinci 
discipline și al conceptului de lider aflat în slujba comunităţii. Elevii și adulţii 
învață despre informare și susținere și au la dispoziție mult timp pentru a 
practica împreună aceste abilități. Ei își creează propriile povești cu „scări ale 
inferenţelor“ survenite în vieţile lor personale și în experienţele școlare, 

descriind modelele mentale care blochează buna înţelegere a situaţiilor. Ei 
folosesc exerciţiul aisbergului pentru a identifica pârghiile de schimbare a 
sistemului. Limbajul sistemic pe care îl dobândesc le dă mai multă încredere 
să participe și la conversații pornite în alte contexte: despre durabilitate, 
despre probleme de mediu locale și globale, despre problemele culturii 
școlare, despre tehnologie, despre colaborarea între generații, despre cum ar 
trebui să fie transformat liceul, despre rolul privilegiat al tehnologiei 
educaționale, despre leadershipul elevilor în sistem și în comunitate și despre 
durabilitatea comunităţii. (Cf. Partea a II-a, cap. 6.) 

Pe lângă sesiunile formale ale YLF, elevii participă la o serie de proiecte 
conduse de elevi din comunitate. Ei aleg proiectele, colectează date, dezvoltă 
strategii și le implementează. Unul dintre demersuri a implicat proiectarea și 
vinderea sacoșelor reutilizabile pentru a reduce deșeurile de pungi de plastic. 
În cadrul altui proiect, elevii au „visat“ la liceul ideal și au influențat în mod 
direct dezvoltarea inițiativei noastre „un laptop pentru fiecare“, care a oferit 
câte un laptop fiecărui elev din liceu. Într-un al treilea proiect, realizat în 
colaborare cu Cornell Cooperative Extension, YLF a promovat o tarabă cu 
puieţi în cadrul Festivalului Recoltei din comunitate. „Simţim că, în calitate de 
grup, putem avea un impact asupra comunității noastre“, a spus un elev. „Noi 
suntem viitorul care poate schimba ceva.“ 

Un mod foarte bun de a începe prima ședință pe an din YLF este de a 
implica elevii într-o conversaţie despre cultura și despre practicile lor din 
școală. Noi folosim exercițiul „Marele joc din liceu“ (vezi mai sus). După ce 
toată lumea citește articolul dedicat acestui joc social, unii elevi spun de obicei 
că acesta nu este reprezentativ pentru liceul lor: „Noi nu avem acele grupuri 
sau orice fel de grupuri dacă tot veni vorba“. Dar alţii afirmă că, de fapt, noi 
avem grupuri și că grupurile de elevi dominante cred că experienţele lor 
reprezintă norma pentru toţi elevii. 

La un anumit nivel, mulţi elevi erau conștienți de faptul că aceste diferenţe 
există, dar ei nu au analizat ce înseamnă acest lucru din punct de vedere 
educațional și social pentru populaţia de elevi ca întreg. Când se implică în 
aceste conversații, elevii încep să-i „vadă“ pentru prima dată pe unii dintre 
ceilalți elevi. „Înainte de YFL“, a remarcat un elev, „vedeam copiii pe baza 
grupurilor din care făceau parte, ceea ce era un stereotip al felului în care 
credeam că sunt ei. Acum, că îi cunosc de la YLEF, acele bariere au fost 
depășite.“ 

Folosirea exerciţiului „Marele joc din liceu“ este riscantă din cauza 
potenţialului său de a genera exprimarea deschisă a emoțiilor puternice. 
Participanţii trebuie să-și dezvolte aptitudini de dialog și de cercetare atentă. 
Încrederea și consolidarea echipelor sunt prerechizite. Cu toate acestea, în 
experiența noastră, aceasta a fost cea mai captivantă și mai semnificativă 
experiență de învăţare inițiată pentru elevi și adulțiI?. 

Un element esenţial al YLF este crearea de oportunităţi pentru 
interacţiunile dintre participanţi. Elevii au idei și credințe puternice și au 

nevoie de spațiu pentru a încerca să le pună la lucru. Noi folosim numeroase 
structuri conversaţionale, precum discuţiile-mozaic, exercițiul World Caf6, 
plimbările prin galerii și proiectele de echipă, pentru a-i scoate pe elevi din 
zona de pasivitate. Elevii sunt de asemenea gazde pentru conversațiile la nivel 
de comunitate, care generează multă receptivitate și participare din partea 
părinților. 

Elevii ne-au spus că toate aceste experienţe le-au oferit încrederea de a-și 
exprima ideile atât în sala de clasă, cât și acasă, cu părinții și cu rudele lor. 
Această încredere nouă se extinde și în relaţiile cu profesorii. Un elev a 
remarcat: „Îmi place foarte mult că profesorii învață împreună cu elevii. 
Pentru prima dată, simțim că suntem la același nivel — toţi învățăceii la 
aceeași masă. Perspectivele profesorilor predomină la clasă. În cadrul YLEF, 
ideile noastre au aceeași valoare. Ei chiar ne ascultă; ne fac să simțim că 
opiniile noastre sunt justificate.“ 

Prin răspunsurile pe care le primim de la elevi după ce părăsesc liceul 
nostru, știm că YLF a fost unul dintre modurile semnificative prin care i-am 
ajutat să se vadă asumându-și roluri influente în modelarea viitorului. Suntem 
atât de dedicați acestei inițiative, încât anul acesta am format un YLF pentru 
elevii din școala generală, care s-au implicat cu mult entuziasm. Sistemul 
nostru școlar salută rolul său în pregătirea tinerilor pentru cerințele de 
leadership ale viitorului. Unul dintre elevii noștri ne-a reamintit pentru ce 
depunem această muncă: „Noi ne vedem ca fiind participanţi activi la 
schimbarea naţională și internaţională. Dacă nu ne ajută nimeni să ne gândim 
la noi ca la niște lideri, înseamnă că vorbim despre o oportunitate ratată“. 
Vocile și înțelepciunea elevilor — a celor care s-au confruntat din prima linie 
cu sistemul educaţional preuniversitar — sunt încurajatoare și necesare 
pentru ca efortul de transformare și optimizare să aibă succes. 


Variantă a exerciţiului „Marele joc din liceu“ 
Joyce Bisso 


Scopul: Exerciţiul „Marele joc din liceu“ ajută la a face vizibil ceea ce este foarte des ignorat de 
mulți dintre elevii noștri. 
Materiale: Alocaţi o culoare specifică fiecărei „reguli a jocului.“ 
Regulile Marelui Joc: Rezistenţa este inutilă. 
Dacă vrei să ai o viață amoroasă, trebuie să joci. 
Ești perceput în funcţie de colegii cu care umbli. 
Inteligența și abilitățile nu contează. 
Contrariile nu se atrag. 
Pentru a câștiga puncte, trebuie să le iei de la alții. 
Jocul determină rezultatele tale școlare. 
Jocul nu se termină niciodată, deci nimeni nu iese câștigător. 


Pasul 1: Prima masă 

Așezaţi participanţii la mese în grupuri de câte opt; alocaţi fiecărui 
participant o culoare care corespunde culorii uneia dintre cele opt reguli. 
Fiecare persoană își prezintă regula, iar grupul discută despre semnificaţia ei. 


Pasul 2: A doua masă 

Participanţii se mută la altă masă, în fiecare grup nou trebuie să fie 
reprezentate toate cele opt culori și reguli. Împărtășiţi ceea ce știți despre 
fiecare regulă. Discutaţi dacă regulile se aplică în liceul vostru și, dacă da, cum 
anume. Numiţi harta grupurilor sociale pentru liceul vostru. Pe o foaie de 
hârtie, treceţi denumirile cadranelor; adăugaţi alte grupuri sau combinaţii de 
grupuri. Pe un afiș, cartografiaţi diagrama mesei voastre pentru a o împărtăși 
cu ceilalți. 


Pasul 3: Plimbarea prin galerie 


O persoană de la fiecare masă rămâne în fața participanţilor pentru a 
explica afișul. Ceilalţi se plimbă de la masă la masă pentru a vedea diagramele. 


Pasul 4: Înapoi la masa 2 
După ce vă întoarceţi la masă, discutaţi: 
e Care sunt asemănările/diferenţele dintre mese? 
e Ce trebuie să faci ca să ai succes în liceul tău? 
e Sunt unele grupuri mai favorizate decât altele? 


Pasul 5: Grupul mare 


În grupul mare, discutaţi: Ce pot sau ar trebui să facă indivizii pentru a 
pătrunde dintr-un cadran în altul al hărţii grupurilor din liceu? 


Comunitățile de practică Art Kleiner 


„Marele joc din școală“ nu există doar în imaginaţia elevilor și a 
producătorilor de televiziune. Grupurile sociale se comportă foarte 
asemănător organizaţiilor de pretutindeni. Teoria „comunităţilor de practică“, 
dezvoltată de un grup de cercetători coordonat de Etienne Wenger și Jean 
Lave, sugerează că organizaţiile tind să-și desfășoare activitatea mai puţin 
printr-o înlănțuire ierarhică și mai mult prin rețele informale de oameni care 
transmit zilnic fragmente de mesaje și valori în mii de moduri subtile. În școli, 
aceste reţele informale sau grupuri sociale sunt de asemenea locurile în care 
are loc cea mai mare parte a învăţării. 

„Elevii merg la școală“, scria Wenger, „și, pe măsură ce se adună pentru a 
face faţă instituționalizării și misterelor tulburătoare ale adolescenţei, 
comunităţile de practică înfloresc peste tot — atât în sala de clasă, cât și pe 
terenul de joacă, în mod oficial, cât și pe coridor. Și, în ciuda programei 
educaţionale, a măsurilor de disciplinare și a îndemnurilor morale, învăţarea 
cu cel mai mare impact la nivel personal se dovedește a avea loc prin 
apartenenţa la aceste comunităţi de practică.“12 

Penelope Eckert, profesoară de lingvistică și antropologie culturală la 
Universitatea Stanford, a studiat modurile în care comunităţile de practică 
stabilesc orizonturile de învăţare pentru elevii de liceu. Cercetarea sa de teren, 
desfășurată în trei ani la câteva licee din zona Detroitului în anii '80, a dus la 
apariţia unei cărţi: Jocks and Burnouts („Sportivii și blazaţii“). Volumul 
amintește de „Marele joc din școală“: potrivit autoarei, clasa socială determină 
modul în care copiii își aleg prietenii, activităţile și, în cele din urmă, viitorul. 

„Sportivii“ (echivalentul elitei „cool“ sau al „socialilor“ din Proscrișii de S.l. 
Hinton) pe care i-a studiat făceau parte din clasa de mijloc; „blazaţii“ făceau 
parte din clasa muncitoare. (Aceste denumiri, la fel ca etichetele din „Marele 
joc din școală“, au fost date de elevi.) Copiii care voiau să scape de un viitor 
modest trebuiau să treacă de bariera dintre grupuri. Chiar dacă încercau să 
treacă dincolo, ei resimţeau un blocaj intern, dar și o descurajare teribilă din 
partea multor profesori, administratori și elevi. 

„Una dintre blazatele din clasa pe care am urmărit-o“, povestește Eckert, „a 
fost o majoretă din gimnaziu. Ea spunea că era foarte distractiv ce făcea, dar 
că celelalte majorete erau prietene între ele, pe când propriile ei prietene nu 
desfășurau acea activitate. Faptul că era majoretă nu doar că a îndepărtat-o de 
amicii ei, ci a și exclus-o din alte activităţi sociale care ţineau de echipa de 
majorete. În cele din urmă ea s-a retras și a rămas o blazată pe toată durata 
școlii.“180 

În cercetarea de teren a lui Eckert, „blazaţii“ renunțau adesea la 
încercările de a trece de barierele dintre grupuri atunci când descopereau cât 
de mult ar fi trebuit să se schimbe pentru aceasta. Cea mai tulburătoare 
schimbare presupunea adoptarea unei noi atitudini detașate faţă de prietenii 
vechi (și noi). Loialitatea față de prieteni și familie era una dintre cele mai 
puternice valori culturale în cultura „blazaţilor“. Nici nu-și puteau face 
prieteni cu ușurință de partea cealaltă. Cicatricile create în tranziţii ca aceasta 
pot dăinui pentru tot restul vieții unui individ. Chiar dacă reușesc să-și 
dezvolte o carieră de succes, ei simt adesea că nu se potrivesc nicăieri. 

În viziunea lui Eckert, școala și administratorii promovau în mod 
inconștient și conștient sportivii în defavoarea blazaţilor. „Nu sunt suficiente 
resurse pentru ca toți copiii să participe și să facă aceleași lucruri“, a spus ea. 
„Așa că o mulțime de activităţi extracurriculare, ca accesul în consiliul 
elevilor, sunt competitive și se dezvoltă o ierarhie care este formată din mai 
puţin de 5 procente dintre copiii dintr-o clasă. Acest lucru creează în școală un 
sistem bazat pe statut care le permite anumitor copii să dobândească control 
instituțional. Ei sunt cei care decid ce petreceri se vor organiza, cine se va 
ocupa de strângerea de fonduri pentru bal și tot ei decid asupra decorului de 
la petreceri și așa mai departe.“ 

Niciun efort de schimbare al școlii nu va fi complet dacă nu va scoate la 
suprafaţă structura elitei sale și influența pe care o are aceasta asupra școlii. 
Ce poate atunci să facă cineva care vede acest prejudiciu — cum poate fi el 
gestionat? Cercetarea lui Eckert nu a descoperit nicio școală care să se fi opus 
cu succes acestei structuri și să-și fi tratat „epuizaţii“, „șmecherii“ sau 
„ciudaţii“ cu același respect și cu aceeași apreciere pe care le ofereau elevilor 
„cool“ și „sportivilor“. Totuși, studiile despre comunităţile de practică și 
oameni, ca Wenger și Eckert, care le-au studiat au câteva idei teoretice despre 
măsurile care ar putea schimba ceva. 

e Organizaţi dezbateri sau dialoguri extracurriculare pentru elevii care sunt 
interesaţi să vorbească despre „marele joc“ al școlii lor. Ce trebuie să faci ca 

să ai succes în această școală? Sunt unele grupuri mai favorizate decât altele? 
Ca în orice dialog nu plănuiţi (și nu vă așteptați la) un anumit rezultat. Doar 
vorbind despre problemă, în mod ideal în prezența unui profesor/facilitator 
care îi poate ajuta pe elevi să-și suspende asumpțiile, poate începe realizarea 
unei diferenţe. Pentru unii elevi, aceasta va fi prima dată când vor fi capabili 
să vorbească despre marii factori limitatori din vieţile lor. 

e Stabiliți o gamă mai largă de activităţi extracurriculare, incluzând unele 
destinate în mod deliberat „obosiţilor“, „găștilor“ sau oricăror părţi ale 
comunității care sunt ignorate în mod sistematic. Acestea ar putea include 
grupuri pentru atelierul auto, de exemplu, în care băieţii și fetele pot lucra cu 
mașinile. Ar putea include sprijin pentru teatrul alternativ sau pentru 
grupurile muzicale care dau glas culturii „obosiţilor.“ „Cunosc foarte mulți 
obosiţi dintr-o școală care s-au implicat foarte mult în Olimpiada Copiilor cu 
Nevoie Speciale“, a spus Eckert, „pentru că ei obișnuiau să aibă grijă de fraţii 
lor mai mici și chiar le păsa de ei.“ 

e Recrutaţi profesori „blazaţi“. Unde este posibil, angajaţi și promovați 
profesori care provin din medii de „blazaţi“ (sau din alte grupuri 
neprivilegiate). 

e Organizaţi alegeri reprezentative pentru consiliul elevilor. Majoritatea 
consiliilor elevilor sunt alese de clasele lor ca întreg sau în alte forme care 
stabilesc unul sau două grupuri ca fiind dominante. Atunci când alţi elevi au 
o preocupare autentică (atunci când, de exemplu, vor să plece de pe teritoriul 
școlii în timpul pauzei de prânz), ei nu au nimic de spus. Dar dacă alegerile 
elevilor ar fi reprezentative pentru structura socială — dacă, de exemplu, 
elevii ar putea să se împartă singuri în grupuri de câte treizeci și să aleagă 
câte un reprezentant din interiorul fiecărui grup — atunci consiliul elevilor 
ar deveni un loc oficial de întâlnire al membrilor diferitor comunităţi de 
elevi. 

e Luaţi în considerare inclusiv ideea organizării unor clase cu copii din ani 
diferiți. Elevii „blazaţi“ sunt adesea mai obișnuiți cu reţelele mai mari de 
prieteni sau de familie extinsă, având amici din toţi anii. Ei sunt mult mai 
obișnuiți să se afle între fraţi, surori, veri și vecini de diferite vârste. 

e Dacă în școală există un demers de clarificare a viziunii împărtășite, realizaţi 
o conexiune între acesta și eforturile de găsire a unei viziuni împărtășite 
pentru comunitatea mai largă din școală. 

e Implicaţi pe toată lumea, nu doar elita școlii. Implicarea profesorilor în vizite 
la domiciliu sau în comunitate ar putea de asemenea să revitalizeze școala. Ei 
descoperă adesea că elevii care par apatici sau leneși la școală au o viață 
activă, chiar epuizantă, acasă, având grijă de membri ai familiei. Poate că un 
elev de-a zecea trebuie să-și ducă surioara de doi ani la creșă în fiecare 
dimineață înainte de școală. Poate că o fată din clasa a noua este foarte 
implicată după școală într-un grup de la biserică sau din comunitate. 


Geeks 

How Two Lost Boys Rode the Internet Out of Iowa, de Jon Katz (Broadway Books, 2000). 


Jon Katz, scriitor și colaborator la publicaţii ca Wired, Rolling Stone și Slate.com, spune 
povestea memorabilă a lui Jesse și Eric, doi adolescenţi abili la nivelul tehnic, care evadează 
dintr-un orășel din statul Idaho și își croiesc drum spre Chicago, bucurându-se de încurajarea 
și încrederea remarcabile ale autorului. Eu cred că educatorii, oriunde predau, pot dobândi 
cunoștințe extraordinare despre viaţa adolescenților ca Jesse și Eric — acei tocilari (geeks) care 
învață în cea mai mare parte de unii singuri și care trăiesc vieți complexe și izolate la 
marginea vieţii școlii și a comunităţii. După ce am citit această carte în 2001, am recomandat-o 
imediat studenţilor mei. Acești proscriși invizibili, extrem de inteligenţi, plutesc sub radarul 
multor adulți, fiind observați doar foarte rar (de exemplu, atunci când sparg sistemul 
informatic al școlii). Este prea ușor să renunțăm la acești elevi, pentru care programa școlară 
nu se poate compara cu lumea cibernetică în care ei deţin cheile pentru a deschide uși mult 
mai interesante. — Nelda Cambron-McCabe 


*2 Le mulțumesc lui Jay Ogilvy și lui Napier Collyns pentru ajutor, idei și interes. 

** Metoda „întrebării pentru oracol“ a fost dezvoltată de Pierre Wack și adaptată de Kees van der Heijden 
— vezi A. Kleiner, The Age of Heretics (Jossey-Bass, 2008), pp. 121 și urm. și pp. 238 și urm. 

22 Pentru identificarea scenariilor, vezi Peter Schwartz, The Art of the Long View (Doubleday, 1991). 

2 Inspectoarea care a relatat această poveste a cerut să rămână anonimă, dar a verificat și a aprobat 
această relatare. 

1% Vezi Deborah Tannen, You Just Don't Understand: Men and Women in Conversation (Ballantine Books, 
1990). 

1 Joyce Bisso este în prezent inspector școlar în Woodmere. Les Omotani, inspectorul de atunci, este 
acum pensionat. 

18 Foarte eficientă în predarea gândirii sistemice a fost seria de fabule educaţionale a lui David 
Hutchens. Vezi Outlearning the Wolves: Surviving and Thriving in a Learning Organization (1998); 
Shadows of the Neanderthal: Illuminating the Beliefs That Limit Our Organizations (1998); The Lemming 
Dilemma: Living with Purpose, Leading with Vision (2000); The Tip of the Iceberg: Managing the Hidden 
Forces That Can Make or Break Your Organization (2001); Listening to the Volcano: Conversations That 
Open Our Minds to New Possibilities (2005); toate au fost publicate de Pegasus Communications. 

22 E. Wenger, Communities of Practice: Learning, Meaning, and Identity (Cambridge University Press, 
1998), p. 6. 

1% Relatarea provine dintr-un interviu cu Penelope Eckert. Vezi și P. Eckert, Jocks and Burnouts: Social 
Categories and Identity in High School (Teachers College Press, 1989). 

XI 
Perfecționarea profesională 


1. Gata cu perfecționarea didactică făcută în pripă 


Cele cinci discipline de învăţare ca o cale spre o schimbare 
complexă a instituţiei de învățământ 

Edward T. Joyner 

Ed Joyner a fost în ultimii 25 de ani un lider în ceea ce privește îmbunătăţirea 
procesului de formare a personalului, mai ales în părțile slab dezvoltate ale 
orașelor. În timpul anilor 1990 și 2000, în calitate de profesor la Universitatea 
Yale preocupat de dezvoltarea și educarea tinerilor, el a fost director executiv al 
Programului Universitar de Perfecţionare Didactică de la Universitatea Yale (o 
abordare a reformei școlare cunoscută sub titulatura „Abordarea Comer“, după 
fondatorul ei James Comer). În crearea programului de formare pentru profesori 
din cadrul Abordării Comer, el a identificat o legătură clară între eficiența 
școlilor și centrarea pe învăţare în cadrul perfecţionării de personal. El a fost de 
asemenea activist comunitar (în cadrul Community Progress, Inc., prima agenție 
împotriva sărăciei din Statele Unite), profesor de liceu și director de școală 
generală (în New Haven, Connecticut), iar în prezent este profesor de educaţie la 
Universitatea Sacred Heart din Fairfield, Connecticut. 


Multe dintre discuţiile din jurul reformei școlare se desfășoară într-un 
cadru impus de putere. Conducătorii statelor anunţă că, în consecinţă, „acești 
copii vor avea performanţe“. Indiferent dacă au fost hrăniţi bine, dacă locuiesc 
în cartiere sigure, dacă au părinţi acasă, dacă beneficiază de îngrijire medicală 
bună sau dacă trăiesc într-un mediu pașnic și liniștit, ei vor fi judecaţi în 
comparație cu copiii care au toate acele lucruri. Profesorilor, în mod similar, li 
se spune: „Ori veţi obține medii mari la examenele naţionale, ori vă închidem 
școala“. Oficialitățile procedează astfel precum Ministerul Agriculturii, care îi 
spune fermierului: „Trebuie să obţii o recoltă bogată anul acesta. Vrem ca 
porumbul să se coacă în patruzeci și cinci de zile în loc de șaizeci, ca înainte, și 
ar fi bine să fie un porumb bun“. Rezultatele pe care și le doresc ei sunt 
lăudabile, dar nu dau dovadă de cunoștințe despre procesul natural necesar 
pentru a produce acele rezultate. 

Acesta este contextul în care se află dezvoltarea personalului astăzi. De 
prea multe ori, aceasta este o „dezvoltare în-trecere a personalului“: formatori 
din exterior se parașutează în mijlocul profesorilor pentru a le oferi noua lor 
metodă de predare a matematicii sau a citirii. Ei nu știu ce cunoștințe au deja 
membrii personalului, cu ce dificultăţi se confruntă în educarea tinerilor din 
această comunitate sau orice altceva despre această școală sau despre acest 
district școlar. Nici nu încearcă să afle. Ei doar își oferă noua metodă pentru, 

să zicem, predarea matematicii sau a citirii. Nu este alocat timp pentru 

reflecţie sau pentru participare activă, pentru educatori sau pentru oricine 

altcineva. 

Rezultatul este un soi de „prezentare de produse“, în care formatorii nu-i 
ascultă pe participanţi și nu discută cu ei, mulțumindu-se eventual să-i 
contrazică. Conţinutul ar putea fi stimulator sau chiar atractiv, dar există 
puţine motive pentru a asuma metodele didactice nou învăţate, așa că 
participanţii se reîntorc imediat la abordarea lor anterioară și la ceea ce le 
venea mai simplu să facă. Formatorii trec mai departe și nu urmează nicio 
formă de mentorat care să-i ajute pe cursanţi să-și perfecționeze abilităţile sau 
cunoștințele prezentate în timpul cursului de formare. Mai mult decât atât, 
directorii, angajaţii administraţiei și alți factori de decizie sunt adesea lăsați pe 
dinafară sau aleg să nu participe. Se poate chiar întâmpla ca oferirea acestor 
cursuri de formare să transmită mesajul că oamenii din școală nu-și pot 
rezolva singuri problemele; astfel povara îmbunătăţirii și a reformei școlare e 
transferată către specialiștii din afară. (Despre „transferul proverii“, vezi cap. 
4 din Partea a X-a.) 

Trei linii de acţiune 

Alternativa este un proces reflexiv, constructiv, de dezvoltare a 
personalului în care formarea încorporează ceea ce știu deja educatorii și îi 
ajută să îmbunătăţească ceea ce pot face pe baza dificultăţilor cu care se 
confruntă acum. Eu lucrez în prezent cu dr. William Lloyd, inspectorul 
sistemului școlar Uniondale din Long Island, New York, la proiectarea unui 
asemenea program și punerea lui în practică. În cadrul acestui proiect, 
sesiunile sunt conduse de indivizi care au studiat contextul în care se află 
districtul și care sunt dispuși să-și transmită cunoștințele și aptitudinile. În loc 
să fie dependenţi de consultanţi, profesorii și administratorii își rezolvă 
propriile probleme printr-un proces care le permite să colaboreze fără a fi 
acuzaţi sau învinovățţiţi. Acest model de dezvoltare a personalului, în loc să 
transmită pur și simplu cunoștințele către educatori ca indivizi, încearcă a 
îmbunătăţi capacităţile întregii școli, oferindu-le în mod constant educatorilor 
o modalitate prin care să înveţe unii de la alţii și să lucreze împreună. 

La Uniondale, avem trei principii care stau la baza proiectului nostru: 

1. Cercetarea dificultăţilor reale cu care se confruntă școala. Fiecare 
sesiune trebuie să fie condusă de problemele pe care educatorii încearcă să 
le rezolve în prezent. De exemplu, într-o parte a districtului, a avut loc o 
schimbare demografică; părinţii din El Salvador, sosiți recent în Statele 
Unite, s-au mutat acolo în masă împreună cu copiii lor mici. Dintr-odată, 
populația școlii primare conține mult mai mulți elevi pentru care engleza 
este a doua limbă. Programul de dezvoltare profesională a fost așadar 
restructurat pentru a-i ajuta pe administratori și pe profesori să privească în 
viitor, pentru a anticipa modul în care ar putea fi afectate predarea și 
programa educaţională și pentru a direcţiona resurse locale și de stat pentru 
a ajuta. 

În restul districtului, limba reprezintă o problemă. Copiii cresc vorbind un 
dialect local afro-american al limbii engleze (cunoscut și sub denumirea de 
ebonics), iar școlile trebuie să-i ajute să înveţe limba standard și gândirea 
critică necesare pentru a fi pregătiți pentru facultate și pentru câmpul 
muncii. Aceasta nu este doar o responsabilitate a profesorilor de limba 
engleză, de citire sau de dezvoltare; de exemplu, știința și sănătatea implică 
un număr mare de cuvinte importante care ar putea să nu fie folosite 
frecvent în viaţa de zi cu zi. Profesorii de știință au nevoie de formare pentru 
a oferi modalităţi, ca practica și imersiunea, care vor crește probabilitatea că 
elevii vor citi, vor vorbi și vor scrie bine în limbajul standard, cu orientare 
științifică. Aceasta este o prioritate în dezvoltarea personalului. 

2. Învăţarea activă în timpul întâlnirii și după aceasta. În cadrul Abordării 
Comer de la Universitatea Yale, acest principiu este cunoscut sub denumirea 
de „planificarea pentru acasă“. Fiecare proiect de formare a personalului 
trebuie să țină cont în mod explicit de faptul că aptitudinile noi se atrofiază 
dacă metodele nu sunt exersate și pe mai departe. Trebuie să existe o 
strategie planificată pentru a introduce noile cunoștințe la locul de muncă, 
pentru a le testa în mod conștient, pentru a evalua modul în care 
funcţionează și pentru a vedea ce spun și alții despre eficiența noilor metode 
— toate acestea au nevoie de o susținere activă din partea administraţiei. 
Dacă o idee nouă nu merită toată această atenţie, atunci aceasta nu merită 
introdusă deloc. O parte esenţială a fiecărei sesiuni ar trebui să fie 
componenta de „formare a formatorului“, astfel încât participanţii să se 
poată gândi la consecinţele implementării acestei abordări noi în contextul 
școlii lor și să-i poată iniţia și pe alți colegi. Altă formă de bază a evaluării 
ulterioare constă în analiza cantitativă și calitativă, pentru a evalua dacă 
noile metode au adus o îmbunătăţire veritabilă. Aceste experienţe și 
rezultate ar trebui să influențeze mai apoi următoarea rundă de formare. 

3. Leadership și implicare în comunitate. Predarea nu este un proces 
unidirecțional, în care profesorii acționează de unii singuri. Aceasta este 
înglobată în relaţiile cu elevii, cu administratorii sistemului școlar, cu 
părinţii și cu liderii comunităţii. În școlile din cartierul Uniondale, formarea 
personalului este proiectată pentru a încuraja o învăţare activă la toate 
aceste niveluri de interrelaționări. Formarea didactică urmează în mod 
explicit principiile stabilite la nivelul inspectoratului (prin ședințe la care 
participă membrii consiliilor de administraţie) și selectează formatori din 
exterior care să se potrivească acelor priorități. Sunt invitaţi și părinţi în 
cadrul acestor sesiuni de perfecționare didactică și se alocă mult timp pentru 
dialog și reflecţie împreună cu formatorul. Această formă de perfecționare a 
personalului este flexibilă și receptivă. De exemplu, ar putea fi adus un 
expert în dezvoltarea copiilor pentru a lucra împreună cu educatorii și cu 
părinții — ajutându-i pe părinţi să înțeleagă mai multe lucruri despre 
modurile în care învaţă și se dezvoltă copiii lor și creând un limbaj comun 
între dascăli și părinţi. Sesiunile de formare implică de asemenea învăţarea 

colaborativă, împărtășirea tipurilor de cunoștințe tacite pe care le au 
profesorii despre elevii lor și a metodelor pe care nu le folosesc de obicei și 
care nici nu pot fi numite în cartea de faţă. 


Disciplinele de învăţare în formarea personalului 

Cele cinci discipline de învățare — gândirea sistemică, măiestria 
personală, modelele mentale, viziunea împărtășită și învățarea în echipă — 
sunt critice în tranziţia de la formarea „în pripă“ a personalului spre un sistem 
de perfecționare mai productiv. 


Modelele mentale 

Mii de profesori din școlile publice din ziua de azi operează, fără să-și dea 
seama, dintr-o perspectivă a deficitului atunci când predau copiilor săraci. În 
mod conștient sau nu, acești profesori au adoptat modelul mental al „curbei în 
formă de clopot“ — conform căruia performanţa elevilor ar trebui să fie 
distribuită pe suprafaţa unei curbe în formă de clopot, în care unii elevi sunt 
destinaţi să se afle sub medie. Până la urmă, cineva trebuie să fie în prima 
percentilă, la fel cum cineva trebuie să fie în a nouăzeci și opta. Noi ne 
așteptăm în general la o poziție mai înaltă în această curbă de la copiii înstăriți 
decât de la cei săraci și la rezultate mai bune de la copiii albi decât de la cei 
negri, cafenii sau roșii. Un model mental pervaziv relaţionat acestuia, este cel 
conform căruia creierele copiilor sunt separate de restul vieților lor; conform 
căruia, după cum spune vechiul meu prieten și coleg Jack Gillette, copiii sunt 
ca niște „creiere pe un băț“, și pot fi educați sau nu, pe baza abilităţilor 
academice înnăscute ale acelor creiere, separate de orice alt aspect al vieţii 
copilului. 

Toate aceste modele mentale îi influenţează pe educatori să se aștepte la 
mai puţin de la unii copii, să le ofere mai puţine provocări constructive acelor 
copii și să nu mai caute pârghiile care ar putea să-i ajute în mod semnificativ. 
Pentru profesorii care au crescut în cartiere sărace sau pentru cei care provin 
din medii minoritare, aceste modele mentale sunt de două ori mai dăunătoare, 
pentru că adulţii înșiși se simt stigmatizaţi. De exemplu, un director de la o 
școală primară mi-a spus că pe baza percepţiilor lor asupra capacităților de 
învățare ale acelei comunități: „Noi încercăm să-i facem pe profesori să-i 
înveţe pe copii câte un cuvânt pe lună“. Acest set foarte scăzut de așteptări 
internalizate — doar zece cuvinte într-un an — are șanse mari să devină o 
profeție care se autoîmplinește. 

Un model mental mai potrivit, în concordanță cu nivelul curent al 
științelor cognitive, ar fi cel care ar aborda copiii ca pe niște sisteme a căror 
învăţare este afectată de o varietate de factori interrelaționați. Abilitatea de a 
citi, de exemplu, depinde în mod direct de nutriţie, de implicarea și influența 
părinţilor și de dezvoltarea fizică de care au parte copiii foarte mici. Conștiinţa 
socială (capacitatea de a-i înțelege pe alţii și de a relaţiona cu ei), dezvoltarea 
psihoemoțională (dezvoltarea personalității, maturizarea corespunzătoare 
vârstei, perseverenţa), abilitatea lingvistică (ușurința în exprimare și în 

înțelegerea limbajului, atât în formă dialectală, cât și standard) și dezvoltarea 
morală (capacitatea de a lua decizii corecte și juste) — toate acestea se 
influenţează reciproc. Pe termen lung, performanţa școlară și calitatea de bun 
cetăţean vor depinde de toate aceste abilități. Prea mulţi educatori își petrec 
timpul aruncând vina pe copii, părinţi și profesori din clasele anterioare (sau 
chiar și pe ei înșiși) în loc să-și canalizeze energia și atenţia către a satisface 
întreaga gamă de nevoi a copiilor. 

Mama Natură ne oferă cele mai bune exemple de dezvoltare. De exemplu, 
creșterea unui copac depinde de locul în care este plantat. În mod similar, 
potenţialul unui copil se înrădăcinează în tipul de mediu social, emoțional și 
fizic în care crește și în exemplele oferite de adulţii care îl îngrijesc. În vreme 
ce fiecare ființă umană ar trebui să aibă acces la necesitățile de bază ale vieţii 
și factorii imateriali joacă un rol foarte important în modelarea 
comportamentului uman. Oamenii presupun uneori că, dacă părinţii le pot 
oferi copiilor o casă frumoasă, o mașină și mâncare în frigider, ei se vor 
dezvolta deplin. Dar noi vedem și mulți copii din familii cu venituri mici care 
se descurcă foarte bine; și am văzut copii înstăriți care au neajunsuri din alte 
puncte de vedere și care nu-și fructifică niciodată avantajele nemuncite pe 
care le au. 

Nu putem schimba aceste modele mentale doar prin analiză sau 
argumentare logică; și cu siguranţă nici doar printr-o perfecționare „în pripă“ 
a personalului. Le putem schimba doar prin conversații cu colegii, părinții și 
membrii comunității — în care să ne examinăm în mod deschis atitudinile și 
influenţele care ne determină viziunea. Aceasta nu este o sarcină ușoară. 

Un proces de formare a personalului care ţintește această limitare a 
viziunii ar putea avea pe masă patru întrebări pentru dialog: 

1. Care sunt credințele noastre legate de felul în care învaţă copiii? Ce știm 
despre modurile în care performanţa școlară este legată de natură și de 
hrană? Ce ne face să tragem acele concluzii și ce „date“ observabile avem? 

La una dintre școlile în care am aplicat Abordarea Comer (Bowling Park 
Elementary din Norfolk, Virginia), un supraveghetor a fost îngrijorat de 
comportamentul unor băieţi din clasa a șasea, așa că a obținut permisiunea 
directorului să-i implice în îngrijirea spaţiilor verzi din jurul școlii, urmând 
să-i răsplătească printr-o sumă mică de bani. La fiecare sfârșit de săptămână, 
băieţii lucrau, apoi luau prânzul și vorbeau despre diversele probleme. Nu a 
trecut mult timp până când profesorii au observat o diferență majoră în 
comportamentul acestor elevi. Notele lor au crescut. lar dacă la început 
școala îi considera niște cauze pierdute, ulterior au devenit niște cetăţeni în 
toată regula. Supraveghetorul nu putea să-i înveţe algebră, dar a putut să se 
implice în dezvoltarea lor socială și morală. El a fost un bun exemplu care le- 
a arătat cum munca, indiferent de natura ei, are o demnitate inerentă. Atunci 
când directorul a primit un premiu naţional de leadership din partea 
organizației noastre, supraveghetorul a fost lângă el pe scenă. 

2. De ce competenţe și cunoștințe vor avea nevoie elevii pentru a avea succes 

într-o societate avansată din punct de vedere tehnologic și extrem de 
diversă? Majoritatea programelor de dezvoltare a personalului s-au adaptat 
la testele standardizate izolând disciplinele academice unele de altele. 
Programele de îmbunătăţire a citirii sunt destinate profesorilor de citire; 
programele de matematică sunt adresate profesorilor de matematică. 
Asemenea programe întăresc „predarea pentru test“ și tendința de a se 
concentra asupra unui număr mic de elevi cu performanţe înalte și de a cere 
mai puţin de la ceilalți elevi. În contrast, în cadrul programului nostru de 
dezvoltare a personalului, analizăm împreună toate materiile de studiu, 
pentru diferite clase, încercând să aliniem subiectele pe care vrem să le 
predăm, subiectele pe care trebuie să le predăm și subiectele care îi vor ajuta 
pe copii să progreseze. 

3. Cum poate fi predată materia cel mai bine? Dacă am putea face ceva pentru 
a educa mai bine copiii, care ar fi acest lucru? 

Mulţi oameni par să creadă că pentru a atinge standarde înalte, profesorii 
trebuie pur și simplu să predea mai mult, dar în aceleași moduri. Dar această 
idee ignoră tot ce știm despre dezvoltarea umană. Predarea este cea mai 
dificilă sarcină dintre toate profesiile, pentru că elevii vin deja modelaţi de 
mulţi alți factori. În munca sa, profesorul trebuie să identifice și adesea să 
contracareze ceea ce învaţă copilul acasă sau în cultura vârstei sale. Aceasta 
presupune aplicarea unor diverse metode pentru a ajunge la copii diferiți pe 
căi diferite. Ca să-l parafrazez pe Malcolm X, noi educăm copiii prin „orice 
mijloace sunt necesare“, atâta timp cât acele mijloace sunt legale și morale. 

Profesorii au nevoie de o formare specială pentru a ajunge să facă acest 
lucru; intenţiile bune nu sunt suficiente. Intenţiile bune au dus la tipul de 
predare pe care l-am văzut adesea în anii *70, în care profesorii vorbeau cu 
dragă inimă despre cât de dezavantajaţi erau copiii și despre cum aveau 
nevoie să fie iubiţi; așa că le dădeau teme ușoare și îi lăsau în pace dacă nu 
învățau. Probabil că insulta cea mai mare a fost raportarea idealistă la 
mediile sărace din care proveneau elevii dezavantajaţi și încercarea de a 
forța solidaritatea prin imitarea limbajului lor. În loc să-i ajute pe acești elevi 
să-și croiască o cale spre tipul mediu american de viețuire, acești profesori 
„bine intenţionaţi“ întăreau comportamentele care îi mențineau săraci și 
needucaţi pe copiii din familiile cu venituri mici. Profesorii buni îi ajută pe 
copii să depășească dezavantajele nemeritate. 

4. Cum poate fi susținută cel mai bine perfecționarea personalului la nivel 
organizaţional? De ce avem nevoie din partea sistemului școlar și din partea 
comunităţii? Care sunt diferențele noastre de gândire asupra acestui lucru? 
Și ce vom face atunci când vom pleca de la această întrunire? Dacă 
desfășuraţi o formare a personalului fără a le cere oamenilor să-și facă un 
plan pentru când se vor reîntoarce la catedră, ați putea la fel de bine să nu vă 
mai bateţi deloc capul. Din experiența noastră, dacă nu se întâmplă nimic 
concret în decursul a treizeci de zile după o astfel de întrunire, nu se va mai 
întâmpla nimic niciodată. Administratorii trebuie să sprijine acest proces și 

experiențele avute cu această nouă metodă trebuie transmise și altor 
profesori din școală. Acest lucru se poate întâmpla doar dacă profesorii s-au 
gândit la sprijinul de care au nevoie din partea sistemului școlar și din partea 
comunităţii și la cum au de gând să folosească acel ajutor. Sprijinul 
organizației pentru schimbările dorite este decisiv pentru o perfeecţionare 
eficientă a personalului. 


Măiestria personală 

Măsurile eficiente de dezvoltare a personalului includ practica centrală a 
măiestriei personale: a învăţa să ne păstrăm atât o viziune personală, cât și o 
imagine clară a realităţii curente din fața noastră. Dacă ești profesor, propria 
ta măiestrie personală este strâns legată de cea a copiilor din clasele tale. Dacă 
stabilești limite pentru propriile tale aspirații, îi vei influența în mod 
inconștient pe elevii tăi să simtă același lucru pentru ei înșiși. 

Când eram director la școala generală Jackie Robinson, aveam câţiva elevi 
de clasa a șasea care riscau să nu promoveze anul. Ei nu erau suficient de 
serioși și dezvoltaseră o cultură antiintelectuală. M-am întâlnit cu profesorii, 
părinţii și elevii, pentru a dezvolta o strategie de gestionare a problemei. Când 
m-am întâlnit cu elevii, le-am spus: „Ascultaţi-mă, va trebui să vă străduiţi mai 
mult. Dacă nu știți ceva, va trebui să întrebaţi. Va trebui să vă faceţi toate 
temele pentru acasă“. Ei erau isteţi, dar trebuiau să se dezvolte și din punct de 
vedere psihosocial — acești copii aveau ceea ce mulţi profesori numesc 
„probleme emoţionale“. Plus că erau obișnuiți să fie promovați, deși nu 
întruneau condiţiile necesare. 

L-a sfârșitul anului, i-am picat pe mulţi dintre ei. Părinţii și profesorii au 
fost de acord că nu ar trebui să-i lăsăm pe copii să absolve clasa dacă nu erau 
pregătiţi. Pe de altă parte, am promis că vom schimba orarul pentru a include 
ore suplimentare. Și că vom concepe un plan de instruire care îi va ajuta pe cei 
cu performanţe slabe să se ridice la nivelul clasei. Când s-au reîntors în 
septembrie, tot în clasa a șasea, unii dintre ei erau puţin mai umili. În acest 
punct, mulţi dintre ei au renunțat să se mai strofoace. Dar eu le-am spus: 
„Dacă vă veţi descurca bine în primul semestru, vă vom trece în clasa a șaptea 
la începutul celui de-al doilea semestru“. 

Majoritatea membrilor acelui grup s-au întors în clasa din care au fost 
picaţi, muncind de două ori mai mult decât colegii lor în timpul primului 
semestru. Profesorii au început să-și schimbe percepțiile despre acei copii și 
despre ei înșiși. Ei au început să vadă rotiţele din sistem pe care le puteau 
folosi dacă erau nevoiţi să-i mobilizeze pe copii.18! 


Învăţarea în echipă 

În orice activitate umană, calitatea relațiilor determină rezultatele. Din 
acest motiv, dezvoltarea personalului și învățarea în echipă ar trebui să fie 
sinonime. De obicei, profesorii sunt învăţaţi să lucrezi individual, așa că 
procesul de dezvoltare a personalului trebuie să-i înveţe să lucreze împreună. 
Acesta trebuie să fie un proces continuu, cu suficient timp pentru a învăţa noi 

moduri de predare, pentru a dezvolta spiritul de echipă și pentru a se dezvăța 
de vechile obiceiuri. 
Viziunea împărtășită 

Proiectul de dezvoltare a personalului poate și ar trebui să includă sesiuni 
în care participanţii cocreează o viziune a modului în care ar trebui să se 
dezvolte școala. Am văzut pentru prima dată puterea viziunii comune pe când 
eram director de școală generală. O dată pe lună, organizam o zi de „întâlniri 
de familie“, după cum le numeam noi — doar pentru a oferi copiilor un loc în 
care să vorbească, clasă după clasă, despre orice voiau ei să vorbească. 
Subiectele variau de la ce înseamnă să fie cetățean într-o societate liberă până 
la stereotipurile rasiale, vestimentația impusă de școală sau dezbaterea în 
jurul oportunității ca băieţii să poarte cercei. Dar ei se întorceau de fiecare 
dată la întrebarea ce își doreau de la viaţă și ce își doreau de la școală. 

Am discutat despre ce însemna să fii la modă sau șmecher și despre ce 
însemna să fii tenace sau flexibil; am vorbit despre cum poţi fi prins în 
capcane de genul „Noi nu jucăm șah, noi jucăm table“. Sau: „Noi nu cântăm la 
instrumente cu coarde; noi dansăm breakdance“. Și pe parcursul unui an în 
care am organizat asemenea întâlniri, i-am făcut pe copiii din școală să le 
încerce pe toate, inclusiv șahul și cântatul la vioară, pentru că acum li se părea 
că merită să încerce și altceva. 

Și profesorii sunt prinși în capcana credințelor. La fel ca elevii, ei nu se pot 
elibera singuri de acestea și au nevoie de conversații deliberate, susținute de 
comunitate și de școală, pentru a reuși să se dezbare de credinţele 
nefolositoare. Formarea personalului este locul natural pentru toate acestea. 


Gândirea sistemică 


În multe școli există prea puţină comunicare între clase și între domeniile 
de studiu. Un copil are într-un an o experienţă care ar putea să nu se 
relaționeze cu experienţa de anul viitor. Această situaţie face școala deosebit 
de vulnerabilă la test, pentru că instructorul din fiecare an simte că trebuie să 
pregătească tineri pentru evaluare de unul singur. Dar alinierea curriculei de 
la toate nivelurile de clase necesită folosirea aptitudinilor și tehnicilor gândirii 
sistemice; profesorii trebuie să cadă de acord unde se află nivelul de început 
pentru elevi și cât de repede să-i conducă pe drumul dezvoltării. Profesorii de 
la clasele succesive trebuie să se vadă ca niște alergători de ștafetă, pasând 
ștafeta. De la an la an, pe măsură ce elevii se schimbă, iar cerințele statului se 
modifică, profesorii trebuie să discute deschis despre lucrurile care merg bine, 
despre cele care nu merg bine și despre schimbările pe care trebuie să le facă. 

Dacă gândești sistemic atunci când planifici formarea personalului, te 
concentrezi asupra construirii relaţiilor și a structurilor colaborative menite 
să aducă schimbarea. Ai nevoie de un mecanism și de un demers care să le 
permită oamenilor să comunice între diverși ani de studiu, între diverse 
catedre și școli despre cum vor să se dezvolte copiii și despre ce fel de sprijin 
au aceștia nevoie. Trebuie să mai implici în conversaţie consiliul de 

administraţie al școlii și autorităţile locale în loc să primești doar ordine de la 
ei — totul pentru a crea o reţea de sprijin pentru copii, rețea din care școala să 
fie doar o parte. 

În general, scopul formării personalului ar trebui să fie instituirea unei 
înţelegeri sistemice a școlii — ca organizaţie bazată pe cunoaștere și care se 
revitalizează permanent. Educatorii nu trebuie să fie dependenţi de acele 
formări „pripite“ de personal. Putem folosi formarea personalului la fel cum 
au utilizat și fermierii subvenţionarea cooperativelor agricole: pentru a 
împărtăși și a extinde cunoașterea noastră existentă, aducând puţin câte puţin 
noi informaţii și metode, testându-le și comparând experienţele, pentru a ne 
putea consolida capacitatea de a ghida noile generații. 


2. Grupul de studii cognitive 


O strategie pentru profesori 
Faith Florer:* 


Un volum semnificativ de cercetări realizate în decursul ultimilor douăzeci 
de ani a dus la o nouă înţelegere a proceselor mentale ca învăţarea, 
inteligența, motivaţia, emoţiile, atenţia și a interacțiunilor dintre aceste 
procese. Profesorii care înțeleg aceste procese, pot înțelege cum își construiesc 
elevii cunoștințele despre disciplinele academice, despre lumea lor socială și 
despre ei înșiși. Această înţelegere îi poate ajuta de asemenea pe profesori să 
construiască tehnici de predare mai eficiente. 

Să ne gândim la memorie. Atunci când oamenii învaţă o informaţie nouă, 
aceasta este stocată în memoria de lungă durată. Memoria de lungă durată 
funcționează după un tipar asociativ. Amintirile sunt legate unele de altele și 
atunci când o amintire este activată, se activează și amintirile legate de 
aceasta. Conceptul de „vultur“ este legat de noțiuni pentru pasăre, pene, 
pleșuv sau orice altceva a asociat mintea cuiva cu vulturii. Atunci când este 
activată amintirea pentru vultur, sunt activate și toate conceptele asociate cu 
acesta. Emoţiile și motivaţia adaugă o „valență“ — o atractivitate psihică — 
acestor conexiuni. De aici rezultă că de cât mai multe concepte este legată o 
amintire, cu atât este mai probabil ca aceasta să fie extrasă cu ușurință din 
memoria de lungă durată. 

Psihologia cognitivă explică de asemenea de ce este atât de important 
contextul instruirii. Relaţionarea conceptelor la noi înșine duce la una dintre 
cele mai înalte rate de reținere a conţinutului. Cercetările asupra învăţării 
asociative sugerează că orice persoană care învaţă, fie adult sau copil, 
formează tipare asociative unice în memoria sa, derivate din baza sa unică de 
cunoștințe și experiență. Conectându-se la acele tipare, fiecare persoană poate 
învăţa să înveţe mai bine. Așadar, materia trebuie predată tuturor elevilor 
într-un mod care să lege această informaţie cu experienţele lor și care să ducă 
la o reţea asociativă mai bine conectată, pentru a profita de ceea ce știm 
despre cum învăţăm să învăţăm. 

Nu este suficient să legăm pur și simplu materia de cunoștințele existente 

ale elevului și de experiența sa personală. Cunoașterea este creată și există în 
sinapse — spaţiile dintre neuroni care sunt umplute cu substanțe chimice. 
Aceste sinapse sunt afectate de emoţii și de motivaţie, care pot stimula sau 
inhiba memoria. Profesorii pot învăţa cum să-i motiveze pe elevi și cum să 
creeze un mediu afectiv potrivit pentru învăţare. Profesorii care pot explica de 
ce un subiect este relevant și care pot conecta informaţia cu diverse alte teme 
familiare elevilor vor crește probabilitatea reţinerii și a accesării ușoare a 
conţinutului memorat. 

Alte teorii cognitive ale învăţării asociative demonstrează de ce elevii ar 
trebui să fie participanți activi în sala de clasă, și nu doar receptori pasivi ai 
informaţiei. Acestea arată de ce un profesor ar trebui să încurajeze elevii să 
caute materiale suplimentare care au legătură cu subiectul, pe lângă cele 
incluse oricum în lecție. Și mai arată de ce tutoratul între colegi este un mod 
excelent de a crește înțelegerea materiei, atât pentru tutore, cât și pentru cel 
tutorat. 

Mulţi profesori au fost expuși deja acestor idei, dar, în ciuda interesului și 
entuziasmului lor, ideile științei cognitive sunt greu de pus în practică. Aceasta 
pentru că foarte puţini autori au tradus aceste cunoștințe în practici efective 
de predare. Fără îndoială, nicio carte nu poate realiza acest lucru de sine 
stătător, pentru că și învăţarea educatorilor este supusă acelorași principii 
cognitive. Orice reţetă pentru schimbarea actului de instruire pentru a „spori 
memoria de lungă durată“, de exemplu, va fi relevantă doar pentru profesorii 
cărora li se potrivește și va fi relevantă pentru ei doar dacă își inventează 
singuri metodele. Doar atunci ar putea asocia noile aspecte ale practicii 
predării, sugerate de știința cognitivă, cu propria lor activitate. 

De aici și valoarea grupurilor de studii cognitive, în mod ideal organizate 
de profesorii înșiși. În cadrul acestor grupuri, profesioniștii pot lucra 
împreună la explorarea cunoștințelor de bază despre învăţare, memorie, 
atenţie și motivaţie, într-o manieră practică în loc să se concentreze doar 
asupra tehnicilor fără a avea o bază teoretică solidă. Profesorii dintr-un grup 
de studii cognitive pot explora un principiu, pot sugera abordări, le pot încerca 
în sala de clasă, pentru ca apoi să revină ca să discute rezultatele. 

Începeţi cu una dintre cărţile prezentate în continuare. Citiţi câte un 
capitol, apoi organizaţi o întâlnire. Întrebaţi-vă unii pe alţii: Ce sugerează 
acestea despre metodele noastre de predare? Ce metode ar fi mai adaptate la 
informaţiile din acest capitol? Colaborând la proiectarea și predarea 
metodelor voastre didactice, participaţi voi înșivă la un proces cognitiv. 


Gândire rapidă, gândire lentă 
de Daniel Kahneman (trad. rom.: Publica, 2011) 

Cartea Gândire rapidă, gândire lentă, tradusă în română, este o realizare remarcabilă a 
câștigătorului premiului Nobel Daniel Kahneman. Aceasta vorbește despre două tipuri de 
gândire care stau la baza luării deciziilor — gândirea de tipul 1, rapidă, intuitivă, bazată pe 
habitudini și oarecum afectivă; respectiv gândirea de tipul 2, mai lentă, mai logică și mai 
controlată. Această carte include descrieri ale cercetărilor fundamentale ale autorului 

împreună cu Amos Tversky, prin care au demonstrat modul în care gândirea individuală nu 
este logică. De exemplu, atunci când un vorbitor de engleză este întrebat dacă litera „k“ este 
mai probabil să se regăsească pe prima poziţie a unui cuvânt sau pe a treia, el va afirma în 
mod eronat că este e mai probabil să fie prima literă dintr-un cuvânt (ca în kite — zmeu) decât 
să fie a treia literă (ca în cake — tort), pentru că îi va fi mai ușor să se gândească la cuvinte care 
încep cu „k“. În mod similar, oamenii supraestimează importanţa pericolelor la care le este 
ușor să se gândească (cum ar fi să fii răpit de un străin) în comparaţie cu pericolele care au o 
probabilitate mai mare să apară (ca accidentele cu bicicleta atunci când nu porţi cască de 
protecţie). Cartea vorbește despre cele mai influente descoperiri din aceste arii cognitive și îi 
ajută pe oameni, într-un stil captivant, să înţeleagă cum să-și evalueze și să-și modifice cele 
două tipuri de cogniție. Gândiţi-vă cât de utilă ar fi cartea pentru a-i ajuta pe elevi să-și regleze 
răspunsurile la testele cu întrebări multiple și la întrebările pentru eseuri, pentru a-i ajuta să-și 
gestioneze reacțiile negândite pe care le au faţă de alți oameni și pentru a-i ajuta pe profesori 
să-și înțeleagă reacţiile spontane față de elevi. Această carte ar putea fi de mare ajutor. 


Human: The Science Behind What Makes Us Unique 
de Michael Gazzaniga (Harper Collins, 2008) 


În această carte, unul dintre cei mai proeminenţi și influenţi specialiști și profesori în 
neuroștiințe, Michael Gazzaniga, explorează funcţiile biologice și neuronale care le oferă 
oamenilor o unicitate aparte în comparaţie cu regnul animal. El discută în mod accesibil o 
gamă largă de concepte: limbajul, arta, conștiința și interacţiunile sociale. Și vorbește despre 
acestea cu implicare, echilibru și înțelegere profundă. Cartea le poate oferi profesorilor 
conceptele necesare pentru înţelegerea minții umane, urmând ca pe baza acestora să poată 
crea cel mai bun mediu de învățare pentru elevi. 


Synaptic Self 
de Joseph LeDoux (Penguin Books, 2002) 


Multe dintre cercetările curente asupra cogniţiei, învățării și memoriei explorează modul în 
care sistemele de neuroni din creier limitează sau creează percepţia pe care o avem despre 
lume și modul în care ne înțelegem pe noi înșine. Acesta este subiectul acestei cărți despre 
„sinele sinaptic“, volum scris de Joseph LeDoux, un specialist proeminent în neuroștiinţe de la 
Centrul pentru științe neurale al Universităţii din New York. Munca lui LeDoux este centrată 
asupra emoțiilor — în special asupra fricii și anxietății — și asupra interacțiunilor acestora cu 
gândirea și cu comportamentul. Cartea nu trebuie ratată de oamenii care vor să înțeleagă 
modul în care neuronii și sinapsele (spaţiul dintre neuroni) ne limitează și ne creează mediile 
de învățare, interacțiunile sociale și pe noi înșine. Cartea conţine trimiteri la pagina sa web, 
dar și către trupa sa rock, The Amygdaloids (denumită după amigdală, unul dintre locurile în 
care se activează furia și emoțiile la nivelul cerebral). Trupa cântă melodii despre creier și 
despre tulburările acestuia; o parte din muzica lor este bazată pe descoperirile autorului. 


You Are Not Your Brain: The 4-Step Solution 
de Jeffrey Schwartz și Rebecca Gladding (Avery, 2011) 


Suntem oare niște victime controlate de circuitele noastre neuronale? Medicamentele sunt 
singura soluție pentru a-i ajuta pe elevii diagnosticaţi cu ADHD și cu alte tulburări psihiatrice? 
Proeminent specialist în neuroștiinţe și cercetător la Universitatea din California, Los Angeles, 
Jeffrey Schwartz împreună cu psihiatrul Rebecca Gladding răspund negativ. Această carte 
explică modul în care capacitatea de a trăi în momentul prezent îi poate ajuta pe oameni să 
preia controlul, fără medicaţie, asupra comportamentelor dezadaptative. Această carte îi va 
ajuta pe cititori să înțeleagă principiile din spatele programelor de tipul PATHS (Promovarea 
strategiilor alternative de gândire) și să-și dezvolte posibile noi programe individuale care îi 
pot ajuta pe copii (și pe adulți) să-și modifice emoţiile și comportamentul, pentru a-și 
îmbunătăți învăţarea și purtarea la clasă. 

The Wisdom Of The Body 
Discovering the Human Spirit, de Sherwin B. Nuland (Knopf, 1997) 


Unde era această carte (Înţelepciunea corpului) când învăţam eu despre fiziologia umană? 
Acest volum este una dintre cele mai profunde și amănunțite abordări ale corpului și ale 
funcţiilor sale, dar are și o dimensiune spirituală prin faptul că arată modul în care 
dezvoltarea fizică afectează fiecare aspect al vieții noastre. Imaginează-ţi cum ar fi să fii un 
copil de grădiniță cu probleme medicale care îți afectează auzul, dar nimeni să nu te 
diagnosticheze. Ar putea acest lucru să-ţi limiteze performanţele școlare? Ce fel de asumpţii ai 
face despre tine însuţi? Sau gândește-te la posibilitatea ca dislexia să fie genetică și tratabilă 
prin terapie genetică. Nuland, profesor de chirurgie la Universitatea Yale, descrie funcțiile 
corpului în contextul dezvoltării noastre. El arată în mod clar și clinic conexiunile dintre ceea 
ce suntem noi din punct de vedere fizic și ceea ce facem în lume. Este o carte fascinantă, iar 
dacă aș preda pedagogie studenţilor care nu au stat încă la catedră, aceasta ar fi o lectură 
obligatorie. — Edward T. Joyner 


3. A învăţa cum să predai 


Colaborare, reflecţie și cercetare în procesul de practică 
pedagogică 
Nancy Hoffmann 

La începutul anilor '90, John Goodlad a atras atenția la nivel naţional asupra 
unei dileme critice pentru școli: ce este mai important, să avem școli bune sau să 
avem programe bune de educare a profesorilor? Nu prea avem cum să avem 
școli bune dacă nu pregătim profesori excelenți. Și totuși este puţin probabil să 
pregătim profesori excelenți fără ca ei să petreacă destul de mult timp în școli 
exemplare pe durata pregătirii lor. Nu poate fi realizată o schimbare durabilă în 
școli fără schimbări în educarea studenților. 

Goodlad a fondat Reţeaua Naţională pentru Reînnoire Educaţională (NNER), 
care a fost o sursă valoroasă și influentă pentru parteneriate între universități și 
școli publice. Ei au proiectat și au dezvoltat noi tipuri de parteneriate, cu 
experiențe reflexive, dialogice și colaborative, pentru a îmbunătăți oportunitățile 
educaționale pentru copii și pentru viitorii profesori. Multe dintre aceste 
parteneriate se desfășoară încă de la mijlocul anilor *90 și încă experimentează 
și se îmbunătățesc, pe măsură ce profesorii și personalul universităţilor lucrează 
împreună pentru a-și consolida programele.15 

Aceste două articole scrise în anul 1999 sunt încă evocatoare pentru 
valoarea experienţei predării reflexive pentru studenţi, pe baza experienţei din 
cadrul unuia dintre parteneriatele NNER (cu Universitatea Miami din Ohio). 
Primul articol este scris de Nancy Hoffman — pe atunci profesoară asociată care 
lucra cu profesorii studenți din districtul școlar Madeira din suburbia orașului 
Cincinnati, iar acum membră a Departamentului de Învăţare Continuă de la 
Universitatea Miami din Ohio. Al doilea articol este semnat de Bernard Badiali, 
pe atunci directorul Departamentului de Leadership Educaţional din Miami, iar 
acum profesor în cadrul programului de Leadership Educaţional la 
Universitatea Statului Pennsylvania. 

Sunt convinsă că experiența mea în pregătirea personalului didactic nu 
este foarte diferită de cea a altor educatori care citesc această carte. Aproape 
toți am trecut prin experiența practicii pedagogice, componenta de bază a 
pregătirii profesorilor și „cea mai hotărâtoare experiență“ pentru influențarea 
celor care predau. Ca profesor începător, am lucrat cu educatori cooperanți și 
experimentați care ne-au transmis pas cu pas responsabilităţile din sala de 
clasă. Îmi amintesc aievea cum am stat răbdătoare în spatele clasei timp de 
câteva săptămâni, urmărind și notându-mi fiecare mișcare a profesoarei care 
ne ghida, așteptându-mi cu încordare rândul să trec la catedră. O admiram și o 
respectam, dar nu am uitat nici măcar pentru un moment diferența de putere 
din această relaţie. Sarcina mea era clară: să imit profesorul expert, chiar dacă 
asta însemna o reproducere nechibzuită a metodelor sale. Nu mi se cerea să 
mă gândesc în profunzime la problemele educaționale dificile sau să-mi pun 
întrebări despre motivele din spatele abordărilor ei și nici nu aveam timp 
pentru așa ceva.15 

La fel ca majoritatea profesorilor aflaţi în formare, m-am concentrat pe 
demonstrarea stăpânirii conţinutului și pe implementarea metodelor specifice 
în loc să învăţ de la dascălii-model cum să trag învăţăminte din procesul de 
predare sau cum să dau un sens activităţii de instruire. De prea multe ori, 
programele de formare a profesorilor oferă metode didactice în stil „rețetă“, 
pe care profesorii în formare trebuie apoi să le imite în timpul predării. În loc 
să fie promovată o practică a reflecţiei critice, viitorii profesori sunt invitaţi să 
accepte situaţia de fapt și să vadă predarea ca pe o activitate apolitică, tehnică 
și procedurală. A învăţa să predai, în acest sens, reprezintă un proces didactic 
și ierarhic. Învăţarea despre predare este pasivă — este ceva ce trebuie să 
„prinzi“ din mers, și nu ceva prin care să te implici, să construiești și să 
relaționezi cu elevii. Aceste practici modelează identitatea profesorului 
începător ca „persoană care implementează cunoștințe în loc să le producă.“1% 

Acum, în calitate de coordonatoare a practicanţilor de la universitate, sunt 
parte a unui parteneriat școală-universitate între școlile din Madeira și 
Universitatea Miami, orientat spre schimbarea practicilor de formare 
pedagogică. Un principiu care ghidează parteneriatul este că predarea este un 
proces continuu, fluid, care se desfășoară și se dezvoltă pe tot parcursul vieţii 
noastre profesionale, și nu o metodă statică, fixă, pe care cineva și-o poate 
însuși definitiv. Practicanţii noștri nu sunt doar receptori ai cunoașterii, ci și 
generatori de cunoaștere în timpul experienţei lor în care învaţă să predea. 
Noi includem oportunități de reflecţie și de informare, ca parte integrantă a 
experienţei lor formative. Pe lângă scrierea reflexivă obișnuită despre 
experienţele lor, practicanţii realizează un proiect de cercetare acțională pe 
durata întregului semestru, pentru a-și implica și a-și chestiona propriile 
practici. Ei interiorizează cele învăţate, reflectează asupra lor, le analizează și 
trag învăţămintele cuvenite. 

În cadrul modelului colaborativ Miami/Madeira de practică pedagogică, 
practicantul este atașat de un profesor-mentor care rămâne în sala de clasă 

împreună cu viitorul dascăl pe tot parcursul experienţei sale formative. 
Studenţii în practică pedagogică și mentorii lor sunt implicaţi într-un dialog 
continuu care scoate la suprafață unele dintre modelele mentale care le 
ghidează practica. Această conversaţie implică ridicarea unor întrebări 
profunde despre contextul specific din clasă, din școală și din comunitatea mai 
largă. Ei reflectează asupra modurilor în care experienţele lor din școli și de la 
universitate au contribuit la modelarea identităţii lor și la modurile în care 
constructul cultural al dascălului, așa cum e definit prin diferite canale media, 
marcheză rolul și imaginea profesorului. Ei regândesc aceste imagini și 
construiesc identități noi care sunt mai aproape de valorile și credinţele care 
stau la baza contextului specific în care se află. 

O componentă primară a parteneriatului nostru constă în învăţarea în 
echipă, în care profesorii mentori și novicii realizează cercetări (proiecte de 
cercetare) pentru a dobândi o înţelegere mai bună a practicilor lor și a 
rolurilor lor ca educatori. Acest demers le comunică profesorilor în devenire 
că atât novicii, cât și profesorii experimentați învaţă continuu să predea. Acest 
proces subliniază și faptul că una dintre cele mai bune modalităţi de a lega 
teoria și practica este printr-un proces de informare autocritică și sistematică 
asupra instruirii. Prin acest proiect de cercetare, nu doar că se generează 
cunoștințe, ci sunt consolidate și relaţiile personale și profesionale dintre 
practicanți și mentori. 


Să învăţăm de la studenții aflaţi în practică pedagogică 
Bernard Badiali 

Poate că unul dintre cele mai interesante și puternice exemple de 
cercetare a fost o investigaţie condusă de Jenn Reid, care în anul 1999 urma o 
practică pedagogică pentru predarea limbii engleze împreună cu DJ 
Hammond, o profesoară de liceu din Madeira. Jenn era interesată de problema 
egalității de gen în liceu; mai specific, de modul în care fetele din clasele 
superioare participau la oră. Ea citise mult despre acest subiect ca parte a unui 
proiect pe durata verii, incluzând cărţi despre dificultăţile cu care se confruntă 
adolescenteleis$. Adolescentele sunt oare mai ezitante în a vorbi în timpul 
orelor decât adolescenţii? Și dacă da, ce le-ar putea ajuta să se schimbe? 

Și D] era interesată de această problemă, pentru că observase fetele din 
clasa ei care erau inteligente și expresive, dar care nu-și doreau să vorbească 
prea mult în timpul discuţiilor din sala de clasă. Ca parte a predării lor 
colaborative, Jenn, practicanta, și DJ, profesoara cu douăzeci și cinci de ani de 
experienţă, au conceput un plan de colectare a datelor de la fetele din câteva 
clase superioare. Ele au intervievat fetele la intervale regulate pe durata 
semestrului. Le-au cerut fetelor să ţină jurnale și alte scrieri despre ce simțeau 
fetele despre vorbitul în clasă, despre exprimarea opiniilor lor și despre 
momentele „din centrul atenţiei“ în comparaţie cu băieţii din încăpere. 

În locul unei relaţii tipice superior/subordonat, Jenn și D] au fost partenere 
în cadrul acestei cercetări. Rezultatele studiului au fost profunde. Amândouă 
au fost surprinse de datele pe care le-au colectat. Fetele au vorbit și au scris 

despre faptul că se simțeau inferioare în timpul discuţiilor. Le era frică de 
consecinţele sociale dacă spuneau vreo „prostie.“ Erau îngrijorate de ce ar 
putea crede băieţii despre comentariile lor. Jenn își confirma ceea ce citise cu 
un semestru înainte. Ea și DJ] au început să plănuiască strategii pentru a 
încuraja o participare mai activă a fetelor în timpul orelor. Ele au discutat 
problema împreună cu cei din clasele pe care le-au studiat. Cele două au avut 
conversații semnificative despre instruire, despre programa educaţională și 
despre natura socializării fetelor. 

La Madeira este o tradiţie la sfârșitul fiecărui semestru, când toţi 
practicanţii prezintă în douăzeci sau în treizeci de minute în faţa întregului 
corp didactic ceea ce au aflat. Jenn a prezentat în faţa a aproximativ douăzeci 
și cinci de profesori de la Madeira, cinci profesori de la Universitatea Miami și 
a câtorva vizitatori de la alte școli. Fa și-a prezentat datele în formă de citate 
din timpul interviurilor, din scrierile fetelor și prin descrieri anecdotice ale 
evenimentelor din sala de clasă. Profesorii, mai ales cei ai fetelor din clasele 
superioare, au ascultat-o cu atenţie. Prezentarea a fost puternică, pe alocuri 
lacrimogenă. La sfârșitul prezentării, directorul departamentului de 
matematică de la Madeira s-a ridicat și a spus: „Până aici! Fiecare fată din 
clasele mele va participa mâine și de acum înainte! Voi găsi o modalitate prin 
care să fac posibil acest lucru“. 

Mai târziu, directoarea școlii, care fusese în public, mi-a spus că a fost 
uimită de reacţia puternică la relatarea lui Jenn. Mi-a spus: „Aș fi putut să 
cheltui mii de dolari pe un program de formare didactică despre egalitatea de 
gen și nu aș fi avut niciodată un asemenea răspuns din partea profesorilor. Ei 
au citit diverse studii și știu ce arată datele naţionale. Doar că această relatare 
a fost chiar despre noi. Aceste eleve sunt fetele noastre. Ele au nume și chipuri 
și noi le cunoaștem părinţii“. 

Proiectul de cercetare al lui Jenn a fost subiectul de discuţie al profesorilor 
pentru zile întregi, chiar săptămâni.1” Câţiva profesori au recunoscut că își 
vedeau fetele din clasele superioare într-o lumină nouă. Cel mai minunat lucru 
în a face publice aceste proiecte este că ele nasc discuţii între membrii 
personalului. Cei aflaţi în practică pedagogică beneficiază de un fel de 
imunitate politică în legătură cu descoperirile lor. Profesorii experimentați le 
pot respinge oricând ca fiind investigaţii superficiale ale unor amatori care 
abia descoperă arta predării sau pot învăţa din ceea ce descoperă aceștia. Dar 
este evident din întrebările puse în timpul prezentării și după aceea că 
profesorii sunt dispuși să înveţe de la practicanţii care le pot oferi date 
palpabile despre locul lor de muncă. Iar cei veniţi în practică se simt destul de 
bine fiind capabili să ofere ceva înapoi mediului care i-a găzduit pentru un 
semestru. 


Educational Renewal 
Better Teachers, Better Schools, de John Goodlad (Jossey-Bass, 1994) 


Cartea Reînnoirea educaţională este dedicată celor ce concep programele de educare a 

educatorilor. John Goodlad nu se concentrează asupra îmbunătăţirii mediilor la citire și nici 
asupra dezbaterii despre cum ar trebui predată matematica, ci asupra întrebărilor de lungă 
durată despre scopul educaţiei. Ce identitate civică vor avea viitorii adulți? Cum vor învăţa să 
gândească? Cum își vor câștiga existenţa, cum vor privi lumea, cum îi vor înțelege pe ceilalți, 
cum se vor înţelege pe sine și în ce fel vor căuta cunoașterea? Ce fel de simț moral vor avea? 
Goodlad susține că majoritatea școlilor (și a departamentelor didactice din universități) și-au 
pierdut simţul finalităţii. El sugerează crearea unor „centre de colaborare pedagogică“, pentru 
a forma o legătură mai apropiată între universităţi și sistemele școlare locale, deci pentru a 
revitaliza școlile. Educatorii care au sentimente ambivalente față de „modelul industrial al 
școlilor“ vor găsi o bună alternativă în această carte. (Vezi și Partea a IV-a, cap. 5) — Nelda 
Cambron-McCabe 


1: În eforturile noastre de formare a personalului, folosim următoarele criterii ca pe un mod de evaluare 
a propriului potenţial de leadership și de învăţare. Mesajul pentru profesori este: comportamentul tău 
are o influență asupra a cât de bine învaţă elevii. Mesajul pentru elevi este: și comportamentul tău 
influențează profesorul. Ei vor face mult mai multe lucruri pentru elevii care sunt receptivi și este just 
să li se ceară elevilor să egaleze sau să depășească angajamentul celor mai buni profesori ai lor. 
Comportamentele eficiente în predarea unui „profesor de mâna întâi“ sunt: adaptarea; planificarea; 
relaționarea; evaluarea; gestionarea; instruirea; așteptările; flexibilitatea. Comportamente eficiente ale 
“elevilor activi“ sunt: atenţia; cooperarea; centrarea pe sarcină; verbalizarea și entuziasmul. 

12 Faith Florer este psiholog cognitivist, mentor și cadru didactic la Mercy College, New York. Îi 
mulțumim lui Daniel Schack pentru contribuţia adusă la versiunea inițială a acestui articol. 

3% Vezi și ]. Goodlad, Educational Renewal: Better Teachers, Better Schools (Jossey-Bass, 1994) sau site-ul 
NNER: www. nnerpartnerships.org. 

% Vezi Landon Beyers și Kenneth Zeichner, „Teacher Education in Cultural Context: Beyond 
Reproduction“, în Thomas S. Popkewitz (coord.), Critical Studies in Teacher Education (The Falmer Press, 
1987), pp. 298-335. 

3% A-i vedea pe profesori ca pe niște indivizi curioși „presupune că informarea sau gândirea critică 
asupra procesului în care ești implicat nu e ceva ce faci după ce ai învățat cum să predai. E ceva ce faci 
pentru a învăţa cum să predai“, afirmă B. Bowen în art. „Response“, din N. Amanda Branscombe et al. 
(coord.), Students Teaching, Teachers Learning (Boynton/Cook-Heinemann, 1992), pp. 293-295. 

% Mary Pipher, Reviving Ophelia (Grosset/Putnam, 1994); Peggy Orenstein, Schoolgiris: Young Women, 
Self-Esteem, and the Confidence Gap (Anchor Books/Doubleday, 1995); vezi și William Pollack, Real Boys: 
Rescuing Our Sons from the Myths of Boyhood (Owl Books, 1998) pentru obstacolele cu care se confruntă 
adolescenții. 

3! Jenn Reid a devenit profesoară titulară de comunicare într-o școală din cartierul newyorkez Madeira 
în 1999, unde a predat șapte ani. A fost de asemenea directoarea unui program numit „Femeile tinere 
scriu pentru (0) schimbare“ în Cincinnati. Acum este profesoară în Dayton, Ohio, unde elevele de sex 
feminin sunt de două ori mai puţine decât băieţii. 

XII 
Leadershipul 


1. A conduce fără a controla 


Dincolo de modelul „directorului fără de cusur“ 
Charlotte Roberts 


Deși nu este coautoare a acestei cărţi, Charlotte Roberts a fost un personaj- 
cheie în evoluția ei. Consultantă de top în învățarea organizațională și coautoare 
a cărților The Fifth Discipline Fieldbook și The Dance of Change, ea a început 
din 1993 să ajute Fundaţia Danforth (vezi mai departe cap. 2 din această 
secțiune) într-un proiect pentru definirea unui nou model de leadership pentru 
inspectorii și directorii școlilor publice și de atunci lucrează cu educatorii și cu 
școlile. 


Directorul școlii primare s-a întors către mine în timpul sesiunii finale a 
unui curs de un an de învățare organizaţională pentru administratori și mi-a 
spus: „Doamnele mele (referindu-se la profesoarele din școala lui) vor ca eu să 
iau toate deciziile și să le spun ce să facă. Ele nu vor să aibă niciun rol în 
procesul de luare a deciziilor sau de planificare pentru școala noastră“. El era 
un director tânăr care își absolvise recent studiile postuniversitare, iar 
comentariul lui m-a făcut extrem de curioasă. El tocmai își petrecuse 
douăsprezece luni studiind modalităţi de dezvoltare a unei participări 
autentice din partea angajaţilor săi. Chiar credea că tot acest timp a fost irosit? 

După câteva luni, altă directoare de școală primară mi-a dat răspunsul pe 
care îl căutam. Ea era membră a unei echipe dintr-un district școlar din Vestul 
Mijlociu al Statelor Unite, una dintre cele șase echipe care și-au dat acordul să- 
și folosească experienţele proprii într-un studiu de caz despre organizațiile 
care învață să înveţe. Fiecare echipă era formată din profesori, directori și 
administratori; unele au inclus chiar și inspectorul. Am studiat teoriile 
profesorului Chris Argyris de la Școala de Business de la Harvard, teorii care 
oferă bazele disciplinei modelelor mentale. Argyris scria: 

„Se pare că există o tendință umană universală de a proiecta acţiunile unei persoane în 

conformitate cu patru valori de bază: 

1. De a menţine controlul unilateral; 

2. De a maximiza „câștigurile“ și a minimiza „pierderile“; 

3. De a suprima sentimentele negative; 

4. De a fi cât mai „rațional“ posibil — prin care oamenii se referă la definirea unor obiective 

clare și la evaluarea comportamentului lor după atingerea sau nu a acestora. 
Scopul acestor valori este de a evita rușinea sau ameninţarea și sentimentele de 

vulnerabilitate și incompetenţă. “188 

În articol, Argyris arată că efectul net al acestor valori este blocarea a orice 
fel de învăţare sau schimbare constructivă într-o organizaţie. Conversaţia 

noastră a fost însuflețită și plină de dezvăluiri. Oamenii își „mărturiseau“ 

propriile greșeli. În aer pluteau eliberarea și libertatea. Pe neașteptate, o 

directoare pe nume Becky Furlong1 a întrerupt conversaţia cu exclamațţia ei: 

„La staţi puţin! Totul e invers aici. Acele patru valori sunt caracteristicile exacte 

ale unui inspector sau director bun!“ Apoi a continuat, conducând grupul prin 

detalierea modelului prevalent de leadership în educaţia publică. În mintea 
mea, am început să mă gândesc la acesta ca fiind modelul „directorului- 
corectitudine“: 

1. Un lider bun obţine și menţine controlul în orice moment. Nu-i lăsa 
niciodată să te vadă ezitant sau transpirat. Ia o poziţie și menţine-o. Nimeni 
nu îi va apăra pe copii (sau politicile, sau pe profesori, sau programa 
educaţională) mai bine decât tine. 

2. Un lider bun „câștigă“ toate confruntările, indiferent de cine se află în 
opoziție — un copil, un părinte, un profesor, un membru al consiliului de 
administraţie, un politician. Câștigul nu este întotdeauna posibil, așa că 
trebuie să fii capabil să transformi experienţa în învățare, planificare, sau 
negociere. Mai presus de toate, atunci când urmărești un „câștig“, înfrânge-ţi 
oponenții prin raționalitate (punctul patru). O altă strategie pentru a câștiga 
este redefinirea problemei ca pe o situaţie locală care va fi rezolvată în 
privat. Divizând o situaţie complexă și inițiind „soluţii“ locale pentru fiecare 
parte, un lider poate declara un „câștig“. 

3. Sentimentele negative exprimate de director indică pierderea controlului și 
poate chiar incompetenţă. Dacă în școală persistă o atmosferă încărcată de 
sentimente negative, este un semn că directorul nu a fost capabil să motiveze 
profesorii. Un semn de furie, anxietate sau mâhnire din partea directorului 
sau a inspectorului otrăvește aerul și în cele din urmă se revarsă asupra 
elevilor. „Dacă sentimentele negative sunt dominante în școala ta“, a spus alt 
director, „este ca atunci când trebuie să scapi de gândacii dintr-un bloc 
vechi.“ 

4. A fi raţional e un semn că ești educat — și aici nu încape loc de nuanțe. Un 
educator, până la urmă, dezvoltă minţile copiilor, nu-i așa? Iar a nu părea 
rațional va fi o dovadă de incompetenţă. Chiar și în cazul problemelor de 
natură afectivă, ca violența neprevăzută, liderii trebuie să preia controlul, să 
rămână pe poziţie și să vină rapid cu un plan raţional pentru a rezolva 
situaţia. 


Descrierea făcută de Becky mi-a amintit de un program doctoral de 
administraţie educaţională la care participasem cu câţiva ani înainte. (Am 
părăsit acel program când mi-am dat seama că nu sunt construită pentru a 
îndura tratamentul de care au parte liderii din educaţia publică). Acolo, la fel, 
ni se prezenta un model implicit (și uneori explicit) de leadership eficient: 
Susținerea. Clarifică problema și ia o poziţie. Nu da înapoi. Fii puternic. Fii 
rațional. Fii convingător. Trebuie să ai dreptate. Acest model al „directorului- 
corectitudine“, în sine, este o povară la care sunt înhămaţi mulţi educatori din 
sistemul public de educaţie. Aceasta duce în mod direct la comportamente 

care fac dificile informarea și reflecţia în detaliu sau motivarea oamenilor de a 
se coagula în jurul unui scop comun. 

Acum înţelegeam motivul pentru care acel director îmi spusese cu un an 
înainte: „Doamnele mele vor ca eu să iau deciziile“. El voia de fapt să spună: 
„Ele se abțin să se implice pentru ca eu să mă pot ocupa personal de toate 
conflictele școlii“. Sarcina sa, așa cum a prezentat-o, era să-și apere angajaţii 
de probleme, astfel încât ei să fie liberi să predea. Dar, în realitate, stilul său de 
leadership era menit să canalizeze problemele direct spre el, înainte ca oricine 
altcineva să încerce să le soluţioneze (ceea ce era o formă de control unilateral 
din partea lui).1% Pe scurt, modelul de leadership al „directorului fără de 
cusur“ era forța motrice principală din spatele comportamentului său. 

Din moment ce stilul său de leadership era asumat inconștient, deci greu 
de chestionat, directorul nu a putut realiza ce influenţă avea acest stil asupra 
școlii lui. „Doamnele“ sale îi apăreau, în mod necesar, ca niște subalterne care 
îi cereau să-și exercite controlul (în loc să fie niște colaboratoare care-i acceptă 
controlul). De asemenea, directorul nu-și putea permite să vadă consecinţele 
negative ale stilului său de leadership, precum anxietatea la gândul că ar 
putea să greșească sau pasivitatea și cinismul pe care le sădea printre 
profesori. Imaginaţi-vă capcana în care era prins. Putea să meargă la sute de 
seminarii despre învăţare organizațională, dar dacă acestea nu se potriveau cu 
stilul „directorului fără cusur“, el le-ar fi disprețuit — poate cu regret, dar și cu 
sentimentul că ne există altă cale. Până la urmă, ce alt model de leadership 
educaţional ar mai putea exista pe lumea asta? 


Un nou model de leadership educaţional 


Timp de peste cinci ani, am lucrat cu un grup de studiu format din 
inspectori școlari, sponsorizat de Fundaţia Danforth, pentru a înainta un nou 
model de leadership în educaţia publică. Ne-am concentrat asupra a patru 
competenţe-cheie care le permit oamenilor să conducă fără a fi nevoiţi să 
controleze. 

1. Implicarea: Ron Heifetz, directorul Proiectului de Leadership Educaţional 
de la Kennedy School of Government de la Universitatea Harvard (și unul 
dintre mentorii proiectului nostru), definește leadershipul ca abilitatea de a 
mobiliza oamenii să abordeze probleme dificile. În mintea mea, aceasta 
înseamnă implicare și are două componente. Prima este capacitatea de a 
identifica o problemă sau o situaţie care nu are o definiţie clară, nu are o 
„cauză“ simplă și nici un răspuns evident. (Rob Heifetz le numește „probleme 
adaptative“; teoreticianul sistemic Russell Ackoff le numea „dezordini“). 
Când suntem puși în faţa unei asemenea complexităţi, este nevoie de 
convocarea oamenilor potriviți din sistem și facilitarea conversațiilor dintre 
ei. Aceasta este a doua parte a implicării. 

În cartea sa despre „leadershipul fără răspunsuri ușoare“1%, Heifetz oferă 
douăsprezece întrebări pentru reflecţie, care, în sine, reprezintă un proces de 
implicare. Primele cinci întrebări sunt menite pentru a face un pas în spate și 
a diagnostica imparţial natura unei crize sau a unei probleme și atitudinile 

pe care le au oamenii despre aceasta: 

e Ce cauzează tulburarea (din „dezordine“ sau din „problema 
adaptativă“)? 

e Ce contradicții interne reprezintă această tulburare? 

e Care este istoricul acestor contradicții? 

e Ce perspective și interese am eu și ceilalți, pentru a reprezenta diferite 
segmente ale comunităţii care se află acum în conflict? 

e În ce moduri oglindim noi, cei din organizaţie sau din grupul de lucru, 
dinamicile problemei în comunitate? 

Următoarele trei întrebări se referă la nivelurile de tensiune, perturbare și 

învăţare pe care le poate tolera comunitatea (în acest caz, sistemul școlar): 

e Care sunt reacţiile caracteristice ale comunităţii la dezechilibru — la 
confuziile privind direcţiile viitoare, la prezența unei amenințări din 
exterior, la dezorientarea referitoare la diversele roluri, la conflictul 
intern sau la încălcarea normelor? 

e În ce momente din trecut a părut că perturbarea a atins punctul 
culminant — în ce fel de contexte sistemele sociale au recurs la 
comportamente autodistructive (cum sunt, de exemplu, războaiele civile 
sau asasinatele politice în sistemele sociale mai largi)? 

e Ce acțiuni din partea autorităţilor au restabilit de obicei echilibrul? Ce 
mecanisme de reglare a perturbării sunt în prezent sub controlul meu și 
țin cont de autoritatea mea? 

Ultimele patru întrebări ajută la identificarea locurilor pentru a interveni: 

e Care sunt modelele privind munca și evitarea muncii caracteristice 
acestei comunităţi? 

e Ce ne spune tiparul curent de evitare a muncii despre natura actualei 
probleme adaptative și despre diferitele aspecte compromise în 
activităţile curente? 

e Ce indicii oferă cei din poziţiile de autoritate? 

e Care dintre aceste probleme sunt „coapte“? Care sunt opţiunile pentru 
abordarea problemelor „coapte“ sau pentru a dezamorsa problemele 
care abia încep să-și facă loc în minţile oamenilor? 

Implicarea nu este atât de ușoară precum ar putea să pară. În primul rând, 
complexitatea situaţiilor vine la pachet cu o anume încărcătură afectivă 
resimțită de toţi cei implicaţi. Crearea unui spaţiu sigur pentru discuții și 
facilitarea atât a ascultării, cât și a exprimării de opinii nu sunt niște abilități 
predate în facultăți. În lipsa clarităţii și cu o încărcătură afectivă puternică, 
suntem tentaţi să ne întoarcem la prima valoare a lui Argyris: obținerea 
controlului unilateral și crearea unei păci provizorii1%?. 

2. Gândirea sistemică: abilitatea de a recunoaște dinamicile ascunse ale 
sistemelor complexe și de a găsi pârghiile potrivite merge mână în mână cu 
implicarea. Ludwig von Bertalanffy, unul dintre bunicii gândirii sistemice, a 
oferit o întrebare de reflecţie critică înainte de a acţiona asupra unei 
probleme complexe: „Unde sunt limitele acestei situaţii?“ 

Aceasta nu este o întrebare ușoară. Dacă crezi că este, ridic-o în faţa unui 
grup și vezi cât timp le ia să ajungă la un consens. Răspunsul îi identifică pe 
cei care trebuie incluși în procesul de gândire și de acţiune. Bertalanffy a 
sugerat că atunci când grupurile gândesc cu un nivel mai sus de limitele pe 
care le-au stabilit, adesea apar idei valoroase. De exemplu, dacă un grup s-a 
gândit că situaţia implică doar școala lor generală, ei ar putea privi situaţia 
din perspectiva următorului sistem mai mare, inspectoratul școlar. Cu alte 
cuvinte, ei ar putea lua în considerare măsura în care alte școli din districtul 
lor sau din altă parte sunt parte a problemei. 

După ce se determină aceste limite, următoarele întrebări care vor fi 
ridicate (potrivit lui Meg Wheatley) sunt: „Cine aparține de sistem? 
Respectivii indivizi știu că aparţin de acest sistem?“ Adunați opiniile lor. 
Lucraţi asupra sistemului social. Organizaţi grup de discuţii pentru a lua în 
considerare forțele implicate și interacțiunile dintre acestea. Un exemplu de 
scenariu: decizia conducerii inspectoratului de a evalua performanţa fiecărei 
școli generează anxietate, care duce la o supraveghere excesivă din partea 
administratorilor, care duce la frică de partea profesorilor, ceea ce îi va 
determina să facă două lucruri. Ei se pot mulțumi să „predea pentru 
examene“, renunțând la oportunităţile de predare și la activităţile captivante. 
Ei pot de asemenea să le spună copiilor de la care se așteaptă că vor obţine 
note mici la testele naţionale să stea acasă pentru următoarele câteva zile în 
care se vor da acele teste. Mediile școlii cresc, conducătorii inspectoratului își 
asumă meritele pentru aceste lucruri bune, iar școlile continuă să înșele 
procesul de testare. Performanţa școlilor arată bine; performanţa copiilor s-a 
dus de râpă. 

Să presupunem că un inspector nou vine în sistem și descoperă ce se 
întâmplă. Ar trebui să divulge această mușamalizare sau să se scalde în 
această performanţă înaltă, dar artificială? Care este viziunea sa privitoare la 
sistem? De cine anume ţine această problemă? Care sunt limitele? Cine face 
parte din această situaţie și cât de conștienți sunt cei coimplicaţi? 

3. Leadershipul învăţării: Abilitatea de a implica oamenii și de a studia 
sistemele nu este suficientă pentru gestionarea problemelor complexe din 
educaţia publică. A conduce, la lider, învăţarea înseamnă a promova o 
abordare „centrată pe persoana care învaţă“ în loc de una „centrată pe 
autoritate“, pentru toate problemele din interiorul și din afara clasei. 
Majoritatea dintre noi am trăit pe propria piele abordarea centrată pe 
autoritate prin modul în care ni s-a predat de-a lungul anilor de studiu. 
Predarea în forma sa autoritară expune copilul la teorii, tehnici și reguli și îi 
cere să demonstreze, prin testare, că a asimilat corect toate aceste informații. 
Apoi profesorii „notează“ calitatea asimilării de informaţii. Dacă elevul 
primește note proaste pentru o perioadă de timp, va avea parte de câteva 
lecţii de „recuperare.“ Predarea, pe scurt, este organizată pentru adulţii din 
sistem la fel cum leadershipul „directorului fără de cusur“ este organizat 
pentru a nu pericilita imaginea de sine a administratorului. 

Rezolvarea de probleme centrată pe autoritate este înșelătoare și uneori 
greu de identificat. Chiar dacă pe peretele școlii este o placă pe care scrie 
„Noi suntem centraţi pe elev“, nu vă încredeţi în asta. Uitaţi-vă la politicile 
școlii. Aţi putea descoperi că politicile sunt proiectate pentru a întări 
autoritatea cu preţul sacrificării învăţării și pentru a face viaţa profesorilor 
sigură și confortabilă. 

Cum arată, atunci, leadershipul centrat pe elev, o competenţă necesară 
pentru conducătorii din educaţie? În acest caz, devine evident pentru 
educator că învățarea — și acceptarea incertitudinii ca parte a învăţării — 
ține de cultură, cod genetic și sistem. Profesorii din cadrul noului leadership 
vor preda, desigur, mai departe, dar în moduri diferite de cele în care li s-a 
predat lor, chiar și în timpul perfecţionărilor pedagogice. Atunci când copilul 
nu înțelege un concept, profesorul se va întreaba: „Cum am contribuit eu la 
această situaţie? De ce are nevoie acest elev pentru a reuși? Ce pot spune sau 
face eu pentru a-l ajuta pe acest copil să-și însușească și să aplice aceste 
concepte? Simte elevul că este parte din procesul de învăţare? Cine e implicat 
în această discuție și știu toţi cei vizaţi că fac parte din acest context?“ 

În cultura bazată pe „leadershipul învăţării“, toți oamenii din sistem sunt 
văzuţi ca persoane care învaţă și se comportă ca niște persoane care învaţă. 
Nu mai este așa de important să pari un „învăţat“ — să ai câteva diplome 
universitare și o autoritate conferită de o diplomă de participare la un curs 
de leadership. În schimb, liderii de așteaptă de la ei înșiși și de la ceilalți să 
fie nesiguri, să cerceteze, să se aștepte la surprize și chiar să fie entuziasmați 
de confruntarea cu necunoscutul. Leadershipul învăţării le oferă directorilor 
și inspectorilor libertatea să spună: „Nu știu încontro ne îndreptăm... și totuși 
îmi doresc ca, împreună cu voi, să pun un pic de ordine în această încâlceală, 
ca să descoperim o cale de a progresa“. 

4. Conștiinţa de sine: Această competenţă îmi amintește de una dintre cele 
mai dureroase și totuși utile concluzii la care am ajuns în conversațiile 
noastre din grupul de studiu Danforth. Liderii din educaţia publică intră în 
sistem și îl părăsesc apoi degrabă (în mod voluntar sau involuntar) într-o 
proporţie alarmantă, la fel cum s-a întâmplat și cu inspectorii din grupul 
nostru. Ce am omis oare cu toţii? Care au fost semnalele de alarmă timpurii 
că inspectorii nu se mai „potriveau“ organizaţiei și că era timpul să fie lăsaţi 
să plece? 

Am ajuns la concluzia că liderii trebuie să fie conștienți de sine. Ei trebuie 
să fie conștienți de impactul pe care îl au asupra oamenilor și asupra 
sistemului și de modul în care acel impact se schimbă în timp. Poate că 
modelul de leadership s-a schimbat de când au intrat ei în funcţie. Consiliul 
de administraţie al școlii care a angajat un director, rareori are aceeași 
componenţă după doi sau trei ani. Membrii noi ar putea cere alt model de 
leadership. Iar atunci este timpul să pleci. 

Conștiința de sine necesită o anumită fermitate. Sunt cel puţin două 
componente în dezvoltarea acesteia: alocarea unei perioade de timp departe 

de locul muncă, pentru a putea reflecta, și implicarea unui coach personal 
care are oarece experiență în domeniu. Timpul departe de muncă ar putea 
implica un program de perfecţionare sau un psihoterapeut bun care înţelege 
presiunile leadershipului din structurile publice. Un coach personal este o 
persoană care te place cu adevărat și căreia îi pasă în mod autentic de 
împlinirea ta. Acest coach trebuie de asemenea să fie dedicat călătoriei tale 
prin zona neclară a deciziilor: „Pot oare să mai aduc plusvaloare acestui 
sistem?“ 

Suferinţa de a fi concediat sau pensionat timpuriu, după ce ai fost denigrat 
de media locală, este oribilă. Întotdeauna va fi, bineînțeles, o doză de 
suferință (și bucurie) în orice poziţie de leadership. Faptul că știi care sunt 
punctele tale tari, care e viziunea ta personală, care îți sunt valorile și unde 
sunt „limitele“ tale personale poate asigura o bază a conștiinței de sine care 
îți permite să-ţi potenţezi cariera și să pleci în condiţiile stabilite de tine, 
satisfăcut de contribuţiile pe care le-ai adus în organizaţie. (Despre 
„imaginile organizaţiei“, v. Partea a VIII-a, cap. 2.) 


2. Colegi și parteneri 


Forumul Inspectorilor din cadrul Fundaţiei Danforth 


Timp de zece ani, din 1993 până în 2003, Fundaţia Danforth (0 fundație 
nonprofit cu sediul central în St. Louis) a convocat în mod regulat un grup de 
aproximativ șaizeci de inspectori școlari pentru a vorbi despre eforturile lor 
legate de învățarea organizațională. Sub denumirea oficială de Forumul pentru 
Inspectorii Școlari din America, aceste „Forumuri Danforth“ (așa cum le 
numeam noi) erau diferite de întâlnirile profesionale obișnuite. Danforth oferea 
sprijin pentru costurile de călătorie ale inspectorilor și pentru iniţiative de 
învățare în grupuri mici, dar lumea n-a venit doar datorită banilor oferiţi. 
Inspectorii veneau din cartiere selecte, urbane și rurale; dar toţi aveau cel puţin 
jumătate dintre elevi cu risc de eșec școlar. Și toţi împărtășeau un angajament 
comun în a sprijini educarea tuturor copiilor. În primele stadii ale activităţii 
forumului, inspectorii s-au ghidat după conceptele învățării organizaționale în 
timp ce proiectau strategii de reînnoire pentru școlile lor; toți simțeau că nu pot 
face acest lucru de unii singuri. Aveau nevoie de ajutor și susținere reciproce. 

Chiar și acum, după ani de zile de la acele întâlniri, oamenii care au 
participat la aceste forumuri vorbesc despre ele ca despre o experiență 
remarcabilă — un dar pentru toți cei implicaţi. Reţeaua care a rezultat încă 
există și este încă importantă pentru toţi cei care am participat. Când am 
realizat prima ediție a acestei cărți, am adunat câţiva membri ai acestui grup 
pentru a discuta despre proiectul și valoarea forumului. Credem că aici se vor 
găsi recomandări valoroase pentru grupurile de educatori de pretutindeni care 
caută susținere din partea colegilor lor din țară sau din școala lor. — Nelda 
Cambron-McCabe 


Lăsaţi-i pe participanţi să stabilească planul de activităţi 

Lynn Beckwith, suburbia University City, Missouri!%: Forumurile au 
fost concentrate în jurul preocupărilor noastre în calitate de inspectori. 
Subiectele asupra cărora ne-am concentrat — leadershipul, implicarea 
publică, calitatea de coordonator și director, copilăria timpurie, diferenţele de 
rasă și clasă — se legau direct de întrebările pe care le ridicam. 

Peter Negroni, Springfield, Massachusettsi%: Deoarece forumul a fost 
dezvoltat pentru și de inspectori, suntem convinși că este relevant să dăm 
cuvântul participanţilor și să gestionăm problemele pe măsură ce apar: 
perfecționarea inspectorilor și directorilor, crearea de răspunsuri adecvate 
pentru elevii foarte mici, încurajarea performanţei școlare pentru toţi copiii 
din regiune, respectiv implicarea celor din comunitate. De-a lungul perioadei 
acestui forum, noi am prezis unele probleme școlare majore înainte ca acestea 
să intre în atenţia publică. Am fost capabili să lucrăm intens asupra acestor 
întrebări în subgrupuri și apoi să ne împărtășim experiențele în grupul reunit. 
Aceasta înseamnă că pentru orice problemă ridicată aveam șaizeci de oameni 
care lucrau asupra strategiilor ca să oferim un leadership mai bun pentru 
școli. Proiectându-ne propriile activităţi, ne vedem pe noi înșine și unii pe alţii 
ca pe niște persoane care învaţă și care vor putea susține organizaţiile bazate 
pe învăţare atunci când se vor întoarce în inspectoratele lor. 

Cultivaţi relaţii între participanţi 

Paula Butterfield, Bozeman, Montana: Toţi membrii Forumului Danforth 
sunt oameni care s-au dedicat înfăptuirii schimbărilor durabile în educaţie. 
Am legat prietenii nu doar cu oamenii din iniţiativele noastre individuale, ci 
din tot grupul nostru de inspectori și cu consultanții și cadrele didactice care 
lucrează cu noi. Eu nu știu de vreo altă organizaţie sau grup de oameni care au 
susținut un efort ca acesta pentru un timp atât de îndelungat. În acest proces, 
rețeaua de relaţii a devenit mult mai mare decât forumul în sine. 

Vă amintiţi de filmul Same Time Next Year (Anul viitor la aceeași oră) cu 
Ellen Burstyn și Alan Alda? Asta simt eu pentru acest grup. Mi-e teamă de 
momentul în care se va termina, pentru că eu cred că relaţiile pe care le-am 
creat sunt foarte puternice. În timpul altor întâlniri ale inspectorilor, scopul 
pare a fi ca oamenii să aibă ocazia să le laude că totul merge bine. Facilitarea 
sesiunilor de laude nu face parte din scopul rețelei Danforth. 

Peter Negroni: Ca rezultat al experienței Danforth, nu mă simt singur. Mă 
simt susținut. Mă simt energic. Simt că muncim pentru lucrurile bune, pentru 
că împărtășim viziunea că ceea ce contează cu adevărat în școală sunt copiii. 
Acea energie vine din partea rețelei. A fi într-o rețea, din punctul meu de 
vedere, înseamnă a atrage energie de la alți oameni spre a-ţi construi propria 
energie pentru a răspunde la probleme. Asta s-a întâmplat aici și este motivul 
pentru care avem atât de mult succes în susținerea relaţiilor noastre. 

Lynn Beckwith: Eu vin pentru că știu că pot primi ajutor aici. Pot învăţa 
aici. Îmi pot împărtăși sentimentele interioare aici, pentru că suntem în 
aceeași comunitate. Foarte puţini oameni au fost capabili să meargă pe acest 
drum. Știu că noi ne vom înţelege unii pe alţii, deși venim din districte școlare 

foarte diferite — unele mari, altele mici. Când am o problemă dificilă, știu că 
este cineva aici care mă poate ajuta. De exemplu, la început, când am devenit 
inspectoare, mi-a fost greu să relaționez cu un consiliu de administraţie care 
gestiona problemele la scară mică. Am avut nevoie de ajutor de la cineva 
pentru a găsi o modalitate de a învinge acel obstacol și am găsit ajutorul aici. 


Duceţi acasă ideile și resursele 


Paula Butterfield: Am încercat să dezvolt acasă aceleași tipuri de relaţii 
pe care le-am găsit la Danforth: locuri în care se poate discuta deschis despre 
probleme, nu doar despre progres. Am adus oameni din afară, pe care i-am 
cunoscut prin intermediul Forumului Danforth, în districtul nostru pentru a 
lucra cu noi, pentru a vorbi, pentru a pune întrebări și pentru a scoate în 
evidenţă lucrurile bune. Aceasta a fost o experienţă foarte valoroasă pentru 
oamenii care lucrează în districtul nostru și a ajutat consiliul de administraţie 
al școlii să recunoască importanța programului. Cred că și acest lucru o 
diferențiază de alte tipuri de experiențe pe care le avem în calitate de 
inspectori. Tot timpul plecăm în altă parte pentru vreo conferință. Dar cu acest 
grup, uneori rămânem acasă și oamenii vin la noi. 

Vern Cunningham, facilitator Danforth, fost decan la Universitatea de 
Stat Ohio: Într-o zi m-am întâlnit întâmplător cu un inspector de la Danforth 
în aeroportul din Washington. Era acolo cu unul dintre directorii lui de școală. 
În timp ce vorbeam, i-am spus inspectorului că apreciam darul lui de a preda, 
pe care l-am văzut în timpul unui atelier recent din cadrul Forumului. 
Directorul care îl însoțea i-a spus: „Mi-aș dori să faci asta și acasă“. Afirmația 
lui m-a surprins. M-a făcut să-mi dau seama cât de diferit poate fi 
comportamentul la nivel național al inspectorilor de comportamentul lor din 
propriile lor districte. De atunci, acel inspector s-a implicat intensiv în 
asemenea activităţi cu personalul pe care îl avea în subordine. 


Încurajaţi iniţiativele curajoase care ar putea produce schimbări 
acasă 

Lynn  Beckwith: Impactul programelor implementate de Fundaţia 
Danforth răsună în întreaga comunitate din sistemul școlar de la tine de acasă. 
Rezultatul este adesea o schimbare sistemică în modul în care comunitatea 
abordează prolemele educaţiei și ale copiilor. În inițiativa noastră „Succes 
Pentru Toţi Copiii“, îngrijirea și educaţia timpurie au fost ridicate la un nou 
nivel, nu doar în districtul școlar din St. Louis, ci și în întreaga comunitate. Ne 
concentrăm asupra creșterii nivelului de pregătire pentru toţi copiii, fie că vin 
la școală, fie că sunt mai mici și merg la grădiniţă sau sunt educați acasă. 

La un moment dat, unii membri ai comunității au simţit că nu era treaba 
biroului inspectorului să-și facă griji pentru copiii care nu făceau parte din 
școlile noastre normale. Succesul nostru era evaluat exclusiv după cât de bine 
gestionam problemele și dificultăţile din învățământul de 12 clase. Acum, 
comunitatea înţelege că, dacă ne ocupăm de mai devreme de nevoile 
developmentale ale copiilor mici, am putea evita o parte din munca de 

recuperare care va fi necesară mai târziu. Ca rezultat, acum este instituită o 
infrastructură care reunește toți actorii-cheie din comunitate pentru a se 
ocupa de îngrijirea și educaţia din copilăria timpurie. Această schimbare 
sistemică a început cu Forumul Danforth. Pe timpuri fragmentată, 
comunitatea este acum unită. 

Paula Butterfield: În Bozeman, inițiativa „Toţi elevii au dreptul la reușită“ 
a avut un impact extraordinar asupra relaţiilor care existau între membrii 
comunității. În cadrul primei noastre întâlniri locale organizate de Danforth, 
am reușit să pun împreună oameni care nu vorbeau unii cu alții sau care nu 
avea raporturi de muncă față de inspectoratul școlar. Existau de ceva vreme 
niște vechi bariere, care, din comoditate, nu fuseseră încă ridicate. Acea 
întâlnire a început să dărâme acele ziduri. 

Dacă până atunci nu prea vorbeau unele cu altele, diferitele forțe din 
comunitate au început în cele din urmă să cofinanţeze proiecte. A fost stabilit 
un program de candidaturi pentru fonduri, evitând totuși ca echipe din 
orășelul meu (Bozeman) să concureze pentru același tip de grant. În plus, o 
echipă de specialiști a candidat pentru o finanțare făcând proiectul sub 
umbrela grupului Danforth. Acesta a fost un pas extraordinar și nu a fost făcut 
ușor și nici repede. Glumeam despre faptul că trebuie să învăţăm să silabisim 
cuvântul „colaborare.“ 

De fapt, tot mai mulţi voiau să devină parte din comitetul local al reţelei 
Danforth. Chiar și oamenii care nu erau direct implicaţi în domeniul educaţiei 
timpurii își doreau să fie în acea echipă; ei știau că imediat ce ar candida 
pentru o finanţare tot grupul va oferi sprijinul necesar. Dar nu doar în 
consiliul de administraţie al Danforth au venit reprezentanţi din toate părțile 
comunității. Toţi au început să contribuie unii în consiliile altora. De exemplu, 
eu am fost invitată în Consiliul Regional de Sănătate, care a scris un proiect 
împreună cu Fundaţia Kellog și a devenit parte a unei iniţiative naţionale din 
sănătate. Noul coordonator de sănătate al regiunii nu avea alţi administratori 
în consilii. Îi era de ajutor să aibă pe cineva cu experiență administrativă și 
care cunoștea modul în care activitatea departamentului regional de sănătate 
îi putea afecta pe copii. 

Am putea spune că ne „polenizam reciproc“ consiliile — atât prin 
susținere, cât și prin gândire. Abordarea independentă, care este deosebit de 
influentă într-un loc ca Montana, crește într-o mentalitate a interdependenţei 
și a deschiderii. 

Fiți exemple unii pentru alţii 

Lynn Beckwith: Atunci când inspectorii din diferite regiuni participante 
se adună la nivel naţional, îți poţi da seama imediat — doar din conversațiile 
lor — în care dintre inspectorate liderii educaţionali au participat pe deplin la 
proiectele de schimbare. Câţiva inspectori și-au exprimat clar adeziunea la 
astfel de proiecte, dar nu s-au implicat niciodată cu adevărat. 

Cei care contribuie la succesul proiectului învaţă că trebuie să-ți dai jos 
haina de inspector atunci când faci parte dintr-o echipă de leadership în 

regiunea ta. Comentariile și gândurile tale nu contează mai mult decât 
comentariile și gândurile celorlalți. Nu este ușor, totuși. Eu trebuie să mă 
stăpânesc uneori să dau indicaţii atunci când simt că am răspunsurile. Dar las 
comitetul să preia conducerea. 

În cadrul unei ședințe de comitet, un director al unui program comunitar 
dedicat educaţiei timpurii a spus în faţa comitetului: „Eu nu sunt aici ca să-i 
fac reclamă dlui Beckwith sau ca să-l fac să arate mai bine. El este doar un 
membru al acestui comitet.“ Eu mi-am însușit acel comentariu. Acel vorbitor 
avea perfectă dreptate. 

Desigur, renunţarea la rolul de conducere nu este o scuză pentru a uita de 
responsabilitatea participării pe deplin în cadrul programului. Am simțit 
întotdeauna că munca necesară pentru acest forum nu era ceva ce puteam 
delega altcuiva. Era funcţia mea să mă prezint și să particip la ședințele 
echipei, chiar dacă această participare era uneori dificilă din cauza 
programului meu încărcat. În evaluările oferite programului, unii dintre 
membrii echipei au specificat faptul că prezenţa și participarea inspectorului a 
ridicat iniţiativa la un nou nivel. 

Nelda Cambron-McCabe: Eu am observat o schimbare de rol în cazul 
multor inspectori. De exemplu, mulţi și-au schimbat modul de a conduce. În 
Providence, Rhode Island, participarea Dianei Lam la un atelier pentru 
directori l-a făcut pe unul dintre directori să comenteze că el nu văzuse până 
atunci o asemenea implicare din partea unui inspector. „De obicei“, a spus el, 
„un inspector vine, prezintă experţii din afară și pleacă în timp ce specialistul 
începe să vorbească. Dar Diana este aici și își ia notițe, pune întrebări și se 
implică împreună cu directorii ei, confruntându-se cu ideile noi.“ Acesta este 
un exemplu foarte bun pentru conceptul de leadership adaptativ al lui Ronald 
Heifetz, pe care l-am folosit în iniţiativa de leadership. Heifetz susține că 
eficiența leadershipului depinde nu doar de modul în care stabilești 
circumstanţele învăţării împreună, ci și de modul în care înveți și tu împreună 
cu ceilalți. 


Alocaţi timp pentru schimbare 


Paula Butterfield: O trăsătură-cheie a activității din cadrul iniţiativei 
Danforth este că aceasta nu ne-a cerut un rezultat imediat, ceea ce a fost o 
ciudățenie în această eră a recompensei imediate. Răbdarea înţeleaptă a 
fundaţiei creează o perspectivă total diferită asupra modului în care apare 
schimbarea. Fiecare dintre noi ne-am confruntat adesea cu atitudinea de tipul 
„Noi vrem să vedem rezultatul acum!“ (iar uneori ne-am cerut chiar nouă 
înșine acest lucru). Datorită activității din cadrul acestei inițiative, eu m-am 
îndepărtat de această abordare. 

Lynn Beckwith: Pentru majoritatea dintre noi, nu părea că făceam 
progrese. Dar cred că Fundaţia Danforth a dat dovadă de înţelepciune prin 
faptul că nu a cerut un rezultat imediat. Programul a început, în timp, să aibă 
efecte și să-și atingă obiectivele. 

Creați un spaţiu sigur în care să vorbiţi despre lucruri periculoase 


Lynn Beckwith: Întâlnirile referitoare la rasă și la clasă socială au fost de 
mare ajutor pentru mine în munca mea cu consiliul educaţional. Rasa și clasa 
sunt subiecte sensibile în regiunea mea, la fel ca în multe alte comunități. 
Uneori apare sentimentul că aceste subiecte sunt supraevaluate. Dar îmi 
amintesc de o întâlnire a forumului în care o femeie albă a ţinut o prezentare 
despre privilegiul albilor. Am luat cu mine lucrarea pe care a prezentat-o și am 
împărtășit-o cu membrii unui consiliu de administraţie de la o școală de acasă. 
Unul dintre membrii consiliului a cerut o întâlnire cu mine și mi-a spus: 
„Lynn, nu m-am gândit niciodată la asta până acum; există ceva care se 
numește privilegiul albilor“. 

Aceasta a fost o conștientizare destul de importantă. Preocupările mele nu 
au fost întâmpinate cu comentariul indiferent: „lar începi, Beckwith, tot 
timpul vorbești despre rasă și clasă.“ 

Și am observat o schimbare chiar și în sesiunile forumului. La început, 
eram destul de tăcuți despre problemele rasiale. Sincer, când am auzit niște 
afro-americani vorbind tare și înflăcărat despre rasă, am simţit că unii 
inspectori albi au fost dezinteresaţi. Așa că am discutat cu inspectorii afro- 
americani, pentru a-i îndemna să adopte o abordare mai puţin agresivă. Le-am 
spus că, dacă ne doream să avem o discuţie pe aceste teme — și chiar ne 
doream —, ei nu puteau să lanseze acuzații. Ei trebuiau să și asculte. 

Într-una dintre întâlniri, un inspector, care era alb și provenea dintr-un 
mediu foarte sărac, a spus că problemele pe care trebuia să le depășim erau 
cele de clasă, nu cele de rasă. Ideea m-a marcat destul de tare. Comentariile 
acestei persoane au deschis o lume cu totul nouă pentru mine. În sfârșit am 
înţeles că oricare ar fi culoarea ta, dacă ești sărac în America, ai o problemă. 

Paula Butterfield: Acea întâlnire a fost de impact pentru mine, întrucât 
plecasem de la anumite asumpţii despre mediile din care proveneau colegii 
mei inspectori. Eu sunt intimidată de oamenii înstăriți, pentru că am crescut în 
sărăcie. După acea întâlnire, mi-am dat seama că majoritatea dintre noi 
proveneam din medii similare — de la sărace până la mult mai puţin decât 
înstărite. Împărtășirea acelei legături comune a întărit relaţiile puternice pe 
care le dezvoltaserăm cu alţi inspectori. 

Dacă am fi încercat să abordăm acele subiecte mai devreme, înainte să ne 
cunoaștem atât de bine, nu ar fi funcționat. Dar lucraserăm împreună 
suficient de mult timp, așa că am dezvoltat legături puternice unii cu alții. La 
început a fost inconfortabil, dar știam cu toţii că ne doream să discutăm aceste 
lucruri. Și dacă n-o făceam noi, cine altcineva din America ar fi făcut-o? De 
multe ori oamenii mă întreabă: „Ce faceţi voi în acel grup?“ Iar eu le răspund: 
„Știi, în mintea mea, este ca un soi de grup spiritual“. 


The Superintendent's Fieldbook 


A Guide for Leaders of Learning, de Nelda Cambron-McCabe, Luvern Cunningham, 
James Harvey și Robert Koff (Corwin Press, 2005) 

Compilat din conversații și experimente finanţate de Fundaţia Danforth și organizat într-un 
format asemănător celui al cărţii Școli care învață, acest compendiu de instrumente, exerciţii, 
cercetări pe teren și povestiri este foarte valoros pentru liderii locali. Este ca un fel de grup de 
colegi pe hârtie sau primul pas către unul real. După cum spune un inspector, „majoritatea 
lucrurilor pe care le știm despre ce e de făcut ca să avem succes se învaţă foarte greu“. Această 
lucrare face învățarea mai ușoară. — Art Kleiner 


Leadership Without Easy Answers 
de Ron Heifetz (Harvard University Press, 1998) 


Pentru Ron Heifetz, „dificultățile adaptative“ sunt probleme dificile care impun schimbări la 
nivel de atitudini, comportamente și valori. Acest gen de probleme include dificultățile sociale 
și politice complexe, ca tulburările sociale sau crizele economice, în care cauzele nu sunt clare 
și soluţiile nu sunt evidente. Acestea includ și multe dintre problemele cu care se confruntă 
liderii școlilor. Heifetz susține că liderii pot face față problemelor adaptative nu prin oferirea 
unor răspunsuri autoritare, ci punând întrebări dificile care îndeamnă întreaga comunitate să- 
și regândească asumpțţiile. El ilustrează acest lucru prin învățături și povestiri atent 
interpretate despre lideri care le cer oamenilor să facă alegeri dificile (de la Gandhi la Ronald 
Reagan și până la un doctor care spune familiei pacientului că acesta are cancer) și prin cele 
douăsprezece întrebări citate anterior în această secțiune a cărții. Aceste întrebări vă vor ajuta 
să identificaţi dificultăţile adaptative, să creați un mediu durabil pentru a discuta despre ele și 
să îndreptaţi atenția spre aceste probleme (și spre motivele pentru care oamenii le evită), 
redând participanţilor la dialog posibilitatea de a-și lua soarta în mâini. — Nelda Cambron- 
McCabe 


3. De la „călăreţul singuratic“ la liderul învăţării: 
călătoria unui inspector 


Cum reflectează liderii inspectoratelor școlare centrate pe 
„învăţare“ asupra propriei dezvoltări personale și 
profesionale 

Peter Negroni 


În anul 1989, Peter Negroni, fost director de școală și fost inspector în New 
York, a preluat postul de inspector local din Springfield, Massachusetts, un 
orășel cu probleme economice aflat la aproximativ 130 de kilometri de Boston. 
Negroni era dedicat ideii că toți copiii pot învăţa. A venit cu dorința de a aduce o 
schimbare efectivă. Dar lucrurile nu au fost chiar atât de simple. EI a trebuit să 
învețe să dezvolte nu doar relaţii și o atitudine deferentă, ci și o abordare 
pedagogică mai personală și mai respectuoasă. Cele patru faze descrise aici 
reprezintă o cale a dezvoltării pe care puţini inspectori „reformatori“ o pot evita, 
mai ales dacă vor ca reformele lor să supraviețuiască și după mandatul lor. Din 
Springfield, Dr. Negroni a trecut la ONG-ul College Board, unde acum este 
vicepreședinte executiv pentru dezvoltarea legăturilor profesionale:s. 


Când m-am pensionat în anul 2001 din funcţia de inspector în sistemul 
școlilor publice din Springfield, un ziar naţional de top a publicat un anunţ 
pentru succesorul meu într-un loc greșit. Ei l-au tipărit la litera „1“ de la 
„inspector“, în loc de litera „E“ de la „educaţie“. Au început să curgă tot soiul 
de scrisori de intenţie pentru inspectori din cu totul alte zone (construcții, 
fiscal). Candidaţii bine intenţionaţi se lăudau cu experiența lor în 

supravegherea boilerelor, în curăţarea clădirilor sau în controlul prin 
evidențele contabile. A fost o situație comică, dar deloc amuzantă. Greșeala 
aceasta a reflectat de fapt o tendinţă neliniștitoare din administraţia școlară. 
În ultimele decenii, inspectorii și directorii școlilor au devenit din ce în ce mai 
concentrați asupra mașinăriei educaţionale și asupra creșterii mediilor la 
teste. Aceste probleme sunt mai ușor de înţeles pentru public decât truda 
adesea nevăzută a predării și învăţării. 

În mediul actual, leadershipul de succes este animat de dorința de a educa 
toți copiii la standarde înalte. Acest tip de leadership depinde, în primul și în 
primul rând, de exemplul dat de inspectorul local. Acest lucru necesită o 
schimbare radicală a înseși instituţiei inspectoratului. Noi nu putem gestiona 
aceste sisteme dacă neglijăm predarea și învățarea, lăsând sarcina instruirii pe 
seama altora. Noi nu putem coordona educaţia dacă lăsăm nucleul instruirii 
necercetat, neexaminat și neelucidat. Dacă intenționăm cu adevărat să 
educăm toţi elevii la standarde înalte, atunci inspectorii trebuie să redevină 
niște lideri veritabili ai celorlalți profesori. 


Călătoria inspectorului 

Majoritatea inspectorilor ajung în această funcție după ce au evoluat 
constant prin poziții de predare și administrative. Ei nu sunt neapărat 
pregătiţi pentru rolul de conducere pe care îl au în faţă. Carierele lor din sala 
de clasă sunt de obicei amintiri îndepărtate; formarea lor în leadership s-a 
întâmplat de obicei din mers. Un inspector eficient trebuie să reînveţe ce 
înseamnă să fii educator. 

Eu știu acest lucru din propria experienţă. Când am devenit inspector în 
Springfield, sistemul avea o nevoie disperată de leadership educaţional. Cei 
din personal erau izolați unii de alții. Nu exista, la nivel local, o curriculă 
generală. Școlile erau structurate pe niveluri la voia întâmplării; unele școli 
primare erau în sistem K-4 (de la grădiniţă până la clasa a patra), alte erau în 
sistem K-6. Unii copii trebuiau să se mute, consecutiv, la patru școli diferite 
înainte de a începe liceul. 

Iar aspectul cel mai problematic era că orașul Springfield s-a transformat 
rapid dintr-o comunitate de albi și de negri într-un oraș populat din ce în ce 
mai mult de hispanici. Mulţi lideri din zona politico-administrativă nu au 
conștientizat acea schimbare. Rata de abandon școlar în rândul liceenilor era 
de 51 de procente și nu dădea semne de îmbunătăţire. Eu am venit în 
inspectoratul local cu un obiectiv personal prioritar — acela de a schimba acel 
sistem static, bine înrădăcinat. 

Când privesc în urmă, îmi dau seama că m-am îmbarcat într-o călătorie 
care uneori omoară oamenii la propriu. Dacă o persoană asumă această 
poziție așa cum am făcut-o eu — cu idei convenţionale despre tipul de 
leadership de care era nevoie —, ea va avea noroc dacă va rămâne pe post 
chiar și trei ani. Eu am rămas unsprezece. Pun această longevitate pe seama 
unui anumit tip de șansă. În timp ce încercam să „implementez schimbările“ 
necesare, am avut norocul să mă confrunt cu comunitatea într-un mod care m- 

a forțat să fac niște descoperiri dureroase, dar esenţiale. Dacă experiența mea 
este tipică, atunci înseamnă că inspectorii de succes trec printr-o călătorie 
desfășurată prin patru stadii. Ei pleacă de la statutul de „călăreț singuratic“ și 
ajung la a fi niște „lideri ai învăţării“. 


Faza unu: Călărețul singuratic 


Mulţi inspectori nou-veniţi sunt tentaţi să le facă din start pe toate. Adesea, 
aduc cu ei foarte multă experienţă din alte sisteme, dar nu sunt familiari cu 
noul mediu și sunt de obicei singuri. Chiar dacă aduc cu ei colegi de încredere 
și acei colegi vor fi tot noi pentru sistemul educaţional local. Noul inspector 
este tentat să acționeze ca un călăreț singuratic. Sau cel puţin așa am procedat 
eu. 

Fiind convins că știam ce era în neregulă cu sistemul, am presupus și că 
știu cum să-l repar. În loc să încerc să construiesc relații cu sindicatul sau cu 
consiliul de administraţie al inspectoratului, eu lucram în paralel cu ei. În 
majoritatea timpului, simțeam că sunt cu mult înaintea lor. Puteam schimba 
lucrurile de unul singur. Și le puteam schimba după bunul meu plac. Credeţi- 
mă pe cuvânt: te poţi bucura de niște succese extraordinare în calitate de 
călăreț singuratic. La început, am reușit să dezvolt un set clar de standarde și 
de evaluări pentru întreaga circumscripție școlară. Am ajustat toate școlile 
după structura coerentă: cinci ani pentru școala primară (cu tot cu anul 
pregătitor), clasele 6-8 pentru gimanziu și clasele 9-12 pentru liceu. Dincolo de 
asta, mi-am luat angajamentul să construiesc niște școli noi de care era foarte 
mare nevoie, depășind astfel un blocaj de natură politică ce împiedicase toate 
construcţiile de noi școli. În plus, vedeam orașul Springfield ca fiind rasist și 
mă gândeam că, dacă voiam să creăm condiţii în care toţi copiii să poată 
învăţa, va trebui să lucrăm mai întâi în mod aprofundat cu propriile noastre 
valori. 

Dar au fost trei ani plini de impedimente. M-am luptat cu oamenii în mod 
continuu. La întâlnirile publice, făceam cu ou și oțet toți membrii comitetelor 
care nu erau de acord cu mine. Ţipam la ei: „Păi, dacă nu vedeţi lucrurile așa 
cum le văd eu, pot să mă mult și în alt oraș“. Știam că eram în stare să călăresc 
nebunește, dar nu știam cum să pun frâu acestui galop. 

Acum îmi dau seama că ar fi trebuit să fi învăţat trei lecţii în timpul acestei 
faze. Acestea ar trebui să facă parte din traseul de dezvoltare al oricărui 
inspector. În primul rând, trebuia să formulez obiectivele într-un mod mai 
eficient și să prezint nu doar ceea ce voiam să obţin, dar și ce anume m-a 
motivat înspre a impune aceste finalități educaţionale. În al doilea rând, 
trebuia să învăţ cum să implic oamenii într-un dialog autentic. Versiunea mea 
de „implicare a publicului“ era de fapt un simplu mijloc de a presa oamenii să 
accepte schimbările pe care eu le stabilisem deja. În al treilea rând, trebuia să 
cercetez problema dincolo de aparenta atitudine discriminatorie, pentru a-i 
descoperi cauza principală. Aceasta nu își avea rădăcinile în rasism; își avea 
însă originea în lipsa alternativelor educaţionale de calitate și în temerile 
oamenilor faţă de viitor. 

Un „călăreț singuratic“ nu poate implementa schimbările necesare. 
Realizarea acestor modificări implică o rețea mai profundă, mai puternică, de 
relaţii, pe care inspectorul și toţi ceilalți să se poată baza. 


Faza doi: Reconsiderarea relaţiilor 


În al patrulea an, am început să-mi dau seama că nu voi putea niciodată să 
obțin schimbări durabile de unul singur. Totuși, încă mă vedeam personajul 
principal din povestea orașului Springfield. Toţi ceilalți erau personaje cu 
roluri mai mici. Am recunoscut faptul că nu mă pot descurca singur după ce 
ne-au lovit două crize în același timp. Prima avea legătură cu negocierile 
contractului profesorilor. Eu încă nu înțelegeam că problema decisivă nu 
consta în a-i face pe membrii sindicatului să mă recunoască pe mine. Trebuia 
să învăţ să-i recunosc eu pe ei. Acest lucru a devenit extrem de clar atunci când 
membrii de sindicat au votat împotriva contractului. Chiar și liderii 
sindicatului au fost uimiţi. După vot, ei au stat la discuţii cu mine și am căzut 
de acord că respingerea contractului reprezenta un semnal că nu eram la 
curent cu situaţia de fapt. 

Trebuia de asemenea să acord mai multă atenţie relaţiilor cu comitetele 
școlare. Îmi construisem o reputaţie de străin arogant venit din New York. În 
al cincilea an, am cimentat această reputaţie prin restructurarea a tot felul de 
funcții administrative, economisind o groază de bani. După puţin timp, o 
femeie care candidase pentru comitetul școlar regional a propus un proiect 
care urma să ducă la eliminarea mea de pe post — iar acel proiect a câștigat. 
Unii oameni din sistemul școlar mă vedeau ca pe un simbol — dar nu al 
soluţiilor care ar fi salvat sistemul, ci al problemelor care trebuiau eradicate. 

La puţin timp după aceasta, am vorbit cu Ron Heifetz de la Universitatea 
Harvard despre perturbările administrative din Spriengfield. El m-a întrebat 
ce aveau de pierdut oamenii care susținuseră acea femeie-candidat. El a 
subliniat faptul că acea candidată triumfase obţinând 18 000 de voturi. „Pe 
cine reprezintă ea?“, a întrebat Heifetz. „Odată ce vei afla pe ce se baza ea, s-ar 
putea să descoperi că și tu susţii de fapt aceleași principii.“ 

În mod tipic, răspunsul meu a fost: „Această candidată are interese 
personale. Eu am dreptate, ea nu are.“ Apoi, pe măsură ce am început să ascult 
cu mai multă atenţie, mi-am dat seama că Heifetz îmi oferise o observație 
autentică. Oponenta mea nu era împotriva școlii. Nu era rasistă. Nu se opunea 
performanţelor înalte. Dimpotrivă, ei îi păsa foarte mult de elevi. Ea nu era 
deloc o oponentă; ea reprezenta un punct de vedere care putea fi înglobat în 
drumul spre excelenţă. 

Am început să mă schimb. Am făcut noi încercări ca să implic cu adevărat 
părinţii, încercând să mă asigur că îi auzeam și că eram dispus într-adevăr să 
mă las convins de ei și că nu încercam doar să-i fac să se simtă bine. Am făcut 
schimbări radicale în modul în care negociam cu sindicatul. În loc să mă așez 
la masa discuţiilor cu scopul de a câștiga, am venit cu scopul de a-i lăsa și pe 
cei din sindicat să câștige ceva. Abordarea mea față de comitetul școlar 
regional a început să se schimbe. În loc să ţin prezentări de jumătate de oră 

despre ceea ce voiam să fac în continuare, am început să solicit opiniile 
părinţilor despre cel mai bun mod de a progresa. 


Faza trei: Consilierea pedagogică 


Rolul meu a început să evolueze într-un mod destul de natural de la cel de 
șef la cel de consilier sau de „antrenor“ (coach). Am început să le facilitez celor 
din jurul meu oportunități de a reflecta și de a acţiona împreună. Aceasta 
însemna și ca ei să încerce să facă lucruri pe cont propriu și să accepte 
posibilele eșecuri. În loc să aplic soluţii de micromanagement, i-am încurajat 
pe directori, pe membrii personalului administrativ și pe profesori să-și 
găsească propria cale. 

Un consilier bun crește nivelul de conștientizare punând întrebări. Cel mai 
bun loc pentru a ridica întrebări și a crea oportunităţi este chiar la ora de la 
clasă. Iar cele mai bune subiecte se învârt în jurul predării și învăţării. Vizitele 
mele prin școli și felul în care am efectuat acele inspecții au transmis un mesaj 
puternic în întregul sistem. Aceasta e ceea ce contează, transmiteau vizitele 
mele. Meseria mea este să fiul un „antrenor“ pentru optimizare. Așa că am 
început să asist la diverse lecţii și am ţinut-o tot așa. Deja în această fază 
făceam câte 150 de vizite pe an la diverse școli. 

Vizitele în unităţile de învățământ au oferit experienţe educaţionale reale, 
fiind ceva mai mult decât simple inspecții și observații critice. Cel mai tangibil 
aspect s-a referit la asistenţa la ore. În fiecare clasă pe care o vizitam, căutam 
dovezi că elevii învățau realmente ceva. Iar acest lucru se vedea din felul în 
care relaționau cu profesorul, din lucrările pe care le făceau și din 
interacțiunile lor cu colegii de clasă. 

Unii profesori au reacționat negativ la vizitele mele în clase. S-au întrebat 
cum de îmi permiteam să vin în clasa lor și să le întrerup lecţia. Le-am explicat 
de fiecare dată că scopul meu nu era să judec profesorii, ci să pornesc un 
dialog cu ei despre cum putem satisface nevoile de învăţare ale elevilor. 

Am încurajat directorii să facă același lucru cu profesorii din școlile lor. 
Pentru a fi un model în acest sens, la începutul anului eu împreună cu trei sau 
patru administratori din inspectorat am vizitat patruzeci și șase de școli în 
patruzeci și șase de zile, însoţiţi de directorii fiecărei școli. Apoi 
administratorii și toţi cei patruzeci și șase de directori s-au întâlnit pentru a 
rezuma ceea ce văzuserăm. 

La început, nimeni nu aducea niciun fel de critică în timpul întâlnirilor 
noastre. Dar oamenii au devenit mai capabili să identifice problemele și 
domeniile care necesitau îmbunătăţiri și să discute deschis despre acestea. 
Directorii au început de asemenea să-și dea seama că unele dintre asumpţiile 
lor despre ce înseamnă un profesor bun erau absurde. Îmi amintesc cum a 
spus un director: „Întotdeauna am crezut că un profesor este bun atunci când 
elevii din clasa lui nu ajung la mine pentru încălcări disciplinare.“ Dar, 
bineînţeles, ceea ce era important era progresul școlar al elevilor, și nu 
abilitatea profesorului de a-i face directorului viața mai ușoară. 

În timpul acestei faze, am ţinut o prezentare pentru inspectorii din statul 

Texas. Ei erau fascinaţi să descopere că un inspector al unei circumscripţii de 
28 000 de mii de elevi din 46 de școli putea să-și petreacă aproape fiecare zi 
vizitând aceste instituţii de învăţământ. Și înţeleg de ce le venea greu să mă 
creadă. M-au întrebat cum făceam față. Le-am spus că am delegat toate 
celelalte sarcini. Pentru mine era mult mai important să mă aflu în școli. 
Personalul de la biroul meu le spunea celor care sunau: „Vizitează școlile. Asta 
este sarcina lui de bază“. În sfârșit, încetasem să mai fiu un manager care 
controlează o mașinărie și mă concentram asupra activității noastre de bază. 


Faza patru: Consilierea comunităţii 

Odată ce îi determini pe directori și profesori să menţină un dialog 
constant și să se implice în mod critic în propria lor creștere și dezvoltare și 
odată ce delegi managementul mașinăriei, ce ar trebui să faci? În această fază 
finală, care se suprapune cu faza a treia, treci de la consilierea în sala de clasă 
la consilierea la nivel comunitar. 

Știm cu toții că ceea ce facem noi, profesorii, este doar o parte din procesul 
de educare a elevilor din comunităţile noastre. În anul 2003, o nouă Comisie 
pentru Copiii aflați în Situaţia de Risc Școlar a confirmat ceea ce bănuiam deja. 
Pentru ca elevii să aibă reușite școlare, ei trebuie să fie susținuți de ceea ce 
comisia numea o „autoritate comunitară“ — una care respectă elevii și pe care 
o respectă și copiii, la rândul lor. 

Deși eforturile mele iniţiale de a atrage comunitatea din Springfield au dat 
puţine rezultate în lumea reală, acestea au stabilit un precedent și un model 
pentru inițiative ulterioare. Am continuat să organizăm o serie de interacțiuni 
prin care puteam examina, explicita și schimba (acolo unde era nevoie) 
viziunile pe care le avea comunitatea asupra educaţiei. Am implicat părinții, 
firmele locale, grupurile religioase și agenţiile de servicii sociale, pentru a 
putea găsi împreună un acord. Acordul, care s-a văzut cel mai mult în 
curricula noastră, a ghidat apoi activitatea noastră comună. 

Pentru mulţi inspectori, această fază finală aduce o transformare 
personală autentică. Ei trec la rolul de reprezentanţi — de experți care dau 
răspunsuri — la cel de iniţiatori ai dialogului, în care răspunsul va putea 
apărea din partea oricărei persoane din sala de întruniri. În această fază, 
inspectorul încetează să mai controleze o mașinărie și preia conducerea în 
stabilirea de oportunităţi pentru ca personalul școlar să poată experimenta și 
inova, să se poată dezvolta împreună cu întregul sistem școlar. 

O parte din mine încă mai ţine la ideea care mi-a condus mult timp 
activitatea — anume că ar trebui să ofer un scop și o direcție oamenilor care 
sunt în subordinea mea; că treaba mea e să le spun ce să facă, iar ei să se 
execute. Și tu ai putea crede acest lucru. Dar experienţa pe care am avut-o mă 
convinge că un leadership autentic constă în creșterea oportunităţilor oferite 
personalului didactic pentru a reflecta, a acţiona, a crește și a se dezvolta în 
mod independent. Este o călătorie care începe cu degajarea motivațţiilor 
personale și conduce către coimplicarea colegilor tăi și apoi a comunităţii 
extinse. Este o călătorie pe care trebuie să fii dispus să o faci dacă vrei să 

asiguri un sistem echitabil de învățământ. 


4. Niciun elev nu e „de aruncat“ 
Mary Leiker 


Datele demografice din SUA se pot schimba rapid în zonele urbane, mai ales 
atunci când familiile relativ prospere (formate adesea din albi) pleacă din 
comunităţile pe care le percep ca aflându-se în declin. După plecarea lor, 
rezidenții minoritari și cu venituri mici ai orașelor se mută în comunitate. Pe 
parcursul anilor 1980, 1990 și la începutul anilor 2000, acest lucru s-a întâmplat 
în multe dintre suburbiile proxime orașelor Memphis, Detroit și New Orleans. 
Aceste orașe și-au pierdut mai mult de jumătate din populația albă, devenind 
preponderent minoritare și având parte de declinuri substanțiale în calitatea 
educaţiei și în performanţele elevilor. În mod ironic, după criza economică de la 
sfârșitul anilor 2000, s-a înregistrat o tendință inversă, familiile relativ prospere 
mutându-se înapoi în regiunile mai apropiate de centrul administrativ, pentru a 
reduce distanța de navetă, în vreme ce localităţile mai îndepărtate au fost 
asaltate de executările silite. 

Atunci când comunitățile se schimbă prin migraţie și sub influența 
presiunilor economice, inspectoratele școlare întâmpină dificultăți majore — dar 
apar și oportunități semnificative. La începutul anilor *90, inspectoarea Mary 
Leiker și consiliul general de administraţie din localitatea Kentwood, Michigan, 
au admis fapul că afluxul de elevi din orașul apropiat Grand Rapids schimba 
demografia circumscripției lor școlare și a comunităţii, dominate până atunci de 
albi. În loc să vadă în diversitatea crescândă un obstacol, ei au văzut-o ca pe o 
modalitate de a consolida oportunităţile educaţionale pentru toți elevii. În 
viziunea lor, împărtășită cu comunitatea, diversitatea a devenit un beneficiu 
major pentru educarea tuturor. 


La puţin timp după numirea mea în 1991 în funcţia de inspector peste 
școlile din Kentwood, o problemă rasială a declanșat o serie de evenimente 
definitorii care ne-au ajutat să clarificăm ce ne doream să devenim la nivel de 
comunitate școlară. Doi elevi afro-americani de sex masculin au atacat un elev 
de rasă caucaziană pe holul liceului. Rănile băiatului au fost serioase și a fost 
nevoie de echipamente medicale pentru a-l ţine în viaţă. Audierile care au 
urmat incidentului au implicat 33 de ore de declarații și patru avocaţi — unul 
reprezentând elevul alb, al doilea reprezentându-i pe cei doi elevi negri, al 
treilea reprezentând inspectorul, iar ultimul reprezentând consiliul de 
administraţie al școlii — și a fost un proces la care au participat atât de mulți 
oameni, încât a fost loc doar în picioare. Pe atunci, organizaţia Ku Klux Klan 
recruta activ noi membri prin intermediul ziarului local. Așadar, în cele 33 de 
ore, în spatele sălii consiliului de administraţie al școlii, stăteau bărbaţii albi 
de vârstă mijlocie privind și așteptând, în timp ce comunitatea afro-americană 
urmărea cu scepticism ceea ce făceam. Lucrurile arătau de parcă ne 
îndreptam spre o criză în comunitate. În cele din urmă, cei doi elevi afro- 
americani au fost exmatriculaţi, ceea ce nu a mulțumit pe deplin comunitatea 

albă și a intensificat furia comunităţii negre. 

Atunci când am fost numită în funcţia de inspector școlar în anul 19911%, 9 
procente din populaţia elevilor era minoritară, iar 10 procente erau elevi ce 
prezentau risc de abandon școlar (mai ales din cauza veniturilor mici ale 
familiilor). La nivelul școlii primare, mediile obținute la teste atingeau 
standardele în proporţie de 45%. Eu cred că există o sămânță de adevăr în 
fiecare nemulțumire; ceva se întâmpla în școli, iar eu trebuia să ajung la 
rădăcina problemei. Dar când am încercat prima dată să fac o investigaţie, 
tensiunea din comunitate a crescut și mai mult. Eu și familia mea am primit 
amenințări cu moartea atât din partea albilor, cât și a negrilor. Afro- 
americanii protestau la biroul meu cu pancarte pe care scria: „Noi vrem 
dreptate“. Pentru că nu ţineam cu niciuna dintre părți, niciunul dintre grupuri 
nu simţea că se poate baza pe mine. 

În curând a devenit clar că elevii minoritari nu aveau parte de aceleași 
oportunități. În liceu, puţini dintre ei ajungeau în clasele superioare. Între 
septembrie și martie, indiferent de anul de studiu, între 80 și 125 de elevi erau 
exmatriculați — în majoritate copii minoritari. În zece ani, doar doi elevi negri 
au ajuns în echipa de baschet a școlii. La întrebările mele, oamenii 
răspundeau: „Aici e Kentwood și așa facem noi lucrurile“. 


Cum susţii o conversaţie dificilă 


În aceste vremuri tensionate, reprezentanţii NAACP (Asociaţia Naţională 
pentru Progresul Oamenilor de Culoare) și ai altor grupuri ne-au întrebat dacă 
am fi dispuși să colaborăm cu Departamentul de Justiţie al Statelor Unite. 
„Bineînţeles!“, am spus eu. Aveam nevoie de cineva care să vadă situaţia din 
alt unghi, iar eu nu simțeam că o organizaţie educaţională ar trebui să aibă 
ceva de ascuns. Orice s-ar fi descoperit, era spre binele tuturor. 

Timp de doi ani, m-am întâlnit o dată pe lună, alături de reprezentantul 
Departamentului de Justiţie, cu un mic grup al reprezentanţilor elevilor de 
liceu și părinților din comunitate. Dacă ne doream să facem progrese în ceea 
ce privește rezolvarea problemelor, nu trebuia să ne grăbim. Cei doi ani ne-au 
ajutat să ajungem la o concluzie matură și au oferit comunităţii un timp de 
reflecţie. 

Am avut conversații lungi și dificile care au necesitat ca toţi cei prezenţi să 
lăsăm deoparte prejudecățile pe care le aveam unii despre alții!%. Ascultarea a 
fost esenţială pentru a ajunge la noi înțelegeri. Departamentul de Justiţie a 
oprit accesul presei, ceea ce ne-a permis să fim sinceri în legătură cu situaţia 
în care ne aflam. Am recunoscut faptul că trebuiau să se schimbe foarte multe 
atitudini din rândul personalului. Avem nevoie de mai mulți profesori din 
populaţia minoritară; statisticile noastre erau deplorabile. Trebuia să 
contestăm unele prejudecăţi predominante, conform cărora anumiţi copii nu 
ar fi fost în stare să înveţe. Am stabilit obiective pentru achiziţionări și licitaţii, 
pentru oferirea de servicii, pentru gestiunea economică și pentru noi 
interviuri de selecție, așa încât personalul să fie reprezentativ pentru toate 
grupurile de elevi. Ne-am dedicat monitorizării continue a sistemului nostru 

pentru a evalua cât de mult ne apropiam de noile obiective. (Vezi și Partea a 
XVI-a, cap. 2.) 

Nimic nu este mai greu într-o comunitate decât schimbarea culturală, 
pentru că aceasta zguduie bazele privilegiului și ale siguranţei. Eforturile 
noastre din Kentwood exemplifică scrierile lui Ronald Heifetz despre 
„problemele adaptative“. Schimbările demografice și ceea ce ne-au adus ele nu 
pot fi tratate cu soluţii tehnice din partea inspectorului școlar. Consiliul de 
administrație regional a trebuit să fie dispus să permită comunităţii să 
abordeze direct această problemă, iar inspectorul s-a abținut să „acopere“ 
problema sau s-o facă să dispară în tăcere, doar ca să evite perturbarea 
comunităţii. Trebuie să tulburi oamenii; să-i implici în conversații care pot fi 
neplăcute, pentru ca ei să poată atinge un nivel mai înalt de învățare și 
înţelegere. Când mă uit la alți inspectori, pot vedea că multora le este frică de 
conversațiile despre diversitatea din comunitate. Și, atunci când îţi este frică, 
încerci să reglezi în pripă problema în loc să te implici într-o muncă 
adaptativă. Dacă vrem să respectăm această diversitate, trebuie s-o vedem ca 
pe un punct tare, nu ca pe o povară. O putem transforma într-un dar pentru 
elevii noștri, pentru școli și pentru comunitate.1% (Vezi cele 12 întrebări ale lui 
Ron Heifetz în cap. 1 din această secțiune.) 


Creșterea așteptărilor și a performanţei 


În urma incidentului rasial și a celor doi ani de deliberări intense, am 
rămas cu câteva întrebări. Ce lecţie puteam învăța de aici? Ce fel de 
oportunitate ni s-a deschis? Ce ar putea contribui la un nivel de performanță 
mai înalt și la o reputaţie mai bună pentru școală și elevi? Eu și consiliul 
administrativ de la inspectorat simţeam că puteam arăta restului țării cum să 
creeze un inspectorat școlar care nu doar că accepta, de formă, diferenţele, ci 
și valoriza acele diferențe pentru impactul lor pozitiv. Puteam deveni un 
inspectorat în stare să atragă elevi diverși datorită educaţiei excelente pe care 
o ofeream. Aveam nevoie de acea diversitate pentru a ne asigura că elevii din 
Kentwood vor fi pregătiţi pentru societatea noastră globală. Un sistem de 
educație exclusivist îi dezavantajează pe elevi. 

În anii care au urmat, Kentwood și-a demonstrat credinţa în diversitate. În 
anul 1991, atunci când a avut loc incidentul, 9% din populaţia elevilor era 
minoritară, iar 10% se afla în situaţii de risc de abandon școlar. La nivelul 
școlii primare, mediile obținute la teste atingeau standardele cerute de stat în 
proporţie de 45%. În 2007, anul în care m-am pensionat, 40% dintre elevii din 
Kentwood erau minoritari, 42% se aflau în situaţii de risc — iar mediile la teste 
erau conform standardelor în proporție de 89%. Minoritatea de 40 de procente 
era formată în proporţie de 28 de procente din elevi afro-americani, iar restul 
de 12 procente erau refugiaţi și imigranţi din peste cincizeci de ţări din toată 
lumea. Această schimbare demografică și performanța academică crescută a 
elevilor noștri sfidează orice pronosticuri care puteau fi făcute în anii *90. 

Cum am reușit? Am obținut aceste rezultate printr-o profundă viziune 
împărtășită asupra excelenţei și a echităţii pentru toți elevii, viziune creată de 


*sk*ebpook converter DEMO Watermarks* ee 


consiliul de administraţie, de personalul școlar și de comunitate. Viziunea 
consiliului educaţional regional a stabilit contextul angajamentului nostru: 
„Școlile publice din Kentwood vor fi un loc al motivării și incitării pentru 
educaţie și pentru o apreciere a diversităţii. Fiecare individ va fi încurajat să 
devină o forță creatoare în dezvoltarea unui sistem educaţional pentru viitor“. 
De prea multe ori, asemenea cuvinte sunt doar retorică. Nu și pentru noi. 
Viziunea a fost probată în fiecare zi prin munca pe care o făceam. 

Gândirea sistemică a devenit esenţială în trecerea noastră de la a vedea 
diversitatea ca pe un deficit la o a percepe ca pe un beneficiu major. În acest 
sens, cea mai utilă carte ne-a fost The Key Work of School Boards (Activitățile- 
cheie ale consiliilor de administraţie școlară), întocmită de Asociaţia Naţională 
a Consiliilor de Administraţie Școlară (NSBA)2%. Volumul se concentrează 
asupra performanţelor elevilor și a implicării comunității pentru a promova 
reușitele școlare, subliniind faptul că nicio acțiune nu poate fi desfășurată în 
izolare. Consiliile de administraţie ale școlilor trebuie să înțeleagă faptul că 
fiecare decizie este interconectată și să încerce să prevadă posibile reacții și 
consecințe neprevăzute. Sunt opt domenii de acțiune, dar acestea nu 
reprezintă niște pași distincţi. Mai degrabă, aceștia reprezintă un întreg ce 
trebuie luat în considerare în acţiunile consiliului de administraţie școlară. Cel 
mai important aspect în munca noastră a implicat crearea unei viziuni 
împărtășite cu comunitatea, după care a urmat stabilirea unor standarde 
înalte pentru fiecare elev. Acest lucru a pus specialiștii din rândul personalului 
în poziţia de a dezvolta o programă educaţională și niște strategii de instruire 
ținând cont de nevoile tuturor elevilor. 


Cadrul NSBA implică opt domenii-cheie de acţiune: 


e Viziune (o afirmare comună a viitorului dorit, pornind adesea de la performanţele școlare 
anticipate) 

e Standarde (expectanţe educaţionale) 

e Evaluare (instrumente și metode pentru măsurarea rezultatelor școlare în comparaţie cu 
standardele) 

e Răspundere publică (asumarea responsabilității pentru calitatea rezultatelor) 

e Aliniere (resursele, comunicarea, planificarea și implementarea programelor sunt 
armonizate) 

e Climat (condiţiile pentru o predare-învăţare de succes) 

e Colaborare și implicarea comunităţii (siguranţă și încredere între toți factorii de decizie din 
educație — educatori, părinți, oameni de afaceri, media și alți cetățeni) 

e Perfecționare continuă (căutarea și planificarea constantă a noi moduri de a îmbunătăți 
sistemul). 


Progresul spre concretizarea viziunii noastre și spre atingerea noilor 
standarde a necesitat un volum semnificativ de învăţare pentru toţi cei 
implicaţi. Rolul meu a fost să facilitez învăţarea și formarea celorlalți. Am 
lucrat de-a lungul anilor cu specialiști și oameni de știință extraordinari și am 
împărtășit tot ce am învăţat de la aceștia. Am organizat tot timpul sesiuni de 
perfecționare pentru ceilalți inspectori, pentru administratorii școlari și 

pentru directori. În timpul petrecut la Kentwood, am achiziționat și am studiat 
împreună aproximativ douăzeci și cinci de cărți?! și am ţinut sesiuni lunare 
pentru promovarea dezvoltării întregului sistem. Și i-am implicat inclusiv pe 
șefii din zona logistică — servicii alimentare, transporturi, întreținere. Toată 
lumea are un rol în educarea elevilor. De exemplu, eu le spun celor ce se 
ocupă de curățenie: „Dacă, în timp ce curăţaţi o podea, vedeţi un copil care se 
află în dificultate, mă aștept de la voi să vă opriţi și să vă ocupați de acel copil; 
un copil este cu mult mai important decât podeaua“. 

În eforturile noastre de îmbunătăţire sistemică a școlilor, ne-am folosit de 
toate informaţiile disponibile, ne-am concentrat pe clienţii noștri și pe 
perfecționarea continuă. Acest lucru a fost evident îndeosebi în ce privește 
procesul de instruire. Având cadre curriculare stricte, există puţină 
flexibilitate în alegerea conținutului lecţiilor, dar faptul că poţi alege diverse 
metode de predare înseamnă o oportunitate reală de îmbunătăţire. Prin 
monitorizarea constantă a informaţiilor referitoare la nevoile elevilor noștri, 
căutăm întotdeauna abordări în instruire care pot ameliora considerabil 
educația elevilor. Totuși, la fel ca în privința performanţelor elevilor, și în 
acest caz au fost momente dificile. 

Cea mai mare realizare a rezultat din faptul că am profitat de cercetările 
importante asupra neuroplasticităţii. Sunt convinsă că aceasta este veriga lipsă 
— veriga ascunsă — către o altfel de educaţie a celor greu de alfabetizat. În 
cazul multor elevi, toate indiciile ne arată că ei ar trebui să funcționeze 
normal — și totuși ei nu reușesc să citească fluent, indiferent de ce am face 
noi. Aceștia pot fi elevi cu dizabilități de învăţare, elevi cu tulburări 
emoționale, elevi bilingvi, elevi cu deficit de atenţie sau pur și simplu elevi 
care par a fi incapabili să audă sunetele fonetice. Două programe bazate pe 
neuroplasticitate au oferit veriga lipsă pentru noi: programele „Fast ForWord“ 
al organizaţiei Scientific Learning și munca grupului Lindamood-Bell. Cu 
ajutorul acestor programe, profesorii din învățământul primar pot acum să 
stabilească problemele specifice pe care le au cei care nu și-au însușit 
deocamdată competențele de citire și să ofere intervenții directe pentru a 
dezvolta și a consolida abilitățile cognitive de memorie, atenţie, procesare și 
secvenţiere. 


Neuroplasticitatea2% 


Principiile de bază ale neuroplasticităţii, care au fost formulate cu mult timp în urmă de 
psihologul Donald Hebb, pot fi rezumate astfel: „Celulele care se activează în același timp se 
vor și conecta în același timp.“ Se știe de mult și este dovedit de neuroștiinţe faptul că, dacă 
celulele pot fi determinate să se activeze împreună, ele se vor conecta reciproc și vor forma 
reţele neuronale. Există din ce în ce mai multe dovezi că focalizarea atenţiei — care ţine de 
mindfulness sau de conștientizarea deliberată a procesului de gândire și a fluxului propriilor 
impulsuri — poate accelera procesul prin care celulele se activează concomitent. Acest lucru 
este extrem de important, pentru că înseamnă că putem aduce schimbări sistematice în 
circuitele creierului și în formarea de noi rețele neuronale prin concentrarea atenţiei, adică 
prin actul continuu, repetat și conștient de a gândi în anumite moduri. (Despre grupurile de 
studii cognitive, v. Partea a XI-a, cap. 2.) — Art Kleiner 

Chiar și cu acel procentaj crescut al elevilor minoritari și al celor aflați în 
situaţii de risc de abandon școlar, în fiecare an și în fiecare școală, am reușit să 
înregistrăm un progres adecvat, așa cum e cerut atât de legea „Niciun copil 
lăsat în urmă“2%8, cât și de autorităţile statului Michigan. Atingerea acestui ţel 
este dificilă în subgrupul din Michigan, pentru că avem un număr extrem de 
mare de elevi în trecere, refugiați și imigranţi. Se așteaptă de la noi să 
reducem decalajul dintre diversele subgrupuri și să înregistrăm anual creșteri 
în cadrul fiecărui grup, un obiectiv pe care îl susţinem puternic. Totuși, atunci 
când vin elevi care au frecventat trei sau patru școli într-un an, care nu au fost 
niciodată înmatriculaţi în vreo școală sau care nici măcar nu au văzut până 
acum apă curentă, ne va fi enorm de greu să atingem acele țeluri. Noi suntem 
una dintre regiunile școlare selectate pentru primirea de refugiaţi, adică a 
peste 500 de elevi din peste cincizeci de ţări. Chiar și așa, tot obținem progresul 
școlar anual cerut de stat. 


Susținerea comunității educaţionale 


O dată la doi ani, realizăm un sondaj în rândul comunităţii. Când am avut 
probleme legate de diversitatea etnică, oamenii ne-au relatat despre grijile și 
disputele lor. Acum este mai probabil să spună că unul dintre punctele tari din 
Kentwood este diversitatea. Membrilor comunităţii nu le mai este la fel de 
frică de faptul că sistemul va slăbi la nivel școlar pe măsură ce elevii vor 
deveni mai diverși din punct de vedere etnic și mai expuși riscului de abandon 
școlar, pentru că au văzut exact opusul, de vreme ce performanțele continuă 
să crească. O generaţie de absolvenţi de liceu din anul 2007, formată din 599 
de elevi, a primit burse în valoare de peste 2,5 milioane de dolari — adică un 
total de 667 de burse. 

Eu am lucrat în mod regulat cu părinţii începând din școala generală și 
până la sfârșitul anilor de liceu, pentru a-i ghida prin procesul labirintic al 
învăţământului superior. Voiam să știe că ai lor copii aveau opțiuni și că 
puteau găsi sprijin pentru cheltuielile din facultate. Când au observat 
așteptările înalte pe care le aveam de la copiii lor, și-au putut și ei stabili 
așteptări înalte. Atunci când crezi, la fel ca noi, că niciun elev nu este „de 
aruncat“, profesorii și administratorii nu așteaptă decât cele mai bune 
rezultate. 

Mândria pe care o simţea comunitatea față de școlile sale s-a putut vedea și 
din susținerea financiară puternică venită din partea acesteia. Oamenii au 
votat de fiecare dată pentru investiţii în renovări și noi construcţii. În 2003, 
când în Kentwood se înregistra cea mai mare rată a șomajului din regiune, 
comunitatea nu ne-a tăiat din fondurile de investiţii. Statul Michigan suferise 
mult după ce industriile majore au făcut reduceri de personal de până la 50%. 
Și totuși, la votarea bugetului din 2003, ni s-au oferit fondurile necesare pentru 
a asigura o infrastructură pe măsura cerințelor. Bugetul de investiţii, ridicat la 
85,5 milioane de dolari, a fost votat favorabil de două treimi dintre 

reprezentații comunității. 

Datorită acestei susțineri extraordinare din partea comunităţii, condiţiile 
noastre școlare sunt la cel mai înalt nivel — de la clădiri până la 
echipamentele tehnologice din sălile de clasă, de la calitatea gazonului 
artificial de pe terenurile de fotbal american până la calitatea sistemelor audio 
din sălile de repetiţie ale grupurilor muzicale. De la clasa a patra în sus, peste 3 
000 de elevi participă la activități extrașcolare. Dacă cineva nu-și permite 
ghete de fotbal sau un trombon, noi putem ajuta. Vrem ca elevii să se implice 
alături de noi; astfel angrenațţi, ei își văd de școală și nu intră în încurcături. 

Un semn al importanţei diversităţii etnice a venit în iulie 2005, când 
revista Grand Rapids a publicat un clasament al circumscripţiilor școlare din 
Kent County, pe baza datelor din 2003 și 2004. Școlile publice din Kentwood s- 
au clasat pe locul cinci; am fost comparaţi cu sisteme școlare cu profile foarte 
diferite. Procentajul nostru de diversitate etnică (elevi nonalbi) a fost de 40,1; 
circumscripțiile școlare clasate pe locuri superioare nouă au avut un procentaj 
de diversitate între 2,6 și 5,8. Deficitul economic din Kentwood a fost de 35,8 
procente; cei de deasupra noastră au avut un deficit cuprins între 4,2 și 9,0 
procente. Este interesant faptul că personalul școlilor și comunitatea noastră 
cred că ne putem compara, din punctul de vedere al calității didactice, cu școli 
din regiuni mai înstărite. 

Ne-am dorit să fim un model pentru alte inspectorate școlare care sunt 
puse în fața unor schimbări demografice perturbatoare. Și cred că am reușit. 
Prin abordarea sistemică și prin învăţarea colaborativă, i-am sfidat pe cei ce 
nu ne dădeau nicio șansă. Putem spune: „Priviţi, nu este deloc adevărat că, pe 
măsură ce sosesc tot mai mulţi elevi minoritari și pe măsură de crește riscul de 
abandon școlar, circumscripția noastră școlară se va nărui. Nu este deloc așa. 
Dacă adoptați acest mod greșit de gândire, o s-o păţiţi. Și rău aţi face! Căci veţi 
periclita viitorul celui mai valoros capital pe care îl avem — copiii noștri“. 


Perspectiva consiliului de administraţie școlară din 
Kentwood 


Bill Joseph, membru al consiliului de administraţie școlară din Kentwood (1995-2011) 


Prin structura sa etnică și socioeconomică, Kentwood este un microunivers 
al naţiunii. Viziunea noastră pe termen lung a fost să arătăm că elevii aflați în 
situaţii de risc — fie ei afro-americani, bosniaci, hispanici, etiopieni, asiatici, 
fie cei săraci și dezavantajați — vor fi capabili să obţină rezultate școlare bune. 
În calitate de membru afro-american al consiliului, sunt mândru de faptul că, 
pe măsură ce am devenit mai diverși, nu am dat înapoi. Am continuat să ne 
îmbunătăţim și să dobândim o cultură instituţională foarte bogată, fapt care a 
fost spre binele tuturor. Viziunea noastră ne-a oferit concentrare — trebuie să 
știi la ce aspiri să obţii dacă vrei să capeţi acel lucru. 

Și trebuie să-ți asumi riscuri. Kentwood a deschis calea prin schimbări 
semnificative, cum ar fi introducerea de fișe de evaluare bazate pe standarde 
pentru elevii din învățământul preuniversitar (printre primele din Statele 

Unite) și, mai recent, aplicarea de programe bazate pe cercetările din 
domeniul neuroplasticității. 

Perfecţionarea profesională a constituit o parte majoră a muncii 
membrilor din consiliul de administraţie. De prea multe ori, educatorii uită că 
și noi avem nevoie de propria noastră formare. Participăm la ședințe ale 
consiliilor de administraţie școlară la nivel regional, dar avem nevoie de mai 
mult de-atât. Prin învățarea noastră, cred că suntem cu mult înaintea 
membrilor altor consilii de administraţie școlară. De fapt, ei sunt adesea 
surprinși la ședințele de la nivelul statului de ceea ce știm noi. Cu mult 
înaintea legii „Niciun copil lăsat în urmă“, noi aveam deja o înţelegere 
profundă a problemelor legate de sărăcie și de decalajele școlare. 

Parteneriatele cu autoritățile orășenești nu pot fi ignorate în 
transformarea instituţiilor de învățământ. După cum funcționează sistemul 
școlar, așa funcţionează și orașul. Primarul și consilierii orășenești înţeleg 
această relație. Noi avem întâlniri regulate ale școlilor din oraș la care 
participă primarul, câțiva consilieri locali, membri a consiliului regional de 
administraţie școlară și inspectorul școlar. Uneori ţinem aceste întâlniri în 
clădirile școlilor, astfel încât reprezentanții orașului să poată asista și la câteva 
lecţii. Recent, am „discutat din mers“ în două dimineţi de sâmbătă; liderii din 
conducerea școlilor și a orașului au vizitat împreună câteva zone din 
comunitate, dorind să afle cum trăiesc localnicii. Am colaborat într-o serie de 
proiecte, cum ar fi școlile de vară, pentru a satisface nevoile elevilor. Orașul 
recunoaște că datorită școlilor se deschid tot mai multe afaceri în Kentwood. 
Oficialităţile înţeleg că viitorul școlilor este strâns legat de cel al orașului. 


O familie îmbrățișează diversitatea 


Sandi Talbott, părinte, fostă membră a consiliului de administraţie școlară din Kentwood 


Fiind și părinte, și membră a consiliului școlar regional, am priceput foarte 
limpede viziunea sistemului școlar. Acesta este unul dintre motivele pentru 
care eu și familia mea am rămas în această comunitate. Am fi putut locui în 
orice zonă voiam; am ales să fim aici pentru că ne doream să fim parte a 
acestei comunități în care fiecare copil învăţa. După ce au absolvit liceul, cele 
două fiice ale mele ne-au mulțumit că am rămas în Kentwood, pentru că n-a 
fost nimic care să le intimideze — au fost încrezătoare și au rămas profund 
marcate de experienţele lor. Multe dintre lucrurile pe care le-au învăţat nu pot 
fi predate; acestea trebuie pur și simplu trăite. 

Întotdeauna este un lucru extraordinar să privești absolvenţii la 
festivitatea de încheiere a școlii. În timp ce privești la oamenii din grup, parcă 
te uiţi la Naţiunile Unite. Sunt tineri de succes, care se laudă unii pe alţii, care 
se îmbrățișează unii pe alţii. Știi că acești copii vor reuși — că fiecare copil va 
învăţa și va avea succes —, iar acest sistem școlar a fost o parte importantă 
care a făcut ca acest lucru să fie posibil. În unul dintre ani, un elev care a 
vorbit în cadrul ceremoniei a comentat că aici nu există etichete. „Acum 
plecăm de aici și vom fi etichetaţi“, a spus el, „dar noi știm cine suntem pentru 
că provenim din această școală și din această comunitate.“ 

Kentwood este una dintre foarte puţinele comunități care va ridica 
întrebări dificile și le va aborda fără ocolișuri. Îmi amintesc când am fost 
aleasă pentru prima dată în consiliu; tocmai urma să se pornească un studiu 
printre elevii noștri de liceu, incluzând și unele întrebări mai sensibile 
referitoare la rasă și identitate. Am spus că nu eram sigură dacă ar trebui să le 
punem aceste întrebări. Un alt părinte de la masă a spus: „Păi, dacă nu-i 
întrebăm noi, atunci cine îi va întreba?“ 

Oamenii muncesc din greu în acest consiliu administrativ; este o luptă 
anevoioasă și va continua să fie. Uneori unii membri spun: „Am ajuns într-un 
punct de răscruce“. Dar noi întotdeauna vom fi aici; acesta ne este locul, iar 
menirea noastră e să punem întrebări sensibile și să privim în faţă lucrurile 
care ne pot destabiliza. Așteptările educaţionale și comportamentale înalte 
pentru toți elevii funcționează aici pentru că nu avem altă cale. Sunt prea 
multe vieţi în joc, iar elevii depind de noi să-i ajutăm să devină adulți de 
succes, productivi. 


Privind lucrurile dinspre cantina școlară 


Chef Mo Shamali, directorul Serviciului de alimentaţie din districtul școlar Kentwood 


Meseria mea nu este doar să hrănesc elevii, ci să-i și educ. Noi înțelegem 
care este rolul nostru în serviciul de alimentaţie și cum ne încadrăm în 
întregul sistemului. Noi trebuie să le oferim elevilor o educaţie alimentară și 
să ne asigurăm că mănâncă bine pentru a se descurca bine și la oră. Un elev 
înfometat nu se poate concentra. Noi încercăm să le dăm mâncare de care să 
se bucure. 

Toţi elevii sunt responsabilitatea noastră, indiferent de etnie, rasă, religie. 
Noi ne dorim ca ei să aibă cunoștințe despre o dietă și o nutriție sănătoase; 
credem că este meseria noastră să creăm tipare alimentare care le vor 
influenţa alegerile în viitor. Altfel, ei vor mânca ce este la modă. Asta 
înseamnă că vor mânca alimente care nu sunt bune pentru ei. 

Pentru a avea un impact asupra obiceiurilor lor alimentare, am început să- 
i educăm încă de la clasele primare. Am amplasat în cantinele școlilor vitrine 
cu salate, cu foarte multe fructe și legume proaspete. Elevilor le-a plăcut acest 
lucru. Când au ajuns mai târziu în școala generală și la liceu, s-au hrănit mai 
departe cu acele fructe și legume. Înainte, aproape nimeni din anii superiori 
nu mânca fructe și legume. O altă strategie a fost să ascundem unele lucruri. În 
felurile de mâncare prăjite amestecam morcovi, țelină și varză chinezească. 
Prin meniuri cu un gust foarte bun, am obţinut acceptarea alegerilor 
sănătoase. Când am schimbat sosurile cu alte opţiuni, cu un număr mai mic de 
calorii și grăsimi, elevii au întrebat: „De ce au un gust diferit?“ După ce și-au 
schimbat obiceiurile alimentare, nu le-au mai plăcut variantele mai grase. 

Apoi noi nu atragem atenţia asupra elevilor care primesc mese gratuite. 
Am organizat un sistem prin care nimeni, nici măcar casierul, să nu știe cine 
beneficiază de gratuitate. După această schimbare, mai mulți elevi care aveau 
dreptul la aceste mese gratuite au început să vină la cantină, deoarece colegii 
lor nu-și mai puteau da seama că ei beneficiau de un ajutor social. 

Îi implicăm și pe părinţi în alimentaţia copiilor. Fiecare copil are un număr 
de cont. Atunci când elevii își folosesc contul pentru a cumpăra mâncare, toate 
achiziţiile sunt înregistrate. Părinţii pot intra pe internet sau pot vorbi cu noi, 
pentru a vedea tot ce mănâncă copilul lor. De asemenea, dacă sunt anumite 
alimente pe care părinţii nu vor să le mănânce copiii lor, acestea apar pe 
ecran, iar copiii nu le pot cumpăra. 

Noi îi educăm pe elevi să facă alegeri alimentare sănătoase cât timp sunt 
aici cu noi și sperăm că, și după ce vor pleca, vor continua să facă asemenea 
alegeri. 


Perspectiva unui lider școlar 


Kari Anama, directoare, Școala Primară Southwood 


Viziunea inspectoratului dn Kentwood este cea mai clară dintre câte am 
văzut. Toată lumea ţine la standardele înalte — elevii, profesorii, 
administratorii. Lucrăm pentru îmbunătăţirea continuă, folosim toate 
informaţiile și datele disponibile și suntem centraţi pe client. Această 
concentrare clară este ceea ce m-a atras spre Kentwood; știam că voi 
întâmpina multe provocări în calitate de lider, dar și că voi învăţa foarte multe 
lucruri de la Mary Leiker și de la ceilalți. 

Mary a fost un mentor influent. Ea se întâlnea cu toţi directorii cel puţin o 
dată pe lună pentru a ne concentra asupra învăţării noastre, nu asupra 
aspectelor tehnice ale conducerii școlilor. La acea dată, inspectorii adjuncți 
erau cei ce se ocupau de detaliile manageriale. Kentwood este singurul 
inspectorat în care am lucrat și în care timpul acordat acestor întâlniri era 
considerat sacru. Lucrurile puteau deveni mai stringente atunci când ne 
confruntam cu o problemă bugetară sau în timpul negocierii contractelor, dar 
acest timp de învăţare nu a fost folosit niciodată pentru a ne ocupa de acele 
probleme. 

La sfârșitul anilor *90, am preluat postul de directoare a Școlii Primare 
Southwood, unde diversitatea este extraordinară. Populaţia elevilor includea 
proporţii aproape egale (între 10 și 20 de procente) de elevi afro-americani, 
hispanici, vietnamezi și caucazieni, pe lângă multe alte grupuri etnice. 
Southwood avea un număr mare de elevi care beneficiau de mese gratuite sau 
la preţuri reduse și una dintre cele mai schimbătoare populaţii din zonă. Și se 
afla în pericolul de a fi preluată de statul Michigan din cauza scorurilor 
scăzute la teste. 

De-a lungul următorilor șase ani, am progresat la Southwood de la aproape 
20 de procente de note de trecere la testele standardizate la o rată de 99 de 
procente la matematică, științe, citire și studii sociale. Am schimbat atmosfera 
și așteptările și ne-am transformat într-o școală care învaţă și în care și 
personalul încă învaţă. 

Primul lucru pe care l-am făcut pentru a institui această schimbare a fost 
să predăm mai bine citirea și scrierea. Mulţi profesori îmi spuneau că orele de 
citire le luau atât de mult timp încât rareori ajungeau și la scriere. Am adoptat 
un program complet nou de citire, numit Modelul de Alfabetizare în Patru 

Pași: un plan în care toţi erau responsabilizaţi să predea scrisul în fiecare zi. În 
cadrul acestui program, copiii își alegeau singuri materialele de lectură, 
primeau îndrumare pentru citire, scriau și lucrau la pronunție. Elevii noștri au 
început să gândească mai bine. 

Recent, m-am mutat la altă școală din Kentwood, la Școala Primară 
Glenwood. Acolo sunt dificultăţi similare și se aplică aceleași principii. Toţi 
profesorii cred că toți copiii pot învăţa și că vor învăţa — indiferent de mediul 
din care provin. Nu există scuze aici; există doar așteptări înalte. 


Good to Great 


Why Some Companies Make the Leap... and Others Do Not, de Jim Collins 
(HarperCollins, 2001) 


Am avut realizări semnificative la sistemul școlar din Kentwood în timpul mandatului meu 
de inspectoare. În timp ce mă apropiam de pensionare, am început să studiez particularităţile 
modului în care un sistem școlar face tranziția spre un nou inspector și își menţine realizările 
câștigate cu greu. Collins, în cartea sa De la bine la excelent, a studiat companii care au reușit 
să-și păstreze performanța de-a lungul anilor. Tranziţia de la nivelul de conducere din 
companii a fost un factor-cheie. De-a lungul deceniilor, companiile care și-au menținut 
performanţa au cultivat leadershipul în interiorul organizaţiei existente pentru a avea 
întotdeauna pe cineva care să preia conducerea. 

Deși cartea lui Collins se adresează mediului de afaceri, ideile pot fi adaptate și pentru 
educație. Din păcate, eu nu văd inspectori școlari care să privească tranziţiile ca pe o parte a 
responsabilităților funcţiei lor. De prea multe ori, noii inspectori sunt angajaţi din afara 
respectivului sistem școlar și ajung să fie concentrați asupra modalităţilor de a-și stabili 
propria autoritate. Collins recomandă „să-ți crești propriii lideri.“ Eu am asumat acest lucru ca 
pe o responsabilitate a meseriei mele și am pregătit oameni pentru a menţine inspectoratul 
nostru pe drumul cel bun. Când am făcut tranziţia, am recomandat oameni din interior pentru 
amă înlocui, dar și pentru a ocupa alte funcţii importante din inspectorat. — Mary Leiker 


5. Crearea unui grup nodal de învățare?* 
Les Omotani 


Puţini lideri școlari au experiența lui Les Omotani în folosirea celor cinci 
discipline în școli. În comunitatea și în școlile (în care învaţă 9 000 de elevi) din 
West Des Moines, Iowa, el a creat un grup de învățare la nivelul întregului 
inspectorat, implicând nu doar școlile și liderii grupurilor de părinți, ci și 
administrația locală și liderii din bussinesul local în jurul unei viziuni 
împărtășite asupra modurilor în care școlile ar putea fi mai bune. În anul 2004, 
el a fost numit inspector pentru școlile din districtul Hewlett-Woodmere din 
statul New York. El a venit cu gândul de a se implica profund în facilitarea 
educației tuturor — a elevilor, a profesorilor, a administratorilor, a părinților și 
a cetățenilor — prin intermediul unui sistem școlar foarte performant. Districtul 
Hewlett-Woodmere, localizat în Long Island, deservește în jur de 3 500 de elevi, 
provenind atât din familii înstărite, cât și din familii cu o situație 
socioeconomică mai modestă, dar care au aspirații înalte pentru copiii lor. 
Comunitatea este deschisă la o gamă largă de experiențe și oportunități 
educaționale pentru copiii lor și se mândrește cu o rată de absolvire de 99 de 
procente. Această secţiune oferă o privire asupra modului în care dr. Omotani și 

echipa sa administrativă au schimbat modul de a lucra împreună. 


Am fost întrebat de multe ori de ce mi-aș putea dori funcția de inspector 
școlar. În acest punct din viața mea, îmi este destul de clar de ce mă aflu aici. 
Este vorba despre construirea unei comunităţi de oameni care învaţă, care pot 
crea o structură și o cultură organizațională pentru a maximiza oportunităţile 
pentru elevi. Așadar, cel mai important lucru pe care îl fac în calitate de 
inspector este să mă ocup în primul rând de rezervarea acelui timp necesar 
pentru a învăţa împreună. Aceasta este cu siguranță cheia; oamenii nu au cum 
să înveţe noi moduri de gândire, noi moduri de a face lucrurile sau noi 
obiceiuri dacă se chinuiesc să strecoare câte o discuţie despre educaţie printre 
toate celelalte lucruri pe care le au de făcut. 

Faptul că am început să valorizez învățarea colectivă reprezintă o 
schimbare fundamentală pentru mine. În timpul primei jumătăţi a carierei 
mele administrative, ceilalți se așteptau de la mine să știu ce se întâmplă, să 
am răspunsuri și să iau decizii. Mă simţeam confortabil cu acele așteptări, 
gândindu-mă că aceea era treaba mea. Sincer, am primit foarte multă 
recunoaștere și o seamă de recompense pentru că am făcut bine acele lucruri. 
Dar acel rol de conducere consta mai mult în obţinerea supunerii și a 
angajamentului. Mulţi oameni făceau lucruri pentru că li se spunea să le facă 
— de către mine sau de către alți superiori din districtul nostru. Nu le 
spuneam să facă lucruri rele; lucrurile aveau sens, dar nu și le asumau ca fiind 
ale lor. Acesta era modul în care funcționau lucrurile în organizaţiile 
tradiționalez6;. 

În etapa curentă a carierei mele, a conduce înseamnă a învăţa împreună 
cu ceilalți, a servi și a avea grijă de oameni, dar și a asigura cel mai bun mediu 
de învăţare posibil — atât pentru copii, cât și pentru adulți. Am descoperit că 
acesta este un mod mult mai eficient de a conduce, cu rezultate mult mai 
impresionante. Sistemul școlar reprezintă munca, învățarea și creaţia tuturor; 
și nu poţi prezice încotro se îndreaptă. Noi ne bazăm pe punctele tari și pe 
experienţele fiecăruia; luăm decizii mai bune implicând mai multe perspective 
asupra sistemului. 

Pe măsură ce avansam în cariera mea de inspector în districtul Hewlett- 
Woodmere, simțeam că dezvoltarea unei comunități de administratori care 
învață împreună trebuia să fie prioritatea mea. În calitate de grup nodal de 
învăţare, puteam nu doar să luăm decizii mai bune, ci și să creăm condiţiile de 
învăţare pentru toţi ceilalți din comunitatea școlară. Învăţarea noastră urma 
să fie transmisă mai departe în sistem, deschizând oportunități pentru 
personalul didactic și pentru elevi. Aveam încredere, așa cum spune Meg 
Wheatley, că acele conversații pline de miez ar putea schimba lumea2%. O 
comunitate de oameni care învaţă totuși nu se formează de la sine. Aceasta 
necesită un efort deliberat pentru a crea condiţiile potrivite; membrii săi 
trebuie să dobândească aptitudini noi. Din experiența mea, știu că oamenii 
cred că știu cum să vorbească unii cu alţii, dar de fapt nu știu. Modurile 
tradiționale de interacțiune în timpul ședinţelor nu duc la un dialog profund, 

constructiv. Dacă vrem să construim o inteligenţă și o acţiune colectivă, 
trebuie să învăţăm reguli noi pentru implicare. 


Adunarea grupului nodal de învăţare 


Exista deja o „echipă de leadership la nivel de inspectorat“, cunoscută sub 
denumirea de DLT (District Leadership Team), în care directorii și anumiţi 
administratori aleși din biroul central se întâlneau în mod regulat. Dar, după 
cum relatează unii membri, de-a lungul anilor DLT devenise (fără ca cineva să 
dorească asta) o întâlnire de două ore de care oamenii erau îngroziţi și în care 
niște specialiști ofereau informaţii. Agendele puteau conţine cincisprezece sau 
mai mulți itemi cu un timp minim pentru vorbitorii care voiau să-și exprime 
ideile. Dacă erai la sfârșitul agendei, puteai să-ţi iei gândul de la a mai vorbi; 
poate data viitoare. Existau foarte puţine oportunităţi ca oamenii să înveţe 
unii de la alţii. 

Așa că am extins echipa DLI la grupul nostru nodal de învățare. Acesta 
este format din douăzeci și opt de indivizi, incluzând administratori de la 
centru și directori de școli. Am investit resurse importante în pregătirea lor 
pentru abilități complexe de a conduce învățarea organizaţională. Mulţi dintre 
membri au spus că au simţit pentru prima dată că aveau permisiunea de a se 
implica pe deplin în interacțiuni. Prin tehnicile pe care le folosim, chiar și prin 
scurtele activități de început cum ar fi prezentările, am deblocat dorința de a 
ne cunoaște mai bine unii pe alţii, de a construi relaţii mai strânse, de a fi 
capabili să avem mai multă încredere și de a ne baza mai mult unii pe alţii. Ca 
grup, aceste interacțiuni ne consolidează, sunt pline de satisfacţii și ne oferă 
energie. 

Când am început aceste întruniri, administratorii nu-și puteau imagina o 
întâlnire de două ore, nemaivorbind de o zi întreagă, despre disciplinele de 
învăţare și despre dialog. Era prea mult timp petrecut departe de birourile și 
de școlile lor. Dar, în scurt timp, ei au ajuns într-un punct în care își doreau 
mai mult timp pentru a interacţiona unii cu alţii. Acest lucru este tipic pentru 
sistemele în care liderii se adună în acest mod. Chiar dacă în mod tradiţional 
au fost concentrați asupra școlii sau catedrei lor, încep acum să vadă 
interrelațiile și să contribuie cu energia lor la acest proces. 


Sistemul stabilește planul 


În postul meu anterior din Iowa, oamenii mă vedeau ca pe un lider cu un 
plan clar trasat; cartografiasem direcţia în care trebuia să ne îndreptăm, 
pornind de la ce trebuia să înveţe fiecare grup și de la cum ar trebui să fie 
asimilate acele lucruri. Instituisem o abordare sistemică impresionantă și 
atinsesem niște obiective majore. De data aceasta totuși era clar că erau 
posibile o învăţare și schimbări mai profunde dacă erau conduse și de alți 
indivizi din organizaţie, în afară de mine. Grupul nodal de învăţare ar fi 
criticat abordarea mea anterioară, căci indivizii din grup erau conectaţi la 
toate aspectele sistemului școlar. Ei se aflau în poziţii în care își puteau 
autodetermina învăţarea și puteau să „predea“ și altora. În districtul Hewlett- 

Woodmere, grupul nodal de învăţare urma să supervizeze procesul de 
învăţare. Nu aveam alt scop în minte decât cel al dezvoltării unei comunităţi 
influente de oameni care învaţă pentru a-i putea susține apoi pe elevi. 

În timpul primei noastre conversații, am decis că grupul fundamental va fi 
continuu și încorporat în practica noastră. Am rezervat câte o zi în fiecare 
lună din timpul anului școlar pentru a învăţa împreună; în mod individual, 
urma să practicăm învăţarea în fiecare zi. Organizarea acestei dezvoltări și 
învățări în interiorul districtului, și nu într-un mediu extern se va dovedi a fi 
un aspect critic pentru succesul nostru. Eu nu am văzut niciodată o organizaţie 
care să-și schimbe conducerea trimițând câțiva oameni în exterior pentru o 
pregătire specializată sau aducând pe cineva din exterior pentru o zi sau două. 

Programele tipice de perfecţionare a personalului au un conţinut specific 
și o durată fixă cu un progres planificat dinainte. În cazul nostru, a fost altfel. 
Noi am spus pur și simplu: „Haideţi să învăţăm și să exersăm împreună.“ Am 
înaintat pe o cale a evoluţiei în care învăţarea din cadrul fiecărei ședințe o 
determina pe următoarea. În timp ce vorbeam și ne gândeam la leadership, 
inițiativa de a înainta în învăţarea noastră a venit direct de la grupul nodal. (V. 
și Partea a XI-a, cap. 1.) 

Un mic grup de planificare, condus de Kathy Anderson, inspector adjunct 
pentru resurse umane, a înaintat o propunere pentru primul nostru semestru. 
Datorită experiențe mele în munca cu sistemele și datorită folosirii frecvente a 
limbajului din „a cincea disciplină“, grupul a propus cinci sesiuni — câte una 
pentru fiecare disciplină de învăţare —, deși eu îi încurajasem să nu 
construiască un plan pe baza a ceea ce credeau că voiam eu. Dar ei m-au 
convins că, dacă cele cinci discipline erau parte integrantă în gândirea mea, 
aveau nevoie să înțeleagă teoriile și practicile care stau la baza acestora. 

Deși ținusem numeroase prezentări despre concepţiile celei de-a cincea 
discipline în alte locuri, simțeam că nu puteam fi și profesor, și persoană care 
învaţă în cadrul acestui grup fundamental. Așa că am luat o decizie esenţială. 
Am convins-o pe Nelda Cambron-McCabe, coautoare a acestei cărți și fostă 
asociată a mea la Forumul Inspectorilor din cadrul Fundaţiei Danforth, să ne 
fie facilitator și ghid. Faptul că am fost prezent în calitate de persoană care 
învaţă m-a ajutat să simt modul în care lecţiile erau receptate de către ceilalți 
indivizi din grup; eu nu cred că poți înţelege acel lucru dacă nu ești prezent la 
întruniri în calitate de cursant. Este nevoie de răbdare și cumpătare pentru a 
nu domina sau pentru ca ceilalți să nu-și facă un obicei din a aștepta 
îndrumări de la mine. Sunt momente în cadrul sesiunilor în care mă gândesc: 
„Vai, ce mult mi-ar plăcea să comentez despre asta“. Dar nu o fac. Este mult 
mai important ca membrii grupului nodal să se audă unii pe alţii decât să audă 
inspectorul. Majoritatea inspectorilor își spun și le spun și altora că sunt buni 
ascultători. Răspunsurile din partea celorlalți ne spun că nu suntem atât de 
receptivi pe cât ne place să credem. Eu am privit sesiunile noastre ca pe o 
oportunitate de a practica ascultarea și reflecția. Acestea erau aptitudinile la 
care eram relativ bun (în comparaţie cu colegii mei), dar acum trebuia să mi le 

transform într-un obicei permanent. Eu cred cu adevărat că grupul nodal vede 
aceasta ca pe munca noastră, nu ca pe munca mea. (V. Partea a XII-a, cap. 2.) 

În loc să urmăm o cale lineară și să ne petrecem câte o zi pentru fiecare 
disciplină, Nelda ne-a propus să le integrăm. Am început cu o întrunire de o zi 
în care am examinat împreună cele cinci discipline de învățare. Am hotărât 
apoi să discutăm în a doua sesiune despre ce însemna să învăţăm împreună, 
concentrându-ne foarte mult asupra învățării în echipă și a modelelor 
mentale. În cadrul acelei sesiuni am învăţat și am exersat multe dintre 
instrumentele din Școli care învaţă, inclusiv scara inferenţelor2%, informarea 
și pledoaria și învăţarea în buclă dublă (vezi modelul „Ești mai deștept decât 
un termostat“). Ne-au fost prezentate teoriile, dar, la fel de important, ne-am și 
implicat în exerciţii care ne-au forțat să aplicăm fiecare idee sau aptitudine. Ni 
le-am însușit practicându-le. 

În cadrul celei de-a treia sesiuni, la cererea membrilor grupului nodal de 
învăţare, Nelda a introdus gândirea sistemică. Am creat exemple din interiorul 
districtului școlar pentru a ilustra arhetipurile. Grupul a găsit conceptul 
aisbergului atât de folositor, încât au hotărât că următoarea sesiune va fi 
dedicată acestuia. În acea sesiune, grupuri mici de administratori s-au pregătit 
dezvoltând câte o problemă din ariile lor specifice de responsabilitate. Apoi le- 
am analizat folosind modelul aisbergului. Fiecare grup și-a prezentat cazul, iar 
ceilalți au ascultat și s-au implicat în conversații asupra problemelor. Această 
activitate a promovat învăţarea în echipă în mai multe feluri. Indivizii au 
dobândit o imagine mai clară faţă de dilemele cu care se confruntau ceilalți 
administratori; toată lumea a primit răspunsuri utile; și oamenii au avut 
oportunitatea să-și exerseze aptitudinile de ascultare și informare. (V. Partea a 
II-a, cap. 6.) 

Această abordare novatoare a devenit modelul planificării noastre. La 
puţin timp după fiecare sesiune, obișnuiam să avem o scurtă teleconferinţă cu 
Nelda, Kathy și cu alţi membri ai grupului nodal. Vorbeam despre ultima 
sesiune, despre cum percepeau membrii echipei munca lor și despre aspectele 
pe care mai trebuia insistat. În timpul acelor conversații, grupul cădea de 
acord asupra subiectului următoarei sesiuni. Puterea acestui format constă în 
natura dezvoltării sale. Deși ne concentrăm asupra proceselor de învăţare, 
sesiunile au un conținut bogat. Nimeni nu vede acest proces ca pe o simplă 
perfecționare pedagogică; mai degrabă este important modul în care ne 
adunăm pentru a lucra împreună. Suntem încrezători că discuţiile noastre 
despre sisteme și munca noastră ne vor conduce spre disciplinele și procesele 
de care avem nevoie; iar disciplinele și tehnicile ne vor conduce spre 
subiectele despre care trebuie să discutăm. Aceasta se întâmplă atunci când 
creezi o comunitate foarte funcţională de oameni care învaţă, punând accent 
pe comunicare, dialog, colaborare și leadership pus în slujba celorlalți. 

Sesiunile au mai inclus: dezvoltarea unei viziuni pentru district; crearea 
unui format și a unei structuri diferite pentru întâlnirile DLT; exersarea 
aptitudinilor de ascultare și de întreţinere a unor conversații constructive; 

folosirea formatului World Caf€ (pentru un grup mai mare) pentru a analiza 
întrebările critice cu care se confrunta inspectoratul, în care membrii grupului 
nodal își organizau propriile întâlniri la scară largă cu profesori, elevi, părinţi 
și cu alte grupuri; lucrul asupra viziunii personale; diferențierea între 
problemele tehnice și cele adaptative, așa cum le descrie Ron Heifetz; folosirea 
arhetipurilor pentru a ne spune poveștile și implicarea într-un model de luare 
a deciziilor folosind contextul celor cinci discipline de învăţare. Facilitatoarea 
noastră din afară n-a venit cu un plan de-a gata. Ea și-a petrecut o mare parte 
din timp monitorizând locul în care ne aflam, evaluând cât de repede putem 
înainta, ascultându-ne pur și simplu și proiectând sesiunile în consecință. 


Ce am învățat 

Întâlnirile DLT, de care oamenii erau iniţial îngroziţi, au devenit un spațiu 
esenţial de învăţare. Am trecut de la doisprezece itemi pe agenda unei sesiuni 
(în care trei sau patru oameni prezentau rapoarte, iar ceilalți ascultau) la 
sesiuni în care grupul se concentra asupra câtorva itemi-cheie care stabileau o 
direcție. Aceasta a fost o schimbare atât de profundă, încât oamenii vorbesc 
des despre ea. Am creat de asemenea un spaţiu pe pagina web a 
inspectoratului pentru toate informaţiile referitoare la întâlnirile DLT; nu mai 
trebuie să consumăm timp din întâlniri pentru a citi acele informații. 
Întâlnirile noastre sunt destinate interacțiunii. 

Interacțiunile s-au schimbat în mod substanţial. Indivizii se ascultă cu 
atenție unii pe alţii, adresând întrebări pentru clarificare și dorind să existe o 
înțelegere reciprocă. În timpul întâlnirilor, aproape toată lumea vorbește. 
Munca noastră extinsă asupra întreținerii conversaţiilor semnificative ne-a 
oferit un limbaj prin care ne încurajăm unii pe alții. La un moment dat, cineva 
spune: „Avem nevoie de opinia fiecăruia, pentru că nu putem citi gândurile“. 
Și deja se schimbă ceva atunci când transmiţi mesajul: „Există un motiv pentru 
care fiecare se află la această masă rotundă“. 

Pentru integrarea organizaţională a muncii noastre, lucrăm simultan pe 
mai multe fronturi. Acest lucru este contrar teoriei tradiționale a schimbării 
care pune accentul pe „concentrarea strategică“. Dar organizaţia școlară 
trebuie să fie permanent conșientă că este un sistem. Acţiunile dintr-un punct 
afectează sistemul și în alte puncte; consecințele prevăzute și neprevăzute 
sunt tot timpul prezente. În cadrul grupului nodal de învăţare, am recunoscut 
această complexitate introducând persoanele implicate în activitatea de 
învățare organizațională, fără a prezice sau a planifica încotro urma s-o 
apucăm. 

Fiecare membru al echipei se simte confortabil cu una sau alta dintre 
abordări — unii preferă să acționeze la nivel de concepții și idei, alții intervin 
asupra aplicării instrumentelor și strategiilor. În general, atunci când se întorc 
în școli, membrii echipei ascultă mai mult. Nu se mai grăbesc să le spună 
celorlalți ce să facă, pun mai multe întrebări. Impactul a fost notabil; membrii 
personalului din școli au ajuns să întrebe: „Ce se întâmplă la DLT?* 

Pentru mine personal, cea mai mare lecţie a fost importanţa renunţării la 


*sk*ebpook converter DEMO Watermarks eee 


nevoia de a oferi soluţii rapide. Am învăţat să le spun oamenilor: „Confuzia 
este este normală; este de așteptat să apară. Aveţi încredere în proces, pentru 
că totul va fi bine.“ Mă uit la oamenii care sunt frustrați de această așteptare; 
apoi, dintr-odată, ei înțeleg. Energia pe care o generează acest lucru în 
interiorul grupului este greu de descris. La început, pentru că membrii erau 
preocupaţi de timpul consumat, am fost de acord să limităm majoritatea 
sesiunilor la patru ore. Dar deja la a doua sesiune, membrii grupului nodal au 
spus: „Acest timp pur și simplu nu este suficient; avem nevoie de zile întregi.“ 

Poate cea mai importantă lecţie pe care am învăţat-o a fost să nu stabilesc 
ca obiectiv ultim crearea unei organizaţii care învață; scopul final este cel de a 
susține indivizii în timp ce învaţă cum să colaboreze. Comunitatea de învăţare 
se naște chiar prin această muncă. 

Conducătorii școlari care vor să urmeze această cale trebuie să-și menţină 
întotdeauna concentrarea asupra încrederii. Eu rămân conștient de faptul că 
acea încredere este fragilă și că, dacă nu mă conduc după principiile pe care 
le-am stabilit, risc să pierd încrederea celor din jurul meu. Dacă nu reușesc să-i 
ascult pe toți membrii echipei, le pierd încrederea. În calitate de lider, nu mă 
pot aștepta de la ceilalţi să se implice în procesul de investigare dacă nu sunt 
eu însumi un model. O relaţie sigură, de încredere, nu înseamnă că trebuie să 
fim de acord asupra tuturor lucrurilor. Aceasta presupune totuși un loc sigur 
în care să ne exprimăm neînțelegerile și în care să ne ocupăm de acele 
neînţelegeri, pentru a lua decizii mai bune pentru școlile noastre. 

Pe măsură de munca noastră progresa, am văzut o schimbare de la o 
centrare pe soluţionarea de probleme la o orientare creatoare, cum o definește 
Robert Fritz2%. Liderii pot fi consumaţi de reacționarea la evenimentele din 
jurul lor în loc să fie proactivi. Dar grupul nostru fundamental de învăţare 
vorbește mai mult despre ceea ce ne dorim să creăm. Acesta este un loc 
important în care să te afli. Trebuie să fim capabili să le spunem elevilor 
noștri, angajaţilor sau comunității: asta încercăm noi să obținem pentru viitor. 
Da, știm că trebuie să facem faţă condiţiilor și problemelor în acest moment, 
dar ne vom petrece mai puţin timp stingând incendii și gestionând crize și mai 
mult timp gândindu-ne la strategii, resurse și la eforturile necesare pentru a 
crea ceea ce ne dorim pentru copiii noștri (v. Partea a V-a, cap. 1). 

Următoarea noastră provocare este să vorbim mai mult despre realitatea 
curentă și să identificăm varietatea de lucruri pe care le putem face pentru a 
elimina decalajele școlare. Acest lucru ne va angrena în travaliul asupra 
măiestriei personale, care poate influenţa planurile viitoare de învăţare ale 
echipei noastre, pe măsură ce ne formăm propriile planuri individuale de 
perfecționare profesională. 

Pentru a reuși în acest proiect, liderii trebuie să adopte o viziune pe 
termen lung. Implementarea și menţinerea unei asemenea transformări 
fundamentale durează mai mult decât cariera unui inspectorz%. De aceea 
consiliul educaţional regional trebuie să sprijine un plan de succesiune pentru 
posturile de conducere. Noi am fost norocoși, căci consiliul nostru a îmbrățișat 

concepţia, obiectivele și viziunea comunităţii de învăţare și a desemnat-o pe 
Joyce Bisso, un membru-cheie al echipei nodale, să continue această cultură a 
învăţării. 

De la „grupul întrunit în ședință“ la echipă 


Kathleen Anderson, Kevin Bayen, Joan Birringer-Haig, Joyce Bisso, Joseph DiBartollo, Jeff 
Malis și Peter Weber 


Această conversație a avut loc în anul 2009 între câțiva membri care au 
făcut parte atât din grupul nodal de învăţare, cât și din echipa de leadership a 
inspectoratului (DLT) din districtul Hewlett- Woodmere. Kathleen Anderson este 
inspector adjunct pentru resurse umane; Kevin Bayen este inspector de muzică; 
Joan Birringer-Haig este directoarea Școlii Primare Ogden; Joyce Bisso era pe 
atunci inspector adjunct pe probleme curriculare și de instruire; Joseph 
DiBartollo este administrator financiar; Jeff Malis este coordonator pe Sănătate, 
Educație Fizică și Sport; iar Peter Weber este director adjunct pentru probleme 
financiare. 


Dezvoltarea unui limbaj comun 


Peter: Dezvoltarea unui vocabular comun a eliminat foarte multe 
neînțelegeri din conversațiile echipei noastre. Poate că uneori folosim incorect 
acest limbaj, dar cel puţin utilizăm tot timpul cuvinte cu semnificaţii comune. 
Aceasta ne ușurează dialogul. Dacă avem dificultăţi referitoare la o problemă, 
o aluzie la aisberg ne poate restabili pe drumul cel bun. Dacă cineva consideră 
că nu analizăm o problemă suficient de aprofundat, va întreba dacă nu cumva 
facem o analiză cu o singură buclă în loc de una cu buclă dublă. Scara 
inferenţelor e o sintagmă care ne obligă să analizăm cu mai multă atenţie 
datele și asumpțiile din spatele anumitor observații. 

Joyce: Atunci când cineva are o reacție extremă sau neașteptată, eu spun 
că îl văd imediat cum aleargă spre vârful scării, omițând un număr de trepte, 
făcând asumpţii nefondate și trăgând concluzii pripite. În loc să trag și eu 
propriile-mi concluzii, prefer să pun întrebări pentru a întoarce acea persoană 
în jos pe scară și pentru a învăţa ceva care poate îmi scapă și mie. 

Joan: La ultima ședință de buget, am reacţionat la un comentariu pe care |- 
a făcut cineva. Les (Omotani), care stătea de cealaltă parte a mesei, a ridicat o 
întrebare despre asumpţiile mele. Am știut exact la ce se referea; urcasem deja 
pe scara inferenţelor. Modul în care interacționăm acum ne face să fim mult 
mai atenţi atunci când suntem într-o ședință. Vocabularul și instrumentele ne 
fac să ne simţim confortabil să afirmăm anumite lucruri și să răspundem la 
altele. 

Peter: Limbajul ne oferă o modalitate de a ne explora propriile puncte 
slabe într-un mod sigur. Eu știu că nu sunt un ascultător foarte bun. Înainte să 
ajungi la jumătatea ideii tale, eu am formulat deja răspunsul și încă două sau 
trei răspunsuri după acela. Mulţi dintre noi lucrează cu colegi care nu doar că 
„urcă pe scară“, ci și „sar“ în mod repetat către concluzii pripite. Limbajul 
comun ne permite să ne reamintim unii altora de ceea ce facem într-un mod 

constructiv, nu într-unul distructiv. 

Joan: Acum încercăm să-i familiarizăm cu acest vocabular și pe cei cu care 
interacționăm în afara DLT. Kathy a lucrat în mod direct cu personalul cleric, 
iar Les a organizat sesiuni cu consiliul de administraţie al școlii despre 
învăţare, investigaţie și susținere, dar și despre aisberg. Deși instruirea 
formală a fost limitată, noi folosim vocabularul și modelăm diversele 
comportamente, pentru ca oamenii să le poată vizualiza. Acesta e poate cel 
mai important lucru pe care l-am făcut. 


Formarea relaţiilor 


Kathy: Înainte nu existau nici spaţiu, nici timp pentru a stabili conexiuni 
cu ceilalți. Acum cunosc oamenii într-un mod foarte diferit. Cineva a spus în 
timpul unei ședințe recente că a învăţat să se bucure de fiecare membru al 
echipei de leadership și să-l respecte prin intermediul acestui proces. Cred că 
asta spune totul. 

Joe: Avem încredere unii în alţii, conducerea are încredere în noi. Aceste 
relaţii fac totul posibil. Când suntem invitaţi să fim parte a procesului, simțim 
o responsabilitate. Ar fi mai ușor să ţi se spună ce să faci, dar noi am trecut 
dincolo de acel tip de gândire. 

Jeff: Având aceste relaţii de încredere, nu simţi că vei fi judecat atunci 
când îți expui punctul de vedere. Eu știu că opinia mea va fi auzită și prețuită 
înainte ca cineva să tragă concluzii pripite. 

Kathy: Cu toţii credem că luăm decizii mai bune, de o calitate mai înaltă 
prin intermediul relaţiilor pe care le-am creat. Acest lucru se vede în timpul 
sesiunilor mele cu ceilalți inspectori. În trecut, credeam că era o pierdere de 
timp să stau la aceste întâlniri și să-i ascult pe alţii în timp ce vorbesc despre 
probleme financiare și curriculare. Acum descopăr că atunci când am de luat o 
decizie, mă întreb în gând oare ce ar spune Peter sau Joyce? Dacă o întâlnire 
este anulată, noi insistăm să fie reprogramată cât mai repede posibil în loc să 
fim ușuraţi că avem câteva orele libere. Împreună am luat decizii pe care nu 
le-am fi luat niciodată în mod individual. 

Kevin: Datorită relaţiilor pe care le-am creat, ne petrecem mai mult timp 
explicând ceea ce facem decât apărându-ne teritoriul. Știu că membrii echipei 
noastre văd muzica, arta și sportul ca pe aspecte esenţiale în dezvoltarea 
elevilor noștri. 

Kathy: Am știut că am ajuns la destinaţie — la momentul „aha“ — atunci 
când cineva a atras atenţia asupra faptului că noi încercam să formulăm o 
viziune despre ședințele DLT, când de fapt DLT nu mai era un grup întrunit în 
ședință, ci devenise o echipă. 

Transformarea muncii noastre zilnice într-un domeniu de exersare 

Kathy: Noi înglobăm competențele de învățare organizaţională în 

activitatea din cadrul inspectoratului. Pentru ca învăţarea să fie susținută, 


activitatea noastră trebuie să devină și domeniul nostru de aplicare a 
paradigmei sistemice. Discuţiile noastre recente pe teme bugetare, pentru 

identificarea posibilelor reduceri, au fost un test interesant. Nu eram siguri că 
oamenii erau pregătiţi să-și asume responsabilitatea pentru luarea de decizii 
bugetare în tot sistemul. La fel ca în trecut, ei ar fi putut prefera să se lase pe 
mâinile noastre, ale celor de la biroul central, pentru ca și vina să cadă tot pe 
umerii noștri. Dar acest lucru nu s-a întâmplat! Peter Weber a făcut o treabă 
foarte bună organizând o întrunire pe baze sistemice, într-o zi foarte lungă, 
prima dintre multe astfel de sesiuni. Oamenii nu mai puteau privi în mod 
izolat doar spre școlile lor, ci trebuiau să vadă și priorităţile din întregul 
district. 

În trecut am fi spus: „Fiecare școală își va reduce bugetul cu 250 000 de 
dolari. Să ne spuneți voi unde se vor aplica reducerile“. Acum oamenii spun: 
„S-ar putea să fie nevoie ca la nivel de district să păstrăm un profesor de 
științe de la liceu cu pregătire în domeniul geneticii sau să facem o prioritate 
din micșorarea grupelor de copii din clasa pregătitoare, iar eu sunt pregătit să 
renunţ la o parte din bugetul școlii mele pentru a susține aceste necesități.“ 
Acest mod nou de gândire este un pas mare pentru noi. Odată ce ajungi acolo, 
nu te mai poți întoarce. 

Joyce: La liceu, eu împreună cu directorii adjuncți am aplicat multe dintre 
conceptele pe care le-am învățat2!. Anul trecut am avut o problemă de 
comunicare destul de serioasă în legătură cu tehnologia. Am privit-o ca pe un 
aisberg și am rezolvat-o! Mai reanalizăm din când în când problema pentru a 
ne asigura că nu se formează un nou și invizibil bloc de gheață. Am folosit 
modelul World Cafe când am organizat un Forum pentru Leadershipul 
Tinerilor și la o ședință a corpului profesoral. Rezultatele au fost extraordinare 
și au avut loc conversații deschise și constructive. 

Joan: Am fost încântată de rezultatele activității World Cafe pe care am 
organizat-o în școala mea. Le-am reamintit angajaţilor că aceasta va fi o 
conversaţie continuă. Începem să vedem cum profesorii folosesc acest tip de 
activitate în sălile lor de clasă. 

Joyce: Unul dintre cele mai minunate lucruri pe care le-am făcut la liceu a 
fost crearea unui Forum pentru Leadershipul Tinerilor, în care învăţăm 
aproximativ o sută de copii despre gândirea sistemică. Prin intermediul unor 
întâlniri regulate, organizate la fiecare patru sau cinci săptămâni, ei încep să 
rezolve problemele într-un mod diferit. Îi pregătim să se gândească la lume 
dincolo de liceu. La Forum participă elevi din toate cele patru clase de liceu și 
din toate grupurile sociale, rasiale sau de interese. Noi vedem aceste activități 
ca pe o întărire a competenţelor și ne așteptăm ca acest tip de abordare să fie 
aplicat și la ore — și chiar în viaţă. (v. Partea a X-a, cap. 6) 


O miză care ne unește 


Peter: Când am ajuns aici, informaţiile erau disipate, iar cunoașterea 
(despre buget sau despre alte domenii) însemna putere. Acum, odată cu 
evoluția DLT, cunoașterea înseamnă mai degrabă oportunitate decât putere. 

Kathy: Înainte, majoritatea deciziilor erau luate înainte de ședințele DLT. 
Dacă aveam de făcut ceva care implica o decizie, luam acea hotărâre, veneam 

cu informaţiile la DLT, spuneam grupului ce s-a decis și întrebam dacă voia 
cineva să comenteze. Și, bineînţeles, nu comenta nimeni niciodată. Acum, dacă 
luăm o decizie care nu necesită implicarea grupului, trimitem o înștiinţare. Nu 
are rost, în acele cazuri, să irosim timpul tuturor. Dacă un subiect apare pe 
agenda DLT, acesta este de obicei unul complex și necesită cea mai atentă 
cumpănire din partea tuturor. 

Joan: E mult mai util să participi în procesul de luare a deciziilor și să 
înţelegi impactul lor asupra întregului sistem. 

Peter: O surpriză plăcută a fost să vezi un grup de oameni foarte motivaţi, 
orientaţi spre rezultate, suspendându-și propriile judecăţi, fiind dispuși să se 
implice într-un proces imprevizibil și rămânând dedicați acestuia. 

Kathy: Cu toții suferim din cauza resurselor limitate, dar nu mai există 
sentimentul că cineva ne vrea răul; este ceva ce ni se întâmplă tuturor, ca 
întreg. 

Joe: Ridicăm mult mai des întrebări în loc să ne angrenăm în confruntări. 
Îmi puteţi spune de ce facem acest lucru? Cu ce scop? Ajutaţi-mă să înţeleg. 
Informarea ne permite să punem problemele pe masă, pe când în trecut le-am 
fi evitat. Am trecut de la preocupările noastre individuale la argumente 
sistemice. 

Joan: Eu cred că o parte importantă a acestui proces a fost cea reflexivă. A 
trebuit să privesc în urmă la ceea ce făceam și să mă gândesc ce fel de lider îmi 
doream să fiu. Mi-a dat de asemenea oportunitatea să vorbesc în mod regulat 
cu mentorul meu Les Omotani și am învăţat foarte multe lucruri din 
răspunsurile pe care le-am primit de la el și din relaţia de încredere. Sunt 
capabilă să vorbesc cu el și cu ceilalți despre ceea ce se întâmplă în școala mea 
și să discut despre diferite abordări în gestionarea problemelor. 

Kathy: De fapt, toți membrii DLT și-au exprimat disponibilitatea de a 
iniția, programa și de a participa la conversații opţionale, unu-la-unu, cu 
inspectorul, în timpul cărora discutau despre dificultăţile și succesele lor 
personale în această muncă de învăţare și de leadership. 

Joyce: În noua calitate de inspectoare, am descoperit că DLT a realizat o 
tranziţie eficientă și de succes pe măsură ce au plecat din echipă membri-cheie 
și au fost înlocuiţi de lideri noi. Învăţarea și folosirea gândirii sistemice 
continuă să fie o competenţă și o strategie fundamentale pentru echipa 
noastră foarte eficientă de leadership. 


INSTRUCTIONAL ROUNDS IN EDUCATION 


A Network Approach to Improving Teaching and Learning, de Elizabeth City, Richard 
Elmore, Sarah Fiarman și Lee Teitel (Harvard Education Press, 2009). 


În calitate de administrator-șef al Agenţiei Educaţionale din Regiunea Nord-Vest a statului 
Iowa, am facilitat în ultimii patru ani inspecții școlare (instructional rounds) cu ajutorul unei 
reţele de inspectori. La fel ca vizitele medicale ale profesorului însoțit de rezidenți, și practica 
inspecțiilor de specialitate încearcă să îmbunătăţească procesul de predare-învăţare prin 
implicarea profesorilor în a observa și a analiza predarea. Am descoperit că această carte 
propune o echilibrare a perfecționării școlare cu principiile de leadership. Acest proces dă 
ocazia echipelor de inspectori (și altor superiori) să fie conectate la munca din sala de clasă. 

Acesta ne reamintește că nu ne putem concentra doar asupra conţinutului, doar asupra 
profesorului sau doar asupra elevului; trebuie să ne concentrăm asupra modului în care 
profesorul și elevul interacționează cu acest conţinut. 

În Iowa, am folosit inspecţiile școlare ca pe un proces de consolidare culturală, ajutat de 
comunitățile de învățare profesională. O treime dintre inspectorii din nouă regiuni ale statului 
Iowa se întâlnesc lunar pentru a analiza practicile de instruire în sălile de clasă. Există și o 
componentă de învăţare organizațională; la școala-gazdă, analizăm o problemă a practicii și 
apoi îi ajutăm să treacă la următorul nivel. Participanţii învaţă unii de la alţii și inspecţiile 
devin un exemplu al faptului că inteligența colectivă a personalului este mult mai relevantă 
decât inteligența unui educator individual. — Timothy Grieves. 


6. „Nu puteţi face asta!“ 


Educaţia fizică — un subiect de care trebuie să ne pese 
Ann Marie Gallo 


Ani buni după terminarea școlii, un număr uimitor de mare de oameni își 
amintesc despre „ora de sport“ ca despre o experiență frustrantă și brutală, ca 
despre o adevărată tortură. Este posibil ca miezul problemei să fie pur și simplu 
faptul că educația fizică este tratată ca o „groapă de gunoi“, și nu ca un loc de 
învățare? Ann Marie Gallo este în prezent profesoară de educație fizică la Salem 
State College din Massachusetts. Această povestire relatează un episod din 
timpul pe când ea era instructor de educație fizică la Liceul Minuteman din 
Lexington în anii '90. Ea a plecat de la o pârghie de schimbare relativ simplă și a 
ajuns să contribuie la dezvoltarea întregii școli ca organizaţie de învățare. Ar 
putea profesorii să facă la fel în școala ta? Sau s-ar simţi prea vulnerabili? 


Era o zi obișnuită de toamnă din timpul primei luni de școală. Pe terenul 
de tenis, o clasă de treizeci și patru de elevi își aștepta cu nerăbdare rândul să 
participe la un antrenament pentru începători. De două ori în acea zi, au venit 
la mine elevi cu cu câte o înștiințare, informându-mă că au fost transferați la 
ora mea. Ca profesoară debutantă la un liceu public, eram recunoscătoare că 
aveam acel post, dar mă întrebam cât de eficientă aș putea fi lucrând cu atât 
de mulţi elevi. Nu puteam să lucrez cu ei personal; puteam doar să-i împart în 
echipe de antrenament, sărind peste îndrumarea de care aveau nevoie. De 
multe ori trebuiau să aștepte după alţi colegi pentru a primi echipamentul 
necesar sau pentru a avea acces la spaţiul de antrenament. Apoi deveneau 
neastâmpărați și îi distrăgeau pe ceilalți elevi. 

Am învăţat în timpul formării mele ca profesoară că eficienţa claselor 
scădea atunci când se depășea numărul magic de douăzeci și patru de elevi. 
Mai mult decât atât, după vacanţa de iarnă, m-am aventurat în afara micului 
meu birou din vestiarul fetelor și am plecat să explorez școala. În aripile de 
științe și de limba engleză, am observat că profesorii instruiau clase de 
optsprezece și de douăzeci de elevi. Mă întrebam dacă nu cumva era o rată 
ridicată a absenteismului, dar, după câteva săptămâni, am observat că 
numărul de elevi din clase părea mai departe la fel de mic. 

Într-un final, am mers la șefa catedrei de educaţie fizică din școală și am 
întrebat-o de ce clasele noastre erau cu mult mai mari decât celelalte. „Suntem 

o groapă de gunoi“, mi-a spus, în timp ce-și vedea de hârţoagele ei. Am mai 
vorbit o vreme cu ea, încercând să mă lămuresc. Mi-a aruncat o privire și mi-a 
spus: „Așa a fost dintotdeauna“. 

Simplismul afirmației ei m-a uluit! În mod evident, eram un sistem cu un 
deficit educaţional care a degenerat într-un fel de neajutorare învăţat. În timp 
ce ieșeam din biroul șefei de catedră, a mai venit un elev la secretară cu un 
formular de schimbare a clasei și i-a spus: „Trebuie să-mi schimb grupa de 
educație fizică.“ Secretara a semnat formularul fără să verifice măcar lista 
elevilor înscriși în acea grupă, ca să vadă dacă mai erau locuri. Era evident că 
procesul de admitere necondiționată a copiilor la orele de educaţie fizică 
devenise un obicei inconștient. Așa că m-am întors la șefa de catedră. „Ce s-ar 
întâmpla dacă nu am semna acele schimbări din orar? Ce-ar fi dacă am spune 
că nu mai avem locuri?“ 

„Nu putem“, mi-a răspuns. „Acest lucru ar cauza prea multe probleme, iar 
consilierii nu au unde să trimită elevii.“ 

În anul următor, încurajată de o nouă programă educaţională la educaţia 
fizică, programă care punea accentul pe ore specifice nivelului claselor și 
centrate pe elev, am încercat să aflu mai multe despre problemă. De fiecare 
dată când un elev încerca să intre într-o grupă care avea deja un număr mare 
de elevi, rugam consilierul școlar să le spună că nu mai erau locuri libere. „Nu 
puteţi face asta!“, răspundeau consilierii. Dar eu am perseverat. Până la urmă, 
nivelul frustrării a ajuns la cote maxime de ambele părți. Consilierul-șef a 
apelat la directorul școlii, care a decis să se întâlnească cu șefa catedrei de 
educaţie fizică, cu mine și cu consilierii. 

Directorul școlii a deschis ședința prezentând problema, din nou cu un 
simplism uluitor: „Consilierul nu are unde să trimită elevii, iar la orele de 
educaţie fizică se înscriu prea mulţi elevi“. Consilierii au discutat despre 
constrângerile orarului și despre problemele iscate. Noi ne-am prezentat noua 
programă educaţională și am discutat despre eficiența profesorilor, despre 
personalizarea experienţei de învăţare a elevului și despre siguranţă. Fiecare 
parte și-a apărat poziţia; era ca la un meci de tenis. 

În cele din urmă, m-am oferit în mod voluntar să fiu persoana de legătură 
între catedra de educaţie fizică și departamentul de consiliere. Le-am sugerat 
consilierilor să îndrume elevii cu schimbări în orar către mine, iar eu voi găsi 
o grupă potrivită. Sceptic, dar neavând o soluţie mai bună, departamentul de 
consiliere a fost de acord să încerce noua procedură. În ceea ce mă privește, 
nici nu aveam idee în ce mă băgasem. 

Pentru tot restul anului, oriunde mergeam, mă acompania un dosar cu 
liste de elevi și cu bileţele galbene autocolante. Am încercat în continuare să 
limitez grupele de educaţie fizică la un număr de douăzeci și patru de elevi. 
Când intram în biroul de consiliere, îndrumătorii se împrăștiau pentru a nu fi 
nevoiţi să discute cu mine despre reprogramarea elevilor. 

Odată cu trecerea anilor, modelele mentale pe care le aveam unii despre 
alții au început să se schimbe. Am aflat mai multe lucruri despre 

constrângerile cu care se confruntau consilierii. Ei au ajuns să respecte 
implicarea noastră în atragerea elevilor din clasele mai mici. În cele din urmă, 
consilierii au început să mă sune înainte de a face o schimbare în orarul 
elevilor. Mă întrebau: „Trebuie să schimb ora de matematică a unui elev; la ce 
grupe de educaţie fizică mai este loc?“ 

Astăzi, numărul mediu de elevi la o oră de educaţie fizică este douăzeci și 
doi. Ocazional, trecem de douăzeci și patru, dar toată lumea admite faptul că 
un număr de treizeci de elevi la o oră este inacceptabil. Ca rezultat al dedicării 
noastre față de predare, am dezvoltat o relație colegială importantă cu 
departamentul de consiliere. Când intru în biroul lor, sunt bine-venită și 
salutată. Cu siguranţă, acest lucru implică ceva muncă în plus și uneori trebuie 
să fiu de partea departamentului de consiliere, insistând ca un instructor de 
educaţie fizică să mai accepte un elev. În fiecare an, șefa catedrei de educaţiei 
fizică întreabă dacă vrea altcineva să se ofere voluntar să fie persoană de 
legătură între cele două departamente, dar, până acum, nimeni nu a vrut 
această „povară în plus.“ Eu cred că aceste persoane de legătură ar trebui să se 
mai schimbe nu atât pentru ușurarea „poverilor“, ci pentru ca fiecare profesor 
să poată învăţa despre complexităţile școlii ca întreg. 

În general, aceasta a fost una dintre cele două experienţe foarte 
semnificative din cariera mea didactică. Cealaltă este schimbarea de la orele 
mele. Elevii mei nu mai sunt nevoiţi să-și irosească timpul așteptând să înveţe; 
și cred cu tărie că mult mai mulţi dintre ei vor pleca din școală cu destule 
deprinderi pentru a putea participa oricând, în viaţa lor, la o partidă de golf, 
de tenis, de înot, la antrenamente cu greutăți și la alte activităţi fizice. 


1% C. Argyris, „Teaching Smart People How To Learn“, Harvard Business Review (mai-iunie 1991). 

3% Rebecca (Becky) Furlong era pe atunci directoare la Mid-Prairie School din Kalona, Iowa; acum este 
inspector adjunct în Iowa. 

% Pentru un exercițiu care îi ajută pe oameni să-și depășească tendința neproductivă de a „prelua 
controlul“ asupra conversaţiilor, vezi The Dance of Change, pp. 252-54. 

* Ronald Heifetz, Leadership Without Easy Answers (Harvard University Press, 1994). 

*2 Pentru cei care încearcă să-și implice colegii în rezolvarea problemelor adaptative, va fi de folos cartea 
lui Ron Heifetz et al., The Practice of Adaptive Leadership: Tools and Tactics for Changing Your 
Organization and the World (Harvard Business Press, 2009). 

** Nouă membri ai rețelei Danforth s-au unit și au format o rețea nouă — „Masa rotundă a inspectorilor“ 
—, un grup de învăţare eficient format din inspectori și concentrat asupra proiectării școlilor secolului 
XXI. (Vezi www. superintendentsforum.org). 

* Lynn Beckwith este în prezent profesor titular de educaţie urbană la Universitatea din Missouri, St. 
Louis. 

1 Peter Negroni este în prezent vicepreședinte executiv la ONG-ul educaţional College Board. 

1% Subcapitol adaptat după o versiune publicată în Nelda Cambron-McCabe et al., The Superintendents 
Fieldbook: A Guide for Leaders of Learning (Corwin Press, 2005), pp. 42-48. 

2 După șaisprezece ani, în 2007, Mary Leiker s-a pensionat de la Inspectoratul din Kentwood. Abordarea 
sistemică instituită în timpul mandatului ei continuă sub conducerea lui Scott Palczewski. 

% Pentru strategii de a rupe tăcerea despre inechitățile rasiale din școli, v. Glenn Singleton și Curtis 
Linton, Courageous Conversations About Race: A Field Guide for Achieving Equity in Schools (Corwin 
Press, 2006). 

1% În inspectoratul nostru se vorbea despre „centrarea pe client“ cu mult înainte să apară în scenă școlile 
publice cu curriculum propriu (charter-schools). Acum, având la dispoziţie atâtea opţiuni școlare, 
părinţii își pot retrage copiii și îi pot trimite la altă școală de pe aceeași stradă sau din cartierul vecin. 
Cu cât mai multă diversitate avem în sistemele noastre școlare, cu atât mai bine putem răspunde 
condiţiilor schimbătoare și cu atât mai flexibili putem fi în rezolvarea prolemelor (notă de Scott 
Palczewski, inspector școlar în Kentwood). 

2% Katheryn Gemberling et al., The Key Work of School Boards Guidebook (National School Boards 
Association, 2000). 

2 Printre autorii discutați de Mary Leiker și de colegii ei din zona de administraţie se află Ronald 
Heifetz, Daniel Goleman, Martin Selizman, Patricia Hersch, Ruby Payne, George Lakoff și alții, cu 
volume amintite și în cartea de faţă. 

22 Vezi Jeffrey Schwartz și Rebecca Gladding, You Are Not Your Brain (Penguin, 2011) și David Rock și 
Jeffrey Schwartz, „The Neuroscience of Leadership“, în strategy+business, primăvara 2006. 

2% „Progresul anual adecvat“ (Adequate Yearly Progress — AYP), așa cum este definit de legea „Niciun 
copil lăsat în urmă“ din 2001, reprezintă obiectivele anuale de competenţe școlare stabilite de fiecare 
stat pentru citire și pentru matematică. 

2 Acest articol a fost scris înainte ca Les Omotani să se pensioneze în 2009. Succesoarea sa, Joyce Bisso, 
pe atunci inspector adjunct pe probleme curriculare și de instruire, continuă să dezvolte efortul de 
aplicare a gândirii sistemice la nivel de inspectorat. 

2% Omotani consideră că strategia prevalentă de „cursă spre culmi“, cu accentul ei pus în mod greșit pe 
rezultatele la testele standardizate, este un efort necugetat impus „de sus“. Astfel, nu se obține decât 
supunere prin folosirea unui morcov mare (banii) și a unui băț și mai mare (sancţiunile). El vede în 
această strategie un exemplu al arhetipului „Soluţii care eșuează“ (Partea a II-a, cap. VI). 

2% Cf. Margaret Wheatley, Turning to One Another: Simple Conversation to Restore Hope to the Future 
(Berrett-Koheler Publishers, 2002), p. 145. 

21 Scara inferenţelor devenise un material vizual des folosit în fiecare sesiune de învăţare a grupului 
nodal (v. Partea a II-a, cap. 4). 

2% R. Fritz, The Path of Least Resistance: Learning to Become the Creative Force in Your Own Life (Fawcett 
Columbine, 1989). 

2 Iată câteva sfaturi pentru a reuși în această activitate: Permiteţi-i călătoriei de învățare să-și urmeze 
propriul curs; perfecționarea profesională tradițională nu funcționează. Dezvoltaţi încrederea în cadrul 
echipei și consolidaţi-o încontinuu. Susţineţi dezvoltarea și învăţarea în interiorul inspectoratului cu 
întreaga echipă; faptul că trimiteţi câțiva oameni în exterior pentru formare nu ajută echipa. Învățaţi și 
exersaţi laolaltă abilitățile pentru a întreţine conversații semnificative. Folosiţi problemele sistemului 
școlar ca pe un teren de exerciţii. Stabiliți o cultură care spune că este în regulă ca directorii și 
administratorii școlari să-și aloce timp în afara școlilor lor pentru propria învăţare și dezvoltare. 
Includeţi consiliul de administraţie al școlii în acest demers, împărtășindu-i metodele de reflecţie și 
cercetare ale echipei (modelele mentale, scara inferenţelor etc.). 

2 K. Osterman și R. Kottkamp oferă ilustraţii excelente pentru modurile de aplicare ale celor cinci 
discipline sistemice în școală: Reflective Practice for Educators (Corwin Press, 2004). 

Comunitatea 

XIII 
Să pășim către comunitate 


1. Cultivarea comunităţilor care învaţă 


Fostul inspector Roland Chevalier din St. Martin Parish, Louisiana, 
istorisește povestea unui director de școală primară care, atunci când a ajuns 
la școală într-o dimineaţă, a găsit pe scări un băiat care aștepta să se deschidă 
școala. Când directorul l-a întrebat: „De când ești aici?“ băiatul i-a răspuns că 
nu știa. El nu știa încă să citească ora. Era încă în clasa pregătitoare. 

Mama lui era singură și lucra la o fabrică în tura care începea de la ora 
cinci dimineața, așa că îi lăsa un ceas deșteptător programat să-l trezească 
pentru școală. În acea dimineaţă, înainte să sune alarma, el se trezise fără să 
știe cât era ora. S-a îmbrăcat, a mers la școală, s-a așezat și a așteptat să vină și 
ceilalți colegi. 

Până unde merge responsabilitatea școlii față de acest copil? E suficient ca 
școala să-l înveţe să citească ora și minutele de pe cadranul ceasului? Este 
nevoie să o ajute pe mamă să găsească sau să construiască o rețea de oameni 
de sprijin care să ajute la trezirea băiatului și să-l ducă la școală? Ar trebui 
școala să ofere un serviciu de îngrijire pentru copiii care vin dis-de-dimineaţă, 
pentru a-i ajuta pe părinţii lor care lucrează în ture? Ar trebui să se implice 
cumva în ameliorarea situaţiei acelei mame singure nevoite să accepte o 
slujbă care începe la ora 5 dimineaţa? Sau responsabilitatea școlii ar trebui să 
vizeze viitorul băiatului, și nu nevoile sale imediate? 

Aceste tipuri de întrebări devin din ce în ce mai stringente în orice 
localitate în ziua de azi, atât în Statele Unite, cât și în restul lumii. La rândul 
lor, acestea sunt simptome ale unei întrebări mai profunde: cum ar trebui să 
fie comunităţile din punctul de vedere al indivizilor? Chiar și în aceste 
vremuri ale schimbărilor comunitare — ale tehnologiei informaţionale ce se 
extinde la nivel global, ale formelor schimbătoare ale familiei, ale 
corporațiilor în continuă devenire, ale populațiilor urbane schimbătoare, ale 
structurilor politice fragmentate și ale interesului crescut față de învăţarea 
continuă — răspunsul este întotdeauna legat de nevoile copiilor. Comunitățile 
există, cel puţin în parte, pentru că elevii au nevoie de acestea ca loc în care să 
crească până la viaţa adultă. Așadar, o „școală care învaţă“, oriunde s-ar afla și 
orice formă ar avea, necesită o comunitate care cultivă învățarea peste tot în 
jurul ei. 

Există un număr surprinzător de mare de exemple sugestive de comunităţi 
care, într-un fel sau altul, au dărâmat bariera dintre școală și celelalte aspecte 
ale vieţii unui copil. În aceste cazuri, comunitatea adoptă o poziţie puternică în 
favoarea învăţării, școala își asumă conexiunile cu comunitatea și ambele 

părți admit faptul că școala nu este singura organizaţie care are 
responsabilităţi faţă de cei mici. 

În anul 1997, o coaliție locală de servicii comunitare numită Parteneriatul 
pentru Copii a propus un proiect orientativ pentru regiunea Greater Kansas 
City. „Întrebarea Numărul 1“ a campaniei era: „Cât de bine este acest lucru 
pentru copii?“ Premisa din întrebarea aceasta simplă era că, de fiecare dată 
când o afacere, o agenţie guvernamentală, o școală sau un individ lua o 
decizie, trebuia să se plece de la următoarea chestiune primordială: acea 
decizie ar fi bună pentru copii? 

Parteneriatul pentru Copii (vezi www.pfc.org) încă există, susținând 
aceeași campanie. Conversaţiile și activităţile asociate cu acest proiect 
(incluzând un raport anual al politicilor pentru copii) s-au extins de-a lungul 
anilor, incluzând înfiinţarea unui parc public, promovarea nutriţiei sănătoase, 
alocarea fondurilor pentru serviciile de îngrijire a copiilor, finanţarea 
activităţilor extrașcolare, alocarea de fonduri pentru școli și o largă varietate 
de inițiative legislative. Întrebând „Este acest lucru bun pentru copii?“ oamenii 
de fapt întreabă: „Acest lucru este oare menit să aducă un plus de civilizaţie, 
de toleranţă și de hrană fizică și afectivă pentru mediul de viață de aici?“ 

În multe comunităţi au loc activități similare. În unele orașe, există centre 
de resurse pentru familii chiar în sediile școlilor, administrate de agenţiile 
locale de sănătate și asistenţă socială, în ideea că abilitatea unui copil de a 
învăţa este strâns legată de capacitatea de învăţare a familiei copilului și de 
resursele pe care le are la dispoziţie acea familie. Alte încercări de a aduce 
școala și sala de clasă în comunitate vizează implementarea de proiecte 
lărgite, extrașcolare, de oferire a unor oportunităţi de „practică de învăţare“, 
unde elevii își pot folosi cunoștințele în folosul celor din comunitate. Sunt și 
câteva tentative ce preiau responsabilitatea pentru învăţare din mâinile școlii 
și o plasează în mâinile părinţilor — implicându-i într-o chestionare reciprocă 
și în interpretarea rezultatelor sau în construirea unor locuri adecvate, care să 
încurajeze învăţarea în ciuda sărăciei severe și a condiţiilor adverse (așa cum 
a făcut grupul comunitar Rainmakers în Miami Beach, Florida). 

A crede că „orice comunitate poate învăţa“ este un punct de început pentru 
dezvoltarea unei competenţe care poate începe de la copii și, mai departe, 
poate transforma toată societatea umană — nu de sus în jos, ci din interior 
spre exterior. Un ghid cuprinzător pentru construirea unei comunități de 
învăţare ar necesita scrierea unui manual de instrucţiuni; noi propunem aici 
acele teorii, instrumente, metode și povestiri pe care le considerăm valoroase 
pentru rolul comunităţii în viaţa copiilor. În această parte a cărții, veţi citi 
despre revendicarea centrelor comunitare din Cincinnati, Ohio (Partea a XIV- 
a, cap. 2); despre apărarea drepturilor în fața războiului civil din Colombia 
(Partea a XVI-a, cap. 6); dar și despre organizarea activităţilor centrate pe 
sustenabilitate, coordonate de elevi din diverse localităţi (Partea a XVI-a, cap. 
4). 

Comunitatea 


Două rădăcini indo-europene (kom, însemnând „toţi“, și moin, însemnând „schimb“) s-au 
alăturat înainte de izvoarele istorice scrise, pentru a desemna ceva „împărtășit de toată 
lumea.“ Acest cuvânt s-a dezvoltat în latinescul communis, care se referea iniţial la „un izvor“ 
(de apă, folosit de mai mulți). Francezii l-au transformat în communer, care înseamnă „a pune 
la dispoziţia tuturor“. Semnificaţia originară a „comunităţii“, cu alte cuvinte, nu se referă la un 
loc definit de granițe, ci de resurse comune. Ne-ar plăcea să credem că o comunitate care 
învaţă va continua această tradiţie. 

În această parte a cărţii, nu folosim termenul de „comunitate“ pentru a ne referi la un grup 
de oameni dintr-o organizație — cum ar fi o „comunitate educaţională“ din interiorul unei 


activitățile făcute împreună și respectul reciproc, și în care dăinuie recunoașterea faptului că 
toată lumea din acel loc este responsabilă (și răspunde) în fața celuilalt, pentru că viețile 
tuturor sunt interdependente. 

După noi, o „comunitate care învață“ împărtășește un angajament comun față de școlile 
sale. Comunitatea este un loc care hrănește, sprijină și uneori pune și piedici, dar care 
întotdeauna are grijă de școală și de dezvoltarea copiilor. Instituţiile comunităţii vor fi incluse 
în acest demers (administraţia locală, presa, poliția, serviciile de sănătate și afacerile), la fel 
cum vor fi implicate și instituţiile de la o scară mai largă: guvernământul naţional, cercetarea 
academică, presa și afacerile de la nivel global. Toate aceste instituţii afectează interacțiunea 
dintre rezidenții unei comunități și școlile sale, iar copiii depind de îmbunătăţirea continuă a 
acestei interacțiuni — deci depinde de învăţarea continuă. 


Din experienţa care există până acum printre „comunităţile care învaţă“, 
par să se profileze trei idei directoare care determină liderii comunității să 
abordeze viitorul lor comun dintr-o perspectivă educaţională comună: 
identitate, conexiuni și sustenabilitate. 

Identitatea 

Conturul unui oraș poate fi trasat pe o hartă, dar diverșii membri ai 
comunității au atitudini diferite despre granițele comunităţii lor și despre 
măsura în care sunt responsabili unii pentru alţii. Oamenii care trăiesc într-o 
comunitate de elită s-ar putea să nu recunoască în mod explicit faptul că de 
cealaltă parte a râului sau a căii ferate există un parc de rulote cu 300 sau 400 
de copii care frecventează aceleași școli și care folosesc aceleași facilități 
recreaţionale (sau le cer de la administraţia orașului, dar aceasta nu le 
asigură). Persoanele în vârstă, persoanele cu dizabilităţi și persoanele fără 
adăpost pot fi prezente, dar sunt invizibile. Rezidenţii pot alege să traseze 
limite în jurul lor, pentru a evita să se asocieze cu alți oameni și a evita să-și 
asume vreo responsabilitate faţă de ei. Aceasta poate să fie foarte bine o parte 
a concepţiei lor despre identitatea comunităţii. 

Dar, așa cum a devenit clar în regiunea Greater Kansas City, nevoile 
copiilor par să treacă adesea dincolo de această viziune izolată. Copiii, școlarii 
cel puţin, nu stau între limitele unei comunități închise. Dacă suntem membrii 
unei comunităţi, pentru că am ales să locuim aproape unii de alţii, atunci ne- 
am asumat implicit și o participare la dezvoltarea tuturor copiilor acelei 
comunităţi. La fel cum ne asigurăm un sprijin reciproc pentru sănătatea 
noastră prin finanţarea spitalelor, tot așa asigurăm posibilitatea unui viitor 
viabil și dinamic prin finanţarea și susținerea școlilor și a altor resurse pentru 
copii. 

Școlile joacă un rol mai important decât s-ar putea crede în definirea 
naturii unei comunităţi. Aceasta se vede în momentul în care oamenii își aleg 
casele. Prima întrebare adresată adesea agenţilor imobiliari este: „Cum sunt 
școlile?“ În unele locuri (cum este New Jersey) legile stabilesc niște limite clare 
pentru circumscripția acoperită de fiecare școală, așa încât elevul să poată fi 
ușor transportat cu autobuzul școlar. Aceasta înseamnă că directorul școlii 
este efectiv responsabil de siguranța copiilor din comunitatea locală. Oricum, 
indiferent de termenii în care e definită zona de acoperire a unei școli, există 
întotdeauna o ambiguitate referitoare la locul în care se termină școala și unde 
începe comunitatea. 

De exemplu, în ce măsură fac parte din comunitatea școlii în care 
activează acei educatori care locuiesc în altă parte, dar cunosc îndeaproape 
nevoile copiilor din acele școli? Noi cunoaștem un profesor de liceu care, ani 
de-a rândul, a renunțat la serile sale de vineri pentru a supraveghea seratele 
dansante organizate de Asociaţia Părinților și Profesorilor (PTA). În cele din 
urmă, el a cerut să fie plătit cu câţiva dolari pentru fiecare seară și i s-a spus: 
„Nu ar trebui să faci acest lucru din bunătatea inimii tale?“ El a răspuns: „Am 
trei copii mici acasă. Și nu sunt acolo cu ei“. Profesorii cumpără adesea din 
banii lor rechizite care le lipsesc la școală sau cumpără chiar și unele premii 
pentru copii. Comunitatea care se așteaptă la acest tip de dedicare din partea 
profesorilor săi ar trebui, la rândul său, să dea dovadă de dedicare față de 
acești profesori și față de sistemul educaţional. 

Toate acestea sunt probleme fundamentale de identitate. În ce fel de 
comunitate ne dorim să trăim? Care este natura acestei comunităţi în prezent? 
Pe scurt, definirea identităţii este o practică a construirii unei viziuni 
împărtășite pentru comunitate, sistemul școlar fiind un jucător activ și prețuit, 
dar nu singurul jucător. 


Conexiunile 


Membrii unei comunități își încasează salariile din diferite surse, lucrează 
în diferite locuri (dintre care unele sunt relativ îndepărtate), frecventează 
diferite biserici, au cerințe diferite pentru timpul lor și au afilieri diferite. Date 
fiind toate aceste loialităţi variate, nevoii de a stabili conexiuni regulate nu 
prea i se acordă timpul necesar. Totuși, această capacitate de a relaţiona cu alți 
membri ai comunităţii este una dintre cele mai eficiente pârghii pentru a 
stabili un tipar de învăţare într-o comunitate. 

Atunci când se stabilește o conexiune nouă între jucătorii din sistem (care 
înainte erau izolați unii de alții), în aer plutește un tip rar de energie și de 
animare. Un asistent social și un profesor, un director din mediul de afaceri și 
un inspector sau un administrator de spital și un elev au împreună pârghii 
mult mai eficiente pentru a schimba comunitatea decât dacă ar încerca de unii 
singuri. 

Dacă un sistem școlar nu este un actor proeminent și conștient de sine în 
comunitatea sa — dacă inspectorul nu are relaţii bune cu alţi lideri ai 
comunităţii, dacă profesorii nu se percep ca fiind conectaţi la comunitate și 

dacă locuitorii din acel sector nu văd școlile ca pe niște contribuabili activi în 
comunitate —, atunci vom vorbi despre o capacitate scăzută de a crea 
conexiuni. Dimpotrivă, atunci când școlile învaţă să vadă valoarea altor 
grupuri care afectează vieţile copiilor, iar alte grupuri învaţă să aprecieze 
valoarea școlilor și legăturile pe care le au cu acestea, atunci apar noi 
posibilități. Grupurile de sprijin care lucrează cu copiii săraci nu colaborează 
doar cu serviciile sociale, ci și cu educatorii. Experiențele educaţionale apar în 
diferite instituţii ale comunității: muzee, orchestre, biblioteci publice, grupuri 
de cercetași, teatre, grupuri de discuţii, servicii publice, organizaţii religioase, 
forțe de ordine locale, programe de educaţie timpurie și afaceri. Conexiunile 
între generaţii încep să facă legături între copii și (de exemplu) mentori, ca 
modele de urmat (și aici ne referim la oameni care sunt deja la vârsta 
pensionării). Liderii comunităţii vorbesc adesea despre resursele oferite de 
școală. Liderii școlilor descoperă că nu se pot descurca singuri... dar ei nici nu 
trebuie să se descurce singuri. 

Edificarea conexiunilor s-a dezvoltat în ultimii ani, odată cu răspândirea 
internetului. Acum, școlile pot deveni centre de informare pentru comunităţile 
din care fac parte. Elevii din multe școli au început să cerceteze, să scrie și să 
publice pe internet povești din comunitate, intervievând pe toată lumea, de la 
primar până la cel mai bătrân cetăţean și până la cel mai nou membru care 
tocmai s-a mutat în comunitate. Aceste povești apropie mai mult orașul de 
școală. Școala nu doar că „observă“ comunitatea — ci o și ajută să-și găsească o 
voce. Pe scurt, stabilirea conexiunilor poate amplifica disciplinele modelelor 
mentale și ale învățării în echipă și poate instituţionaliza aceste discipline la 
scară largă. 


Sustenabilitatea 


Sustenabilitatea implică o conștientizare asemănătoare celei din gândirea 
sistemică, a implicaţiilor pe termen lung avute de acţiunile de astăzi. Atunci 
când educatorii se implică în educaţia din copilăria timpurie, de exemplu, ei 
dau dovadă de acea conștiință a timpului istoric ce este implicată în ideea de 
sustenabilitate. „Copilul tocmai s-a născut? Vai de mine, va începe școala peste 
doar cinci sau șase ani. Este un timp foarte scurt.“ Noi cunoaștem un inspector 
din mediul urban, profund implicat în gândirea sistemică. Acesta a stabilit un 
obiectiv școlar de a crește greutatea la naștere a copiilor născuţi de mamele 
adolescente din instituţiile de învățământ din subordinea sa. El a înființat 
oficii de asistenţă socială în fiecare dintre cele zece licee ale sale și s-a asigurat 
că în apropierea fiecărei școli era un magazin alimentar care vindea lapte praf 
pentru nou-născuţi și vitamine pentru femeile însărcinate. EI a înţeles că una 
dintre cele mai eficiente pârghii în slujba principiului „toţi copiii dintr-o școală 
pot învăţa“ era să se investească eforturi într-o nutriţie sănătoasă în copilăria 
timpurie. 

Alt exemplu al sustenabilităţii centrate pe comunitate a apărut în timpul 
unui exercițiu de scenarii făcut la nivelul unui district școlar. Membrii 
inspectoratului s-au gândit că s-ar putea să fie nevoiţi să construiască rapid 

școli noi, dar nu erau siguri când anume. Legile statului le interziceau să pună 
deoparte prea mulți bani pentru zile negre. Unul dintre oamenii prezenţi în 
încăpere a sugerat ca ei să se concentreze asupra îmbunătăţirii abilităţilor lor 
de comunicare, pentru a putea obţine mai ușor fonduri suplimentare de la 
primărie. Astfel, când vor avea nevoie de o creștere bugetară, indiferent de 
starea generală a economiei, școala va putea strânge repede banii necesari. 

Apoi inspectorul adjunct pe probleme financiare a luat cuvântul. „Eu cred 
că nu ar trebui să facem asta. Dacă comunitatea o va duce bine și va dori să 
investească în școală, vom cere fondurile suplimentare. Dacă comunitatea o va 
duce greu, trebuie să ne adaptăm și noi. Treaba noastră nu este să ne 
îmbunătăţim abilitatea de a strânge bani, ci să facem mai multe lucruri pentru 
copii și astfel să ne îmbunătăţim relaţia pe care o avem cu comunitatea. Dacă 
vom avea o nevoie reală de bani, ei vor ști acest lucru și vor ști și de ce.“ Cu 
alte cuvinte, inspectorul a spus că, în loc să se gândească la orașul lor ca fiind 
format din facţiuni pro și contra suplimentărilor bugetare școlare, ei ar trebui 
să înceapă prin a-și asigura un nivel crescut de încredere reciprocă între 
sistemul școlar și comunitate și a-și proiecta campaniile bugetare în 
consecinţă. 

Comunitățile sustenabile au perspective pe termen lung și astfel își înțeleg 
interdependenţa în raport cu educaţia. Membrii comunităţii înţeleg, în calitate 
de indivizi, că evoluţia fiecărui copil mic depinde de atenţia individuală pe 
care o primește. Ei își investesc timpul în copii pentru că asta își doresc să facă. 

O mamă ne-a povestii cum a mers cu cei doi copii pe terenul de joacă al 
școlii locale într-o zi liberă. Ei au găsit o pisică rănită lângă leagăne. Împreună, 
l-au chemat pe Charlie, îngrijitorul școlii, care din întâmplare avea o mică 
fermă și se pricepea la animale. EI a ridicat pisica și a spus: „Da, se pare că are 
o lăbuţă ruptă“. I-a făcut un culcuș într-o cutie mică. Mama băiatului s-a oferit 
să ducă pisica la veterinar și a dat să plece împreună cu cei doi copii ai ei. Apoi 
s-a uitat la Charlie și i-a spus: „Dar ce fac eu aici? Ultimul lucru de care am 
nevoie acum este o grijă în plus. Vom pierde în cabinetul veterinarului pe 
puţin o jumătate de oră“. La care Charlie a replicat: „Tocmai le-ai arătat 
copiilor tăi cum vrei să fie ei când vor fi adulţi.“ 

XIV 
Sustenabilitatea 


1. Cetăţeanul sistemic 


Educaţie pentru o lume interdependentă 
Peter Senge 


Cum ar fi dacă am vedea școlile ca pe un vector decisiv pentru schimbarea 
societății? Cum ar fi dacă am vedea educaţia ca pe un laborator de dezvoltare 
a abilităţilor de leadership în care elevii învaţă de ce este nevoie pentru a face 
posibile acele schimbări care trebuie să apară în interiorul școlii și dincolo de 
aceasta, pentru un viitor sănătos? 

De-a lungul anilor am luat parte la multe cercuri de dialog între generații, 
adesea fiind prezenți și elevi de vârste relativi mici. La una dintre aceste 
întâlniri, un inspector școlar (care era și o figură importantă într-o asociaţie 
școlară naţională) stătea în faţa a doi copii de unsprezece ani. Larry, 
inspectorul, i-a întrebat pe copii ce credeau ei despre lumea din ziua de azi. 
Ezitând puţin, fata de unsprezece ani a spus: „Ni se pare că voi, adulţii, v-aţi 
băut sucul și apoi l-aţi băut și pe al nostru.“ 

Cu câţiva ani mai târziu, la o întrunire comunitară din St. Louis, s-a 
desfășurat o altă activitate de „cunoaștere reciprocă“, în care grupuri mixte de 
adulţi și copii, vorbind pe rând, au reflectat asupra motivului pentru care se 
aflau acolo. O profesoară a spus că era preocupată de probleme de 
sustenabilitate, cum ar fi rezervele de alimente și apă. Alt adult a vorbit despre 
decalajele dintre bogaţii și săracii din comunitate. Apoi a venit timpul unei 
fete, de nouă-zece ani, să-și spună părerea. Ea a zis pur și simplu: „Eu vreau să 
trăiesc“. 

Caracterul direct al acestor afirmaţii îi uimește adesea pe adulți. Dar nu ar 
trebui să fim surprinși. Copiii din ziua de azi se dezvoltă într-o manieră fără 
precedent. Ei au o conștiință a stării în care se află lumea care depășește cu 
mult conștiința pe care o aveau generaţiile anterioare. Ei știu multe despre 
schimbările climatice și despre dependența de combustibilii fosili. Ei au aflat 
despre decalajul persistent dintre săraci și bogaţi. Ei se află adesea într-o 
comunicare directă cu prieteni din alte ţări și sunt la curent cu încercările 
diverselor culturi ale globului de a trăi într-un respect reciproc. O mare parte 
din ceea ce aud este negativ: colaps ecologic, terorism, anxietate economică, 
lideri ineficienţi și instituţii în care nu poţi avea încredere. Dar toate aceste 
mesaje negative nu contribuie cu nimic la subminarea dorinței lor de a-și 
aduce cumva contribuţia. 

În decursul aceleași zile a întrunirii din St. Louis, audiența formată din 250 
de oameni a auzit prezentări ale elevilor despre propriile proiecte de 

sustenabilitate. Foarte puţini dintre cei prezenţi acolo o vor uita pe Annalise, o 
elevă de doisprezece ani care a vorbit despre turbina eoliană la construirea 
căreia a contribuit împreună cu colegii săi din școala generală. Proiectul a 
început la ora de științe, unde profesoara lor le-a vorbit despre nevoia trecerii 
la surse alternative de energie care să nu mai fie bazate pe combustibili fosili. 
Annalise împreună cu patru dintre colegii săi de clasă au vorbit cu profesoara 
după oră și au întrebat-o cum se pot implica ei personal. Ideea unei turbine 
eoliene s-a născut chiar atunci. Ei au cerut sprijinul unora dintre părinți — 
ingineri, oamenii de afaceri și alții — pentru a-i ajuta să-și clarifice opţiunile și 
să întocmească un proiect. Apoi și-au prezentat ideea directorului școlii și mai 
apoi primăriţei. 

„Îmi făceam griji că prezentarea noastră de la primărie nu prea mersese 
cum trebuie“, și-a reamintit Annalise înainte de întrunire. „Primărița nu a 
spus absolut nimic atunci când i-am prezentat ideile noastre.“ Cu toate acestea, 
ei au fost invitați pentru o a doua prezentare în fața primăriţei și a membrilor 
consiliului local, iar de acolo proiectul a fost pus în funcțiune. Annalise și-a 
încheiat povestirea remarcabilă, care s-a întins pe toate cele trei minute pe 
care le avea la dispoziţie, cu o fotografie a turbinei eoliene verticale care 
produce energie pentru școală. 

Beneficiind până atunci de atenţia deplină a majorităţii audienței formate 
din adulţi, dintre care mulți erau uimiţi de ceea ce au realizat acești copii, 
Annalise și-a pus deoparte notițele, a privit direct spre audienţă, cu toate cele 
vreo treizeci și cinci de kilograme ale ei de determinare aprigă și a spus: „Noi, 
copiii, auzim adesea fraze ca Voi, copiii, sunteți viitorul. Noi nu suntem de 
acord cu acest lucru. Căci viitorul nostru ne este deja pus în pericol. Trebuie să 
facem schimbări chiar acum. Noi, copiii, suntem pregătiţi. Dar voi sunteţi?“ 

În opinia mea, copiii din ziua de azi nu doar că sunt conștienți de condiţiile 
din lumea în care cresc, ci sunt și îngrijoraţi — iar mult mai mulţi decât 
credem noi sunt complet pregătiţi să se implice. Bineînţeles, este imposibil ca 
noi să știm toate acestea, de vreme ce, în calitate de adulţi, avem niște idei de-a 
gata despre capacitatea lor de implicare. Mult prea ușor, adulţii își pot forma și 
întări anumite modele mentale despre copii. „Copiii nu sunt interesaţi de 
lume. Ei sunt interesaţi doar de jocuri video, de sms-uri și de Facebook.“ 
Atunci când noi, adulţii, credem asta, nu creăm pentru copii niciun spaţiu în 
care să facă un pas în faţă. Oferindu-li-se foarte puţine oportunităţi de a 
schimba realmente ceva, nu este de mirare că mulţi dintre ei se deconectează 
și devin apatici, simțind că nu este loc de ridicat întrebări și că nimănui nu-i 
pasă cu adevărat despre ce au ei de spus. 

Dar eu am văzut de nenumărate ori că atunci când le este creat spaţiul 
necesar, tinerii ca Annalise chiar fac un pas în față. Am ajuns să cred că unul 
dintre scopurile fundamentale ale școlii în ziua de azi ar trebui să fie crearea 
acelui tip de spaţiu. Copiii vor reacționa. Unii vor face un pas în faţă pentru a 
vorbi, alții pentru a construi, iar alții pentru a demonstra, prin puterea 
exemplului, un mod de viață mai sensibil față de paradigma sistemică. Ei vor 

deveni — unii devin deja — cetățenii sistemici ai viitorului lor. Deoarece ei știu 
că exact de așa ceva este nevoie (v. „Forumul pentru Leadershipul Tinerilor“ 
— Partea a X-a, cap. 6). 


Decalajele la nivel de cetăţenie sistemică 


Așa cum am subliniat și cu alte ocazii, sistemul educaţional al erei 
industriale care s-a răspândit în toată lumea în ultimii 150 de ani este posibil 
să se schimbe în mod dramatic în următoarele decenii. Cu siguranţă, așa cum 
știu foarte bine majoritatea educatorilor, puţine instituţii sunt mai rezistente 
la inovare și la schimbare decât școlile primare și cele generale. Dar 
schimbarea fundamentală în educaţie oricum se va întâmpla întrucât este 
necesară pentru supraviețuirea și prosperitatea societății umane. Era 
industrială — „Era Mașinilor“ — este pe sfârșite, iar tranziția spre ceea ce 
urmează nu va fi posibilă fără regândirea și restructurarea sistemului 
educațional. Până la urmă, acesta a fost și continuă să fie unul dintre 
propagatorii de bază (alături de mediul de afaceri) ai viziunii asupra lumii și 
ai setului de competenţe pentru epoca industrială (v. Partea I, cap. 6). 

La momentul actual, trăim într-o vreme a curentelor profund opuse. Pe de 
o parte, expansiunea industrială globală a adus beneficii și oportunităţi 
materiale extraordinare pentru calitatea vieţii. Pentru prima dată în istoria 
omenirii, miliarde de oameni trăiesc după standarde materiale de viață 
inimaginabile în trecut, la fel de mulți având așteptări rezonabile pentru o 
viață lungă, procese democratice și o bună educaţie. Dintre toate aceste 
motive, fiecare societate din lume continuă să urmărească scopul expansiunii 
industriale, materiale. 

Dar expansiunea industrială continuă într-o manieră neschimbată, ceea ce 
poate duce la pericole inimaginabile. Fiinţele umane distrug alte specii și 
ecosisteme la rate fără precedent și le alterează mediul ecologic la nivel local 
și global mai mult ca oricând. Potrivit World Wildlife Fund, pentru a susține 
economia globală din prezent, este nevoie de resursele unui Pământ și o 
treime. Dacă China s-ar ridica vreodată la nivelul material de consum și 
deșeuri al Statelor Unite, am avea nevoie de două Pământuri. Dacă India ar 
face același lucru, am avea nevoie de trei. Dar noi avem un singur Pământ, iar 
adaptarea inevitabilă la un trai în limitele generozității naturii devine mai 
stringentă cu fiecare an în care umanitatea continuă să meargă pe actuala cale 
industrial-materialistă a lui „extrage-produ-risipește“. 

Dificultăţile create de această tensiune sunt de natură socială, economică 
și culturală, dar și ecologică. Bineînţeles, toate aceste dificultăți sunt 
interdependente. Accelerarea rapidă a mobilităţii, a migraţiei și a activităţilor 
de afaceri la nivel internaţional a cauzat o coliziune a culturilor și a sistemelor 
economice, mulţi oameni din toată lumea luptându-se să-și păstreze 
identitățile culturale tradiționale și să facă față șomajului răspândit la scară 
largă și tulburărilor sociale. Mulţi au o înţelegere clară că noi (umanitatea) nu 
prea știm cum să trăim cu forțele dezlănţuite de propria noastră societate și că 
tocmai începem să suferim în urma consecinţelor neprevăzute. 

Un practicant al gândirii sistemice ar putea prezenta această situaţie 
printr-un grafic simplu de comportament-în-timp (v. Partea a II-a, cap. 6), 
ilustrând decalajul dintre nivelul interdependenţei societății moderne și 
capacitatea de a înţelege până la capăt acea interdependenţă2i. 


Decalaj = caracterul nesustenabil 


Nivel de interdependenţă : e a 
al modului de viață din prezent 


Abilitatea de a înţelege interdependența 


Timp 


Ce semnifică această curbă ascendentă a „interdependenţei“? Simplul fapt 
că dezvoltarea industrială globală a ţesut o reţea de interdependenţă cum nu a 
mai existat vreodată. Activități simple, ca producerea bunurilor și a serviciilor, 
producţia crescută de alimente și traiul vieţii noastre de zi cu zi, sunt 
interconectate cum nu au mai fost niciodată, atât la nivel local, cât și global. Un 
kilogram mediu de mâncare călătorește aproape 3 000 de kilometri înainte să 
fie cumpărat de consumatorul american. Multe bunuri cotidiene călătoresc pe 
distanţe și mai mari. Deșeurile produse de modul nostru de viaţă călătoresc și 
mai departe. De exemplu, Statele Unite, reprezentând sub 5 procente din 
populația lumii, generează 20 de procente din volumul gazelor de seră la nivel 
global, datorită mașinilor pe care le conducem, clădirilor în care trăim, 
jocurilor video, televizoarelor cu ecran plat și navigării pe internet — 
electricitatea pentru toate acestea provine în majoritate din arderea 
cărbunelui. Aceste emisii contribuie la topirea ghețarilor, la reducerea 
surselor de apă potabilă și la sute de milioane de oameni care suferă de 
deshidratare cronică în partea de nord a Indiei. Instabilitatea vremii, 
inundaţiile și creșterea nivelului mărilor afectează și mai mulţi oameni22. În 
curând, aceeași afirmaţie va fi validă și invers: emisiile de seră crescânde din 
China și India le eclipsează pe cele din Statele Unite și contribuie în mod direct 
la instabilitatea vremii și la furtuni devastatoare în America de Nord. 
Niciodată în istoria omenirii alegerile oamenilor din colțuri opuse ale globului 
nu au mai fost atât de interconectate. 

Dar în timp ce această reţea de interdependenţă s-a extins, capacitatea 
umană de a înţelege interdependența a rămas la fel. Am putea chiar să 
susţinem că aceasta s-a deteriorat în mod constant de-a lungul secolelor. Pe 
măsură ce oamenii au trecut de la societăţile tribale la cele agrare și, mai 
recent, la societatea industrială modernă, sentimentul nostru de conectare la 
lumea lărgită s-a diluat în mod progresiv. De exemplu, unii copii americani 
cred că mâncarea provine de la magazin, iar majoritatea adulţilor și a copiilor 

din Statele Unite nu mai au ideea caracterului sezonier al alimentelor, pentru 
că acestea sunt disponibile oricând. 

Pe măsură ce acest decalaj crește, modul nostru de viaţă devine din ce în 
ce mai nesustenabil. Foarte puţini adulţi din ziua de azi înţeleg economia 
globală, nemaivorbind de cunoașterea locurilor din care provin produsele pe 
care le cumpără sau a efectelor pe care le au asupra mediului lanțurile de 
aprovizionare globale. Foarte puţini își dau seama, de exemplu, că 
expansiunea globală a agriculturii industrializată, menită în majoritate 
deservirii consumatorilor din clasa de mijloc din Europa și din America de 
Nord, strămută anual zeci de milioane de rezidenţi rurali, din cauza scăderii 
veniturilor fermierilor. Aceasta este o sursă majoră de gaze de seră (incluzând 
aici CO, eliberat prin transportul alimentelor în toată lumea și metanul produs 
de creșterea numărului de animale pentru a acoperi cererea crescândă de 
carne) duce la despăduriri pentru a folosi terenurile pentru creșterea 
animalelor sau pentru cultivarea cerealelor, ceea ce a condus la pierderea a 
peste un miliard de hectare de pământ roditor în ultimii cincizeci de ani, mai 
mult decât suprafaţa Chinei și a Indiei la un loc. 

Asemenea unei bule financiare, în care profiturile aparente provin din 
ideea că expansiunea poate continua la nesfârșit, și era industrială pare că va 
dura veșnic. Dar aceasta nu poate dura la infinit. Contradicţiile dintre modul 
în care funcționează natura și modul în care funcționează societatea modernă 
pur și simplu nu pot continua pe o perioadă nedeterminată. La fel ca în cazul 
bulei financiare, colapsul bulei erei industriale ar putea fi devastator — chiar 
amenințător — la adresa întregii omeniri2i?. Dar la fel de bine, poate că ne 
aflăm pe calea către o „viaţă dincolo de bulă“: o economie regenerativă care 
imită natura și stabilește un echilibru diferit între nevoile materiale și 
calitățile nonmateriale pe care le preţuiesc fiinţele umane. Dar acest tip de 
tranziție menită să aducă supraviețuirea nu se va întâmpla de la sine. Pentru a 
realiza acest lucru va fi nevoie de o schimbare reală privind energia pe care o 
folosim, produsele pe care le creăm și le cumpărăm și deșeurile generate, o 
schimbare în modul în care este utilizat pământul, în relaţiile dintre umanitate 
și alte specii și în foarte multe alte aspecte ale vieţii instituționale și 
individuale. 

Deși sunt multe aspecte responsabile pentru starea precară în care se 
găsește societatea industrială globală, o schimbare reală este greu de imaginat 
fără a aborda și decalajul fundamental dintre interdependența noastră din ce 
în ce mai mare și capacitatea noastră de a înţelege această interdependenţă. 

Este improbabil ca vreo soluţie tehnologică să rezolve singură problema 
schimbărilor climaterice. Nu va apărea în mod subit un guvern global care să 
se ocupe de problemele din ce în ce mai accentuate care ţin de mâncare și apă. 
Nici nu vom vedea o mișcare inteligentă de responsabilizare corporatistă care 
să schimbe în mod miraculos modelul prevalent de operare al afacerilor 
globale, astfel încât profitul pe termen scurt să fie echilibrat cu o contribuţie 
pe termen lung pentru oameni și planetă. 

Toate aceste schimbări și altele se vor întâmpla doar pe măsură ce gândirea 
noastră se schimbă. Instituţiile lumii moderne operează așa cum o fac acum 
din cauza modului în care operăm — în calitate de manageri și angajaţi, de 
finanțţiști și reglementatori, de consumatori și cetățeni. Modul în care gândim 
și interacționăm ne modelează politicile și practicile, care nu se vor schimba 
fără o înţelegere mai profundă a interdependeţei — nu doar din partea 
„liderilor“ formali, ci și din partea noastră, a tuturor celor ce conturează aceste 
așteptări, norme și moduri de operare ale acestor instituții. 

Eliminarea decalajelor de la nivelul cetățeniei sistemice reprezintă 
mandatul primordial al unui sistem de educaţie care ar trebui să slujească 
nevoilor reale ale societăţii. Dezvoltarea cetățenilor sistemici — acei oameni 
care înţeleg și pot acționa proactiv pentru a aborda dezechilibrele profunde 
ale erei industriale — este în prezent un mod foarte neobișnuit de gândire 
despre scopul educaţiei. Este foarte îndepărtat de tendinţa generală. Dar este 
exact ceea ce cer Annalise și alte milioane de oameni ca ea. Așa cum a spus ea, 
adevărata întrebare este: „Suntem oare pregătiţi?“ 


O „pată oarbă“: scopul educaţiei 


Deși poate părea pretenţios ce spun, eu cred că elevii din ziua de azi 
înţeleg semnificația momentului de tranziţie în care ne aflăm. Deși ei exprimă 
acest lucru într-o varietate de moduri, ei știu cu toţii același lucru: că singura 
cetățenie care contează este cetățenia asumată din perspectiva întregului. Ei 
înțeleg că oamenii de pretutindeni vor trebui să lucreze împreună pentru „a 
crea o lume care funcționează pentru toţi“, ca să-l cităm pe Buckminster 
Fuller. Acesta este motivul pentru care ei sunt pasivi atunci când învățământul 
tradițional nu abordează dezechilibrele care le vor contura viitorul și pentru 
care ei devin foarte implicați atunci când școala se ocupă de aceste 
dezechilibre. 

Cum pot instituţiile de învățământ să-și depășească propria inerție și să 
recunoască importanţa tinerilor pentru viitor și să contribuie la înzestrarea 
acestora cu aptitudinile și cu perspectivele de care au cea mai mare nevoie? 
Sarcina nu va fi de a recrea cele mai bune aspecte ale culturilor de ieri, ci de a 
promova cultura interrelaționată de mâine. 

Pentru a realiza acest lucru, va trebui să construim un consens 
semnificativ asupra domeniului și a conţinutului educaţiei secolului XXI și 
asupra modului în care aceasta diferă de învățământul din trecut. Fără 
scopuri clare, nu va apărea o energie adevărată dedicată inovării. Fără scopuri 
clare, toate eforturile de „reformă“ vor eșua, urmând ca educaţia să se 
întoarcă la singurele finalități pe care oamenii le cunosc — obiectivele 
operaţionale ale trecutului: cultivarea unor elementare aptitudini matematice, 
științifice și de comunicare și, în cele din urmă, obținerea de medii mai bune 
la testele standardizate. Aceste scopuri sunt cruciale, dar nu sunt suficiente. 
Ele au construit lumea noastră industrială modernă. Ele nu vor fi suficiente 
pentru edificarea economiilor regeneratoare ale viitorului. 

Absența unui consens operaţional asupra scopurilor educaţionale 

constituie motivul principal pentru care nu avem azi un ecosistem pentru 
inovare în educație. Inovare pentru ce? Nu vom avea un răspuns până când 
nu ne vom aduna pentru a formula un răspuns convingător și consensual la 
întrebarea: „Care sunt scopurile noastre fundamentale pentru educaţia din 
lumea de azi?“ Dacă acest lucru poate fi realizat cu atenţie și într-un mod care 
să implice un eșantion semnificativ dintre cele mai importante grupe 
cointeresate — elevi, profesori, părinţi, afaceri locale și lideri comunitari — va 
crea acea focalizare a cărei absenţă este tragică astăzi. 

Acest lucru nu se va întâmpla nici rapid, nici ușor. Va trebui realizat în 
moduri care respectă caracterul local al școlilor și într-un mod care contribuie 
la conectarea acestora la comunităţile pe care le deservesc. Dar vor exista și 
arii în care va fi nevoie de un consens la scară largă. Care sunt competențele 
esențiale și domeniile de cunoaștere de care vor avea nevoie elevii pentru a fi 
la fel de eficace atât ca angajaţi, cât și în calitate de cetăţeni? În ce măsură 
aceste competenţe se bazează pe obiectivele educaţiei tradiționale? Care sunt 
inovările fundamentale în instruire și pedagogie de care va fi nevoie? Cum 
transformăm predarea ca profesie într-un magnet pentru cei mai buni și mai 
deștepţi? Și, la final, vom pune întrebarea: școlile sunt aici pentru „a-i învăța 
pe copii“ ceea ce noi, ca adulţi, știm deja sau scopul educaţiei este acum acela 
de a oferi tuturor o modalitate de a deprinde împreună acele competenţe de 
care avem nevoie cu toţii pentru a crea un mod de viaţă sănătos și sustenabil? 

Copiii și tinerii își doresc să se urmărească acest din urmă scop. Dar 
majoritatea adulţilor, în mod conștient sau nu, aleg primul scop. Dacă există 
un moment potrivit pentru a chestiona această asumpţie, acest moment este 
chiar acum. Cu o sută cincizeci de ani în urmă, societatea avea nevoie de 
muncitori în fabrici, așa că școala a fost proiectată pentru a-i produce. Astăzi, 
în schimb, societatea are nevoie de ingineri, antreprenori, proiectanți, 
arhitecţi, profesori, medici și asistente, manageri și angajaţi care pot ajuta la 
crearea unei civilizaţii globale funcţionale, sustenabile și prospere. Aceasta nu 
este deloc o schimbare mică. 

Învățământul este singura instituţie socială care încorporează un orizont 
de timp de cincizeci de ani sau mai mult: durata vieţii elevilor de azi. Afacerile, 
guvernarea și media nu au această perspectivă, dar educaţia, prin natura sa, o 
are. Acesta este motivul pentru care atitudinile referitoare la școală indică 
întotdeauna direcţia viitoare a societăţii — și tot acesta este și motivul pentru 
care școlile ar trebui să fie surse primare, instituţii-cheie, pentru schimbările 
fundamentale pe termen lung de care are nevoie umanitatea. „Educaţia este 
cea mai puternică armă pe care o poţi folosi pentru a schimba lumea“, a spus 
Nelson Mandela. Nicio altă instituţie nu are acest potenţial. 

Există precedente — unele cu rădăcini profunde în istorie — în care 
educaţia a fost văzută astfel. Într-o serie recentă de discuţii purtate în China, 
Nan Huai-Chin, foarte cunoscut în China ca maestru al culturii tradiționale 
chineze (taoism, confucianism și budism), mi-a menţionat faptul că termenul 
modern de „educaţie“ nu a existat până de curând în limba chineză. Acesta a 

intrat în China dinspre Occident. Termenul chinez tradițional care ar fi cel mai 
apropiat era jiao hua, care în traducere liberă ar însemna „a preda pentru a 
transforma“. Aceasta era sarcina oricui urmărea să îmbunătățească societatea, 
până la nivelul împăratului, a cărui sarcină în cultura tradițională chineză era 
să-i ajute pe oameni să se transforme, fiindu-le învăţător. 

De exemplu, legendarul Împărat Galben, un conducător chinez arhetipal, a 
organizat cunoștințele existente în domeniul medicinei într-un canon pe care 
China l-a folosit timp de aproape cinci mii de ani. El a predat și în alte domenii, 
precum astronomie, meteorologie, artă și poezie. Sarcina lui fundamentală, se 
zice, era propagarea cunoașterii pentru bunăstarea oamenilor. 

Educarea pentru crearea unor cetățeni sistemici la nivel global ne duce pe 
un teritoriu necunoscut. Și e necunoscut pentru toată lumea. Nimeni nu știe 
cum să facă asta. Nu există o curriculă stabilită și nici un acord asupra 
metodelor educaţionale de care va fi nevoie. Mai mult decât atât, aceasta nu 
cade doar în sarcina profesorilor. Rezistenţa la schimbare care este inerentă în 
școli (mai ales în școlile publice guvernate de la nivel local) va continua să 
împiedice inovarea până când comunităţile de lideri din școli, din afaceri, din 
societatea civilă (incluzând serviciile sociale, sistemul de sănătate și alte foruri 
locale) și din administraţia locală nu vor începe să lucreze împreună la 
crearea unui mediu pentru o inovare continuă în educaţie (v. Partea I, cap. 2). 

În acest context, scopul nostru global nu ar trebui să fie reforma 
educațională, ci recontextualizarea întregului proces de educaţie: începând cu 
copiii mici care învaţă cum să fie mai responsabili pentru propriul lor mediu 
școlar și trecând gradual la interconectarea diferitor părţi cointeresate care 
încearcă să soluţioneze probleme complexe din viaţa reală a comunității. 
Elevii nu ar mai trebui să fie receptori pasivi a unei curricule venite din 
exterior, ci să devină agenţi activi în dezvoltarea unui simţ al responsabilităţii 
și al implicării într-o lume interdependentă — acesta ar putea fi un punct de 
plecare în drumul spre cetăţenii sistemici. 


Calitățile învățământului 

În restul acestui eseu, aș vrea să descriu câteva dintre calităţile pe care le- 
ar putea avea o școală ce educă cetățeni sistemici. Detaliile specifice ar putea 
să varieze, bineînţeles, de la un loc la altul, dar contururile generale sunt clare 
din experienţa cu diverse școli care sunt deja dedicate dezvoltării cetățenilor 
sistemici. lată ce am învăţat noi (v. și Partea a VII-a, cap. 1 și cap. 5). 
Un loc în care învaţă copii și adulţi 

Școala tradițională este un loc în care adulţii urmăresc să condiționeze 
copiii să înveţe. Pe când educarea cetățenilor sistemici necesită o învăţare din 
partea tuturor. Profesorii se implică în cercetarea subiectelor pe care nu le 
stăpânesc, pentru că de fapt nu le stăpânește nimeni. Copiii ajung la înţelegeri 
de o valoare reală pentru profesorii lor. Dascălii învaţă împreună și unii de la 
alții. Administratorii creează un mediu care promovează încrederea, 
deschiderea și viziunea împărtășită, iar de-a lungul drumului, ei înșiși devin 

mai dispuși să accepte că propriile lor comportamente trebuie să se schimbe. 
Părinţii și membrii comunităţii sunt atrași în entuziasmul și energia unei 
comunități de oameni care se interconectează. Așa cum s-a întâmplat de 
milenii, atunci când preţuim și ascultăm cu adevărat copiii, entuziasmul lor de 
a învăţa și de a se dezvolta ne influenţează atitudinile rigide. Chiar și în 
microcosmosul unei singure școli, descoperim înţelepciunea vechii zicale 
chinezești: „Dovada oricărei epoci de glorie este aceasta: copiii sunt cei mai 
importanți membri ai societăţii, iar predarea este cea mai onorabilă meserie“. 

Pentru profesori, în special, aceasta înseamnă să se deschidă în faţa 
provocărilor extraordinare ale transformării pedagogiei și a strategiilor de 
instruire din sala de clasă, respectiv să renunțe la principiul „Îmi văd de 
treaba mea și nimic mai mult“. Cum să gestionăm această diversitate 
remarcabilă a indivizilor care învață? Cum să susţinem copiii în propriul lor 
proces de a învăţa să gândească de unii singuri și cum să creăm acel spaţiu de 
reflecţie și dialog? Cum să folosim cunoștințele aprofundate despre 
dezvoltarea umană ca pe o temelie pentru întreaga educaţie? Cum să 
combinăm abordarea dezvoltațională a învăţării cu diversele materii de 
studiu, astfel încât cele două aspecte să se sprijine între ele? Și cum poate 
învăţa continuu toată lumea în ce fel să muncească mai bine pentru realizarea 
împreună a acestor schimbări? 


Un loc în care oamenii să se poată exprima 


Școlile pentru cetăţenii sistemici implică mai presus de toate o dedicare 
asiduă față de dezvoltarea ființelor umane, față de cultivarea unui simţ 
crescut al finalităţii și al responsabilităţii. Viziunea fiecărui copil, la fel ca 
persoana lor, este unică. Fiecare va sesiza anumite moduri de a schimba 
lumea pe care alții nu le văd. Cetăţenii sistemici nu vor fi rostogoliți pe o linie 
de asamblare în care vor trebui să tocească un set standard de „instrumente 
sistemice“. Educaţia lor trebuie să-i ajute să-și crească, fiecare, sensibilitatea 
față de realitatea interdependentă. 

„Natura umană reprezintă nucleul fundamental în educaţie“, spune Nan 
Huai-Chin. „De ce se nasc bebelușii atât de diferiți?“ Potrivit gânditorului 
chinez, pentru a înțelege profunzimea unicităţii noastre, trebuie să ne uităm la 
calitățile înnăscute ale „karmei“ pe care nou-născuţii o aduc cu ei în această 
viaţă. Dacă sunt orbi la diferenţele pe care le încorporează fiecare persoană, 
profesorii „vor proceda exact pe dos în raport cu intenţia lor de a-i hrăni pe 
elevi“. Deși occidentalii nu sunt obișnuiți să se gândească la calităţile unui 
suflet, dezvoltate prin numeroase reîncarnări, ideea că fiecare persoană este 
unică nu ne este străină. Cu siguranță, aceasta este o piatră de temelie a 
înțelepciunii și a democraţiei vestice — că fiecare persoană are dreptul la 
„viaţă, libertate și la căutarea fericirii“, conferindu-le acestor termeni propriile 
semnificații. 

Una dintre cele mai vechi funcţii ale școlii a fost aceea de a a-i ajuta pe 
tineri să-și găsească vocaţia, calea lor unică de a se dezvolta în calitate de 
contribuitori preţuiţi și autonomi la bunul mers al societăţii. Esenţa acestui 

angajament, la fel ca rădăcina etimologică a cuvântului „vocaţie“, se referă la 
găsirea vocii personale. 


Vocaţia 


Cuvântul „vocaţie“ înseamnă literalmente „chemare“ și vine din latinescul vocare, „a 
chema“, care provine din aceeași rădăcină, vox, care a produs și cuvântul „voce.“ 


V-o amintiţi pe Annalise — tânăra aceea încrezătoare care vorbise la 
întrunirea din St. Louis despre turbina eoliană? Încrederea ei în sine, 
claritatea și exprimarea concise au fermecat oamenii din audienţă. Niciun 
cuvânt nu părea de prisos, spre deosebire de discursurile unora dintre adulții 
care au urmat-o în program. 

Doar mai târziu, dintr-o conversație emoţionantă cu tatăl ei, am aflat că 
lucrurile nu au stat așa dintotdeauna. EI a venit la mine în timpul pauzei de 
după prezentarea ei, cu ochii în lacrimi. „Pur și simplu nu-mi vine să cred“, mi- 
a spus. „Trebuie să înțelegeți că mama lui Annalise a fost îngrijorată foarte 
mult timp de faptul că ea era atât de timidă. Atât de liniștită. Noi ne-am făcut 
foarte multe griji din această cauză. Cred că și-a găsit vocea.“ 

Mai târziu, reflectând asupra comentariului său, m-am întrebat: Chiar și-a 
găsit vocea? S-au ne-am găsit noi urechea? Doar o mică parte dintre educatori 
cred cu adevărat în capacitatea tinerilor lideri de a aborda probleme, precum 
alimentaţia, energia, apa și sărăcia. Mulţi tineri ajung să fie blocaţi în profeţii 
autoîmplinite care îi împiedică să-și manifeste acest potenţial. Mai mult decât 
atât, mulți adulţi sunt fataliști în legătură cu dezechilibrele din ce în ce mai 
pronunţate ce caracterizează societatea noastră; problemele depășesc cu mult 
soluțiile, așa încât ne vine ușor să credem că nu se poate face nimic. Copiii nu 
au acel fatalism sau pesimism. Și odată ce se implică, ei rămân angajaţi. Este 
vorba despre viitorul lor, iar ei știu instinctiv că aceasta este adevărata menire 
a educaţiei, chiar dacă adulţii au uitat-o. 


Un incubator pentru abilități de rang superior 


Educatorii au multe cadre pentru abilităţile de rang superior. Experienţa 

noastră ne duce din nou cu gândul la următoarele aspecte: 

e Gândirea sistemică și înţelegerea complexităţii (v. Partea a VII-a, cap. 3) 

e Reflecția 

e Colaborarea și dezvoltarea de parteneriate de învăţare 

e Comunicare și ascultare 

e Gândirea-design: cum să creăm sisteme capabile să producă rezultatele pe 
care ni le dorim 

e Sentimentul de sine: aspirație, automotivare, autocontrol 

e Simţ al eficacităţii personale: cum putem influența problemele care ne 
interesează. 


Toate acestea sunt abilități de gândire și interacțiune pe care trebuie să le 
stăpânească un cetăţean sistemic. Acestea nu presupun doar o cunoaștere a 

sistemelor, răspunsuri neliniare și detectarea pârghiilor de schimbare, ci și 
alte abilităţi de gândire și de învăţare care sunt ignorate aproape în totalitate 
de majoritatea școlilor în ziua de azi. Din multe puncte de vedere, acestea sunt 
comparabile cu „competențele fundamentale“ pentru construirea 
organizaţiilor de învăţare, care implică o dezvoltare continuă a capacităţii 
individuale și colective de a învăţa (atât pentru copii, cât și pentru adulți). (V. 
și Partea a II-a, cap. 1 — metafora celor trei picioare ale scaunului.) 

Educatorii au tendinţa de a consida aceste competenţe sistemice ca fiind 
niște „abilităţi de rang superior“. Dar ele sunt de fapt niște abilități necesare la 
orice vârstă pentru rezolvarea de problemele complexe din viaţa reală — iar 
acestea sunt „complexe“ în alt sens decât atunci când vorbim despre o 
problemă „complexă“ de matematică sau de fizică. După ce au fost văzute 
pentru o perioadă îndelungată ca ținând de domeniul educaţiei superioare, 
dovezi aduse în ultimii douăzeci de ani indică faptul că, având o instruire și un 
mediu general de învăţare potrivite, aceste competenţe sistemice pot fi 
cultivate în educaţia primară și dezvoltate la niveluri deosebit de avansate în 
ciclul secundar, și nu doar pentru o elită, ci și pentru majoritatea elevilor. (V. 
Partea a VII-a, cap. 5.) 


Un teren de exersare a învăţării reflexive și colaborative 


O dimensiune critică în cultivarea aptitudinilor cetățenilor sistemici de 
toate vârstele este abilitatea de a reflecta asupra celor învăţate, adesea în 
„timp real“. 

În școlile ce-au introdus deja la clasă gândirea sistemică, precum Borton 
Primary Magnet School din Tucson, este o practică obișnuită pentru copiii de 
clasa pregătitoare să-și încheie ziua prezentând niște grafice de 
„comportament-în-timp“ în care își schițează învăţarea din acea zi. După ce-și 
afișează graficele pe un perete, ei stau în cerc și vorbesc despre ce au învăţat, 
oră de oră. Pentru orele în care au învăţat foarte multe lucruri, ei stau drepți. 
Pentru orele în care au învăţat puţin, se apleacă spre podea. Dacă învăţarea a 
fost undeva pe la mijloc, ei stau ușor înclinați. Apoi copiii vorbesc despre ce 
experiențe educaţionale au avut la fiecare oră: când au fost vioi și plini de 
energie, când au devenit obosiţi sau distrași, când le-a fost foame. Prin acest 
exercițiu simplu și concret, reflecția devine parte a zilei de școală a fiecărui 
copil. La fel de important este faptul că elevii devin conștienți de unicitatea 
experienţei ficăruia dintre ei. Nu există răspunsuri corecte sau greșite la 
întrebarea „Cum te-ai simţit?“ Nu există o curbă standardizată care definește o 
zi corectă. Fiecare zi merită să fie respectată pentru ce a oferit. (Pentru 
gândirea sistemică la clasă, vezi Partea a VII-a, cap. 1.) 

Pe măsură ce mai înaintează puţin în vârstă, copiii din acest tip de școală 
trec de la a vedea tiparele din ziua lor de școală la explorarea forţelor 
sistemice implicate în vieţile lor. Unul dintre cele mai vizionate materiale 
videozit de către inovatorii din educaţie ilustrează trei copii din clasa întâi 
stând și examinând o buclă de feedback de întărire pe care au desenat-o 
pentru a înţelege de ce apăreau bătăi între copiii de pe pe terenul de joacă. 

„Mai întâi folosim cuvinte răutăcioase“, spune unul dintre copiii de șase 
ani, indicând spre bucla lor. „Apoi unii se simt jigniţi și după aceea folosesc și 
mai multe cuvinte răutăcioase. lar după asta începe bătaia“. Ceea ce este 
deosebit de surprinzător pentru adulții care văd acest clip este conversaţia 
spontană ulterioară despre „diferitele moduri în care putem interveni în acest 
sistem“. 

„Am încercat să zicem Îmi pare rău“, povestește un alt băiat, tot de 6 ani. A 
funcţionat uneori, continuă el, dar copiii au decis că erau și alte lucruri pe care 
le-ar putea încerca și care ar putea funcţiona și mai bine — acesta era modul 
lui de a spune că găsiseră niște pârghii de schimbare în sistem. 

În moduri simple, precum în cazul de mai sus, elevii învaţă să treacă 
dincolo de învinovăţire și de deznădejde. Ei se implică tot mai mult în 
încercarea continuă de a-și înțelege mai bine propriile vieţi și în scopul 
intrinsec de a realiza lucruri care sunt importante pentru ei (cum ar fi să nu 
mai apară bătăi pe terenul de joacă). Curiozitatea lor este cultivată, iar simţul 
lor natural al responsabilităţii se dezvoltă. Acestea sunt două fundamente ale 
cetăţeniei sistemice. Treptat, apare și al treilea: a învăţa cum să rezolvăm 
problemele complexe împreună. Din momentul în care încetează să se 
culpabilizeze unii pe alții sau să se simtă vinovați de bătăile în care se implică, 
ei pot începe să lucreze împreună pentru a schimba lucrurile. Vara trecută, 
când m-am întâlnit cu unul dintre băieți — care acum are șapte ani — și l-am 
întrebat cum mergeau lucrurile, a spus că el și ceilalți doi bătăuși sunt acum 
„cei mai buni prieteni“. 

Când au la bază curiozitatea, optimismul și cunoștințele despre cum să 
colaboreze în cazul problemelor complexe, este firesc ca elevii să știe să 
gestioneze mai matur problemele din comunitatea extinsă. Cheia este să 
continue să-și menţină învățarea concentrată asupra a ceea ce este real și 
relevant pentru ei, dar și să li se ofere spaţiul pentru a aborda probleme mai 
provocatoare, mai ales pe cele pe care adulţii nu știu cum să le rezolve, 
precum: „Cum putem obţine energie regenerabilă pentru școala noastră?“ 

Adulții trebuie, și ei, să exerseze în mod regulat reflecția și colaborarea. 
Din păcate, majoritatea educatorilor nu-și rezervă un răgaz pentru propria lor 
reflecţie și învăţare ca parte a mediului profesional de zi cu zi, iar majoritatea 
directorilor nu conștientizează rolul crucial pe care îl are rezervarea unui 
timp special pentru acest demers. Practica nonreflexivă este consolidată prin 
remunerarea profesorilor doar pentru prezența lor la ore, prin plasarea 
răgazului pentru dezvoltarea profesională în vacanţa de vară (la secțiunea 
„printre altele“) și printr-o cultură a perfecționării individuale, și nu colective. 
Acest proces este întărit și mai mult de popularitatea de care se bucură 
profesorii care impun singuri schimbări majore. Atunci când competența 
individuală a profesorilor este evaluată public, acest lucru e comparabil cu ce 
se întâmplă între membrii unei echipe sportive, care sunt în competiție unii cu 
alții, fiecare dorind să ajungă jucătorul-vedetă; or, în acest caz, succesul 
echipei va avea de suferit. (V. Partea a IX-a, cap. 1.) 

Este nevoie de timp și dedicație pentru a trece dincolo de procesele de 
suprafaţă și pentru a crea realmente un mediu de colaborare continuă și de 
inovare colectivă. „Dintre toate schimbările pe care am încercat să le fac în 
calitate de director, demersul de a-i ajuta pe profesori să înveţe cum să fie o 
echipă a fost probabil cel mai dificil“, spune Mary Scheetz, fosta directoare a 
Școlii Generale „Orange Grove“ din Tucson, Arizona, unde au fost introduse 
pentru prima dată multe dintre practicile gândirii sistemice descrise în această 
carte. Scheetz a condus personal câteva ateliere de o zi în care profesorii au 
învățat să reflecteze și să se asculte unii pe alții pentru a-și consolida o 
abilitate colectivă în gestionarea conflictelor inevitabile (de exemplu, între 
planurile de lecţie diferite de la un profesor la altul sau între strategiile 
diferite folosite de dascăli pentru anumiţi copii). „Există un potenţial pentru 
soluții colaborative cu mult mai mare decât în circumstanţele izolării 
profesionale, pentru majoritatea școlilor“, spune Scheetz (Partea a VII-a, cap. 
3). 

Dar, așa cum au învăţat organizaţiile inovatoare din sfera afacerilor, 
reflecția și colaborarea trebuie să apară în mod regulat, nu doar în sesiuni 
intermitente de formare. Consolidarea echipelor trebuie să fie continuă, iar 
cele mai bune momente de învăţare apar adesea în timpul gestionării 
accidentelor și a crizelor. Hotărâte să creeze acest spaţiu ca parte a rutinei 
școlare, Scheetz și Tracy Benson (care pe atunci era director adjunct, iar mai 
apoi a succedat-o pe Scheetz în postul de director) au reproiectat în cele din 
urmă orarul astfel încât toți profesorii să aibă la dispoziţie între patruzeci și 
cinci și șaizeci de minute zilnic pentru a se „consulta“ unii cu alţii. 
„Colaborarea începe să dea rezultate doar atunci când profesorii se pot 
coordona în timp real“, spune Benson. „Ei trebuie să știe ce a aflat profesoara 
lui Billy la prima lui oră sau modul în care funcționează în realitate pentru 
copii o nouă idee sistemică ce ar trebui să fie implementată la orele de 
educație civică și de științe. Aceste lucruri îi ajută pe profesori să se simtă ca o 
echipă.“ 

Treptat, profesorii de la Orange Grove au început să construiască o viziune 
mai extinsă a tipului de cultură școlară pe care și-l doreau și au descoperit că 
efortul continuu pentru dezvoltarea lor, la nivel de comunitate educațională, 
începuse să modifice felul în care interacţionau. „Noi trebuie să conducem 
prin exemplul personal“, a spus profesoara de matematică Kelly O'Connor. 
„Dacă arătăm respect copiilor și colegilor de catedră, copiii observă acest 
lucru. Orice subiect despre care discutăm este un proces de consolidare a unei 
comunităţi“, a spus Jay Barwell, profesor de limba engleză. „Soluţionarea 
tuturor neînțelegerilor noastre este esenţială pentru edificarea viziunii 
noastre împărtășite.“ 

Pe măsură ce profesorii au crescut ca echipă, la fel s-a întâmplat și cu 
înțelegerea lor despre cum să îmbunătățească mediul general din școală. La 
final, viziunea lor privind școala s-a redus la o singură idee: respectul. Cu 
această regulă orientativă, ei au fost capabili să construiască încrederea atât 


*sk*ebpook converter DEMO Watermarks ee 


între ei, cât și în raport cu elevii lorztă. 


Un laborator pentru cultivarea conexiunilor și pentru consolidarea 
unor comunități sănătoase 

Izolarea profesorilor unii de alţii în cadrul școlilor se oglindește din păcate 
în modul în care școlile se percep pe ele însele — ca instituţii izolate, separate 
de comunitățile mai largi în care sunt încorporate. În mod tragic, și aceasta 
devine adesea o profeție autoîmplinită: școlile izolate au o contribuţie mică în 
comunitățile lor și, din acest motiv, eșuează în a atrage potenţiala susținere 
din partea acelor comunităţi. În această situație, beneficiile reciproce din 
interdependenţa dintre școală și comunitate sunt pierdute. 

Valoarea recunoașterii acestei interdependenţe începe să fie înțeleasă 
printre companiile inovatoare în moduri care le transformă strategiile și 
practicile. „Dacă mă gândesc prin ce au trecut multe organizații, gradul de 
conștientizare a sustenabilității a crescut“, spune Andre van Heemstra, un 
membru pensionat al consiliului de administraţie al Unilever (una dintre cele 
mai mari companii producătoare de bunuri de consum din lume). „Gândirea 
sistemică, în diferite forme, ne permite să vedem mult mai multe 
interdependenţe decât vedeam în trecut. Sunt acele interdependențe care te 
fac să ajungi la concluzia că este mai mult decât stupid — este chiar nesăbuit 
— să te gândești la sustenabilitatea comercială fără s-o pui în relaţie cu 
durabilitatea socială sau ecologică“, adaugă el218. 

Cum ar putea apărea o asemenea conștientizare a importanţei strategice a 
interdependenţei la nivelul învățământului? O cale ar fi educaţia pentru 
sustenabilitate — ceea ce ar reprezenta și o recunoaștere printre educatori și 
lideri comunitari a faptului că școlile ar putea fi o forță proactivă în sprijinirea 
comunităților noastre în a se dezvolta dincolo de „bula“ erei industriale. 
Aceasta începe să fie un imperativ strategic pentru unele școli: inspectoratul 
școlar din Portland, Oregon, de exemplu, a făcut din acest gen de educaţie o 
prioritate explicită pentru elevi, administratori și personalul nedidactic (v. și 
Partea a XVI-a, cap. 4). 

Pe măsură ce aceste idei se vor înrădăcina și mai mult, vom vedea că 
educaţia pentru cetățenia sistemică — și mai ales instrumentele gândirii 
sistemice și abilităţile de învăţare colaborativă — le pot oferi tinerilor baza 
intelectuală și de dezvoltare de care au nevoie pentru a fi pregătiți pentru 
marile provocări ale sustenabilităţii cu care se vor confrunta: alimente, apă, 
energie, deșeuri și toxicitate, decalajele crescânde dintre bogaţi și săraci, 
edificarea de afaceri și economii regenerative — începând de aici și de acum, 
din comunităţile în care trăiesc. 

Din păcate, ceea ce este considerat a fi educaţie pentru sustenabilitate 
adesea nu este altceva decât o restructurare a programei educaţionale pentru 
științele ecologice. În cel mai rău caz, aceasta devine o povară pentru profesori 
și presupune costuri suplimentare pentru școli. Dar acestea ar putea să facă 
mult mai mult. Așa cum s-a putut vedea din activitatea lui Jaimie Cloud, 
predarea pe teme de sustenabilitate este, în esenţă, o practică a depășirii 

barierelor dintre materiile de studiu, dintre grupele de vârstă, dintre școală și 
exterior, dar și a barierei artificiale care separă „teoria din cărţi“ de aspectele 
practice. 


Jaimie Cloud de la Cloud Institute, un lider naţional în educaţia pentru sustenabilitate de 


peste un deceniu, a identificat șapte „habitudini mentale“ primare pentru a fi cultivate în 


educaţia pentru sustenabilitate217: 


e Înțelegerea sistemelor în calitate de context pentru luarea de decizii — măsura în care 
persoana vede atât sistemul întreg, cât și părțile acestuia, precum și măsura în care un 
individ se poate poziționa pe sine în cadrul sistemului. 

e Responsabilitatea intergenerațională — măsura în care persoana își asumă responsabilitatea 
pentru efectele acțiunilor sale asupra generaţiilor viitoare. 

e Conștient și competent în evaluarea implicațiilor și consecințelor — măsura în care persoana 
face alegeri în mod conștient și își planifică acţiunile pentru a obține un impact pozitiv 
asupra sistemului. 

e Protejarea și consolidarea bunurilor colective — măsura în care persoana lucrează la 
reconcilierea conflictelor dintre drepturile individuale și responsabilităţile cetățenești, 
pentru a avea grijă de bunurile colective. 

e Cunoașterea forțelor motrice și a impactului lor — măsura în care persoana înțelege și poate 
acționa în mod strategic și responsabil în contextul forțelor motrice care ne influențează 
viețile. 

e Asumarea responsabilității strategice — măsura în care persoana își asumă răspunderea 
pentru sine și pentru ceilalți, proiectând, planificând și acţionând în beneficiul întregului 
sistem. 

e Schimbarea de paradismă — măsura în care persoana recunoaște modelele mentale și 
paradigmele ca idei directoare ce se schimbă în timp odată cu apariţia unei cunoașteri noi și 
a unor înţelegeri aprofundate. 


Conectarea școlilor la comunitatea extinsă poate începe prin câteva 
modalități simple. De exemplu, școala alternativă Monte del Sol din Santa Fe, 
New Mexico, a venit cu un prim pas destul de facil: școala a solicitat un 
„proiect educaţional comunitar.“ Iată cum funcționează acesta: 

Fiecare elev de clasa a zecea poate identifica ceva ce își dorește să înveţe 
de la cineva din comunitate. Proiectul care rezultă din această activitate va 
reprezenta apoi unul dintre cursurile obligatorii din acel an. Eu am întâlnit 
elevi de la școala Monte del Sol care au învăţat tâmplărie, consultanţă în 
afaceri și administraţie comunitară. La fel de important ca ceea ce învaţă este 
modul în care achiziționează acel lucru. Eliberaţi din sala de clasă, ei 
recreează cea mai veche formă a educaţiei: ucenicia. Acest lucru nu duce doar 
la o învăţare care are o semnificație reală pentru ei, ci și aduce în contact 
mulți adulți și elevi, pavând drumul atât spre activitatea colaborativă, cât și 
spre consolidarea unor comunități mai sănătoase și mai durabile. 

Un alt exemplu, puţin mai elaborat, a fost atât de convingător, încât mulţi 
profesori încearcă să-l lărgească și să-l repete. Scott Beall, un profesor de 
științe de la școala generală, și-a transformat ora de științe într-un curs de 
introducere în „leaderhipul corect făcut“, învățându-i pe elevii din clasa a 
șasea și a opta cum să realizeze audituri energetice și apoi implicând oameni 
de afaceri locali în calitate de clienţi. Pe lângă faptul că elevii învaţă cum să 
aplice știința în analizele practice, dezvoltându-și în același timp competențele 

antreprenoriale, afacerile locale încep a-și reduce consumul de energie și 
emisiile de carbon. În același timp, elevii descoperă în ce fel pot schimba 
anumite lucruri în comunitatea lor. 

Contribuţia adusă la educaţia elevilor, chiar și în definiţia tradițională a 
învăţării, este extraordinară. „Fără îndoială, copiii de la cursul de «leadership 
corect» învaţă la fel de mult conţinut științific precum colegii lor de la 
cursurile tradiționale de științe“, spune Beall. De fapt, rezultatele lor la 
examenul de capacitate, la materia „științe“, sunt la fel de bune sau chiar mai 
bune decât cele ale colegilor lor de la cursurile tradiționale. „Sunt multe 
modalități prin care poţi gândi proiecte semnificative de învăţare pentru 
sustenabilitate, propunând activităţi în folosul comunităţii și ţinând cont și de 
conținutul programei educaţionale“, spune Beall. „Recompensa constă în 
motivaţia elevilor și într-o înţelegere total diferită a ceea ce înseamnă să 
practici știința în loc să faci doar exerciţii în sala de clasă.“ Astăzi, șase sisteme 
școlare din reţeaua Parteneriatului Educaţional al Societăţii pentru Învăţarea 
Organizaţională (SoL) colaborează în cadrul proiectului „amprenta copiilor“, 
inspirat de exemplul lui Beall. (Vezi și Partea I, cap. 5.) 

Una dintre pârghiile cu cel mai mare impact pentru reconectarea școlii și a 
comunității constă pur și simplu în a începe să „vezi“ conexiunile care există 
deja. Districtul școlar Murphy din Phoenix, Arizona, este localizat într-unul 
dintre cele mai sărace cartiere din America. Un studiu recent realizat de 
cercetătorul Dennis Sandow de la SoL a arătat modul în care membrii acelei 
comunități au creat reţele de susținere reciprocă livrând alimente și haine 
celor nevoiași; au contribuit la scăderea violenţei și a abuzului de substanţe în 
rândul tinerilor și au pus umărul la generarea unei creșteri a performanţelor 
elevilor pe o perioadă de cinci ani. Sandow a descoperit că „elevii și familiile 
lor, cât și cartierele din cadrul districtului școlar Murphy beneficiază cu toţii 
de pe urma unui sistem social lărgit, colaborativ, ai cărui membri includ 
organizații nonprofit, guvernamentale, religioase și de afaceri; profesori; 
consilieri; părinţi; dar și absolvenţi ai școlilor din regiune. Acest sistem școlar 
are un singur (deși nedeclarat) scop: promovarea sănătăţii și a bunăstării 
elevilor, familiilor și a locuitorilor din circumscripţia școlară Murphy.“218 

Studiile similare realizate de Sandow în companii ca Hewlett-Packard au 
arătat că aducerea la suprafață a acestor rețele colaborative care erau 
invizibile în trecut a consolidat aceste firme. „Odată ce oamenii încep să 
recunoască rețelele de colaborare, oamenii devin în mod natural mult mai 
conștienți de acestea, de modul lor de operare și de cât de importante sunt. 
Atunci când sunt invizibile, aceste reţele sunt ușor de neglijat.“ Sandow 
subliniază legătura dintre consolidarea acestor reţele de coimplicare din 
ultimii cinci ani și performanţa elevilor, observând că „sistemul social extins 
susține performanţele școlare ale elevilor din districtul școlar Murphy“. 

Inspectorul districtului, Paul Mohr, membru fondator al Parteneriatului 
Educaţional al SoL, explică situația astfel: „Poate că acest lucru se datorează 
circumstanțelor dificile ale districtului Murphy, dar pentru a avea succes, o 


*k*ebpook converter DEMO Watermarks* ee 


școală de aici trebuie să devină un motor al consolidării comunităţii. Când se 
întâmplă acest lucru, beneficiile, atât pentru elevi, cât și pentru adulţi, pot 
trece mult dincolo de ceea ce pot face educatorii de unii singuri. 

Conectarea într-un mod mai conștient a școlilor și a comunităţilor creează 
de asemenea oportunități importante pentru dezvoltarea leadershipului 
tinerilor. „Noi tindem să subestimăm foarte mult capacităţile de conducere ale 
adolescenților“, spune Les Omotani, fost inspector în districtul Hewlett- 
Woodmere din Long Island, New York. 

În ultimii ani, Omotani a invitat elevi de liceu în calitate de facilitatori 
pentru numeroase dialoguri comunitare găzduite de școli. „Tinerii învaţă că îi 
pot ajuta pe adulţi să întreţină conversații relevante despre modul în care 
comunitatea și școlile pot deveni mai sănătoase“, spune Omotani. „Adulții 
învaţă să-i accepte pe tineri ca pe niște membri ai comunităţii chibzuiţi și 
dedicați. Este o situație extrem de avantajoasă pentru toată lumea.“ De 
exemplu, în urma unui dialog recent, elevii au iniţiat un proiect de „transport 
al cumpărăturilor“ pentru a introduce în toată comunitatea șacoșele de 
cumpărături refolosibile cu scopul de a elimina multe dintre pungile de plastic 
care ajung în mod inevitabil la gropile de gunoi. (Vezi și „Forumul pentru 
Leadershipul Tinerilor“ — Partea a X-a, cap. 6.) 

Toate acestea merg dincolo de schimbările curriculare sau pedagogice, 
chiar dacă acestea au o importanţă fundamentală. Este nevoie de o modificare 
radicală în conceperea școlilor ca un loc al educării elevilor și comunităţii, dar 
și ca pe un mijloc prin care procesul educaţional poate fi îmbinat cu contextele 
de viaţă reală, ca să creeze oportunităţi pentru tineri de a învăţa și sprijin în 
consolidarea comunităţilor și a societăţii sustenabile. În asemenea contexte, 
educaţia nu mai este ceva ce adulţii le administrează copiilor. Educaţia devine 
un proces împărtășit de învățare, menit să dezvolte moduri de viață mai 
sănătoase și mai durabile. 

Cum ar fi dacă viziunea prevalentă despre școală nu ar definită de 
geografia instituţională, ci de geografia vieților elevilor? Cum ar fi dacă nu 
doar profesorii ar fi educatori profesioniști, ci toți adulţii (și tinerii cu vârste 
mai mari) cu care interacționează un elev? Cum ar fi dacă am porni de la 
premisa că inovarea susținută în educaţie va apărea doar în măsura în care 
noi dezvoltăm reţele colaborative care să conecteze afaceri locale, serviciile 
sociale locale, organizaţii guvernamentale și familii care împărtășesc o viziune 
comună de susținere a copiilor în dezvoltarea lor? Cum ar fi dacă am înţelege 
că orice deficit de profesori pe care îl percepem este doar un efect al separării 
școlii de comunitatea extinsă și că, în realitate, există numeroși educatori 
virtuali care așteaptă să li se ceară ajutorul? 


Un centru al inovării reale 

La final, dezvoltarea cetăţeniei sistemice ar putea plasa școlile în poziţia de 
centru natural pentru inovare — și mă refer în special la acele tipuri de 
inovări care vor ajuta societatea să facă tranziţia către ieșirea din era 
industrială. 

„Educaţia publică nu are nicio capabilitate de cercetare și dezvoltare“, 
observă Tony Wagner, specialist de frunte în educaţie și inovare de la Centrul 
de Tehnologie și Antreprenoriat de la Universitatea Harvard. „Cum ar fi — 
continuă el — dacă fiecare inspectorat școlar ar avea un centru școlar pentru 
cercetare și dezvoltare? Cum ar fi dacă educaţiei i s-ar oferi oportunitatea de a 
investi în cercetare și dezvoltare în proporții similare cu omologii săi din 
mediul de afaceri?“ 

Majoritatea oamenilor de afaceri trăiesc într-o lume în care fie devin 
inovatori, fie asistă la moartea companiei lor. Ei știu cum să gestioneze 
riscurile care vin odată cu experimentarea, cum să se focalizeze asupra 
testării ideilor noi la nivel local înainte se a le extinde prematur la o aplicare 
largă, cum să finanţeze și cum să evalueze inovarea. Din ce în ce mai mult, cele 
mai inovatoare firme privesc natura și armonia cu natura ca pe un far 
călăuzitor pentru invențiile de care va fi nevoie în viitor — în materie de 
energie regenerabilă, de selecție a materialelor și proiectare a produselor 
(mișcarea „biomimetică“), de „cicluri de producție în buclă închisă“ care 
diminuează deșeurile (cum este obiectivul companiei Starbucks de a elimina 
paharele de unică folosinţă) și în materie de modele de afaceri sensibile față 
de sărăcie (cum este obiectivul companiei Unilever de a folosi ca furnizori de 
alimente jumătate de milion de „întreprinderi mici“ inovatoare din toată 
lumea). Expertul în strategii competitive Michael Porter observa că afacerile 
de succes ale viitorului se vor concentra asupra creării unei „valori 
împărtășite“ cu societatea, o schimbare radicală în raport cu acea competiţie 
egoistă despre care se credea, în mod tradițional, că duce la inovare2?. 

Educarea cetăţenilor în spiritul abordării sistemice presupune că, mai 
devreme sau mai târziu, aceleași schimbări de paradigmă trebuie să apară și 
în educaţie — iar acest proces a început deja. Pe măsură ce oamenii din 
educaţie dedicați inovării înțeleg mai bine schimbarea istorică de la nivelul 
priorităților economice, va deveni un lucru firesc pentru școli să-și schimbe și 
ele priorităţile educaţionale. Apoi în centrul atenţiei vor fi întrebările despre 
scopurile educaţionale de bază, alături de cerințele impuse de obiectivele 
specifice, de standardele de evaluare și de metodele didactice — de aici va 
trebui să pornească și perfecționarea educatorilor. Ca în toate schimbările, o 
mare parte a eforturilor se vor centra pe întrebarea practică: Cine 
coordonează schimbarea? În opinia mea, liderii vor veni de peste tot, și chiar 
din partea elevilor. 


Viaţa într-o lume a cetăţenilor sistemici 


În 2010, am urmărit un grup de elevi care făceau tranziţia de la școala 
generală la liceu într-unul dintre sistemele școlare centrate pe gândirea 
sistemică (este vorba de școli din Tucson, Arizona). Ei tocmai își finalizau 
proiectul de sfârșit de an: trebuiau să-și aleagă un subiect complex și să se 
implice încercând să îl înțeleagă din diferite puncte de vedere. Recent, în 
Arizona se promulgase o lege care obliga toate persoanele care nu erau 
cetățeni ai Statelor Unite să poarte asupra lor acte de identitate; în practică, 

aceasta însemna că hispanicilor (cetățeni americani sau nu) urma să li se 
ceară tot timpul să prezinte actele de identitate. Câţiva elevi au ales acest 
subiect. Alţii au ales subiecte la fel de dezbătute la nivel public: teme ca 
dreptul la avort sau legalizarea narcoticelor. 

Eu am fost deosebit de surprins că toţi și-au ales subiecte care suscitau vii 
dezbateri și despre care aveau opinii bine înrădăcinate. Ei credeau că știau 
perfect ce era bine și ce nu în acele cazuri. Dar, pe măsură ce s-au implicat, și- 
au dat seama că era mai complicat decât se așteptaseră ei și, cu toţii, au ajuns 
în situaţia de a-și pune sub semnul întrebării propriile opțiuni. Un copil a spus: 
„Chiar și oamenii cu care nu sunt deloc de acord, ca în problema cărţii de 
identitate, au un punct de vedere justificat. Acum înțeleg asta“. Unii copii au 
declarat că, la sfârșit, nu mai erau atât de convinși de credinţele lor; alţii au 
spus că încă au o opinie fermă, dar că au înţeles și justeţea celorlalte puncte de 
vedere. 

În timp ce îi ascultam, m-am gândit: „lată ce înseamnă de fapt o bună 
educație“. Este ușor să ai o convingere bazată pe o reacţie afectivă, dar 
lucrurile se schimbă când imersezi în realitatea unei altei persoane și vezi mai 
multe fațete ale sistemului. Atunci poţi înţelege în ce mod alţi oameni ajung la 
un punct de vedere diferit. 

Am plecat cugetând la o frază auzită mai demult de la legendara directoare 
din New York, Deborah Meier: „Dacă elevii nu învaţă democraţia în școală, 
unde o vor învăţa?“ În acea după-amiază, devenisem ușor pesismist. Era clar 
cât de crucial era acest tip de deschidere pentru o democraţie eficientă și cât 
de mult lipsește aceasta din politicile actuale bazate mai curând pe polarizare, 
furie și neîncredere. Fără acest tip de implicare empatică, putem oare înțelege 
cu adevărat și fără simplificări pripite problemele complexe? Am plecat de la 
întâlnirea cu acei elevi cu un răspuns simplu în minte: „Nu, nu putem să 
înțelegem acele probleme și nici n-o să le înţelegem“22. 

Urmăriţi din nou filmuleţul cu acei trei băieţi de șase ani reflectând asupra 
sistemului pe care l-au creat și care năștea conflicte pe terenul de joacă. 
Aproape oricine le-ar caracteriza tipul de gândire ca ţinând de „abilități 
cognitive de rang superior“. Ei reflectează împreună asupra modului în care 
gândirea și acţiunile lor le modelează realitatea. Îi poţi vedea rezolvându-și 
problema și testându-și ipotezele. Dacă faptul că au spus „Îmi pare rău“ nu a 
funcţionat, vor încerca altceva. Mulţi oameni ar crede că acei copii de șase ani 
sunt incapabili de o asemenea analiză. 

Dar asemenea asumpțţii limitatoare ne împiedică evoluţia tuturor: adulţi și 
copii deopotrivă. De exemplu, teoriile convenţionale ale învățării susțin că 
elevii trebuie să-și însușească mai întâi deprinderile de bază — precum cititul 
și calculul — și abia apoi, când sunt mai mari, să achiziționeze abilităţi de rang 
superior. Dar experiențele din școli ca aceasta sugerează un tablou cu mult 
mai complex și mai captivant: o progresie mai apropiată de modelul spiralei. 
Din punct de vedere dezvoltaţional, un copil de șase ani este la un nivel foarte 
diferit de un copil de cincisprezece ani. Dar este evident că un copil de șase ani 

își poate însuși unele moduri de gândire mai complexe. Acestea pot susține și 
da sens mai apoi unor deprineri elementare, cum este scrisul și cititul. Acel 
copil de șase ani acum are ceva despre care să scrie, ceva care are o 
semnificație, plus că are și pentru cine să scrie — pentru cei alături de care 
învață. Acest lucru poate sprijini de asemenea și dezvoltarea abilităților 
lingvistice. 

În instituţiile, precum școala primară din Borton, cu un procentaj crescut 
de „elevi pentru care engleza este a doua limbă“, apar din ce în ce mai multe 
dovezi că abilităţile de gândire sistemică accelerează învățarea limbii engleze. 
Oferindu-le un limbaj vizual de tipul graficelor și diagramelor în care își pot 
exprima gândirea în moduri complexe, fără a trebui să aibă cunoștințe 
avansate de limba engleză, li se dezvoltă abilitățile de comunicare și 
încrederea. Acest lucru, mai apoi, le accelerează dezvoltarea de abilităţi 
lingvistice, prin care ajung să-și valorizeze propria gândire. Eu au ceva valoros 
de spus și chiar vor s-o spună! 

Timpul va arăta eficiența acestor idei și abordări specifice, pe măsură ce 
vor fi probate în continuare. Dar, pentru mine, acești primi pași reprezintă 
începutul unei idei mari care ar putea fi transformatoare pentru educație. 
Ideea ar fi că, prin asigurarea unei baze de abilități superioare în primii ani de 
viață, însușirea ulterioară a deprinderilor școlare de bază se va petrece mai 
rapid și mai profund — și pentru elevi din ce în ce mai diferiţi. Nu există o 
scară rigidă care guvernează trecerea de la abilitățile de bază la cele de rang 
superior. Mai degrabă, noi ne ridicăm pe o funie împletită, unde ne 
aprofundăm încontinuu sentimentul propriei ființe și abilităţile înnăscute de a 
ne conecta și de a gândi, consolidându-ne în paralel abilitățile verbale și logice 
— ca o împletitură continuă între intuiţie și raționament, sine lăuntric și 
subiect, simţ estetic și capacitate analitică, emoție și obiectivitate. 

Cine știe până unde se extinde această împletitură? Eu, unul, am văzut 
suficiente exemple de reflecții extraordinare ale elevilor, pentru a crede că 
educația pentru cetăţenia sistemică va scoate la suprafață capacităţi umane 
mult mai mari decât ne putem imagina. Aceasta va scoate de asemenea la 
suprafaţă și măsura în care modelul școlar al erei industriale este, de fapt, un 
sistem masiv de nivelare. Experiențele directe cu copiii mici sugerează că ei 
sunt pregătiți să înceapă să gândească altfel. Copiii de cinci ani de pretutindeni 
știu ce contează pentru ei. Atunci când sunt expuși realității sistemelor umane, 
ei văd că nevoile lor și sentimentul sinelui sunt de asemenea împletite cu ale 
altora. Ca să creeze lucruri care contează pentru ei, cum ar fi să înceteze 
bătăile de pe terenul de joacă, trebuie să acţioneze împreună, atenţi la nevoile 
și la percepțiile celorlalți. 

Școlile care cultivă cetăţeni sistemici pot încuraja o întoarcere la o formă 
de educație mai profundă, centrată pe oameni, și vizând copiii mai mici și mai 
mari, adolescenţii, dar și adulţii. Făcând asta, vom învăţa cu toţii adevărata 
lecţie a vremurilor noastre, anume că edificarea unei lumi durabile înseamnă 
construirea unui univers cu un plus de sens și de interconectare umană. Așa 

cum ne demonstrează neîncetat copiii, aceasta este lumea în care ne-ar plăcea 
cu adevărat să trăim. 


2 Cf. P. Senge, „Education for an Interdependent World: Developing Systems Citizens“, în Joy Richmond 
et alii (coord.), Tracing Connections: Voices of Systems Thinkers (iSee Systems & Creative Learning 
Exchange, 2010). 

2 În 2010, costurile estimate de Oxfam pentru adaptarea zonelor sărace ale lumii la schimbările 
climaterice globale (inclusiv costurile generate de pierderea recoltelor, de răspândirea bolilor tropicale 

